ఎమ్బీయస్‌ - గ్రేట్‌ ఆంధ్ర ఆర్కయివ్స్‌ ప్రాజెక్టు

2014 Q1 జనవరి - మార్చి ఆర్టికల్స్‌

(పిడిఎఫ్‌ రూపంలో)

విషయసూచిక

సంగీతా రిచర్డ్స్‌కు మద్దతిచ్చినవారు

లోక్‌పాల్‌ బిల్లుకై సంతోషించాలా?

బంగ్లాదేశ్‌ ఎన్నికలు సవ్యంగా జరుగుతాయా?

తమిళనాడులో మరో తేజ్‌పాల్‌..?

తిరువాన్కూర్‌ యువరాజు యిక లేరు

తమిళనాడులో ఎన్నికల పొత్తులు వుంటాయా?

ఆప్‌ వాగ్దానాలు నీటిమూటలా?

రోత పుడుతోంది

ఆప్‌ విజయం జెపికి కలిసివచ్చేనా?

హైందవేతరులను పెళ్లాడిన హిందువులకు విడాకులు రావు

ఇది పెరోల్‌ సీజన్‌

ఆసాం స్టాండర్డ్‌ టైమ్‌

మహారాష్ట్ర ప్రభుత్వానికి ఫ్లాట్ల యిక్కట్లు

శుంఠ వ్యంగ్యమే' అంటున్నారీ పండితుడు...

శ్రీలంక జైళ్లల్లో భారతీయ జాలర్లు

సీమాంధ్రులు వెళ్లిపోతే హైదరాబాదు రోడ్ల మీద క్రికెట్‌

మంత్రిని మారిస్తే పరిశ్రమలు వస్తాయా?

ఉత్తరాఖండ్‌లో పునరావాసం ఉత్తిదే

'ఆ సమయంలో తీసుకున్న నిర్ణయం సరిగా వుంటుందా?'

కుంభస్థలానికే గురిపెట్టిన ఆప్‌

అంజలీదేవి

సుచిత్రా సేన్‌

ఆప్‌ 'అరాచకత్వం'

అక్కినేనికి నివాళి

అక్కినేనికి కీర్తి తెచ్చిన జానపద సినిమాలు

వీరభద్ర సింగ్‌ పదవికి భద్రత లేదు

వినోదాలూ - వివాదాలూ

ఆపరేషన్‌ బ్లూస్టార్‌కు బ్రిటిషు లింకు

బెంగాల్‌లో మరో బలాత్కారం కేసు

నితీశ్‌ కష్టాలు

ఏడో నిజాం ఎలాటివాడు?

చంద్రబాబు హృదయం తెలిసేనా?

ఆమ్‌ ఆద్మీ దృష్టి నీటిమీదే ఎందుకు?

సునందా పుష్కర్‌ నిరాశలో ఎందుకు మునిగింది?

కిరణ్‌ని తీసేయటం లేదేం?

బిజెపి షాకిచ్చిందా?

వాటే ఫాల్‌, జైపాల్‌!

రెండు కళ్ల కబోది

దేవయాని దౌత్యాధికారిగా మినహాయింపు వుందా?

సునందకు ఆనందం కరువైంది

జయలలిత భారీ ప్రణాళికలు

బోరా పీఠాధిపత్యంలో వారసత్వ సమస్యలు

మోదీకి వ్యతిరేకమైతే ఉద్యోగం వూడిందే..

మన కొత్త మిత్రుడు జపాన్‌!

జైనులు యిక మైనారిటీలు

విందుకా? నిందకా?

నాటకం క్లయిమాక్సుకి వస్తోంది

చంద్రుడి తారాబలం

తీగలాగి చూడు

షిండేపై ధ్వజమెత్తిన మాజీ హోం సెక్రటరీ

''లగాన్‌'' తరహా కథే... కానీ వాస్తవం

వాటికన్‌ను తప్పుపట్టిన యునైటెడ్‌ నేషన్స్‌ కమిటీ

రీడర్‌షిప్‌ సర్వే - తప్పుల తడక

జ్యోతిష్కుల మాట జవదాటని నాయకులు

బ్రిటన్‌లో సంక్షేమ పథకాల తీరు

బంగ్లాదేశ్‌ సంక్షోభం వెనక అమెరికా హస్తం

వీరప్ప మొయిలీ పోస్కో వివాదం

భగత్‌సింగ్‌తో పోలిక ఎలా కుదురుతుంది?

రేపు టి-బిల్లుపై చర్చ జరిగేనా?

మన రాష్ట్రం బర్త్‌ డే కేక్‌ కంటె అన్యాయం

చిరంజీవి ఓవరాక్షన్‌

జీసస్‌ క్రైస్తు మతప్రవక్తా? తిరుగుబాటుదారుడా?

నిజమే పాపం..

పాకిస్తాన్‌లో కమ్యూనిస్టులున్నారా!?

దిగంబర విషాదాంతం

ఇటాలియన్‌ నావికుల వివాదం

రాజీవ్‌ హంతకులను వదలడం సబబేనా?

రెండు రాష్ట్రాల భవిష్యత్తు ఏమిటి?

విశ్వకర్మలు కావాలి, వినైల్‌ వీరులు కాదు..

వెంకయ్యను చూస్తే జాలా? జుగుప్సా?

నానావతి కమిషన్‌కు 21 వ సారి పొడిగింపు

టైపురైటర్లయితే సురక్షితమా?

తప్పు ఒప్పుకుంటే తప్పా?

కిరణ్‌ కీలుబొమ్మా?

చిట్టగాంగ్‌ ఆయుధాల కేసులో 14 మందికి ఉరిశిక్ష

అమృతానందమయి - వివాదాలతో ఆలింగనం

పశ్చిమదేశాలకు, రష్యాకు మధ్య నలుగుతున్న ఉక్రెయిన్‌

సోనియా ఎలిజిబెత్‌ రాణియా?

కార్పోరేట్‌ గాడ్‌ఫాదర్‌- సహారా సుబ్రత రాయ్‌

జాట్‌లపై కాంగ్రెసు హఠాత్‌ అనుగ్రహం

దూరందే తప్ప దగ్గరది కనబడదు

పవన్‌కి ఛాన్సుందా?

తెలంగాణ పునర్నిర్మాణం ఎవరి చేతనవుతుంది?

నేవీ చీఫ్‌ అడ్మిరల్‌ జోషి రాజీనామా

పంజాబ్‌లో పరిశ్రమల మూసివేత

రాజ్‌ థాకరేతో బిజెపి దాగుడుమూతలు

గుజరాత్‌లోని మారుతి ఫ్యాక్టరీలో కార్లు తయారు కావు

బిజెపి తెలంగాణ ముఖ్యమంత్రి అభ్యర్థి ఎవరు?

బెయిల్‌ కావాలంటే పదివేల కోట్లు కట్టాలా? అమ్మో!

ఒకప్పటి బద్ధశత్రువులు యిప్పుడు భాగస్వాములు

నందన్‌కు ఆధార్‌ పనికి వచ్చేనా?

పోరాడి సాధించిన కొడుకు హోదా

కర్ణాటకలో డబ్బింగు వ్యతిరేక పోరాటం

మోదీ రథం కింద నలుగుతున్నారు

పవన్‌ సీరీస్‌ పై విమర్శలు

2014 జనవరి 1-2 వీక్లీకై ఎమ్బీయస్‌ : న్యూస్‌, వ్యూస్‌, రివ్యూస్‌ - 29

సంగీతా రిచర్డ్స్‌కు మద్దతిచ్చినవారు

దేవయాని ఖోబర్‌గాడే యింట్లోంచి జూన్‌ 23 న ఆమె పనిమనిషి సంగీతా రిచర్డ్స్‌ మాయమైన సంగతి తెలుసు. బయటకు ఎలా వెళ్లింది? అన్నదానిపై యిప్పుడు కొంత సమాచారం లభిస్తోంది. రుచిరా గుప్తా అనే ఆమె న్యూయార్కు యూనివర్శిటీలో ప్రొఫెసర్‌. ఆవిడ 'అప్‌నే ఆప్‌' అనే సామాజిక సంస్థ ఏర్పరచి అక్రమ వలసలకు వ్యతిరేకంగా ఉద్యమిస్తోంది. ఆమె యింట్లో కూడా పనిమనిషి వుంది. ఆమె అనేదేమిటంటే - 'న్యూయార్క్‌లోని పనిమనుషులు ఒకరితో మరొకరు కలుస్తూంటారు. కష్టసుఖాలు చర్చించుకుంటారు. తమకు రావలసినది ఏమిటి, దక్కుతున్నదేమిటి యివన్నీ తెలుసుకుంటారు. నేను మా పనిమనిషి పేర బ్యాంకు ఎక్కవుంటు తెరిచాను. అంతేకాదు ఆమెకు లభించే హక్కులు, సౌకర్యాలు ఆమెకు అర్థమయ్యేట్లా హిందీలో రాసి కిచెన్‌లో పెట్టాను. ఇక్కడ రూల్సు ప్రకారం అలాగే చేయాలి.

''దేవయాని యిలాగ చేసినట్టు లేదనుకుంటా. సంగీత 2012 నవంబరులో యిక్కడకు రాగానే తనకు యిస్తున్న జీతం (నెలకు 575 డాలర్లు) తక్కినవారితో పోలిస్తే చాలా తక్కువని తెలుసుకుంది. దగ్గర్లో వున్న చర్చికి వెళుతూ వుండేది. అక్కడ ఒక పాకిస్తానీ పరిచయమైంది. ఆమెతో స్నేహం కుదిరి, తన కష్టాలు చెప్పుకోసాగింది. 2013 మార్చి ప్రాంతంలోనే న్యూయార్క్‌లోని కొందరు పనిమనుషుల మధ్య సంగీత కష్టాల గురించి చర్చ జరిగేదని మా పనిమనిషి చెప్పింది. ఈ పనిమనుషులు యింటర్నెట్‌ వాడుతూంటారు కాబట్టి ఇంకో రెండు నెలలు గడిచేసరికి న్యూయార్కులోని యావన్మంది పనిమనుష్యులకు సంగీత యిబ్బంది పడుతోందన్న వార్త చేరిపోయింది. ఇంత జరుగుతున్నా దేవయాని కానీ, భారతీయ అధికారులు కానీ మేల్కొనలేదు, దేవయానిని అక్కణ్నుంచి బదిలీ చేయలేదు. చివరకు యిలా పరిణమించింది.''

2013 జూన్‌ ప్రాంతంలో భారతదేశానికి బదిలీ చేస్తామని ఆఫర్‌ చేసినా దేవయాని వద్దని వుంటుందని భారత విదేశాంగ శాఖలో కొందరు అధికారులు వూహిస్తున్నారు. ఎందుకంటే ఆమె భర్త ఆకాశ్‌ సింగ్‌ రాథోడ్‌ న్యూయార్కులో ఫిలాసఫీ ప్రొఫెసరు. అతను అమెరికాలోని పుట్టాడు, స్థిరపడ్డాడు. ఈలోగా సంగీత తన ప్రయత్నాలు తను చేసుకుంది. రుచిరా గుప్తా పనిమనిషితో కూడా స్నేహం కుదిరింది. ఆమె వుండే అపార్టుమెంటు కాంప్లెక్సు వాచ్‌మన్‌ షబ్బీర్‌ పాకిస్తానీ వాడు. అతని సాయం కోరింది. దేవయాని యింట్లోంచి చెప్పాపెట్టకుండా వెళ్లిపోవడానికి నిశ్చయించుకున్నాక, యింట్లోంచి తన సామాన్లు ఒక్కోటి బయటకు చేరవేసి షబ్బీర్‌ దగ్గర దాచింది. జూన్‌ 23 న దేవయాని యింట్లోంచి పారిపోవడానికి యీ పనివాళ్లందరూ సాయపడ్డారు. ఇండియన్‌ కాన్సలేట్‌లో పని చేసే డ్రైవరు ఆమెను కాన్సలేట్‌కు చెందిన కారులోనే రుచిరా యింటికి తీసుకుని వచ్చి షబ్బీర్‌ దగ్గర సామాను కూడా కారులో వేసుకుని సంగీతను ఎక్కడికో తీసుకెళ్లి చేర్చాడు. ఎక్కడకి చేర్చాడు? అది ప్రస్తుతానికి రహస్యం! చూడబోతే అమెరికా కోర్టులో దేవయానిని విచారించేటప్పుడు యీ పనిమనుషులందరూ ఆమెకు వ్యతిరేకంగా సాక్ష్యం చెప్పేట్టున్నారు.- ఎమ్బీయస్‌ ప్రసాద్‌ (జనవరి 2014)

లోక్‌పాల్‌ బిల్లుకై సంతోషించాలా?

46 ఏళ్ల తర్వాత పాసయిన లోక్‌పాల్‌ బిల్లును కాంగ్రెసు, బిజెపి రెండూ ఆహ్వానించాయి. దానికై ఉద్యమించిన అన్నా హజారే సంతోషం వ్యక్తం చేశారు. ఆయన (ఒకప్పటి) శిష్యుడు అరవింద్‌ కేజ్రీవాల్‌ దాన్ని జోక్‌పాల్‌ బిల్లు అన్నారు. ఈ బిల్లు అమలైతే పోలీసు కానిస్టేబుల్‌ కూడా ప్రధానమంత్రిని అరెస్టు చేసే పరిస్థితి ఏర్పడతుందని నిరసిస్తూ ములాయం వాకౌట్‌ చేశారు. ఇంతకీ యీ బిల్లు విషయంలో జరిగినదేమిటి? అన్నా అడిగినదేమిటి? అరవింద్‌ పట్టుబట్టినదేమిటి? ఫైనల్‌గా అందరూ సమ్మతించినదేమిటి?

ఈ విషయాలను క్లుప్తంగా పరామర్శిస్తే - లోక్‌పాల్‌ నియామకం గురించి చెప్పాలంటే అన్నా, అరవింద్‌ ఏడుగురు సభ్యుల కమిటీ ఎంపిక చేయాలన్నారు. ఫైనల్‌గా ఐదుగురు చాలని బిల్లు చెపుతోంది. ప్రధాని, చీఫ్‌ జస్టిస్‌, లోకసభ స్పీకరు, ప్రతిపక్ష నాయకుడు - యీ నలుగురూ కలిసి ఇంకో సభ్యుణ్ని ఎంపిక చేసి దేశాధ్యక్షుడికి సిఫార్సు చేస్తారు. ఆయన దాన్ని ఆమోదిస్తాడు. 2011లోని డ్రాఫ్టు బిల్లులో ఐదో సభ్యుణ్ని దేశాధ్యక్షుడే నియమిస్తారని చెప్పారు. ఇప్పుడు యీ నలుగురికీ సిఫార్సు చేసే పని పెట్టారు. ఐదో సభ్యుడుగా ఎన్నికయ్యే వ్యక్తి పేరున్న న్యాయమూర్తి అయి వుండాలని షరతు పెట్టారు. ఈ ఐదుగురు కలిసి లోక్‌పాల్‌ని ఎంపిక చేస్తారు. లోక్‌పాల్‌కు రాజకీయ అనుబంధం వుండకూడదని అందరూ ఒప్పుకున్నారు. అలా ఎన్నికైన లోక్‌పాల్‌ 8 మంది సభ్యుల కమిటీని ఏర్పాటు చేసి తను చైర్మన్‌గా వుంటాడు. 8 మంది సభ్యుల్లో సగం మంది న్యాయమూర్తులై వుండాలి. సగం మంది ఎస్సీ, ఎస్టీ, ఓబిసి, మైనారిటీ, మహిళా సభ్యులై వుండాలి. ఏ సభ్యుణ్నయినా తీసేయాలంటే ఎవరైనా ఫిర్యాదు చేస్తే చాలని అన్నా, అరవింద్‌ అంటే - కాదు, 100 మంది ఎంపీలు కలిసి ఫిర్యాదు చేస్తేనే తీసేయాలని బిల్లు అంది. సిబిఐ డైరక్టరు నియామకం సెంట్రల్‌ విజిలెన్సు కమిషన్‌ సిఫార్సుపై జరుగుతుంది కాబట్టి సిబిఐ పూర్తిగా ప్రభుత్వానికి లోబడి పనిచేయనక్కర లేదు. లోక్‌పాల్‌ చూస్తున్న కేసులను విచారిస్తున్న సిబిఐ అధికారులను లోక్‌పాల్‌కి చెప్పకుండా బదిలీ చేయడానికి వీల్లేదని బిల్లులో చెప్పారు.

దేశానికి లోక్‌పాల్‌ ఏర్పడిన ఏడాదిలోగా రాష్ట్రాలన్నీ తమ స్థాయిలో లోకాయుక్తలను నియమించాలి. ఇలా నియమించి తీరాలన్న నిబంధన డ్రాఫ్టు బిల్లులో లేదు. రాష్ట్రాల యిష్టానికి వదిలేశారు. ఇప్పడు యీ బిల్లులో లోకాయుక్తలను నియమించాలి అన్నారు కానీ వాళ్లు లోక్‌పాల్‌ వ్యవహరించే తీరులోనే వ్యవహరించాలని నిబంధన పెట్టలేదు. పెట్టాలని అన్నా, అరవింద్‌ అడిగినా పెట్టలేదు. లోక్‌పాల్‌ ప్రజాధనం స్వీకరించే సంస్థలు, ట్రస్టులు అన్నీ లోక్‌పాల్‌ పరిధిలోకి వస్తాయి. వీరిపై ఎవరైనా ఫిర్యాదు చేసినా లోక్‌పాల్‌ లెక్కలోకి తీసుకోవచ్చని అన్నా, ఫిర్యాదు లేకపోయినా తనంతట తానే కేసు పెట్టవచ్చని అరవింద్‌ అంటే - ఫైనల్‌గా బిల్లులో 'యిరుపక్షాల వాదనలు విన్న తర్వాతనే కేసు గురించి ఆలోచించాలని' వుంది. కేసు ఎంక్వయిరీ 6 వారాల్లో, ఇన్వెస్టిగేషన్‌ 6 నెలల్లో ముగించాలని అన్నారు. తప్పుడు ఫిర్యాదు చేసినవారికి లక్ష రూపాయల జరిమానా వేస్తే చాలు అని అన్నా, అరవింద్‌ అంటే బిల్లులో ఏడాది జైలు కూడా చేర్చారు. తప్పుచేసినవారికి 10 ఏళ్ల శిక్ష వేయాలని అన్నా, అరవింద్‌ అంటే ఏడేళ్ల నుండి 10 ఏళ్ల వరకు అని బిల్లులో పెట్టారు.- ఎమ్బీయస్‌ ప్రసాద్‌ (జనవరి 2014)

బంగ్లాదేశ్‌ ఎన్నికలు సవ్యంగా జరుగుతాయా?

1971లో పాకిస్తాన్‌నుండి విముక్తి పోరాటం చేసి బంగ్లాదేశ్‌ విడివడింది. ఆ పోరాటంలో 30 లక్షల మంది దాకా చనిపోయారని అంచనా. ఆ సమయంలో స్వాతంత్రేచ్ఛతో అవామీ లీగ్‌ పాకిస్తాన్‌తో తలపడగా కొందరు పాకిస్తాన్‌ పక్షాన నిలిచి తిరుగుబాటు చేసిన అవామీ లీగ్‌ వారిని పాకిస్తాన్‌ సైన్యం చేత చంపించారు. అలా 380 మంది బంగ్లాదేశీయుల చావుకి ప్రత్యక్షంగా, పరోక్షంగా కారకుడైనవాడు అబ్దుల్‌ ఖాదర్‌ మూలా. అతను నాయకత్వం వహిస్తున్న పార్టీ జమాత్‌-ఎ-ఇస్లామీ ప్రతిపక్షంలో వుండగా, నాటి తిరుగుబాటుదారు అవామీ లీగ్‌ పార్టీ యిప్పుడు అధికారంలో వుంది. ప్రధాని షేక్‌ హసీనా మూడేళ్ల క్రితం ఇంటర్నేషనల్‌ క్రైమ్‌ ట్రైబ్యునల్‌ ఏర్పరచి నాటి యుద్ధనేరాలపై విచారణ జరపమన్నారు. ఆ ట్రైబ్యునల్‌ యిచ్చిన తీర్పు ప్రకారం మూలాను డిసెంబరు 13న ఉరి తీసి, అతని జన్మస్థలంలో సమాధి చేశారు. వెంటనే జమాత్‌ అభిమానులు దేశమంతా అల్లర్లు లేవదీశారు. బాంబులు పేలాయి. కొట్లాటలు, దుకాణాలపై దాడులు జరిగాయి. 2014 జనవరి 5 న జరగవలసిన ఎన్నికలు శాంతియుతంగా జరుగుతాయా? లేదా అని అందరూ సందేహిస్తున్నారు. సైన్యం సహాయంతో ఆనాటికి పరిస్థితి అదుపులోకి వస్తుందని హసీనా ధైర్యంగా వుంది. ప్రధాన ప్రతిపక్షమైన బంగ్లాదేశ్‌ నేషనల్‌ పార్టీ అధినేత్రి బేగం ఖలీదా జియా, ప్రస్తుత ప్రభుత్వం గద్దె దిగి, ఆపద్ధర్మ ప్రధానిగా వేరెవరినైనా కూర్చోబెడితే తప్ప ఎన్నికలలో పాల్గొనబోమని ప్రకటించారు. ఎన్నికలు ఎలా జరుగుతాయో వేచి చూడాలి. - ఎమ్బీయస్‌ ప్రసాద్‌ (జనవరి 2014)

తమిళనాడులో మరో తేజ్‌పాల్‌..?

తమిళనాడులోని డిఎండికె పార్టీ అధినేత, నటుడు విజయకాంత్‌కు కెప్టెన్‌ టివి అనే ఛానెల్‌ వుంది. డిఎంకెకు కలైంజర్‌ టివి, ఎడిఎంకెకు జయా టీవీ వున్నట్టే తనకూ ఓ టీవీ ఛానెల్‌ వుండాలని విజయకాంత్‌ ఆశపడ్డాడు. అయితే ఆ టీవీలో సబ్‌ ఎడిటరుగా పనిచేసిన 27 ఏళ్ల మాజీ ఉద్యోగిని, న్యూస్‌ ఎడిటరుగా పనిచేసే దినేష్‌ కుమార్‌ (వయసు 26) తనను లైంగికపరంగా వేధించాడని ఫిర్యాదు చేసింది. ''నేను ఈ విషయాన్ని ఎచ్‌ఆర్‌ డిపార్టుమెంటు దృష్టికి తీసుకెళ్లాను. వాళ్లు దినేష్‌్‌ను నిలదీశారు కానీ అతను రాజీనామా చేస్తానని బెదిరించడంతో వెనక్కు తగ్గారు. ఈ విషయాన్ని సంస్థ మేనేజింగ్‌ డైరక్టరుగా వున్న విజయకాంత్‌ బావమరిది సుధీష్‌కు చెప్పినా అతను పట్టించుకోలేదు.'' అని పోలీసులకు ఫిర్యాదు చేసింది. అధికారంలో వున్న జయలలిత ప్రభుత్వం యీ అవకాశాన్ని విడిచిపెట్టలేదు. వెంటనే దినేష్‌ను అరెస్టు చేసి జుడిషియల్‌ కస్టడీకి పంపింది. భార్య, బావమరిది తమ యిష్టారాజ్యంగా ఏలుతూండడంతో కినిసిన విజయకాంత్‌ రాజకీయ గురువు, పార్టీ ప్రిసీడియం చైర్మన్‌ అయిన పన్‌రూటి రామచంద్రన్‌ పార్టీ పదవులకు రాజీనామా చేశాడు. అసలు యిదంతా రాజకీయ కుట్ర. దీని వెనక ఢిల్లీ పోలీసులున్నారు అంటున్నారు విజయకాంత్‌ అనుచరులు.

ఆ కథేమిటంటే - విజయకాంత్‌ పార్టీ 2006లో మొదటిసారి ఎన్నికలలో పాల్గొన్నపుడు అతను ఒక్కడూ తప్ప పార్టీలో అందరూ ఓడిపోయారు. 2009లో ఒక్కడూ విడిగా పోటీ చేసి ఓట్లలో 8% తెచ్చుకున్నాడు. అలా విడిగా నించోవడానికి కాంగ్రెసు పార్టీ నుంచి డబ్బు తీసుకున్నాడన్న ఆరోపణలున్నాయి. ఈ చీలిక నివారించడానికి 2011లో జయలలిత అతనితో పొత్తు పెట్టుకుంది. ఆ కూటమి కారణంగా డిఎంకె చిత్తుగా ఓడిపోయి 23 సీట్లు తెచ్చుకుంటే, డిఎండికెకు 29 సీట్లు వచ్చాయి. విజయకాంత్‌ ప్రతిపక్ష నాయకుడయ్యాడు. అప్పణ్నుంచి జయలలితతో అతనికి చెడింది. ఎప్పుడూ ఏదో అనవసరంగా మాట్లాడి చికాకులు తెచ్చిపెట్టుకుంటాడు. రాజకీయాలకు పనికి రాడనిపించుకున్నాడు. ''నేను తాగుతాను. తప్పేముంది? ఎటు చూసినా బ్రాందీ షాపులు పెడితే తాగమా?'' అన్నాడు ఒకసారి. ఈ మధ్యే అతని చిన్నకొడుకు నటించిన తొలి సినిమా ప్రారంభోత్సవ సందర్భంగా మాట్లాడుతూ ''నేను జనాల మీద చేయి చేసుకుంటానని అంటారు. అవును 2011 ఎన్నికల్లో మా పార్టీ అభ్యర్థినే చెంపదెబ్బ కొట్టాను. మా పార్టీ కార్యకర్తను నేను కొట్టుకుంటే మధ్యలో బయటివాళ్లకు నొప్పేమిటి?'' అన్నాడు. ఈ వరస చూసి మహిళా ఓటర్లు దూరమవుతారని పార్టీ కార్యకర్తల భయం.

తమిళనాడులో యిలా వ్యవహరిస్తూనే ఢిల్లీ ఎన్నికలలో పోటీ చేయడానికి బయలుదేరాడు మనవాడు. అక్కడున్న తమిళులందరూ తన పార్టీకి ఓటేసేస్తారని ఆశ పెట్టుకుని 11సీట్లలో పోటీ చేశాడు. ఎక్కడా డిపాజిట్‌ దక్కలేదు సరికదా మొత్తం మీద 2300 ఓట్లు వచ్చాయి! ఇద్దరికి చెరో మూడు వందలు, మరో నలుగురికి చెరో 200. అందరి కంటె కనిష్టంగా ఒకరికి 100 ఓట్లు వస్తే, గరిష్టంగా ఒకరికి 362 వచ్చాయి. ఆ ఎన్నికల సందర్భంగా కెప్టెన్‌ టీవీ సిబ్బంది ఆ నియోజకవర్గాల్లో తిరుగుతూండగా ఓ పెట్రోలు బంకులో ఢిల్లీ పోలీసులతో గొడవపడ్డారు. ఆ గొడవలో పోలీసులు తమ రిపోర్టర్లను కొట్టారంటూ దినేష్‌ కుమార్‌ డిసెంబరు 2 న ఢిల్లీలో నిరసన ప్రదర్శన నిర్వహించాడు. ఆ ప్రదర్శన చేసినందుకు గుణపాఠం చెప్పాలనే వుద్దేశంతో ఢిల్లీ పోలీసులు యీ కేసు పెట్టించారని కెప్టెన్‌ టీవీ వర్గాల వాదన. నమ్మితే నమ్మండి! - ఎమ్బీయస్‌ ప్రసాద్‌ (జనవరి 2014)

తిరువాన్కూర్‌ యువరాజు యిక లేరు

తిరువాన్కూర్‌ సంస్థానం సంస్కరణల్లో అగ్రగామిగా వుండేది. దానికి రాజుగా వున్న చిత్ర తిరునాళ్‌ 1936లోనే హరిజనులు దేవాలయప్రవేశం కల్పించారు. 1947లో భారతదేశంలో విలీనం అయింది. యువరాజుగా వుండే ఉత్తరాడమ్‌ తిరునాల్‌ మార్తాండ వర్మకు అప్పుడు 25 ఏళ్లు. ఆయనకు సామాన్యుడిగా బతకడంతో బాటు ఫోటోగ్రఫీ అంటే చాలా యిష్టం. 13 వ యేట నుండి ఫోటోలు తీస్తూ తీస్తూ డిజిటల్‌ కెమెరాలను ఉపయోగించారు. కళాఖండా లనదగిన సుమారు 4 వేల ఫోటోలు తీశారు. పద్మనాభ స్వామి గుడిలోని సంపద తిరువాన్కూర్‌ రాజులు యిచ్చిన కానుకలేనని అందరికీ తెలుసు. అన్నగారు పోయిన తర్వాత ఆ గుడికి మార్తాండవర్మ కస్టోడియన్‌గా వుండేవారు. ఆ మాళిగల్లో ఎక్కడ ఏముందో ఆయనకు క్షుణ్ణంగా తెలుసు. ''కానీ చెప్పను. తెలుసుకుని ఏం చేస్తారు? అసలు వాటిపై దృష్టి ఎందుకు పెట్టాలి? అవి దేవుడి సొత్తు. మా రాజవంశీకులం ఆయనకు సేవకులం మాత్రమే కాదు, సరిగ్గా చెప్పాలంటే బానిసలం. వాటి గురించి మాట్లాడే హక్కు లేదు.'' అనేవాడాయన. రోజూ ఉదయం 7 గంటలకు గుడికి వెళ్లి దర్శనం చేసుకునేవాడు. అలా వెళ్లలేని రోజు అపరాధరుసుంగా రోజుకి 160 రూ.లు కట్టేవాడు. ఊళ్లు వెళ్లినపుడు గుడి నమూనాలా వున్న వెండి ప్రతిమను తనతో తీసుకుని వెళ్లేవాడు. ఆయన డిసెంబరు 16 న తన 91 వ యేట మరణించారు. ఆయన భార్య 8 ఏళ్ల క్రితం పోయింది. మార్తాండవర్మ చనిపోయినపుడు కేరళ ప్రభుత్వం తిరువనంతపురం జిల్లాలో పబ్లిక్‌ హాలీడేగా ప్రకటించింది. 'మన దేశంలో రాచరిపు వ్యవస్థ నశించలేదనడానికి యిది ఒక ఉదాహరణ' అని బలరాం అనే ఎమ్మేల్యే విమర్శించారు.

జీవితాంతం ఒక సామాన్యుడిగా బతకడానికి యిష్టపడిన మార్తాండ వర్మ బతికి వుంటే యీ వ్యాఖ్య విని బాధపడేవారా? అనే చర్చ వచ్చినపుడు ఒక పాత్రికేయుడు 1971 నాటి సంఘటనను గుర్తు చేసుకున్నారు. ఇందిరా గాంధీ ప్రభుత్వం రాజభరణాలు రద్దు చేసి, మాజీ రాజుల సౌకర్యాలు తీసేసిన రోజులవి. మార్తాండవర్మ కొచ్చిన్‌ ఎయిర్‌పోర్టులో దిగి విఐపి లాంజ్‌కు వెళ్లకుండా సాధారణ లాంజ్‌లోకి ప్రవేశించారు. అక్కడ ఒక రాజకీయనాయకుడు ఎదురయ్యాడు. 'మీ రాజరికం అంతరించిందిలే' అని వెక్కిరించడానికి అతను దురుసుగా ముందుకు వచ్చి ఆయనకు అడ్డు తగిలాడు. సిగరెట్టు పీల్చి యీయన మొహం మీదకు పొగ వదిలాడు. మార్తాండవర్మ చలించలేదు. చిరునవ్వుతో ముందుకు సాగిపోయాడు. అలాటి యువరాజు యీ రోజు యీ ఎమ్మెల్యే మాటలు విన్నా నవ్వేసి వదిలేసేవాడని అన్నాడు ఆ పాత్రికేయుడు. - ఎమ్బీయస్‌ ప్రసాద్‌ (జనవరి 2014)

జనవరి 3 వీక్లీకై తమిళనాడులో ఎన్నికల పొత్తులు వుంటాయా?

డిసెంబరు 15 న డిఎంకె జనరల్‌ కౌన్సిల్‌ మీటింగు జరిగింది. ఆ తర్వాత 4 రోజులకు ఎడిఎంకె జనరల్‌ కౌన్సిల్‌ మీటింగు జరిగింది. రెండు చోట్లా ఒకే రకమైన తీర్మానాలు చేశారు - 2014 పార్లమెంటు ఎన్నికలలో కాంగ్రెసు, బిజెపిలలో ఎవరితోనూ పొత్తు పెట్టుకోమని! ఎడిఎంకె కాస్త ముందుకు వెళ్లి అన్ని సీట్లకూ స్వతంత్రంగానే పోటీ చేస్తామనీ. తమిళనాడు ప్లస్‌ పాండిచ్చేరి కలిపి 40 పార్లమెంటు సీట్లు పొంది ఎన్నికల అనంతరం ఎవరితో కావాలంటే వారితో పొత్తు పెట్టుకుంటామనీ ప్రకటించింది. ఆ మేరకు నిర్ణయాధికారాన్ని పార్టీ జయలలితకు ధారపోసింది.

డిఎంకె సభలో మాత్రం వ్యవహారం యింత సజావుగా సాగలేదు. కాంగ్రెసుతో పొత్తు పెట్టుకోకూడదని స్టాలిన్‌కు గట్టి పట్టుదల వుండడంతో బాటు, బిజెపితో అయితే ఫర్వాలేదని మనసులో వుంది. అయితే వేదికపై స్టాలిన్‌ కాకుండా యితర ప్రముఖ నాయకులు టి ఆర్‌ బాలు, ఎస్‌ఎస్‌ పళనిమాణిక్యం కాంగ్రెసుతో పొత్తు పెట్టుకోకూడదని గట్టిగా వాదించారు. కరుణానిధి వారి అభిప్రాయానికి వత్తాసు పలుకుతూ కాంగ్రెసు విశ్వాసఘాతకురాలని, 2 జి స్కామ్‌లో రాజాను, కనిమొళిని జైల్లో పెట్టిందని తిట్టిపోశారు. 'సిబిఐ చేసింది తప్ప మాదేముంది? అంటారు కాంగ్రెసు నాయకులు. సిబిఐ ఎవరి చేతిలో ఆయుధమో ప్రజలకు తెలియదా?' అని హుంకరించారు కరుణానిధి.

స్టాలిన్‌ అనుచురుడు అన్బళగన్‌ బిజెపితో కలిస్తే మంచిదని సభాముఖంగా సూచించాడు. అయితే 1999 నుండి ఐదేళ్లపాటు డిఎంకెతో కలిసి కేంద్రాన్ని పాలించిన బిజెపి ప్రస్తుత నాయకత్వం 2 జి స్కామ్‌ వలన డిఎంకె పేరు మట్టిలో కలిసిందని, వారితో జతకడితే మోదీ 'క్లీన్‌' యిమేజి దెబ్బ తింటుందని భావించింది. అది గ్రహించిన కరుణానిధి ''గతంలో ఎన్‌డిఏ ప్రభుత్వంలో వున్నామంటే కారణం వాజపేయి! ఆయన ఉదాత్తవ్యక్తి. పెద్దమనిషి. ఇప్పుడాయన లేడు. ఈ అడ్వాణీలో మానవత్వం లేదు. వారితో మనకు పొత్తు అక్కరలేదు. ఎవరు మనకు కావాలనుకుంటే వాళ్లతోనే వెళదాం.'' అని ప్రకటించారు. తమిళనాడులో 12% ఓట్లు ముస్లిముల చేతుల్లో వున్నాయి. గతంలో వాజపేయి ఉదారస్వభావుడని చెప్పి డిఎంకె వాళ్లను ఒప్పించింది. ఇప్పుడు మోదీతో అలా కుదరదు. పార్లమెంటు ఎన్నికల మాట ఎలా వున్నా 2016లో జరగబోయే ఎసెంబ్లీ ఎన్నికలు డిఎంకెకు ముఖ్యం. బిజెపికి కూడా ఆ విషయం తెలుసు. అందుకనే మన రాష్ట్రపు బిజెపి నాయకత్వం లాగానే తమిళనాడు బిజెపి నాయకత్వం కూడా 'మేం డిఎంకె, ఎడిఎంకె ఎవరితోనూ పొత్తు పెట్టుకోం, ఒంటరిగానే పోటీ చేసి మోదీ యిమేజితో విజయం సాధిస్తాం' అని బీరాలు పలుకుతోంది.

కరుణానిధి ప్రకటనపై తమిళనాడు కాంగ్రెసు అధ్యక్షుడు జ్ఞానదేశికన్‌ మండిపడ్డారు. ''మాది నమ్మకద్రోహం అని డిఎంకె ఎలా అనగలదు? 2006 నుండి 2011 వరకు మైనారిటీలో వున్న డిఎంకె ప్రభుత్వానికి మద్దతు యివ్వలేదా? 2 జి స్కామ్‌ తర్వాత యుపిఏ2 నుండి డిఎంకె వైదొలగిన తర్వాత కూడా 2013లో కనిమొళి రాజ్యసభ అభ్యర్థిత్వానికి మద్దతు యివ్వలేదా? అంతెందుకు మొన్న ఏర్కాడు అసెంబ్లీ ఉపయెన్నికలో డిఎంకె అభ్యర్థికి తోడ్పడమని కరుణానిధి కాంగ్రెసుతో సహా అందరికీ ఉత్తరాలు రాశారు. వచ్చే లోకసభ ఎన్నికలలో మద్దతు యిమ్మనమని కాంగ్రెసు డిఎంకెను కోరిందా?'' అని అడుగుతున్నారు.

ఏది ఏమైతేనేం? చూడబోతే ఎవరికి వారే యమునా తీరే అన్నట్టుంది. - ఎమ్బీయస్‌ ప్రసాద్‌ (జనవరి 2014)

జనవరి 4-5 ఎమ్బీయస్‌ - ఆప్‌ వాగ్దానాలు నీటిమూటలా?

ఆప్‌ అధికారం స్వీకరిస్తూనే, అసెంబ్లీలో విశ్వాసతీర్మానం నెగ్గకుండానే రెండు వాగ్దానాలు నెరవేర్చేసింది. నెలకు 20 వేల లీటర్ల లోపు వాడేవారికి నీరు ఉచితం, నెలకు 400 యూనిట్ల కంటె తక్కువ వాడే వారికి సగం వెలకే విద్యుత్‌ సరఫరా అంటూ ప్రకటనలు చేసేసింది. రాజకీయనాయకులను తెగ విమర్శించి అధికారంలోకి వచ్చిన అరవింద్‌ యిప్పుడు వాళ్లలాగే చేస్తున్నారు. ఈ పథకాలకు డబ్బెక్కడ? అనేది చెప్పకుండానే ప్రకటనలు చేసేశారు. ఢిల్లీ ఎలక్ట్రిసిటీ రెగ్యులేటరీ కమిషన్‌ వారు ఫిబ్రవరి నెలాఖరుకు 19 వేల కోట్ల రూ.ల రెవెన్యూ లోటు వుంటుందని చెప్పినా అతను ఖాతరు చేయలేదు. అరవింద్‌లో యీ మొండితనం చిన్నప్పటినుండీ వుందా? అని కొందరు పాత్రికేయులు అతని బాల్యం గురించి తవ్వారు. ఆ వివరాలు చూడబోతే -

అరవింద్‌ తండ్రి గోవింద రామ్‌ హరియాణాలోని హిసార్‌ పట్టణంలో జిందాల్‌ స్ట్రిప్స్‌లో ఎలక్ట్రికల్‌ యింజనియర్‌గా పనిచేసేవారు. తల్లి గీతా దేవి. అరవింద్‌ 1968 ఆగస్టు 16న కృష్ణాష్టమినాడు పుట్టారు. తాత, నాయనమ్మ కృష్ణుడి పేరు పెట్టమన్నారు కానీ, తండ్రి అరవింద్‌ అని పెట్టారు. కొన్నాళ్లకు రంజన అనే చెల్లెలు, మనోజ్‌ అనే తమ్ముడు పుట్టారు. రంజన డాక్టరయి హరిద్వార్‌లో బిఎచ్‌ఇఎల్‌లో పనిచేస్తోంది. మనోజ్‌ పుణెలో ఐబిఎమ్‌లో సాఫ్ట్‌వేర్‌ యింజనియర్‌గా పని చేస్తున్నాడు. గోవిందరామ్‌ది మధ్యతరగతి జీవనం. కంపెనీ క్వార్టర్సులో వుండేవారు. స్కూటర్‌పై తిరిగేవారు. ఇంట్లో పూజాపునస్కారాలు బాగా జరిగేవి. అరవింద్‌ కూడా రోజూ పొద్దున్నే ప్రార్థన చేసేవాడు. అరవింద్‌ విద్యాభ్యాసం ఇంగ్లీషు మీడియం స్కూళ్లలో సాగింది. క్లాసులో బుద్ధిగా వుండేవాడు. ఫుట్‌బాల్‌, క్రికెట్‌ ఆడటం కంటె చదరంగం ఆడడం, పుస్తకపఠనంపై ఎక్కువ ఆసక్తి చూపేవాడు. స్కెచ్‌బుక్‌, పెన్సిల్‌ చేతబట్టి కనబడినదల్లా బొమ్మలు గీసేవాడు. కజిన్స్‌ చాలామంది వుండేవారు. అతను వాళ్లకి లీడరేమీ కాదు. 'మందకొడిగానూ వుండేవాడు కాడు, అలా అని హైపర్‌యాక్టివ్‌గానూ వుండేవాడు కాడు' అంటారు అతని కజిన్స్‌.

ఏదైనా చేస్తానని ఒప్పుకుంటే మాత్రం వదిలిపెట్టేరకం కాదని అతని స్కూలుమేట్స్‌ అంటారు. ఓ సారి అతను ఇంటర్‌-స్కూల్‌ డిబేట్‌లో తన స్కూలు తరఫున చర్చలో పాల్గొనాలి. విపరీతమైన చలి, జ్వరం. ఇక అతను రాడనే అందరూ అనుకున్నారు. కానీ కంబళీ కప్పుకుని తండ్రి స్కూటర్‌ వెనక్కాల ఎక్కి అతను వేదికకు చేరుకున్నాడు. 'నన్ను నమ్మి పంపించిన స్కూలుకి చెడ్డపేరు రాదూ..' అన్నాడట. మొన్న 102 డిగ్రీల జ్వరం వున్నా యింటి దగ్గర విద్యుత్‌ అధికారులతో సమావేశమై పథకాన్ని ప్రకటించాడుగా! అరవింద్‌ను వక్తగా తీర్చిదిద్దిన ఘనత మిసెస్‌ చోప్డా అనే టీచరుది. ఆవిడ హిసార్‌ కాంపస్‌ స్కూలులో బయాలజీ టీచరు. వేదిక ఎక్కి మాట్లాడమని ప్రోత్సహించడమే కాదు, టెన్త్‌లో వుండగా ఓ నాటకంలో పాత్ర ధరించమని పట్టుబట్టింది. నాటకాలపై అప్పుడు పుట్టిన ఆసక్తి ఐఐటి రోజులదాకా సాగింది. ఖడగ్‌పూర్‌ ఐఐటి చివరి సంవత్సరంలో హిందీ డ్రామా సొసయిటీకి అతను అధ్యక్షుడిగా వున్నాడు. ఐఐటిలో అతని సహాధ్యాయులు చెప్పినదాని ప్రకారం అరవింద్‌ రాజకీయ అవగాహన ఆ రోజుల్లోనే రూపుదిద్దుకుంది. తక్కిన ఐఐటి కుర్రాళ్లందరూ విదేశాల్లో అవకాశాల గురించి చర్చిస్తూ వుంటే యితను మాత్రం దేశానికి ఏం చేయాలి? అని వాదిస్తూండేవాడట. అప్పటికే మంచి వాగ్ధాటి, ఆత్మవిశ్వాసం సమకూరాయి.

ఆ రోజుల్లో అరవింద్‌ విపి సింగ్‌ను అభిమానించేవాడు. బోఫోర్స్‌ స్కామ్‌ను బయటపెట్టిన విధానం, మండల్‌ కమిషన్‌ను అమలు చేయడం అరవింద్‌ను ఉత్తేజపరచాయి. రామ మందిరం వివాదం లేవనెత్తి బాబ్రీ మసీదు కూల్చివేతకు కారకులైన బిజెపి నాయకులంటే వ్యతిరేకత వుండేది. కాలేజీ చదువు అయిపోయాక తను వేసుకున్న దుస్తులు తప్ప తక్కినవన్నీ దానం యిచ్చేసి, యింటికి వచ్చాడు. అతనికి జంషెడ్‌పూర్‌లోని టాటా స్టీల్స్‌లో వుద్యోగం వచ్చింది. అక్కడ వుండగానే కలకత్తా వెళ్లి మదర్‌ థెరిసాను కలిసి 'మీతో పని చేసే అవకాశం యివ్వండి' అని అడిగాడు. 'కాళీఘాట్‌ ఆశ్రమంలో పని చేయి' అందామె. రెండు నెలలు పని చేశాడు. తిరిగి వచ్చి తన కంపెనీ వాళ్లను ''నన్ను మీ సోషల్‌ వెల్‌ఫేర్‌ డిపార్టుమెంటుకు బదిలీ చేయండి. సంఘసేవ చేస్తాను'' అని అడిగాడు. ''నీ పోస్టింగ్‌ యింజనియర్‌గా యిచ్చాం కాబట్టి అది కుదరదు'' అన్నారు వాళ్లు. ఇక యీ ఉద్యోగం వదిలేద్దామనుకుని సర్వీసెస్‌కు ప్రిపేర్‌ అయ్యాడు. మొదటి ప్రయత్నంలోనే ఐఆర్‌ఎస్‌ (ఇండియన్‌ రెవెన్యూ సర్వీసెస్‌)కు ఎంపికయ్యాడు. ఐయేయస్‌ అయితే ప్రజాసేవ బాగా చేయవచ్చనుకుని, మళ్లీ ప్రయత్నించాడు. అప్పుడు కూడా ఐఆర్‌ఎస్‌ రావడంతో దానికే సిద్ధపడ్డాడు. ఆ సందర్భంగా 1993లో మసూరీలో ఎకాడమీలో తర్ఫీదు పొందే రోజుల్లో తనతో పాటు ట్రెయినింగ్‌ పొందుతున్న సునీతను యిష్టపడ్డాడు. నాగపూర్‌లో డైరక్ట్‌ టాక్సెస్‌ ఎకాడెమీలో 15 నెలల ఇండక్షన్‌ ప్రోగ్రాంలో వారి స్నేహం దృఢపడింది. 1994లో పెళ్లాడారు. ఇద్దరికీ ఢిల్లీలోనే పోస్టింగు వచ్చింది.

ఇన్‌కమ్‌టాక్స్‌ శాఖలో పనిచేస్తూండగానే 'పరివర్తన్‌' అనే సేవాసంస్థ ప్రారంభించి తన శాఖపైనే ఒత్తిడి తెచ్చి నిజాయితీగా పన్నుల మదింపు చేయించడం, అధికంగా కట్టిన పన్ను వాపసు యివ్వడం వంటివి చేయించాడు. ఈ సంస్థ ప్రారంభించడానికి తమ్ముడు మనోజ్‌ 50 వేలు, మేనమామ మరో 50 వేలు విరాళం యిచ్చారు. ఈ విజయంతో అరవింద్‌ సమాచారహక్కుపై దృష్టి సారించాడు. తర్వాత కొన్నాళ్లకు అతనికి అనిపించింది - 'సమాచారం తెలుసుకుని ఏం చేస్తాం? అవినీతిపరులకు శిక్ష వేయించే అధికారం లేదు కదా' అని. అక్కణ్నుంచి జనలోక్‌పాల్‌ ఉద్యమం, ఆప్‌ పార్టీ ఆవిర్భావం యిలా సాగింది అతని ప్రస్థానం. ఇప్పుడు ముఖ్యమంత్రి కాగానే చేపట్టినవి యివి!

సగం రేటు విద్యుత్‌ పథకం వలన కలిగే లోటు ఎలా తీర్చగలం అని అధికారులు ప్రశ్నిస్తూ వుంటే 'ఆ ఏముంది? మిగులు విద్యుత్తు వున్న రాష్ట్రాల నుండి తక్కువ రేట్లో కొనేసి విద్యుత్‌ లోటు వున్న రాష్ట్రాలకు రెట్టింపు రేటుకి అమ్మేసి బోల్డు ఆర్జించేస్తాం' అంటున్నారు అరవింద్‌ సహచరులు. ఇదంతా యీజీయే అయితే ఆ పని ఆ మిగులు విద్యుత్తు రాష్ట్రాలే డైరక్టుగా చేసుకోవచ్చుగా! మధ్యలో వీళ్లకెందుకు లాభం చేకూర్చడం? అనేక రాష్ట్రాలు విద్యుత్తు కొనేస్తాయి తప్ప డబ్బులు బకాయి పెట్టేస్తాయి. మరి ఆప్‌ యీ లోటును ఎలా పూరిస్తుందో తెలియదు.

ప్రయివేటు డిస్ట్రిబ్యూషన్‌ కంపెనీలను కాగ్‌ చేత ఆడిట్‌ చేయిస్తామని అరవింద్‌ అంటున్నారు. ప్రయివేటు సంస్థలను కాగ్‌ ఎలా ఆడిట్‌ చేస్తుంది అంటూ ఢిల్లీ హైకోర్టు గతంలోనే ఒప్పుకోలేదు. అయినా కాగ్‌ ఆడిట్‌ చేస్తే ఏమవుతుంది? డబ్బులు వెనక్కి వస్తాయా? మహా అయితే కొందరికి శిక్షలు పడతాయి తప్ప ఆదాయం పెరగదు కదా. 'లైసెన్సులు రద్దు చేస్తాం, ట్రాన్స్‌మిషన్‌ (సరఫరా) నష్టాలు నివారిస్తాం' అంటున్నారు కూడా. లైసెన్సులు రద్దు చేస్తే కోర్టుకెళతారు. లిటిగేషన్‌ ఏళ్లూ, పూళ్లూ పడుతుంది. ఇక మన రాష్ట్రంలో సరఫరా నష్టాలను అరికట్టడం గురించి నేను చిన్నప్పణ్నుంచి వింటున్నాను. అలాగే ఢిల్లీ జలమండలి వాళ్లు కూడా 20 వేల లీటర్ల గురించి మొత్తుకున్నారట. 'ఇది యిచ్చినా బోర్డు లాభాల్లో వుండేటట్టు మీరంతా కృషి చేయాలి' అని చెప్పాడు అరవింద్‌. అధికారంలోకి వచ్చి లోపాలను అరికట్టి, పనితనం మెరుగుపరచి, యిలాటి పథకాలు ప్రవేశపెట్టడం సవ్యమైన దారి. ఈయన సింహాసనం అధిష్టించాడు కదాని అధికారులందరూ బ్రహ్మాండంగా, సమర్థవంతంగా పని చేస్తారన్న గ్యారంటీ వుందా? మొదటి రోజు మంత్రి శిశోడియా టైముకి సెక్రటేరియట్‌కు వచ్చి కుర్చీలో కూర్చుంటే ఉద్యోగులెవరూ కనబడలేదు. వాళ్లెందుకు మారతారు? వాళ్లను మార్చడం, వాళ్లలో అవినీతిని రూపుమాపడం - యివన్నీ రాత్రికి రాత్రి జరిగేపనులు కావు.

జనతా పార్టీ అధికారంలోకి వచ్చినపుడు, ఎన్టీయార్‌ వచ్చినపుడు యిదే వరస చూశాను. ఎన్టీయార్‌ ఐతే మరీను, ప్రజాకర్షక పథకాలు చాలా మొదలుపెట్టారు. డబ్బెక్కడిదంటే 'అవినీతిపరుల పొట్ట బద్దలు కొడితే డబ్బులు అవే రాల్తాయి బ్రదర్‌' అనేవారు. ఎవరి పొట్ట బద్దలు కాలేదు. కాలక్రమేణా, టిడిపి మంత్రులపైనే అవినీతి ఆరోపణలు వచ్చాయి. మరి కొన్నాళ్లకు ఎన్టీయార్‌ పైనే వచ్చాయి. ఇప్పుడు ఆప్‌ యిదే భాష మాట్లాడుతోంది. ఆప్‌ ధీమా ఏమిటి? కాంగ్రెసు ఎలాగూ తమ ప్రభుత్వాన్ని పడగొట్టేస్తుంది, అప్పుడు జవాబు చెప్పుకోవలసిన అవసరం వుండదు. మమ్మల్ని కొనసాగనిస్తే తప్పకుండా అమలు చేసేవాళ్లం అంటూ ఎన్నికలకు వెళ్లవచ్చు. తాము ఓడిపోయి కొత్త ప్రభుత్వం అధికారంలోకి వస్తే యీ పథకాలను రద్దు చేసే సాహసం చేయదు. వాళ్ల మెడకు యిది గుదిబండగా తయారవుతుంది. తామే నెగ్గితే యీ పథకాలకు కేంద్రం నిధులు యివ్వాలి అంటూ యాగీ చేయవచ్చు. ఆప్‌ యివాళ చేసినదాని వలన వచ్చే పెద్ద తలకాయనొప్పి ఏమిటంటే అన్ని బస్తీలలోనూ యీ రకమైన డిమాండు వస్తుంది. ప్రతి పార్టీ మ్యానిఫెస్టోలో యివి చేర్చకతప్పదు. ఒక ఆర్నెల్లు రాజ్యం చేసి, నిధులు మిగిల్చి, వాటితో యీ పథకాలు అమలు చేసి చూపించి వుంటే యివి ఆచరణయోగ్యమైన పథకాలన్న నమ్మకం చిక్కేది. అదేమీ లేకుండా బాధ్యతారహితంగా ఆప్‌ పథకాలు ప్రకటించేసి, అన్ని రాష్ట్రప్రభుత్వాలకు చిక్కులు తెచ్చిపెట్టింది.

అసలు యిలాటి సంక్షేమ పథకాలు ఓట్లు రాలుస్తాయా అన్న దానిపై ఆర్థిక, రాజకీయవేత్తల్లో భిన్నాభిప్రాయాలున్నాయి. 2009 లో యుపిఏ రెండోసారి అధికారంలోకి రావడానికి కారణం వ్యవసాయ ఋణాల మాఫీ, ఎన్‌రేగా (ఉపాధి హామీ పథకం) అనుకున్నారు. కానీ మొన్న అసెంబ్లీ ఎన్నికలనే పరిగణనలోకి తీసుకుంటే - ఢిల్లీలో భాగీదారీ వంటి స్కీము పెట్టినా కాంగ్రెసు ఓడిపోయింది. రాజస్థాన్‌లో ఉచిత మెడికల్‌ చెకప్‌, మందులు, పెన్షన్లు, మహిళలకు బస్సు చార్జీల్లో తగ్గింపు.. వంటి అనేక పథకాలు పెట్టినా ఓడిపోయింది. తమిళనాడులో రాజకీయపార్టీలు చూపే ఔదార్యానికి హద్దే లేదు. కలర్‌ టీవీల నుండి అన్నీ ఉచితమే. అయినా అధికారంలో వున్న పార్టీ ఓడిపోవడం జరుగుతోంది. ఎందువలన అంటే పథకం ప్రకటించగానే సరి కాదు, దాని అమలు ఎలా, ఎప్పుడు జరుగుతోంది అన్నది ముఖ్యం. రాజస్థాన్‌లో అశోక్‌ గెహలోత్‌ చాలా ఎన్నికలకు కాస్త ముందే పథకాలు మొదలుపెట్టారు. దానివలన వాటి ఫలాలు ప్రజలకు సరిగ్గా అందలేదు. మధ్యప్రదేశ్‌లో శివరాజ్‌ చౌహాన్‌ ఎన్‌రేగా పథకాన్ని 100 రోజుల నుండి 150 రోజులకు విస్తరించి లబ్ధి పొందారు. ఛత్తీస్‌గఢ్‌లో రమణ్‌ సింగ్‌ ప్రసూతి సెలవు ఒక నెల పెంచి రాజకీయంగా లాభపడ్డాడు.

సంక్షేమపథకాలు ఉపాధిని కల్పించి తమను దారిద్య్రం నుండి బయటకు లాగేట్టు వుంటే ప్రజలు ఆదరిస్తున్నారు. తమను ఎల్లకాలం దరిద్రులుగా వుంచే స్కీములు రూపొందించిన వారికి ఓట్లు వేయడం లేదు. వారికి కావలసినది జీవనోపాధి. తమ ప్రాంతాల్లో పరిశ్రమలు బాగా పెరిగి తమ కాళ్ల మీద తాము నిలబడేందుకు అవకాశం కలిగితే చాలు. దానికి బదులుగా ఎన్ని పథకాలు పెట్టినా వారికి రుచించటం లేదు. ఎందుకంటే పథకాల అమలు రాష్ట్రప్రభుత్వపు సామర్థ్యంపై ఆధారపడి వుంది. కేంద్ర పథకాలను యథాతథంగా అమలు చేయకుండా స్థానిక పరిస్థితులకు అనుగుణంగా మార్పు చేసుకుంటేనే అవి ఫలాల నిస్తాయి. అధికార వికేంద్రీకరణ జరిగితేనే అట్టడుగు స్థాయిలో వున్న వ్యక్తులు లాభపడతారు. ఒక్కో రాష్ట్రంలో, ఒక్కో జిల్లాలో ఒక్కో పరిస్థితి వుంటుంది కాబట్టే ఫలితాల విషయం అన్నిటా సమానంగా లేదు. ఇప్పుడు ఆప్‌ ప్రకటించిన రెండు పథకాలు - ఉత్పాదకతను పెంచేవి కాదు, ఆర్థికసామర్థ్యాన్ని పెంచేవి కావు. పైగా వాటిని కల్పించే ఆర్థిక పటుత్వాన్ని రాష్ట్రప్రభుత్వానికి లేకుండా చేసేవి! వీటిని పూర్తిగా ప్రజాకర్షక పథకాలనే అనాలి. - ఎమ్బీయస్‌ ప్రసాద్‌ (జనవరి 2014)

జనవరి 6 ఎమ్బీయస్‌ ః రోత పుడుతోంది

రాష్ట్రంలో జరుగుతున్న పరిణామాల గురించి ఏమీ రాయరేం? అంటూ మెయిల్స్‌ వస్తున్నాయి. ఏం రాయాలి? మన ప్రజాప్రతినిథులు యింత మతితప్పి ప్రవరిస్తూ వుంటే, వాళ్ల గురించి సభ్యమైన భాషలో రాయడం ఎలా? అసెంబ్లీ అంటే వీళ్లకు నవ్వులాటగా వుంది. మొన్నటిదాకా పార్లమెంటులోనూ యిదే ఆట. అవిశ్వాసం పెడతారన్న భయంతో పాలకపక్షమే తన మిత్రులతో గొడవ చేయించి, రోజూ వాయిదా వేయించేది. వాళ్లు వూరుకుంటే వీళ్లు గొడవ చేసేవారు. సీమాంధ్ర ఎంపీలది పై చేయి అవుతుందేమోననుకున్న తరుణంలో కాంగ్రెసు అధిష్టానం తెలంగాణ ఎంపీలను దువ్వి సభ చెడగొట్టేది. ఇప్పుడు అసెంబ్లీకి సీను మారింది. గతంలో తెలంగాణ ఎమ్మెల్యేలు సభ నడవనీయకుండా చేసేవారు. ఇప్పుడు సీమాంధ్రులది ఆ వంతయింది. విభజన బిల్లుపై చర్చకు అవకాశం వుండదు, దేవుడికి నైవేద్యం అలా అలా చూపించి, మనమే తినేసినట్టు అసెంబ్లీకి బిల్లు ఓ సారి నివేదన చేసి పార్లమెంటే సర్వాధికారాలు వుపయోగించి రాష్ట్రాన్ని విడగొట్టేస్తుంది అనుకుంటూండగా రాష్ట్రపతి ప్రణబ్‌ ఎంతో దూరదృష్టితో ఆరువారాల గడువు యిచ్చారు. అంశాల వారీగా సభ్యుల అభిప్రాయాలను తీసుకోవడానికి వీలు కల్పించారు.

విభజనను ఎంతమంది, ఎందుకు వ్యతిరేకిస్తున్నారో చాటి చెప్పేందుకు సువర్ణావకాశం యిది. సభలో శాసనసభ్యులు యిచ్చే ఉపన్యాసాలు చరిత్రలో మిగిలిపోతాయి. అంతిమంగా ఏం జరిగినా, రాబోయే పరిణామాలను ఫలానావారు ముందే ఊహించారు చూశావా అంటారు. 1956 నాటి ఉపన్యాసాలు పుస్తకరూపంలో వెలువడి అనేకమంది పాత్రికేయులు, పరిశోధకులు పదేపదే చదువుకుంటున్నారు. అలాటి సందర్భం మళ్లీ 57 ఏళ్లకు వచ్చింది. ఈ సభలో సభ్యులుగా వున్నవారు ఆ విధంగా అదృష్టవంతులవుతారు. అయితే యీ విషయాన్ని వాళ్లు గుర్తించినట్టు లేదు. గొడవ చేయడం తప్ప యింకేమీ చేయటం లేదు. సభలో మాట్లాడడానికి అంశాలు సేకరించి పెట్టుకుని వుండరని నా బోటి శంకాత్ముల సందేహం. ఎందుకంటే టీవీ చర్చల్లో చాలామంది సమైక్యవాదులు పాయింట్లు సరిగ్గా చెప్పటం లేదు. వాళ్లు చెప్పే అంశాలు యివి - 'రాహుల్‌ను ప్రధాని చేయడానికై కాంగ్రెసు విభజన చేపట్టింది', 'ఈ బిల్లు ఎన్నికల ముందు తేవడంలో దురుద్దేశం వుంది', 'తెలంగాణలో తెరాసను, సీమాంధ్రలో జగన్‌ను కలుపుకోవడానికే యిది చేస్తోంది', 'ఎన్నికల తర్వాత బిజెపి ఎలాగూ యిస్తుందన్న వూహతో ఆ క్రెడిట్‌ కొట్టేయాలని యిస్తోంది', 'అంటోనీ కమిటీ రాష్ట్రంలో పర్యటించలేదు', 'మంత్రులబృందం సీమాంధ్ర కాంగ్రెసు నాయకుల గోడు వినిపించుకోలేదు', 'విభజన బిల్లును టేబుల్‌ ఐటంగా ప్రవేశపెట్టారు', '371 డి సవరించాలంటే రాజ్యాంగ సవరణ చేయాలి', 'సుప్రీం కోర్టు కొట్టేయక తప్పదు'...

ఇవన్నీ చెప్పాక పార్టీల పరంగా చేసే విమర్శలు - కాంగ్రెసు వాళ్లయితే - 'టిడిపి లేఖ యివ్వడం చేత, వైకాపా ఆర్టికల్‌ 3 ప్రకారం విభజించినా అభ్యంతరం లేదని చెప్పడం వలన కాంగ్రెసు నిర్ణయం తీసుకోక తప్పలేదు. అందువలన విభజన పాపం ఆ రెండు పార్టీలదే. జగన్‌ అండ చూసుకుని కాంగ్రెసు అధిష్టానం మమ్మల్ని రోడ్డున పడేసింది', టిడిపి వాళ్లయితే - 'విభజించమని చెప్పాం కానీ, సమన్యాయం చేయవద్దని చెప్పామా? సమన్యాయం అని పైకి మేం చెప్పకపోవచ్చు, కానీ మనసులో గట్టిగా అనుకున్నాం. ఇప్పటికి కూడా సమన్యాయం అంటే ఏమిటో పైకి చెప్పం. విభజన చేయడం మా వల్ల కాలేదు అని కాంగ్రెసు వాళ్లు చేతులెత్తేసి చంద్రబాబుగారికి అధికారం అప్పగిస్తే అప్పుడు చెప్తాం. జగన్‌కు కాంగ్రెసు హైకమాండ్‌తో ఒప్పందం కుదిరింది.', ఇక వైకాపా వాళ్లయితే - 'సమన్యాయం జరిగితే విభజించవచ్చు అని మేం గతంలో చెప్పినది మీరంతా మర్చిపోవాలి. మేమే సమైక్యవాదులమనీ, కాంగ్రెసు, టిడిపిలు సమైక్యం ముసుగులో వున్న విభజనవాదులనీ అని మీరందరూ గుర్తుంచుకోవాలి. కాంగ్రెసు, టిడిపిలు యిద్దరూ కలిసి తెలుగుజాతిని విడగొట్టడానికి ఆడుతున్న నాటకం యిది.'

వీళ్లందరూ కలిసి ఆలపించే రాగం ఒక్కటే - 'తెలుగువారు తరతరాలకూ ఐక్యంగానే వుండాలి', ఎందుకు? అది మాత్రం చెప్పరు. తెలుగువాళ్లందరి మాటా వదిలేయండి, ఒకే జిల్లాలో వున్న వివిధ రాజకీయపక్షాల వారు కలిసి వుంటున్నారా? ఒకరినొకరు అనుమానించుకోవటం లేదా? పరస్పర ఆరోపణలన్నీ కలిపి చూస్తే రాష్ట్రంలో ప్రతీ నాయకుడూ సోనియా చేతిలో కీలుబొమ్మే, ఆమెతో కుమ్మక్కయినవాడే. కలిసి వుండడం దేనికి - యిలా తిట్టుకోవడానికా? ఆలోచన చేసే మేధావులు, కొందరు నాయకులు మాత్రమే విడిపోతే వచ్చే నష్టాల గురించి, కలిసి వుంటే కలిగే లాభాల గురించి మాట్లాడుతున్నారు. వారిలో నల్లమోతు చక్రవర్తి, చలసాని శ్రీనివాస్‌, జంధ్యాల రవిశంకర్‌, ఉండవల్లి, కిరణ్‌ కుమార్‌ వంటి వాళ్లున్నారు. తక్కినవాళ్లందరూ '2004లో తెరాసతో మీరు పొత్తు పెట్టుకోలేదా?', '2009లో మీరు పెట్టుకోలేదా?', 'ప్రతిపక్షంలో వుండగా విభజన కోరుతూ ఎమ్మేల్యేల ద్వారా వైయస్‌ లేఖ పంపలేదా? పరకాల ఉపయెన్నికలో మీరు తెలంగాణపై హామీ యివ్వలేదా?' - వంటి ఆరోపణలతోనే సమయం వృథా చేస్తున్నారు. బయట టీవీలో చర్చల ద్వారా ఏళ్లూ, పూళ్లూ యిలాగే గడిపేసి తలకాయ తినేశారు. ఇన్నాళ్లకు అసెంబ్లీలో మాట్లాడే అవకాశం వచ్చింది. ఇప్పుడైనా మాట్లాడకపోతే ఎలా? చేతకాకపోతే, పాయింట్లు సేకరించి పెట్టుకోకపోతే మాట్లాడకుండా వుండవచ్చు, కానీ యితరులను కూడా మాట్లాడనివ్వకపోతే ఎలా?

ఈ విషయంలో మొదటి ముద్దాయి వైకాపా. జులై నెల దాకా జగన్‌ సమన్యాయం రైల్లోనే ప్రయాణం చేస్తున్నారు. జులై తర్వాత బండి మారి సమైక్యం రైలెక్కి దూసుకుపోదామని చూస్తూ ఆ రైలుతో రాజకీయశత్రువులందరినీ గుద్దేసి కింద పడేద్దామని చూస్తున్నారు. ఎందుకంటే ఎన్నికల్లో అంశంగా సమైక్యం వుంటేనే జగన్‌కు మోక్షం. ఆర్థికనేరాలు, అవినీతిలపై ఫోకస్‌ వున్నంతకాలం జగన్‌కు ఇబ్బందే. ఇంత తక్కువకాలంలో యింత ఎక్కువ ఎలా సంపాదించాడు అంటూ ఆశ్చర్యపడే న్యాయాధీశుల ఎదుట దోషిగా నిలబడాలి. ఆమ్‌ ఆద్మీ పార్టీ విజయం తర్వాత ఎన్నికల అంశంగా అవినీతి వుంటే ఎంత చేటో జగన్‌కు పూర్తిగా తెలిసివచ్చి వుంటుంది. కాంగ్రెసు పార్టీలో హేమాహేమీలు మట్టి కరిచారు. బిజెపికి దక్కవలసిన విజయాలను ఆమ్‌ ఆద్మీ ఎగరేసుకుని పోవడంతో అవినీతి మచ్చ అంటని మోదీకే గుబులుగా వుంది. ఇక పుట్టెడు కేసులున్న, బెయిలులో తిరుగుతున్న జగన్‌ గతి ఏమిటి? ఇన్నాళ్లూ రంగంలో వున్న జగన్‌ ప్రత్యర్థులు చంద్రబాబు, కాంగ్రెసు నాయకులపై కూడా అవినీతి ఆరోపణలు వుండడంతో 'అందరూ ఒక్కలాటివాళ్లే' అనే భావం ఓటర్లలో వుంది. ఇప్పుడు ఆమ్‌ ఆద్మీ స్ఫూర్తితో ఏ మచ్చా లేనివాళ్లు రంగంలోకి దిగితే..? సమైక్య వుద్యమం పుణ్యమాని విద్యార్థి నాయకులు, ఎన్‌జిఓలు హీరోలయి పోయారు. రాజకీయాల్లో లేని కారణంగా వారిపై పెద్దగా ఆరోపణలుండవు. మహా వుంటే టిఎ బిల్లు సబ్మిట్‌ చేయలేదు లాటివి వుంటాయి. అరవింద్‌ కేజ్రీవాల్‌ మీదా అలాటివి వచ్చాయి. కానీ జనాలు అవి పట్టించుకోలేదు.

ఈ ప్రమాదం వూహించే జగన్‌ ఎన్‌జిఓ అసోసియేషన్‌లో తన మనుష్యుల్ని పెడదామని చూశారు. సమైక్య ఉద్యమం అంటూ వెలిగిపోతున్న అశోక్‌బాబును దెబ్బ కొడదామని తెగ ప్రయత్నించారు. అశోక్‌బాబుపై ఆయన ప్రత్యర్థులు చేసిన ఆరోపణలు ఏమిటి? సమైక్య ఉద్యమంలోకి రాజకీయ నాయకులను రానీయటం లేదట. విభజన ఆపగల సత్తా రాజకీయ నాయకులకే వుంది కాబట్టి వారితో కలిసి, వారి అదుపాజ్ఞల్లో పని చేయాలట. కానీ అశోక్‌బాబు తన సొంత గ్లామర్‌ పెంచుకోవడానికి రాజకీయనాయకులకు ప్రాధాన్యత యివ్వడం లేదట. దీనిలో వారికి తప్పు కనబడింది కానీ మెజారిటీ ఎన్‌జిఓలకు యిది ఒప్పుగానే తోచింది. ఎందుకంటే ఆపగలిగే రాజకీయనాయకులు ఆపక పోవడం చేతనే ఎన్‌జిఓలు రెండు నెలలు సమ్మెచేసి నష్టపోవలసి వచ్చింది. సీమాంధ్రలో తిరుగాడుతున్న ప్రతి రాజకీయనాయకుడు గతంలో విభజనకు అనుకూలంగా లేఖ యిచ్చిన పార్టీ వాళ్లే. (సిపిఎం తప్ప) సమన్యాయంతో విడగొట్టాలా, ఇద్దరు పిల్లల తండ్రిగా విడగొట్టాలా? అన్నది వేరే విషయం. విడగొట్టడానికి ఒప్పుకున్నారు కదా. కాంగ్రెసు పార్టీ వాళ్లు కూడా రెండేసి నాల్కలతో మాట్లాడారు కదా. ఇక వీళ్లు సమైక్యతను ఏం కాపాడతారు? అని సాధారణ ప్రజలతో బాటు ఎన్‌జిఓలు అనుకున్నారు.

ప్రజానీకంలో చాలామందికి విభజన వలన అంతో యింతో నష్టం వుంది, కొన్ని ప్రాంతాల వారికి లాభమూ వుంది. అయితే ఎక్కువగా నష్టపోయేది - సీమాంధ్రకు చెందిన ఉద్యోగస్తులు, ఉన్నతవిద్య, ఉద్యోగ అవకాశాలకోసం ఎదురు చూసే విద్యార్థులు ! అందుకనే విభజనను ఆపాలన్న తక్కిన అన్ని వర్గాల కంటె వారికి ఎక్కువగా వుంది. ఆంధ్ర ప్రాంతపు నాయకుల నాలికమడత మాటలు చూసి చిర్రెత్తే వాళ్లు ఉద్యమబాట పట్టారు. తెలంగాణ ఉద్యమంలో కూడా యీ వర్గాలే ప్రధాన భూమిక వహించాయి. వాళ్లు మెరుగైన అవకాశాల కోసం ఉద్యమం చేశారు. ఆంధ్రలోని వర్గాల వారు ఉన్నవి పోతాయని, కొత్తవి బొత్తిగా రావని భయపడుతున్నారు కాబట్టి మరింత తీవ్రంగా పోరాడుతున్నారు. వాళ్ల, వాళ్ల కుటుంబాల ఓట్లు గణనీయంగా వున్నాయి కాబట్టి, పోలింగు రోజున ఉద్యోగుల సహకారం చాలా ముఖ్యం కాబట్టి రాజకీయనాయకులు వారిని అదుపు చేయడానికి, అది వీలుకాకపోతే దువ్వడానికి ప్రయత్నిస్తున్నారు. ప్రస్తుతం ఉద్యోగులు కిరణ్‌పట్ల సానుభూతితో వున్నట్టు తోస్తోంది. కిరణ్‌ కూడా యిప్పటిదాకా ఎప్పుడూ యివ్వనంత మధ్యంతరభృతి యిచ్చి, మెడికల్‌ బెనిఫిట్స్‌ కల్పించి, వారిని ఆకట్టుకునే ప్రయత్నం చేస్తున్నారు. రేపు కిరణ్‌ పార్టీ పెడితే వీరు తమకు చేతనైనంత సహకరిస్తారన్న అనుమానం కలుగుతోంది.

ఈ సందేహం జగన్‌కు కూడా వున్నట్టుంది. అందునే ఉద్యోగివర్గాల ఎన్నికలలో వేలు పెట్టబోయారు. అఫ్‌కోర్స్‌, పార్టీ అంటూ పెట్టాక అన్ని వర్గాలలోనూ చొచ్చుకుపోవడం సహజం. ప్రతీ పార్టీకి విద్యార్థి వింగ్‌, యూనియన్ల వింగ్‌, వాణిజ్యవర్గాల వింగ్‌.. యిలా పెట్టుకుని వారిని పార్టీ సానుభూతిపరులుగా మార్చుకుంటారు. ఇది కాంగ్రెసు పార్టీ, కమ్యూనిస్టు పార్టీల నుండి అనాదిగా వస్తున్న సంప్రదాయం. వైకాపా కూడా హైదరాబాదులో అనేక కర్మాగారాల్లో, వాణిజ్య సంస్థల్లో యూనియన్లను తన చేతిలోకి తెచ్చుకునే పనిలో చాలాకాలంగా వుంది. అందువలన తనకు అనుకూలమైన ప్రభుత్వోద్యోగుల సంఘం ఏర్పడాలని అనుకోవడంలో తప్పేమీ లేదు. ఎటొచ్చీ అది 'సమైక్యం' అనే బ్యానర్‌పై జరపాలనుకోవడంతోనే వస్తోంది చిక్కు. అశోక్‌బాబు సమైక్యవాదానికి మంచి స్పోక్స్‌మన్‌గా ఎదిగారననడంలో సందేహం లేదు. అయితే పోనుపోను ఆయనకు మించిన భూమిక నిర్వహించబోయారు. జేజేలకు మురిసిపోయి సంయమనం మరచి, ప్రగల్భాలు పలికి, పలుచనయ్యారు. ఆయన గుణదోషాలు ఎలా వున్నా ఆయనది పాత్ర పరిధి చిన్నదే కాబట్టి లాభనష్టాలు తక్కువే. కానీ రాజకీయనాయకులు సమాజాన్ని ప్రభావం చేయగలిగే స్తోమత కలిగి వున్నారు కాబట్టి వారి ఆలోచనా విధానమే మనకు ప్రధానం.

ఉద్యోగులకు, కిరణ్‌కు సమీకరణం బాగా వుండడం వైకాపా సహించలేకపోతోంది. సోనియా నాటకంలో కిరణ్‌ తన కప్పగించిన పాత్ర నిర్వహిస్తున్నారని, విభజనకు పరోక్షంగా దోహదపడుతున్నారని పదేపదే ఆరోపిస్తోంది. రాష్ట్రం సమైక్యంగా వుంటే ముఖ్యమంత్రిగా తనను కొనసాగించరు కాబట్టి, సొంత పార్టీ పేరుతో సీమాంధ్రలోనైనా సీట్లు తెచ్చుకోవాలంటే విభజనే శరణ్యమని కిరణ్‌ నమ్మి ఆచరిస్తున్నారని వైకాపా ఆరోపణ. సేమ్‌ యివే ఆరోపణలు జగన్‌పై యితరులు మోపుతున్నారు. సోనియాతో కుమ్మక్కు కాకపోతే బెయిలు ఎలా దక్కింది? అతనిపై కేసులు నత్తనడక నడుస్తున్నాయేం? విడిపోతే జగన్‌కు కూడా లాభమే. ఎందుకంటే తెలంగాణ యూనిట్‌ బాగా దెబ్బ తింది కాబట్టి సమైక్యరాష్ట్రంలో జగన్‌ సిఎం అయ్యే పరిస్థితి లేదు. ఈరోజు జగన్‌ సోనియాను తిట్టినా, కిరణ్‌ సోనియాను ఎదిరించి పార్టీ పెట్టినా, రేపు ఎన్నికలైన తర్వాత యిద్దరూ సోనియా పంచన చేరతారని చాలామంది అంటూ వుంటారు. సోనియా అధికారంలోకి వస్తేనే అది జరగవచ్చు తప్ప, ప్రతిపక్షంలో వున్న సోనియా పంచన చేరి వీళ్లు బావుకునేది ఏముందని నేనంటాను. కేసుల కారణంగా అధికారంలో ఎవరుంటే వారికే జగన్‌ వత్తాసు పలకవచ్చు.

కిరణ్‌ ఎటుపోతారో ఎవరూ చెప్పలేరు. అసలు పార్టీ పెడతారో లేదో కూడా కొందరికి డౌటు కానీ పెట్టడానికే ఛాన్సుంది. ఎందుకంటే సోనియా పేరు చెపితే ఓట్లు రాలవని గ్రహించిన కాంగ్రెసువాళ్లు పక్కచూపులు చూస్తున్నారు. కొత్త పార్టీ వైకాపాలో బెర్తులనీ గబగబా నిండిపోతున్నాయి. పాత పార్టీ టిడిపిలో ప్రతి నియోజకవర్గంలో ముందునుండీ పాతుకుపోయిన నాయకులున్నారు. వాళ్లందరినీ పక్కన పడేసి వీళ్లకు యివ్వగలరా? ఎటూ పోలేని కాంగ్రెసు నాయకులు కిరణ్‌పై ఒత్తిడి తెచ్చయినా పార్టీ పెట్టించవచ్చు. కిరణ్‌ వ్యక్తిగత గ్లామర్‌ ప్రశ్నార్థకమే అయినా, సమైక్యవాదానికి ఉన్న బలంతో ఓట్లు రాలవచ్చని వాళ్ల అంచనా. సమైక్యవాదానికి కిరణ్‌ ఏం చేస్తున్నారు? 'బిల్లు ఆపుతానన్నారు, అసెంబ్లీకి రాకుండా ఆపగలిగారా? స్టార్‌ బ్యాట్స్‌మన్‌ అన్నారు, డక్‌ ఔట్‌ అయ్యేట్టున్నారు, ఆయన అన్న ఆఖరి బంతి ఎప్పుడు వస్తుంది, ఆట అయిపోయాకనా?' - యిలాటి సెటైర్లు చాలా వేస్తున్నారు. స్టార్‌ బ్యాట్స్‌మన్‌, బ్రహ్మాస్త్రం వంటి అతిశయోక్తులు రాజగోపాల్‌వి. కిరణ్‌వి కావు. ఢిల్లీలోని కేంద్రప్రభుత్వం ఎంత పట్టుదలగా వుందో చూస్తున్నాం. ఆర్థిక వివరాల గురించి రాష్ట్ర చీఫ్‌ సెక్రటరీ లేఖ రాస్తే, దానికి హోం శాఖ నుండి వచ్చిన జవాబు చూడండి - ఎంత ఘోరంగా వుందో! 'అన్నీ మేం యిక్కడ పార్లమెంటులో చూసుకుంటాం, మీకు చెప్పనవసరం లేదు' అనేశారు.

కాంగ్రెసు అధిష్టానం ముసాయిదా బిల్లును ప్రెత్యేక విమానంలో పంపింది. మాటిమాటికీ తన పరిశీలకులను పంపి బిల్లు పురోగతిని సమీక్షిస్తోంది. దిగ్విజయ్‌ వచ్చి 25, 30 మంది సీమాంధ్ర ఎమ్మెల్యేలను దారిలో పెట్టి వెళ్లారని వినికిడి. ఎవరో కుంతియా, యిప్పుడు ఆజాద్‌ - వీళ్లందరూ బిల్లుకోసమే వచ్చారు. సోనియా సహచరగణమంతా ఫిబ్రవరిలో పార్లమెంటులో బిల్లు పాసవుతుందనే చెపుతున్నారు. మరో పక్క బిజెపి నుండి సుష్మా స్వరాజ్‌, రాజ్‌నాథ్‌ సింగ్‌.. కూడా అదే చెపుతున్నారు. ఇంతమంది కలిసికట్టుగా విభజన రథాన్ని లాగుతూండగా కిరణ్‌ చిన్న చిన్న అడ్డంకులు పెట్టడం తప్ప మరేం చేయగలరు? కిరణ్‌ ఏమీ చేయలేదు అనేవాళ్లు ఆయన స్థానంలో రోశయ్యగార్ని వూహించుకుని చూడాలంటాను. ఆయనుంటే యింతైనా జరిగేదా? పోనీ దేవినేని ఉమ, కోడెల, పయ్యావుల కేశవ్‌ వంటి టిడిపి నాయకులు చేయగలిగేవారా? తన పార్టీ అధినాయకుడి చేత లేఖ విషయం పునరాలోచిస్తాను అనిపించగలిగారా? పోనీ జగన్‌ సమన్యాయం అనే రోజుల్లో అంబటి రాంబాబు ఆయన చేత సమైక్యం అనిపించగలిగారా? అంతో యింతో పబ్లిక్‌ స్టాండింగ్‌ వున్న నాయకులే యిలా వుంటే మొన్నటిదాకా ఒక్క ఎమ్మెల్యే కూడా తన వెంట లేని కిరణ్‌ తన అధినాయకురాలిని యీ స్థాయికి ఎదురు తిరగడం విశేషం కాదా?

నేను కిరణ్‌ పట్ల వలపక్షం చూపిస్తున్నానని కొందరు అనుకుంటున్నారు. కిరణ్‌ స్థానంలో మిమ్మల్ని వూహించుకుని చూస్తే ఆయన పరిమితులేమిటో, సమైక్య ఉద్యమాన్ని నిర్వహించడం, అర్థవంతంగా మలచుకోవడం ఎంత కష్టమో అర్థమవుతాయి. అసలు సమైక్యఉద్యమం అన్నదే చాలా లేటుగా, బస్సు వెళ్లిపోయిన తర్వాత రెడ్‌ సిగ్నల్‌ వేసినట్టు మొదలైంది. అస్తవ్యస్తంగా నడుస్తోంది. ఒక్కోళ్లు ఒక్కోలా మాట్లాడతారు. హై కమాండ్‌ ఒక్కొక్కరికి ఒక్కోటి చెప్పి వారి చేత పలురకాలుగా మాట్లాడించి, విడగొట్టింది. కిశోర్‌ చంద్రదేవ్‌ రాయలసీమ విడగొట్టి పారేసి, వైజాగ్‌ రాజధాని చేయండి అంటారు, పోలవరం ప్రాజెక్టు అక్కరలేదంటారు. డొక్కా మాణిక్యం రాయల తెలంగాణ అంటారు, చిరంజీవి, కావూరి, పురంధరరేశ్వరి విభజించండి కానీ హైదరాబాదు యుటి చేస్తే చాలంటారు. పనబాక లక్ష్మి అయితే ఘోరాతిఘోరం. ఏమీ యివ్వకపోయినా ఫర్వాలేదు, అధిష్టానం ఏం చెపితే అదే అంటారు.

అధిష్టానం వారు రాయల తెలంగాణ పేరు చెప్పి సమైక్య ఉద్యమం తీవ్రంగా జరిగిన కర్నూలు, అనంతపురం జిల్లా నాయకులను వెర్రివాళ్లను చేసి ఆడించారు. పంచాయితీ సమితుల నుండి లేఖలు పట్టుకురమ్మనమని అధిష్టానం చెప్పగా వేలాది లేఖలు సేకరించి వెళితే 'అసలు రాయల తెలంగాణ అని ఎప్పుడు చెప్పాం?' అని అడిగారు చిదంబరం. ఈలోపుగా వాళ్లు 'మాకు తెలంగాణ వాళ్లతోనే బాంధవ్యం, కోస్తా వాళ్లతో పడలేం' అంటూ ప్రకటించి సమైక్యం నుండి దూరంగా జరిగిపోయారు - నీళ్లు, హైదరాబాదు దక్కించుకోవాలనే తాపత్రయంతో! తలో దిక్కుకి వెళ్లిపోయే యీ మందకు ఎవరైనా నాయకత్వం వహించగలరని అనుకుంటే అంతకంటె మూర్ఖత్వం వుండదు. ఇలాటి సైన్యంతో ఢిల్లీతో యుద్ధం చేయగలనని అనుకుంటే అతన్ని మరో డాన్‌ క్విక్సోట్‌ అనుకోవాలి. సమైక్య నినాదం యీ దశలో యింత గట్టిగా వినబడుతోందంటే దానికి కారణం - సీమాంధ్ర ప్రజల చైతన్యమే. వాళ్లు కూడా రిప్‌ వ్యాన్‌ వింకిల్‌లా ఏళ్ల తరబడి నిద్రపోయి యిప్పుడు లేచారు. 'మన నాయకులు మహా గడుసువాళ్లు, ఏదో ఒకటి చేసి విభజన ఆపేస్తారు' అని విర్రవీగి, యిప్పుడు నడుం విరిగి, తమ నాయకులను తరిమేసి వాళ్లే ఉద్యమిస్తున్నారు. కానీ సకాలంలో పడని వర్షం ఫలాల్ని, ఫలితాలను యివ్వనట్టే యిదీ యిచ్చే సూచనలు లేవు.

ప్రజల ఆందోళనను అర్థం చేసుకుని, దాన్ని సరైన మార్గంలో దేశప్రజలకు కనబరిచే ప్రయత్నం చేస్తున్నారు కిరణ్‌. అంతకుమించి ఆయనా, నేనూ చేయగలిగేది ఏమీ లేదు. తెలంగాణ బిల్లు వచ్చినరోజునే అసెంబ్లీకి పంపడమేమిటి? వారం రోజుల తర్వాత పంపి వుండాల్సింది. బిల్లు కాపీలు కనబడకుండా ఎక్కడో దాచేయాల్సింది, కావాలనే ప్రొరోగ్‌ చేయించలేదు, అసెంబ్లీ సమావేశం ఏర్పాటు చేయకుండా వుండాల్సింది, ఏర్పాటు చేసినా తన సహచరుల చేత అల్లరి చేయించాల్సింది - యిలాటివన్నీ నేను గతంలో చెప్పినట్టు పెళ్లి ఆపడానికి సన్నికల్లు దాచేసే ప్రయత్నాలే! ఇలాటి కుటిలయత్నాలను ప్రజలు అసహ్యించుకుంటారు. ఫలితం లేదు కూడా. విషయం లేనివాళ్లే యిలాటి పనులకు దిగజారతారు. అంతకంటె ధైర్యంగా బిల్లును చర్చించి, తిరస్కరించి పంపడమే హుందా అయిన పని.

తిరస్కరించిన తర్వాత కూడా బిల్లు పాస్‌ చేసేందుకు పార్లమెంటుకు హక్కు వుందని చిన్నపిల్లలకు సైతం తెలుసు. అసెంబ్లీలో మెజారిటీ సభ్యుల అభిప్రాయం ప్రకారం పార్లమెంటు వెళ్లనక్కరలేదు అన్నారు కానీ వారి అభిప్రాయానికి వ్యతిరేకంగా వెళ్లి తీరాలని కూడా అనలేదు. మెజారిటీ సభ్యులు వ్యతిరేకించారు అని రిజిస్టర్‌ కావడమే ముఖ్యం. ఎందుకు వ్యతిరేకించారు అన్నది పార్లమెంటు సభ్యులను విచారించి, పునరాలోచనలో పడేస్తుంది. వాళ్లు దీనిపై దృష్టి సారించి కావలసిన సవరణలు ప్రతిపాదించవచ్చు. ఎవరో కొంతమంది గోల చేసి అసెంబ్లీ నడవకుండా చేసినంత మాత్రాన మెజారిటీ సభ్యులు వ్యతిరేకించారన్నదానికి సాక్ష్యంగా దాన్ని చూపడానికి లేదు. వ్యతిరేకించేవాళ్లు కూడా దానికి సహేతుకమైన కారణాలు చెప్పాలి. మూకబలం వుంది కదాని మేం ఒప్పుకోం అని ఏకవాక్య తీర్మానం చేస్తే చాలదు. బిల్లు తిరక్కొట్టేస్తున్నాం అని మొండిగా వ్యవహరించినా బాగుండదు. బిల్లులో ఫలానా అంశాలు బాగా లేవు అని స్పష్టంగా చెప్పాలి.

'నేను వున్నంతకాలం విభజన జరగదు. విభజన జరిగితే నేనుండను.' అని కిరణ్‌ అనడంలో అర్థమేమిటి? విభజన ఖాయమైతే తను పదవి వదులుకుంటానని, లేదా తనను పదవిలోంచి పీకేస్తారని! ఆ ముచ్చట యీ నెలలోనే జరగబోతోందని అందరం అనుకుంటున్నాం. అందులో వింత ఏమీ లేదు. విభజన ఆపే విషయంలో ఆయనకు తన అధిష్టానంపై ఆశ ఏమీ లేదు. వెళ్లి నెత్తీ, నోరూ కొట్టుకున్నా వినడం లేదు. బిల్లును యీ దశలో ఆపగలిగే సత్తా వున్నది బిజెపికి మాత్రమే! తెలంగాణకు కట్టుబడి వున్నాం అని రోజుకి మూడుసార్లు చెప్పే బిజెపి ఎందుకు ఆపుతుంది? ఏ పరిస్థితుల్లో ఆపుతుంది? సీమాంధ్ర ప్రజలు తమకు అన్యాయం జరుగుతోందని చాలా బాధ పడుతున్నారని, భయపడుతున్నారని, బిల్లుకి మద్దతు యిచ్చే వారందరినీ అసహ్యించుకుంటారని వాళ్లకు తోస్తే అప్పుడు 'మేం అధికారంలోకి వచ్చాక సవ్యమైన బిల్లు పెడతాం' అనే వాదనతో ప్రస్తుత బిల్లుకు ఆమోదం తెలపకుండా వుంటారు. బిల్లు వీగిపోతుంది.

అందువలననే కిరణ్‌ సీమాంధ్రులతో 'తుపాను ఆపలేను, విభజనను ఆపగలను - మీ సహకారం వుంటే..' అన్నారు. సహకారం అంటే బిల్లుపై స్తబ్దంగా వుండకుండా ఆందోళన చేయడం. ఆందోళన జరగడానికి తన చేతిలో వున్నదంతా చేశాడాయన. తెలంగాణ ఆందోళన పట్ల కఠినంగా వ్యవహరించినా, సమైక్య ఆందోళనను కిడ్‌గ్లవ్స్‌తో హేండిల్‌ చేశాడు. కేసులు పెద్దగా పెట్టలేదు. ప్రజలు పెద్దగా యిబ్బంది పడకుండా, టైమ్‌టేబుల్‌ ప్రకారం ఆందోళన చేస్తూ చాలాకాలం కొనసాగించారు. కానీ ఎంతచేసినా అధిష్టానం కదలకపోవడంతో ఎల్లకాలం ఆందోళన చేయలేరు కాబట్టి, ఆపడం జరిగింది. అసెంబ్లీలో చర్చ ఘాటుగా జరిగి, అనేక సవరణలు ప్రతిపాదిస్తే అప్పుడైనా సీమాంధ్రుల అసంతృప్తి లోకానికి వెల్లడవుతుంది. పార్లమెంటులో విభిన్న పక్షాలకు చెందినవారికి యిది మార్గసూచకంగా వుంటుంది. చర్చకు కావలసిన సమాచారాన్ని శాసనసభ్యులకు అందిస్తున్నారు. ఎవరేం మాట్లాడాలో రిహార్సల్స్‌ జరుతున్నాయి. ప్రణబ్‌ ముఖర్జీ యిచ్చిన వెసులుబాటుతో ప్రతీ సవరణపై ఓటింగు సౌకర్యం కూడా వుంది. ఫైనల్‌ బిల్లుపై ఓటింగు జరిగినా జరగకపోయినా, కనీసం ఎన్ని సవరణలు సవ్యంగా వున్నాయి, ఎన్ని అధ్వాన్నంగా వున్నాయి అన్నది తేటతెల్లమౌతుంది. ఇది ఒక ఆర్గనైజ్‌డ్‌, ఆర్కస్ట్రేటెడ్‌ ప్రొటెస్ట్‌లా తీర్చిదిద్దుతున్నారు.

చీఫ్‌ సెక్రటరీ ద్వారా ఆర్థిక సమాచారం గురించి కేంద్ర హోం శాఖను అడిగించడం, హోం శాఖ నుండి 'మేం మీకేం చెప్పం ఫో' అనిపించుకోవడం కూడా మంచి స్ట్రాటజీయే. కేంద్రం ఎంత అసంబద్ధంగా, తలతిక్కగా, హోం వర్క్‌ లేకుండా పని చేస్తోందో అందరికీ చాటిచెప్పినట్టయింది. రేపు బిజెపి వాళ్లు దీనిపై మాట్లాడుతూ 'మీకు విభజన చేతకాదు' అనడానికి స్కోప్‌ వుంది కదా. బిల్లు అడ్డుకోము కానీ, సవరణలు చేయాలి అని పట్టుబట్టవచ్చు కదా. ఇంతకుమించి ఏ ముఖ్యమంత్రి మాత్రం ఏం చేస్తాడు? ఆయన అన్న 'ఆఖరి బంతి వరకూ ఆట పూర్తయినట్లు కాదు' అన్నది ఫేమస్‌ కొటేషనే. ఆయన కొత్తగా పుట్టించినది కాదు, చివరివరకూ పోరాడతాం అనే అర్థంలో అందరూ వాడతారు. అంతే తప్ప ఆ బంతి నేనే వేస్తానని కాని, అది హైదరాబాదులోనే వేస్తానని అని కానీ అనలేదు. అననివి వూహించుకుని ఆఖరి బంతి ఢిల్లీలో వుందని ఒకరు, ఆ బాల్‌ 'నో బాల్‌' అని కొందరు, ఒక్క బాల్‌తో మాగ్జిమమ్‌ సిక్సర్‌ తప్ప సెంచరీ కొట్టలేడని మరొకరు... ఏమిటో యీ వ్యాఖ్యానాలు! 'బిల్లు అసెంబ్లీకి రాకుండా చేస్తానని కిరణ్‌ అన్నారు, వచ్చిందేం?' అంటున్నారు కొందరు. అసెంబ్లీ తీర్మానం లేకుండా యిప్పటిదాకా ఏ రాష్ట్రవిభజన జరగలేదు. ఇక్కడికి రప్పించి, ఓడించి పంపుదాం అన్నాడాయన.

ఇప్పుడు ఎవరైనా ఒంటి చేత్తో సమైక్యం సాధిస్తానని అంటే అంతకంటె పిచ్చివాడు వుండడు. తెలంగాణ తీర్మానం రాగానే కిరణ్‌ రాజీనామా చేసేసినా, యిప్పుడు తెలంగాణ బిల్లు అసెంబ్లీకి చేరాక సమైక్యతీర్మానం చేసేసినా విభజన ఆగిపోతుందని వాదించేవాళ్లు జనాల్ని మోసం చేస్తున్నట్లే. కిరణ్‌ రాజీనామా చేసి, మరొకరు అతని స్థానంలో వచ్చి కూర్చుంటే ఏం చేసేవాడో ఎవరికీ తెలియదు. కావూరి, పనబాక లక్ష్మి, పళ్లంరాజు, చిరంజీవి.. అందర్నీ చూస్తున్నాం. అధిష్టానంతో ఎందుకొచ్చిన గొడవ తలవంచుకుని పోతే చాలు అనుకుంటున్నారు. కిరణ్‌ ఒక్కడే తన రాజకీయజీవితాన్ని పణంగా పెడుతున్నారు. కాంగ్రెసును ఎదిరించి పార్టీ పెట్టినా ఎన్ని సీట్లు వస్తాయి? పోనీ తర్వాత కాంగ్రెసులో విలీనమైనా మళ్లీ ముఖ్యమంత్రి అవుతాడా? ఎన్నికల తర్వాత కాంగ్రెసు జగన్‌తోగాని, తెరాసతోగాని, యిద్దరితోగాని పొత్తు కుదుర్చుకుంటే - కెసియార్‌, జగన్‌ కిరణ్‌ను ఒక్క క్షణమైనా సహిస్తారా? ఎటు చూసినా కిరణ్‌ మళ్లీ మంత్రి కూడా అయ్యే ఛాన్సు కనబడటం లేదు. అయినా రిస్కు తీసుకుంటున్నాడు.

కిరణ్‌ను కొనసాగిస్తున్నారంటే దాని అర్థం - కిరణ్‌ సోనియా చెప్పినట్టే నడుచుకుంటున్నాడని కూడా కాదు. కిరణ్‌ వలన అధిష్టానానికి యిప్పటిదాకా ముప్పు రాలేదు - యీ సమైక్యవాదం విషయంలో తప్ప! బిల్లు ఎసెంబ్లీ నుండి వెళ్లిపోయిన తర్వాత కిరణ్‌ చేయగలిగేది ఏమీ లేదు. ఆ తర్వాత వుంచినా యీ విషయంలో నష్టం లేదు. తీసేస్తే సీమాంధ్రలో మార్టియర్‌డమ్‌ (అమరవీరత్వం) వచ్చేస్తుందని సంకోచించవచ్చు. పైగా కిరణ్‌ స్థానంలో ఎవర్ని తేవాలన్నది కూడా సమస్యగానే వుండవచ్చు. ఆశావహులు చాలామంది వుంటారు. ఎవరిని తృప్తి పరచకపోయినా వాళ్లు వెళ్లి వేరే పార్టీలో చేరవచ్చు, ప్రభుత్వం పడిపోవచ్చు. అంతకంటె గుడ్డి బావే మేలన్నట్టు కిరణ్‌తోనే బండి లాగించవచ్చు. అధిష్టానం అనుకున్నట్టు ఫిబ్రవరి మూడోవారంలో బిల్లు పాస్‌ అయిపోయి, విభజన ప్రక్రియ ప్రారంభమైపోతే కిరణ్‌ ప్రాధాన్యత తగ్గిపోతుంది. కేంద్రం నుండి సలహాదారులు వచ్చి కూర్చుంటారు.

ఇవన్నీ తెలిసి కూడా వైకాపా యాగీ చేస్తోంది. తెలంగాణ బిల్లుపై చర్చిస్తే చాలు విభజనకు ఒప్పేసుకున్నట్టే అంటూ సమైక్యతీర్మానం చేసేసి పంపేస్తే చాలంటూ అసెంబ్లీని మాటిమాటికీ అడ్డుకుంది. తెలంగాణ బిల్లు వచ్చి డిస్కస్‌ చేయమంటూ వుంటే యింకా తీర్మానం ఏమిటి నా బొంద! వైకాపాతో సహా అందరూ మీరే నిర్ణయం తీసుకోవాలని వూదరగొట్టడంతో కేంద్రం నిర్ణయం తీసేసుకుంది. 'మీ రాష్ట్రాన్ని విభజన ఎందుకు చేయకూడదు' అంటూ షోకాజ్‌ నోటీసు యిచ్చింది. ఇప్పుడు ఎందుకు విడగొట్టకూడదో కారణాలు చెప్పుకోవాలంతే. 'విభజన చేస్తే ఫలానా ప్రాంతానికి కష్టమండి, ఫలానావారికి నష్టమండి' అంటూ బతిమాలుతూ చెప్పుకోవాలి. ఈ దశలో సమైక్యతీర్మానం అంటే ఫిజిక్స్‌ ప్రశ్నపత్రానికి కెమిస్ట్రీ ఆన్సరు రాసినట్టు వుంటుంది. తెలివుంటే ఫిజిక్స్‌, కెమిస్ట్రీ కలుపుతూ ఆన్సర్‌ చెప్పాలి. 'విభజనలో కష్టనష్టాలున్నాయి కాబట్టి, సమైక్యంగానే వుంచండి' అనే ధోరణిలో వాదించాలి. అంతేగానీ నీ బిల్లును పట్టించుకోం, మేం చెప్పేది విను అంటే పోయిరా అంటారు.

ఉపనిషత్తుల్లో నేతినేతి వాదం అని వుంది. దీనికి నేతితో, నూనెతో సంబంధం లేదు. న-ఇతి 'నేతి' అయింది. బ్రహ్మపదార్థం గురించి తెలుసుకోవడానికి ఒక్కోదాన్నీ తీసుకుని యిదా, యిదా అని పరిశీలించి బ్రహ్మపదార్థంలో వుండవలసిన ఫలానా లక్షణం లేదు కాబట్టి, ఇది కాదు (న-ఇతి) అనుకుంటూ వెళ్లడమన్నమాట. అలాగే రాష్ట్రప్రజల్లో వున్న అసంతృప్తి పోగొట్టడానికి ఏం చేయాలి అంటూ చర్చ మొదలుపెట్టి ఒక్కో క్లాజూ తీసుకుని, న-ఇతి, యిది పనికి రాదు అనుకుంటూ వాదించవచ్చు. వాదించడం అంటూ మొదలుపెడితే లక్ష పాయింట్లు వున్నాయి. వాటిల్లో వంద పాయింట్లయినా పార్లమెంటు సభ్యుల మెదళ్లలో నాటుకునేట్లు చెప్పగలిగితే చాలు, బిల్లు రూపం మారిపోతుంది. 'ప్రస్తుత రూపంలో వున్న బిల్లు అటు సీమాంధ్రులను, యిటు తెలంగాణ వారిని ఎవరినీ మెప్పించటం లేదు. అందువలన ప్రస్తుతానికి సెలక్టు కమిటీకి పంపి, వారి వాదనలు పరిగణనలోకి తీసుకుని, అందరికీ ఆమోదయోగ్యమైన బిల్లు తయారుచేయండి చాలు' అని మెజారిటీ సభ్యులు చెపితే, కనీసం రాష్ట్రపతి సూచిస్తే యీ విభజన యింత అన్యాయంగా జరగదు.

చర్చ జరగకుండా అడ్డుపడితేనే సమైక్య ఛాంపియన్లు అవుతాం అనుకుంటూన్న వైకాపా యీ దిశగా ఆలోచించలేదు. వైకాపా చేష్టల వలన భారతదేశంలోని తక్కిన ప్రాంతాల ప్రజలు, నాయకులు కూడా - 'ఓహో సీమాంధ్రుల వద్ద పాయింట్లు ఏమీ లేవన్నమాట, అల్లరి చేసి విభజన ఆపుదామని చూస్తున్నారు. ఇలాటివి జరుగుతాయనే ఆర్టికల్‌ 3 ద్వారా కేంద్రానికి అన్ని అధికారాలు యిచ్చారు..' అని కన్విన్స్‌ అవుతారు. నిజానికి ప్రతి క్లాజుపై చర్చించమని సూచించి, రాష్ట్రపతి మనకు మహోపకారం చేశారు. వాటిపై ఓటింగు జరుగుతుందని స్పీకరు హామీ యిచ్చారు. ఇంకేం కావాలి? ఒక్కో క్లాజుపై చర్చించి, ఓటింగు జరుపుతూ పోతే బిల్లులో చాలా క్లాజులు వీగిపోవచ్చు, అంతిమంగా బిల్లు అందరికీ ఆమోదయోగ్యంగా మారవచ్చు.

ఇక్కడ ఓటింగు వలన ఏమవుతుంది, అంతా పార్లమెంటులో నిర్ణయించినట్లే జరుగుతుంది అనే మాట సాంకేతికంగా కరక్టే కానీ అసెంబ్లీ అభిప్రాయానికి పూర్తి విరుద్ధంగా చేయమని కూడా రూలు లేదు. ఇప్పటిదాకా ఏ రాష్ట్రమూ అలా ఏర్పడలేదు. అసెంబ్లీ అభిప్రాయం ఒక సూచికగా వుపయోగపుడుతుంది. ఇంట్లో నాన్నమాటే చెల్లుతుంది నిజమే, అలా అని అమ్మా, పిల్లలూ చెప్పినమాటను పూర్తిగా కొట్టి పారేయడు కదా. వాళ్లంతా కొత్త కారు కొనమని అడిగితే, ఆయన 'ప్రస్తుతానికి సెకండ్‌హ్యాండ్‌ది కొందాం, వచ్చే ఏడాది తప్పకుండా కొత్తది కొందాం' అని నచ్చచెపుతాడు. ఏ కారూ కొనకుండా మానేయడు. అలిగి కూర్చుంటే ఏమీ కొనడు, లేదా తనకు యిష్టం వచ్చినట్టు చేస్తాడు. బిల్లులో ఏ లోపాలున్నాయో సాక్షి పేపరు నిండా పేజీల కొద్దీ వ్యాసాలు వేస్తారు. వైకాపా సభ్యులు మాత్రం అసెంబ్లీలో 'జై సమైక్యాంధ్ర' నినాదం తప్ప యింకోటి మాట్లాడరు. ఏం లాభం?

ఎందుకు మాట్లాడరు అంటే 'ముందుగా సమైక్యతీర్మానం చేయాలి' అంటూ కొన్నాళ్లు రగడ. ఆ తర్వాత బిల్లుపై ఓటింగు జరపాలి' అంటూ మరో రగడ. ఒక్కో అంశంపై అసలు చర్చంటూ జరిగితే, ఆ వాదనలు విని యింప్రెస్‌ అయి, కొందరు విభజనవాదులు, సమైక్యవాదులుగా మారతారేమో, మారకపోయినా కనీసం యీ బిల్లు లోపభూయిష్టమని గుర్తించి వ్యతిరేకంగా ఓటేస్తారని అనుకోవచ్చుగా. వైకాపా ఆ ఆప్షన్లు ఏవీ గుర్తించడం లేదు. 'మేం చెప్పినది మీరందరూ వినాలి, మా స్ట్రాటజీయే మీరు అనుసరించాలి' అనే ధోరణిలోనే వెళుతోంది. గట్టిగా మాట్లాడితే వాళ్లకున్న ఎమ్మెల్యేలు ఎందరు? మొత్తం ప్రజాప్రతినిథుల సంఖ్యలో 6% మంది మాత్రమే వాళ్ల పార్టీలో వున్నారు. తక్కిన 94% మందిని మేం ఎప్పుడు ఏ పంథా అవలంబిస్తే అప్పుడు మీరూ అదే దారి పట్టాలి అని శాసిస్తోంది. 'మేం కొంతకాలం సమన్యాయం అన్నాం, యిటీవల సమైక్యం అంటున్నాం, రేపు ఏమంటామో తెలియదు. మేం ఎప్పుడు ఏమంటే మీరు తందానతాన అనాలి' అని చెప్తున్నట్లు వుంది.

జాస్వామ్యంలో భిన్నాభిప్రాయాలున్నవారిని తమతో కలుపుకుని వెళ్లడమే ముఖ్యం. కొద్ది నెలల్లో ఎన్నికలు జరగబోతున్నాయి. వైకాపా కోరుకున్నట్లు సమైక్యరాష్ట్రంలోనే ఎన్నికలు జరిగితే వైకాపా స్వీప్‌ చేయగలదా? స్వీప్‌ చేసిన పార్టీకి సైతం 45% ఓట్లు రాని యీ రోజుల్లో తక్కిన 55% మంది అభిప్రాయాలు కూడా మన్నిస్తూ, అసెంబ్లీలో మెజారిటీ వున్నా కాస్త తగ్గి అందరికీ ఆమోదయోగ్యమైన చర్యలే చేపట్టే అవసరం వుంది. 'నువ్వు నా స్నేహితుడివి కాకపోతే నువ్వు నా శత్రువువే' అనే భావం ఆటవిక తెగల్లో వుంటుంది. 'స్నేహితులు కానివారందరూ శత్రువులు కానక్కరలేదు, నా అభిప్రాయం నాది, నీ అభిప్రాయం నీది, విభేదిస్తూనే పరస్పరం గౌరవించుకుందాం' అనేది నాగరిక భావన. వైకాపాలో ప్రస్తుతం అదే లోపిస్తోంది. తమ విధానం అవలంబించనివారందరూ ద్రోహులే, సోనియా తొత్తులే అనే ప్రచారం చేస్తోంది. 'మొన్నటిదాకా తాము వల్లించిన 'సమన్యాయం' థీమ్‌ యీరోజుకు కూడా వల్లిస్తున్నవారిని ద్రోహులని ఎలా అంటామ'న్న యింగితమే లేదు. 6% మంది ఎమ్మెల్యేలు తమ అభిప్రాయం మార్చుకోగానే, తక్కిన 94% మంది కూడా అర్జంటుగా మార్చేసుకోవాలా? మార్చుకోకపోతే వాళ్లు తెలుగుజాతికి ద్రోహం చేసినట్లేనా?

ఇలాటి అడ్డగోలు వాదనతో వైకాపా అసెంబ్లీని అడ్డుకుంటూనే వుంది. అలా అడ్డుకుని జనసామాన్యంలో ఛాంపియన్‌ అయిపోతోందని ఎ-టిడిపివారి భయం. అసెంబ్లీని అడ్డుకోవడం సరైన విధానం కాదని ప్రజలకు నచ్చచెప్పడం పోయి, వైకాపాను మించిన గోల చేసి జనాల్ని యింప్రెస్‌ చేసేద్దామని తంటాలు పడసాగారు. వాళ్లూ స్పీకరును చుట్టుముట్టి, నినాదాలు యిచ్చి, సభను వాయిదా వేయించి పెద్ద ఘనకార్యం చేసినట్లు ఫీలయ్యారు. రాష్ట్రపతి యిచ్చిన ఆరువారాల గడువును యిలా వృథా చేసి, యిప్పుడు గడువు పెంచమని అడగడం ఎంత అసహ్యంగా వుంది? రాష్ట్ర విభజన మాకు జీవన్మరణ సమస్య అని చెప్పే శాసనసభ్యులు, విభజన త్వరగా జరగకపోతే కొంపలంటుకుపోతాయని చెప్పే శాసనసభ్యులు క్రిస్‌మస్‌కు, కొత్త సంవత్సరానికి, సంక్రాంతికి సెలవులు తీసుకోవాలా? నాలుగు వేల సవరణలు రాతపూర్వకంగా ప్రతిపాదించిన సభ్యులు కనీసం వాటి గురించి మాట్లాడడానికైనా సమయం వుండేట్లా చూసుకోవద్దా? ఇన్నాళ్లూ అసెంబ్లీ ఎగ్గొట్టి, యిప్పుడు టైము చాలలేదంటే యిస్తారా?

'పరీక్షలకు ప్రిపేరవకుండా సినిమాల కెళ్లాం, కోడిపందాల కెళ్లాం, సమ్మెలు చేశాం అందువలన పరీక్షలు వాయిదా వేయండి' అని విద్యార్థులు అడిగితే ప్రిన్సిపాల్‌ వాయిదా వేస్తాడా? ఆర్థిక వ్యవహారాల గురించి సమాచారం అడిగితేనే కేంద్ర హోం శాఖ ఏమంది? 'మీ అసెంబ్లీ నడిచే తీరు గమనిస్తున్నాం, జాగ్రత్త' అంది. రాష్ట్రపతిగారు యిక్కడ హైదరాబాదులో వుండగా మనవాళ్లు అసెంబ్లీలో ఎంత రగడ చేశారో తెలుగు టీవీల్లో ప్రత్యక్షప్రసారం చూసి వుంటారు. గడువు పెంచమంటే 'ఏం చేసిన గొడవ చాల్లేదా?' అంటారు. గడువు పెంచమని ఎవరూ అడగడానికి ముందే రాష్ట్రపతి 10 రోజులు పెంచుతారని వచ్చిన పిటిఐ కథనం మోసపూరితమని తోస్తుంది. సీమాంధ్రులను వూరడించి, జోకొట్టి, ఏమార్చి, రాజ్యసభ ఎన్నికల సందర్భంగా వాళ్లను మంచి చేసుకోవడానికి ఎన్నికల ముందు బిల్లు పాస్‌ కాదని వూరించే మరో ప్రయత్నం అనిపిస్తుంది. గతంలో యిలాగే యూటీ చేస్తారని, రాయల తెలంగాణ అనీ లీకులు వదిలి వెర్రివాళ్లని చేసి ఆడించారు. ఇచ్చిన సమయాన్ని వృథా చేసినవారు మరింత సమయం అడిగితే ఏ తర్కంతో రాష్ట్రపతి సమ్మతిస్తారు చెప్పండి.

ఎ-టిడిపివారు వైకాపా బాటలో చాలాకాలం నడిచాక ఏమనుకున్నారో ఏమో అల్లరి మాని అసెంబ్లీలో చర్చకు ఒప్పుకున్నారు. దాంతో వైకాపా ఒంటరిదై పోయింది. వారు ప్రతిక్షకులపై తమ ప్రచారం మరింత ఉధృతం చేశారు. బాబు, కిరణ్‌ సోనియా కనుసన్నల్లో నడుస్తున్నారని రోజూ సాక్షిలో హెడ్‌లైన్సు వేస్తూ పోయారు. చూసి చూసి ప్రస్తుతం కిరణ్‌కు సన్నిహితంగా వుంటున్న సబ్బం హరి చేత జగన్‌కు వ్యతిరేకంగా మాట్లాడించారు.

హరి చెప్పిన విషయాలను క్రోడీకరిస్తే వచ్చిన పిక్చర్‌ - 'జగన్‌ ముఖ్యమంత్రి పదవి ఆశించారు. అది దక్కకపోతే కాంగ్రెసుతో రాజీపడి కేంద్రంలో మంత్రి పదవి తీసుకోవడానికి సిద్ధపడ్డారు. అయితే ఆఖరి నిమిషంలో జగన్‌ ఆర్థిక లావాదేవీలు మరీ యిబ్బందికరంగా వున్నాయని గ్రహించిన కేంద్రం తన ఆఫర్‌ నుండి వెనక్కి వెళ్లింది. జగన్‌కు కోపం వచ్చి కాంగ్రెసుతో తలపడబోయారు. కేంద్రంలో అధికారంలో వున్న పార్టీతో తలపడితే వాళ్లు నల్లిని నలిపినట్టు నలిపేస్తారని హరి హెచ్చరించినా వినలేదు. రాష్ట్రప్రభుత్వంపై అవిశ్వాసతీర్మానం పెట్టి కూల్చేద్దామని ప్రయత్నించారు. 130 మంది శాసనసభ్యులు తనవైపు వుంటారని అంచనా వేసుకుంటే చివరకు 17 మంది మాత్రమే మిగిలి ఆ తీర్మానం ఓడిపోయింది. ఆ సందర్భంగా జగన్‌ అనుచరులు అనేకమంది శాసనసభ్యులకు ఫోన్‌ చేసి, 'ఈ ప్రభుత్వం పడిపోవడం ఖాయం, యిప్పుడే మా పార్టీలో వచ్చి చేరకపోతే తర్వాత సీట్లు ఖాళీ వుండవు' అని మాట్లాడినది కేంద్ర ప్రభుత్వంలో వున్న కాంగ్రెసుకు చేరిపోయింది. పోనీ కదాని వదిలేస్తే, మా ప్రభుత్వానికే ఎసరు పెడతావా అని పగబట్టి వెంటనే జైలుకి పంపారు. జగన్‌ జైల్లో వుండగా అతను నమ్మినవాళ్లు పార్టీని, పేపరును భ్రష్టు పట్టించారు. పార్టీ దెబ్బతినసాగింది.'

ఇంతవరకూ హరి చెప్పినది మనకు కూడా చూచాయగా తెలుసు. ఒక దశలో జగన్‌వైపు 50 మంది ఎమ్మెల్యేలు వెళ్లబోయి ఆగిపోయారని కూడా గమనించాం. జగన్‌కు బెయిలు ఎన్నోసార్లు తిరస్కరించారని కూడా చూశాం. రాష్ట్రవిభజన చేయాలని సోనియా గట్టిగా తలపెట్టి ప్రకటన చేసే సమయంలోనే జగన్‌కు బెయిలు రావడం జరిగింది. అతనిపై పెట్టిన 10 కేసుల్లో 8 కేసుల్లో దమ్ము లేదనడమూ జరిగింది. బేరాలు కుదిరాయని టిడిపి ఆరోపించింది. బేరం కుదిరితే యిన్నాళ్లూ జైల్లో ఎందుకు పెట్టిందని వైకాపా తిరిగి ప్రశ్నించింది. జైల్లో పెట్టారు కాబట్టే బేరానికి మీరు దిగి వచ్చారని, లేకపోతే ఎప్పటికీ కొండెక్కి కూర్చుని వుండేవారని టిడిపి జవాబిచ్చింది. ఇప్పుడు హరి రాష్ట్రవిభజన ప్లానుకు, జగన్‌ బెయిలుకు - స్పష్టంగా చెప్పకపోయినా - ముడిపెట్టి మాట్లాడారు. జగన్‌ను 'సమైక్యవాదానికి కట్టుబడి వుండమ'ని కోరడం ద్వారా యిప్పుడు అతను సమైక్యవాది కాదని, కేసుల్లోంచి బయటపడడానికి సోనియా చెప్పినట్లు ఆడుతున్నారని ధ్వనింపచేశారు. జగన్‌ దత్తపుత్రుడనీ, అతని అండ చూసుకుని అధిష్టానం మమ్మల్ని వదలుకుందనీ రాజగోపాల్‌ చెపుతున్నదానికి యిది అనుగుణంగా వుంది. తెరాస కాంగ్రెసుతో అనుసంధానంగా పని చేస్తోందన్నది బహిరంగరహస్యమే. 'చూడండి, ఎంతసేపు చూసినా తెరాస కిరణ్‌ను, చంద్రబాబును తిడుతోంది తప్ప సమైక్యం గురించి అంత గట్టిగా మాట్లాడుతున్న జగన్‌ను ఏమీ అనటం లేదు.' అని కొందరు ఎత్తి చూపారు. అటు తెరాసతో, యిటు జగన్‌తో పొత్తు పెట్టుకుని ఎన్నికలకు వెళదామనే ప్లానుతోనే కాంగ్రెసు విభజన తలపెట్టింది అనే వాదనకు యిది బలం చేకూరుస్తోంది.

ఈ రకమైన అభిప్రాయం జనంలో నాటుకున్నకొద్దీ తెలంగాణ ప్రాంతంలోని విభజనవాదుల్లో వైకాపా బలం పెరగవచ్చు కానీ సీమాంధ్రలో బలం తగ్గుతుంది. ఎందుకంటే అక్కడి జనులు కాంగ్రెసు పేరు చెపితేనే మండిపడుతున్నారు. వారితో ఏ కొద్దిపాటి అనుబంధం వుందన్న అనుమానం తగిలినా వైకాపాను దూరం పెడతారు. కాంగ్రెసు అధిష్టానాన్ని అడుగడుగునా ధిక్కరిస్తున్నట్లు కనబడుతున్న కిరణ్‌ పార్టీ పెడితే దాని వైపు కొందరు మొగ్గవచ్చు. టిడిపి రెండు గొంతుకలతో మాట్లాడుతున్నా కాంగ్రెసు నుండి కొంతమంది ఎమ్మెల్యేలను ఆకర్షిస్తోంది. వైకాపాలోకి వెళ్లేవారు కూడా జగన్‌ నాయకత్వపు తీరుపై సంశయంతో కిరణ్‌వైపో, టిడిపి వైపో చూస్తున్నారు. టిడిపి-బిజెపి పొత్తు ఖాయమనే అనిపిస్తోంది. రేపు ఏ కారణంచేతనైనా పార్లమెంటులో బిల్లు సకాలంలో ప్రవేశపెట్టకపోయినా, పాస్‌ కాకపోయినా బాబు అదంతా తన ప్రజ్ఞే అని ప్రచారం చేసుకుంటారు. 'బిజెపికి నచ్చచెప్పాను కాబట్టి వాళ్లు లోపాయికారీగా కాంగ్రెసు వాళ్లను హెచ్చరించారు. ఓటమి భయంతో కాంగ్రెసు బిల్లు ప్రవేశపెట్టలేదు. పెట్టినా సవరణల పేరు చెప్పి వాయిదా వేస్తుంది' అని చెప్పుకుంటారు. బిజెపిని మానిప్యులేట్‌ చేసి బాబు విభజనను అడ్డుకున్నారని ఎ-టిడిపి వారు, అలాటిదేం లేదని టి-టిడిపి వారు ప్రచారం చేసుకోవచ్చు. ఎప్పటిలాగ బాబు ఏమీ మాట్లాడరు. ఎన్‌డిఏ హయాంలో బాబు కారణంగా తెలంగాణ యివ్వలేకపోయామని బిజెపి నాయకులు ఐదారేళ్లుగా చెప్తూ వచ్చినా బాబు ఎప్పుడూ ధృవీకరించలేదు. ఈ మధ్యే, సమైక్య వుద్యమం వూపు అందుకున్నాకే 'అవును' అన్నారు.

ఇలా కిరణ్‌, టిడిపిలకు ఆదరణ పెరిగితే వైకాపాకు నష్టం వాటిల్లుతుంది. అధికసంఖ్యలో సీట్లు తెచ్చుకోకపోతే వైకాపా కేంద్రంలో ఏర్పడబోయే ప్రభుత్వంతో బేరసారాలు చేయలేదు. అవి పార్టీ మనుగడకు అత్యావశ్యకం. అందువలన ఎలాగైనా ముందంజలో వుండాలనే పట్టుదలతో వైకాపా చాలా దూకుడుగా వుంది. ఈ క్రమంలో సీమాంధ్ర నాయకులందరూ చీలిపోయి వున్నారు. అసెంబ్లీలో అందరూ ఉమ్మడిగా కృషి చేసి బిల్లును అడ్డుకోవలసిన సమయంలో యిలా కలహించుకోవడం వలన సమైక్యవాదానికి దెబ్బ తగులుతోంది.

అసెంబ్లీ సవ్యంగా జరగాలని గట్టిగా వాదిస్తున్నానే కానీ జరిగినా ఏం ప్రయోజనం అని మనసులో అనిపిస్తోంది. అక్కడ అర్థవంతమైన చర్చలు జరుగుతాయని, మనకు తట్టని పాయింట్లు ఏమైనా చెప్తారనీ కొన్ని రోజులు టీవీ చూశాను. ఏమీ చెప్పటం లేదు. ఇప్పటిదాకా మాట్లాడినవారందరూ ఏళ్ల తరబడి అరిగిపోయిన రికార్డులే వేస్తున్నారు. 'నీళ్లు, ఉద్యోగాలు దోచుకున్నారు', 'ఇడ్లీ సాంబార్‌ గోబ్యాక్‌ అని 1952లోనే అన్నాం', 'నెహ్రూగారు అమాయకపు బాలిక అన్నారు' అని విభజనవాదులు 'హైదరాబాదు అందరిదీ', 'పిలిస్తేనే వచ్చాం', 'తెలుగుజాతి శాలివాహనుల కాలం నుండి వుంది' అని సమైక్యవాదులు. శాలివాహనులు, శాతవాహనులంటూ, సినిమాల్లో మా యాసను వెక్కిరించారంటూ ఎన్నాళ్లు కొడతారు యీ సుత్తి? ఈ వాదనలన్నీ వినివినే కేంద్రం యీ బిల్లు తయారుచేసింది. ఇప్పుడు దీనిపై మాట్లాడాలి. బిల్లులో ఫలానా క్లాజ్‌ ఆచరణయోగ్యం కాదు, ఫలానా క్లాజ్‌కు లాజిక్‌ లోపించింది, ఫలానా దానికి బ్యాకప్‌ గణాంకాలు, సమాచారం అంద చేయలేదు... అలా మాట్లాడాలి. బిల్లు ప్రకారం నదులు, విద్యుచ్ఛక్తి అన్నీ ఉమ్మడి ఖాతాలో పడేస్తున్నారు. అంటే అన్నీ కేంద్రం చేతికి వెళ్లిపోతాయి. ఇరు రాష్ట్రాలకూ యిది నష్టమే. సుదీర్ఘమైన పోరాటం చేసి సాధించిన తెలంగాణ యిది అంటే హాస్యాస్పదంగా వుంటుంది. ఇలాటి అంశాలపై ప్రజలను ఎడ్యుకేట్‌ చేయడం మానేసి ఓటింగుకి ఒప్పుకోవాలంటూ వైకాపావారు, క్లాజువారీ ఓటింగుకి కూడా ఒప్పుకోమని విభజనవాదులు గొడవ చేస్తూ అసెంబ్లీ నడవకుండా చేస్తే మన తెలుగువాళ్ల గురించి దేశప్రజలు ఏమనుకుంటారు? అందుకే అంటున్నాను - రోత పుడుతోంది! అని. (సమాప్తం) - ఎమ్బీయస్‌ ప్రసాద్‌ (జనవరి 2014)

జనవరి 8 -9 వీక్లీకై ఎమ్బీయస్‌ ః ఆప్‌ విజయం జెపికి కలిసివచ్చేనా?

ఢిల్లీలో ఆప్‌ విజయం చూడగానే మన తెలుగువాళ్లకు ఆశ్చర్యం వేసింది. ఇంచుమించు యిదే ప్రయోగం యిక్కడ ఐదేళ్ల క్రితమే లోకసత్తా చేస్తే సక్సెస్‌ కాలేదు కానీ అక్కడెలా అయిందాని. అక్కడ గురువు అన్నా హజారే, శిష్యుడు అరవింద్‌ వున్నారు. క్రమేపీ ఇద్దరి మధ్యా సఖ్యత చెడి, శిష్యుణ్ని గురువు తీసిపారేసి ఆప్‌ పేరు చెడగొట్టడమూ జరిగింది. మన దగ్గర లోకసత్తాకు గురువూ, శిష్యుడూ రెండూ జెపియే. ఇగో క్లాష్‌ వచ్చే అవకాశమే లేదు. ఆయన మాటే వేదం, ఎవరికీ సమాధానం చెప్పుకోనవసరం లేదు. సామాజిక సంస్థను రాత్రికి రాత్రి రాజకీయపక్షంగా మార్చగలరు. రాత్రికి రాత్రి వ్యాపారవేత్తలకు పిలిచి పార్టీ టిక్కెట్టు యివ్వగలరు. ఆయన ఏం చేసినా అనుచరులకు మహబాగే. తప్పులే కనబడవు. పార్టీ ఏకతాటిపై నడుస్తుంది. మంత్రిపదవి దక్కక అలిగినవారిని బుజ్జగించడం, ప్రమాణస్వీకారం చేసేవరకు బస్సుల్లో తిరిగి, చేశాక ఇన్నోవా కార్లు ఎక్కడం, నాలుగు బెడ్‌రూమ్‌ల ఫ్లాట్‌ నుండి ఐదు బెడ్‌రూమ్‌ల డూప్లేకు మారబోయి ఎస్సెమ్మెస్‌ తడాఖాకు జంకడం - యిలాటి తలనొప్పులు ఆప్‌కు వున్నాయి తప్ప లోకసత్తాకు యిప్పటివరకు ఎదురుకాలేదు. అందువలన లెక్కప్రకారం ఢిల్లీలో ఆప్‌ కంటె ఆంధ్రలో లోకసత్తాకు ఎక్కువ ఛాన్సుండాలి. మరి ఉందా?

అన్నా హజారే పతాకచ్ఛాయ నుండి వచ్చిన అరవింద్‌

అరవింద్‌ కేజ్రీవాల్‌ చెప్పినది వింటూ వుంటే యిదంతా ఎక్కడో గతంలోనే వినేసినట్టు తెలుగువాళ్లకు అనిపించడానికి కారణం జెపి! అరవింద్‌ ఐఏఎస్‌ దక్కించుకోలేక ఐఆర్‌ఎస్‌కు సెటిలయినవాడు. జెపి డైరక్టుగా ఎంపికైన నికరమైన ఐఏఏస్‌. అరవింద్‌ ఇంజనీరింగు చదివితే, జెపి డాక్టరీ చదివారు. అరవింద్‌ ఇన్‌కమ్‌టాక్స్‌ డిపార్టుమెంటులో మాత్రం పని చేయగా, జెపి అనుభవం విస్తృతమైనది. రాజకీయనాయకులతో కూడా సన్నిహితంగా పని చేసి, వారి కుటుంబకలహాలను కూడా ప్రత్యక్షంగా చూసిన దిట్ట. అరవింద్‌ కంటె దేశవిదేశాల గురించిన సమాచారం జెపికే ఎక్కువ తెలుసని తోస్తుంది. వ్యాసకర్త. వక్త. చర్చావేదికల సమన్వయకర్త. అరవింద్‌కు యిన్ని కళలు వచ్చినట్టు లేదు. అరవింద్‌ అంతకుముందే మెగసెసే అవార్డు గ్రహీత అయినా, అన్నా హజారే వెల్లువలోనే ప్రజల దృష్టిలో పడ్డారు. అన్నా, అన్నా అంటూనే గ్రూపులు కట్టి ఆయన అభీష్టానికి వ్యతిరేకంగా పార్టీ పెట్టి నిందలు పడ్డారు.

కాస్త కవిత్వం కలిపి చెప్పాలంటే - సూర్యుడి వలన వికసించిన తామరపువ్వు అరవింద్‌ కాగా జయప్రకాశ్‌ నారాయణ్‌, స్వయంప్రకాశం గల సూర్యనారాయణుడు! జెపి స్వయంప్రతిభతో ప్రజల దృష్టిని ఆకర్షించారు. ఆయన ఉద్యమానికి ఆయనే సారథి. అందరి వెక్కిరింతలు ఎదుర్కుంటూ ఉద్యమం నడిపారు. ఓ పుణ్యదినాన ఏమనుకున్నారో ఏమో పార్టీగా మార్చి ఎన్నికలలోకి దిగారు. అది కూడా ఏ పంచాయితీకో, మునిసిపాలిటీకో కాదు, ఏకంగా ఎసెంబ్లీకే ఎసరు పడేశారు. అది అత్తెసరులా కూడా తేలలేదు సరికదా, పొయ్యి సైతం ఆరిపోయింది. ఎన్నికల ఫలితాలు చూశాక ఎమ్మెల్యేలు, నాయకులు పార్టీని విడిచి వెళ్లిపోలేదు. ఎందుకంటే పార్టీలో జెపి తప్ప ఎమ్మెల్యేలు లేరు, ఇద్దరు ముగ్గురు తప్ప యితర నాయకులూ లేరు. అయితే అభిమానుల సంఖ్యలో, ఉత్సాహంలో మాత్రం క్షీణత వచ్చింది.

లోకసత్తా అభిమానుల్లో మళ్లీ చిగురించిన ఆశలు

అయితే యిప్పుడు ఆప్‌ విజయంతో లోకసత్తా అభిమానుల్లో మళ్లీ ఉత్సాహం రగులుతోంది. ఆప్‌ కంటె ముందుగానే ఆ బాట వేసి చూపిన జెపి మన రాష్ట్రంలో ఆప్‌ యూనిట్‌ను కలుపుకోవడమో, లేక పొత్తు పెట్టుకోవడమో చేసి తన ఉద్యమాన్ని ముందుకు తీసుకుని వెళ్లాలని వారాశిస్తున్నారు. దేశంలో పలు నియోజకవర్గాల్లో ఆప్‌ తన కార్యకర్తలను తయారుచేద్దామని చూస్తోంది. ఆప్‌ వ్యాప్తికి బలం చేకూర్చినది నెటిజన్లే కాబట్టి, నెటిజన్లలో తెలుగువారి సంఖ్య గణనీయంగా వుంది కాబట్టి, ఆప్‌ యూనిట్లు మన రాష్ట్రంలో వెలిసేందుకు గట్టి అవకాశం వుంది. అప్పుడే కొంతమంది ఆ ప్రయత్నాల్లో వున్నారు కూడా. దక్షిణాదిన సినిమా నటీనటులకు రాజకీయ కార్యకలాపాలు కూడా అలవాటే కాబట్టి వాళ్లూ చేరతారు. ఏదో ఒక స్థాయిలో ఆప్‌ ఉద్యమం యిక్కడ ఊపు అందుకుంటుంది. జనం దృష్టంతా తెలంగాణ బిల్లుపైనే వుంది కాబట్టి జనవరి 23 వెళ్లాక ఏ రిపబ్లిక్‌ దినోత్సవం నాడో, మాఘమాసంలో ఓ మంచిరోజునో ఆప్‌ కార్యకలాపాలు ప్రారంభం కావచ్చు.

ఆ ఉద్యమంతో జెపి ఏదో ఒకలా సంపర్కం పెట్టుకోకపోతే లోకసత్తాకున్న 1-2% ఓట్లు కూడా ఆప్‌ పట్టుకుని పోవచ్చు, కనీసం గండి కొట్టవచ్చు. అందువలన ఆప్‌ విషయంలో ఎలా వ్యవహరించాలో జెపి త్వరగా ఒక ఆలోచనకు రావడం మేలు. 'మీరు కావాలంటే దేశంలో మిగతా రాష్ట్రాలలో తంటాలు పడండి, మీ తరహా ఉద్యమం ఎప్పణ్నుంచో యిక్కడ నడుస్తోంది. ఈ రాష్ట్రానికి మాకు వదిలేయండి' అని లోకసత్తా అభిమానులు ఆప్‌ అభిమానులకు చెప్పలేరు కదా! ఈ యిద్దరి మధ్య విలీనం/పొత్తు/అవగాహన ఏదైనా ఏర్పడుతుందా అని ఆలోచించే ముందు వీరిద్దరి మధ్య పోలికలు, వ్యత్యాసాలు చూడాలి.

ఆప్‌-లోకసత్తా పోలికలు, తేడాలు

ఆప్‌ ఫోకసంతా అవినీతి మీదే వుంది. నీరు, విద్యుత్‌ వంటి జనాకర్షక పథకాలమీదే వుంది. ఉద్యోగులలో క్రమశిక్షణ తెస్తామంటున్నారు. ఆర్థికవిధానాల రూపకల్పన, నిధుల సేకరణ, వాటిని ఏయే రంగంపై ఎలా ఖర్చు చేయాలి యిత్యాది గంభీరమైన విషయాల జోలికి వెళ్లినట్లు లేదు. జెపి ఆ విషయాల్లో ఘటికుడు. సిద్ధాంతపరమైన అనేక విషయాలపై సాధికారికంగా ప్రసంగించగలరు. ప్రణాళికలు రచించగలరు. అవే ఆయనపై మేధావి ముద్ర కొట్టాయి. మనకంటె ఉన్నతస్థానంలో నిలబడిన వ్యక్తిగా చూపించి, గౌరవాన్ని కలిగించాయి. అదే సమయంలో 'యీయన మనలాటివాడు కాడు, మన వేవ్‌లెంగ్త్‌లో ఆలోచించడు' అనిపించి 'ఎలీయనేషన్‌' (తెలుగులో పరాయీకరణ అంటున్నారు) కలిగించింది కూడా. అరవింద్‌ విషయంలో అతను మామూలు మాటలే మాట్లాడడం వలన తన పార్టీ పేరుకి తగ్గట్టుగా 'సామాన్యుడే' అనిపించి ఆత్మీయంగా అనిపించాడు. జెపికి మధ్యతరగతిలో మాత్రమే ఫాలోయింగ్‌ ఏర్పడింది. అరవింద్‌కు కింది తరగతివాళ్లలో కూడా క్రేజ్‌ ఏర్పడింది. వాళ్లకు తగిన భాష మాట్లాడాడు అతను. పైగా ఆప్‌ ఉద్యమం ఎక్కువకాలం లేదు కాబట్టి ప్రజలు ఆశలు పెట్టుకోవడానికి ఛాన్సు కలిగింది. లోకసత్తా ఉద్యమం చాలాకాలం నడిచి 'ఇది పేపర్‌ టైగరే, ఆశయాలు వల్లిస్తుంది తప్ప ఆచరణలోకి దిగదు' అని అనిపించింది. ఇంకో ఏడాది తర్వాత ఆప్‌పై కూడా యిలాటి అభిప్రాయమే కలిగితే కలగవచ్చు.

అరవింద్‌కు మీడియా, సోషల్‌ మీడియా విపరీతంగా మద్దతు యిచ్చింది. అన్ని వర్గాల వాళ్లూ వెంట నిలిచారు. ఎందుకంటే అతను వ్యవస్థలో వున్న అందరినీ తిట్టిపోశాడు. అన్ని పార్టీలను సమానదృష్టితో ఏకిపారేశాడు. అది సామాన్యుడికి నచ్చింది. జెపి విషయంలో అది జరగలేదు. ఆయన ''ఈనాడు''తో బాగా ఐడెంటిఫై అయిపోయారు. ఈనాడులో వ్యాసాలు రాశారు, ఈటీవీలో చర్చావేదికలు నిర్వహించారు. ఆయన ఉద్యమానికి ఈనాడు మద్దతు యిచ్చింది. వారి 'జనబలం' పత్రికను ఈనాడు గ్రూపు మార్కెట్‌ చేస్తోంది. ఈనాడు కేవలం మీడియా గ్రూపుగానే వుండి, రాజకీయపరమైన రాగద్వేషాలు చూపకుండా వుండి వుంటే పేచీ లేకపోయేది. కానీ అది 'మేం కాంగ్రెసుకు వ్యతిరేకం. దానికి ప్రత్యామ్నాయంగా ఎవరు వచ్చినా వారికి మద్దతు యిస్తాం' అని బాహాటంగా ప్రకటించుకుని పక్షపాతాన్ని ప్రకటించుకుంది. అలా అని కాంగ్రెసును వ్యతిరేకించిన పార్టీలన్నిటికీ మద్దతు యివ్వలేదు. తెలుగుదేశం పార్టీతో మమేకమై పోయింది. వార్తల మాట ఎలా వున్నా, వ్యాఖ్యలు మాత్రం టిడిపికి అనుకూలమైనవే అన్నది తెలుగువారందరూ ఎరిగిన సత్యం.

జెపి యిమేజి దెబ్బ తిన్న సందర్భం

ఈ సంస్థతో ముడివేసుకోవడం జెపికి నష్టదాయకంగా పరిణమించింది. 'ఆయన అభిప్రాయాలకు వేదికగా ఉపయోగించుకున్నారు తప్ప ఈనాడు విధానాలతో ఆయనకు సంబంధం లేదు' అని జెపికి మనం మినహాయింపు యివ్వవచ్చు. (నేను తరచుగా చెప్తూ వుంటాను - 'దాదాపు 40 పబ్లికేషన్స్‌కి నేను రాసినపుడు వారందరి ఎడిటోరియల్‌ పాలసీతో, ఆర్థికపరమైన లావాదేవీలతో, రాజకీయ ఉద్దేశాలతో నేను ఏకీభవించినట్టు కాదు కదా' అని). కానీ మార్గదర్శి విషయంలో తను యిచ్చిన స్టేటుమెంటుతో జెపి ఆ కవచాన్ని పోగొట్టుకున్నారు. మార్గదర్శి ఆర్థిక నేరాల గురించి ఉండవల్లి బయటపెట్టినపుడు జెపి ఉండవల్లిని విమర్శించారు - అది ఆయన పని కాదని, ఆ పని చేయడానికి వేరే గవర్నమెంటు ఏజన్సీలు వున్నాయనీ. పెట్రోలు కల్తీ గురించి చూడడానికి కూడా వేరే శాఖలున్నాయి, కానీ లోకసత్తా వాలంటీర్లు తనిఖీలు ఎందుకు చేసినట్లు? ఎక్కడైనా భారీ సభ జరిగితే చెత్త ఎత్తడానికి కార్పోరేషన్‌ ఉద్యోగులు వుంటారు, మర్నాడు పొద్దున్నే వీళ్లెందుకు తయారయినట్టు? ఇలా గట్టిగా నిలదీస్తే 'నాకు ఆ రూల్సు గురించి సరిగ్గా తెలియదు' అని చెప్పి తప్పించుకోబోయారు.

ఆస్ట్రేలియా ఆర్థికపరిస్థితి గురించి, ఆర్కిటికాలో మంచినీటి సరఫరా గురించి కూడా ఉపన్యాసాలు యివ్వగలగిన సత్తా వున్న వ్యక్తి యిలా మాట్లాడడం చేత 'ఈయనకు ఈనాడుతో మొహమాటం వుండి నిక్కచ్చిగా మాట్లాడలేకపోతున్నాడు. వ్యాపారవేత్తలతో, కాంట్రాక్టర్లతో మొహమాటాలతో రాజీ పడే రాజకీయనాయకులకు, యీయనకు తేడా ఏముంది?' అన్న ఆలోచన కలిగింది ఆయన అభిమానులకు. అప్పటినుండి ఆయన పాప్యులారిటీ తగ్గసాగింది. 2009 ఎన్నికలలో పోటీ చేసేముందు లోకసత్తా ఘనంగా చాటుకుంది - 'ఇవి సెమి ఫైనల్స్‌, 2014 నాటికి అధికారం మాదే' అని. 2014 వచ్చేసింది. లోకసత్తాకు సత్తా లభిస్తుందంటే జనాలు జోక్‌ అనుకుంటారు. వారు ఆశించిన రీతిలో పార్టీ పురోగతి సాధించలేదు. 2009 ఎన్నికలలో సాధారణ పార్టీల్లాగే విజ్ఞాన్‌ రత్తయ్యగారిని అప్పటికప్పుడు పార్టీలో చేర్చుకుని టిక్కెట్టు యివ్వడం వంటివి జరిగాయి. పార్టీ టిక్కెట్టు కోసం ఎవరు ముందుకు వస్తే వాళ్లకు యివ్వడం జరిగింది. వారి గుణగణాలను విశ్లేషించే టైము, సాధనసంపత్తి కూడా లేకపోయింది. అలా వచ్చినవారిలో యాదృచ్ఛికంగా జెపి కులంవారే ఎక్కువమంది తేలారుట. జెపికి ఆ దృష్టి వుండి వుండదు. తన విధానాలను నమ్మి వచ్చినవారికి టిక్కెట్టు యిచ్చారు. ఆయన కులం వారికే ఆయనపై నమ్మకం ఎక్కువ వున్నట్టుంది. దానికి ఆయనేం చేస్తారు? పైగా ఆ కులం ప్రాబల్యం ఎక్కువగా వున్న జిల్లాలలోనే ఆ పార్టీ ఎక్కువ ఓట్లు సంపాదించుకోగలిగింది.

టిడిపి లోకసత్తాపై ఎందుకు విరుచుకుపడింది?

అదే కులం దన్నుతో రాజకీయాలు నడుపుతున్న టిడిపి ఓట్లకు యీ విధంగా గండి పడింది. దాంతో చంద్రబాబు లోకసత్తాపై మండిపడ్డారు. నాన్‌-సీరియస్‌ పార్టీలు వచ్చి రాజకీయాలను చెడగొడుతున్నాయన్నారు. నిజానికి చాలామంది అనే మాట ఏమిటంటే - 'పోనుపోను మధ్యతరగతి బుద్ధిజీవుల్లో టిడిపి విధానాలపై అసంతృప్తి పెరుగుతోందని గ్రహించిన బాబు, రామోజీరావుగార్లు ఆ ఓట్లు కాంగ్రెసువైపు మళ్లకుండా జెపిని నిలబెట్టారని, ఎన్నికల తర్వాత అవసరమైతే 'లెస్సర్‌ ఈవిల్‌' ప్రాతిపదికపై (అన్ని పార్టీలు పనికిమాలినవే కానీ వున్నవాళ్లలో టిడిపి కాస్త ఫర్వాలేదు అనే వాదంతో) టిడిపికి మద్దతు యిచ్చేట్లా ఏర్పాటయిందనీ!'. కానీ అనుకోని విధంగా లోకసత్తా టిడిపి ఓట్లనే పట్టుకుపోవడంతో బాబు జెపిని బాగా విమర్శించసాగారు. ఆ వైరం యిటీవలి కాలంలో తగ్గిపోయినట్లుంది. జెపి యిప్పుడు చంద్రబాబు భాషే మాట్లాడుతున్నారు, ఆయన భావాలనే ప్రతిబింబిస్తున్నారు. రాష్ట్రవిభజనపై ఆయన కెంత స్పష్టత వుందో, యీయనకే అంతే వుంది. కాస్సేపు యిదంటారు, కాస్సేపు అదంటారు. ఏ వర్గాన్నీ మెప్పించలేని స్థితిలో వున్నారు.

అరవింద్‌ కొత్తగా రాజకీయాల్లోకి వచ్చారు. ప్రభంజనంలా వచ్చారు. షీలా దీక్షిత్‌ ఎక్కడ నిలబడితే అక్కడ నిలబడి ఓడిస్తానని ప్రతిన పూనారు. అది దుస్సాహసంగా తోచినా కార్యకర్తలలో ఉత్తేజం నింపింది. మొరేల్‌ బూస్టర్‌ అంటారు కదా అలా పనిచేసింది. మరి జెపి? టిడిపికి సన్నిహితులని పేరుబడ్డారు. వైయస్సార్‌ అవినీతిపై నిప్పులు కురిపించారు కాబట్టి పులివెందలలోనే నిలబడి వుంటే అదో మాట, బాబుపై కూడా విమర్శలు చేశారు కాబట్టి కుప్పంలో నిలబడినా గొప్పగా వుండేది. అలాటిది ఏమీ చేయకుండా కూకట్‌పల్లిలో నిలబడ్డారు. ఆంధ్రప్రాంతం నుండి వచ్చి స్థిరపడిన మధ్యతరగతి ప్రజలు ఎక్కువగా వున్న నియోజకవర్గం కాబట్టి, తెరాసతో పొత్తు పెట్టుకున్న టిడిపిపై కోపంతో ఓటర్లు యీయన్ని గెలిపించారు. కార్పోరేషన్‌ ఎన్నికల టైముకి తెరాసతో సంబంధం తెంపుకున్నాక మళ్లీ టిడిపిని ఆదరించారు, లోకసత్తా అభ్యర్థులను ఓడించారు. 2014లో జెపి మళ్లీ గెలుస్తారని ఎవరూ గ్యారంటీ యివ్వలేని పరిస్థితి. జెపి సమైక్యం కోసం దృఢంగా నిలబడి వుంటే పోనీ ఆంధ్రలోనైనా ఆదరించేవారు. ఆయన 'ఇదో పెద్ద అంశం కాదు, అధికార వికేంద్రీకరణే అసలు లక్ష్యం కావాలి' అంటూ పాఠాలు చెపుతూ కాలక్షేపం చేయడం వలన సమైక్య ఉద్యమం టైములో జెపి వెళ్లి మాట్లాడితే తిరస్కరించి, అవమానించి పంపారు.

మరి యిలాటి లోకసత్తా పార్టీతో ఆప్‌ చేతులు కలపడానికి సిద్ధపడుతుందంటారా? కలపకపోతే ఆప్‌కి నష్టమా? లోకసత్తాకు నష్టమా? వేచి చూదాం. - ఎమ్బీయస్‌ ప్రసాద్‌ (జనవరి 2014)

జనవరి 10-12 వీక్లీకై

హైందవేతరులను పెళ్లాడిన హిందువులకు విడాకులు రావు

సివిల్‌ మ్యారేజి చట్టం కింద కాకుండా హిందూ వివాహాల చట్టం క్రింద ఒక హిందువు హిందువు కానివారిని పెళ్లి చేసుకుంటే ఆ చట్టం కింద విడాకులు యివ్వడానికి వీలుపడదని బొంబాయి హై కోర్టు గత నెలలో తీర్పు యిచ్చింది. నిరంజని అనే ఒక హిందువు రోషన్‌ పింటో అనే క్రైస్తవుణ్ని హైందవ సంప్రదాయాల ప్రకారం 1999లో పెళ్లి చేసుకుంది. తర్వాత వాళ్లిద్దరికీ పేచీలు వచ్చాయి. తనపై క్రూరత్వం చూపుతున్నాడన్న కారణం చూపి ఆమె ఫ్యామిలీ కోర్టులో విడాకులు కోరింది. హిందూ మ్యారేజీ యాక్టు ప్రకారం పెళ్లి సమయానికి యిద్దరూ హిందువులై వుండాలి. అంతేకాదు, విడాకులకు దరఖాస్తు చేసుకునే సమయంలో కూడా హిందూమతాన్ని అవలంబిస్తూ వుండాలి. పింటో పెళ్లి సమయంలో క్రైస్తవుడు, యిప్పటికీ మతం మార్చుకోలేదు. క్రైస్తవుడిగానే కొనసాగుతున్నాడు. ఈ కారణాల వలన ఫ్యామిలీ కోర్టు విడాకుల దరఖాస్తును తోసిపుచ్చింది. ఆ తీర్పుపై నిరంజని హైకోర్టుకి వెళ్లింది. హైకోర్టు కూడా యిదే విషయాన్ని స్పష్టం చేసింది. కొన్ని ప్రేమవివాహాల్లో హైందవేతరులు తమ ప్రేయసి/ప్రియుడి కోరిక మేరకు హైందవ సంప్రదాయాలను మన్నిస్తూ పెళ్లి చేసుకుంటారు. విదేశీవనితలు మనవాళ్లని పెళ్లాడే సందర్భాలు కూడా వార్తల్లో చూస్తున్నాం. వారు హిందూసంప్రదాయం ప్రకారం జరిగిన పెళ్లిని రిజిస్టర్‌ చేయించినా ప్రయోజనం వుండకపోవచ్చు. హిందూ పెళ్లికే విలువ లేనపుడు రిజిస్ట్రేషన్‌ వలన చట్టబద్ధత కలగదు కదా! అందువలన రిజిస్టర్‌ మ్యారేజి నియమాల ప్రకారం తగిన నోటీసు యిచ్చి మళ్లీ పెళ్లి చేసుకోకపోతే యిలాటి చిక్కులు తప్పవు. - ఎమ్బీయస్‌ ప్రసాద్‌ (జనవరి 2014)

ఇది పెరోల్‌ సీజన్‌

తిహార్‌ జైలులో వున్న విఐపి ఖైదీలందరికీ కోర్టువారు డిసెంబరు నెలలో ఎడాపెడా పెరోల్‌ యిచ్చేశారు. జెస్సికా లాల్‌ హత్య కేసులో నిందితుడు మను శర్మ అలియాస్‌ సిద్దార్థ్‌ వశిష్ట శర్మకు డిసెంబరు 18న 9 రోజుల పెరోల్‌ వచ్చింది. 36 ఏళ్ల మను తను పోస్టు గ్రాజువేట్‌ పరీక్షకు హాజరు కావడానికి గాను పెరోల్‌ యివ్వాలని ఢిల్లీ ప్రభుత్వాన్ని కోరాడు. వాళ్లు కిమ్మనలేదు. చూసి చూసి ఢిల్లీ హై కోర్టును ఆశ్రయిస్తే వారు అనుమతి యిస్తూ ఆ పరీక్షను ఢిల్లీ సెంటరులోనే రాయాలని షరతు విధించారు. అంతకుముందు యూత్‌ కాంగ్రెసు నాయకుడు సుశీల్‌ శర్మకు కూడా డిసెంబరు మధ్యలో పెరోల్‌ యిచ్చారు. తందూరి మర్డర్‌ కేసులో అతనికి ఉరిశిక్ష పడింది. దాన్ని అక్టోబరులో జీవితఖైదుగా మార్చారు. 18 ఏళ్లగా జైల్లో వున్నాడు. అతని బెయిలుకి కారణమేమంటే - అతని ముసలి తలిదండ్రులను వెళ్లి చూసి వస్తాట్ట.

ఈ శర్మద్వయానికి కంటె ముందు హరియాణా మాజీ ముఖ్యమంత్రి ఓం ప్రకాశ్‌ చౌటాలా ఆరోగ్యకారణాలపై యిచ్చారు. 2013 జులైలో ఆరోగ్య కారణాలపై చౌటాలా బెయిలు తీసుకున్నాడు. దాన్ని ఆగస్టులో మళ్లీ పొడిగించారు. సెప్టెంబరు వచ్చినా అతను జైలుకి తిరిగి రాకపోవడంతో సుప్రీం కోర్టు వైద్యనిపుణుల బృందాన్ని నియమించి వాళ్ల అభిప్రాయాన్ని కోరింది. అతను నిక్షేపంలా వున్నాడనీ, ఆసుపత్రివాసం అక్కరలేదని వాళ్లు చెప్పడంతో బెయిలు రద్దు చేసి జైలుకి పంపారు. ఇప్పుడు మళ్లీ హృద్రోగం అంటూ రామ్‌ మనోహర్‌ లోహియా ఆసుపత్రిలో చేరాడు. బెయిల్‌ కోరాడు. కోర్టు యిచ్చింది. ఎన్నికల సమయం కదా, పొత్తుల గురించి మాట్లాడవలసిన విషయాలు చాలా వుంటాయి మరి. ఖైదులో పడేస్తే ఎలా? ముసలాయన కాబట్టి అనారోగ్యం సహజం అనుకోకండి. అదే కేసులో సహనిందితుడిగా వున్న అతని కొడుకు అజయ్‌కు కూడా అనారోగ్యమే పాపం! ఆ సాకు చెప్పి మాటిమాటికీ బెయిలు అడుగుతున్నాడు, పొందుతున్నాడు. డిసెంబరులో తాజాగా మళ్లీ పొందాడు.- ఎమ్బీయస్‌ ప్రసాద్‌ (జనవరి 2014)

ఆసాం స్టాండర్డ్‌ టైమ్‌

మన దేశంలో తూర్పు వైపు వున్న చివరి ప్రదేశంలో సూర్యోదయానికి, పశ్చిమాగ్రంలో వున్న ప్రదేశంలో సూర్యోదయానికి మధ్య రెండు గంటల వ్యత్యాసం వుంటుంది. అయినా భారతదేశం మొత్తానికి కలిపి ఇండియన్‌ స్టాండర్డ్‌ టైమ్‌ (ఐఎస్‌టి) అని ఒకటే పెట్టుకున్నాం. దీనివలన ఈశాన్య రాష్ట్రాలలో పని గంటలు వ్యర్థమై ఆ ప్రాంతాలు నష్టపోతున్నాయని ఆసాం నాయకులు అంటున్నారు. బ్రిటిషు హయాంలో టీ ఎస్టేటు నడిపే బ్రిటిషు వ్యాపారస్తులు భారతీయ కాలమానాన్ని ఒక గంట ముందుకు జరిపి దానికి ''గార్డెన్‌ టైమ్‌'' అని పేరు పెట్టారు. ఆ టైము ప్రకారం కార్మికులచేత పని చేయించుకునేవారు. దానివలన సూర్యకాంతిని పరిపూర్ణంగా వినియోగించుకునేవారు. 1990లో యీ పద్ధతి మారిపోయి అందరూ ఐఎస్‌టికి వచ్చేశారు. దానివలన ఏడుగంటలకు పని ప్రారంభించినా ఉపయోగం లేకుండా వుంది. అందువలన ఆసాం, తదితర ఈశాన్య రాష్ట్రాలకు వేరే టైమ్‌ జోన్‌ ఏర్పాటు చేసి దాని ప్రకారం టీ ఎస్టేటులో పని పెందరాళే ప్రారంభింపచేస్తే సమయం, పగటి వెలుగు ఆదా అయి లాభాలు వస్తాయని జహ్ను బారువా అనే ఆస్సామీ సినిమా దర్శకుడు వాదిస్తున్నారు. ఆసాం ముఖ్యమంత్రి తరుణ్‌ గొగొయ్‌ యీ వాదనతో ఏకీభవిస్తూ తన ప్రభుత్వం దీన్ని ప్రవేశపెట్టే ఆలోచనలో వుందని చెప్పారు. - ఎమ్బీయస్‌ ప్రసాద్‌ (జనవరి 2014)

జనవరి 14 ఎమ్బీయస్‌ ః మహారాష్ట్ర ప్రభుత్వానికి ఫ్లాట్ల యిక్కట్లు

ముంబయిలో రెండు రకాల ఫ్లాట్‌ కాంప్లెక్సులు ముఖ్యమంత్రికి చిక్కులు తెచ్చిపెట్టాయి. ఒకటి కాంపాకోలా కాంపౌండు కేసు. మరొకటి ఆదర్శ్‌. కాంపాకోలాలో 7 బ్లాకులున్నాయి. ఒక్కో బ్లాకులో ఆరేసి అంతస్తులు కట్టుకోవడానికి బృహత్‌ ముంబయి మునిసిపల్‌ కార్పోరేషన్‌ అనుమతి యిచ్చింది. అయితే వాళ్లు యిష్టం వచ్చినట్లు అంతస్తులు కడుతూ పోయారు. కొన్ని బిల్డింగుల్లో ఇరవయ్యేసి అంతస్తులున్నాయి. 2005లో బాంబే హై కోర్టు అనుమతి లేని అంతస్తులను కూల్చేయమంది. సుప్రీం కోర్టు 2013లో ఆ తీర్పును ధృవీకరించింది. నవంబరు 13న కూల్చివేతను అడ్డుకోవడానికి అక్కడ నివసిస్తున్నవారందరూ గేట్లన్నీ మూసేశారు. వంద కార్లు తెచ్చి గేట్లముందు పెట్టేశారు. ముంబయి పోలీసు శాఖ 300-400 పోలీసులను తెచ్చింది. వాళ్లు బుల్‌డోజరు తెచ్చి గేట్లను కూల్చేశారు. అడ్డువచ్చినవాళ్లను లాగి పారేశారు. కాంపౌండులో వున్న యువత యీ దృశ్యాలను సెల్‌ఫోన్లలో, కెమెరాల్లో బంధించి సోషల్‌ మీడియాకు అప్‌లోడ్‌ చేయసాగారు. నిజానికి తమ సమస్య గురించి వాళ్లు 2013 మే నుండి నగరంలో హోర్డింగులు, సినిమా స్లయిడ్లు ప్రదర్శిస్తూనే వున్నారు. దీనివలన సుమారు 2 లక్షలమంది వీరికి మద్దతు పలికారు. ఆ రోజు ట్విట్టర్‌లో కాంపాకోలా కాంపౌండు బాధితుల అంశమే టాప్‌లో వుంది. ఇది సుప్రీం కోర్టుకి చేరి తనంతట తానే 2014 మే 31 వరకు గడువు పొడిగించింది. ఇక ట్విట్టర్‌లో కలకూజితాలు ప్రారంభమయ్యాయి. ''కాంపాకోలా ఉదంతం చెప్పేదేమిటంటే, ఫ్లాట్లు కొనే అమాయకులారా బహుపరాక్‌! ముంబయి రియల్‌ ఎస్టేటులో నిజాయితీగా నడిచే వ్యవహారం ఒక్కటీ లేదు'' అని కూశారు సినీదర్శకుడు శేఖర్‌ కపూర్‌. ''ప్రభుత్వస్థలాలను అన్యాయంగా ఆక్రమించుకుని గుడిసెలు వేసుకునే మురికివాడలను రాజకీయనాయకులు రెగ్యులరైజ్‌ చేయిస్తారు - ఓటు బ్యాంకుల కోసం. మధ్యతరగతివారు కష్టార్జితంతో కొనుక్కున్నవి మాత్రం కూల్చివేస్తారు'' అని ట్వీట్‌ చేశారు రచయిత మిన్‌హాజ్‌ మర్చంట్‌.

ఆదర్శ్‌ హౌసింగ్‌ సొసైటీలో కూడా అదే జరిగింది. ఆరు అంతస్తులకు అనుమతి తెచ్చుకుని 31 అంతస్తులు కట్టేశారు. ''కాంపాకోలా కాంపౌండులో ఫ్లాట్లు పోగొట్టుకున్నవారికి ఆదర్శ్‌లో ఫ్లాట్లు ఎలాట్‌ చేయాలి'' అని సలహా యిచ్చారు ఆమ్‌ ఆద్మీ పార్టీకి చెందిన మయాంక్‌ గాంధీ. ఇలాటివి జరగడానికి కారణం ఫ్లాట్లు కొన్నవారు కాదు, అనుమతులిచ్చిన మహారాష్ట్ర ప్రభుత్వ అధికారులు, కార్పోరేషన్‌ అధికారులు. వారికి శిక్ష పడదేమని అడుగుతున్నారు బాధితులు. దీనినుండి రాజకీయలబ్ధి పొందుదామని చూస్తున్నారు నాయకులు. ముఖ్యమంత్రి పృథ్వీరాజ్‌ చౌహాన్‌కి వ్యతిరేకంగా దీన్ని ఉపయోగించు కుందామనుకున్న కేంద్రమంత్రి మిలింద్‌ దేవ్‌రా ట్వీట్‌ చేశాడు - 'ముఖ్యమంత్రికి ఫోను చేసి కూల్చివేతను ఆపడానికి ఏదైనా చేయమని కోరబోయా. కానీ ఆయన ఢిల్లీకి విమానంలో వెళుతూండడం వలన ఫోన్‌లో దొరకలేదు' అని. అది కోర్టు ఆదేశాల ప్రకారం జరుగుతోందన్న విషయం యీయన మర్చిపోవడానికి ప్రయత్నిస్తున్నాడు. బాధితులకు న్యాయపరమైన సహాయం అందించాలని కోరుతూ సోనియా గాంధీకి ఓ ఉత్తరం రాశాడు.

దేవ్‌రా 2012 ఏప్రిల్‌లోనే మహారాష్ట్రలో టైముకి నిర్ణయాలు తీసుకోవడం లేదని ప్రకటన చేశాడు. దానిపై అప్పుడు చవాన్‌ స్పందించలేదు. ఈసారి మాత్రం ఘాటుగానే జవాబిచ్చాడు. మిలింద్‌ పార్లమెంటరీ నియోజకవర్గమైన దక్షిణ ముంబయిలోనే కాంపాకోలా కాంపౌండు వుంది కాబట్టి ఓట్లకోసం అతను యీ నాటకం ఆడుతున్నాడన్న విషయం ధ్వనించేట్లా 'దక్షిణ ముంబయినుండి పార్లమెంటరీ సీటు ఎలా గెలవాలా అన్నది నా ప్రాధాన్యత కాదు. చట్టానికి లోబడి పని చేయవలసిన బాధ్యత నాపై వుంది. కోర్టు ఆదేశాలకు విరుద్ధంగా నా ప్రభుత్వం ఏమీ చేయలేదు, చేయదు.' అన్నాడు. చవాన్‌పై ఫిర్యాదు చేసిన మరో కాంగ్రెసు ఎంపీ ఏక్‌నాథ్‌ గైక్వాద్‌. అతని కూతురు వర్ష కాబినెట్‌ మంత్రి. చవాన్‌ త్వరగా నిర్ణయం తీసుకోకపోవడం వలన ధరావి రీడెవలప్‌మెంట్‌ ప్రాజక్టు ఆలస్యమవుతోందని గత మార్చిలో ఏక్‌నాథ్‌ రాహుల్‌ గాంధీకి ఫిర్యాదు చేశాడు. చవాన్‌ దానికి సంజాయిషీ యిస్తూ 'స్థానికుల పునరావాసం పూర్తి కాకుండా తొందరపడి ప్రయివేటు కాంట్రాక్టరుకు అప్పగిస్తే వ్యతిరేకత పెల్లుబుకుతుంద'న్నాడు. రాహుల్‌ నిజమేనన్నాడు. అప్పణ్నుంచి ఏక్‌నాథ్‌, అతని కూతురు చవాన్‌ను ఇరికించడానికి సరైన అవకాశం కోసం ఎదురుచూస్తున్నారు. వారికి యిప్పుడు అటవీశాఖ మంత్రి పతంగ్‌రావ్‌ కదమ్‌ తోడయ్యాడు. 'నాగపూర్‌లోని గోరేవాడా జూ ప్రాజెక్టు ప్రతిపాదన ఫైళ్లలో మూలుగుతోంది. అధికారులదే యిక్కడ హవా' అన్నాడు. అతనలా అనగానే కాంగ్రెసుతో కలిసి ప్రభుత్వం నడుపుతున్న ఎన్‌సిపి పార్టీకి చెందిన హోం మంత్రి 'అవునవును, 60 వేల మంది పోలీసులకు ఉద్యోగులు యిద్దామంటే నిర్ణయం తీసుకోవటం లేదు' అన్నాడు. పరిశ్రమల మంత్రి నారాయణ రాణే 'తాత్సారం చేయడం చేతనే ఎన్నో ముఖ్యమైన ప్రాజెక్టులు ఆగిపోతున్నాయి.' అన్నాడు.

ఈ గొడవలు యిలా వుండగా ఆదర్శ్‌ సొసైటీ ఫ్లాట్లపై కమిషన్‌ రిపోర్టు చిక్కు వచ్చిపడింది. ఆ రిపోర్టును 2013 ఏప్రిల్‌లోనే అసెంబ్లీలో పెడదామని చవాన్‌ చూశాడు. కానీ కాంగ్రెసు హై కమాండ్‌ సలహా మేరకు ఆగాడు. ఎందుకంటే తన బంధువులకు ఫ్లాట్లు కేటాయింపు చేయించుకుని దానిలో ప్రధాన నిందితుడిగా నిలిచిన మాజీ ముఖ్యమంత్రి అశోక్‌ చవాన్‌ పదవి నుండి దిగిపోయినా మరాట్వాడా ప్రాంతంలో బలంగా వున్నాడు. కమిషన్‌ రిపోర్టును అసెంబ్లీలో ప్రవేశపెట్టి తీరాలన్న హై కోర్టు ఆదేశాలను మీరలేక అసెంబ్లీ శీతాకాలపు సమావేశాల ఆఖరి రోజు డిసెంబరు 20 న ప్రవేశపెడితే ప్రతిపక్షాలు అభ్యంతరం తెలిపాయి. దరిమిలా కాబినెట్‌లో ఆ రిపోర్టును తిరస్కరించింది మహారాష్ట్ర ప్రభుత్వం.

ఆప్‌ విజయం తర్వాత రాహుల్‌ గాంధీకి అవినీతి వ్యతిరేక పూనకం పూనింది కాబట్టి మహారాష్ట్ర కాబినెట్‌ అలా తిరస్కరించడం తప్పని, వాళ్లు పునరాలోచించాలని ప్రకటన చేశాడు. అప్పుడు చవాన్‌ ఇంకో కాబినెట్‌ సమావేశం జరిపి సిఫార్సులను పాక్షికంగా అంగీకరించాడు. కమిషన్‌ రిపోర్టు ప్రకారం ముగ్గురు ముఖ్యమంత్రులు - స్వర్గీయ విలాస్‌రావు దేశ్‌ముఖ్‌, అశోక్‌ చవాన్‌, సుశీల్‌ కుమార్‌ షిండే (ప్రస్తుత కేంద్ర హోం మంత్రి), షిండే కాబినెట్‌లో రెవెన్యూ మంత్రిగా వున్న శివాజీరావ్‌ పాటిల్‌ దోషులు. సునీల్‌ తట్కారే, రాజేష్‌ తోపే అనే మంత్రులను కూడా కమిషన్‌ తప్పుపట్టింది. అయితే వీళ్లందరిపై చవాన్‌ ప్రభుత్వం చర్యలు తీసుకోవడం లేదు. వారి దృష్టిలో ఆదర్శ్‌ సొసైటీకి రాజకీయ మద్దతు అందించడం నేరం కాదుట. అశోక్‌ చవాన్‌పై సిబిఐ చార్జిషీటు దాఖలు చేసి కేసు నడుపుదామనుకుంది కానీ గవర్నరు శంకరనారాయణ దానికి అనుమతి యివ్వలేదు. సిబిఐ హై కోర్టుకి వెళ్లింది. కోర్టు ఎలా చెపితే అలా జరుగుతుంది.

రాజకీయ నాయకులను వదిలిపెట్టేసినా కమిషన్‌ విమర్శించిన 12 బ్యూరోక్రాట్స్‌పై శాఖాపరమైన విచారణ జరుగుతుంది. అర్హత లేకుండా ఫ్లాట్లు పొందిన 25 మంది నుండి ఫ్లాట్లు వెనక్కి తీసుకోబడతాయి. 22 ఫ్లాట్లు బినామీల పేర్ల మీద వున్నట్టు కమిషన్‌ గుర్తించింది. వారిలో కొందరు కూరలమ్ముకునేవాళ్లు, కారు డ్రైవర్లు, ప్యూన్లు. ఆ ఒప్పందాలను రద్దు చేయిస్తారు. అందువలన కమిషన్‌ రిపోర్టును పాక్షికంగా అమలు చేసినట్టు అవుతుంది. ఎమ్బీయస్‌ ప్రసాద్‌ (జనవరి 2014)

జనవరి 15 వీక్లీకై ఎమ్బీయస్‌ : 'శుంఠ వ్యంగ్యమే' అంటున్నారీ పండితుడు...

తను 'శుంఠ' అనే పదాన్ని వ్యంగ్యంగానే అన్నానని చెప్పి జయపాల్‌ తప్పుకుంటున్నారు. 'శుంఠ' అనే పదంలో వ్యంగ్యం వుందని నాకెన్నడూ తెలియదు. తెలిసి వుంటే చిన్నపుడు మా టీచర్లు 'చదువురాని శుంఠా, అడుక్కుతినిపోతావ్‌' అన్నపుడు అంత బాధపడిపోయి వుండేవాణ్ని కాను. చిన్నప్పటి నుండి యింటా, బయటా అనేకమంది పెద్దల చేత 'శుంఠ' అనిపించుకున్నవాణ్ని. అది కోపంతో తిట్టే తప్ప దానిలో వ్యంగ్యం ఏమీ లేదని బాగా తెలుసు కాబట్టి జయపాల్‌ ఎంత మేధావి అయినా బుకాయిస్తే నమ్మడానికి నేను రెడీగా లేను. దానికి సంబంధించిన వ్యంగ్యం ఎక్కడైనా వుందా అంటే 'పండితపుత్ర' అనడంలో వుంది. ఎందుకంటే 'పండితపుత్రః పరమ శుంఠః' అనే సామెత వుంది కాబట్టి! అందుచేత ఎవరినైనా పండితపుత్రులు మీరు అని అంటే 'నువ్వు శుంఠవు' అనే వ్యంగ్యంగా చెపుతున్నామన్నమాట.

ఈ మధ్య ఓ టీవీ చర్చలో అంబటి రాంబాబు, ద్రోణంరాజు శ్రీనివాస్‌ వాదించుకుంటున్నారు. 'మీరు నీతులు చెపుతూంటే దెయ్యాలు వేదాలు వల్లించినట్టు వుంది' అన్నారు ద్రోణంరాజు. అంబటి తన సహజమైన వ్యంగ్యధోరణిలో 'మేం దెయ్యాలమైతే పోనీ పండితులు మీరు వల్లించండి, వింటాం' అని వెటకరించారు. ద్రోణంరాజు బ్రాహ్మణుడు కాబట్టి పండితశబ్దం వాడడంలో ఎత్తిపొడుపు మరింత పండింది. అయితే ద్రోణంరాజు వెంటనే 'నేను పండితుణ్నీ కాను, పండితపుత్రుణ్నీ కాను..' అంటూ తిప్పికొట్టారు. పండితుణ్ని కాననడంలో వినయమూ వుంది, పండితపుత్రుణ్ని కాదనడంలో 'నువ్వు చెప్పేదంతా నమ్మడానికి నేను శుంఠను కాను సుమా' అనే హెచ్చరికా వుంది. వ్యంగ్యప్రయోగాలంటే యిలా వుంటాయి.

ఓ సారి ఒకాయన వాపోయాడు - 'నేను పండితుణ్ని కాను కానీ, మా అబ్బాయి ప్రోగ్రెస్‌ కార్డు చూస్తే మాత్రం నన్ను పండితుణ్ననే అంటారండి..' అని. ఒకసారి మా వరప్రసాద్‌ రఘురామ్‌ అనే తన కొలీగ్‌ను పరిచయం చేస్తూ 'హాస్యం అంటే యిష్టం. మంచి టేస్టుంది... పండితపౌత్రుడు' అన్నాడు. వాళ్ల తాతగారు పండితుడట. కానీ ప్రత్యేకంగా ఎత్తిచెప్పడంలో యీయన పండితపుత్రుడు (అనగా శుంఠ) కాడు అని నొక్కి చెప్పి, నువ్వేదైనా చమత్కారంగా మాట్లాడినా విని ఆస్వాదించగలడు అనే సూచన వుంది. అదీ మాటలు వాడే తీరు. ఆ రోజు జయపాల్‌గారు వ్యంగ్యంగా మాట్లాడడానికి తగినంత అవకాశం అంతకుముందు వాక్యంలోనే వుంది. 'పట్టాభిగారి వంటి పండితులు..' అన్నపుడు ఆ వాక్యంలోంచే 'అలాటి చోట యిప్పుడు పండితపుత్రులు పుట్టుకుని వచ్చారు' అంటూ పండితపుత్ర శబ్దానికి సులభంగా లీడ్‌ తీసుకోవచ్చు. మళ్లీ విడిగా శుంఠ మాట వాడనక్కరలేదు.

సమయానికి జయపాల్‌గారికి యీ మాట తట్టి వుండదు అంటే నేనొప్పను. మాట బరువు, తూకం తెలిసినాయన ఆయన. స్టూడెంటు లీడరుగా వున్న రోజుల నుండి బ్రహ్మానందరెడ్డిగారికి ఘోస్ట్‌ రైటర్‌గా వుండేవారని ప్రతీతి. ఈ ఘోస్ట్‌ వ్యవహారాలు ఎప్పటికీ బయటకు రావు కాబట్టి యితమిత్థంగా చెప్పలేం. జయపాల్‌ సమయస్ఫూర్తి, భాషాపరిజ్ఞానం గురించి ఒక ఉదంతం చాటి చెపుతుంది. లోకసభలో బోఫోర్స్‌ గురించి ఘాటు చర్చ జరుగుతోంది. రాజీవ్‌ భార్యకు సన్నిహితుడైన ఖత్రోచీ మధ్యవర్తిగా వ్యవహరించాడని, బోఫోర్స్‌ ముడుపులు 'లోటస్‌ యిన్వెస్ట్‌మెంట్స్‌' అనే కంపెనీకి మళ్లించారనీ పేపర్లలో వచ్చేసింది. ఆ లోటస్‌ యిన్వెస్ట్‌మెంట్స్‌ రాజీవ్‌ స్నేహితుడైన అమితాబ్‌ బచ్చన్‌దని బిజెపి ఆరోపిస్తోంది. కాంగ్రెసు వాళ్లు ఆ ఆరోపణలు తిప్పికొట్టడానికి 'లోటస్‌ అంటే కమలం. మీ ఎన్నికల గుర్తు కమలం. అందువలన బిజెపి పార్టీ వారే ఆ కంపెనీ పెట్టి వుంటారని తేలిపోతోంది.' అని వైల్డ్‌ గెస్‌ చేశారు. అప్పుడు రాజీవ్‌కు వ్యతిరేకిగా, ప్రతిపక్ష నాయకుడిగా వున్న జయపాల్‌ లేచి నిలబడి 'రాజీవ్‌ అనే సంస్కృతపదానికి యింగ్లీషు అర్థం లోటస్‌. ఆ కంపెనీ రాజీవ్‌ పేరే పెట్టి వుండవచ్చు' అన్నారు. పార్లమెంటులో అందరూ నిర్ఘాంతపోయారు. అది నిజంగా రాజీవ్‌దా కాదా అన్నది వేరే విషయం (ఇప్పుడు జయపాల్‌ని అడిగితే కాదనే అంటారు) కానీ సమయానికి రాజీవ్‌ అన్న పదానికి అర్థం గుర్తుకు తెచ్చుకుని, దాన్ని లోటస్‌కు సంధానం చేయడం అద్భుతమైన చాకచక్యం. చాలా పేర్లు వింటాం కానీ, అర్థాలు వెతకం. వెతికినా అవి మనసులో నాటుకోవు. ఆ రోజు జయపాల్‌ చూపిన సమయస్ఫూర్తికి ప్రత్యర్థులు సైతం అబ్బురపడ్డారు.

అలాటి జయపాల్‌ 'పండితపుత్ర' అనే పదాన్ని వాడి తన చాకచక్యాన్ని ప్రదర్శించకుండా 'శుంఠ' అని డైరక్టుగా తిట్టడం దేనికి..? దేనికంటే 'కసితో..' అనే జవాబు వస్తుంది. ఎందుకంటే మూర్ఖుడు, తెలివితక్కువవాడు అని తిట్టాలంటే 'చవట' అని కూడా అనవచ్చు. అంటే కసి తీరదు. 'ట' అంటే తేలిగ్గా పోతోంది. గట్టిగా వత్తు పెట్టి 'ఠ' అంటేనే కసి తీరుతుంది. ఇదేదో నేను కనిపెట్టిన సూత్రం కాదు. ''దొంగరాముడు'' సినిమాలో రేలంగి వేసిన షావుకారు పాత్ర ద్వారా రచయిత, దర్శకుడు చెప్పించారు. దొంగతనం చేయడానికి వచ్చిన హీరోని పట్టుకుని 'ఏమనుకున్నావురా, నేను మామూలు భద్రయ్యను కాను, వీ..ర భద్రయ్యను' అని మీసం మెలేస్తాడు. హీరో ఎప్పుడైతే బొడ్లోంచి కత్తి తీసి చూపించాడో జావకారిపోయి, '..అబ్బే వట్టి బద్రయ్యనే, బకు వత్తు లేదు..' అంటాడు. 'బ-కు వత్తులేదు' అనడంలోనే వుంది స్వారస్యం. వత్తు తీసేస్తే పవరు పోయినట్టే. ఎంఫసిస్‌ కోసం వత్తులు పెడుతూ వుంటాం. ఓ సారి నాకు కాళీపట్నం రామారావుగారు ఉత్తరం రాస్తూ 'నేను ఓట్ఠి పాఠకుణ్ని మాత్రమే..' అని రాశారు. ఒట్టి పాఠకుణ్ని అని రాసి వూరుకోవచ్చు. తన సామాన్యతను చాటిచెప్పడానికి పాఠకుడిలో 'ఠ'తో సంబంధం వుండేటట్లు 'ఓట్ఠి' అని మార్చి వాడారు. అలాగ జయపాల్‌గారు విభజన మంచిదని తను చెప్పినా వినని, అర్థం చేసుకోని సీమాంధ్రులపై విసుగు, కోపం, కార్పణ్యం ప్రతిఫలించేట్లు 'శుంఠ' పదం వాడారు. ఆయన ఆ మాట అన్నాక సభలో వచ్చిన స్పందన కూడా టీవీల్లో వచ్చింది. ఆయన తృప్తిగా చిరునవ్వు నవ్వి, ముందుకు సాగినట్టు కూడా..!

ఆ మాటకొస్తే తెలంగాణ వుద్యమకారులు విభజన తప్పదని, ఆయన వచ్చి నాయకత్వం వహిస్తే తప్ప వ్యవహారం ఒ కొలిక్కి రాదని దశాబ్దకాలంగా చెపుతూ వచ్చినా జయపాల్‌గారూ అర్థం చేసుకోలేదు. మరి ఆయన గురించి ఉద్యమకారులు కూడా యిదే పదాన్ని వుపయోగించి వుండవచ్చు. మన మాట వినని ప్రతీవాడూ మన దృష్టిలో శుంఠే. జయపాల్‌గారు సమైక్యవాదిగా వున్నంతకాలం సమైక్యవాదులు ఆయన దృష్టిలో పండితులే. ఆయన విభజనవాదంవైపు మళ్లాక కూడా యింకా సీమాంధ్రులు సమైక్యవాదం పట్టుకుని వేళ్లాడడం చేత వాళ్లు ఆయన దృష్టిలో శుంఠలయిపోయారు. తెలంగాణ ఉద్యమానికి ఛాంపియన్‌గా చెప్పుకుంటూ ముఖ్యమంత్రి పదవికి ఆయన పోటీ పడుతున్న యీ తరుణంలో సీమాంధ్రులు సమైక్యవాదం, మరో వాదం అంటూ ఆయన సిరికి మోకాలు అడ్డితే ఆయనకు కోపం రాదా?

ఇలా తిట్టే సమయంలో ఆయనకు ప్రకాశం పంతులుగారు, పట్టాభి సీతారామయ్య గొప్పవాళ్లగా తోచారు. సమైక్యవాదులను తిట్టడానికి వాళ్లను గొప్పవాళ్లగా చెప్పారా, లేక మొదటినుండీ వారిపై యీయనకు గౌరవం వుందా అన్నదానిపై సందేహం వుంది. ఎందుకంటే కెసియార్‌ యిటీవలే 'ఆంధ్రప్రాంతంలో పుట్టినవాళ్లందరూ రాక్షసులే' అన్నారు. ఒకసారి కాదు పదేపదే నొక్కి వక్కాణించారు. అప్పుడు యీ జయపాల్‌ మహాశయుడు ఒక్కసారి కూడా 'నాయనా కేసియారూ, అందరూ రాక్షసులు కాదు, ఒకటి రెండు మినహాయింపులు వున్నాయి' అని సరిదిద్దలేదు. ఆ మాట కొస్తే కెసియార్‌ తెలంగాణ కాంగ్రెసు వాళ్లను తిట్టినన్ని తిట్లు వేరెవరూ తిట్టలేరు. దద్దమ్మలతో మొదలుపెట్టి చాలాదూరం వెళ్లిపోయారు. అన్ని మాటలు పడినవాళ్లు పండితులో, పండితపుత్రులో, లేక పండితకుటుంబంలో పుట్టని ఒరిజినల్‌ శుంఠలో జయపాల్‌గారు చెప్పాలి. ఆయనా తెలంగాణ కాంగ్రెసు నాయకుడే కాబట్టి ఆ కాటగిరీ ఏమిటో ఆయన వంటి ఆత్మజ్ఞానికి బాగా తెలుస్తుంది.

జయపాల్‌గారు పెద్దమనిషిగా అందరి చేతా సంభావింపబడినవారు. ఇటీవలే యిరుప్రాంతాల నాయకుల్ని కూర్చోబెట్టి మధ్యవర్తిగా వ్యవహరించి సమన్వయం చేస్తానని ఆఫర్‌ కూడా యిచ్చారు. ఆయన అలా అన్నపుడు ఏ సీమాంధ్ర నాయకుడూ 'ఏడిశావులే' అనలేదు. ఆ మర్యాద అలా కాపాడుకోవాలంటే వృద్ధాప్యపు చాపల్యాన్ని జయించి, ఆ పెద్దమనిషి ముసుగు అలాగే కంటిన్యూ చేసుకోవాలి. విజయం ముంగిట వున్నవేళ సంయమనం పాటించాలని, ఓడినవారిని రెచ్చగొట్టకూడదనీ అందరికీ ఆయన చెపుతున్నారు. ఆ సంయమనం ఆయనా పాటించి అవతలివాళ్లని శుంఠలని, తెలివితక్కువ వాళ్లని వెటకారాలు ఆడకూడదు. వ్యంగ్యంగా మాట్లాడానని ఆయనను ఆయన బుకాయించుకున్నా సమయం, సందర్భం లేకపోవడం చేత ఆ వ్యంగ్యం విపర్య పరిణామాలకు, వ్యాఖ్యలకు దారి తీసింది. హ్యూమర్‌కి టైమింగ్‌ ముఖ్యం. అకాలవ్యంగ్యంతో జయపాల్‌గారు - ఉండవల్లి చెప్పినట్టు - కెసియార్‌ స్థాయికి పడిపోయారు. - ఎమ్బీయస్‌ ప్రసాద్‌ (జనవరి 2014)

జనవరి 16-18 వీక్లీకై శ్రీలంక జైళ్లల్లో భారతీయ జాలర్లు

అడపాదడపా మనం వార్తల్లో చూస్తూ వుంటాం - భారతీయ జాలర్లను శ్రీలంక ప్రభుత్వం పట్టుకుని జైల్లో పెట్టేసిందని, అమాయకులైన ఆ జాలర్లను విడిపించాలని తమిళనాడు రాజకీయనాయకులు ఆందోళన చేస్తున్నారనీ..! తమిళనాడులో అధికారంలో వున్న పార్టీ వీరికోసం ఏమీ చేయలేదని ప్రతిపక్షం ఆరోపించడం, అధికారంలో వున్న వారు శ్రీలంక ప్రభుత్వంతో మాట్లాడాలని కేంద్రానికి విజ్ఞప్తి చేయడం కూడా గమనిస్తాం. జరుగుతున్నదేమిటంటే - భారత, శ్రీలంక మధ్యలో వున్న పాక్‌ జలసంధిలో భారత్‌ వైపు సముద్రజలాల్లో చేపలు తగ్గిపోయాయి. మనవాళ్లు యంత్రాలతో నడిచే ట్రాలర్స్‌ ఉపయోగించి చేపలను ఉధృతంగా వేటాడడంతో మత్స్యసంపద తరిగిపోయి, యిసుక మేటలు వేసేసింది. శ్రీలంక ప్రభుత్వం తమవైపు జలాల్లో ట్రాలర్లు వాడకూడదని, కటమరాన్లు (పొడుగ్గా వుండే దుంగపడవలు) మాత్రమే వాడాలని తమ జాలర్లపై ఆంక్షలు విధించింది. అందువలన అటు చేపలు సమృద్ధిగా వున్నాయి. మొన్నటిదాకా శ్రీలంకలో అంతర్యుద్ధం జరిగింది. ఆ సమయంలో తీరం నుండి కిలో మీటరు వరకే వేటకి వెళ్లాలని, ఆ తర్వాతదంతా హై సెక్యూరిటీ జోన్‌ అని శ్రీలంక ప్రకటించింది. మూడేళ్లపాటు శ్రీలంక జాలర్లు సరైన ఆదాయం లేక నష్టపోయారు.

ఇప్పుడు శాంతి నెలకొన్నాక వేటకి వెళ్లి నాలుగు డబ్బులు సంపాదిద్దామనుకుంటే భారతీయ జాలర్లు భారతీయ జలాలు, అంతర్జాతీయ జలాలు దాటి వచ్చి తమ జలాల్లో ట్రాలర్లలో చేపలు వేటాడేసి వెళ్లిపోతున్నారు. తాము వాడే కటమరాన్లు ట్రాలర్లతో పోటీ పడలేవు కదా! అందువలన వాళ్లు శ్రీలంక అధికారులకు ఫిర్యాదు చేస్తున్నారు. వాళ్లు తమ జలాల్లో వేటాడుతున్న ఇండియన్‌ జాలర్లను ఖైదు చేస్తున్నారు. భారత ప్రభుత్వం వారు నచ్చచెపితే వాళ్లను విడిచిపెడుతున్నారు కానీ ట్రాలర్లు మాత్రం తిరిగి యివ్వటం లేదు. ''మీరిలా చట్టవ్యతిరేకంగా ప్రవర్తించడం వలన జైలుపాలవుతున్నారు. ఒక్కోప్పుడు శ్రీలంక సైన్యం కాల్పుల్లో చనిపోయే ప్రమాదం కూడా వుంది. మీ కారణంగా రెండు దేశాల మధ్య సంబంధాలు చెడుతున్నాయి కూడా. ఎందుకింత రిస్కు తీసుకుంటున్నారు?'' అని భారతీయ జాలర్లను మన పాత్రికేయులు అడిగితే 'ఏం చేయమంటారు? మనవైపు చేపలు లేవు' అని సమాధానం యిస్తున్నారు వాళ్లు. - ఎమ్బీయస్‌ ప్రసాద్‌ (జనవరి 2014)

సీమాంధ్రులు వెళ్లిపోతే హైదరాబాదు రోడ్ల మీద క్రికెట్‌

సీమాంధ్రులు హైదరాబాదు విడిచిపోతే రోడ్లపై హాయిగా క్రికెట్‌ ఆడుకోవచ్చు అని ఉస్మానియా విద్యార్థులు ప్రకటించి, ఖైరతాబాద్‌ జంక్షన్‌లో ఆడి మరీ చూపించారు. సంక్రాంతి సమయంలో సొంత వూళ్లకు వెళ్లేవాళ్లు ఎంతమంది అని అంచనా వేయడానికి ఆర్టీసీ యిచ్చిన సమాచారం పనికి వచ్చింది. వాళ్లు హైదరాబాదు నుండి యితర ప్రాంతాల వారికి 13 లక్షల మందిని చేరవేశారట. ప్రైవేటు బస్సుల్లో వెళ్లినవాళ్లు, రైళ్లల్లో వెళ్లినవాళ్లను లుపుకుంటే ఇంకో అంతమంది వుండవచ్చు. విజయవాడ రోడ్డుపై రోజుకి 70 వేల ప్రైవేటు వాహనాలు వెళ్లాయట. ఇలా చూస్తే కనీసం 30 లక్షలమంది హైదరాబాదు, రంగారెడ్డి జిల్లాలను విడిచి వెళ్లారనుకోవచ్చు. వారిలో తెలంగాణ 8 జిల్లాల వారు, సీమాంధ్ర 13 జిల్లాల వాళ్లు సమానసంఖ్యలో వున్నారనుకుంటే (సీమాంధ్ర జిల్లాలు కొన్ని చాలా పెద్దవి) సీమాంధ్రకు కనీసం 18.5 లక్షలమంది వెళ్లారనాలి. వారిలో కోడిపందాల కోసం వెళ్లిన తెలంగాణవారు 50 వేలు వుండి వుంటే హీనపక్షం 18 లక్షలమంది హైదరాబాదులో నివసించే సీమాంధ్రులు సొంతవూళ్లకు వెళ్లారనాలి. వెళ్లనివారు ఎంతమందో తెలియదు. వాళ్లు కూడా వెళ్లే పరిస్థితే వస్తే నిజంగా హైదరాబాదు రోడ్లు 1970ల నాటి పరిస్థితికి వస్తాయి. క్రికెట్‌ ఆడలేకపోయినా ట్రాఫిక్‌లో గంటలు గంటలు గడిపే పరిస్థితి పోతుంది. అలాటి రోజుల కోసం విద్యార్థులు, ఉద్యోగార్థులు ఎదురు చూడడంలో ఆశ్చర్యం లేదు కానీ దుకాణదారులు, ఆటోవాలాలు, హోటళ్లవాళ్లు ఆ రోజులొస్తాయేమోనని భయపడుతున్నారు. క్లయింట్లు తగ్గిపోతే వ్యాపారానికి నష్టమే కదా. ఎంతో పెట్టుబడి పెట్టి సమకూర్చిన హంగులన్నీ వృథాయే కదా! ఎమ్బీయస్‌ ప్రసాద్‌ (జనవరి 2014)

ఎమ్బీయస్‌ : మంత్రిని మారిస్తే పరిశ్రమలు వస్తాయా?

ప్రతిపక్షంలో వున్నపుడు మమతా బెనర్జీ రాష్ట్ర పారిశ్రామికాభివృద్ధి గురించి చాలా బాధ్యతారహితంగా ప్రవర్తించారు. సింగూరు నుండి టాటా మోటర్సును తరిమివేసే దాకా నిద్రపోలేదు. కాస్తో కూస్తో నిజాయితీ వున్న టాటా వంటి సంస్థకే ఆ గతి పట్టడంతో తక్కిన పారిశ్రామికవేత్తలందరూ అడలిపోయారు. మమత అధికారంలోకి వచ్చాక అటు కన్నెత్తి చూడడం మానేశారు. సహజవనరులు, చౌక కార్మికులు, రవాణా సౌకర్యాలు పుష్కలంగా బెంగాల్‌ పరిశ్రమల విషయంలో ఒకప్పుడు దేశంలోనే అగ్రగామిగా వుండేది. కమ్యూనిస్టుల నేతృత్వంలో కార్మికోద్యమం మొదలై, లెఫ్ట్‌ ప్రభుత్వం వుండగా యూనియన్లు చెలరేగిపోవడంతో చాలా పరిశ్రమలు పారిపోయాయి. పారిపోగా మిగిలినవాళ్లు ఆ తర్వాత మమతా బెనర్జీ మొండి వైఖరి చూసి పారిపోయారు. దానివలన ఆర్థిక పరిస్థితి కుంటుపడి, నిరుద్యోగం పెరగడంతో 'రండి రండి' అని ఆహ్వానించినా కొత్తవాళ్లు తొంగిచూడడానికి భయపడుతున్నారు. దేశంలోని చిన్న పట్టణాల్లో కూడా ఐటీ సెక్టార్‌ పెరుగుతోంది కానీ మహానగరమైన కలకత్తాలో పెరగడం లేదు. ఇన్ఫోసిస్‌, విప్రో విస్తరణ కార్యక్రమాలు రూపొందించి కూడా విరమించుకున్నాయి.

బెంగాల్‌లో పరిపాలనా వ్యవస్థ ఎంత అస్తవ్యస్తంగా వుందో తెలుసుకోవడానికి కెర్న్‌స్‌ ఉదాహరణ చాలు. 4 సంవత్సరాల క్రితం అంతర్జాతీయంగా ఇన్‌ఫ్రాస్ట్రక్చర్‌ రంగంలో పేర్గాంచిన కెర్న్‌స్‌ బెంగాల్‌లో స్టీల్‌, మైన్స్‌ పరిశ్రమలు పెట్టడానికి అనువైన వాతావరణం వుంటే 120 కోట్ల రూ.లతో గ్రీన్‌ఫీల్డ్‌ ప్రాజెక్టు పెడదామనుకుంది. దానికి ఎన్ని యిబ్బందులు వచ్చిపడ్డాయంటే, అక్కడ బిచాణా ఎత్తివేసి విశాఖపట్టణం వద్ద 20 ఎకరాలు కొనుక్కుని అక్కడ పెడుతోంది. లెఫ్ట్‌ పరిపాలనలో పారిశ్రామిక అభివృద్ధి సరాసరిన ఏడాదికి 9% అయితే మమత వచ్చాక అది 2.5%కి పడిపోయింది. రాష్ట్ర జిడిపి పెరుగుదల సరాసరి లెఫ్ట్‌ పరిపాలనలో ఏడాదికి 8.25% అయితే, మమత పాలనలో 7.5%. మూతపడబోయే సంస్థల్లో - రైల్వే శాఖ కింద పనిచేసే పబ్లిక్‌ సెక్టార్‌ యూనిట్‌ బర్న్‌ స్టాండర్డ్‌ కంపెనీ, జెస్సప్‌ అండ్‌ కంపెనీ, హిందూస్తాన్‌ మోటర్స్‌, హల్దియా పెట్రోకెమికల్స్‌ వున్నాయి. 3 లక్షల కోట్ల రూ.ల అప్పుతో రాష్ట్ర ఆర్థిక పరిస్థితి అధ్వాన్నంగా వుంది. కేంద్రం నుండి స్పెషల్‌ ప్యాకేజీ అడుగుదామంటే యుపిఏ-2తో పేచీ నడుస్తోంది.

ఈ పరిస్థితి గమనించి మమత కొత్త పరిశ్రమలను ఆహ్వానిస్తూనే వుంది. ఈవిడ మొహం చూసి సరే అన్నా తర్వాత వెనక్కి తగ్గుతున్నారు. 2011 నుండి 800 కోట్ల రూ.ల పెట్టుబడి పెడతామని అన్నారు కానీ చివరకు 120 కోట్ల రూ.లే పెట్టారు. పరిస్థితి చక్కదిద్దడానికి 2012లో మమత కలకత్తాలో, హల్దియాలో రెండు పెద్ద బిజినెస్‌ సదస్సులు ఏర్పాటు చేసింది. చాలామంది ఎగ్గొట్టారు. వచ్చినవాళ్లు కూడా హామీ ఏమీ యివ్వలేదు. ఇలా కాదని మమతా బెనర్జీ స్వయంగా పారిశ్రామికవేత్తలను కలిసి 'నా ప్రభుత్వం మీకు వ్యతిరేకం కాదు' అని చెప్పింది. అయినా వాళ్లు చలించలేదు. చివరకు బొంబాయిలో సదస్సు పెట్టి, బెంగాల్‌లో పెట్టుబడులు పెట్టండి అని ఆహ్వానించింది. పేరున్న యిండస్ట్రియలిస్టులు ఎవరూ రాలేదు. పరువుపోతుందని తన ఫైనాన్సు మినిస్టర్‌ అమిత్‌ మిత్రాను పంపి ముకేశ్‌ అంబానీని రప్పించింది. ఫిక్కీకి సెక్రటరీ జనరల్‌గా చేసిన మిత్రా మాట కొట్టేయలేక ముకేశ్‌ వచ్చాడు కానీ పెట్టుబడి పెడతానని అనలేదు.

మమతకు ఏం చేయాలో పాలుపోవడం లేదు. ఇక్కడ వున్న చిక్కల్లా ఏమిటంటే ప్రతీ పరిశ్రమా నామమాత్రపు ధరకు భూమి, మౌలిక సౌకర్యాలు కావాలంటున్నాయి. అందుకనే లెఫ్ట్‌ ప్రభుత్వం టాటా మోటర్స్‌కు భూమి యిచ్చింది. అప్పుడు యీమె అల్లరి పెట్టింది. ఇప్పుడు యీమె భూమి యిస్తే పరువేం కాను? మా సిద్ధాంతరీత్యా భూమి యివ్వం అంటుంది. అయితే మేం పరిశ్రమ పెట్టం అంటారు వాళ్లు. ఆమె పరిశ్రమల మంత్రిగా ఎంచుకున్న కుడిభుజం పార్థ చటర్జీకి పెట్టుబడిదారులంటే మంట. భూమి యిచ్చే ప్రశ్నే లేదని పదేపదే చెప్పాడు. నష్టాలతో మూతపడబోతున్న హల్దియా పెట్రో కెమికల్స్‌లో పెట్టుబడి పెడతానంటూ రిలయన్సు ముందుకు వస్తే ఠఠ్‌ కుదరదన్నాడు పార్థ! అమిత్‌ మిత్రా కలగచేసుకోబోయినా వినలేదు. ఇప్పుడు మమత చూపు పార్థపై పడింది. ఇతనే అన్ని అనర్థాలకు మూలకారణం అనుకుంది. డిసెంబరు 26 న అతనితో కూడా చెప్పకుండా పరిశ్రమల శాఖను అతని నుండి లాక్కుని అమిత్‌ మిత్రకు యిచ్చేసింది. దీనివలన ఏం ఒరుగుతుందో వేచి చూడాలి! - ఎమ్బీయస్‌ ప్రసాద్‌ (జనవరి 2014)

జనవరి 16-17 వీక్లీకై ఎమ్బీయస్‌ ః ఉత్తరాఖండ్‌లో పునరావాసం ఉత్తిదే

ఉత్తరాఖండ్‌లో వచ్చిన వరదల్లో జరిగిన బీభత్సం అందరం చూశాం. సహాయకచర్యల కోసం ఎందరో విరాళాలు పంపాం కూడా. ప్రభుత్వం తరఫునుండి, ప్రభుత్వేతర సామాజిక సంస్థల నుండి నిధులు ప్రకటించడం జరిగింది. తక్షణ చర్యగా కేంద్రప్రభుత్వం వెయ్యికోట్ల రూ.లు యిస్తానంది. రూ. 300 కోట్లు ప్రజలకు యిచ్చింది కూడా. ప్రపంచబ్యాంకు 25 కోట్ల డాలర్ల సహాయం, ఏసియన్‌ డెవలప్‌మెంట్‌ బ్యాంక్‌ 20 కోట్ల డాలర్ల ఋణం యిస్తానన్నాయి. టాటా రిలీఫ్‌ కమిటీ వంటి అనేక సంస్థలు పునరావాసానికి అయ్యే ఖర్చు భరిస్తానన్నాయి. కేంద్ర ప్రభుత్వం డిసెంబరు 9 నాటి సమావేశంలో మొత్తం రూ.7346 కోట్ల ప్యాకేజీ ప్రకటించింది. దీనిలో రూ.1885 కోట్లు కేంద్రం స్పాన్సర్‌ చేసే పథకాలకు, రూ.1200 కోట్లు నేషనల్‌ డిసాస్టర్‌ రెస్పాన్స్‌ ఫోర్సుకి, రూ.3161 కోట్లు బయటనుండి సహాయం పొందే ప్రాజెక్టులకు, రూ.1100 కోట్లు స్పెషల్‌ ప్లాన్‌ కై వెళుతుంది.

ఈ అంకెలన్నీ బాగానే వున్నాయి కానీ పునరావాస కార్యక్రమాలు ఏ స్థాయిలో వున్నాయి, అసలు అక్కడ యిప్పట్లో మామూలు జీవనం నెలకొంటుందా లేదా అని చూడబోతే నిరాశ కలుగుతుంది. ఆరునెలలు గడిచినా పదివేలమంది సొంత యిళ్లకు వెళ్లకుండా యింకా గుడారాల్లోనే వుంటున్నారు. వాళ్ల యిళ్లు వరదల్లో పూర్తిగా కొట్టుకుపోయాయి. మళ్లీ కట్టాలంటే భూమి లేదు. భూమి యిస్తే యిళ్లు కట్టడానికి అనేక ఎన్‌జిఓలు (ప్రభుత్వేతర సామాజిక సంస్థలు) రెడీగా వున్నాయి. ప్రభుత్వం వద్ద భూమి లేదు. వరదల్లో చాలా భూభాగం కొట్టుకుపోయింది. ఇదివరకు కొండ అంచుల్లో కూడా ధైర్యంగా యిళ్లు కట్టేశారు. మొన్నటి ఉత్పాతం చూశాక ఎవరూ అంత సాహసం చేయటం లేదు. కొండల్లో భూమి కనబడటం లేదు కాబట్టి 'మేం కుటుంబానికి రూ.5 లక్షల చొప్పున యిస్తాం, మీరు ఎక్కడ కావాలంటే అక్కడ భూమి కొనుక్కోండి' అంటోంది ప్రభుత్వం. ఎన్‌జిఓలు గృహసముదాయాలు కడదామని చూస్తున్నాయి. గతంలో అడ్డదిడ్డంగా కట్టడం వలననే అనర్థం జరిగింది కాబట్టి యీ సారి నియమనిబంధనలకు లోబడి కడదామని నిశ్చయించుకున్నాయి. కొన్ని గ్రామాల్లో యిళ్లు కట్టడానికి రూ. 50 కోట్ల సహాయం అందిస్తున్న మాతా అమృతానందమాయీ ఆశ్రమం వంటి సంస్థలు 'ఇళ్లు కట్టే విధివిధానాలను రూపొందించి యివ్వండి, వాటి ప్రకారమే కడతాం' అని అడిగాయి. అయితే ప్రభుత్వం తాత్సారం చేస్తూ కూర్చుంది. పైగా వాళ్లకు భూమి కూడా యివ్వలేదు.

ఏ ప్రాంతంలోనైనా సాధారణ పరిస్థితి నెలకొనాలంటే రోడ్లు చాలా ముఖ్యం. రూ.3500 కోట్లు దానికై ఎలాట్‌ చేశారు కానీ పని జరగటం లేదు. వర్షాలకు కొట్టుకుపోయిన రోడ్లు మళ్లీ వేసే పని చాలా మందకొడిగా సాగుతోంది. విరిగిపడిన కొండ చరియలు తొలగించకపోవడంతో యింకా కనబడుతూనే వున్నాయి. రోడ్లన్నీ గుంతలే. ఆ రోడ్ల నిర్వహణాధికారం బోర్డర్‌ రోడ్స్‌ ఆర్గనైజేషన్‌ లేదా నేషనల్‌ హైవే అథారిటీ ఆఫ్‌ ఇండియా చేతిలో వుంది. వాళ్ల నుండి అనుమతులు ఓ పట్టాన రావటం లేదు. దాంతో రోడ్ల నిర్మాణం సాగడం లేదు. గతంలో అరగంట పట్టే ప్రయాణం యిప్పుడు మూడు గంటలు పడుతోంది. ఇలాటి పరిస్థితుల్లో యాత్రికులు ఎవరైనా వస్తారా? ఒకప్పుడు ఏటా రెండున్నర కోట్ల మంది యాత్రికులు వచ్చేవారు. ఇప్పుడు చార్‌ధామ్‌ యాత్రకే కాదు, సురక్షిత ప్రాంతాలైన మసూరీ, నైనితాల్‌లకు కూడా రావడం మానేశారు. ఉత్తరాఖండ్‌ అంటేనే టూరిస్టులు వణుకుతున్న విషయం గ్రహించి రాష్ట్రప్రభుత్వం యిటీవల వింటర్‌ కార్నివాల్‌ అనీ, కార్‌ ర్యాలీ అనీ నిర్వహించింది. పుణ్యక్షేత్రాలు పూర్తిగా దెబ్బ తినడంతో తమ రాష్ట్రాన్ని అడ్వంచర్‌ టూరిజంకు, వైల్డ్‌లైఫ్‌ టూరిజంకు అనువైన ప్రాంతంగా మార్కెట్‌ చేసుకుంటోంది. యాత్రికుల మీదే ఆధారపడిన స్థానికప్రజలు యాత్రికులు రావడం మానేయడంతో ఏం చేయాలో తెలియక అయోమయంలో పడ్డారు. గతంలో గెస్ట్‌హౌస్‌ నడిపి, అది కొట్టుకుపోవడంతో యిప్పుడు గుడారాల్లో తలదాచుకుంటున్న ఒకతను ''మళ్లీ గెస్ట్‌హౌస్‌ కట్టినా ఏం లాభం? ఎవరైనా వస్తారా? ఈ రోడ్ల మీద రాగలరా?'' అని అడిగాడు. అలా అని చలి పెరుగుతున్నకొద్దీ గుడారాల్లో వుండడమూ కష్టమే.

ఆనాటి వరదల్ని టీవీల్లో చూసే, మనం చలించిపోయాం. చాలారోజులు అవే దృశ్యాలు కళ్లముందు కదలాడి యిబ్బంది పడ్డాం. మరి అక్కడ ప్రత్యక్షంగా అవి అనుభవించి, ఆత్మీయులను పోగొట్టుకున్నవారి మనసులపై అవి ఎలాటి ప్రభావాన్ని కలిగించి వుంటాయో వూహించవచ్చు. అందుకని బాధితులకు సైకలాజికల్‌ కౌన్సిలింగ్‌ అవసరం వుంటుందని నిపుణులు చెప్పారు. కానీ ఆ దిశగా ప్రభుత్వం ఏమీ చేయలేదు. వారంతా మానసిక క్షోభ అనుభవిస్తున్నారు. అంతేకాదు, ఇంతటి విపత్తు జరగగానే రాష్ట్రప్రభుత్వం వెంటనే డిజాస్టర్‌ మేనేజ్‌మెంట్‌ ప్లాను తయారుచేసుకుని ఫోర్సు సిద్ధంగా పెట్టాలి కదా. అబ్బే, అదేమీ చేయలేదు. మొన్న నవంబరులో నేషనల్‌ డిజాస్టర్‌ మేనేజ్‌మెంట్‌ అథారిటీ గట్టిగా చివాట్లు వేశాక, పని మొదలుపెట్టింది. వర్షాలు వచ్చే సమయానికి అది రెడీ అవుతుందో లేదో భగవంతుడికే ఎఱుక. - ఎమ్బీయస్‌ ప్రసాద్‌ (జనవరి 2014)

జనవరి 16-17 వీక్లీకై

ఎమ్బీయస్‌ : 'ఆ సమయంలో తీసుకున్న నిర్ణయం సరిగా వుంటుందా?'

బెంగాల్‌లో రెండు ప్రఖ్యాత ఫుట్‌బాల్‌ టీములున్నాయి - మోహన్‌ బగాన్‌, ఈస్ట్‌ బెంగాల్‌. కలకత్తాలో ఫుట్‌బ్యాల్‌ మ్యాచ్‌లు సాధారణంగా హింసాయుతంగానే వుంటాయి. ఆటగాళ్లు తమలో తాము తన్నుకోవడమే కాదు, ప్రేక్షకులు కూడా ఆటగాళ్లపై రాళ్లు విసురుతూంటారు. 2012 డిసెంబరు 9 న ఐ-లీగ్‌ మ్యాచ్‌ సందర్భంగా మోహన్‌ బగాన్‌ టీము సరిగ్గా ఆడటం లేదని కోపగించుకున్న దాని అభిమాన ప్రేక్షకులు వారిపై రాళ్లు విసిరారు. వాళ్లు ఆట మధ్యలో వదిలేసి వెళ్లిపోయారు. మ్యాచ్‌ ఏర్పాటు చేసిన ఆల్‌ ఇండియా ఫుట్‌బాల్‌ ఫెడరేషన్‌ వాళ్లు బతిమాలినా వినలేదు. వారితో పోటీ పడుతున్న ఈస్ట్‌ బెంగాల్‌ టీము 'మోహన్‌ బగాన్‌ క్రమశిక్షణ ఉల్లంఘించింది' అంటూ ఆరోపణ చేశారు. ఈ ఆరోపణపై ఫెడరేషన్‌ వాళ్లు వెస్ట్‌ బెంగాల్‌ హ్యూమన్‌ రైట్స్‌ కమిషన్‌ చైర్మన్‌గా వున్న జస్టిస్‌ ఎకె గంగూలీని విచారించమని కోరారు. ఆయన డిసెంబరు 24 న ఢిల్లీలో ఫెడరేషన్‌ ప్రతినిథులు, రెండు క్లబ్బుల ప్రతినిథులతో సమావేశం ఏర్పాటు చేసి జరిగిందేమిటో విచారణ జరిపారు. ఆ తర్వాత తన వద్ద పనిచేస్తున్న లా విద్యార్థినిని పిలిచి నోట్సు డిక్టేట్‌ చేశారు. ఆ రాత్రి ఆయన తయారు చేసిన రిపోర్టు ఆధారంగా ఫెడరేషన్‌ మోహన్‌ బగాన్‌పై చర్య తీసుకుంది. ఆ టీమును ఐ-లీగ్‌ నుండి రెండేళ్లపాటు నిషేధించారు. నిషేధం ఎత్తివేయమని టీము కోరగా రూ.2 కోట్ల జరిమానా తీసుకుని ఎత్తివేశారు.

ఆ ఎకె గంగూలీ ఎవరో కాదు, తనపై వచ్చిన లైంగిక ఆరోపణల కారణంగా ఆ చైర్మన్‌ పదవికి జనవరి 6న రాజీనామా చేసిన జస్టిస్‌ గంగూలీయే. ఆయన బెంగాల్‌ మానవహక్కుల కమిషన్‌ చైర్మన్‌గా వుండగా తృణమూల్‌ ప్రభుత్వానికి తలనొప్పిగా మారాడు. 2012లో మమతా బెనర్జీని ఎరువుల ధరలు నియంత్రించ లేకపోయావ్‌ అంటూ ఓ సామాన్య రైతు నిలదీశాడు. వెంటనే మమత అతనిపై మావోయిస్టు ముద్ర వేసి జైల్లో తోయించింది. నెలల తరబడి జైల్లో మగ్గిన ఆ రైతు కమిషన్‌ను ఆశ్రయించాడు. ప్రభుత్వం అతనికి రూ. 2 లక్షల పరిహారం యివ్వాలని గంగూలీ ఆదేశించినా మమత లక్ష్యపెట్టలేదు. కేసు హైకోర్టుకి వెళ్లింది. గంగూలీ ఆదేశాన్ని మన్నించాలని హై కోర్టు తీర్పు చెప్పింది. అలాగే మమతపై కార్టూన్‌ వేసిన పాపానికి జాదవ్‌పూర్‌ యూనివర్శిటీ ప్రొఫెసర్‌ను అరెస్టు చేయిస్తే గంగూలీ అరెస్టు చేసిన పోలీసులపై చర్య తీసుకోవాలని, ప్రొఫెసరుకు రూ. 50 వేలు పరిహారం యివ్వాలనీ తీర్పు చెప్పాడు. మమత పట్టించుకోలేదు. ప్రొఫెసరుగారు హైకోర్టుకి వెళ్లారు. ఇలాటి చైర్మన్‌ మాకు వద్దు అంటూ మమత గతంలో రెండు సార్లు ప్రణబ్‌ ముఖర్జీకి లేఖ రాసింది.

సుప్రీంకోర్టు జడ్జిగా వున్నపుడు చాలామందికి కంటకంగా తయారవడంతో గంగూలీ అంటే రాజకీయనాయకులకు కూడా మంట. 2010లో మహారాష్ట్ర ముఖ్యమంత్రి విలాస్‌రావ్‌ దేశ్‌ముఖ్‌ ఒక కాంగ్రెస్‌ ఎమ్మెల్యేపై నేరపరిశోధనలో జోక్యం చేసుకున్నందుకు మహారాష్ట్ర ప్రభుత్వం రూ. 10 లక్షలు కట్టాలని తీర్పు యిచ్చాడు. 2 జి స్కామ్‌లో రాజాను జైలుకి పంపిన యిద్దరు జడ్జిల్లో యీయన ఒకడు. సుప్రీం కోర్టు ఉరిశిక్ష విధించిన కేసుల్లో రాష్ట్రపతి క్షమాభిక్ష ప్రసాదించడం సరికాదని, అది న్యాయవ్యవస్థలో జోక్యం చేసుకోవడమేననీ ఓ సందర్భంలో వ్యాఖ్యానించాడు. ఇలాటి న్యూసెన్సు పార్టీకి ఎలా బుద్ధి చెప్పాలా అని బుర్రబద్దలు కొట్టుకుంటున్న వారికి న్యాయవిద్యార్థిని చేసిన ఆరోపణ అందివచ్చింది. అసలు ఆ కేసులో మనబోటి సామాన్యులకు ఎన్నో సందేహాలు వస్తున్నాయి.

గంగూలీగారు అసభ్యంగా ప్రవర్తించి వుంటే ఆ అమ్మాయి ఆయన వద్ద తన ట్రెయినింగ్‌ నెలల తర్వాత కూడా ఎందుకు కొనసాగించింది? 2012 డిసెంబరు అంటే నిర్భయ కేసు గురించి దేశమంతా చర్చిస్తున్న రోజులవి. మామూలు జనాలే అత్యాచారాల గురించి నిర్భయంగా ఫిర్యాదు చేస్తున్నారే, మరి న్యాయవాది అయిన ఆ మహిళ ఫిర్యాదు చేయలేదేం? అప్పుడే కాదు, యిప్పటికీ పోలీసు కేసు పెట్టలేదేం? చిన్న యాక్సిడెంటు జరిగి ఇన్సూరెన్సు క్లెయిమ్‌కి వెళితే 'పోలీసు రిపోర్టు యిచ్చారా? ఎఫ్‌ఐఆర్‌ కాపీ పట్టుకురమ్మనమని' అంటారే, మరి యింత ప్రఖ్యాతుడిపై యీమె ఆరోపణ చేస్తే కంప్లయింటు చేయలేదేం అని సుప్రీంకోర్టు అడగకుండా ఓ కమిటీ వేసిందెందుకు? ఆ ఆరోపణల్లో వాస్తవం వుందని కమిటీ వాళ్లు అన్నా గంగూలీ రాజీనామా చేయలేదు. చివరకు దీనిలో జోక్యం చేసుకోమని రాష్ట్రపతికి సిఫార్సు చేయాలని కేంద్ర కాబినెట్‌ నిర్ణయం తీసుకున్న మూడు రోజులకు ఆయన రాజీనామా చేశాడు. వెంటనే ''ఈ కేసు ముగిసినట్టే'' అని అడిషనల్‌ సొలిసిటర్‌ జనరల్‌ ఇందిరా జైసింగ్‌ ప్రకటించారు. అంటే రాజీనామా చేస్తే బాధితురాలి బాధ తీరిపోయినట్టేనా? గంగూలీగారికి శిక్ష పడనక్కరలేదా? అంటే ఆయన తప్పు చేయలేదా? ఆయనను అవమానించి పదవిలోంచి దింపడం తప్ప యీ రాజకీయనాయకులకు వేరే లక్ష్యం లేదా?

కొసమెరుపు ఏమిటంటే - యీయన రాజీనామా చేసిన తర్వాత మోహన్‌ బగాన్‌ వాళ్లు మళ్లీ పుంజుకున్నారు. 'మాపై తీర్పు చెప్పిన రాత్రే ఆయన ఆ అమ్మాయితో సరసమాడడం, అది విరసంగా మారడం జరిగింది. ఆయన అహం దెబ్బ తినివున్న అలాటి మూడ్‌లో వున్న తీసుకున్న నిర్ణయం సరిగా ఎలా వుంటుంది? అందువలన ఆ నాటి రిపోర్టును పరిగణనలోకి తీసుకోకుండా ఫుట్‌బాల్‌ ఫెడరేషన్‌ వాళ్లు మా రెండు కోట్లూ మాకు తిరిగి యివ్వాలి' అని కోరుతున్నారు. - ఎమ్బీయస్‌ ప్రసాద్‌ (జనవరి 2014)

జనవరి 19-20 వీక్లీకై

కుంభస్థలానికే గురిపెట్టిన ఆప్‌

జయప్రకాశ్‌ నారాయణ్‌గారిని ఆమ్‌ ఆద్మీ అరవింద్‌తో పోలుస్తూ పులివెందుల లాటి నియోజకవర్గంలో పోటీ చేయకుండా తన నివాసం కూడా లేని కూకట్‌పల్లి వంటి సేఫ్‌ నియోజకవర్గాన్ని వెతుక్కున్నారని, అదే అరవిందయితే షీలా దీక్షిత్‌తో తలపడ్డారని మెచ్చుకోవడం జరిగింది. ఆ సాహసం అరవింద్‌తో ఆగిపోకుండా, ఆ పార్టీలోని మరొక నాయకుడు కుమార్‌ విశ్వాస్‌ అమేఠీలో రాహుల్‌ గాంధీతో నిలబడతాననడంతో పార్టీపై మరింత ఆసక్తి రగిలింది.

దేశమంతటికీ తెలుసు - రాహుల్‌ గాంధీని ప్రధాని చేయడమే ఏకైక లక్ష్యంగా కాంగ్రెసు పార్టీ పనిచేస్తోందని. ఆ లక్ష్యం కోసం వాళ్లు రాష్ట్రాలను చీలుస్తారు, అవినీతిపరులను కాపాడతారు, తమ పార్టీ ప్రధాని పరువు తీస్తారు. అతనే ప్రధాని అభ్యర్థి అనే పట్టాభిషేక ప్రకటన వచ్చేయడం ఖాయం. అది స్పష్టంగా వుంటుందా, లేక అన్యాపదేశంగా వుంటుందా అన్నదే సస్పెన్సు. పదేళ్లగా అవినీతిలో కూరుకుపోయినట్లు ఆబాలగోపాలానికి తెలిసిపోయిన పార్టీ యొక్క ప్రధాని అభ్యర్థి అవినీతి వ్యతిరేక కార్యక్రమం చేపట్టడం జోకాతిజోకు. పార్లమెంటు అవసానదశలో వుండగా 9 బిల్లులు పాస్‌ చేయించి, వాటిని చూపి మనను మురిపిస్తారట. చట్టాలకేం, తట్టలకొద్దీ వున్నాయి. అమలు చేసి చూపడమే కావాలి. ములాయం, మాయావతి, లాలూ - ఎవరితో బేరం కుదిరితే వారిపై సిబిఐ కేసులు వెనకసీట్లోకి వెళతాయి. లేకపోతే ముందు సీట్లోకి వస్తాయి. కాంగ్రెసు ప్రతిష్ట ఎంత దిగిజారిందంటే - ఎవరైనా వారితో కుమ్మక్కయ్యారని తెలిస్తే చాలు ప్రజలు అసహ్యించుకుంటున్నారు. అది చూసి ప్రతీ పార్టీ తాము తప్ప యితర పార్టీలు కాంగ్రెసుతో లోపాయికారీగా పొత్తు పెట్టుకున్నాయని ఆరోపణలు చేస్తున్నాయి. ఈ పరిస్థితిలో రాహుల్‌ గాంధీ వచ్చి బిల్లు కాగితం చింపేస్తే, గంభీరమైన (తనకు వచ్చినంత మేరకు..! అతని మొహంలో భావాలు పలకవు, పోర్షన్‌ అప్పచెప్పినట్టు వుంటుంది) ఉపన్యాసం యిచ్చేస్తే అవినీతిపై పోరాటం చేసినట్టు జనాలు నమ్ముతారా?

ఇన్నాళ్లూ బిజెపి తమ అవినీతిపై పోరాటం చేస్తున్నా వాళ్లకూ మచ్చలున్నాయి. పైగా మతతత్వ పార్టీ అనే ముద్ర వుంది. అందుచేత వాళ్లను ఎదుర్కోవడం సులభం అనుకున్నారు కాంగ్రెసువాళ్లు. అంతలో ఆప్‌ రంగంలోకి దిగింది. వాళ్లకు చరిత్ర లేదు. ఫ్లాష్‌బ్యాక్‌ అంటూ వుంటే చీకటి తప్పులు వుంటాయి, వాటిని బయటపెట్టవచ్చు. ఆప్‌పై మతతత్వం అనే ఆరోపణా పని చేయదు. వీళ్లు ఆచరణవాదులు కారు అనే విమర్శ ఒక్కటీ చేయాలంతే. పైగా కాంగ్రెసు, బిజెపి రెండూ యువత ఓటుకై పోటీ పడుతున్నాయి. మధ్యలో ఆప్‌ వచ్చి యువతను విపరీతంగా ఆకర్షించింది. యువతను తనవైపు తిప్పుకోవాలంటే రోగిష్టి సోనియాను పక్కన బెట్టి, యువ (వాళ్ల దృష్టిలో పెళ్లి కానివాళ్లంతా యువకుల కిందే లెక్కనుకుంటా) రాహుల్‌ను ముందుకు తెస్తే చాలనుకున్నారు. 50 ఏళ్లకు లోపున్న వాళ్లంతా యువకులు అయిపోరు. కొంతమంది యువకులు - పుట్టుకతో వృద్ధులు, నూతిలోని కప్పలు, మొద్దు రాచ్చిప్పలు - అని శ్రీశ్రీ అన్నట్టు మన రాహుల్‌ గాంధీ కాంగ్రెసు నూతిలో వుండి బెకబెకలాడే కప్ప. మామూలు కప్పలు రాత్రంతా బెకబెక లాడగలవు. కానీ యీ హైక్లాసు కప్ప మూణ్నెళ్ల కోసారే బెకబెక మంటుంది. విషయపరిజ్ఞానంలో మొద్దురాచ్చిప్పతో పోల్చవచ్చనే అనిపిస్తుంది. రాచ్చిప్పలు (రాతి గిన్నె) యీ మధ్య మ్యూజియంలో తప్ప బయట కనబడటం లేదు. ఇదివరకు యిళ్లల్లో కూడా వుండేవి. రాచ్చిప్పలో ఉప్పు వేసి వుంచితే ఎన్నాళ్లయినా కరిగిపోదు. అంటే ఆ పాత్ర ఏదీ గ్రహించదు, యింటరాక్ట్‌ కాదు. అందుకే ఏం చెప్పినా బుర్రకు ఎక్కనివాణ్ని మొద్దు రాచ్చిప్ప అని టీచర్లు తిట్టేవారు. చంద్రబాబుగారు యింత కవిత్వపరంగా చెప్పకుండా సింపుల్‌గా మొద్దబ్బాయి అనేశారు.

ఈ మొద్దబ్బాయిని ఎదుర్కోవడానికి కుమార్‌ విశ్వాస్‌ అనే యువకుడు ఆమ్‌ ఆద్మీ తరఫున అమేఠీలో బరిలోకి దిగాడు. ఢిల్లీ ఎన్నికల ఫలితాలు ప్రకటించిన రోజున అరవింద్‌ పక్కనే నిలబడిన అతని మొహం ప్రజల మెదళ్లలో నాటుకుపోయింది. చూడ్డానికి చురుగ్గా వున్నాడు. అమేఠీలో కుర్రాళ్లతో క్రికెట్‌ ఆడుతున్నాడు. సెక్యూరిటీ సమస్యలు లేవు కాబట్టి ఎక్కడికైనా తిరగగలడు. వేరే పనేమీ పెట్టుకోకుండా అమేఠీని చుట్టబెడుతూ కూర్చోగలడు. మరి రాహుల్‌ గారికి ఢిల్లీలో అనేక రాచకార్యాలుంటాయి. దేశంలోని అన్ని నియోజకవర్గాలలో కాంగ్రెసు అభ్యర్థులను ఎంపిక చేయడం, నిధులు సమకూర్చడం, టిక్కెట్ల పంపిణీలో జరిగే కొట్లాటలను నివారించడం - యిలా బోల్డు పనులు. అమేఠీలో కాపురం పెడితే అక్కడ నెగ్గవచ్చేమో కానీ, తక్కిన చోట్ల కొల్లేరవుతుంది. పెట్టకపోతే అమేఠీ తప్ప వేరే వ్యాపకమేమీ లేని కుమార్‌ విశ్వాస్‌ రాహుల్‌కి తలనొప్పిగా మారవచ్చు. మెజారిటీ తగ్గించవచ్చు. కాలం, కర్మం కలిసిరాకపోతే షీలా దీక్షిత్‌లా డీలా పడవచ్చు.

ఆ ప్రమాదాన్ని నివారించడానికి ప్రియాంకను రంగంలోకి దించింది కాంగ్రెసు. ఆమె దేశమంతా పర్యటించి, కాంగ్రెసును బలోపేతం చేస్తుందని మొదట్లో ఊహాగానాలు వచ్చినా 'అబ్బే లేదు, రాయబరేలీ, అమేఠీ మాత్రమే తిరుగుతుంది' అని పార్టీ స్పష్టం చేసింది. సోనియాకు అనారోగ్యం కాబట్టి ఆవిడ తన నియోజకవర్గంలో తిరగలేదు. మన రాహుల్‌ తిరగగలడు కానీ టైము లేదు. అందువలన ప్రియాంకకు అప్పచెప్పారు. ఆవిడైతే గ్లామరస్‌గా కనబడుతుంది, యూత్‌ఫుల్‌గా వుంటుంది, కుమార్‌ విశ్వాస్‌ను అదుపులో వుంచుతుందని వీళ్ల ఐడియా. చిక్కేమిటంటే - కుమార్‌ విశ్వాస్‌ ప్రధాన ఆయుధమే అవినీతి. ప్రియాంకా ప్రధాన లోపమే ఆమె భర్త రాబర్ట్‌ వాధ్రా అవినీతి! ఆమె ప్రచారానికి వచ్చి కనబడగానే అతను వెంటనే గుర్తుకు వస్తాడు. ఆమ్‌ ఆద్మీ అంటే మ్యాంగో పీపుల్‌ అని వెక్కిరించిన అతని కొటేషన్‌ చాలు - సామాన్య ఓటర్ల గుండెలు భగ్గుమనిపించడానికి! 'రాహుల్‌ని గెలిపిస్తే యిదిగో యీ ప్రియాంక మొగుడిలాటి వారిదే రాజ్యం' అన్న ప్రచారం చెప్తే సరిపోతుంది - అవినీతి అంశంపై కాంగ్రెసును దెబ్బ తీయడానికి.

కాంగ్రెసు కుమార్‌ విశ్వాస్‌ను తేలికగా తీసుకోలేదని ప్రియాంకాను రంగంలోకి దింపడంతో అర్థమయింది. రాహుల్‌ జాతీయనాయకుడైతే, విశ్వాస్‌ యింకా నియోజకవర్గ నాయకుడు కూడా కాలేదు. అప్పుడే అంత భయం ఏమిటి అంటే అదంతే. చరిత్రలో అనేక చిత్రాలు జరిగాయి. 1972లో రాయబరేలీలో ఇందిరా గాంధీకి వ్యతిరేకంగా రాజ్‌ నారాయణ్‌ అనే సంయుక్త సోషలిస్టు పార్టీ (ఎస్‌ఎస్‌పి) లీడరు నిలబడ్డాడు. వట్టి బఫూన్‌లా తోచేవాడు. ఓడిపోయాడు కానీ ఎన్నికలలో అక్రమాలు జరిగాయంటూ కోర్టుకి వెళ్లాడు. ప్రభుత్వోద్యోగిగా వున్న ఒక వ్యక్తి ఇందిర ఎన్నిక సభల్లో వాలంటీరుగా పని చేశాడని ఫోటో సాక్ష్యాలు చూపాడు. అలహాబాదు హైకోర్టులో విచారణ జరిగింది. 1975లో తీర్పు వచ్చింది - ఇందిర ఎన్నికను పక్కన పెట్టేశారు జడ్జి. కావాలంటే ఇందిర ప్రధాని పదవిని యింకోరికి అప్పగించి, సుప్రీం కోర్టుకి వెళ్లి అక్కడ నెగ్గితే మళ్లీ ప్రధానిగా రావచ్చు. దరిమిలా లాలూ అయితే యిలాటి సందర్భాల్లో భార్య రాబ్డీని ఉపయోగించుకున్నాడు. కానీ ఇందిర భర్త ఫిరోజ్‌ అప్పటికే చచ్చిపోయాడు. వేరే ఎవర్నీ నమ్మలేక, అధికారం వదులుకునే ధైర్యం చేయక ఎమర్జన్సీ ప్రకటించి దేశంలో నియంతృత్వ పాలన తెచ్చిపెట్టింది. దేశమంతా అట్టుడికింది. 19 నెలలు అలా గడిచాక, నియంత అనిపించుకోవడం యిష్టం లేక 1977లో ఎన్నికలు ప్రకటించింది. ఆ ఎన్నికలలో మళ్లీ రాయబరేలీలో నిలబడింది. రాజ్‌ నారాయణ్‌ మళ్లీ నిలబడ్డాడు. ఈసారి ఓటింగులోనే ఓడించాడు. లోకమంతా ముక్కున వేలేసుకుంది. అంతర్జాతీయ స్థాయిలో వున్న ఇందిర ఎక్కడ? ఈ బఫూన్‌ ఎక్కడ? అని. కానీ ఇందిర ఓడిపోవడం వాస్తవం. ఆవిడ మళ్లీ ఉత్తరాదికి వెళ్లకుండా చిక్‌ మగళూరు నుండి, మెదక్‌ నుండి పోటీ చేసింది. ఇందిరకే దిక్కు లేనపుడు కేవలం ఇందిర పోలికలతో వున్నంతమాత్రాన ప్రియాంక రాహుల్‌ను ఉద్ధరించగలదా?

కాంగ్రెసుకు వున్నది సోనియా, రాహుల్‌, ప్రియాంక.. అంతేగా! మరి ఆమ్‌ ఆద్మీకి..? కొత్తగా వచ్చేవాళ్లందరూ నాయకులే. ఇప్పుడు వస్తున్న ఊపుతో అది అన్ని రాష్ట్రాలలోనూ తన అదృష్టాన్ని పరీక్షించ దలచుకుంది. పార్టీ సభ్యత్వం పెంచడానికి టెక్నాలజీని విస్తృతంగా ఉపయోగిస్తోంది. ఓ నెంబరు యిచ్చి మిస్‌డ్‌ కాల్‌ యిస్తే చాలంది. నాలుగు రోజుల్లో దేశం మొత్తం మీద 10 లక్షల మంది సభ్యత్వం అడిగారట. మన రాష్ట్రం నుండి లక్షమందిట! వీళ్లంతా వచ్చి ఓట్లేస్తే ఆప్‌ అభ్యర్థి నెగ్గినా నెగ్గకపోయినా 3-4% ఓట్లు అటూయిటూ అయ్యాయంటే అభ్యర్థుల రాతలు తారుమారవుతాయి. ఉత్తరప్రదేశ్‌, బిహార్‌ రెండు రాష్ట్రాలలో ఆప్‌ విశేషంగా కృషి చేస్తుందని చెప్పవచ్చు. రాజస్థాన్‌లో బిజెపి ఘనవిజయం తర్వాత ఆప్‌కు దానిపై పెద్దగా ఆశ పెట్టుకోలేదు. మధ్యప్రదేశ్‌, ఛత్తీస్‌గఢ్‌లలో ప్రభుత్వవ్యతిరేకత అంతగా లేదని యిటీవలి ఎన్నికలు చాటాయి కాబట్టి అక్కడ ఆప్‌ అవకాశాలు పరిమితమే. పశ్చిమ బెంగాల్‌లో ఓటర్లు లెఫ్ట్‌, తృణమూల్‌ మధ్య చీలిపోయారు. అక్కడ అవినీతి ఆరోపణలు తక్కువే కూడా.

యుపి ప్రభుత్వంపై అనేకవర్గాలు మండిపడుతున్నాయి కాబట్టి, ప్రతిపక్ష నాయకురాలు మాయావతిపై కూడా అవినీతి ఆరోపణలు పుష్కలంగా వున్నాయి కాబట్టి ఆప్‌ పుంజుకోవచ్చు. ఆప్‌ యిక్కడ జయప్రకాశ్‌ నారాయణ్‌ పేరును బాగా వాడుకోబోతోంది. ఇందిరా గాంధీ హయాంలో జరిగిన అవినీతికి వ్యతిరేకంగా ఉద్యమించిన జయప్రకాశ్‌ సోషలిస్టు భావాలతో 'సంపూర్ణ క్రాంతి' పేరుతో మహా ఉద్యమం నడిపారు. ఆ ఉద్యమం ద్వారానే ములాయం, లాలూ, పాశ్వాన్‌ వంటి నాయకులు వెలుగులోకి వచ్చారు. ఆయన పేరు చెప్పుకుని అధికారం తెచ్చుకున్న యీ నాయకులు కాంగ్రెసును మించిన అవినీతికి పాల్పడి, జయప్రకాశ్‌ పేరు భ్రష్టు పట్టించారనే నినాదం చేపట్టింది ఆప్‌. ఆసాంలో జనవరి చివరిలో పెద్ద సభ ఏర్పాటు చేయబోతున్నారు. అన్నా హజారే ఉద్యమంలో పాలు పంచుకున్న అఖిల్‌ గొగోయ్‌ను కన్వీనర్‌గా పెట్టారు. అన్నిటికన్నా ఎక్కువ దృష్టి పెట్టినది అరవింద్‌ మాతృరాష్ట్రమైన హరియాణాపై. ఆప్‌ సిద్ధాంతకర్త యోగేంద్ర యాదవ్‌ను హరియాణా యిన్‌చార్జిగా నియమించి, ఆయనను అక్కడికి యిప్పటికే పంపేసింది. రాబర్డ్‌ వధేరా అవినీతికి భూపేందర్‌ సింగ్‌ హూడా నేతృత్వంలోని అక్కడి కాంగ్రెసు ప్రభుత్వం ఎలా దోహదపడిందో వెలుగులోకి తెచ్చిన అశోక్‌ ఖేమ్కా రాజకీయాల్లో చేరనని చెప్పినా, ఆయన లేవనెత్తిన ప్రశ్నల వలన ఆప్‌ తప్పక లాభపడుతుంది.

ఢిల్లీలో అన్ని పార్లమెంటరీ సీట్లకు పోటీ చేయడం ఎలాగూ ఖాయం. దాని తర్వాత అరవింద్‌ గురువైన అన్నా హజారే సొంతరాష్ట్రమైన మహారాష్ట్రపైనే వుంది ఫోకస్‌. మాయాంక్‌ గాంధీ వంటి ఆప్‌ నాయకులు చాలామంది అక్కడివారే. ఆదర్శ్‌ కుంభకోణం వంటి కాంగ్రెసు-ఎన్‌సిపి అవినీతి చేష్టలతో జనం విసిగివున్నారు కాబట్టి ఆప్‌కు అక్కడ అవకాశాలు బాగానే వున్నాయన్న అంచనాతో అక్కడి 48 స్థానాలకూ ఆప్‌ పోటీ చేయబోతోంది. ఇది వినగానే ఆప్‌ ఎన్నికల వాగ్దానంగా విద్యుత్‌ చార్జీలు తగ్గిస్తానని ఎలాగూ చెపుతుంది కాబట్టి మనమే ముందుగా తగ్గించేయాలని కాంగ్రెసు ఎంపీ సంజయ్‌ నిరుపమ్‌ తన ప్రభుత్వాన్ని డిమాండ్‌ చేశాడు. గుజరాత్‌లో మోదీపై వ్యక్తిగతంగా అవినీతి ఆరోపణలు పెద్దగా లేకపోయినా, ఆప్‌ గుజరాత్‌ను వదల దలచుకోలేదు. జనవరి 26 న మహాత్మాగాంధీ జన్మస్థలమైన పోర్‌బందర్‌ నుండి 'ఝాడూ చలో యాత్ర' అని ప్రారంభించి గుజరాత్‌ ప్రభుత్వ వైఫల్యాలను ఎండగడుతూ బార్దోలి వరకు వెళతారట.

ఇక దక్షిణాదికి వస్తే బెంగుళూరులో నెటిజన్లు ఎక్కువ కాబట్టి, ఆప్‌కు వాళ్లు మొదటినుండీ సహాయపడుతూ వున్నారు. ఢిల్లీ ఎన్నికల సమయంలో వాళ్లలో చాలామంది నెలల తరబడి సెలవు పెట్టి ఢిల్లీ వెళ్లి వాలంటీర్లుగా పనిచేశారట. అలా వెళ్లలేనివాళ్లు బెంగుళూరు నుండే ఢిల్లీ ఓటర్లకు ఫోన్‌ చేసి ఆప్‌కు ఓటేయమని నచ్చచెప్పారట. ఇన్ఫోసిస్‌ డైరక్టర్లలో ఒకరైన వి. బాలకృష్ణన్‌ తన పదవి వదిలేసి జనవరి 1 న ఆప్‌లో చేరడంతో వాళ్లకు మంచి ఉత్సాహం వచ్చింది. కర్ణాటకలో అవినీతికి తక్కువేమీ లేదు. అవినీతి కారణంగానే ఎడ్యూరప్పను బిజెపి పార్టీ నుండి బహిష్కరించింది. మోదీ సారథ్యం చేపట్టాక మళ్లీ అదే ఎడ్యూరప్పను పార్టీలోకి ఆహ్వానించి, అవినీతి మాట ఎలా వున్నా ఓట్లు మాకు ముఖ్యం అని చాటుకుంది. జెడియస్‌ సారథి దేవెగౌడ అవినీతి ఎప్పటినుండో తెలుసు. ఇక కొత్తగా వచ్చిన కాంగ్రెసు ముఖ్యమంత్రి సిద్దరామయ్య అవినీతిని పారద్రోలుతానంటూనే కళంకితులైన వారిని తన కాబినెట్‌ మంత్రులుగా యీ మధ్యే తీసుకున్నాడు.

కేరళలో ఓటర్లు ఎప్పుడూ పార్టీలపరంగా చీలిపోయి వుంటారు. అక్కడ కాలూనుకోవడం కష్టమే. అయినా చొరవ తీసుకుని ఆప్‌ నాయకుడు ప్రశాంత్‌ భూషణ్‌ సిపిఎం నాయకుడు అచ్యుతానందన్‌ యింటికి వెళ్లి మాట్లాడి వచ్చారు. అచ్యుతానందన్‌ అవినీతికి బద్ధవిరోధి అనీ, తన పార్టీలోని అవినీతిపరులతో కూడా నిరంతరం పోట్లాడారని అందరికీ తెలుసు. ఆ పార్టీపై సానుభూతి లేనివారు సైతం అచ్యుతానందన్‌ను అభిమానిస్తారు. వారు ఆప్‌ వైపు మొగ్గే సూచన వుందంటున్నారు. ఇక తమిళనాడులో రెండు పార్టీల మధ్యనే రాజకీయం తిరుగుతుందని అందరికీ తెలుసు. అక్కడ కూడా చొరబడదామని ఆప్‌ ప్రయత్నించి 12 జిల్లాల్లో యూనిట్లు పెట్టింది. ఇక మన రాష్ట్రానికి వస్తే యిక్కడ అవినీతికి, ప్రభుత్వవ్యతిరేకతకు లోటు లేకపోయినా, విభజన-సమైక్యవాదాల హోరులో తక్కిన అంశాలు ఏవీ ప్రజల దృష్టిని ఆకర్షించటం లేదు. ఈ సందడి తగ్గాక ఆప్‌కు అవకాశాలు పెరగవచ్చు. చూదాం. - ఎమ్బీయస్‌ ప్రసాద్‌ (జనవరి 2014)

జనవరి 23 ఎమ్బీయస్‌ : అంజలీదేవి

ఇటీవలే గతించిన అంజలీదేవి గారి గురించి రాయమని కొందరు పాఠకులు అడిగారు. నేను గతంలో భానుమతి, సావిత్రి, జమున, కృష్ణకుమారి గార్ల గురించి రాసినపుడు అంజలి గురించి రాయలేదేం అని చాలామంది అడిగారు. మామూలుగా తారల పుట్టినరోజుకో, అవార్డు యిచ్చినపుడో లేక మరణించినపుడో ఒక పేజీ సైజు వ్యాసాలు పేపర్లలో వస్తూ వుంటాయి. ఇంచుమించుగా అన్ని పేపర్లలోనూ అదే సమాచారం. దాన్నే మళ్లీ నా మాటల్లో పొదిగి యిస్తే ప్రయోజనం ఏముంది? వాళ్ల జీవితచరిత్ర గురించి పుస్తకం రాసి వుంటే అది చదివితే చాలా సమాచారం దొరుకుతుంది. దానిలోనుండి నన్ను మెప్పించిన అంశాలతో నాలుగైదు పేజీల వ్యాసం రాయడం నా విధానం. భానుమతి, జమున ఆత్మకథలు రాసుకున్నారు. సావిత్రి గురించి గతంలో ఒకరు రాసినది, యిటీవలి కాలంలో పల్లవిగారు రాసినదీ వుంది. కృష్ణకుమారి గురించి 1970 ప్రాంతంలో రాసిన పుస్తకం ఒకటి దొరికింది. వాటి సహాయంతో ఆ వ్యాసాలు రాశాను. అంజలి గురించి ఎవరూ పుస్తకం రాయలేదు.

నిజానికి వారందరి కంటె విస్తృతమైన జీవితం ఆవిడది. నిర్మాతగా చాలా సినిమాలు తీసి ఒడిదుడుకులు పడ్డారు. పుస్తకం రాయడానికి తగినంత డ్రామా వుంది. అయినా ఎవరూ రాయలేదు. రావి కొండలరావుగారు రాస్తున్నారని పత్రికల్లో వచ్చింది. 86 ఏళ్లు బతికినా తనపై రాసిన పుస్తకం కళ్ల చూడకుండానే ఆవిడ కన్నుమూశారు. ఉన్నతస్థానానికి చేరిన ప్రతీవారు తమ అనుభవాలను నిక్షిప్తం చేస్తే భావి తరాలకు ఉపయోగం. ''ఫూలోంకీ సేజ్‌'' అనే సినిమా తీసిన తర్వాత అంజలీ పిక్చర్స్‌వారు ఆర్థికంగా అట్టడుగుకి వెళ్లిపోయారు. మళ్లీ నిలదొక్కుకుని సినిమాలు తీశారు. ఆ నష్టాన్ని ఎలా తట్టుకున్నారో విపులంగా చెపితే ఉదయ్‌కిరణ్‌ వంటి వాళ్లు ఉరి వేసుకునేముందు కాస్త ఆలోచిస్తారు. (అన్నట్టు ఉదయ్‌ కిరణ్‌ గురించి 19 01 14 నాటి ''సాక్షి''లో వి ఎన్‌ ఆదిత్య పరమాద్భుతమైన వ్యాసం రాశారు. ఉదయ్‌ దృక్పథంలో లోపం ఎక్కడుందో కరక్టుగా పట్టుకున్నారు. వ్యక్తిత్వవికాసం క్లాసులో పాఠంగా చెప్పదగిన అంశాలున్నాయి. ఆ వ్యాసంలో చెప్పిన భావాలను ఆయన తన సినిమాలో పాట రూపంలో పెడితే 'నేనున్నానని..' వంటి చక్కటి పాట తయారై ఎందరికో దిశానిర్దేశం చేస్తుంది) ఎక్కడో రాబర్ట్‌ బ్రూస్‌, అబ్రహాం లింకన్‌ల ఉదాహరణలు చెప్పేబదులు మనకు తెలిసిన తారల జీవితాల నుండి నమూనాలు చెపితే మనసులో నాటుకుంటుంది. నిర్మాతగా తిన్న దెబ్బ నుండి కోలుకోవడానికి ఆదినారాయణరావుకు సంగీతం ఉపకరించింది. ఆయన పోనుపోను యితరుల సినిమాలకు కూడా సంగీతం యివ్వసాగారు.

అంజలిగారు పోయినపుడు పత్రికల్లో, టీవీల్లో చెప్పినదానికి మించి చెప్పడానికి నా వద్ద అదనంగా సమాచారం ఏమీ లేదు - నా వ్యక్తిగత అభిప్రాయాలు తప్ప! 1970ల తర్వాత పుట్టినవారు అంజలిని మాతృమూర్తి వేషాల్లో తప్ప వేరేలా ఊహించుకోలేరు. నేను ఆమెను హీరోయిన్‌గా కూడా చూశాను, వూహించుకోగలను కానీ సెడక్టివ్‌ హీరోయిన్‌గా మాత్రం కాదు. నా ముందుతరం వాళ్లలో కొంతమందిని ఆమెను 'ఊంఫ్‌ గర్ల్‌'గా భావించడం చూసి ఆశ్చర్యపడేవాణ్ని. హీరోయిన్‌గా ఆమె అన్ని రకాల పాత్రలు వేసింది. కామెడీ (''పెళ్లి సందడి'') అంతగా చేయలేదు కానీ, మంచి డాన్సర్‌. శాస్త్రీయమైనవే కాక అన్ని రకాల నృత్యాలు బాగా చేసేది. పాట పాడడం మాత్రం రాదు. ఆవిడ తరంలో పాటలు పాడగలిగేవారినే యాక్టర్లగా తీసుకునేవారు. ఈవిడకు పాట రాకపోవడం చాలా మంచిదైంది. జిక్కి, సుశీల యిత్యాదులు పాడిన అనేక అద్భుతమైన పాటలు యీవిడపై చిత్రీకరించబడి 'అంజలి' అనగానే ఆ పాటలన్నీ గుర్తుకు వస్తాయి. ఈవిడ నటించిన 50 సినిమాల్లో ఆవిడ పాత్రపరంగా సినిమా టైటిల్స్‌ పెట్టారని (స్వప్నసుందరి, సువర్ణసుందరి, స్వర్ణమంజరి, అనార్కలి, ఇలవేల్పు..యిలా) ఎస్‌వి రామారావుగారి పరిశీలన. సతీ సక్కుబాయి, సతీ సుమతి, సీతమ్మ వంటి పాత్రలకి విశేషంగా పేరు రావడంతో అలాటి పాత్రలకే ఆమె తగును అనుకోనక్కరలేదు. విప్లవకారిణి పాత్రలు, తిరగబడి గట్టిగా మాట్లాడే పాత్రలు, డైలాగులతో అదరగొట్టే పాత్రలను కూడా ఒప్పించింది. ''భీష్మ''లో పగబట్టిన అంబగా, ''జయభేరి''లో రాజుగారిని నిలదీసే కవిభార్యగా, ''జయసింహ''లో కాళిందిగా రాణించింది. మానసిక సంఘర్షణ వున్న ''చరణదాసి'', ''ఇలవేలుపు'' ''లవకుశ'' సినిమాల్లో చాలా బాగా నటించింది.

ఇక నిర్మాతగా అంజలి గురించి చెప్పాలంటే చాలానే వుంటుంది. కానీ ఆ ఘనత ఆదినారాయణరావుగారికి పోతుంది. ఆయన ఎలా చెపితే యీవిడ అలా నడుచుకుంది. చాలా చిన్నవయసులోనే ఆయనతో పరిచయమైంది. ఆయన చెప్పినట్టే నడచుకుంది. రంగస్థలంపై నటించింది. అప్పటికే వివాహితుడైనా ఆయన్నే పెళ్లాడింది. సవతి పిల్లల్ని కూడా తన పిల్లల్లా చూసుకుంది. సినిమా నిర్మాణ వ్యవహారాలన్నీ ఆదినారాయణరావుగారే చూసుకున్నారు. ఆయన మేధావి. సంగీతంలో నిష్ణాతుడు మాత్రమే కాదు, విమర్శకుడు కూడా. పైగా కథకుడు. 'ఆదిత్య' పేరుతో తన సినిమాలకు కథలు కూర్చేవాడు. సినిమారంగానికి వచ్చిన నాలుగేళ్లలోనే నాగేశ్వరరావు తదితరులతో కలిసి ''మాయలమారి'' సినిమా తీశారు. ఆ తర్వాత అంజలీ పిక్చర్స్‌ స్థాపించి చాలా సినిమాలు తీశారు. ''సువర్ణసుందరి'' వాళ్ల బిగ్గెస్ట్‌ హిట్‌ సినిమా. దాన్ని హిందీలో రీమేక్‌ చేసి విజయం సాధించడంతో మనోజ్‌ కుమార్‌, వైజయంతిమాల, అశోక్‌ కుమార్‌లతో గుల్షన్‌ నందా నవల ఆధారంగా, ఇందర్‌ రాజ్‌ ఆనంద్‌ డైరక్షన్‌లో ''ఫూలోంకి సేజ్‌'' (1964) సినిమా తీశారు. దాన్ని ముందుగా తెలుగు లేదా తమిళంలో తీశారా లేదా అన్నది నాకు తెలియదు. సినిమా ఘోరంగా ఫ్లాపయింది సరే, పాటలు కూడా వినబడవు. ''స్వర్ణసుందరి''లో పాటలు యిప్పటికీ వినబడతాయి. అదీ తమాషా!

ఆర్థిక వైఫల్యం నుండి బయటపడడానికి అంజలికి ఉపకరించినది - ఆమె నటనాకౌశలం. ఆ సమయంలోనే తనకు హీరోయిన్‌ ఛాన్సులు తగ్గుతున్నాయని గ్రహించి ఆమె తీసుకున్న ఒక తెలివైన నిర్ణయం - 40 ఏళ్ల వయసులోనే తల్లిపాత్రలకు మారిపోవడం! సావిత్రి, జమున వాళ్లతో పోటీ పడుతూ రావడం ఒక యెత్తు అయితే 1966, 67 పాటికి బి సరోజాదేవి, కాంచన, జయలలిత, భారతి, కె ఆర్‌ విజయ వంటి గ్లామరస్‌ అమ్మాయిలు వచ్చిపడ్డారు. అది గ్రహించి ''రంగులరాట్నం''లో చంద్రమోహన్‌, రామ్‌మోహన్‌, విజయనిర్మలలకు తల్లిగా వేయడానికి ఒప్పుకున్నారు. ఇక ఆ తర్వాత ఆవిడ తెరతల్లిగా స్థిరపడిపోయారు. ఇంకో నాలుగేళ్లు పోయేసరికి నాగేశ్వరరావుకి తల్లిగా ''సుపుత్రుడు'' (1971)లో వేశారు. పై ఏడు ఎన్టీయార్‌ పక్కన వేశారు కానీ యిద్దరివీ ముసలి పాత్రలే. ''బడిపంతులు''లో 'నీ నగుమోము' పాటతో ఆవిడ రూపం, హావభావాలు, పాట మనసులో ముద్రించుకుపోయాయి. ఒక విషయం మాత్రం మనం తప్పక గమనించాలి. ముసలిపాత్రల్లో ఓవరాక్షన్‌ చేయడం సహజం. ''అర్ధాంగి'' సినిమాలో గుమ్మడిగారి నటనను మనం మెచ్చుకున్నా ఆయన మాత్రం 'అబ్బే, ఓవరాక్షన్‌ చేశాను' అనేవారు. అంజలి ముసలిపాత్రల్లోనే కాదు, శోకపాత్రల్లోనే కాదు, మామూలు పాత్రల్లో కూడా ఎప్పుడూ ఓవరాక్షన్‌ చేయలేదు. అంటే చాలామందికి కోపం వస్తుంది కానీ మహానటి సావిత్రి కూడా ఓవరాక్షన్‌ చేసిన సినిమాలున్నాయి. నాటకాల నేపథ్యం వున్నా అంజలి ఎప్పుడూ సంయమనం పాటించారు.

ఆవిడ జీవితంలో ఏ వివాదంలోనూ యిరుక్కోలేదు. సినిమారంగంలో అజాతశత్రువు. పద్మశ్రీ అయినా యివ్వకపోయినా ఎప్పుడూ ఆగ్రహాన్ని వ్యక్తపరచలేదు. మంచితనంతో మసలుకుంటూనే వెళ్లిపోయారు. ఆవిడ ఆత్మశాంతికై ప్రార్థిద్దాం - ఎమ్బీయస్‌ ప్రసాద్‌ (జనవరి 2014)

జనవరి 24 ఎమ్బీయస్‌ : సుచిత్రా సేన్‌

గతవారం మరణించిన మహానటి సుచిత్రా సేన్‌ గురించి పేపర్లలో, టీవీల్లో వచ్చిన వార్తలు చూసే వుంటారు. వాటికి అనుబంధంగా యీ వ్యాసం రాస్తున్నాను. హిందీలో మీనాకుమారి, తెలుగులో సావిత్రి - యిద్దరూ సుచిత్రా సేన్‌ నుండి స్ఫూర్తి పొందినవారే. తెలుగువాళ్లకు నాగేశ్వరరావు-సావిత్రి ఎలాగో బెంగాలీ వాళ్లకు ఉత్తమ్‌ కుమార్‌- సుచిత్రా సేన్‌ జంట అలాటిది. ఇద్దరూ కలిసి 30 సినిమాలు వేశారు. అవి కాక ఆమె యింకో ముప్ఫయి సినిమాలు వేసిందంతే. కానీ దేశంలోని నటీనటులందరూ సుచిత్ర అభినయానికి జోహారు అన్నవాళ్లే. అలా అందరి మెప్పూ పొందిన హిందీ నటుడు సంజీవ్‌ కుమార్‌. ఇద్దరూ కలిసి ''ఆంధీ''లో పోటీ పడ్డారు. ఆ సినిమాలో వేయడానికి సుచిత్ర మొదట్లో పెద్దగా ఆసక్తి చూపలేదు కానీ తర్వాత సమ్మతించి మంచిపని చేసింది. ఆమె మరణించగానే టీవీలన్నీ ఆ సినిమాలో పాటలే దంచేశాయి.

హిందీ సినిమాలలో వేయడానికి ఆమె ఉత్సుకత చూపలేదనే అనుకోవాలి. అయినా బెంగాలీలైన హిందీ డైరక్టర్లు కొందరు ఆమెను ఒప్పించారు. సినిమాల్లోకి వచ్చిన మూడేళ్లలోనే ''దేవదాసు'' (1955) వేసింది. బెంగాలీ, హిందీలలో గొప్ప సినిమాలు తీసిన బిమల్‌ రాయ్‌ పార్వతి పాత్ర ఆఫర్‌ చేశారు. దేవదాసు దిలీప్‌ కుమార్‌ వేయగా, చంద్రముఖి వైజయంతిమాల వేశారు. పార్వతి పాత్రలో సుచిత్ర యిమిడిపోయింది. కొన్నాళ్లకు హిందీరంగంలో స్థిరపడిన బెంగాలీ దర్శకుడు హృషీకేశ్‌ ముఖర్జీ ప్రయోగాత్మకంగా తీసిన ''ముసాఫిర్‌'' (1957) సినిమాలో ఓ చిన్న పాత్ర వేసింది. ఆ సినిమాలో హీరో అని చెప్పాలంటే - ఒక యింట్లో ఒక వాటా. ఒకరి తర్వాత మరొకరు ఆ యింట్లో దిగుతారు. వారి కథల సమాహారమే సినిమా. కథ రాయడానికి హృషీకేశ్‌ ముఖర్జీకు మరొక బెంగాలీ దర్శకరచయిత ఋత్విక్‌ ఘటక్‌ సహకరించారు. మొదటి ఎపిసోడ్‌లో కొత్తగా పెళ్లయి ఆ వాటాలో దిగిన అమ్మాయిగా సుచిత్ర వేసింది. ఆ ఏడాదే ఎస్‌. ముఖర్జీకి చెందిన ఫిల్మిస్తాన్‌ వాళ్లు తీసిన ''చంపాకలీ''లో భరత్‌ భూషణ్‌కు జోడీగా వేసింది. బెంగాలీ దర్శకుడు శంకర్‌ ముఖర్జీ తీసిన ''సర్‌హద్‌'' (1960) సినిమాలో దేవ్‌ ఆనంద్‌తో వేసింది. దేవదాసు తప్ప యివి ఎవరికీ గుర్తు లేవు. కాస్త బాగా గుర్తుండేది - ''బొంబాయి కా బాబూ''. (1960) దర్శకుడు రాజ్‌ ఖోస్లా బెంగాల్‌నుండి హీరోయిన్‌ను తీసుకురావడానికి ఒక ప్రత్యేక కారణం తోస్తుంది.

ఆ సినిమాలో హీరో జులాయి. జూదంలో ఒకతన్ని చంపేస్తాడు. ఆ తర్వాత పశ్చాత్తాప పడతాడు. అతని స్థానంలో తను ఓ గ్రామంలో వున్న వాళ్ల యింటికి వెళతాడు. ఎప్పుడో యింటి నుండి పారిపోయి వచ్చిన పిల్లాడు బుద్ధిగా తిరిగి వచ్చాడని కుటుంబమంతా సంతోషిస్తుంది. ముఖ్యంగా అతని చెల్లెలు. ఆమెయే కథానాయిక. హీరో ఆ కుటుంబానికి ఎంతో సాయపడుతూ, హీరోయిన్‌ను ప్రేమిస్తాడు. కానీ ఆమె యితన్ని తన అన్నగా భావిస్తుంది కాబట్టి అలాటి భావనలు పెట్టుకోదు. ఎంతో మానసిక సంఘర్షణకు గురైన హీరో చివరకు తన ప్రేమ చంపుకుని, ఆ చెల్లెలు కాని చెల్లెలికి వేరేవాళ్లతో పెళ్లి చేసి పంపేసి, తనెవరో చెప్పి పోలీసులకు లొంగిపోతాడు. ఈ సినిమాలో హీరో దేవ్‌ ఆనంద్‌. రొమాంటిక్‌ హీరోగా పేరు పొందినవాడు. కథానాయికగా ఏ ఆశా పరేఖ్‌నో, సాధనానో, వహీదానో పెట్టి, చెల్లెల్లా చూపించి ఆమెకు అతనిపై ప్రేమ పుట్టలేదని చూపిస్తే అతని యిమేజికి దెబ్బ.

ఈ సినిమాలో అన్నా-చెల్లెలుగా వేసినవాళ్లను మరో సినిమాలో ప్రేమికులుగా చూపిస్తే ప్రేక్షకులు ఆమోదించరని భయం. మన ''రక్తసంబంధం''లో ఎన్టీయార్‌-సావిత్రి అన్నా చెల్లెలుగా నటించారు. అదే ఏడాది రిలీజైన ''గుండమ్మ కథ''లో ప్రేమికులుగా నటించారు. తెలుగు ప్రేక్షులు ఆమోదించారు. కానీ హిందీవాళ్లకు భయాలు ఎక్కువ. ఇదే దేవ్‌ ఆనంద్‌ తర్వాతి రోజుల్లో ''హరేరామ హరేకృష్ణ'' సినిమాలో తన చెల్లెలుగా నటించిన జీనత్‌ అమాన్‌తో తర్వాతి సినిమాల్లో ప్రియుడుగా నటించాడు. హిందీ రంగంలో హీరోయిన్‌ అయితే యీ చిక్కులుంటాయని ఏ యిమేజి లేని హీరోయిన్‌ అయితే బెటర్‌ అనుకుని బెంగాల్‌ నుండి సుచిత్రా సేన్‌ను తెచ్చి వుంటారు. కొత్త రకంగా వున్న ఆ సినిమా పెద్దగా ఆడలేదు. పాటలు బాగుంటాయి. హీరో హీరోయిన్ల (!) మధ్య 'దీవాన్‌ మస్‌తానా..' అనే డ్యూయట్‌ కాని డ్యూయట్‌ చాలా పాప్యులర్‌. ఆ పాట చిత్రీకరణ చూస్తే పాత్రల దృక్పథాల వైరుధ్యం తెలుస్తుంది.

సుచిత్ర తర్వాత వేసిన హిందీ సినిమా ''మమతా'' (1966). ఇది ఆమె మూడేళ్ల క్రితం బెంగాలీలో వేసిన ''ఉత్తర ఫల్గుణి'' అనే సినిమాకు హిందీ రీమేక్‌. దాన్ని డైరక్టు చేసిన బెంగాలీ డైరక్టరు అసిత్‌ సేనే దీన్నీ డైరక్టు చేశారు. దీనిలో ఆమెది ద్విపాత్రాభినయం. ఒక విద్యాధికుణ్ని ప్రేమించిన మధ్యతరగతి అమ్మాయి గర్భవతి అవుతుంది. అతను బారిస్టరు చదవడానికి విదేశాలకు వెళ్లిన సమయంలో ఒక దుర్మార్గుడి పాల బడుతుంది. తవాయిఫ్‌గా (రసికుల కోసం పాటలు పాడే కళాకారిణి) మార్చబడుతుంది. బారిస్టర్‌ తిరిగి వచ్చి ఆమె కోసం వెతికి, చివరకు కనుగొంటాడు. బాధపడతాడు. తన కూతుర్ని అతనికి అప్పగించి పెంచమంటుంది. కూతురు బాగా చదువుకుని లాయరు అవుతుంది. బారిస్టరు వద్ద తనతో బాటు పనిచేసే అతన్ని ప్రేమించి పెళ్లాడబోయే సమయానికి, తల్లిని పీడిస్తున్న ఆ దుర్మార్గుడు కూతుర్ని హింసించబోతాడు. తల్లి అతన్ని చంపేసి కోర్టులో లొంగిపోతుంది. చాలా సెంటిమెంటల్‌ సినిమా. తల్లి సుచిత్రకు జోడీగా అశోక్‌ కుమార్‌, కూతురు సుచిత్రకు జోడీగా ధర్మేంద్ర నటించారు. గొప్ప మ్యూజికల్‌ హిట్‌. బాక్సాఫీస్‌ హిట్‌ కూడా. ఈ కథాంశం నచ్చి తమిళంలో ''కావ్యతలైవి'' అని షావుకారు జానకి తీసి, తనే రెండు పాత్రలూ వేశారు. తెలుగులో జమున వేస్తే (పేరు ''వనజ-గిరిజ'' అని గుర్తు) ఆడలేదు.

''మమతా'' విజయం తర్వాత కూడా ఆమెకు హిందీలో పెద్దగా ఆఫర్లు రాలేదు. రాజ్‌ కపూర్‌ ఆఫర్‌ యిచ్చినా సుచిత్రా ఒప్పుకోలేదంటారు. బెంగాలీ వాళ్లకు హిందీ వాళ్లు తమను తొక్కేస్తారనే ఫీలింగు చాలా వుంది. బెంగాలీలో టాప్‌ పొజిషన్‌లో వున్న ఉత్తమ్‌ కుమార్‌ ''ఛోటీసీ ములాకాత్‌'' అనే హిందీ సినిమాను భారీస్థాయిలో వైజయంతిమాల హీరోయిన్‌గా హిందీలో నిర్మించాడు. దానికి మూలం ''అగ్నిపరీక్ష'' అని ఉత్తమ్‌, సుచిత్రా వేసిన బెంగాలీ సినిమా. దాని ఆధారంగా తెలుగులో ''మాంగల్యబలం'' తీస్తూ ఎన్నో మార్పులు చేశారు. హిందీ సినిమాను బెంగాలీ సినిమా ఆధారంగానే తీశారు. ఆ సినిమా ఘోరమైన ఫ్లాప్‌. దానికి కారణం ఉత్తమ్‌ కుమార్‌పై అసూయతో హిందీ హీరోలు చేసిన కుట్ర అని బెంగాల్‌లో చెప్పుకుంటారు. సుచిత్రకు కూడా అలాటి ఫీలింగే వుందేమో తెలియదు. హిందీ సినిమాలకు దూరంగానే వుంది. కొన్నాళ్లకు ''ఆంధీ'' ఆఫర్‌ వచ్చింది. కమలేశ్వర్‌ అనే నవలా రచయిత ''కాలీ ఆంధీ'' అనే నవల రాశారు. దాని ఆధారంగా గుల్జార్‌ యీ సినిమా తీశారు. ఇందిరా గాంధీ జీవితంపై తీసిన సినిమా అని అప్పుడూ అనుకున్నారు. ఇప్పుడూ అదే చెప్తున్నారు. కాదు, తారకేశ్వరీ సిన్హా (ఫిరోజ్‌ గాంధీకి సన్నిహితురాలైన కాంగ్రెసు ఎంపీ) గురించి అని యిటీవల ఒకరు రాశారు. సినిమా వచ్చిన కొత్తల్లోనే కమలేశ్వర్‌ను అడిగితే ఆయన స్పష్టంగా రాశారు - 'ఇది ఇందిరా గాంధీ గురించి కాదు, జనసంఘ్‌ పార్టీ నాయకురాలైన మహారాణి గాయత్రీదేవి జీవితాన్ని స్ఫూర్తిగా తీసుకుని రాశాను' అని.

సినిమా కథ ఎలా వుంటుందంటే - హీరోయిన్‌ మేయర్‌గారి కూతురు. హాయిగా తిరిగే రకం. ఒక రోజు పార్టీలో తాగి ఓ హోటల్‌కి వచ్చిపడితే, హోటల్‌ మేనేజర్‌ ఆమె మర్యాద కాపాడి మర్నాడు పంపుతాడు. ఆమెకు అతనిపై యిష్టం పెరుగుతుంది. అతను సామాన్యుడు, రాజకీయాలకు విముఖుడు. కొన్నాళ్లకు యీమెతో పెళ్లికి సిద్ధపడతాడు. హీరోయిన్‌ తండ్రి కూతురిపై మండిపడతాడు - ''రాజకీయాల్లోకి నా వారసురాలిగా తీసుకువద్దామనుకున్నాను. నీ అంత టాలెంటున్న అమ్మాయి మామూలు గృహిణిలా బతకడమేమిటి, నాన్సెన్స్‌'' అని. అయినా ఆమెకు ప్రేమే మిన్నగా తోస్తుంది. పెళ్లాడి కూతుర్ని ంటుంది. కొన్నాళ్లకు భర్తతో పొరపొచ్చాలు వస్తాయి. తండ్రి బలవంతం మేరకు ఎన్నికలలో నిలబడుతుంది. భర్త కూతుర్ని తీసుకుని వెళ్లిపోతాడు. ఈమె పూర్తిగా రాజకీయాల్లో మునిగిపోతుంది. ఉన్నత పదవిని అందుకుంటుంది. చాలా ఏళ్లు గడిచాక ఆమె తన నియోజకవర్గంలో ఎన్నికల ప్రచారానికై వస్తుంది. పార్టీ నాయకులు ఆమెను ఒక హోటల్‌లో బస చేయిస్తారు. తీరా చూస్తే ఆ హోటల్‌ యజమాని ఆమె భర్తే. తక్కినవాళ్లకు యీ విషయం తెలియదు. కూతురు హిల్‌ స్టేషన్‌లో స్కూల్లో చదువుతోందని భర్త చెప్తాడు. పాత రోజులు గుర్తుకు రావడంతో యిద్దరి మధ్య సాన్నిహిత్యం పెరుగుతుంది. ఇంకో పక్క రాజకీయంగా ఆమెపై విమర్శలు చెలరేగుతుంటాయి. అప్పోజిషన్‌ పార్టీ వాళ్లు ఆమెను ఓడించే ప్రయత్నాలు ముమ్మరం చేస్తారు. హోటల్‌ యజమానితో తిరుగుతోందంటూ వాల్‌పోస్టర్లు వెలుస్తాయి. ఈ గోల భరించలేక హీరోయిన్‌ మర్నాడు ఎన్నికలనగా సభలో ''ఈయన నా భర్త. రాజకీయాల కోసం నా కుటుంబాన్ని దూరం చేసుకున్నాను. దయచేసి నన్ను ఓడించండి. నా భర్తా, కూతురుతో కలిసి వుంటాను.'' అని రోదిస్తుంది. అప్పటిదాకా ఆమెకు వ్యతిరేకంగా వున్న ఓటర్లు చిత్రంగా ఆమెకు భారీగా ఓట్లు వేసి గెలిపిస్తారు. ఆమె మళ్లీ రాజకీయాల్లోకి వెళ్లిపోతుంది. గతంలోలా కాకుండా యికపై భర్తను, కూతుర్ని తరచుగా కలుస్తానని మాట యిస్తుంది.

ఇందిరా గాంధీ జీవితం అందరికీ తెలుసు. దానికీ, దీనికీ పోలిక ఏమిటో పాఠకులే చెప్పాలి. కూతుర్ని రాజకీయాల్లో పైకి తీసుకురావాలన్న కాంక్ష వున్న తండ్రి మాత్రమే కామన్‌ ఫ్యాక్టర్‌. ఇందిర భర్త రాజకీయాలకు విముఖుడు కాడు. ఆమె కంటే ముందే రాజకీయాల్లో వున్నవాడు. భార్యతో ఒకసారి విడిపోయిన తర్వాత మళ్లీ కలవలేదు. ఈ సినిమా తీసే కాలానికి (1975) ఇందిర అప్రతిహతంగా సాగిపోతోంది. ఓటమి ఎదురయ్యే అవకాశమే లేదు. సుచిత్రను ఇందిరా గాంధీ మోడల్లో మధ్యవయస్కురాలిగా తీర్చిదిద్దడంతో పోలిక కనబడింది. సినిమా తీసేకాలంలో ఇందిరకు వ్యతిరేకంగా ప్రజాందోళనలు నడుస్తున్నాయి. రిలీజయ్యే నాటికి ఎమర్జన్సీ నడుస్తోంది. ప్రజలు ఇందిరపై కోపంగా వున్నారు. ప్రేక్షకులను థియేటర్లకు రప్పించడానికి ఇందిరా గాంధీ కథ అనే పుకారు నిర్మాతలే పుట్టించి వుంటారు. అయినా సినిమా రిలీజును ప్రభుత్వం అడ్డుకోలేదు. కొన్నాళ్లు బాగానే నడిచింది. తమిళనాడులో కరుణానిధి ప్రభుత్వం కేంద్రానికి ఎదురు తిరిగింది. ప్రతిపక్ష నాయకులకు ఆశ్రయం కల్పించింది. మిగతా చోట్ల ఎక్కడా థియేటర్ల దగ్గర ఏమీ రాయలేదు కానీ మద్రాసులో మాత్రం 'ఇందిరా గాంధీ ఆన్‌ స్క్రీన్‌' అని పెద్ద పెద్ద హోర్డింగులు పెట్టారు. ఇందిరకు ఒళ్లు మండింది. సినిమాను నిషేధించింది. అప్పటికే చాలా రోజులు అడింది కాబట్టి నిర్మాతలు నష్టపోలేదు. ఎమర్జన్సీ ఎత్తేశాక నిషేధం తీసేశారు. 1980లో ఇందిర మళ్లీ అధికారంలోకి వచ్చినా తిరిగి నిషేధించాలని అనుకోలేదు.

ఈ సినిమా తర్వాత కూడా సుచిత్ర హిందీ సినిమాల గురించి పట్టించుకోలేదు. 1978 నాటికి బెంగాలీ సినిమాల నుండే రిటైరయిపోయింది. ఆఖరి సినిమా ఫ్లాపయింది. అసలు ఆమె నటి అవుదామనుకోలేదు. గాయనిగా సినిమాల్లోకి వద్దామనుకుంది. పదహారేళ్ల వయసులోనే పెళ్లయింది. భర్త, మావగారు పెద్ద బిజినెస్‌మెన్‌. వాళ్ల ప్రోత్సాహంతోనే సినిమాల్లోకి వెళ్లింది. మొదటి సినిమా ''శేష్‌ కొథాయ్‌'' (అంతం ఎక్కడ?) రిలీజ్‌ కాలేదు. నిజానికి ఆమె కొరియర్‌కు అంతం ఎక్కడో ఆమెయే నిర్ణయించుకుంది. గ్లామర్‌ ప్రపంచం నుండి తప్పుకుని అజ్ఞాతంలోకి వెళ్లిపోయింది. ఆమె గురించి ఏమీ తెలియకపోవడంతో ఆల్జీమర్స్‌ వంటి ఏదో వ్యాధితో బాధపడుతోందని అనుకున్నాం. కాదని యిటీవల మమతా బెనర్జీ నుండి ఎవార్డు తీసుకున్నపుడు తెలిసింది. అప్పుడు వేదిక ఎక్కిన మనిషి మరి దాదా సాహెబ్‌ ఫాల్కే ఎవార్డు తీసుకోవడానికి ఢిల్లీ వెళ్లలేదు. వాళ్లు అవార్డు యివ్వం అన్నారు. పోనీలే అనుకుంది. కూతురు మూన్‌మూన్‌ సేన్‌ (మన తెలుగు సినిమాల్లో కూడా వేసింది) సినిమా తార అయినా తల్లి గురించి పెదవి విప్పలేదు. ఆమె ఏకాంతం ఒక మిస్టరీగానే వుండిపోయింది.

''సప్తపది'' సినిమాతో ప్రారంభమై ఆమె ఉత్తమ్‌ కుమార్‌తో నటించిన సినిమాల్లో చాలాభాగం హిట్సే. బెంగాల్‌ ప్రజలను ఒక వూపు వూపారు యిద్దరూ కలిసి. ''ఆరాధన'', ''మాంగల్యబలం'', ''వివాహబంధం'' - యిత్యాది సినిమాల మూలరూపాల్లో వాళ్లే నటించారు. 'ఆరాధన'' సినిమాలో కథానాయిక తనతో డాక్టరు చదివే స్టూడెంటు తనకు ప్రేమలేఖ రాశాడని పొరబడి ఫిర్యాదు చేసి అతను విదేశాలు వెళ్లే అవకాశాలను దెబ్బ తీస్తుంది. ఆమె బంధువు ఒకతను చదువురాని తన కూతుర్ని పెళ్లాడాలనే షరతుపై అతని విదేశీప్రయాణానికిి పెట్టుబడి పెడతాడు. అతను విదేశంలో జరిగిన ప్రమాదం వలన కళ్లు పోగొట్టుకుని తిరిగి వస్తాడు. పెళ్లి చేసుకోవాల్సిన హీరోయిన్‌ బంధువు యీ గుడ్డివాడికి సేవ చేయను పొమ్మంటుంది. పశ్చాత్తాపంతో కుమిలిపోతూన్న హీరోయిన్‌ ఆమె పేరుతో అతనికి సేవ చేస్తుంది. త్యాగానికి పరాకాష్ట అన్నమాట. సేవ చేస్తోంది కానీ ఆ క్రెడిట్‌ యింకోరికి పోతోంది. ''మాంగల్యబలం'' సినిమాలో చిన్నప్పుడే పెళ్లయిపోతుంది. కానీ ఆ వివాహాన్ని మర్చిపోతుంది. పెరిగి పెద్దయి యింకోరితో ప్రేమలో పడ్డాక ఆ వివాహం గుర్తుకు వస్తుంది. ప్రియుడా? ఎప్పుడో మర్చిపోయిన మొగుడా? ఎవర్ని ఎంచుకోవాలన్న సంఘర్షణ. ''వివాహబంధం'' సినిమాకు మూలమైన ''సాత్‌ పాకే బాంధా'' సినిమాలో నటనకు ఆమెకు అంతర్జాతీయ అవార్డు లభించింది. ఆత్మాభిమానం గల భర్త, డామినేటింగ్‌ నేచర్‌తో కూతురు కాపురంలోని ప్రతి విషయంలో కలగజేసే తల్లి - యీ యిద్దరి మధ్య నలిగిపోతుంది కథానాయిక. పెళ్లి విడాకులకు దారి తీస్తుంది. తెలుగులో ఆ పాత్ర భానుమతి వేశారు. చాలా ఏళ్ల తర్వాత ''కోరా కాగజ్‌'' పేరుతో హిందీలో తీస్తే జయా బాధుడి వేశారు.

అలాగే సుచిత్ర వేసిన గొప్ప పాత్రల్లో మరొకటి - ''దీప్‌ జలీ జాయ్‌''లో కథానాయిక. ఆమె పిచ్చాసుపత్రిలో నర్సు. ప్రేమ విఫలమై, పిచ్చెక్కి ఆసుపత్రిలో చేరే పేషంట్లకు చికిత్స చేయడానికి సూపర్నెంట్‌ ఒక ఉపాయం కనిపెడతాడు. ఈ నర్సు వాళ్లని ప్రేమించినట్టు నటిస్తే మళ్లీ వాళ్లు బాగవుతారని. అలా ఒక పేషంటుతో ప్రయోగం చేస్తే అతను బాగవుతాడు. కానీ ఆ క్రమంలో నర్సు అతనితో ప్రేమలో పడుతుంది. అతను పిచ్చి కుదరగానే యీమెను పట్టించుకోకుండా వెళ్లిపోతాడు. ఇంతలో యింకో భగ్నప్రేమికుడు వచ్చాడు. అతనితో కూడా అలాటి నాటకమే ఆడమని సూపర్నెంట్‌ చెపితే యీమె ఒప్పుకోదు. మధ్యలో నేను నలిగిపోతున్నాను అంటుంది. కానీ యీ పేషంటు పరిస్థితి మరీ విషమంగా మారడంతో ఒప్పుకుని ప్రేమ నటిస్తుంది. కానీ ఇతను ఆమెను నిజంగా ప్రేమిస్తాడు. కానీ ఆమె పాతతన్ని మరవలేకపోతుంది. ఈ మానసిక ఘర్షణలో పేషంటు బాగుపడి యీమెను పెళ్లి చేసుకుందామని ముందుకొస్తాడు కానీ యీమెకే పిచ్చెక్కుతుంది. దీన్ని తెలుగులో ''చివరకు మిగిలేది'' అనే పేరుతో తీస్తే సావిత్రి వేశారు. కొన్ని ట్యూన్‌లు కూడా దింపేశారు. తెలుగులో ఆడలేదు. చాలా ఏళ్లకు బెంగాలీ సినిమాకు సంగీతం అందించిన హేమంత్‌ కుమార్‌ హిందీలో ''ఖామోషీ'' పేరుతో నిర్మిస్తే ఆ పాత్రలో వహీదా రెహమాన్‌ నటించారు.

ఇలా ఆమె వేసిన పాత్రలు యితర నటీమణులకు ఆదర్శప్రాయంగా నిలిచాయి. అన్నీ విషాదపాత్రలు కాదు సుమా, మంచి రొమాంటిక్‌ పాత్రల్లో, హుషారుగా కూడా వేసిందామె. గమనించవలసిన అంశం ఏమిటంటే - సినిమా కథలు ఎంత మెలోడ్రమటిక్‌గా వున్నా ఆమెది చాలా సటిల్‌ యాక్షన్‌. 1950ల నాటి తెలుగు సినిమాలు చూస్తే నాటకీయంగా నటించినట్లు వుంటుంది. తమిళం అయితే మరీనూ. తెలుగు దర్శకులు వుంటే ఫరవాలేదు కానీ తమిళ దర్శకులైతే నాటకప్రభావం విపరీతంగా కనబడుతుంది. విపరీతమైన హావభావాలు. తెలుగులో పోనుపోను హిస్ట్రియానిక్స్‌ తగ్గాయి. కానీ 1950లలో ఎక్కువగానే వుండేది. ఆనాటి బెంగాలీ సినిమాల్లో ఉత్తమ్‌ కానీ, సుచిత్ర కానీ అండర్‌ప్లే చేసేవారు. బెంగాలీలకు బలమైన నాటకరంగం వుంది. అయినా నాటకాన్ని నాటకంగా, సినిమాను సినిమాగా చూశారు. తమిళుల్లా రెండూ కలిపేయలేదు. సుచిత్రలో యింకో విశేషమేమిటంటే - ఆమె కెరియర్‌ చివరిదాకా మోతాదు మించకుండా నటించారు. చాలామంది తారల విషయంలో చూశాను. కెరియర్‌ తొలి రోజుల్లో ధైర్యంగా అండర్‌ప్లే చేసినా, వయసు మీద పడుతున్నకొద్దీ ఆత్మవిశ్వాసం తగ్గి ఓవరాక్షన్‌కు పాల్పడతారు. గొంతు చించుకుని మాట్లాడడం, ముఖకవళికలు మరీ ఎక్కువగా మార్చడం.. యిలా. కానీ సుచిత్ర చివరి వరకు సబ్‌డ్యూడ్‌గానే నటించింది. ఆమె రంగానికి వచ్చిన తర్వాత 22 ఏళ్లకు ''ఆంధీ'' సినిమా వచ్చింది. వీలైతే చూడండి - ఎంత గ్రేస్‌ఫుల్‌గా, కాన్ఫిడెంట్‌గా నటించిందో!

ఆ మహానటికి నా నివాళులు. (సమాప్తం) - ఎమ్బీయస్‌ ప్రసాద్‌ (జనవరి 2014)

జనవరి 27 ఎమ్బీయస్‌ : ఆప్‌ 'అరాచకత్వం'

ఢిల్లీ వీధుల్లో ఆప్‌ నిరసనకు కూర్చోవడం ఆ పార్టీ సమర్థులకు కొందరికి నచ్చినట్టు లేదు. టీవీల్లో విమర్శిస్తున్నారు. 'నెగ్గేవరకూ, అధికారం దక్కేవరకూ ఎన్నయినా ఆందోళనలు చేయవచ్చు, కానీ అధికారం చేజిక్కాక, వ్యవస్థలో భాగమయ్యాక యిలా రోడ్డు మీద కూర్చోవడం తప్పు. కేంద్రంతో మాట్లాడుకోవాలి, తప్ప యిలా రోడ్డున పడి రిపబ్లిక్‌ డే పెరేడ్‌ను చెడగొట్టకూడదు' అని వాళ్ల థీమ్‌. ఎందుకంటే మనం యిన్నేళ్లగా చూస్తూ వచ్చిన రాజకీయాలు యిలాటివే. పెట్రోలు ధరలు పెరగ్గానే అప్పోజిషన్‌ లీడర్లు ఎడ్లబండిపై అసెంబ్లీకి వస్తారు. వాళ్ల సెక్యూరిటీవాళ్లు, పార్టీ కార్యకర్తలు మాత్రం కార్లలోనే వస్తారు. పేపర్లో బండెక్కిన ప్రతిపక్ష నాయకుడి ఫోటో వస్తుంది. బస్‌. మర్నాటినుంచి మామూలుగా పెద్దకార్లోనే వస్తారు. కొన్నాళ్లకు వాళ్లు పవర్‌లోకి వస్తారు. పెట్రోలు ధరలు పెంచుతారు. అదేమిటంటే అంతర్జాతీయ మార్కెట్‌ ప్రభావం అంటారు. ఒకప్పుడు అధికారంలో, యిప్పుడు ప్రతిపక్షంలో వున్న పార్టీ నాయకుడు సైకిలు ఎక్కి అసెంబ్లీకి వస్తాడు. ప్రభుత్వాన్ని దుమ్మెత్తి పోస్తాడు. ప్రభుత్వపు పనితీరును, ప్రభుత్వోద్యోగుల అలసత్వాన్ని, లంచగొండితనాన్ని తిడుతూ ప్రతిపక్షం అధికారంలోకి వస్తుంది. వచ్చాక అదే ప్రభుత్వాధికారులతో కలిసి ప్రభుత్వం నడుపుతుంది. మొదట్లో వారం, పదిరోజులు పత్రికల వాళ్లను వెంటపెట్టుకుని వచ్చి పొద్దున్నే ఆఫీసుకి వచ్చి హాజరుపట్టీ తనిఖీలు, అర్ధరాత్రిపూట ఆసుపత్రులపై ఆకస్మిక దాడులు చేసి డాక్టర్లు లేని వైనం కనుగొనడం - యిలాటి చేష్టలు చేస్తారు. అప్పటికప్పుడు సస్పెండ్‌ చేస్తారు.

నెల్లాళ్లు గడిచి, కుర్చీల్లో కుదురుకున్నాక యివన్నీ మర్చిపోతారు. ఉద్యోగులు యథావిధిగా తమ కార్యకలాపాలు సాగిస్తారు. పాలకులు మారినంత మాత్రాన తామెందుకు మారాలి? అని వాళ్ల ప్రశ్న. వాళ్లను వెనకేసుకుని రావల్సిన బాధ్యత కొత్త పాలకులపై పడుతుంది. అసెంబ్లీలో ప్రతిపక్షంవారు ఫలానా చోట రేషను కార్డుల పంపిణీ సరిగ్గా జరగలేదు అంటే 'అబ్బే మా ఉద్యోగులు బ్రహ్మాండంగా పని చేస్తున్నారు' అని అధికారపక్షం వాళ్లు వాదిస్తారు. అంతేకాదు, ప్రతిపక్షంలో వుండగా ఫలానా ఫలానా కుంభకోణాలపై విచారణ జరిపిస్తాం అని ప్రకటించినవారు అధికారంలోకి రాగానే వాటిని పట్టించుకోరు. మరీ పెద్దసైజు కుంభకోణాలపై ఫలానా జడ్జిగారి అధ్యక్షతన కమిషన్‌ వేశాం అంటారు. కానీ ఆయనకు స్టాఫ్‌ యివ్వరు, ఆఫీసు యివ్వరు, ఫైళ్లు యివ్వరు. ఎందుకంటే ఆ కుంభకోణంలో చిక్కుకున్న ఉద్యోగులు యిప్పుడు తమ ఉద్యోగులు. చాలా సందర్భాల్లో అది చేసిన నాయకులు పార్టీ ఫిరాయించి ప్రత్యక్షంగానో, బయటినుండో తమ ప్రభుత్వానికి మద్దతు యిస్తూ వుంటారు. లేదా వాళ్ల స్నేహితులు తమ ప్రభుత్వంలో మంత్రులుగా వుంటారు. అందువలన విచారణ నత్తనడక నడుస్తుంది. చివరకు రిపోర్టు వచ్చాక అటకమీద పడేస్తారు. ఇలాటివి చూసిచూసి, వినివిని మనం చలించడం మానేశాం. 1970ల వరకు యివన్నీ కాంగ్రెసు పార్టీ లక్షణాలు అనుకునేవాళ్లం. ఆ తర్వాత తెలిసింది ఏ పార్టీ అయినా కాంగ్రెసులాగే ప్రవర్తిస్తుంది అని. ఒలిచి చూస్తే లోన అందరూ ఒక్కటే.

ఇప్పుడు ఆప్‌ యీ గేమ్‌ రూల్సు మార్చేస్తోంది. 'మర్యాద' తప్పి ప్రవర్తిస్తోంది. అధికార పక్షమై వుండి కూడా ప్రతిపక్షంలా ప్రవర్తిస్తోంది. అది మనకు మింగుడు పడటం లేదు. గొడవేమిటి? అతిథిగా వచ్చిన 51 ఏళ్ల విదేశీ యువతి రేప్‌కు గురైంది. మన దేశప్రతిష్టకు, టూరిజం వ్యాప్తికి ఎంత దెబ్బ! దానిపై విచారణ జరపమని ఢిల్లీ ప్రభుత్వం కోరింది. సరే, విచారణకు ఆదేశించాం అంది కేంద్రప్రభుత్వం. మరి విచారణ జరిగేటన్ని రోజులైనా సంబంధిత ఆఫీసర్లను సస్పెండ్‌ చేసి పక్కన పెట్టండి, లేకపోతే విచారణ సవ్యంగా జరగదు, కంటితుడుపుగానే వుంటుంది అంది ఢిల్లీ ప్రభుత్వం. ఏడిచావులే అంది కేంద్రం. ఇప్పుడేం చేయాలి? సరే, ఎప్పుడు ఎలా చేస్తే అలాగే చేయండి, మహబాగు అని వూరుకోవాలా? ఉద్యోగిపై మామూలు ఆరోపణలు రాగానే సస్పెండు చేసి విచారణ జరిపించి, తప్పు లేదని తేలితే మళ్లీ నియమిస్తారు. ఇక్కడ అలా ఎందుకు చేయడం లేదు? ఢిల్లీ పోలీసులు చాలా గొప్పవాళ్లు, తప్పులు చేయరు అని కేంద్రం నమ్మకమా? నిర్భయ కేసులో షీలా దీక్షిత్‌ ఏమన్నారు? 'నన్నెందుకు తిడతారు? శాంతిభద్రతలు కేంద్రం తన చేతిలో పెట్టుకుంది కదాస వాళ్లనే అడగండి' అన్నారు. బాధ్యతారహితంగా మాట్లాడుతోంది అన్నాడు. వాస్తవాలు కఠోరంగానే వుంటాయి మరి. ఆవిడ కాంగ్రెసు పార్టీకి చెందినదే కాబట్టి కేంద్రంపై తిరగబడలేక పోయింది. ఇప్పుడు ఆప్‌ చేసే పనిని లోలోపల హర్షిస్తూండవచ్చు. ఇద్దరు, ముగ్గురు పోలీసు ఆఫీసర్లను సస్పెండ్‌ చేసి విచారణ త్వరగా జరిపిస్తే కేంద్రానికి పోయేది ఏముంది?

ఈ ఉదంతాన్ని మన తెలుగువాళ్లం చాలా సీరియస్‌గా పట్టించుకోవాలి. ఎందుకంటే రాష్ట్రవిభజన తర్వాత మనకు జరగబోయేది యిలాటి సత్కారమే. తెలంగాణ తెస్తున్నాం అంటూ చెప్పి రాజధాని శాంతిభద్రతలు కేంద్రం చేతిలో పెట్టబోతున్నారు మన నాయకులు. రాష్ట్ర ముఖ్యమంత్రి చెప్పినా కేంద్రం పోలీసులపై చర్య తీసుకోకుండా కూర్చోవచ్చు. ఇక ఏ పోలీసూ యిక్కడి నాయకుల మాట వినడు. వీళ్లది అరణ్యరోదనే. ఉగాండా వాళ్ల గొడవ వుంది. అక్కడ సెక్స్‌, డ్రగ్‌ రాకెట్‌ నడుస్తోందని స్థానికులు నెలల తరబడి లిఖితపూర్వకంగా ఫిర్యాదులు చేసినా పోలీసులు పట్టించుకోలేదు. తమ దేశపు యువతిని వ్యభిచారంలోకి దింపారని ఫిర్యాదు చేస్తూ ఉగాండా దౌత్యాధికారి రాసిన లేఖ కూడా ఆప్‌ చూపిస్తోంది. వాళ్లు వచ్చి మంత్రికి చెపితే ఆయన ఆకస్మిక తనిఖీకి వచ్చాడు. చూసి అక్కడ నిజంగానే అలాటివి జరుగుతున్నాయని గమనించి, చర్య తీసుకోమని పోలీసులను ఆదేశించాడు. వాళ్లు పోవోస్‌ అన్నారు. ఒళ్లు మండిన మంత్రి దుర్భాషలాడాడు. 'మంత్రి తిట్టాడు, విదేశీయులను అవమానించాడు' అనే పాయింటుపై బిజెపి దగ్గర్నుంచి విమర్శిస్తున్నారు తప్ప పోలీసులు ఎందుకు యాక్షన్‌ తీసుకోలేదు అన్నదానిపై చర్చ లేదు. తాము కేంద్రం అజమాయిషీలో వున్నాం కాబట్టి, వీడి మాట వినక్కరలేదు అని వాళ్ల భావన. నా మాట వినని పోలీసులపై చర్య తీసుకోండి అని మంత్రి కేంద్రాన్ని దేబిరించవలసి వస్తోంది. రేపు హైదరాబాదులో కూడా యిలాటివి జరగవచ్చు. ఇప్పటికే డ్రగ్స్‌ అమ్ముతున్న, దొంగ ఈమెయిల్స్‌తో డబ్బు కొట్టేస్తున్న నైజీరియన్లతో, విద్రోహ చర్యలు చేసే ఐఎస్‌ఐ, ఐఎమ్‌ ఏజంట్లతో హైదరాబాదు కిటకిటలాడుతోంది. వారిపై చర్య తీసుకోవాలంటే కేంద్రం దయాధర్మంపై ఆధారపడాలంటే పరిస్థితి ఎలా వుంటుందో వూహించుకోండి. ఇక్కడ ఏర్పడే ప్రభుత్వం కేంద్రానికి నచ్చనిదైతే వాళ్లు ఎప్పటికీ అనుమతి యివ్వరు. మన బతుకులు దుర్భరమవుతాయి.

ఎంతైతే మాత్రం రోడ్డు మీద కూర్చోవాలా, కావాలంటే యింకో విజ్ఞప్తి పంపుకోవచ్చు, కోర్టుకి వెళ్లవచ్చు అంటారు మర్యాదస్తులు. తెలంగాణ బిల్లు విషయంలోనే చూడండి, కేంద్రం ఎన్ని అడ్డదారులు తొక్కిందో. శ్రీకృష్ణ కమిటీ రిపోర్టు పార్లమెంటులో యివ్వక పోవడం దగ్గర్నుంచి, బిల్లును టేబుల్‌ ఐటెమ్‌గా పెట్టడం దగ్గర్నుంచి, సమాచారం లేకుండా, స్పష్టత యివ్వకుండా బిల్లు రూపొందించడం దగ్గర్నుంచి - అన్నీ అడ్డగోలుగా చేస్తోంది. ఇది తప్పు అంటూ కోర్టుకి వెళ్లినా లాభం లేకపోతోంది. ఆగండి, తొందరేముంది, తెలంగాణ ఏర్పడ్డాక కేసులు విచారిస్తాం అంటున్నాయి కోర్టులు. బాబ్లీ గేట్లు ఏర్పాటు చేసినప్పుడూ యిలాగే చెప్పారు. చివరకి పెట్టేశారుగా ఏం పీకుతారు, అడ్జస్టయిపోండి అన్నారు. మర్యాదగా పోతే దక్కేది యిదే అన్నపుడు ఔట్‌ ఆఫ్‌ బాక్స్‌ వెళ్లక తప్పటం లేదు. అరవింద్‌ కేజ్రీవాల్‌ అదే చెప్తున్నాడు.

వ్యవస్థను అన్యాయంగా, అవకతవకగా తయారుచేస్తే వ్యవస్థ సంప్రదాయాలను పాటించకుండా వేరే మార్గాలు వెతికే అగత్యం ఏర్పడుతోంది. ఆప్‌ పార్లమెంటు ఎన్నికలలో ఢిల్లీలో గెలవాలంటే పోలీసు వ్యవస్థను తన కిందకు తెచ్చుకోవాలి. వాళ్లు వస్తూనే 800 మంది జలమండలి ఉద్యోగులను బదిలీ చేయడంతో ఎన్నికలలో ఆ పార్టీకి ఓట్లేసిన ఉద్యోగివర్గాలన్నీ మండిపడి వుంటాయి. ఎన్టీయార్‌ మన రాష్ట్రంలో రిటైర్‌మెంట్‌ వయసు 58 నుండి 55కి తగ్గిస్తే దేశవ్యాప్తంగా వున్న ఉద్యోగి వర్గాలన్నీ ఎన్టీయార్‌ పేరు చెప్పగానే కోపగించుకోసాగాయి - తమ రాష్ట్రంలో కూడా యిలాగే జరుగుతుందేమోనన్న భయంతో! పోలింగు టైములో ఉద్యోగులు, పోలీసులు ఎదురు తిరిగితే అధికారపక్షానికి చాలా కష్టం. పైగా పోలీసులు యింకోరి అధీనంలో వున్నపుడు మరీనూ..! అందుకని యిదే అదనుగా ఢిల్లీ శాంతిభద్రతలను తమ చేతిలోకి తెచ్చుకోవాలని ఆప్‌ ఉద్యమించింది. అది చేతిలో పెట్టుకుని ఆప్‌ పీచమణచాలని కాంగ్రెసు ప్రయత్నిస్తోంది. ముఖ్యమంత్రి వీధుల్లో ధర్నాలు చేయడం మనకు కొత్తకాదు. ఎన్టీయార్‌, కరుణానిధి, జయలలిత - అందరూ చేశారు. అరవింద్‌ చేస్తున్నది రిపబ్లిక్‌ డే పెరేడ్‌ జరిగే చోట. ప్రజలు యిబ్బంది పడిపోతున్నారని మీడియా మహా జాలి కురిపిస్తోంది. నిర్భయ లాటి సంఘటన యింకోటి జరిగితే అప్పుడు వీళ్లే ఢిల్లీ ప్రభుత్వం ఏం చేస్తోంది అంటూ మొదలెడతారు.

మన రాష్ట్రంలో ప్రైవేటు బస్సుల వాళ్లు ఎన్నో ఏళ్లగా అక్రమంగా, భద్రత లేకుండా బస్సులు నడుపుతున్నారు. ప్రభుత్వం కళ్లు మూసుకుంది. ప్రజలు గత్యంతరం లేక సహించారు. పాలెం బస్సు ఘటన ఒకటి జరిగింది. ఏ కళనుందో లేక ఏ రాజకీయ అవసరమో ప్రభుత్వం చర్యలు తీసుకోవడం మొదలెట్టింది. ఎన్ని అక్రమాలు బయటపడ్డాయో చూడండి, ఆర్‌టిసికి ఎంత లాభం వచ్చిందో చూడండి. ప్రైవేటు బస్సుల వాళ్ల ఆగడాలు ఎంత పెచ్చు మీరాయంటే మొన్న ఒక బస్సును పట్టుకోబోయిన యిన్‌స్పెక్టరును బస్సు పెట్టి గుద్దేశారు. చెక్‌పోస్టు తప్పించుకోవాలని అడ్డదారులు పడుతున్నారు. (నెల్లూరు బస్సు ఘటనతో యీ విషయం తేటతెల్లమైంది). ఈ తనిఖీలు, యీ క్రమశిక్షణ చర్యలు ఎప్పుడో జరగాల్సింది. ఒక పాలెం ప్రమాదం జరిగి కొందరి ప్రాణాలు పోతే తప్ప ప్రభుత్వం మేలుకోలేదు. ఏం చేసినా వారి ప్రాణాలు తిరిగిరావు కదా. ఒక నిర్భయ అత్యాచారానికి గురయితే తప్ప ఢిల్లీ పోలీసు వ్యవస్థ గురించి మనం దృష్టి సారించలేదు. ఇప్పుడు విదేశీవనితపై అత్యాచారం తర్వాతైనా యీ వివాదాన్ని ఒక కొసకు తీసుకురావాలి. దానికోసం ప్రభుత్వాల మధ్య ఘర్షణ జరిగినా జరగనీయండి. పద్ధతులు, మర్యాదలు తప్పితే తప్పనీయండి. ప్రతీ విషయంలోను పెత్తనం చలాయించే కేంద్రానికి ముకుతాడు పడితే అంతే చాలు. - ఎమ్బీయస్‌ ప్రసాద్‌ (జనవరి 2014)

జనవరి 28 ఎమ్బీయస్‌ : అక్కినేనికి నివాళి

అదేమిటో వరసగా ఎలిజీలు రాయవలసి వస్తోంది. అంజలి, సుచిత్రా సేన్‌, యివాళ అక్కినేని. సెప్టెంబరు 2013 లో అక్కినేని పుట్టినరోజు సందర్భంగా 'అక్కినేని మ్యాటినీ ఐడాల్‌ మాత్రమే కాదు, సోషల్‌ ఐకాన్‌ కూడా' అనే థీమ్‌ మీద వ్యాసం రాశాను. అక్కినేనిని ఆ కోణంలో చూపినందుకు చాలామంది అభిమానులు అభినందించారు. చదువూ, సంస్కారం ఎరగని కుర్రవాడిగా జీవితం మొదలుపెట్టిన అక్కినేని తనను తాను మలచుకుంటూ, తొలుచుకుంటూ, చెక్కుకుంటూ పోయి తెలుగుతనానికి ప్రతీకగా నిలిచారు. తెరమీద పాత్రలతోనే కాకుండా, బయటి జీవితంలో కూడా హీరోగా నిలిచి, ఎలా మాట్లాడాలో, ఎలా ప్రవర్తించాలో తెలుగు ప్రజానీకానికి నేర్పారు. ఇంట్లో తలిదండ్రుల కంటె, బళ్లో గురువుల కంటె, గుళ్లో ఆచార్యుల కంటె - సినిమా హీరోలు నేర్పినదే మనకు తలకెక్కుతుంది. 60 ఏళ్లగా తెలుగు సమాజం యీ విధంగా రూపుదిద్దుకోవడానికి ఎయన్నార్‌, ఎన్టీయార్‌ యిద్దరూ కారకులే. దాన్ని ఎస్టాబ్లిష్‌ చేసిన ఆ వ్యాసం వెలువడిన నెల్లాళ్లకు ఆయనకు క్యాన్సర్‌ సోకిందని పుకారు వచ్చింది. నిజమా? అయ్యోపాపం అనుకుంటూండగా ఆయన బహిరంగంగా దాన్ని వెల్లడించి 'వీడురా హీరో' అనిపించారు. తన అనారోగ్యం గురించి పరోక్షంగా ప్రస్తావించేవాళ్ల జాలి భరించలేక, 'అవును, నాకు క్యాన్సర్‌ వచ్చింది. ఏం జరగాలో అది జరుగుతుంది. టేకిట్‌ యీజీ' అని ఆయనే చెప్పి ఆ రకంగా వ్యక్తిత్వవికాసంలో మరో పాఠం మనకు అందించారు.

ఆ ప్రకటన వచ్చేనాటికి ఆయనకు 90 ఏళ్లు. 'నాగేశ్వరరావుగారు పరిపూర్ణ జీవితాన్ని అనుభవించారు. కాలూచేయీ ఆడుతూండగానే, జ్ఞాపకశక్తి యింత బాగా పని చేస్తూండగానే వెళ్లిపోతే హుందాగా వుంటుంది. కథానాయకుడి కథకు సరైన ముగింపులా వుంటుంది' అనుకుంటూండేవాణ్ని. అయితే ఆయన క్యాన్సర్‌ మాట చెప్పగానే యీయన యింకో ఐదారేళ్లు బతికి తీరాలి అనుకున్నాను. ఎందుకంటే ఒక రోగాన్ని ఎదుర్కుంటాను అని హీరో ధీరోదాత్తంగా చెప్పాక, విలన్‌ జయిస్తే ఎలా? వ్యాధి కొమ్ములు వంచి 'ఏడిశావులే, నిన్ను చూసి నేనేం భయపడలేదు' అని చెప్పి మరీ వెళ్లాలి. క్యాన్సర్‌ సోకిన యితరులకు స్ఫూర్తిదాయకంగా నిలవాలి. 'ఆరోగ్యసూత్రాలు జాగ్రత్తగా పాటించి గతంలో గుండెజబ్బు జయించాడీయన. ఓపెన్‌ హార్ట్‌ సర్జరీ అయ్యాక 45 ఏళ్లు బతికి రికార్డు నెలకొల్పాడు. అలాగే క్యాన్సర్‌ను కూడా అదుపు చేశాడు. మనం కూడా జాగ్రత్తగా వుంటే, మనమూ కొంతకాలం లాగించేయవచ్చు.' అనిపించుకుని పోవాలి - అని గట్టిగా అనుకున్నాను. అలా జరగలేదు. అదీ బాధ.

20 రోజుల క్రితం ''సాక్షి'' ఫన్‌డే డెస్క్‌వాళ్లు ఫోన్‌ చేసి ఎయన్నార్‌పై ప్రత్యేకసంచిక వేద్దామనుకుంటున్నాం. ఐదారుగురు సినీవిమర్శకులు వ్యాసాలు రాస్తున్నారు. మీరు కూడా ఎయన్నార్‌-ఎన్టీయార్‌లను పోలుస్తూ ఆర్టికల్‌ రాసి పంపగలరా? అన్నారు. సరే అన్నాను. ఇంకో నాలుగు రోజులకు 'కాస్త త్వరగా పంపగలరా? ఆయన పరిస్థితి అటోయిటో అన్నట్టుగా వుందట. అవసరమైతే మెయిన్‌ పేపరులోనే వాడేయవలసి వస్తుంది' అన్నారు. చాలా బాధపడ్డాను. ఆర్టికల్‌ పంపేసిన సాయంత్రమే నాగార్జున టీవీలోకి వచ్చి ఆరోగ్యం బాగానే వుంది, చింతించవద్దు అని ప్రకటన చేశారు. హమ్మయ్య, యీయన బతికి బావుండి వీలైతే మన ఆర్టికల్‌ చదువుతారేమో అనుకున్నాను. గతంలో నేను రాసిన రచనలు, చేసిన టీవీ ప్రోగ్రాంలు ఆయన మెచ్చుకున్నారు. సెప్టెంబరు 2012లో అమెరికాలో తానావాళ్లు ఆయనకు లైఫ్‌టైమ్‌ ఎఛీవ్‌మెంట్‌ ఎవార్డు యిచ్చినపుడు తయారైన డాక్యుమెంటరీ గురించి యిదివరకు రాశాను. ఆయనంటే ఎవరో తెలియని అమెరికా వాళ్లకు ఆయన గురించి ఇంగ్లీషులో 9 ని||లలో చెప్పడానికి ఎస్‌.వి.రామారావుగారి చేత తానా వాళ్లు డాక్యుమెంటరీ చేయించారు. ఆయన కోరికపై నేను స్క్రిప్టు రాయడం, మా అమ్మాయి వాయిస్‌ఓవర్‌ యివ్వడం జరిగాయి. నాగేశ్వరరావుగారికి రెండూ బాగా నచ్చాయి. హైదరాబాదు తిరిగి వచ్చాక మాకు సత్కారం కూడా చేశారు. ఆ డాక్యుమెంటరీ లింకు గ్రేట్‌ ఆంధ్ర ఇంగ్లీషు వెర్షన్‌లో పెట్టాం, వీలైతే చూడండి.

అంతకు ముందు జానపద సినిమాలు ఆయన కెరియర్‌కు ఎలా దోహదపడ్డాయో, ఆయన జానపద సినిమాలకు ఎంత కంట్రిబ్యూట్‌ చేశారో ఉపన్యసిస్తే మెచ్చుకున్నారు. ''ఇదీ అసలు కథ'' టీవీ కార్యక్రమం ఆయన నటించిన, తీసిన సినిమాల మూలకథలను పోల్చి చూపించినపుడు ఎంతో సంతోషపడ్డారు. ''మాంగల్యబలం'' కార్యక్రమం చూసి ''నేను ఆ సినిమాలో హీరోని, సహనిర్మాతను. అయినా మీరు చెప్పిన చాలా విషయాలు నాకే తెలియవు.'' అని నిజాయితీగా చెప్పారు. టాలెంటు వున్నవాళ్లను, నిజాయితీగా కష్టపడేవాళ్లను గుర్తించడం, గౌరవించడం ఆయనకు బాగా తెలుసు. సరుకు లేకుండా హంగామా చేసేవాళ్లకు వేదిక నుండే చుఱకలు వేసేవారు. ఈ వ్యాసంతో బాటు ఆయన నన్ను సన్మానిస్తున్న ఫోటో ఒకటి యిస్తున్నాను. ఆయన చేత సన్మానాలు అందుకున్న వారు వేలల్లో వుంటారు. (ఆ అంకె లక్షకు కూడ చేరిందేమో తెలియదు). ఒక్కోప్పుడు నిర్వాహకులు ఆయన చేత తమ కార్యకర్తలకు కూడా శాలువాలు కప్పించేస్తూ వుంటారు. అలాటి సమయాల్లో ఆయన వేరే ఎటో చూస్తూ శాలువా మెడలోకి దాదాపు విసరడం చూశాను. ''విజయగీతాలు'' పుస్తకావిష్కరణ సభలో ఆ పుస్తకం తయారీలో నా కృషి గురించి ఎస్‌వి రామారావుగారు వివరించిన తర్వాత ఆయన నన్ను సత్కరిస్తున్న విధం చూడండి. ఇలాటివి చూసినపుడు మనం పడిన కష్టం మర్చిపోతాం.

ఆయన ఆరోగ్యంగా వున్నారని తెలియగానే ఎన్టీయార్‌తో ఆయనను పోల్చిన వ్యాసం చదువుతారేమో అని ఆశపడ్డాను. అయితే వ్యాసప్రచురణ వాయిదా పడుతూండడంతో ఆయన ఆరోగ్యం డోలాయమానంగా వున్నంతకాలం 'సాక్షి' వాళ్లు వేయరని అనుమానం వచ్చింది. ఎందుకంటే ముందే వేసేస్తే ఆయన పోయినపుడు వేయడానికి యీ మేటర్‌ అందుబాటులో వుండదు. పోయిన తర్వాత ఫన్‌డేలో వేయాలంటే చాలా గ్యాప్‌ వచ్చేస్తుంది. మరి మెయిన్‌ పేపర్లో వేస్తారో, లేక ప్రముఖుల నివాళులు వేశాక చోటు లేదని మానేస్తారో ఏమీ తెలియదు. నా ఆర్టికల్‌ ప్రచురణకు, ఆయన మరణానికి లింకు వుందని తేటతెల్లం కావడంతో నాలో ఆవేదన కలిగింది. ఆర్టికల్‌ వేసే సందర్భమే రాకుండా ఆయన నాలుగు కాలాలపాటు బతికితే అంతే చాలనిపించింది. ఇన్నాళ్లూ ఆయన సాధించవలసిన విజయాలు యింకేవీ లేవనుకునేవాణ్ని. 'అక్కినేనికి ఎక్కడానికి మెట్లు లేవు - మిక్కిలినేనికి దిగడానికి మెట్లు లేవు' అనే జోక్‌ (అంత్యప్రాసకోసం కాకపోతే మిక్కిలినేనిని అంతలా ఎందుకు తీసిపారేశారో తెలియదు) వింటూ వచ్చాను. తెలుగు చిత్రపరిశ్రమను హైదరాబాదుకు తరలించడం, గుండె ఆపరేషన్‌ చేయించుకుని కూడా ఎవర్‌గ్రీన్‌గా నిలవడం, స్టూడియో కట్టడం, స్టూడియో ఆర్థికకష్టాల్లో పడినప్పుడు మళ్లీ సినిమాలు నిర్మించి నిలదొక్కుకోవడం.. అక్కినేని యిలా ఎన్నో శిఖరాలు అధిరోహించాడు. క్యాన్సర్‌ రాకుండా వుంటే ఏమో కానీ, క్యాన్సర్‌ అనే ఛాలెంజ్‌ వచ్చి నిలబడింది కాబట్టి, దాని కూడా ఓడించి పంపడానికి కాస్త టైము పడుతుంది కదా. అందుకని ఇంకో ఐదారేళ్లు, పోనీ మూడు నాలుగు.. హీనపక్షం రెండేళ్లు.. వుండాలని, కాన్సర్‌తో కాక ఏ గుండెపోటుతోనో వెళ్లిపోవాలని ప్రగాఢంగా వాంఛింఛాను.

కానీ కాలధర్మాన్ని కాదనడానికి మనం ఎవరం? ఒకటే ఓదార్పు. ఆయన కొద్దినెలలు మాత్రమే కెమో థెరపీ వలన బాధపడి వుంటారు. చివరిదాకా సినిమా నటుడిగానే వున్నారు. ఆఖరి రోజులు మాత్రమే చక్రాల కుర్చీలో వున్నారట. చేతికర్ర సాయంతో ఆయన నడవడం చూసే దుస్థితి మనకు దాపురించలేదు. శరీరం క్షీణించి, మతితప్పిన స్థితిలో పోలేదు. లోపల జబ్బు ఎలా వున్నా మనిషి నున్నగా, గుండ్రంగా వుండగానే సెలవు తీసుకున్నారు. జ్ఞాపకశక్తి కూడా చివరిదాకా బాగుంది. మా వరప్రసాద్‌ తనకు నచ్చిన పాటల సిడిలు రెండు యిస్తే నిన్న మధ్యాహ్నం రెండు గంటలకు ఫోన్‌ చేసి 'అవి వినేశాను. ఇంకో రెండు పంపుతారా?' అని అడిగారట. అంటే జీవితపు చరమదశలో కూడా సంగీతం వింటూనే శాశ్వతనిద్రకు వుపక్రమించారన్నమాట. అంతకంటె వేరే అదృష్టం వుందా?

వ్యక్తిగా, నటుడిగా ధృవతారలా మిగిలిన ఆయనకు యిదే నా నివాళి. - ఎమ్బీయస్‌ ప్రసాద్‌ (జనవరి 2014)

జనవరి 29 వీక్లీకై కీర్తిశేషుడు అక్కినేనికి కీర్తి తెచ్చిన జానపద సినిమాలు

'జానపద సినిమాలు - అక్కినేని' అని వినగానే ఈ తరం వారికి ఇదేదో దుష్టసమాసం అనిపించవచ్చు. అతకని రెండు భాషల పదాలను కలిపి బొంత కుట్టేసినట్టు అనిపించవచ్చు. తెలుగుమాట, సంస్కృతపదం కలిపేసి పుష్పచెట్లు, వృద్ధతల్లి అన్నట్టు వుంటుందనుకోవచ్చు. ఎందుకంటే నాగేశ్వరరావుగారి ఇమేజికి, అందరూ అనుకునే జానపద సినిమాకీ పొత్తు కలవదు. జానపద హీరో అనగానే ఆజానుబాహువయి వుండాలి. కండలు ప్రదర్శించాలి. కత్తి తిప్పాలి. మొరటుగా వుండాలి. అవతలవాణ్ని చావ చితక్కొట్టేట్టు వుండాలి. మనసనేది వుంటుందో లేదో తెలియదు కానీ హీరోయిన్‌ను మోటుగా వాటేసుకోవాలి. ఇవేవీ అక్కినేని గారి ఇమేజికి సరితూగేవి కావు. ఆయన నాజూకు మనిషి. హీరోయిన్‌ను అతి సుతారంగా తాకే మనిషి. వీలైతే ఆమె శరీరాన్ని కూడా తాకకుండా మనసును మాత్రం కదిలించి వదిలేసే మనిషి. అక్కినేని అనగానే కళ్లముందు ఆవిష్కరించే రూపం భగ్నప్రేమికుడు, త్యాగమూర్తి. తాను వలచిన అమ్మాయిని మరో మిత్రుడికోసం వదిలి వెళ్లిపోయే మనిషి. ఒక్కోప్పుడు అపార్థం చేసుకుని మనసును గాయపరచుకునే ప్రేమైకమూర్తి. వైఫల్యం చెంది బాధగా దిగంతాలకో, పరలోకానికో వెళ్లిపోయే కథానాయకుడు. మరి జానపద నాయకుడి తీరు అలా క్కాదే! మనసుతో వ్యవహారం జాన్తానై. అపజయం అంగీకరించడమా... అబ్బే తెలియని విద్య! కోరుకున్నది సాధించాల్సిందే. అవతలివాడు గురువుగారు కావచ్చు, మాంత్రికుడు కావచ్చు కాళికాదేవికి బలి యిచ్చైనా సరే, తన మనోరథం ఈడేర్చుకోవలసినదే!

అందువల్ల జానపదాలకు, అక్కినేనికి చుక్కెదురు అనుకుంటే...! ఇక్కడ ఒక్క నిమిషం ఆగి కొన్ని విషయాలు నెమరేసుకోవాలి - ఈరోజు అక్కినేని ఈ స్థానంలో ఉన్నారంటే దానికి కారణం - బాలరాజు, కీలుగుఱ్ఱం, స్వప్నసుందరి వుంటి జానపద చిత్రాలు. ఆయన తొలి దశాబ్దంలోని చిత్రాలన్నీ జానపదాలే. జనవరి 1941లో విడుదలైన ఆయన తొలి సినిమా ధర్మపత్ని సాంఘికమనుకోండి. తర్వాత పదేళ్ల పాటు చూసుకుంటే అంటే డిసెంబరు 1950 వరకూ నుండి సీతారామజననం ('44), మాయాలోకం (45) , ముగ్గురు మరాటీలు (46), పల్నాటియుద్ధం (47), రత్నమాల (48), బాలరాజు (48), లైలా మజ్నూ (49), కీలుగుఱ్ఱం (49) స్వప్నసుందరి (50) శ్రీ లక్ష్మమ్మకథ (50) పల్లెటూరి పిల్ల (50) పరమానందయ్య శిష్యులు (50) - 12 సినిమాలు. వీటిల్లో సాంఘికం ఎక్కడుంది?

'సంసారం' అనే సాంఘిక సినిమా డిసెంబరు 1950లో వచ్చింది. మళ్లీ ఆ వెనువెంటనే జానపదాలు. 1951 లో ఆయన సినిమాలు - మంత్రదండం, స్త్రీ సాహసం, సౌదామిని, మాయలమారి మళ్లీ జానపదాలే కదా, అందువల్ల ప్రజలకు ఆయన్ను సన్నిహితం చేసినవి జానపదాలే! ఆయన తన 7 వ సినిమాతోనే సిల్వర్‌ జూబిలీ స్టార్‌ అయ్యారు. ఆ సినిమా బాలరాజు! మాయలూ, మంత్రాలూ, శాపాలూ, వరాలూ.. అన్నీ వున్న ఫక్తు జానపదం. నిర్మాతగా ఆయన తొలి ప్రయత్నం అన్నపూర్ణా ద్వారా తీసిన 'దొంగరాముడు' కాదు, అంజలీదేవి గారితో, యితర మిత్రులతో కలిసి తీసిన 'మాయలమారి' అనే 1951 నాటి జానపద సినిమా. అక్కినేని గారి కెరియర్‌లో గొప్ప మ్యూజికల్స్‌ - అంటే అన్ని పాటలూ బాగుండేవి - వాటిలో ముఖ్యమైన మూడు - సువర్ణసుందరి, జయభేరి, రహస్యం - జానపదాలే! అక్కినేని కెరియర్‌ బిల్డింగులో జానపదాలు ప్రముఖ పాత్ర వహించాయని చెప్పడానికి ఏమాత్రం సందేహించ నక్కరలేదు.

ఎందుకిలా జరిగింది? ఎందుకంటే జానపద సినిమాల పవర్‌ అలాటిది. వాటిలో కథ సూటిగా వుంటుంది. పాత్రలు ఏ మాత్రం కాంప్లికేషన్‌ లేకుండా వుంటాయి. అందువల్ల చిన్నపిల్లలకు, పెద్దల్లో వున్న చిన్నపిల్లవాడికి, (చందమామ పత్రిక నచ్చని పెద్దలున్నారా?) ఆట్టే చదువురానివాళ్లకు కథ బాగా అర్థమౌతుంది. మన జనాభాలో ఎక్కువ శాతం వున్నది వారే కాబట్టి ఆ తరహా సినిమాలు ఛట్టున తలకెక్కుతాయి. ఇప్పటిదాకా ప్రేక్షకులను ఏడిపించిన జానపద సినిమా లేదు. హీరోకు కష్టాలు వచ్చినా ఎలాగూ సుఖాంతం అని మనకు ముందే తెలుసు. అందుకే బి, సి సెంటర్లలో రిపీటెడ్‌ ఆడియన్సు వచ్చేది జానపద సినిమాలకే! ఇప్పుడు వస్తున్న యాక్షన్‌ సినిమాల్లో, సైఫై సినిమాల్లో, పాము సినిమాల్లో కూడా జానపద జాడలున్నాయి. సినిమా కళ యింత అభివృద్ధి చెందిన ఈ రోజుల్లోనే యిలా వుంటే సినిమా రూపు దిద్దుకుంటున్న ఆ రోజుల్లో 50 ఏళ్ల క్రితం అంతగా పరిణతి చెందని ప్రేక్షకులకు బుర్ర కెక్కేది జానపదాలే! అందువల్ల జానపదాల ద్వారానే నాగేశ్వరరావుగారు జనులకు చేరువయ్యారు. ''పాతాళభైరవి'' నాటికి నాగేశ్వరరావుగారికున్న జానపద హీరోయిజం అప్పుడు రామారావుగారికి లేదు. జానపదాలతో నాగేశ్వరరావుగారు ఎంత మమేకం అయిపోయారంటే సాంఘికాలకు ఆయన పనికి రాడంటారేమోనని ఆయన ప్యాంటు, చొక్కాతో ఫోటోలు తీయించుకుని, నిర్మాతలకు పంపారు.

నేను చెప్పేదానిలో కొంత పొసగని విషయం వున్నట్టు అనిపిస్తోందా? అక్కినేని ఆజానుబాహువు కాదు, కండపుష్టి వున్నవాడు కాదు అంటూనే జానపదహీరోగా రాణించాడు అనడం అసంబద్ధంగా వుందా? ఇక్కడే నాగేశ్వరరావుగారి ప్రతిభ బయటపడుతుంది. జానపదాల్లో సైతం ఆయన తన ఆంగికానికి, వాచికానికి సరిపోయే పాత్రలే ఎంచుకున్నారు. ఉదాహరణకి ''బాలరాజు'' సినిమాలో నాగేశ్వరరావుగారు కత్తి పట్టలేదు. వేణువు పట్టి జనాలందరినీ సమ్మోహితులను చేశారు. ఆడదంటే ఏమిటో, ప్రేమంటే ఏమిటో తెలియని గొల్లపిల్లవాడిగా - చూడచక్కని చిన్నది, ఏపుగా ఎదిగిన పిల్లది ఒకతె ఒంటి స్తంభం మేడ దిగివచ్చి వెంటబడ్డా కన్నెత్తి చూడని ముగ్ధబాలుడిిగా ఆంధ్ర ప్రేక్షకుల హృదయాలను అపహరించారు. 'బాలరాజు' శూరత్వంతో కాదు ప్రేమతత్వంతో ప్రేక్షకులను ఆట్టుకున్నాడు. బాలరాజు వచ్చిన పదేళ్ల తర్వాత ''సువర్ణసుందరి'' సినిమాలో నాగేశ్వరరావు మళ్లీ ఓ అభిశప్త ప్రేమికుడి పాత్ర వేశారు. ఆకర్షణశక్తిలో దానికీ దీనికీ సామ్యమూ వుంది, వ్యత్యాసమూ వుంది. బాలరాజు లాగే ''సువర్ణసుందరి''లో వేణువు పట్టుకుని ప్రియురాలిని ఆకర్షించడమూ వుంది. ప్లస్‌ కత్తి యుద్ధమూ వుంది, కాగడాలతో యుద్ధమూ వుంది. బాలరాజు హీరోలో ముగ్ధత్వం వుంటే సువర్ణసుందరి హీరోలో పరిపూర్ణత వుంది, శారీరక దార్డ్యత వుంది. ''బాలరాజు''కి దీటైన విజయాన్ని ''సువర్ణసుందరి'' సాధించింది. ''స్వప్నసుందరి''లో నాగేశ్వరరావు ఓ దేవకన్యను కలలో చూసి ప్రేమించి సాధించడం కనబడుతుంది. ''బాలరాజు''లో ఎస్‌.వరలక్ష్మిలా దీనిలో జి.వరలక్ష్మి ఆయన వెంటబడుతుంది. కానీ ఈయన అంజలికే అంకితమవుతాడు. దీనిలో హీరో వీరరసం చివరిలోనే కనబడుతుంది. తక్కినదంతా లవర్‌బోయ్‌గానే కనబడతారు.

దీని తర్వాత రెండేళ్లకు వచ్చిన ''జయభేరి'' సినిమా కూడా జానపదమే కానీ, అందులో నాగేశ్వరరావుగారి ఖడ్గవిన్యాసం కనబడదు, కళావిన్యాసం కనబడుతుంది. సినిమా రెండు భాగాలుగా అనుకోవచ్చు. కళ కళ కోసం కాదు, ప్రజలకోసం అని చూపించడం మొదటిభాగం. కళాకారుడు ప్రజల్లో వుండకుండా రాజాస్థానంలో వుంటే కలిగే అనర్థాన్ని రెండో భాగంలో చూపారు. ఈ సినిమాలో నాగేశ్వరరావుగారు తన విశ్వరూపాన్ని ప్రదర్శించారు.

క్రమేపీ జానపదాలనుండి నాగేశ్వరరావుగారు ఉద్దేశపూర్వకంగానే తప్పుకున్నారు. పోనుపోను జానపదాల స్థాయి తగ్గి, బొత్తిగా చీప్‌ సెట్టింగులతో ద్వితీయశ్రేణి నటులతో తీసేశారు. అలాటి పరిస్థితుల్లో ''రహస్యం'' ఆఫర్‌ వచ్చింది. భారీ తారాగణం, అంతకుమించిన భారీ సెటింగ్స్‌, పరమాద్భుతమైన పాటలు, మరుపురాని సంగీతం, వేదాంతం వారి దర్శకత్వం. ''రహస్యం'' తీసేనాటికి నాగేశ్వరరావుగారు 40లలో వున్నారు. పూర్ణచంద్రుడిలా మిలమిలలాడుతూ వున్నారు.కత్తియుద్ధాలూ చేశారు, మారు వేషాలూ వేశారు, ప్రేమికుడిగా, త్యాగధనుడిగా రాణించారు. కథలో గందరగోళం వల్ల సినిమా ఆశించినంత విజయం సాధించలేక పోయినా నటుడిగా నాగేశ్వరరావు వెలిగారు.

ఏతావాతా గమనించవలసిదేమిటంటే - జానపద చిత్రాల అభివృద్ధికి అక్కినేని వారి కంట్రిబ్యూషన్‌ ఎంతో వుంది. అలాగే అక్కినేని వారి కెరియర్‌కు జానపద చిత్రాల కంట్రిబ్యూషన్‌ చాలా వుంది. అందువల్ల 'జానపదాలు-అక్కినేని' అనేది దుష్టసమాసం కాదు, అందమైన ద్వంద్వసమాసం. అక్కినేని మరణం తర్వాత ఆయన పార్థివశరీరం వద్ద పెట్టిన ఫోటో చూడండి - ''కీలుగుఱ్ఱం''లో యువరాజు స్టిల్‌! ''దేవదాసు'', ''ప్రేమాభిషేకం''లో తాగుబోతు స్టిల్‌ కాదు. అంటే మరణంలో సైతం జానపద చిత్రాల నీడ ఆయనను వెన్నంటే వుంది. - ఎమ్బీయస్‌ ప్రసాద్‌ (జనవరి 2014)

జనవరి 28-30 వీక్లీకై ఎమ్బీయస్‌ : న్యూస్‌, వ్యూస్‌, రివ్యూస్‌ - 32

వీరభద్ర సింగ్‌ *పదవికి* భద్రత లేదు

అనేక యుద్ధముల నారితేరిన యోధుడు వీరభద్ర సింగ్‌ యిప్పుడు చిక్కుల్లో పడ్డారు. హిమాచల ప్రదేశ్‌ కాంగ్రెసు ఖాతాలో పడుతూండడానికి కారణమైన ఆయన యిమేజి అవినీతి ఆరోపణలతో పూర్తిగా మసకబారింది. బిజెపి నాయకుడు అరుణ్‌ జైట్లీ సాక్ష్యాలతో సహా ప్రధానమంత్రికి, సిబిఐకు రాశారు. వీరభద్ర సింగ్‌కు లంచాలిచ్చినట్టు చెప్పబడుతున్న వ్యాపారి తెలుగువాడు కావడం ఆసక్తికరం. మన తెలుగువాళ్లు హిమాచల ప్రదేశ్‌లో చాలా జలవిద్యుత్‌ ప్రాజెక్టులు పెట్టడం అందరికీ తెలిసిన విషయమే. లైసెన్సులు సంపాదించడానికి మనవాళ్లకు అలవాటైన పని యిదేననుకుంటా. వాకమళ్ల చంద్రశేఖర్‌ అనే వ్యాపారస్తుడు వెంచర్‌ ఎనర్జీ అండ్‌ టెక్నాలజీస్‌ అనే కంపెనీకి చీఫ్‌ ప్రమోటర్‌. 15 మెగావాట్ల సాయి కోఠీ హైడ్రో పవర్‌ ప్రాజెక్టు పెట్టాలని ప్రతిపాదన పెడితే 2002లో అప్పటి బిజెపి ప్రభుత్వం అనుమతి యిచ్చింది. 2002 డిసెంబరులో బిజెపి ఓడిపోయి కాంగ్రెసు నెగ్గి వీరభద్ర సింగ్‌ ముఖ్యమంత్రిగా వచ్చాడు. చంద్రశేఖర్‌ కంపెనీ ఎఫ్‌డిఐ (ఫారిన్‌ డైరక్ట్‌ ఇన్వెస్ట్‌మెంట్స్‌) నియమాలు ఉల్లంఘించినందుకు 2004లో ఆ లైసెన్సును రద్దు చేశాడు. ఆర్నెల్లు తిరగకుండా సెప్టెంబరు 2004లో అదే సంస్థతో ఎమ్‌ఓయు (మెమోరాండమ్‌ ఆఫ్‌ అండర్‌స్టాండింగ్‌) పై సంతకం పెట్టాడు. పైగా జూన్‌ 2007లో ప్రాజెక్టు ఇంప్లిమెంటేషన్‌ అగ్రిమెంటుపై కూడా సంతకం పెట్టాడు. ఇలా మనసు మారడానికి కారణం ఏమిటో అంకెలతో సహా బయటకు వచ్చింది.

చంద్రశేఖర్‌ 2009లో తనకు చెందిన తారిణి ఇన్‌ఫ్రాస్ట్రక్చర్‌ లిమిటెడ్‌లో కోటి రూపాయల విలువున్న పదిలక్షలను షేర్లను ఎలాటి ప్రీమియమూ లేకుండా ఫేస్‌వేల్యూ (ముఖవిలువ) పైనే వీరభద్ర సింగ్‌ భార్య ప్రతిభకు, కొడుకు విక్రమాదిత్యకు, కూతురు అపరాజితకు ఎలాట్‌ చేశాడు. 2011 లో చంద్రశేఖర్‌ వీరభద్ర, ప్రతిభలకు రూ. 3.90 కోట్ల అప్పు ఏ హామీ లేకుండా యిచ్చాడు. దానిలో నుండి వీరభద్ర ఆగస్టు 2011లో తన కొడుకు ఖాతాకు రూ.98 లక్షలు బదిలీ చేశాడు. ఇంకో మూడు నెలలకు చంద్రశేఖర్‌ విక్రమాదిత్య ఖాతాకు రూ. 2 కోట్లు బదిలీ చేశాడు. ఈ సమయంలో రాష్ట్రంలో బిజెపి ప్రభుత్వం వుంది. వీరభద్ర సింగ్‌ ఎంపీగా ఎన్నికై కేంద్రమంత్రిగా వున్నాడు. 2012 డిసెంబరులో బిజెపి దిగిపోయి వీరభద్ర సింగ్‌ మళ్లీ అధికారంలోకి వచ్చి 'మీ ప్రాజెక్టు అనుకున్నంత వేగంగా సాగడం లేదు రద్దు చేస్తాం' అని చంద్రశేఖర్‌ను బెదిరించాడు. వెంటనే చంద్రశేఖర్‌ 2013 ఫిబ్రవరిలో ప్రతిభ ఖాతాకు 60 లక్షలు, ఇంకో మూడు నెలలకు రూ. 1.20 కోట్లు వీరభద్ర ఖాతాకు పంపాడు. 2013 ఆగస్టులో వీరభద్ర తన భార్య ఖాతాకు రూ.1.20 కోట్లు బదిలీ చేశాడు. ఇవన్నీ ముట్టాక 2013 సెప్టెంబరులో చంద్రశేఖర్‌ కంపెనీకి 10 నెలల పొడిగింపు యిచ్చాడు వీరభద్ర. ఇవన్నీ బహిరంగంగా జరిగిన లావాదేవీలు. బల్ల కింద యిచ్చినవి ఎన్నో తెలియదు. జైట్లీ యివన్నీ బయటపెట్టగానే వీరభద్ర సింగ్‌ అతనిపై పరువునష్టం దావా వేస్తానని బెదిరించాడు. తన ఇన్‌కమ్‌టాక్స్‌ రిటర్న్‌స్‌ సమాచార హక్కు కింద అడిగి తీసుకున్నాడని కోపగించుకున్నాడు.

ఇది యిలా వుండగానే సిబిఐ ముంబయిలోని ఇస్పాత్‌ గ్రూపు ఆఫీసుపై దాడి చేసి పట్టుకున్న డాక్యుమెంట్లలో వారు మే 2009 నుండి జనవరి 2011 వరకు కేంద్ర ఉక్కుమంత్రిగా వున్న 'విబియస్‌'కు (వీరభద్ర సింగ్‌ పొడి అక్షరాలు) చెల్లించిన ముడుపుల గురించి రాసుకున్నది దొరికింది. వీరభద్రుడి అవినీతి విశ్వరూపం యిలా బయటపడడంతో మొన్న అతను ఢిల్లీకి వచ్చినపుడు సోనియా దర్శనం లభించలేదు. పైగా అతని కాబినెట్‌లోని యితర మంత్రులకు మాత్రం ఎపాయింట్‌మెంట్‌ యిచ్చి వారితో మంతనాలు సాగిస్తున్నారు. గతిలేని వీరభద్ర తను చంద్రశేఖర్‌ వద్ద అప్పు తీసుకున్నానని, అది పెట్టి రాంపూర్‌లోని తన ప్యాలెస్‌ను బాగు చేయించుకున్నాననీ చెపుతున్నారు. హిమాచల్‌ ప్రదేశ్‌లో బలంగా వున్న నాయకుడు వీరభద్ర సింగ్‌కు ప్రత్యామ్నాయం వెతకడం కాంగ్రెసుకు అంత సులభమైన పని కాదు.- ఎమ్బీయస్‌ ప్రసాద్‌ (జనవరి 2014)

వినోదాలూ - వివాదాలూ

ములాయం సింగ్‌ యాదవ్‌ తన సైఫయీ నియోజకవర్గంలో 1997 నుండి ప్రతీ ఏడాది తన పార్టీ తరఫున మహోత్సవం జరుపుతూ వుంటాడు. ఈ ఏడాది జరిపినది మాత్రం వివాదాల్లో చిక్కుకుంది. ముజఫర్‌ నగర్‌ అల్లర్లలో బాధితుల కోసం కట్టిన శిబిరాల నిర్వహణ బాగా లేదని ఓ పక్కన విమర్శలు వస్తూనే వున్నాయి. ఆ గొడవలు నడుస్తూండగానే యీ ఉత్సవం భారీగా నిర్వహించడంతో ప్రతిపక్షాలు విరుచుకుపడ్డాయి. ఆ శిబిరాలలో మరణాలు సంభవించాయని పత్రికలలో వార్తలు రావడంతో సుప్రీం కోర్టు రాష్ట్రప్రభుత్వాన్ని అడిగింది. ఎవరూ పోలేదు అని వారికి సమాధానం యిచ్చినా ఓ కమిటీ వేసింది. ఆ కమిటీ కొందరు పిల్లలు చనిపోయారని తేల్చింది. ఈ లోపున మరణాల గురించి మీడియావారు ప్రశ్నించినపుడు క్రీడామంత్రి నారద్‌ రాయ్‌ 'మరణాలు ఎక్కడైనా సంభవిస్తాయి. భవంతులలో వున్నవారు, శిబిరాలలో వున్నవారు, ఆఖరికి మనింట్లో వున్న పిల్లలు కూడా పోతారు' అన్నారు. హోం శాఖలో ప్రిన్సిపల్‌ సెక్రటరీ అనిల్‌ గుప్తా 'చలి వలన ఎవరూ చనిపోరు. అలా అయితే సైబీరియాలో ఎవరూ బతికి వుండేవారు కారు' అన్నాడు. వాటిపై విమర్శలు వెల్లువెత్తడంతో 'ఇవి కఠోరసత్యాలు అయితే కావచ్చు కానీ యిలా చెప్పడం మంచిది కాద'ని అఖిలేష్‌ వారిని మందలించాడు. అతను ఆ శిబిరాలను ఒకసారి మాత్రం చూసి వచ్చాడు. ములాయం ఒక్కసారీ వెళ్లలేదు.

ఈ నేపథ్యంలో సైఫాయిలో బొంబాయి తారలతో ఆటా, పాటా జరిగాయి. సల్మాన్‌ ఖాన్‌, మాధురీ దీక్షిత్‌, మాలికా శెరావత్‌ రణవీర్‌ సింగ్‌, హూమా ఖురేషీ వంటి తారలను, సంగీతదర్శకులు సాజిద్‌-వాజిద్‌ వాద్యబృందాన్ని ఏడు చార్టర్డ్‌ విమానాల్లో రప్పించారు. ఓ పక్క శిబిరాల్లో ప్రజలు ఛస్తూ వుంటే యివి అవసరమా? అని ప్రతిపక్షాలు, మీడియా దుమ్మెత్తి పోశాయి. చెప్పాలంటే విషాదాలూ, వినోదాలూ పక్కపక్కనే నడుస్తూ వుంటాయి. వరదలు వచ్చినపుడు కూడా జనాలు సినిమాలకు వెళుతూనే వుంటారు. చావు సమయంలో కూడా విందు భోజనాలు పెడతారు. కానీ ప్రభుత్వం నడుపుతున్న పార్టీ యిలా విలాసాలకు ఖర్చు పెట్టడంతో యీ గొడవ వచ్చింది. డాన్సు చేయడానికి వచ్చిన సినిమాతారలను మీడియా వారు 'ముజఫర్‌నగర్‌ బాధితులపై మీ అభిప్రాయం ఏమిటి?' అని అడిగినందుకు అఖిలేష్‌కు కోపం వచ్చింది. ''అటువంటి రాజకీయపరమైన అంశాలపై నన్ను అడగండి. కళాకారులు వాళ్లను అడుగుతారేం?'' అని మండిపడ్డాడు. ఈ ఉత్సవానికి రూ.300 కోట్లు ఖర్చయిందని రాసిన పత్రికాధిపతిపై కూడా విరుచుకుపడ్డాడు. ''మహా అయితే ఏ 8, 10 కోట్లు అయివుంటుంది. ఈ పెద్దమనిషి రాజ్యసభ సీటుకై అడిగాడు. ఇవ్వలేదని యిలా మసిపూస్తున్నాడు.'' అని. ముజఫర్‌ నగర్‌ గొడవల తర్వాత యిద్దరు ముస్లిము లీడర్లు సమాజ్‌వాదీ పార్టీని విడిచిపెట్టారు. ఇలా వుండగా మాధురీ దీక్షిత్‌ తను నటించిన ''డేఢ్‌ ఇష్కియా'' సినిమా ప్రివ్యూకు అఖిలేష్‌ను ఆహ్వానించింది. జనవరి 10 న వెళ్లవలసివుంది. కానీ యీ సినిమావాళ్లతో సన్నిహితంగా వుంటే యింకేం గొడవలొస్తాయోనన్న భయంతో అఖిలేష్‌ వెళ్లడం మానేశాడు. ఈ వివాదంపై సల్మాన్‌ ఖాన్‌ స్పందిస్తూ ఇలాటి ప్రదర్శనల ద్వారా వచ్చిన డబ్బును ప్రజాహితానికి ఖర్చు పెడుతున్నామని ప్రకటించాడు. సైఫయీలో వచ్చిన డబ్బుతో యుపిలో 200 మంచి బాలలకు గుండె ఆపరేషన్లు చేయిస్తున్నామనీ, ఒక మెడికల్‌ కాలేజీలో ఎకో మెషిన్‌, వెంటిలేటర్‌, పోర్టబుల్‌ ఎక్స్‌రే మెషిన్‌ కొనడానికి రూ.25 లక్షలు యిచ్చామనీ చెప్పాడు.- ఎమ్బీయస్‌ ప్రసాద్‌ (జనవరి 2014)

ఆపరేషన్‌ బ్లూస్టార్‌కు బ్రిటిషు లింకు

1984 నాటి ఆపరేషన్‌ బ్లూస్టార్‌కు మార్గరెట్‌ థాచర్‌ ప్రభుత్వం సహాయం అందించిందని ఓ బ్రిటిష్‌ పరిశోధకుడు వెల్లడించడం ఆసక్తి రగిలించింది. ఆపరేషన్‌ బ్లూస్టార్‌ గురించి కాస్త గుర్తు చేసుకుంటే 30 ఏళ్లు పోయినా యింకా దాని గురించి ఎందుకు మాట్లాడుకుంటున్నారో అర్థమవుతుంది. పంజాబ్‌లో సిక్కు మతానికి, రాజకీయాలకు ఎప్పణ్నుంచో సంబంధం వుంది. సిక్కు దేవాలయాలైన గురుద్వారాలు నిర్వహించే మతసంస్థ నుండే శిరోమణి అకాలీ దళ్‌ అనే రాజకీయపార్టీ పుట్టింది. వారు కాంగ్రెసును ఎన్నికల్లో ఓడించే స్థాయికి ఎదిగారు. వారిని అదుపు చేయడానికి ఇందిరా గాంధీ జర్నేల్‌ సింగ్‌ భింద్రన్‌వాలే అనే అతన్ని తయారుచేసింది. అతను అకాలీదళ్‌ వారు సిక్కులకు చేయవలసినంత చేయడం లేదన్న నినాదంతో ఉద్యమం నడిపాడు. సిక్కుల్లో తీవ్రవాదిగా మారాడు. పోనుపోను ఇందిరా గాంధీ చేయి దాటి పోయి సిక్కుల కోసం వేరే దేశం - ఖలిస్తాన్‌ ఏర్పడాలనే నినాదం అందుకున్నాడు. దానికి పాకిస్తాన్‌ దోహదపడింది. సిక్కు యువకులు భింద్రన్‌వాలేను దేవుడిగా కొలవ నారంభించారు. తను సృష్టించిన భస్మాసురుడు తనకూ, దేశభద్రతకు ఎసరు పెట్టడంతో అతన్ని నియంత్రించడానికి ఇందిర చాలా ప్రయత్నించింది. సాధ్యం కాలేదు. అప్పటికే అతను గురుద్వారాలలో ఆయుధాలు చేరవేయసాగాడు. అడ్డు చెప్పిన గురుద్వారా ప్రబంధక్‌ కమిటీలను బెదిరించాడు. ఈ విధంగా సిక్కుల పుణ్యస్థలమైన అమృత్‌సర్‌ స్వర్ణదేవాలయం మారణాయుధాలకు భాండాగారంగా మారింది. తీవ్రవాదుల అడ్డాగా మారింది.

భింద్రన్‌వాలేను నిర్మూలించాలంటే హింసామార్గం తప్పదు. కానీ అతను దాక్కున్నది పవిత్రస్థలంలో. అక్కడకు సైనికులు అడుగుపెడితే ప్రపంచంలోని సిక్కుల మనోభావాలు దెబ్బ తింటాయి. తీవ్రవాదులు ఆలయపవిత్రతను పాడు చేస్తున్నారన్న బాధ వారికి వున్నా, సైనికుల దాడి జరిపితే దేవాలయానికి తుపాకీ గుళ్లు తగులుతాయి కాబట్టి వారు ఒప్పుకోరు. సమస్యను ఎలా డీల్‌ చేయాలి? పరిపరివిధాల ఆలోచించిన తర్వాత ఇందిర ఏమైతే అది అయిందని సైనికచర్యకే పూనుకుంది. ''ఆపరేషన్‌ బ్లూస్టార్‌'' పేర ఇండియన్‌ మిలటరీలో కొందరితో కలిసి ప్లాన్‌ చేశారు. 1984 జూన్‌లో సైనికులు స్వర్ణదేవాలయంపై దాడి చేశారు. లోపలున్న తీవ్రవాదులు సైనికులపై కాల్పులు జరిపారు. భింద్రన్‌వాలేతో సహా తీవ్రవాదులు చచ్చిపోయారు. గుడికి కొన్ని చోట్ల దెబ్బ తింటే వాటిని రిపేరు చేశాకనే భక్తులను లోపలకి అనుమతించారు. సైన్యం బూట్లు బయట విడిచే దేవాలయంలో ప్రవేశించారని చెప్పినా, దేవాలయ పవిత్రతను కాపాడామని చెప్పినా సిక్కుల మనసు గాయపడింది. వారిలో కొందరు ఇందిరపై పగబట్టారు. 1984 అక్టోబరులో ఆమె అంగరక్షకులుగా వున్న సిక్కులిద్దరు ఆమెను కాల్చి చంపారు. ఆమె కుటుంబాన్ని సర్వనాశనం చేస్తామని ప్రపంచంలో యితర ప్రాంతాలలో వున్న ధనిక సిక్కులు ప్రతిన బూనారు.

ఈ ఆపరేషన్‌కు బ్రిటన్‌ ప్రభుత్వం సాయపడిందంటే వారికి ఆ ప్రభుత్వంపై కూడా పగబడతారు. అసలీ ఆరోపణకు మూలం ఏమిటి? కామన్‌వెల్త్‌ దేశాలలో బ్రిటిషు సేనల వినియోగంపై పరిశోధన చేస్తున్న ఫిల్‌ మిల్లర్‌ అనే పాత్రికేయుడు తను 30 ఏళ్ల బ్రిటిషుప్రభుత్వ దస్తావేజులు పరిశీలిస్తూ వుంటే ఒక లేఖ దొరికిందని చెప్పాడు. ప్రభుత్వంలో ఫారిన్‌ సెక్రటరీకి ప్రయివేటు సెక్రటరీగా పని చేసే ఒక వ్యక్తి, హోం సెక్రటరీ యొక్క ప్రయివేటు సెక్రటరీకి రాసిన లేఖ అది. అతను విడుదల చేసిన రెండు లేఖలు చూస్తే అర్థమయేదేమిటంటే - 'స్వర్ణదేవాలయంలో సిక్కు టెర్రరిస్టులను ఎలా తొలగించాలో సలహా చెప్పమంటూ భారత ప్రధాని బ్రిటన్‌ ప్రధానిని కోరగా ఆమె 1984 ఫిబ్రవరిలో హోం మంత్రికి చెప్పి ఒక స్పెషల్‌ ఫోర్సు (ఎస్‌ఏఎస్‌) ఆఫీసరును ఇండియాకు పంపింది. అతను వెళ్లివచ్చాక ఆ పర్యటన వివరాలు బయటకు వస్తే బ్రిటన్‌లో వున్న పంజాబీ సంతతివారు ఆందోళన చేయవచ్చన్న భయం అధికారులు వ్యక్తం చేశారు. ఇంతకీ వెళ్లిన అధికారి ఎటువంటి సలహా యిచ్చాడు అన్నది తెలియదు. ఆపరేషన్‌ బ్లూస్టార్‌ అతని ప్లాను ప్రకారమే జరిగిందా, భిన్నంగా జరిగిందా అనే విషయం కూడా తేలలేదు. ఆ ఆపరేషన్‌నకు నేతృత్వం వహించిన కె.ఎస్‌.బ్రార్‌ 'అంతా ఇండియన్‌ మిలిటరీ కమాండర్ల చేతనే ప్లాను చేయబడింది' అని చెప్తున్నారు.

ఆపరేషన్‌ బ్లూస్టార్‌లో బ్రిటన్‌ హస్తం వుందని యీ దశలో ఆరోపించడం సరైనది కాదు. అయిన బ్రిటన్‌ ప్రధాని డేవిడ్‌ కామెరూన్‌ దీనిపై విచారణకు ఆదేశించాడు. ఎందుకంటే బ్రిటన్‌లో సిక్కులు చాలా పలుకుబడి వున్నవారు. పైగా ఆనాటి ప్రధాని థాచర్‌ తన పార్టీకి చెందినది కాదు! - ఎమ్బీయస్‌ ప్రసాద్‌ (జనవరి 2014)

బెంగాల్‌లో మరో బలాత్కారం కేసు

బెంగాల్‌లో ఏదైనా గొడవ జరిగినప్పుడల్లా మమతా బెనర్జీ దాన్ని ప్రతిపక్షాల సృష్టిగా వర్ణించడం కద్దు. డిసెంబరులో జరిగిన గొడవ అలా కొట్టి పారేయడానికి వీల్లేకుండా జరిగింది. 24 పరగణాల జిల్లాలో కామధుని ఊళ్లో గత ఏడాదిజూన్‌లో కాలేజీలో చదువుతున్న ఒక బాలికను పట్టపగలు నడివీధిలోంచి ఎత్తుకుపోయి, సామూహిక అత్యాచారం జరిపి చంపివేశారు. ఆమె శవం ఒక గోతిలో దొరికింది. దానిపై ప్రభుత్వం ఏ చర్యా తీసుకోలేదు. అదే జిల్లాలో మధ్యమ్‌గ్రామ్‌ అనే వూళ్లో బిహార్‌ నుండి వచ్చి స్థిరపడిన ఒక టాక్సీడ్రైవరు కూతురి కథ మరీ విషాదంగా పరిణమించింది. ఆమెకు 16 ఏళ్లు. స్కూల్లో చదువుతోంది. 2013 అక్టోబరు 25న ఆమెను కొంతమంది పోకిరీలు ఎత్తుకుపోయి సామూహిక బలాత్కారం చేసి పొలాల్లో పడేశారు. స్పహ వచ్చాక ఆమె యింటికి వచ్చి తండ్రికి చెప్పింది. ఇద్దరూ పోలీసు స్టేషన్‌కు వెళ్లి ఫిర్యాదు చేసి వస్తూండగానే తండ్రి కళ్లెదురుగా అదే గ్యాంగ్‌ ఆమెను మళ్లీ ఎత్తుకుపోయారు. మళ్లీ బలాత్కరించి యీ సారి రైల్వే ట్రాక్‌ మీద పడేశారు, ఏ రైలు కిందో పడి చస్తుందని. కానీ రైలు వచ్చేలోపున ఆమెకు స్పృహ వచ్చి యిల్లు చేరింది. ఈమె కథను స్థానిక పత్రికలు కూడా పెద్దగా పట్టించుకోలేదు. అక్కడుంటే ప్రమాదం అనుకుని నవంబరులో కుటుంబం మొత్తం కలకత్తాకు వచ్చేశారు. ఊరికి దూరంగా ఎయిర్‌పోర్టు దగ్గర్లో కాపురం పెట్టారు. నెలన్నర తిరిగేసరికి ఈ గ్యాంగ్‌ అక్కడ కూడా ప్రత్యక్షమైంది. డిసెంబరు 23 న పోలీసులు వచ్చి అడిగినపుడు ఏం జరగలేదని చెపితే చంపుతాం జాగ్రత్త అని బెదిరించారు.

తర్వాత ఏం జరిగిందో స్పష్టంగా తెలియదు కానీ తండ్రి టాక్సీ నడపడానికి వెళ్లాడు. తల్లి నీళ్లు తెచ్చుకోవడానికి బయటకు వెళ్లింది. తిరిగి వచ్చి చూసేసరికి ఆమె ఒళ్లు కాలిపోయింది. 60% (బర్న్‌స్‌) గాయాలతో ఆసుపత్రిలో చేర్చారు. అవమానం భరించలేక ఆమె తనకు తాను నిప్పంటించుకుని ఆత్మహత్యాప్రయత్నం చేసింది అనసాగారు పోలీసులు. 8 రోజుల చికిత్స తర్వాత డిసెంబరు 31 న ఆమె మరణించింది. మరణవాంగ్మూలంలో తను ఆత్మహత్య చేసుకోలేదని, వాళ్లే నిప్పంటించారని చెప్పింది. కొందరు పోలీసులు పోస్టుమార్టం జరపకుండా శ్మశానికి తీసుకుని వెళ్లి దహనం చేసేద్దామని ప్రయత్నించారు. ఈ వార్త బయటకు రావడంతో కలకత్తాలో పెద్ద ఎత్తున కలకలం రేగింది. ప్రతిపక్షంలో వున్న సిపిఎం, మహిళా సంస్థలు, మానవహక్కుల సంస్థలు - అన్నీ వూరేగింపులు లేవదీసి దాన్ని అడ్డుకున్నారు. అక్టోబరులో ఆమె ఫిర్యాదు యిచ్చినపుడు వైద్య పరీక్షలు ఎందుకు జరపలేదని పోలీసులను నిలదీశారు. పోలీసులు ఆరుగురిని యిప్పుడు అరెస్టు చేశారు. ఈ సంఘటన గురించి వినగానే ఆమె తండ్రికి బిహార్‌ ప్రభుత్వం రూ.1 లక్ష చెక్కు పంపింది. కొందరు పోలీసులు దానికి అభ్యంతరం తెలిపారు. కూతురి సంక్షేమం అంత ముఖ్యమనుకుంటే తండ్రి టాక్సీ నడపడం మానేసి బిహార్‌ వెళ్లి పోవాల్సింది అని వాదించారు.

అతను సిపిఎం నాయకులను వెంటపెట్టుకుని రాష్ట్రపతి ప్రణబ్‌ ముఖర్జీ వద్దకు వెళ్లి తన గోడు వినిపించుకున్నాడు. పోలీసులకు ఫిర్యాదు చేయడం వలననే ఆ అమ్మాయి పరిస్థితి మరింత దిగజారిందని అర్థమైనా మమతా బెనర్జీ చలించలేదు. పోలీసులను వెనకేసుకుని వచ్చి యిదంతా ప్రతిపక్షాలు ఆడుతున్న నాటకం అని కొట్టిపారేసింది. నిజానికి మమతా బెనర్జీ అధికారంలోకి వచ్చాక బంద్‌లు, నిరసనలు బాగా తగ్గి ప్రజలు హమ్మయ్య అనుకుంటున్నారు. కానీ యిలాటి చేష్టల వలన రోజూ ఒక ప్రదర్శన జరపవలసిన అవసరాన్ని ఆమెయే సృష్టిస్తోంది. - ఎమ్బీయస్‌ ప్రసాద్‌ (జనవరి 2014)

జనవరి 31 వీక్లీకై నితీశ్‌ కష్టాలు

అనేక సౌకర్యాలున్న గుజరాత్‌ను పాలించే మోదీ కంటె బిహార్‌ ముఖ్యమంత్రి నితీశ్‌ కుమార్‌ కొన్ని విషయాలలో మెరుగైన పరిపాలకుడిగా మన్ననలు పొందాడు. బిహార్‌ వంటి రాష్ట్రాన్ని పట్టాలెక్కించడం చాలా కష్టమని అందరికీ తెలుసు. బిజెపితో కలిసి ప్రభుత్వం నడిపినంతకాలం నితీశ్‌ అవినీతిని సహించకపోవడమే కాదు, పార్టీలో క్రమశిక్షణారాహిత్యాన్ని కూడా భరించలేదు. నిజానికి అతని పార్టీ మంత్రులు 17 మంది వుంటే వారిలో 10 మంది లాలూ యాదవ్‌ కాబినెట్‌నుండి తీసుకున్నవాళ్లే. కొత్త నాయకత్వాన్ని తయారుచేసుకునే బదులు లాలూని బలహీనపరచడానికి అతని పార్టీ నుండి ఫిరాయింపులను ప్రోత్సహించాడు నితీశ్‌. వారికి పదవులు యిచ్చి ఆకట్టుకున్నాడు. అయితే వాళ్లను హద్దు మీరకుండా అదుపులో పెట్టాడు. 2005లో బోగస్‌ డిగ్రీ కుంభకోణంలో యిరుక్కున్నందుకు జీతన్‌ రామ్‌ మాంరి­ని తీసేశాడు. రామానంద్‌ ప్రసాద్‌ సింగ్‌పై పదేళ్ల కితం నాటి అవినీతి కేసు 2008 మేలో బయటకు వస్తే అతన్నీ తీసేశాడు. ప్రభుత్వానికి సంబంధించిన రహస్యదస్తావేజులను మీడియాకు లీక్‌ చేసినందుకు జంషెడ్‌ అష్రాఫ్‌ అనే మంత్రిని 2010 ఫిబ్రవరిలో తొలగించాడు. ఇదంతా గతం. 2013 జూన్‌లో బిజెపితో బంధం తెంపుకోవడంతో యిప్పుడు నితీశ్‌ మైనారిటీ ప్రభుత్వాన్ని నడుపుతున్నారని గ్రహించి మంత్రులు తోక ఝాడించడం మొదలుపెట్టారు. నితీశ్‌ ఏమీ చేయలేని పరిస్థితిలో పడ్డాడు.

రామయ్యా రామ్‌ అనే మంత్రి బంగళాలో కొంత భాగం ప్రైవేటు ఆస్తి అని కోర్టు తీర్పు యిచ్చింది. నాకు యింకో బంగళా యివ్వండి అని నితీశ్‌ను అడిగితే చూద్దాంలే అన్నాట్ట. అతనికి ఒళ్లు మండి ముఖ్యమంత్రి నా డిమాండు పట్టించుకోవడం లేదు అని 2013 ఆగస్టులో బహిరంగంగా విమర్శించాడు. అంతేకాదు యీ మధ్యే 'నేనే 2014 ఎన్నికల్లో హాజీపూర్‌ నుండి లోకసభ అభ్యర్థిని' అని ప్రకటించుకున్నా నితీశ్‌ కిమ్మనలేదు. ఐదేళ్ల క్రితం 2009 మార్చిలో నాగమణి అనే మంత్రి తనను తాను యిలాగే లోకసభ అభ్యర్థిగా ప్రకటించుకుంటే హత్తెరీ అని నితీశ్‌ అన్ని కాబినెట్‌లోంచి తీసిపారేశాడు. లోకసభ అభ్యర్థుల ఎంపికపై ఆగ్రహం వ్యక్తం చేస్తూ పదవికి రాజీనామా చేస్తానని నితీశ్‌ మిశ్రా అనే మంత్రి అంటే వెంటనే రాజీనామా ఆమోదించేశాడు. అప్పటికీ యిప్పటికీ యిదీ మార్పు. నరేంద్ర సింగ్‌ అనే మంత్రి 'నితీశ్‌ అధికారులపై ఆధారపడి పరిపాలన చేస్తున్నాడు' అంటూ విమర్శించినా నితీశ్‌ చర్య తీసుకోలేదు. ఎందుకంటే నరేంద్ర మంత్రి కాగా, అతని యిద్దరు కొడుకులు ఎమ్మెల్యేలు. బిజెపితో తెగతెంపులు చేసుకున్నాక తనకు ఉపముఖ్యమంత్రి పదవి యివ్వాలని అడిగివున్నాడు. ఇప్పుడు ఏ మాత్రం వివాదం తెచ్చుకున్నా నితీశ్‌ను పడగొట్టే ప్రయత్నం చేయవచ్చు.

భీమ్‌ సింగ్‌ అని మరో మంత్రి వున్నాడు. గత ఆగస్టులో దేశ సరిహద్దుల్లో జవాన్లను చంపివేశారు. వారిలో నలుగురు బిహారీలు. వారి శవాలు సొంత రాష్ట్రానికి తిరిగివచ్చినపుడు యీ పెద్దమనిషి 'చచ్చి అమరవీరులు కావడానికే మిలటరీలో చేరతారు కొందరు' అన్నాడు. అందరూ ముక్కున వేలేసుకున్నారు. వెంటనే మోదీ యిదీ జెడియు నాయకుల తీరు అంటూ సభల్లో చెరిగేశాడు. నితిన్‌ భీమ్‌ సింగ్‌ చేత క్షమాపణ చెప్పించి వదిలేశాడు. 2011లో యితను తన జనతా దర్బార్‌లోంచి వెళ్లిపోతూ వుంటే నితీశ్‌ చివాట్లువేసి కూర్చోబెట్టాడు. ఈ రోజు ఆ పరిస్థితి లేదు. అక్టోబరులో తన పార్టీ రాజ్యసభ సభ్యుడు నరేంద్ర మోదీని తమ పార్టీ సమావేశాల్లో మెచ్చుకున్నపుడు నితీశ్‌ ఏమీ చేయలేకపోయాడు. డిసెంబరులో శ్యామ్‌ రజక్‌ అనే మంత్రి పట్నా దూరదర్శన్‌లో అసిస్టెంటు డైరక్టరుగా పని చేస్తున్న రత్నా పుర్‌కాయస్థ అనే మహిళకు ఒక ఉద్యోగి గురించి సిఫార్సు చేయడానికి ఫోన్‌ చేశాడు. ఆమె నిరాకరించడంతో అతని మనుష్యులు ఆమె ఆఫీసుకి వెళ్లి బెదిరించారు. ఆమె మంత్రిపై పోలీసు కంప్లయింట్‌ యిచ్చింది. మంత్రిపై చర్యలు తీసుకోవడానికి నితీశ్‌కు చేతులు రావడం లేదు. ఎందుకంటే అతను మహాదళితకులాలకు చెందినవాడు. అంటే దళితుల్లోనే దళితుడన్నమాట. అతనికి ఆ కులాల మద్దతు చాలా వుంది.

దీన్ని బట్టి తెలిసేదేమిటంటే - నాయకుడికి ఎంత చిత్తశుద్ధి వున్నా, రాజకీయంగా బలంగా వుంటే తప్ప మంచి పరిపాలన అందించలేడు. - ఎమ్బీయస్‌ ప్రసాద్‌ (జనవరి 2014)

జనవరి 32 వీక్లీకై ఏడో నిజాం ఎలాటివాడు?

మామూలుగా అయితే చరిత్ర గురించి ఎవరూ పట్టించుకోరు. తెలంగాణ తీర్మానంపై చర్చ ధర్మమాని ఏడో నిజాం మంచిచెడ్డల గురించి శాసనసభ్యులు వాదోపవాదాలు చేసుకున్నారు. ఆయన ఉస్మానియా యూనివర్శిటీ, ఉస్మానియా ఆసుపత్రి కట్టించి విద్య, వైద్యం ప్రోత్సహించాడని ఒకరంటే, అంత మంచివాడైతే ఆయనకు వ్యతిరేకంగా సాయుధపోరాటం ఎందుకు చేశారట? అని మరొకరు అడిగారు. భగవద్గీత అనువాదానికి డబ్బిచ్చి, తిరుపతి గుడికి డబ్బులు పంపి, హిందువుల పట్ల ఆదరం చూపాడంటే ఒకరంటే, హిందువుల పట్ల వివక్షత చూపి ఇస్లాంలోకి మతమార్పిడులు ప్రోత్సహించాడని మరొకరు అన్నారు. ఇంతకీ ఆయన ఎలాటివాడు? ఎవరు నిజం చెపుతున్నారు? నిజాంల పాలన గురించి నేను వెబ్‌సైట్లో రాస్తున్న ''నిజాం కథలు'' సీరియల్‌లో అనేక వివరాలు యిస్తున్నాను. అవి చదివే ఓపిక లేనివారికి ఆయన గురించిన వాస్తవాలు క్లుప్తంగా యీ వ్యాసంలో యిస్తున్నాను.

సాయుధపోరాటం జరిపినది, పోలీసు చర్య ద్వారా పటేల్‌ గద్దె దింపినదీ ఏడో నిజాం ఉస్మాన్‌ ఆలీ ఖాన్‌ని. అతని తండ్రి, ఆరో నిజాం అయిన మహబూబ్‌ ఆలీ ఖాన్‌ ఉదారుడు, నిదానస్తుడు, కుట్రలకు, కుతంత్రాలకు పోయేవాడు కాదు. రోజువారీ పనులను దివాన్లకు అప్పగించి విలాసంగా జీవితం గడిపేవాడు. హంగూ ఆర్భాటంతో ఆర్థికవ్యవస్థను కుప్పకూలే స్థితికి తెచ్చాడు. అతని వారసుడు ఉస్మాన్‌ నిరాడంబరుడు, నిర్మొహమాటి, సంశయజీవి. గోప్యత ఎక్కువ, కుట్రలు ప్రోత్సహించేవాడు. తన మాటే చెల్లాలన్న మంకుపట్టుంది. దివాన్లను నమ్మకుండా తరచుగా మార్చేవాడు. 1911లో తండ్రి మరణానంతరం ఉస్మాన్‌ రాజ్యానికి వచ్చాడు. 1949లో భారతసైన్యం చేతిలో ఓడిపోయి సింహాసనం వదిలిపెట్టాడు. ఈ 38 ఏళ్ల పాలనను రెండు భాగాలుగా విడగొట్టవచ్చు. తొలి 20 ఏళ్లు అతడు సంస్కరణలు చేసి, ప్రాజెక్టులు కట్టి కొన్ని మంచిపనులు చేశాడు. తనకు 45 వచ్చేసరికి అంటే 1931 నాటికి అతనిలో మార్పు వచ్చింది. సంస్కరణలు వెనకబడ్డాయి. తర్వాతి కాలంలో పెడదారి పట్టాడు. పరిపాలనలో ఆఖరి పుష్కరకాలం అధ్వాన్నంగానే నడిచిందని చెప్పాలి.

మొదటగా గమనించవలసినదేమిటంటే - నిజాం హైదరాబాదును తప్పించి తక్కిన ప్రాంతాలను పట్టించుకోలేదు. నీటి సౌకర్యం కోసం ప్రాజెక్టులు కట్టాడు తప్ప, పట్టణాలలో, గ్రామాల్లో నివాస సౌకర్యాలు వుండేవి కావు. అందుకని డబ్బున్నవాళ్లందరూ గ్రామాల్లో భూములున్నా హైదరాబాదులోనే కాపురం వుండేవారు. జిల్లాలలో చాలా పట్టణాలకు విద్యుత్‌ సౌకర్యం కూడా వుండేది కాదు. ఇక గ్రామీణ ప్రాంతాల మాట చెప్పనే అక్కరలేదు. నిజాంలు తమ కోసం, తన బంధువుల కోసం హైదరాబాదులో భవంతులు కట్టుకుంటే, ఆ నగరానికి డ్రైనేజి సౌకర్యం ఏర్పాటు చేస్తే, చెరువులు తవ్విస్తే వాటిని చూపి అభివృద్ధి అనుకోమంటారు కొందరు. దేశంలోని నగరాల్లో ఐదో స్థానంలో రాజధాని వుండి, అధమస్థానంలో తక్కిన వూళ్లు వుంటే అదేం గొప్ప? పాలన ఎలా వుందో తెలుసుకోవాలంటే తలసరి ఆదాయం ఎలా వుందో, రాజ్యం మొత్తంమీద విద్య, వైద్య సౌకర్యాలు ఎలా వున్నాయో, శాంతిభద్రతలు ఎలా వున్నాయో, ప్రజల హక్కులు ఏ మేరకు కాపాడబడ్డాయో, అధికారుల దాష్టీకంపై నియంత్రణ ఎలా వుందో... యిలాటివి చూసి అప్పుడు అంచనా వేయాలి. ఆ విధంగా చూస్తే పాలకుడిగా నిజాంకు చాలా తక్కువ మార్కులు పడతాయి. 1914లో నిజాం రాజ్యంలో అక్షరాస్యత 2.8% ! చదువుకున్నవాళ్లు తనకు ఎదురు తిరుగుతారన్న భయం కొద్దీ నగరంలో తప్ప వేరెక్కడా కాలేజీలు, హైస్కూళ్లు లేకుండా చేశాడు. గ్రామాలో బళ్లు వుండేవి కావు. పట్టణాలలో వున్నవి కూడా స్థానికుల మాతృభాషలో కాదు, ఉర్దూ మీడియంలో! 1956 నాటికి తెలంగాణలో వున్న మొత్తం స్కూళ్ల సంఖ్య ఒక్క గుంటూరు జిల్లాలోని స్కూళ్ల సంఖ్యకు సమానం కాదు. ఇక నిజాం రాజ్యం ఏ విధంగా గొప్పదనుకోవాలి?

పదవి చేపట్టగానే ఉస్మాన్‌ వెట్టి చాకిరీని, దేవదాసీ వ్యవస్థను నిషేధించాడు. సంపన్నులు ఆడే కోడిపందాలు, ఎడ్లపోటీలను కట్టడి చేశాడు. ప్రభుత్వోద్యోగుల కోసం జమీందారులు ఏర్పరచే గానాబజానాలను నిషేధించాడు. కోర్టు గదుల్లో పొగతాగడం నిషేధించి డ్రస్‌ కోడ్‌ విధించాడు. ఈ నిషేధాలన్నీ ప్రజలకోసమే. తను మాత్రం వ్యక్తిగత స్థాయిలో ఏ సుఖాన్నీ వదులుకోలేదు. అజంఠా, ఎల్లోరా గుహల్లోని చిత్రాలు కాపాడడానికి చర్యలు తీసుకున్నాడు. హైదరాబాదులో హైకోర్టు కట్టించాడు. మూసీనది పొడవునా కరకట్టలు పటిష్టపరిచాడు. మూసీపై డ్యామ్‌ను నిర్మించాడు. ఉస్మాన్‌ సాగర్‌, హిమాయత్‌ సాగర్‌ తవ్వించాడు. వీధులు విస్తరించాడు. సిమెంటు రోడ్లు వేశాడు. 1000 కెవి థర్మల్‌ స్టేషన్‌ నెలకొల్పారు. నగర అభివృద్ధికోసం ట్రస్టును ఏర్పరచాడు. తన రాజ్యాన్ని సముద్రం అవతలికి విస్తరించాలంటే సముద్రతీరానికి మార్గం వుండాలని యోచించిన నిజాం మడగావ్‌ రేవుకు చేరడానికై హైదరాబాదు నుండి గదగ్‌కు రైల్వే లైను వేయించాడు. 1935 నాటికి ఉస్మాన్‌కి తన రాజ్యంపై పూర్తి పట్టు లభించింది. రాజ్యపు ఆర్థికపరిస్థితి చాలా బావుంది. అనేక నీటిపారుదల ప్రాజెక్టులు పూర్తయ్యాయి. నిజాం కట్టించిన ప్రాజెక్టుల్లో తలమానికమైన నిజామాబాద్‌లో నిజాం సాగర్‌, మహబూబ్‌నగర్‌లో కోయిల్‌ సాగర్‌, ఖమ్మంలో వైరా, పాలేరు ప్రాజెక్టులు పూర్తయ్యాయి. మద్రాసు రాష్ట్రంతో తుంగభద్ర జలాల పంపిణీపై 80 ఏళ్లగా నానుతున్న సమస్య ఒక కొలిక్కి వచ్చి సామరస్యంగా పరిష్కారమైంది. మరిన్ని ఎకరాల భూమి సాగులోకి వచ్చింది. ఇలా రావడంతో వ్యవసాయంలో మార్గదర్శకం వహించాలని కోరుతూ కోస్తా ప్రజలను నిజాం ఆహ్వానించాడు. వారు వచ్చి తెలంగాణలో స్థిరపడ్డారు.

మొదటి ప్రపంచ యుద్ధ సమయంలో ప్రజాధనాన్ని బ్రిటిషువారికి సమర్పించి, నిజాం పెద్ద పెద్ద బిరుదులు పొందాడు. వారి నుండి అమితమైన అధికారాలు పొంది పోనుపోను నియంతగా మారిపోయాడు. పన్నులపై వచ్చే ఆదాయంలో ఎంతభాగం నిజాం తీసుకోవచ్చు అనేదానిపై ఆంగ్లేయుల నియంత్రణ వుండేది. వారిని ఖుషామత్తు చేసి తన రాజభరణాన్ని 50 లక్షల రూపాయలకు పెంచుకున్నాడు నిజాం. అంతేకాదు, నజరానాల రూపంలో పదవులు ఆశించే జమీందార్ల నుండి, ఉద్యోగార్థుల నుండి బోల్డంత డబ్బు, కానుకలు వసూలు చేసేవాడు. నజరానా చెల్లించినవారు అసమర్థులైనా, అవినీతిపరులైనా సరే పదవులు యిచ్చేసేవాడు. ప్రజల సమస్యలను తెలుసుకోవడానికి తొలినాళ్లలో రాజ్యంలో పర్యటనలు చేసిన నిజాం తర్వాతి రోజుల్లో కానుకలు వసూలు చేసుకోవడానికి మాత్రం వెళ్లేవాడు. ఉస్మానియా యూనివర్శిటీ పెట్టాడు కానీ దానిలో బోధనా భాష ఏది? జనాభాలో 14% మాట్లాడే ఉర్దూ! తెలుగు (48%), మరాఠీ(26%) , కన్నడ (12%) భాషలకు దానిలో చోటు లేదు. ప్రజల్లో 85% మంది హిందువులు, 12% మంది ముస్లిములు వుంటే ఉద్యోగులలో అధికశాతం ముస్లిములే. వారు కూడా యితర ప్రాంతాల నుండి వచ్చినవారు. సిద్దిక్‌ దీన్‌దార్‌ అనే వ్యక్తి మతమార్పిడులను ప్రోత్సహిస్తూ ఉద్యమం నడిపాడు. సిద్దిక్‌ చర్యలకు తమకు సంబంధం లేదని ప్రభుత్వం ప్రకటించింది కానీ హిందువులు నమ్మలేదు. ఈ వివక్షతకు, మతమార్పిడికి వ్యతిరేకంగా ఆర్యసమాజ్‌ 1937 నుండి పోరాడసాగింది. అంతకుముందే 1926లో మజ్లిస్‌ ఏర్పడింది. నిజాం రాజ్యంలో స్థానిక ముస్లింల దుస్థితి బాపడానికి సంస్కరణవాదంతో ప్రారంభమైంది. కానీ దేశంలోని యితర ప్రాంతాల్లో ఎదుగుతున్న ముస్లిం లీగ్‌తో కలిసి పనిచేయసాగింది. ఇది కాక కాంగ్రెస్‌ కూడా యిక్కడ శాఖ ప్రారంభించింది. సివిల్‌ లిబర్టీస్‌ వారు కూడా పోరాడేవారు.

నిజాం వీళ్లందరినీ అణిచివేయడానికి చూశాడు. ఎలాటి ఉద్యమకారులైనా సరే అంతిమంగా తన అధికారానికి ముప్పుగా తయారవుతారని అతని భయం. వీళ్లని జైల్లో పెట్టాడు. పత్రికలు పెట్టనిచ్చేవాడు కాడు. సభలు జరపనిచ్చేవాడు కాడు. జమీందార్ల ద్వారా ప్రజలను అణచివేసేవాడు. వారి స్వేచ్ఛను హరించాడు. రాజ్యంలో మూడోవంతు జాగీర్ల రూపంలో వుంది. రాజ్యం యొక్క మొత్తం ఆదాయం 8 కోట్ల రూపాయలుంటే దానిలో 70% ఆదాయం 19 మంది జాగీర్దార్లకు వచ్చేది. జాగీర్దార్లు తమ సొంత ప్రాంతాలలో ప్రభుత్వ ప్రాంతాలతో పోలిస్తే పది రెట్ల పన్నులు వసూలు చేసేవాళ్లు, ప్రజలను పీడించేవారు. వెట్టి చాకిరీ మళ్లీ వచ్చేసింది. నజరానాలు ముడుతున్నందున నిజాం నోరెత్తేవాడు కాడు. 1940ల నుండి నిజాం ప్రజల్లోకి రావడం మానేశాడు. నల్లమందుకి అలవాటు పడ్డాడు. ఏ దివాన్‌ను సవ్యంగా పాలించనివ్వలేదు. ఇంతలో రెండవ ప్రపంచయుద్ధం వచ్చింది. బ్రిటన్‌కు విపరీతంగా సహాయం చేసి వాళ్ల ఆదరాన్ని మరింతగా పొందాడు. భారతదేశం నుండి విడిచిపెట్టే రోజు వస్తే తన రాజ్యం తనకు అప్పగించి వెళతారని నమ్మాడు. కాంగ్రెసు అధికారంలోకి వస్తే ప్రజాస్వామ్యం వస్తుందని, అది నిజాం రాజ్యం పొలిమేరల్లోకి రాకుండా వుండాలని మజ్లిస్‌, నిజాం కోరుకున్నారు. తన రాజరికం కొనసాగడానికి నిజాం మజ్లిస్‌ చెప్పినట్టు ఆడసాగాడు. 1947లో బ్రిటిషువాళ్లు వెళ్లిపోయారు. తన రాజ్యం నెలకొల్పడానికి యిదే అదను అనుకున్నాడు నిజాం. పూర్వం తన ఏలుబడిలో వున్న మచిలీపట్నం, బీరారు అన్నిటినీ మళ్లీ సంపాదించాలనుకున్నాడు.

దివాన్‌ సి.పి.రామస్వామి అయ్యర్‌ ప్రోద్బలంతో ట్రావన్‌కూర్‌ సంస్థానం తాము స్వతంత్ర రాజ్యమని 1947 మే 9న ప్రకటించుకుంది. నిజాంకు అది ఆదర్శప్రాయమైంది. జూన్‌ 6న ఆయనా ఒక ఫర్మాన్‌ విడుదల చేసారు - బ్రిటిషు పాలన అంతరించడంతో తన స్వతంత్య్రం తనకు తిరిగి వచ్చిందని ఆయన ప్రకటించుకున్నారు. 'ఆజాద్‌ హైదరాబాద్‌ జిందాబాద్‌ - అల్‌ హజ్రత్‌ పాయిందాబాద్‌' అనే నినాదాల మధ్య చార్మినార్‌పై అసఫ్‌ జాహీ పతాకం ఆవిష్కరించబడింది. నిజాంను ఎగదోసినది కాశీం రజ్వీ నాయకత్వాన రజాకార్లు. రజాకార్లు చేసిన దోపిడీలు, ఘాతుకాలు అన్నీ యిన్నీ కావు. నిజాం వాళ్లను ఏమీ అనలేదు. రజ్వీ బంగాళాఖాతం దాకా తన రాజ్యాన్ని విస్తరింపచేస్తాడని ఆశ పెట్టుకుని నిజాం అతని చేతిలో కీలుబొమ్మగా మారాడు. జాగీర్దార్లకు, రజాకార్లకు, కాంగ్రెసువారికి, కమ్యూనిస్టులకు మధ్య తన రాజ్యంలో అంతర్యుద్ధం జరిగినా పట్టించుకోలేదు. తను స్వతంత్ర రాజుగా వెలగాలి. భారత్‌తో కుదరకపోతే పాకిస్తాన్‌లో విలీనమవ్వాలి. తన రాష్ట్రంలో 85% మంది హిందువుల మనోభావాలు ఎలా వున్నా తనకు అనవసరం. ఈ స్వార్థబుద్ధే నిజాం కొంప ముంచింది. 1948లో పోలీసు చర్యతో సర్దార్‌ పటేల్‌ నిజాం ఆశలు అడుగంటించాడు.

ఇదీ చరిత్ర. 38 ఏళ్ల పాలనలో నిజాం కొన్ని ప్రజోపయోగమైన పనులు చేస్తే, హైదరాబాదును సుందరంగా తీర్చిదిద్దితే, సొంత ఖజానాలో కోట్లాది రూపాయలు పోగేసుకుంటే అది గొప్ప కాదు. అతని పాలనలో జమీందార్లు బాగుపడ్డారు. ప్రజలను పీడించారు. ప్రజలను బానిసత్వంలో వుంచి, వారి జీవితంలో చీకట్లు నింపిన న నిజాం మంచి పాలకుడు ఎప్పటికీ కానేరడు. 'మా నిజాం రాజు, తరతరాల బూజు' అని మహాకవి దాశరథి చెప్పినది అక్షరాలా సత్యం. - ఎమ్బీయస్‌ ప్రసాద్‌ (జనవరి 2014)

జనవరి 33 ఎమ్బీయస్‌ : చంద్రబాబు హృదయం తెలిసేనా?

తను సమైక్యవాదో, విభజనవాదో సోమవారం చెప్తానని అన్నారు చంద్రబాబు. 'అందరూ నేను ఏం చెప్తానా అని చూస్తున్నారు.' అని కరక్టుగా గెస్‌ చేశారు. నిజమే సోనియా ఎక్కణ్నుంచో వచ్చారు. ఆయన యిక్కడివాడే. ఇక్కడే పుట్టి, యిక్కడే పెరిగి, యీ రాష్ట్రాన్నే పాలించి, ప్రతీ తాలూకాలో కొందర్ని పేరుపేరునా పలకరించగల భూమిపుత్రుడు. ఇక్కడి ప్రజల మనోభావాలు కాచివడపోసినవాడు. తన దగ్గరకు వచ్చేసరికి రాజకీయంగా కొన్ని అంచనాలు తప్పవచ్చు కానీ మొత్తం మీద తెలుగుజాతి ఎలా ఆలోచిస్తుందో, దేనికి స్పందిస్తుందో క్షుణ్ణంగా తెలిసినవాడు. పైగా 'తెలుగువారంతా ఒకటే, తెలుగు ఆత్మగౌరవం కాపాడాలి' అనే నినాదంపై ప్రభవించిన తెలుగుదేశం పార్టీలో ఎదిగి, దాన్ని సొంతం చేసుకున్న నాయకుడు. అలాటాయన రాష్ట్రవిభజనకు ఒప్పుకున్నపుడు అందరం ఉలిక్కిపడ్డాం. 'రాజకీయ అవసరాల కోసం యిలాటి తీర్మానం చేయించారు కానీ మనసులో తెలుగువారంతా కలిసే వుండాలని కోరుకునే వ్యక్తి యీయన' అని సీమాంధ్రులే కాదు, తెలంగాణ ప్రజలు కూడా ప్రగాఢంగా నమ్మారు. డిసెంబరు 9 ప్రకటన తర్వాత రాజీనామాల ప్రహసనానికి స్క్రీన్‌ప్లే ఆయనదే అని ఆయన సమర్థకులు, విమర్శకులు అందరూ నమ్మారు. అందుకే ఆయన విభజన మంత్రానికి తెలంగాణలో చింతకాయలు రాలలేదు. డిపాజిట్లు కోల్పోయే పరిస్థితి దాపురించింది. బాబు మేధావి కాబట్టి ఆయనకు ముందే సమాచారం తెలుస్తుందని, చక్రం అడ్డేసి విభజన అడ్డుకోగలరని, ఎటువంటి విపత్కర పరిస్థితినైనా ఢిల్లీలో మేనేజ్‌ చేస్తారని సీమాంధ్రులలో చాలామంది నమ్ముతారు.

అలాటి బాబు యిమేజి యీ మధ్య మసకబారింది. రాష్ట్రం విడిపోదని ఆయనను మభ్యపెట్టి కాంగ్రెసు హఠాత్తుగా తెలంగాణ బిల్లు తెచ్చి ఆయనను యిరకాటంలో పెట్టిందని, ఎటూ చెప్పలేక కొట్టుమిట్టులాడే స్థితి కల్పించిందని అనుకోసాగారు. బిల్లు వచ్చాక ఆయన రాజధాని నిధుల గురించి మాట్లాడి నిందపడ్డారు. ప్రజల్లో సమైక్యనినాదం బలంగా వినబడడంతో నాలిక కరుచుకుని, సమన్యాయం పల్లవి అందుకున్నారు. సమన్యాయం గురించి మేం ఎప్పుడో చెప్పాం అంటారు కానీ అదెలా వుండాలో యిప్పటికీ స్పష్టంగా చెప్పరు. సీమాంధ్రలో పర్యటనకు వెళ్లినపుడు అక్కడి ఉధృతి తట్టుకోలేక సమైక్య ఉద్యమానికి మద్దతు యిస్తానన్నారు. సీమాంధ్ర టిడిపి నాయకులను ఉద్యమంలోకి పూర్తిగా దింపారు. వాళ్లు తాము ప్రణబ్‌ కమిటీకి యిచ్చిన లేఖకు కాలదోషం పట్టిందని అనేదాకా వెళ్లిపోయారు. పార్లమెంటులో సమైక్యం పేరు చెప్పి రచ్చరచ్చ చేశారు. విభజన గురించి ప్రతీ పార్టీకి ఒక క్లారిటీ వచ్చింది, టిడిపికి మాత్రం రాలేదు. తక్కిన పార్టీలు వాళ్లని వెక్కిరించడానికి అది అనువుగా దొరికింది. టీవీ చర్చల్లో ప్రతిభావంతంగా మాట్లాడిన టిడిపి నాయకుణ్ని దెబ్బ కొట్టాలంటే 'ఇంతకీ మీది విభజనవాదమా? సమైక్యవాదమా?' అని అవతలివాళ్లు ప్రశ్నిస్తున్నారు. ఇక అక్కణ్నుంచి వీళ్లు 'మేం స్పష్టంగా ఎప్పుడో చెప్పాం' అంటూ అస్పష్టంగా మాట్లాడతారు.

కాంగ్రెసులో అయితే తలొక నాయకుడు తలొక విధంగా మాట్లాడినా చెల్లుతుంది. తక్కిన పార్టీల్లో నాయకుడు ఏం చెపితే అదే ఫైనల్‌. టిడిపిలో ఎందరు ఏం మాట్లాడినా నేను చెప్పినదే ఖరారు అని బాబు ఎప్పుడో చెప్పారు. తక్కిన అన్ని విషయాల్లో అది అమలవుతుంది - విభజన విషయంలో తప్ప! సరే తక్కినవాళ్లతో పనేముంది, మీరే చెప్పండి అని అడిగితే ఆయన మీకు పిల్లలెందరు అని అడుగుతాడు ఫ్యామిలీ ప్లానింగ్‌ ఆఫీసరులా. ఎన్ని రకాలుగా ప్రశ్న అడిగినా జవాబు తిన్నగా రాదు. అదేదో సినిమాలో 'ఇంకో అరటిపండు ఏది?' అనే ప్రశ్నకు హాస్యగాడు 'ఇదే' అని జవాబిచ్చి ఎదుటివాళ్లకు పిచ్చెక్కించినట్లు బాబు 'నేను స్పష్టంగా చెపుతున్నానే' అంటూ సందిగ్ధంగా మాట్లాడుతూ అందర్నీ ఏడిపించారు. ఇన్నాళ్లకు కచ్చితమైన సమాధానం చెప్తానంటే హమ్మయ్య మిస్టరీ విడిపోతుంది అనుకున్నాను. కానీ డిటెక్టివు నవలలో ఆఖరి పేజీల దాకా రహస్యం విప్పనట్టు, యీయన కూడా సోమవారం చెప్తాను అన్నారు. ఎందుకో తెలియలేదు. ఆయన శనివారం నాడు మాట్లాడే సమయానికి వేళ మించిపోలేదు. బాగా పొద్దుపోయింది, అందరూ నిద్రలో జోగుతున్నారు. నేను చెప్పినా బుర్ర కెక్కదు అనడానికి లేదు. మధ్యాహ్నం రెండు గంటలకు యీ మాట చెప్పారు. ఇప్పుడే చెప్పండి, ఎల్లుండి దాకా ఎందుకు అని గట్టిగా నిలదీస్తే కోపం తెచ్చుకుని అసలు చెప్పనే చెప్పను పో అంటారేమో తెలియదు. ఆయన కవిహృదయం తెలియకుండా తనువు చాలించవలసి వస్తుందేమో అని భయపడి ఎవరూ కిమ్మనలేదు.

కిరణ్‌ వ్యవహారం చూడబోతే సోమవారం నాడు చంద్రబాబు రహస్యం బయటపడుతుందా లేదాన్న టెన్షన్‌ పట్టుకుంది. ఇన్నాళ్లూ కిరణ్‌ స్టార్‌ బ్యాట్స్‌మన్‌ అంటూ వచ్చారు. అప్పటికీ ఒవైసీ చెప్తూనే వున్నారు - కామెంటేటర్ల మాటలు నమ్మకండి అని. సడన్‌గా కిరణ్‌ని బౌలర్‌ని చేసేసి, గుగ్లీ వేశారంటున్నారు. ఆయన వేస్తేనే గుగ్లీ అయిందా యీ ఉపాయం మేం ఎప్పుడో చెప్పాం అంటూ సాక్షి మొత్తుకుంటోంది. గుగ్లీ కాదు, గాడిదగుడ్డూ కాదు, ఢిల్లీ వాళ్లు దీన్ని నోబాల్‌గా డిక్లేర్‌ చేస్తారు అంటున్నారు టి-వాదులు. 'తెలంగాణ తథ్యం, యిలాటి చీప్‌ ట్రిక్కులు చేసి సీమాంధ్రులను మోసగించకండి' అని తెరాసవాళ్లు హితవు పలుకుతున్నారు. సీమాంధ్రులపై వాళ్లకు యింత జాలి ఎందుకో నాకు తెలియదు. రాక్షసజాతి వాళ్లు మోసగించబడితే చంకలు గుద్దుకోవాలి తప్ప వాళ్లను కాపాడాలని చూడడమెందుకు? ఏమైనా తేడా వస్తే సీమాంధ్రులే వాళ్ల నాయకుల పని పడతారు. సీమాంధ్రుల చేతిలో శాస్తి జరగకుండా సీమాంధ్ర నాయకులను తెరాసవారు ఎందుకు రక్షించడం? పైగా యిలాటి సందర్భాల్లో తెలంగాణ తథ్యం, అరిచి గీపెట్టినా రాక మానదు అంటారు. కాంగ్రెసులో విలీనం చేస్తారా అంటే పార్లమెంటులో బిల్లు పాసయ్యేదాకా మాకు నమ్మకం లేదు. పొత్తు గురించైనా, విలీనం గురించైనా అప్పుడే మాట్లాడతాం అంటారు. కిరణ్‌ చేష్టలు ఎటువంటి ప్రభావం కలిగించవు, ఢిల్లీ మా చేతిలో వుంది అంటూనే టి-నాయకులందరూ స్పీకరు ఆఫీసుకి వెళ్లి కిరణ్‌ నోటీసు చూసి అసెంబ్లీ నిబంధనల పుస్తకాలు తిరగేశారు, ఆ నోటీసులో లోపాలు ఎంచే పనిలో పడ్డారు. చివరకు దాన్ని తిరస్కరించాలని స్పీకరును కోరుతున్నారు. దానికి విలువ లేకపోతే యింత హైరాన ఎందుకు?

ఇంతకీ కిరణ్‌ చేసినదేమిటి? 'బిల్లును తిరస్కరించాలని కోరుతూ తీర్మానం పెడతాను, అనుమతించండి' అని స్పీకరుకు నోటీసు యిచ్చారు. 10 రోజుల నోటీసు యివ్వాలి కానీ స్పీకరు తలచుకుంటే ఓ నియమానికి వెసులుబాటు యివ్వవచ్చు. సిఎం ముఖ్యమంత్రిగా యిచ్చాడా? ప్రభుత్వం తరఫున యిచ్చాడా? అన్న మీమాంస అనవసరం. శాసనసభా నాయకుడిగా యిచ్చాడు. దట్సాల్‌. గడువు పెంచమని ఉత్తరం రాసినప్పుడు కూడా టి-మంత్రులు యిటువంటి శంకలు లేపారు. కాబినెట్‌ అనుమతి తీసుకోకుండా ఒక్కడూ ఎలా రాస్తాడు, పట్టించుకోకండి అని కేంద్రాన్ని కోరారు. శాసనసభా నాయకుడిగా ఆయనకు ఆ అధికారం వుందని గుర్తించిన కేంద్రం, రాష్ట్రపతి ఆ అభ్యర్థనకు సానుకూలంగా స్పందించారు. అడిగినదానిలో ఎన్నో వంతు యిచ్చారన్నది అప్రస్తుతం. గడువు అడగడానికి నువ్వెవరు? అని ప్రశ్నించలేదు. సరే యిప్పుడు బిల్లును తిప్పి పంపాలని కోరడానికి గల కారణాలంటూ కిరణ్‌ ఏం చెపుతున్నారు? దీనిలో హేతుబద్ధత లేదు, ప్రాతిపదిక లేదు, ఏకాభిప్రాయ సాధన లేదు, పాలనాపరంగా ప్రయోజనం లేదు. టిడిపి కూడా నోటీసు యిచ్చింది. ఏమని? 'బిల్లు అసమగ్రంగా వుంది, రాజ్యాంగ ఉల్లంఘనలు వున్నాయి, తప్పుల తడకగా వుంది.' అని. ముఖ్యమంత్రి తన ప్రసంగంలో లేవనెత్తిన అంశాల్లో ముఖ్యమైనవి - 'ఏ బిల్లులోనైనా అదెందుకు చేస్తున్నారో ఉద్దేశం తెలపాలి. అది దీనిలో లేదు. ఆర్థికాంశాల నివేదిక యివ్వలేదు. రాజ్యాంగంలో లేని ఉమ్మడి రాజధాని అంశాన్ని బిల్లులో చొప్పించారు. తమ అభిప్రాయం చెప్పకుండా అసెంబ్లీ అభిప్రాయం కోరుతూ అసెంబ్లీని కించపరుస్తున్నారు'.

వైకాపా కూడా బిల్లు అసమగ్రంగా వుంది కాబట్టి తిప్పి పంపండి అని కోరుతూ వచ్చింది. కానీ ఇప్పుడు కిరణ్‌ ఒక కొత్త అంశాన్ని చేర్చారు. 'అసెంబ్లీకి వచ్చినది బిల్లే కాదు, డ్రాఫ్టు బిల్లు అని హోం శాఖ చెప్పింది. ఆర్టికల్‌ 3 ప్రకారం అసెంబ్లీకి పంపవలసినది బిల్లు తప్ప డ్రాఫ్టు బిల్లు కాదు. బిల్లు పంపితే అప్పుడు చర్చిద్దాం. ప్రస్తుతానికి దీన్ని చర్చించే పని లేదు.' అని సాంకేతిక అంశాన్ని లేవనెత్తారు. ఇది యిప్పటిదాకా ఎవరూ గమనించనిది కాబట్టి సడన్‌గా తెరపైకి వచ్చింది కాబట్టి దీన్ని గుగ్లీ అనసాగారు. ఈ మలుపుతో అందరూ ఉలిక్కిపడ్డారు. న్యాయనిపుణులు కిరణ్‌ వాదనలో బలం వుందని అంగీకరిస్తున్నారు. అఫ్‌ కోర్సు కొందరు వేరే రకంగా కూడా మాట్లాడుతున్నారు. అది సహజం. కోర్టులో యిరుపక్షాల న్యాయవాదులూ చెరోలా వాదించకపోతే కోర్టే వుండదు. అంతిమంగా నిర్ణయం ఎలా జరిగినా యీ విషయంలో వివాదం, పేచీ వుందన్న మాట మాత్రం ఒప్పుకుని తీరాలి. ఇది యీ దశలో లేవనెత్తినందుకు కిరణ్‌పై కోపం తెచ్చుకున్నవారు 'ఇది యిప్పుడే గుర్తుకు వచ్చిందా? 42 రోజుల పాటు 90 మంది చర్చించాక యిప్పుడు చెప్పడమేమిటి?' అని మండిపడుతున్నారు.

కోర్టులో కేసు నడిచేటప్పుడు ఏ సాక్ష్యాన్ని ఎప్పుడు ప్రవేశపెట్టాలో లాయరు లెక్క లాయరుకు వుంటుంది. పేకాటలో ఏ ముక్క ఎప్పుడు వాడాలో ఆటగాడికి ఓ లెక్క వుంటుంది. ముందులో యీ పాయింటు చెప్పలేదు కాబట్టి, ఎప్పటికీ చెప్పకూడదు అని అనడానికి లేదు. ఏ పాయింటైనా ఎప్పుడైనా లేవనెత్తవచ్చు. వాజపేయి ప్రభుత్వాన్ని పడగొట్టడానికి ఉపయోగపడిన ఒక్క ఓటు - గిరిధర్‌ గొమాంగ్‌ది. ఆయన అసెంబ్లీకి కూడా ఎన్నికయ్యాడు కాబట్టి ఆయన గురించి ఎవరూ పట్టించుకోలేదు, లెక్కలో వేయలేదు. అయితే అక్కడ ఓటింగులో పాల్గొనలేదు కాబట్టి, యిక్కడ ఓటేయవచ్చు అన్న లీగల్‌ పాయింటును కాంగ్రెసు వాజపేయి ప్రభుత్వాన్ని పడగొట్టింది. ఆ మాట ముందే చెప్పలేదేం అని కాంగ్రెసును అడగలేం కదా. ఇన్నాళ్లు, యిందరు మాట్లాడాక.. అంటే మాట్లాడితే నష్టం ఏముంది? పుష్కరకాలంగా ఉద్యమం నడుస్తున్నా ఎంతసేపూ బయట చర్చలే తప్ప అసెంబ్లీలో జరగలేదు కదా, యిన్నాళ్లకు కొద్దిగా జరిగింది. సంతోషించాలి.

ఈ డ్రాఫ్టు బిల్లు అంశం ముందే చెప్పలేదేం అని విభజనవాదులే కాదు, వైకాపా కూడా కిరణ్‌ను కోప్పడుతోంది. ముందే చెప్పి వుంటే హోం మంత్రిత్వ శాఖ అబ్బే టైపింగు మిస్టేక్‌ అని సవరించి పంపేసి వుంటే యీ యిస్తోకు వేస్టు అయిపోయేది. ఇక్కడ అతితక్కువ టైములో అతి పెద్ద పని చేయడానికి కేంద్రం పరుగులు పెడుతోంది కాబట్టి, సాధ్యమైనన్ని స్పీడు బ్రేకర్లు కల్పించడమే విభజన ఎదుర్కునేవారి వ్యూహం. అసలు యీ 'డ్రాఫ్టు (ముసాయిదా) బిల్లు' అనే మాటకు ఎంత విలువుంది? రాష్ట్రపతి పంపించిన లేఖలో 'బిల్లు' అని వుంది కాబట్టి అది బిల్లే, హోం శాఖ సెక్రటరీ రాసిన ఉత్తరంలో ఏమున్నా పట్టించుకోనక్కరలేదు అని వాదిస్తున్నారు కొందరు. రాష్ట్రపతి లేఖను, బిల్లును పంపించేది హోం శాఖే. అన్నీ వాళ్ల ద్వారానే నడుస్తాయి. వాళ్లు యింత పొరబాటు ఎలా చేశారు? అని ఆశ్చర్యపడనక్కరలేదు. తెలంగాణ బిల్లు విషయంలో అన్నీ అడ్డదిడ్డంగానే చేశారు. టేబులు ఐటంగా పెట్టడం దగ్గర్నుంచీ ఎన్నో నియమోల్లంఘనలు. పార్లమెంటులో మెజారిటీ వుంది అన్న అహంకారంతో కళ్లు మూసుకుని పోయి గుడ్డిగా ముందుకు వెళ్లిపోయారు. అయినా హోం సెక్రటరీ స్థాయిలో యిది ముసాయిదా బిల్లు అని రాసేటంత పిచ్చిపని చేస్తారా? చేశారు. ఎందుకంటే గత్యంతరం లేక. రాష్ట్రప్రభుత్వం ఆర్థిక వివరాలు అడిగింది. న్యాయశాఖ అభిప్రాయం అడిగింది. బిల్లు ఉద్దేశం అడిగింది. ఇతర శాఖలు యిచ్చిన సమాచారం ఏదని అడిగింది. వీటికి హోం శాఖ వద్ద సమాధానం లేదు. అందుకని 'అవేమీ లేవు. మాకు సమాచారం యిచ్చిన శాఖలన్నీ వాటిని వెనక్కి తీసేసుకున్నాయి. మా దగ్గర ఏమీ లేదు.' అని చెప్పింది. పైగా 'న్యాయశాఖ ఏం చెప్పిందో మీకెందుకు? అయినా అవన్నీ మీకనవసరం. మేం యిక్కడ చూసుకుంటాం. అయినా మీ అసెంబ్లీ సరిగ్గా నడవటం లేదు. గమనిస్తున్నాం.' అంటూ దబాయింపు ఒకటి.

కేంద్రం కానీ, మంత్రుల ముఠా కానీ మొదటినుండే ఇదే ధోరణి కనబరచింది. అఖిలపక్షం అంటూ ఏర్పాటు చేసినప్పుడు కానీ, మంత్రుల ముఠా వద్ద వివిధ పార్టీల అభిప్రాయాలు సేకరించినపుడు కానీ వాళ్లు ఏదైనా సమాచారం అడిగితే 'మా దగ్గరేం లేదు, మా అభిప్రాయం ఏమీ చెప్పం, మీరు చెప్పదలచినదేదో చెప్పేసి వెళ్లండి, ప్రశ్నలు అడక్కండి. మేం చేయాల్సిందేదో తర్వాత మేం చేస్తాం' అనే జవాబు చెప్పారు. అందుకనే బిజెపి 'మీ దగ్గరే సమాచారం లేకపోతే, దేని ఆధారంగా మా అభిప్రాయం చెప్పాలి?' అని ప్రశ్నించి జవాబు యివ్వడం మానేసింది. ఈ పెత్తందారీ ధోరణే హోం శాఖ లేఖ తప్పుగా రాసేందుకు కారణమైంది. అభిప్రాయం కోరినపుడు అసలు బిల్లు అనీ, వివరాలు అడిగినపుడు ముసాయిదా బిల్లనీ రెండు నాల్కలతో మాట్లాడింది. ఇంతకీ యిది ఉత్తుత్తి బిల్లా, గట్టి బిల్లా అని అసెంబ్లీ నిలదీస్తే ఏం చెపుతుందో చూడాలి. గతంలో మూడు రాష్ట్రాలు విడగొట్టినపుడు బిల్లులే పంపింది తప్ప ముసాయిదా బిల్లు కాదు. ఆంధ్రప్రదేశ్‌కు మాత్రమే యీ స్పెషల్‌ ట్రీట్‌మెంట్‌ ఎందుకో హోం శాఖ చెప్పాలి. అసెంబ్లీతో పని లేదు అని అనుకునేవాళ్లు ఒక విషయం గమనించాలి. అసెంబ్లీ అభిప్రాయం పార్లమెంటుపై బైండింగ్‌ కాదు. దాని ప్రకారమే పార్లమెంటు నడవాలని లేదు, నడవకూడదనీ లేదు. కానీ అభిప్రాయం అంటూ అడగాలి. అందుకే 'బిల్లు లోపభూయిష్టంగా వుంది, అభిప్రాయం చెప్పం' అంటూ గతంలో బిహార్‌ అసెంబ్లీ విభజన బిల్లు తిప్పిపంపినపుడు కేంద్రం ఏమీ చేయలేక వూరుకుని, మళ్లీ కొన్నాళ్లకు సవరించి పంపింది.

ఇప్పుడు బిల్లు తిప్పిపంపితే రాష్ట్రపతిని అవమానించినట్లే అని కొందరు వాదిస్తున్నారు. ఉత్తుత్తి బిల్లు పంపి అసెంబ్లీని అవమానించవచ్చా మరి? రాష్ట్రపతి పరువు తీయడానికి కారణభూతమైన హోం శాఖే నింద మోయాలి. రాష్ట్ర ఎసెంబ్లీ తన గౌరవాన్ని కాపాడుకోవాలి. ఇప్పుడు ఊరుకుంటే భవిష్యత్తులో కేంద్రప్రభుత్వం రాజకీయ అవసరాల కోసం సీమాంధ్రను, తెలంగాణను కూడా అడ్డదిడ్డంగా విభజించే హక్కు పొందుతుంది. బిల్లు సవరించడం పెద్ద కష్టం కాదు కానీ, సమయం లేదు అని సణిగితే అంత అవ్యవధిగా విభజన ప్రతిపాదన చేయమని ఎవడు చెప్పాడన్న ప్రశ్న వస్తుంది. శ్రీకృష్ణ కమిటీ ఐదో ప్రతిపాదన ప్రకారం విభజన చేయాలంటే అన్ని ప్రాంతాల వారినీ ఒప్పించి చేయాల్సింది. ఇష్టారాజ్యంగా చేయబోతే యిలాగే జరుగుతుంది.

సోమవారం నాడు ఒవైసీ సూచన మేరకు న్యాయనిపుణులను అడ్వకేట్‌ జనరల్‌ను స్పీకరు అసెంబ్లీకి రప్పిస్తారా? అందరూ ప్రశ్నలడిగి, సమాధానాలు రాబట్టవచ్చు. కానీ వాళ్లు చెప్పిన సమాధానాలు రుచించకపోతే ఎమ్మెల్యేలు వూరుకుంటారా? గోల చేయరా? స్పీకరు పోడియంను చుట్టుముట్టినట్లే, అడ్వకేట్స్‌ పానెల్‌ను కూడా ఘొరావ్‌ చేసి నినాదాలు యివ్వవచ్చు. అసలు అసెంబ్లీని సాగనిస్తారా? లేదా అన్నదే పెద్ద ప్రశ్న. టి- ఎమ్మెల్యేలు యీ లోపునే న్యాయకోవిదులను సంప్రదించి, కిరణ్‌ వాదనలో బలం వుందని గ్రహించినట్లయితే అసెంబ్లీ నడవకుండా చేయడానికే ఎక్కువ అవకాశం వుంది. జానారెడ్డి ఆదివారం ఢిల్లీ వెళ్లి ట్రెయినింగ్‌ అయి వస్తున్నారు. ఆయన ఏదో ఒక వాదన లేవనెత్తకుండా వుండడు. దాన్ని మరొకరు ఖండించకుండా వుండరు. ఈ గోల, గందరగోళంలో చంద్రబాబు సమైక్యవాది అవునో కాదో చెప్తారో లేదో నాకు సందేహమే. నాలుగురోజులు యిలా గడిపేసి, అసెంబ్లీకి యిచ్చిన గడువు అయిపోయింది కాబట్టి మాకు తోచినది మేం చేసేస్తాం అని కేంద్రం పార్లమెంటులో బిల్లు ప్రవేశపెడితే యిలాటి అవకతవకల బిల్లుకు వత్తాసు పలికే బాధ్యత బిజెపిపై పడుతుంది. అదే జరిగితే చరిత్రలో కాంగ్రెసుతో బాటు బిజెపి కూడా దోషిగా నిలబడుతుంది.

అసెంబ్లీ సవ్యంగా నడవని పక్షంలో చంద్రబాబు మనోభావాలు ఆయన మనసులోనే దాగి వుంటాయి. అదెప్పటికీ రహస్యమే! - (సమాప్తం) - ఎమ్బీయస్‌ ప్రసాద్‌ (జనవరి 2014)

జనవరి 35 - 36 వీక్లీకై

ఎమ్బీయస్‌ : ఆమ్‌ ఆద్మీ దృష్టి నీటిమీదే ఎందుకు?

ఇన్నేళ్లగా రకరకాల ఎన్నికల వాగ్దానాలు చూశాం. బియ్యం చవకగా యిస్తామని, విద్యుత్‌ వుచితంగా యిస్తామని, కలర్‌ టీవీలు ఫ్రీగా యిస్తామని, నిరుద్యోగ భృతి యిస్తామని, నగదు బదిలీ చేస్తామనీ... యిలాటివి వినివిని వున్నాం. కానీ ఆప్‌ వాళ్లు 'అప్‌' (నీటికి సంస్కృతపదం) వెనక పడ్డారు. కుటుంబానికి నెలకు 20 వేల లీటర్లు ఫ్రీగా యిస్తామని వాగ్దానం చేశారు. విద్యుత్‌ చార్జీలు తగ్గిస్తామన్న హామీకి తోడు యిది ఓటర్లపై బాగా పని చేసి అనూహ్యమైన ఫలితాలు తెచ్చింది. అంటే ఢిల్లీలో నీటి సమస్య అంత తీవ్రంగా వుందన్నమాట అని తెలుస్తోంది. ఆ మాటకొస్తే అన్ని నగరాల్లో నీటి ఎద్దడి వుంది. మరి ఢిల్లీ ప్రత్యేకత ఏమిటి? అంటే ఢిల్లీ జల్‌ బోర్డు (డిజెబి) యొక్క అధ్వాన్నపు నిర్వహణ! గత ఢిల్లీ ప్రభుత్వాలు 83% నిధులను రోడ్ల విస్తరణకు, ఫ్లయిఓవర్లు కట్టడానికి ఖర్చుపెట్టింది. 15% నిధులు పార్కింగ్‌ ప్రాజెక్టులపై వెచ్చించింది. అందువలననే నీటి సమస్య యింత తీవ్రమైంది.

ఢిల్లీ జలబోర్డును 1998లో నెలకొల్పారు. దానిపై చాలా పెట్టుబడులు పెట్టారు. దానికి నీళ్లు వచ్చేందుకు మూడు మార్గాలున్నాయి. పశ్చిమ యమున, ఎగువ గంగా కాలువ, పంజాబ్‌లోని భాక్రా నంగల్‌ రిజర్వాయర్‌. ఈ నీటిని ఢిల్లీ బోర్డు ఏడు ట్రీట్‌మెంట్‌ ప్లాంట్లకు తరలించి, అక్కడ శుద్ధి చేసి కాలనీలకు, వాణిజ్యకేంద్రాలకు సరఫరా చేస్తుంది. నీటికోసం అది వసూలు చేసే చార్జిలో కొంత భాగం నీటివాడకానికి, మరికొంత సీవేజ్‌ ట్రీట్‌మెంట్‌ (మురికినీరు శుద్ధి)కి పోతుంది. ఢిల్లీ సీవేజ్‌ ట్రీట్‌మెంట్‌ ప్లాంట్ల కెపాసిటీ దేశంలోనే అత్యధికం. కానీ అవి శక్తిమేరకు పని చేయడం లేదు. ఎందుకంటే వాటి మేన్‌టెనెన్స్‌ సరిగ్గా లేదు. చాలా చోట్ల ఆ పైపులను డ్రయినేజి పైపులకు కలిపేశారు. వాటిని తీసుకెళ్లి యమునానదిలో వదిలేస్తున్నారు. ఆ పైపులు మూసుకుపోవడం వలన సామర్థ్యం తగ్గిపోతోంది. లెక్కప్రకారం బోర్డు రోజుకి 320 కోట్ల లీటర్ల నీళ్లు సేకరించి, పంపిణీ చేస్తోంది. దానిలో 32% నీటిపై మాత్రమే ఆదాయం వస్తోందని, 68% నీరు ఎలా పోతోందో తెలియటం లేదని బోర్డు అంటోంది. ఎందుకంటే నీటి శుద్ధి కేంద్రాల వద్ద మీటర్లు పని చేయడం లేదు. అంతేకాదు, పంపిణీ చేసే క్రమంలో 40% నీరు వృథా అవుతోందని బోర్డే స్వయంగా చెపుతోంది. భూగర్భజలాలు తప్ప ఢిల్లీకి దగ్గరలో నీటి వనరులు లేవు. పక్కనే యమునా నది వున్నా అది కాలుష్యభరితం. ఇలాటి పరిస్థితుల్లో 40% వృథా అంటే ఎంత ఘోరమో చూడండి.

220 లక్షల మంది జనాభా వున్న ఢిల్లీ మహానగరంలో మొత్తం వాటరు మీటర్ల సంఖ్య 16 లక్షలు మాత్రమే! వాటిలో సగానికి సగం పని చేయవుట. నీటివాడకంలో కూడా వ్యత్యాసాలున్నాయి. దక్షిణ, మధ్య ఢిల్లీలోని ధనిక ప్రాంతాలలో ఒక మనిషికి 500 లీటర్లు ఖర్చవుతోంది. (ఇప్పుడు ఆప్‌ పెట్టిన స్కీములో మనిషికి 140 లీటర్ల లోపు యిస్తున్నారు). ఢిల్లీ శివార్లలో వున్న కాలనీలకు జలబోర్డు పైపులు వేయలేదు. ట్యాంకర్ల ద్వారా సప్లయి చేయాలని కానీ తగినన్ని ట్యాంకర్లు లేవు, ఉన్నవి రిపేర్లలో వున్నాయి. అందువలన శివార్ల జనాలు మోటర్లు, బూస్టర్లు పెట్టి భూజలాలలను తోడేస్తున్నారు. బూస్టర్లు పెట్టడం చట్టవిరుద్ధం కానీ దాన్ని అమలు చేసేవారు లేరు. వీటిని జలబోర్డు సక్షన్‌ పైపులకు కనక్ట్‌ చేసేస్తున్నారు. దాంతో వాటిలో ఒత్తిడి పెరిగిపోయి పగిలిపోతున్నాయి. దానిలో వున్న నీరు కలుషితం అవుతోంది. భూగర్భజలాలు యిలా వాడేస్తున్నారు కాబట్టి యింకుడు గుంతలను ప్రోత్సహిస్తే మంచిది. జలబోర్డు వాటి గురించి ప్రకటనలు యిచ్చి వూరుకుంటుంది తప్ప ప్రోత్సాహకాలేమీ యివ్వదు.

తమ వ్యవహారాలు యింత చెత్తగా వున్నా జలబోర్డు తమకు నీళ్లు చాలటం లేదని, ప్రభుత్వం హరియాణా, ఉత్తరాఖండ్‌ రాష్ట్రాల నుండి 416 కోట్ల లీటర్ల సేకరించి యివ్వాలని డిమాండ్‌ చేసింది. షీలా దీక్షిత్‌ ప్రభుత్వం వాటర్‌ ఆడిట్‌ జరిపించకుండా, జలబోర్డు పనితీరు మెరుగుపరచడం మానేసి, వారు చెప్పినట్టే ఆ రాష్ట్రాలతో ఒప్పందం చేసుకుంది. జలబోర్డు యింకో డిమాండ్‌ కూడా చేసింది. 'మాకున్న ఇన్‌ఫ్రాస్ట్రక్చర్‌ సరిగ్గా లేదు కాబట్టి నీటి పంపిణీని ప్రయివేటు వ్యాపారులకు అప్పగించాల'ని కోరింది. ఢిల్లీలోని అన్ని సంస్థల కంటె అత్యంత అవినీతిభరిత, అసమర్థ వ్యవస్థ జలబోర్డుదే నని అందరూ అంటారు. అరవింద్‌ కేజ్రీవాల్‌ పదవిలోకి వస్తూనే చేసిన పని - జలబోర్డులో 800 మంది ఉద్యోగులను బదిలీ చేయడం. అంతేకాదు బోర్డు సిఇఓను మార్చేశాడు. వీళ్ల గురించి ఏం తెలుసని అతనలా చేశాడు అని అనుకోవడానికి వీలు లేదు. ఎందుకంటే అతను 2007లో 'పరివర్తన్‌' అనే సామాజిక సంస్థ పెట్టినపుడు ఈ జలబోర్డుపైనే పోరాటం సాగించాడు. అప్పట్లో అది ప్రపంచబ్యాంకు నుండి భారీ ఋణం తీసుకుని నిర్వహణను ప్రయివేటు సంస్థలకు అప్పగించే ప్రయత్నంలో వుంది. ఇతని పోరాటం కారణంగా ఢిల్లీ ప్రభుత్వం వెనక్కి తగ్గింది. ఆ పూర్వానుభవంతోనే అరవింద్‌ నీటి పంపిణీని ఎన్నికల అంశంగా పెట్టడం, అధికారం దక్కగానే బోర్డును క్షాళన చేయడానికి పూనుకోవడం జరిగాయి.

అయితే కుటుంబానికి లైఫ్‌లైన్‌ వాటర్‌ - అంటే బతకడానికి అత్యవసరమైన నీరు యిన్ని లీటర్లు కావాలి అని ఏ ప్రాతిపదికపై తేల్చారు? దీనిలో రెండు సిద్ధాంతాలున్నాయి. పర్యావరణ మంత్రిత్వశాఖ మనిషికి రోజుకి 86 లీటర్లు సరిపోతుంది అంది. బ్యూరో ఆఫ్‌ ఇండియన్‌ స్టాండర్డ్స్‌ వారు నగరవాసికి రోజుకి 145 లీటర్లు కావాలని, దానిలో 45 లీటర్లు ఫ్లష్‌ చేయడానికే పోతుందని తేల్చారు. కుటుంబంలో 5గురు వ్యక్తులుంటే తలా 145 లీటర్ల చొప్పున 725 లీటర్లు ఖర్చవుతుంది. అయితే ఆప్‌ రెండో ప్రాతిపదికను ఆమోదిస్తూనే ఫ్లష్‌ చేసే నీరు తగ్గించుకోవాలనే ఉద్దేశంతో రోజుకి 667 లీటర్ల పరిమితి పెట్టారు. ఇప్పటిదాకా బోర్డు స్లాబుల ప్రకారం వసూలు చేస్తోంది. ఇప్పుడు ఆప్‌ మొదటి రెండు స్లాబులకు ఉచితం అంది. దీనివలన 9 లక్షల కుటుంబాలకు మేలు కలుగుతుందని అంచనా. దీనివలన ఢిల్లీ ప్రభుత్వానికి ఏడాదికి రూ.140 కోట్లు ఖర్చు అవుతుంది. దీనిలో కొంతభాగం పూడ్చుకోవడానికి తక్కినవాళ్లకు 10% ధర పెంచారు.

ఆప్‌లోనుండి బయటకు వచ్చిన వినోద్‌ బిన్నీ ఆరోపిస్తున్నదేమిటంటే - 'ఈ స్కీములో ఉచితంగా యిచ్చే 20 వేల లీటర్ల గురించే ఎన్నికల సమయంలో చెప్పారు కానీ, ఆ పరిమితి దాటిన వాళ్లకు, అంటే 22 వేల లీటర్లు వాడినవాళ్లకు మొదటి లీటరు నుండి చార్జి చేస్తామన్న విషయం స్పష్టంగా చెప్పలేదు. '20 వేల లీటర్ల దాకా ఎవరూ డబ్బు కట్టనక్కరలేదు, ఆ పైన వాడే 2 వేల లీటర్లు, మూడు వేల లీటర్లకు కడితే చాలు' అనే అభిప్రాయం ఓటర్లలో కలిగించారు. ఇది దగా' అంటాడాయన. అరవింద్‌ 'ఇలాటి నియమం పెట్టడం వలన 22 వేల లీటర్లు వాడేవాళ్లు 2 వేల లీటర్లు ఆదా చేసి 20 వేల లీటర్లలోపుకి వచ్చేసి ఉచిత సౌకర్యం పొందుతాడు. ఆ విధంగా నీరు ఆదా అవుతుంది.' అంటారు. చాలా కాలనీలలో మీటర్లు పెట్టుకోలేదు, వాళ్లకు యీ పథకం వలన లాభమేమిటి? అని కొందరు అడిగారు. 'ఈ సౌకర్యం కోసమేనా మీటర్లు పెట్టుకుంటారు కదా. ఆ విధంగా నీళ్ల ఎలా ఖర్చవుతున్నాయో తెలుస్తుంది కదా' అన్నాడు అరవింద్‌. నిజమే కదా! - ఎమ్బీయస్‌ ప్రసాద్‌ (జనవరి 2014)

జనవరి 36 వీక్లీకై ఎమ్బీయస్‌ : సునందా పుష్కర్‌ నిరాశలో ఎందుకు మునిగింది?

సునంద మృతిపై విచారణ జరుగుతోంది. ఎవరూ హత్య చేసినట్లు చెప్పలేకపోతున్నారు. సూయిసైడ్‌ నోట్‌ దొరకలేదు కాబట్టి ఆత్మహత్య చేసుకున్నట్టూ చెప్పలేం. ఆమెకు పుట్టెడు అనారోగ్యం అన్నట్లు మొదట్లో ప్రచారం జరిగినా, దానికి ఆధారాలు లేవు. మామూలు అనారోగ్యమేనట. నిద్రమాత్రలు, యాంటీ-డిప్రసెంట్‌ మాత్రలు ఎక్కువగా వేసుకోవడం వలన ప్రమాదవశాత్తూ చనిపోయిందని ప్రస్తుతానికి అనుకోవాలి. అసలు డిప్రెషన్‌ ఎందుకు రావాలి అన్నది ప్రశ్న. సునంద జీవనసరళి విలాసభరితం. ఆర్థికపరమైన యిబ్బందులు లేవు. దుబాయిలో 12 ఎపార్టుమెంట్లు, కెనడాలో ఒకటి, జమ్మూలో రియల్‌ ఎస్టేటు వ్యాపారం, జ్యూయలరీ వుంది, రూ. 7 కోట్ల విలువ చేసే వాచీలు, బ్యాంకులో డిపాజిట్లు వున్నాయి. ఆస్తుల విలువ రూ.113 కోట్లు వుంటుందంటున్నారు. హుమయూన్‌ కాలం నాటి కత్తి ఒకటి ఆమె వద్ద వుంది. దాని విలువ ఎంతో చెప్పడం కష్టం. ఇక శశి థరూర్‌ తరార్‌తో ప్రేమలో పడ్డాడు కాబట్టి, యీమె హృదయం భగ్నమైంది అంటే కాస్త వింతగా వుంటుంది. ఎందుకంటే ఒకరితో పెళ్లి, మరొకరితో ప్రేమ ఒకేసారి నడిపించగల ఘనులు ఆమె, శశి!

18 వ యేట శ్రీనగర్‌లో గవర్నమెంటు విమెన్స్‌ కాలేజీలో ఎకనమిక్స్‌ చదువుతూనే డాల్‌ లేక్‌ వద్ద వున్న సెంటార్‌ లేక్‌వ్యూ హోటల్లో హోస్టెస్‌గా పార్ట్‌టైమ్‌ ఉద్యోగం చేసేది. ఆ హోటల్లోనే ఫ్రంట్‌ మేనేజర్‌గా పని చేస్తున్న సంజయ్‌ రైనా అనే అతన్ని ప్రేమలో పడేసింది. అతను హోటల్‌ మేనేజ్‌మెంట్‌లో కోర్సు చదివాడు. ఇద్దరూ కశ్మీరీ హిందూలే. అయినా ఆమె తండ్రి కల్నల్‌ పుష్కర్‌ నాథ్‌ దాస్‌ పెళ్లికి అనుమతి యివ్వలేదు. తలిదండ్రులు వద్దన్నా 1986లో పెళ్లి చేసుకున్న సునంద అతి త్వరగానే భర్తతో విడిపోయింది. దానికి కారణం భర్త స్నేహితుడు, సుజిత్‌ మేనోన్‌తో ఆమె ప్రేమలో పడడమే. డబ్బున్న వ్యాపారస్తుడైన అతని సహాయంతో వైవాహిక బంధం తెంచుకుని దుబాయికి తరలిపోయింది. అక్కడ చాలా వ్యాపారాలు చేసి బాగా గడించింది. అక్కడి సోషల్‌ సర్కిల్స్‌లో పేరు గడించింది. అక్కడకు వెళ్లిన రెండేళ్లకు సుజిత్‌ను పెళ్లాడింది. అతను మలయాళీ. బాలీవుడ్‌ స్టార్స్‌తో ఆమె దుబాయిలో కార్యక్రమాలు ఏర్పాటు చేసేది.

వాళ్లిద్దరికీ 1992లో శివ్‌ మేనోన్‌ అనే కొడుకు పుట్టాడు. 1997లో సుజిత్‌ ఢిల్లీ కరోల్‌బాగ్‌లో కారు డ్రైవ్‌ చేస్తూ దేన్నో గుద్దేసి చనిపోయాడు. ఆర్థికపరమైన యిబ్బందుల్లో పడి ఆ రకంగా ఆత్మహత్య చేసుకున్నాడని అంటారు. సునందను అడిగితే 'ఆర్థిక సమస్యలున్నమాట నిజమే కానీ, అది యాక్సిడెంటే, ఆత్మహత్య కాదు' అంది. తండ్రి మృతి ప్రభావం పిల్లవాడిపై తీవ్రంగా పడింది. అతని మాట దెబ్బతింది, అనారోగ్యం పాలయ్యాడు. అప్పుడు సునంద దుబాయిలో తనకు బాగా పరిచయాలున్నా మంచి వైద్యం కోసం అతన్ని కెనడాకు తీసుకెళ్లి చికిత్స చేయించింది. ఇప్పుడు ఆ అబ్బాయిని సినిమాల్లో చేర్పించాలని చూస్తోంది. అనుపమ్‌ ఖేర్‌ యాక్టింగ్‌ స్కూలులో తర్ఫీదు యిప్పిస్తోంది. 2004లో మళ్లీ దుబాయికి వచ్చి రియల్‌ ఎస్టేటు వ్యాపారం మొదలుపెట్టింది.

ఈమె దుబాయిలో చేయని వ్యాపారం లేదు. సాధారణంగా మగవాళ్లు మాత్రమే వుండే టూరిజం, ఐటీ, రియల్‌ ఎస్టేటు వ్యాపారాలు చేపట్టి చాలా ఆర్జించింది. గొప్పగొప్ప వాళ్లందరితో స్నేహాలు నెరపింది. తన రెండో భర్త కారణంగా అనేకమంది మలయాళీలు కూడా పరిచయమై ఆమెకు దుబాయిలో వుపయోగపడ్డారు. వారిలో ఒకరైన సన్నీ వర్కీ అనే దుబాయిలో స్థిరపడిన మలయాళీ వ్యాపారస్తుడు మిలయనీర్ల కోసం కట్టిన ఎమిరేట్‌ హిల్స్‌ అనే గేటెడ్‌ కమ్యూనిటీలో వుంటున్నాడు. అక్కడ బేనజీర్‌ భుట్టో కుటుంబానికి కూడా విల్లా వుంది. సన్నీ 2009 జూన్‌లో తన విల్లాలో పెద్ద పార్టీ యిచ్చాడు. విదేశాంగ మంత్రిత్వశాఖలో సహాయమంత్రిగా చేరిన శశి థరూర్‌ ఆ పార్టీకి హాజరయ్యాడు. అక్కడ సునంద అతనికి పరిచయమైంది. అప్పటికి శశి తన మొదటి భార్యకు విడాకులు యిచ్చి యునైటెడ్‌ నేషన్స్‌లో తనతో పని చేసిన క్రిస్తా గైల్స్‌ను పెళ్లాడి వున్నాడు. సునందను చూస్తూనే ప్రేమలో పడ్డాడు. ఐదు నెలల తర్వాత థరూర్‌ ఒక మీటింగుకు హాజరు కావడానికి మస్కట్‌కు వెళ్లాడు. సునంద అక్కడకు వచ్చి వాలింది. ఇద్దరూ హోటల్లో కాపురం పెట్టారు. సునంద మోజులో పడిన థరూర్‌ కొన్ని నెలలకు క్రిస్తాను విడాకులిచ్చి వదిలించుకున్నాడు. సునందను వెంట వేసుకుని తిరగసాగాడు.

కోచీ క్రికెట్‌ టీమ్‌-ఐపిఎల్‌ వివాదంలో సునంద రూ.75 కోట్ల వాటా పొందడంతో శశి ఆమె పేరుతో లంచం పుచ్చుకున్నాడన్న ఆరోపణలు చుట్టుముట్టి 2010 ఏప్రిల్‌లో వీరి రొమాన్సు అందరికీ తెలిసింది. సునంద కోపంతో 'నేను యింకోరి పేర వ్యాపారం చేయడమేమిటి? నేను స్వయంగా చేసుకోలేనా? దుబాయిలో సంపాదించలేదా?' అని ఎగిరిపడి, ఆ వాటా వదులుకుంది. అంతేకాదు, నాలుగు నెలల తర్వాత ఈ గొడవ కారణంగా పదవి వూడిన థరూర్‌ను పెళ్లి చేసుకుంది. ఇక అక్కణ్నుంచి పార్టీలే పార్టీలు, విలాసాలే విలాసాలు. థరూర్‌ కూడా విలాస పురుషుడే కాబట్టి యీ పార్టీల్లో ఉత్సాహంగా పాల్గొంటూ వచ్చాడు. అయితే 2012 అక్టోబరు లో మంత్రి పదవి వచ్చాక అతనిలో కాస్త బెరుకు వచ్చింది. మంత్రిగా వుంటూ తను యిలాటి పార్టీల్లో కనబడితే విమర్శలు చెలరేగి, రాజకీయంగా ఎదగడం కష్టమనుకున్నాడు. పార్టీలు తగ్గించాడు. అది సునందకు కష్టం కలిగించింది. జీవితంలో ఆనందం కోల్పోయినట్లు ఫీలయింది. పార్టీలకు రావాలని, డాన్సు చేయాలని భర్తపై ఒత్తిడి పెంచింది. వారిద్దరి మధ్యా గొడవలకు అదొక కారణం. డిసెంబరు 31 న గోవా బీచ్‌లో కింగ్‌ఫిషర్‌ విల్లాలో జరిగిన పార్టీలో థరూర్‌, సునంద యిద్దరూ పాల్గొన్నా యిదివరకటి హుషారు లేదని అందరూ గమనించారు.

ఇలా వుండగా పాక్‌ జర్నలిస్టు మెహర్‌ తరార్‌ రంగంలోకి వచ్చింది. థరూర్‌కు, తనకు మధ్య శారీరకమైనది ఏదీ లేదని మెహర్‌ అంటున్నా 'దుబాయి హోటల్‌లో వాళ్లిద్దరూ సన్నిహితంగా వుండడం సిసిటివిలో పడింది. ఆ ఫుటేజ్‌ను నేను చూశాను.' అని సునంద తన స్నేహితురాలితో చెప్పుకుంది. ఆమెతో సంబంధం తెంచుకోవాలని సునంద పట్టుబట్టడంతో 'సరే, యిక ఆమెతో మాట్లాడను, మెయిల్స్‌ యివ్వను' అని థరూర్‌ ఒప్పుకున్నాడు. అయితే ఆమె పేరును 'హరీష్‌' పేరుతో తన బ్లాక్‌ బెరీలో సేవ్‌ చేసుకుని మాట్లాడుతూండేవాడు. తన ఆరోగ్యపరీక్షలు చేయించుకుని తిరువనంతపురం నుండి ఢిల్లీకి వస్తున్నపుడు విమానప్రయాణంలో యీ విషయం సునందకు తెలిసిపోయింది. అది చూడగానే ఆమె అగ్గిమీద గుగ్గిలం అయిపోయింది. మెసేజ్‌లు చూస్తే థరూర్‌ మెహర్‌ను వదుల్చుకోవాలని చూస్తున్నా, మెహర్‌ మాత్రం వ్యవహారం కొనసాగించాలని చూస్తోందని అర్థమవుతోంది. అయినా యీ విషయాన్ని తన భర్త తన దగ్గర దాచాడని, మోసం చేశాడని తేలగానే అది సునంద అహాన్ని దెబ్బ తీసింది. ఆమె ఎయిర్‌పోర్టు నుండి యింటికి రాకుండా సరాసరి హోటల్‌కు వెళ్లిపోయింది. ఆ తర్వాత తన భర్త ట్విట్టర్‌ ఖాతాలోకి చొరబడడం, అన్నీ బయటపెట్టడం, మెహర్‌ సంగతి బహిరంగ పర్చడం - అన్నీ అందరికీ తెలిసిన విషయాలే!

ఆమెకు మంత్రి భార్యగా గౌరవమూ కావాలి, సోషల్‌ బటర్‌ఫ్లయిగా గ్లామరూ కావాలి. భర్తకు తననుండి దృష్టి మరలకూడదు. ఇలా జరగటం లేదని తెలియగానే ఆమె నిరాశలో మునిగింది. అయితే కొడుకు శివ్‌ను సినిమా నటుడిగా చేయకుండా చనిపోదామని ఆమె అనుకుని వుండదు. డిప్రెషన్‌ తగ్గడానికి వేసుకున్న మాత్రలు మితిమీరి వేసుకోవడం వలననే మరణించి వుండవచ్చు. అది పొరబాటున వేసుందా లేక క్షణికమైన ఆవేశంలో వేసుకుందా అన్నది తేలాలి. తేలుతుందా? - ఎమ్బీయస్‌ ప్రసాద్‌ (జనవరి 2014)

జనవరి 37 - 38 వీక్లీకై ఎమ్బీయస్‌ : కిరణ్‌ని తీసేయటం లేదేం?

ఆరువారాలుగా అసెంబ్లీని అతలాకుతలం చేసిన తెలంగాణ బిల్లు ఎట్టకేలకు రాష్ట్రాన్ని విడిచి వెళ్లింది. శాసనసభచే తిరస్కరించబడి మరీ వెళ్లింది. మీరేం చేసినా డోంట్‌ కేర్‌ మేం ఎలాగూ దాన్ని నెత్తిన పెట్టుకుంటాం అని హై కమాండ్‌ వారు చాటి చెప్తున్నారు. మీ రాష్ట్రం విడగొట్టడానికి మీ అభిప్రాయం అడిగేదేముంది బోడి అని మాటిమాటికీ గుర్తు చేస్తున్నారు. మాట్లాడితే రాజ్యాంగం మాకా హక్కు యిచ్చిందంటారు. అలా అని రాజ్యాంగం ప్రకారం చేస్తున్నారా అంటే మళ్లీ అది లేదు. రాజ్యాంగంలో లేని ఉమ్మడి రాజధాని, గవర్నరు చేతికి శాంతిభద్రతలు... యిలా కొత్త పోకడలు పోతున్నారు. కమిటీలంటారు, అందరి అభిప్రాయాలూ తీసుకుంటామంటారు, మళ్లీ ఏ పాయింటుకీ కట్టుబడి వుండరు. ఎవరి అభిప్రాయమూ అక్కరలేదంటారు. అన్నీ మాకు తెలుసంటారు. ఇక వారి అండ చూసుకుని టి-నాయకులు ధైర్యం చూపుతారు. రాష్ట్రం అంటే గుడ్డికన్ను. మూసినా, తెరిచినా ఒకటే. కేంద్రందే అసలైన కన్ను. వారి చల్లనిచూపు వుంటే చాలు అంటారు. మరి రాష్ట్రం కన్ను తెరిస్తే అంత ఉలికిపాటు ఎందుకు? కిరణ్‌, స్పీకరు కలిసి చేసిన కుట్ర యిది అంటున్నారు. పాపం స్పీకరును ఎందుకు లాగాలి? మరొకరూ, మరొకరూ కాదు, సాక్షాత్తూ సభానాయకుడు యిచ్చిన నోటీసును తిరస్కరించలేం, రూల్సు ప్రకారం ఓటింగుకి పెట్టాల్సిందే అంటూ వాపోయాడు. ఓటింగుకి పెడితే మూజువాణీ ఓటుతో నెగ్గేసింది. అందులో ఆశ్చర్యమేముంది అంటున్నారిప్పుడు కొంతమంది. హై కమాండ్‌ వచ్చి కొందరు ఎస్సీ, ఎస్టీ సభ్యులను, మరి కొందరు యితర సభ్యులను మేనేజ్‌ చేసింది కాబట్టి ఓటింగులో ఓడిపోయే ఛాన్సు కూడా వుందనుకున్నాం.

తిరస్కరణకు కేంద్రబిందువు కిరణ్‌

సమైక్యతీర్మానం పెట్టో, లేక విభజన బిల్లు కాబట్టి వ్యతిరేకిస్తున్నాం అనో అని వుంటే మెజారిటీ సభ్యులు వ్యతిరేకించినా మైనారిటీ సభ్యుల కోరిక మేరకు మేం నిర్ణయం తీసుకున్నాం అనగలదు కేంద్రం. కానీ యిప్పటి పరిస్థితి అది కాదు. 'అసలు యిదే బిల్లు కాదు, దీనిలో వుండవలసిన ముఖ్యమైన అంశాలు లేవు, సవ్యమైన తీరులో అసెంబ్లీకి పంపలేదు.' అనే వాదనతో వెనక్కి పంపారు. కేంద్రం హోం శాఖ చేసిన పొరబాటు దీనికి తావిచ్చింది. మామూలు పరిస్థితుల్లో అయితే సరి చేసుకుని పంపవచ్చు. కానీ వాళ్లకు టైము లేదు. అంతా అడావుడే. ఫిబ్రవరి మొదటివారంలో మంత్రుల ముఠా సమావేశం, 9024 సవరణల పరిశీలన, వీలైతే మార్పులు చేసిన బిల్లుపై కాబినెట్‌ తీర్మానం - అన్నీ అయిపోవాలి. రెండోవారంలో పార్లమెంటులో పెట్టేయాలి. ఈ తొందరే కొంప ముంచుతోంది. ఈ లోగా కోర్టు కలగజేసుకుందంటే హరిలోరంగహరి! కిరణ్‌ ఢిల్లీలో నిరసన చేపడితే అది పార్లమెంటు సభ్యుల్లో పునరాలోచనకు దారి తీస్తుంది. వాదోపవాదాలు పెరుగుతాయి. బిల్లు నడక సాఫీగా సాగదు.

ఇంత గొడవకు కారణం కిరణ్‌! 'అతను విభజన వ్యతిరేకిస్తాడు, అయినా పట్టించుకోనక్కరలేదు, అతను ఎన్ని గంటలు మాట్లాడినా కంఠశోషే తప్ప ఏమీ జరగదు' అనుకుంటూ వస్తే మొత్తానికి దీన్ని కేంద్ర-రాష్ట్ర విభేదంగా మార్చాడు. కేంద్రం రాష్ట్రపతితో ఆడుకుంటోంది అన్న కలర్‌ యిచ్చాడు. హోం శాఖ రాష్ట్రాలను పూచికపుల్లలా ఎలా తీసిపారేస్తోందో, సమాచారం యివ్వకుండా 'మీకు అనవసరం' అని ఎలా అంటోందో దేశానికి చాటి చెప్పాడు. ఇప్పటికే రాష్ట్రస్థాయిలో ప్రాంతీయ పార్టీలదే హవా నడుస్తోంది. రాబోయే రోజుల్లో మరింత పెరుగుతుంది అంటున్నారు. పార్లమెంటులో వున్న ప్రాంతీయపార్టీలన్నీ ఉలిక్కిపడేలా వుంది యీ సంఘటనల క్రమం. గతంలో ఎన్టీయార్‌ యిలాగే కేంద్రంపై ధ్వజం ఎత్తారు. ఇప్పుడు అధికారపక్ష సభ్యుడై వుండి కూడా కిరణ్‌ ప్రశ్నలు వేస్తున్నారు. తమను యిలా యిబ్బంది పెడుతున్నా కిరణ్‌ను కాంగ్రెసు హై కమాండ్‌ ఎందుకు తీసివేయటం లేదు? అనే ప్రశ్న వస్తుంది. దానికి అతి సులభమైన సమాధానం - వాళ్లు చెప్పినట్లే కిరణ్‌ అడుతున్నాడు కనుక! అది సమాధానం అయితే కావచ్చు కానీ అదొక్కటే సమాధానం కాకపోవచ్చు. అందువలన దాన్ని పక్కకు పెట్టి వేరేలా ఆలోచిద్దాం.

అధిష్టానం నిజంగా బలంగా వుందా?

మొదటగా మనం అనుకోవలసినది - కాంగ్రెసు హై కమాండ్‌ తను అనుకున్నది అనుకున్నట్టు, అన్ని చోట్లా, అన్ని వేళలా చేయగలుగుతోందా? తనతో భాగస్వామ్యం వున్న ఎన్‌సిపి వంటి పార్టీలను ఏమీ చేయలేకుండా వుంది, భాగస్వామ్యం తీసుకుంటానన్న తెరాస వంటి పార్టీలనూ ఏమీ చేయలేకుండా వుంది. సొంత పార్టీలో కూడా ఏమీ చేయలేదా? గతంలో వైయస్‌ సంగతి చూశాం. వైయస్‌ కేంద్రం మెడలు వంచి అనేకం సాధించుకుని వచ్చారు. అయినా కెవిపికి ఒక పట్టాన రాజ్యసభ సభ్యత్వం యిప్పించలేకపోయారు. ఆ విషయంలో తన పంతం చెల్లించుకున్న కేంద్రం 2009లో తెరాసతో పొత్తు విషయంలో వైయస్‌ను ఒప్పించలేకపోయింది. అంటే ఒక్కోసారి ఒక్కోరిది పై చేయి అవుతుందన్నమాట. ఇప్పుడు రాజ్యసభ ఎన్నికల విషయమే తీసుకోండి. అధిష్టానం మెదడులో వున్న కొప్పుల రాజు వగైరా అభ్యర్థులు వేరు. కానీ అంతిమంగా సీమాంధ్ర ఎమ్మెల్యేలు ఎదురు తిరుగుతారన్న భయంతో వారితో సన్నిహితంగా వుండే కెవిపి, టియస్సార్‌లను ఎంపిక చేశారు. అక్కడే తెలుస్తోంది వారి బలహీనత. అది యిప్పుడు కొత్తగా వచ్చినది కాదు. తెలంగాణ సమస్య 2009 నుండి తీవ్రంగా వుందనుకుంటే దాన్ని కంట్రోలు చేయడానికి సిఎం పదవి ఒకరికి, పిసిసి అధ్యక్షుడి పదవి మరొకరికి యిస్తారనుకున్నారు. కానీ అలా జరగలేదు. రెండు పదవులూ సీమాంధ్రులకే యిచ్చారు. స్పీకరు పదవి కూడా వాళ్లకే. చివరకు డిప్యూటీ సిఎం, డిప్యూటీ స్పీకరు పదవులు తెలంగాణ వారికి యిచ్చారు. డిప్యూటీ సిఎం పదవి నియామకం కూడా చాలాకాలం తాత్సారం చేసి యిచ్చారు. తాము బలహీనంగా వున్నారు కాబట్టే నిర్ణయం అంత ఆలస్యమైంది. తన పార్టీ ఎమ్మెల్యేలకు నచ్చచెప్పుకోలేక, బాలన్స్‌ తప్పి వ్యవహరించారు.

తాము ఏరికోరి ఎంపిక చేసిన ముఖ్యమంత్రికి సహకరించం అంటూ అప్పట్లో జగన్‌ పక్షం వహించిన మంత్రులు, తెలంగాణ మంత్రులు సహాయనిరాకరణ చేస్తే వాళ్లను దండించగలిగారా? అలా అని ముఖ్యమంత్రిని మార్చారా? అదీ లేదు. వీళ్లల్లో వీళ్లు కొట్టుకుని చచ్చి ఏదో ఒక అండర్‌స్టాండింగ్‌కు రావాలి. అంతే. వాళ్లు ఏమీ చెప్పరు, చెప్పలేరు. తెలంగాణ యిచ్చి తీరాలంటూ ఆ ప్రాంతపు ఎంపీలు పార్లమెంటులో నానా అల్లరీ చేశారు. వారిని అదుపు చేయగలిగారా? లేదే! బతిమాలుకోవడాలు, లేదా చూసీ చూడనట్లు వూరుకోవడాలు. వాళ్లలో ముగ్గురు పార్టీ విడిచి వెళ్లిపోతే వారిని బహిష్కరించారా? లేదే! పైగా వారిలో ఒకరు తెరాస అభ్యర్థిగా వస్తూ వుంటే తమ మిగులు ఓట్లతో వారికి మద్దతు యిస్తున్నారు. ఇప్పుడు తెలంగాణ యిద్దామని గట్టిగా అనుకున్నారు కదా, వ్యక్తిగతంగా తను సమైక్యవాదినని పదవిలోకి వచ్చిన తొలి రోజునుండీ చెప్పుకుంటున్న కిరణ్‌ను పక్కకు పెట్టి ఏర్పాట్లు చేయాలి కదా. కిరణ్‌ను తీయడానికి భయం. కిరణ్‌ ఏదో చేసేస్తాడని కాదు, అతని స్థానంలో రావడానికి నేనంటే నేనని పోటీలు పడి అందరూ కలిసి ప్రభుత్వాన్ని పడగొడతారని భయం. ఇప్పటిదాకా సీమాంధ్రకు యిచ్చారు కాబట్టి యిప్పుడు తెలంగాణకు ఛాన్సు యివ్వాలి అంటూ తెలంగాణ నుండి అరడజను మంది లేచి నిలబడతారు. కావాలంటే పిసిసి అధ్యక్ష పదవి వారి కివ్వండి, సీమాంధ్ర వ్యక్తికి బదులుగా సీమాంధ్రుణ్నే వేయండి అంటూ సీమాంధ్ర నుండి యింకో అరడజను మంది ముందుకు వస్తారు. మాకు యివ్వకపోతే టిడిపికో, వైకాపాకో వెళ్లిపోతాం అంటూ బెదిరిస్తారు. కనీసం పదిమంది ఫిరాయించినా సర్కారు కూలుతుంది. ఎన్నికల వేళ నిధులు అందించే రాష్ట్రం చేజారిపోతుంది. అందువలన ఏ నిర్ణయమూ తీసుకోలేక నానుస్తారు.

కాంగ్రెసు చరిత్రే యింత

కాంగ్రెసులో యీ నాన్పుడు ఎప్పణ్నుంచో వుంది. నెహ్రూ మాట కూడా పూర్తిగా చెల్లేది కాదు. క్రమేపీ ఆయన బలపడ్డాడు. ఆయన పోయాక, 1967 ఎన్నికల నుండి కాంగ్రెసు పార్టీ బలహీనపడింది. ఇందిరా గాంధీ తొలి సంవత్సరాల్లో ఆమె మాట ఎవరూ వినేవారు కారు. 1971 తర్వాత ఆమె మాట శిలాశాసనమైంది. 1977 లో ఆమె ఓడిపోయింది. తర్వాత మళ్లీ 1980 నుండి నాలుగేళ్లపాటు ఏలింది. రాజీవ్‌ తొలిరోజుల దూకుడు క్రమేపీ తగ్గిపోయింది. మైనారిటీ ప్రభుత్వం నడిపిన పివి నియంతృత్వం చూపలేదు. అందర్నీ మేనేజ్‌ చేసుకుంటూ గడిపారు. ఇక సోనియా అధినేతగా వచ్చిన తర్వాత ఆమె రాజకీయాలు నేర్చుకోవడానికే టైము పట్టింది. టపటపా నిర్ణయాలు తీసుకోవడం ఆమె చేత కాదు. పైగా ఆమె హయాంలో పార్టీ చాలా ఎగుడుదిగుళ్లు చూసింది. ముఖ్యమంత్రులను తరచుగా మార్చడం ఆమె తరహా కాదు.

ఆమె కుమారరత్నం ఆమెకు ఎక్కి రాలేదు. అతను దేనిలోనూ పూర్తిగా ఆసక్తి చూపడు. అప్పుడప్పుడు ఉరిమి వెళ్లిపోతూ వుంటాడు. అందువలన ఆమె ఏదీ ఓ పట్టాన తేల్చదు. దూరాలోచన వున్నట్టూ తోచదు. ఇటీవల ఎసెంబ్లీ ఎన్నికలలో ఓటమి తర్వాత సోనియా అంటే మరింత చులకన పెరిగింది. 2014 ఎన్నికలలో యుపిఏ ఛస్తే అధికారంలోకి రాదు అని మీడియా అంతా ఘోషిస్తూండడంతో తిరుగుబాటు దార్లందరికీ ధైర్యం వచ్చేసింది. ప్రస్తుతానికి తెలంగాణ యిచ్చేస్తారన్న అభిప్రాయంతో సీమాంధ్ర నాయకులు తిరగబడుతున్నారు. రేపు అటూయిటూ అయి తెలంగాణ బిల్లు పార్లమెంటులో పాస్‌ కాకపోతే అప్పుడు తెలంగాణ కాంగ్రెసు నాయకులు తిరగబడి అధిష్టానాన్ని నానామాటలూ అంటారు.

ముందస్తు పథకం ఏమీ వుండివుండదు

నిజానికి యిప్పుడు జరుగుతున్నదంతా కిరణ్‌ పథకం ప్రకారం సాగుతోందనుకోవడానికి లేదు. ముందే ప్రణాళిక వేసి ఎన్‌జిఓల చేత సమ్మె చేయించారని, దిష్టిబొమ్మలు తగలబెట్టించారనీ, విగ్రహాలు పగలకొట్టించాడనీ అనుకోవడం అర్థరహితం. తను సమైక్యవాదం గురించి ఎంత చెప్పినా పైవారు వినిపించుకోనందుకు హతాశుడై తిరిగి వచ్చి యింట్లో కూర్చున్నాడు. అయితే ప్రజల్లో సమైక్య ఉద్యమం తీవ్రంగా వచ్చింది. ఇలా వస్తుందని ఎవరూ వూహించలేదు. ఎందుకంటే సీమాంధ్రులు అన్ని రోజులూ స్తబ్దంగా వున్నారు. విభజన సమయంలో హైదరాబాదును ప్రత్యేకరాష్ట్రం చేసినా, యుటీ చేసినా, లేక ఐదేళ్ల తర్వాత తెలంగాణ యిస్తాం, యీ లోపున మీ ప్రాంతాలు అభివృద్ధి చేస్తాం అన్నా వాళ్లు వూరుకునేవారేమో. సీమాంధ్ర నాయకులు కూడా అదే అనుకున్నారు. సోనియా సహచరులు వాళ్లకు అలాగే చెప్పి మభ్యపెట్టారు. ప్రజలు గొడవ చేయకపోతే మనం మాత్రం ఎందుకు నోరెత్తాలి? అనుకున్నారు సీమాంధ్ర కాంగ్రెసు నాయకులు.

అయితే జులై 30 నాటి తీర్మానంలో తెలంగాణవారు అడిగినవన్నీ యిచ్చేసి సీమాంధ్రకు బొత్తిగా శఠగోపం పెట్టడంతో వచ్చింది చిక్కు. హైదరాబాదు లేకపోతే మన బతుకు ఎలా? అన్న భయంతో సీమాంధ్రులు తిరగబడ్డారు. ఆ ఉద్యమాన్ని కిరణ్‌ తనకు అనువుగా మార్చుకున్నారంతే. ఎందుకంటే రాష్ట్రం సమైక్యంగా వుంటే కాంగ్రెసు నెగ్గినా తర్వాతి సిఎం తెలంగాణ వ్యక్తే అవుతారు. విడిపోతే జగన్‌తో పోటీ పడడం కిరణ్‌కు అసాధ్యం. ఇప్పుడున్నదానికి మించి ఆయనకు దక్కబోయేది ఏమీ లేదు. అందుకే సమైక్య ఉద్యమ కాంతిలో కిరణ్‌ వెలగబోయారు. ఉద్యమం బలపడినకొద్దీ ఆయన యిమేజి స్థిరపడింది. కొత్త కొత్త ఆలోచనలు వచ్చాయి. దానికి తోడు ఢిల్లీ నాయకులు అవాకులు, చెవాకులు వాగడం, అవకతవకగా, అన్యాయమైన చేష్టలు చేయడం కిరణ్‌కు కలిసి వచ్చింది. ఈ రోజు ఆయన ఢిల్లీని ధిక్కరించినా సీమాంధ్రులు శభాష్‌ అంటున్నారు తప్ప అదేమిటి అనడం లేదు.

ఉద్యమం బలం గమనించే అధిష్టానం తటపటాయిస్తోంది

ఇది గమనించే హై కమాండ్‌ తమాయించుకుంటోంది. కిరణ్‌ యిప్పుడు మామూలు కిరణ్‌ కాదు, సమైక్య కిరణ్‌. అతన్ని తీసేస్తే సమైక్యం కోసం పదవీత్యాగం చేసిన అమరవీరుడిగా ఖ్యాతి గడిస్తాడు. అతని స్థానంలో ఏ బొత్సనో, కెసియార్‌నో తెస్తే ఎన్నికలలో గెలుస్తారో లేదో తెలియదు. ఆమ్‌ ఆద్మీ ధర్మమాని 2014 ఎన్నికలలో అవినీతి అనేది ప్రధానాంశం కాబోతోంది. పైగా రాష్ట్రంలో జగన్‌పై వున్న కేసుల కారణంగా, అతనికి ప్రతిగా నిలిచే కాంగ్రెసు తరఫు అభ్యర్థి క్లీన్‌గా వుండాలి. కిరణ్‌పై అవినీతి ఆరోపణలు బలంగా ఏమీ లేవు. వాళ్ల తమ్ముడిపేర చెదురుమదురుగా ఏదైనా అంటున్నా అది ప్రజల్లో నాటుకోలేదు. కిరణ్‌ స్థానంలో తెచ్చేవాడిని వెతకడం యీ విధంగా మరింత క్లిష్టమవుతోంది. నిజానికి కిరణ్‌ను కంటిన్యూ చేస్తే నష్టమేముంది? అసెంబ్లీ నుండి బిల్లు వెళ్లిపోయింది. ఇక ఆట పార్లమెంటులోనే ఆడాలి. ఈ విషయంలో తప్ప తక్కినవాటిలో కిరణ్‌ కేంద్రం చెప్పినట్లే వింటున్నాడు. బిల్లు తమ వద్దకు తెప్పించేసుకున్నాక కిరణ్‌ మహా అయితే కోర్టుకి వెళ్లగలడంతే. అది అతను కాకపోతే వేరే ఎవరైనా వెళ్లగలరు.

ఇదంతా అధిష్టానం ముందే ఆలోచించి కిరణ్‌ను ఆడిస్తోందన్న తొలి ఆలోచన గురించి ఆలోచిస్తే - అధిష్టానం యిదంతా వూహించిందనుకోవడం దానికి లేని తెలివితేటలను కట్టబెట్టడమే! వాళ్ల కంత తెలివితేటలుంటే యిన్ని తలతిక్క పనులు చేయరు. అధికారంలో వున్నవాళ్లకు వందిమాగధులు, ఇంటెలిజెన్సు వర్గాలు గంతలు కట్టేస్తారు. అందుకే యిటీవల నాలుగు అసెంబ్లీ ఎన్నికలలో అధికారపక్షం ఘోరంగా ఓడిపోయింది. సీమాంధ్రలో వ్యతిరేకత రాదని అక్కడి నాయకులు అధిష్టానాన్ని జోకొట్టారు. అది ఎప్పుడైతే చీదేసిందో సోనియాకానీ, రాహుల్‌ కానీ యిటువైపు తొంగి చూడడానికిగాని, తుపాన్లు వచ్చినపుడు సీమాంధ్రులను పలకరించడానికి గాని దడిశారు. రాహుల్‌ గ్యాస్‌ సిలండర్ల సంఖ్య లాటి చిన్నవిషయాలపై మాట్లాడతాడు కానీ, రాష్ట్రవిభజన వంటి పెద్ద విషయాలపై నోరు విప్పడు. పరిస్థితులు వాళ్ల చేతిలో లేవు. అవి ఎటు నడిపిస్తే అటు పోతున్నారు తప్ప, వాటిని శాసించే నాయకులు కారు వీరు. అందుకే కిరణ్‌ పదవిలో కొనసాగుతున్నారు. - ఎమ్బీయస్‌ ప్రసాద్‌ (జనవరి 2014)

ఫిబ్రవరి 01 ఎమ్బీయస్‌ : బిజెపి షాకిచ్చిందా?

బిజెపి కొద్ది రోజులుగా అంటోంది - సీమాంధ్రకు కూడా న్యాయం చేయాలి అని. మోదీ రంగంపైకి వచ్చాకనే ఆంధ్ర గురించి ఆలోచించడం మొదలెట్టారు. అప్పటిదాకా రాష్ట్ర బిజెపి నాయకత్వం మొత్తం తెలంగాణవారి చేతిలో వుండడం చేత తెలంగాణ యివ్వాలి అనడం తప్ప మరో మాట లేదు. ఆంధ్రలో ఎటూ ఏమీ లేదు, విభజనకు మద్దతిస్తే తెలంగాణలో బలపడతాం అనే ఆలోచనతో రాష్ట్రనాయకులున్నారు. జాతీయ నాయకులకూ అదే చెపుతూ వచ్చారు. అయితే మోదీ ప్రధాని అభ్యర్థి అనగానే ఆయన సీమాంధ్రపై దృష్టి సారించాడు. 25 ఎంపీ సీట్లున్న ప్రాంతాన్ని ఎందుకు వదులుకోవాలి? అని. ఇరు ప్రాంతాలవాళ్లూ మిఠాయిలు పంచుకున్నపుడే దాన్ని విభజన అంటారు అనే ఆలోచన ముందుకు తెచ్చాడు. ఆంధ్రలో బిజెపి యూనిట్లను మేల్కొల్పాడు. వెంకయ్యనాయుడు గళమెత్తాడు. అప్పటిదాకా రాష్ట్రవ్యవహారాలపై సుష్మా స్వరాజ్‌దే ఆఖరి మాట. కెసియార్‌ మాటలే ఆవిడా వల్లించేది. నెహ్రూ ఫలానావిధంగా అన్నాడని వీళ్లు చెపితే నమ్మేసి పార్లమెంటులో అది చెప్పింది. అది అబద్ధమని సీమాంధ్ర కాంగ్రెసు నాయకులు ధ్వజమెత్తడంతో నాలిక కరుచుకుని, మళ్లీ ఎన్నడూ దాన్ని రిపీట్‌ చేయలేదు.

పోనుపోను గతంలో విభజన వ్యతిరేకించిన ఆడ్వానీగారు సుష్మను ఎదిరించ నారంభించారు - ఆంధ్రను తిరుక్షవరం చేసుకున్నా తెలంగాణలో బావుకునేది ఏమిటో చెప్పమని. తెలంగాణ వస్తే ఓట్లు రాలేది తెరాసకే. ద్వితీయస్థానం కాంగ్రెసుకు. పార్టీ కార్యకర్తలున్నారు కాబట్టి అడుగూబొడుగూ టిడిపికి. మధ్యలో మనకెన్ని వస్తాయని అడిగారు. సుష్మలో అంతర్మథన ప్రారంభమైంది. మధ్యలో రాష్ట్రనాయకులు ఆమెను కలిస్తే 'ఎవరి పెళ్లికో మేము బాజాలు వాయించడమేమిటి?' అంది. అయినా ఎన్నికలముందు తెలంగాణ యిచ్చి తీరాలనడంలో రెండో అభిప్రాయం లేదంటూ చెపుతూ వచ్చింది. తెలంగాణ తల్లిగా సోనియా గుడి పక్కనే తన గుడీ కడతారన్న ఆశ ఆమెది! సీమాంధ్ర బిజెపివారు విభజనకు అంగీకరిస్తూనే 'సమన్యాయం' పల్లవి అందుకున్నారు. టిడిపిలా కాకుండా అవేమిటో చెప్పారు కూడా భద్రాచలంను సీమాంధ్రలో కలపాలి దగ్గర్నుంచి హైదరాబాదు చుట్టూ వున్న 140 పై చిలుకు ప్రభుత్వసంస్థల్లో సగం ఆంధ్రకు తరలించాలి దాకా వెళ్లింది. హైదరాబాదును ఉమ్మడి రాజధానిగా కొనసాగించాలి అన్నారు. తెలంగాణ బిజెపివాళ్లు రెండేళ్లు చాలంటున్నారు. చివరకు వ్యవహారం ఎంతదూరం వెళ్లిందంటే ఆంధ్ర బిజెపివారు తెలంగాణ బిజెపివారితో కాకుండా విడిగా ఢిల్లీ వెళ్లి జాతీయ నాయకులను కలిసి మెమోరాండం యిచ్చారు.

ఇలా బిజెపి కూడా రెండు గొంతుకలతో మాట్లాడి కాంగ్రెసు, టిడిపిల దారి పట్టింది. ఆడ్వానీ, వెంకయ్యనాయుడు, రాజనాథ్‌ సింగ్‌, మొన్నటికి మొన్న అరుణ్‌ జైట్లీ - అందరూ సీమాంధ్రకు జరగాల్సిన న్యాయం గురించి మాట్లాడుతూ వచ్చారు. ఎందరు మాట్లాడినా సుష్మా స్వరాజ్‌ మాత్రం అందర్నీ తోసి రాజంటుందని టి-వాదులు నమ్మకం పెట్టుకున్నారు. అఖిలపక్షంలో సుష్మ మాట్లాడినది విన్నాక ఆ నమ్మకం కూలిపోయింది. సభ ప్రశాంతంగా నడవాలట. సస్పెన్షన్లు చేయకూడదట. కాంగ్రెసువాదులందరూ ఒకే గొంతుతో మాట్లాడాలట. 'తివిరి యిసుమంబున తైలంబు తీయవచ్చు' కానీ కాంగ్రెసులోని యిరు ప్రాంతాల వారు ఒకేలా ఎలా మాట్లాడతారు, చోద్యం కాకపోతే. ఇలా గొంతెమ్మ కోర్కెలు కోరి సుష్మ టి-బిల్లుకు అడ్డుపుల్ల వేసింది. తక్కిన పార్టీలకు యీ శషభిషలు లేవు. 12 రోజుల్లో 39 బిల్లులు ఎలా పెడతారు? పైగా వాటిలో 6 ముఖ్యమైన బిల్లులు అంటున్నారు. ఎన్నికలకు డబ్బులు కావాలి కాబట్టి ఆర్థిక బిల్లులు పెట్టేసి కథ ముగించేయండి చాలు అని కరాఖండీగా చెప్పాయి.

ఇన్నాళ్లూ తెలంగాణకు సై అంటూనే యిప్పుడిలా అని బిజెపి కాంగ్రెసుకు షాక్‌ యిచ్చింది అంటున్నారు. కమలనాథ్‌ యిత్యాదులు బిజెపి యిలా డబుల్‌గేమ్‌ అడుతుందని అనుకోలేదు అంటున్నారు. నిజంగా కాంగ్రెసు అనుకోకుండా ఎలా వుంది? తాము ఏం చేసినా బిజెపి నోరు మూసుకుని కూర్చుంటుందని అనుకున్నారా? బిల్లు మొదటినుండీ చివరిదాకా అడ్డగోలుగా నడిపి, తమ అవకతవక పనులకు బిజెపి మద్దతు యిస్తుంది అని ఎలా అనుకుంటారు? అసెంబ్లీలో బిల్లు తిరస్కరణకు గురైంది. 9 వేల చిల్లర సవరణలు సూచించబడ్డాయి. సోమవారం సాయంత్రానికి ఢిల్లీ చేరితే మంగళవారం మధ్యాహ్నానానికల్లా మంత్రుల ముఠా (అదే.. జిఓఎమ్‌) అవన్నీ చదివిపడేసి, కొన్ని గంటల్లో ఫైనల్‌ బిల్లు తయారు చేసి కాబినెట్‌కి సిద్ధం చేసేశారు. జిఓఎమ్‌ సమావేశాలు దేనీకీి పూర్తి సభ్యులు హాజరు కాలేదు. ఇతర పార్టీ నాయకులను పిలచినపుడు తమ వద్ద సమాచారం ఏమీ లేదని చెప్పారు. ప్రజలను ఈ మెయిల్స్‌ ద్వారా అభిప్రాయాలు తెలపమన్నారు. ఒక్కటీ చదివినట్టు లేదు. ఇప్పుడు శాసనసభ్యులు తమ అభిప్రాయాలు లిఖితపూర్వకంగా చెపితే వాటిని బుట్టదాఖలు చేసి, గంటల్లో ఫైనల్‌ బిల్లు తయారు చేసి పడేశారు.

వాళ్లకు ఒకటే ధైర్యం. మహామేధావి చిదంబరం వుండగా తక్కినవాళ్లు బుర్ర పెట్టి ఆలోచించనక్కరలేదు. ఆయనకే అన్నీ తెలుసు. టి-బిల్లు హోం శాఖకు సంబంధించినది. కానీ షిండే కంటె అఖిలపక్షంలో చిదంబరం ఎక్కువ రెచ్చిపోతున్నాడు. 'తెలంగాణలో 17 మంది ఎంపీలు, ఆంధ్రలో 25 మంది ఎంపీలు వున్నంతకాలం పరిస్థితి ఎప్పుడూ యిలాగే వుంటుంది. అందువలన యీ సెషన్‌లోనే తేల్చిపారేయాలి' అన్నాడు. మూర్ఖత్వం కాకపోతే ఇది అంకెల గొడవ కాదు. ఇరుప్రాంతాలను సంతృప్తి పరిస్తే బిల్లు పాస్‌ చేయించుకోవడం కష్టం కాదు. సీమాంధ్రకు పూర్తిగా సున్న చుట్టడంతోనే వస్తోంది అసలు సమస్య. చిదంబరం, దిగ్విజయ్‌, షిండే యిత్యాదులు తమ వదరుబోతుతనంతో సీమాంధ్రులను అనుక్షణం రెచ్చగొడుతున్నారు. భవిష్యత్తుపై భయానికి తోడు, వీరి మాటలతో పౌరుషం పొడుచుకు వచ్చి సీమాంధ్రులు తెగబడుతున్నారు. చిదంబరం వంటి అహంభావికి వారిని సముదాయించాలన్న ఊహే పోదు. తనేదో దిగివచ్చాననుకుంటాడు. నిజానికి యుపిఏ2 రేపటి ఎన్నికలలో చావుదెబ్బ తింటే దానికి ప్రధాన కారణం - అధికధరలు. దానికి ముఖ్యంగా బాధ్యత వహించవలసినది ఆర్థికమంత్రివర్యులు చిదంబరం! తన శాఖ తను చూసుకోలేడు కానీ తెలంగాణ విషయం వచ్చేటప్పటికి వూరికే ఆడిపోతాడెందుకో తెలియదు. బిల్లు పాస్‌ కాలేదు కానీ అప్పుడే ఉద్యోగులను ప్రాంతాల వారీగా విడగొట్టడానికి కమలనాథన్‌ కమిటీ అని వేసేశారు. అదేమిటో యీ విభజన విషయంలో ఎటు చూసినా తమిళులే తగులుతున్నారు.

సుష్మ చెప్పినదేమిటి - మీ ముఖ్యమంత్రే ఎదురు తిరుగుతున్నాడు, మీ సీమాంధ్ర ఎంపీలే అవిశ్వాసం ప్రకటిస్తున్నారు. మీ యిల్లు మీరు చక్కబెట్టుకుని అప్పుడు మా వద్దకు రండి అంది. ఆమె అలా అంటుందని వీళ్లకు తెలియదా? అసెంబ్లీ బిల్లును తిరస్కరించినపుడు, ముఖ్యమంత్రి బాహాటంగా బిల్లుకు వ్యతిరేకంగా దీక్ష చేపడుతున్నపుడు అధికార పార్టీకి వాళ్లను సముదాయించ వలసిన పని లేదా? వారి భయాలను, ఆందోళనలను పట్టించుకోవలసిన పని లేదా? సీమాంధ్ర మంత్రులు, ఎంపీలు చేసిన అనేక సూచనల్లో ఒక్కటి కూడా పట్టించుకోకుండా, వాళ్లని ప్రజల దృష్టిలో గాడిదలను చేసి వదిలితే వాళ్లూరుకుంటారా? వాళ్ల మనుగడ కోసమైనా అల్లరి చేస్తారు. ఏకాభిప్రాయం సాధించాకే తెలంగాణ బిల్లు అంటూ ఐదేళ్లగా చెపుతూ వచ్చి, అది సాధించకుండానే బిల్లు ప్రవేశపెడితే ప్రతిపక్షాలు ఒప్పుకుంటాయని కాంగ్రెసు ఎలా అనుకుంటుంది? బిజెపి యిలా అంటుందని తెలియడమే కాదు, ఇలా అనిపించాలని ప్రయత్నించింది అని కూడా అనవచ్చు. మరి అలా అయితే దానికి కలిగే లాభం ఏమిటి?

కాంగ్రెసు తెలంగాణ బిల్లు విషయంలో అనుమానాస్పదంగానే వ్యవహరిస్తూ వచ్చింది. రాజకీయలబ్ధి కోసమే విభజన చేపట్టిందని అందరికీ తెలుసు. కానీ దాని మనసులో ఏముందో ఎవరికీ అర్థం కావటం లేదు. ఇంత అస్తవ్యస్తంగా విభజన చేస్తే తెలంగాణలో సీట్లు రావడం మాట ఎలా వున్నా ఆంధ్రలో పూర్తిగా దెబ్బ తింటుందని తెలిసి కూడా యిలా ఎందుకు చేస్తోంది అన్నదే ఎవరూ చెప్పలేకపోతున్నారు. జగన్‌తో కుమ్మక్కయింది, కిరణ్‌ను ఆడిస్తోంది, తెరాసతో బేరం పెట్టుకుంది - యివన్నీ సెకండరీ. అసలు తనంతట తాను కొన్ని సీట్లు తెచ్చుకోవాలి కదా. ఇలా చేస్తే ఎలా వస్తాయి? దీనికి సమాధానం చెప్పలేక ఎవరికి వారు ఊహించుకుంటున్నారు. నేనూ అలాగే ఊహించి రాస్తున్నాను. అసలు సంగతేమిటో సోనియాకే తెలియాలి.

జులై 30 కి ముందు కాంగ్రెసు పరిస్థితి ఏమిటి? తెలంగాణ విషయంలో అన్ని పార్టీలూ డబుల్‌ గేమ్‌ ఆడినా అందరూ కలిసి కాంగ్రెసునే తప్పుపడుతున్నారు. 'మేము నిర్ణయం తీసేసుకున్నాం, మీరెందుకు తీసుకోవడం లేదు, అసలు మీ అభిప్రాయం కూడా చెప్పలేదు, మీరు ఎటూ చెప్పకపోవడం వలన భయాందోళనలతో వెయ్యిమంది ప్రాణాలు తీసుకున్నారు' అంటూ ప్రతిపక్షాలన్నీ దుయ్యబడుతూ వచ్చాయి. కాంగ్రెసు నింద మోస్తూ వచ్చింది. తక్కిన విషయాల్లో కూడా యుపిఏ పరిపాలన ఘోరంగా వుండడం వలన సీమాంధ్ర, తెలంగాణ ప్రాంతాలు రెండిటిలోనూ కాంగ్రెసు బాగా దెబ్బ తింటుందని, 42 ఎంపీ సీట్లలో 20% సీట్లు వచ్చినా విశేషమేననీ సర్వేలు చెప్పాయి, విశ్లేషకులూ రాశారు. కాంగ్రెసుకు సంస్థాగతమైన బలం వుంది, అలవాటు కొద్దీ వేసే ఓటర్లున్నారు, కొన్ని చోట్ల స్థానికంగా బలమైన నాయకులున్నారు. ఎటువంటి పరిస్థితుల్లోనైనా కొన్ని సీట్లు గెలిచి తీరాలి. అయితే మొత్తం మీద చూస్తే ఇమేజి పూర్తిగా దెబ్బ తిని వుంది.

కాంగ్రెసును దెబ్బ తీయాలంటే దానికి ప్రత్యామ్నాయంగా బలమైన ప్రతిపక్షం వుండాలి. గతంలో టిడిపి వుండేది. క్రమేపీ అది బలహీనపడింది. అందుకే 2009లో కాంగ్రెసు మళ్లీ అధికారంలోకి రాగలిగింది. అయితే యిటీవల కాలంలో సీమాంధ్రలో, తెలంగాణలో కొన్ని ప్రాంతాల్లో వైకాపా బలపడసాగింది. తెలంగాణలో తెరాస యితర పార్టీల నుండి నాయకులను ఆకర్షిస్తూ దూసుకుపోతోంది. వైకాపా, తెరాస కాంగ్రెసును ఘోరంగా దెబ్బ తీస్తాయని సర్వేలు చెప్తూ వచ్చాయి. పంచాయితీ ఎన్నికలు వచ్చాయి. అన్ని ప్రాంతాల్లో కాంగ్రెసుకే ఎక్కువ సీట్లు వచ్చాయి. దాని వెనుకే టిడిపికి వచ్చాయి. కానీ పంచాయితీ ఎన్నికలు స్థానిక నాయకుల బలాబలాలపై ఆధారపడతాయి. సాధారణ ఎన్నికల వేళకు తెలంగాణ ముఖ్యమైన అంశంగా వుంటే యీ ఫలితాలు రాకపోవచ్చు. కాంగ్రెసు తన బలాలను నిలుపుకుంటూ, ప్రతిపక్షాలను దెబ్బ తీస్తే ఓట్లు చీలిపోయి, తక్కువ శాతం ఓట్లతోనైనా కాంగ్రెసు కొన్ని సీట్లు గెలవవచ్చు.

ఆ పరిస్థితిలో జులై 30న ప్రకటన వచ్చింది. అనేక పరిణామాలు జరిగాయి. ఈనాడు ప్రతిపక్షాల పరిస్థితి ఏమిటి? సీమాంధ్రలో బ్రహ్మాండంగా, తెలంగాణలో ఒక మేరకు వైకాపా దున్నేస్తుందని, జగన్‌ ముఖ్యమంత్రి కావడం ఖాయం అని జులై 30కు ముందు చెప్పినవారు యిప్పుడు అంతే ధాటీగా చెప్పగలరా? వారు తీసుకున్న సమైక్య నినాదం వలన తెలంగాణలో ఐదారు జిల్లాలలో బలహీనపడలేదా? ముఖ్యమైన తెలంగాణ నాయకులు విడిచి వెళ్లిపోలేదా? అన్ని జిల్లాలలో ప్రాతినిథ్యం లేకపోతే జగన్‌ ఒంటి చేత్తో ప్రభుత్వం ఏర్పాటు చేయగలరా? సీమాంధ్రలో కూడా సమైక్య ఉద్యమాన్ని జగన్‌ నడిపించిన తీరును అతని ప్రత్యర్థులు ప్రశ్నిస్తున్నారు. దాని ప్రభావం ప్రజలపై ఎంతో కొంత పడింది. అతని ఒంటెత్తు పోకడ వెనక కారణాలు వెతుకుతున్నారు. చంద్రబాబు మాటల్లో చెప్పాలంటే 'జగన్‌ గ్రాఫ్‌ తగ్గింది'. సర్వేలు కూడా అవే చెపుతున్నాయి.

ఇక తెలంగాణలో తెరాస పరిస్థితి - తెలంగాణ ఏర్పడితే తెరాసకు ఓట్లు రావచ్చు తప్ప, విభజన జరగకపోతే అన్ని రావు. తెరాస వేసిన రాజకీయపు ఎత్తుపైయెత్తుల కారణంగా తెలంగాణ రాలేదని తోచి, తెరాసపై టి-వాదులకు విముఖత కలగవచ్చు. టి-కాంగ్రెసు వాదులు ప్రజల్లోకి వచ్చి ''తెలంగాణ ప్రకటిస్తే మా పార్టీలో విలీనం చేస్తానని మాట యిచ్చిన తెరాస తర్వాత మాట తప్పడం వలననే మా అధిష్టానం వద్ద మా పరువు పోయింది. తెలంగాణ యిచ్చి మనం బావుకునేది ఏముందని మా పార్టీ పెద్దలు అడిగితే మేం సమాధానం చెప్పలేకపోయాం. కెసియార్‌ సిఎం పదవి ఆశించడం వలన, తన కుటుంబసభ్యులకు మంత్రిపదవులు అడగడం వలన బేరాలు కుదరలేదు.'' అని ప్రచారం చేయవచ్చు. జులై 30 వరకు తెరాసలోకి యితర పార్టీల నుండి నాయకులు వచ్చారు. ఆ ప్రకటన తర్వాత తెరాస నుండి కొందరు నాయకులు బయటకు వెళుతున్నారు. ఎన్నికలు దగ్గరపడేసరికి యింకెంతమంది దూరమవుతారో తెలియదు. తెలంగాణ ఏర్పడినా తెరాస, కాంగ్రెసు మధ్య పొత్తులు ఎలా కుదురుతాయో, అవి ఎంత లక్షణంగా నడుస్తాయో తెలియదు. జులై 30కి ముందు 100 అసెంబ్లీ సీట్లు, 15 పార్లమెంటు సీట్లు గెలుస్తాం అని నినాదం యిచ్చిన తెరాస యిప్పుడు అంత దృఢంగా చెప్పలేని పరిస్థితి వుంది.

టిడిపి సంగతి తీసుకుంటే - చంద్రబాబు తన పార్టీలోని యిరుప్రాంతాల నాయకులనూ చెరో విధంగా మాట్లాడిస్తూ పబ్బం గడుపుకుని వస్తున్నారు. జులై 30 తర్వాత ఆయన పెద్ద యిరకాటంలో పడిపోయారు. ఇప్పటికీ ఏమీ చెప్పకపోయినా సమైక్యవాదం పట్ల మొగ్గు చూపుతున్నారనే అభిప్రాయం కలిగిస్తున్నారు. బాబు బిజెపితో స్నేహం చేసి వారిని సమన్యాయం వాదనవైపు మళ్లించి, ప్రస్తుతానికి టి-బిల్లు ఆపిస్తున్నారనే ప్రచారం వూపందుకుంటున్నకొద్దీ తెలంగాణ టిడిపి నాయకులు చాలా నిరుత్సాహంగా వున్నారు. సీమాంధ్ర టిడిపి నాయకులు సమరోత్సాహం చూపుతున్నా, చంద్రబాబు మౌనం కారణంగా డిఫెన్సివ్‌గానే వున్నారు. ఎన్నికలలో జగన్‌ అవినీతి, కిరణ్‌ అసమర్థత అంశాలుగా వున్నంతకాలం టిడిపికి అనుకూలంగానే వుంది. ఇప్పుడు విభజన ఎన్నికల అంశమైతే, గతంలో తాము యిచ్చిన లేఖ కారణంగా టిడిపి కూడా దోషిగా నిలబడుతోంది. అందువలన జులై 30 తర్వాత టిడిపి కూడా బలహీనపడిందనే చెప్పాలి.

ఈ విధంగా జులై 30 ప్రకటన ద్వారా కాంగ్రెసు ప్రతిపక్షాలను బలహీనపరచ గలిగింది. ప్రత్యర్థులు బలహీనంగా వున్నపుడు అధికారపక్షంగా వున్నవారికి వుండే సహజమైన అనుకూలతలతో కాంగ్రెసు తన పరిస్థితిని మెరుగు పరచుకోగలుగుతుంది. ఎందుకంటే ఏ పార్టీ బలంగా లేనపుడు ఓట్లు చీలిపోయి 1-2% ఓట్ల తేడాతో ఎవరైనా గెలిచే పరిస్థితి వస్తుంది. యుపి వంటి రాష్ట్రాలలో యిలాటి పరిస్థితి చూశాం. ఇలా చూస్తే కాంగ్రెసుకి ఎంతో కొంత లాభపడవచ్చని అనిపిస్తుంది. ఇది ఒక జూదం మాత్రమే. కానీ జూదం ఆడకపోతే యీ పాటి సీట్లయినా గెలవమని అధిష్టానం అంచనా కాబోలు. మరి అలా అయితే ప్రస్తుత తెలంగాణ బిల్లు పాస్‌ చేసేసిి, సీమాంధ్రకు పూర్తిగా అన్యాయం చేసేస్తుందా? ఆ మేరకు తెలంగాణలో లాభపడుతుందా? కాంగ్రెసు-తెరాస పొత్తులో కెసియార్‌ ఎమ్జీయార్‌ ఫార్ములా అమలు చేద్దామని చూస్తున్నారు. అంటే అసెంబ్లీ ఎన్నికలలో ప్రాంతీయపార్టీకి మూడింట రెండు సీట్లు, జాతీయపార్టీకి మూడో వంతు సీట్లు ఎలాట్‌ చేస్తారు. పార్లమెంటు ఎన్నికలలో జాతీయపార్టీకి మూడింట రెండు వంతులు, ప్రాంతీయపార్టీకి మూడోవంతు సీట్లు వస్తాయి. ఆ ప్రకారం టి-కాంగ్రెసు నాయకులు రాష్ట్రంలో 40 సీట్లలో మాత్రం పోటీ చేయగలరు. పొత్తు ఎంత సవ్యంగా నడుస్తుందో, వీరిలో ఎన్ని సీట్లు నెగ్గుతారో తెలియదు. రాష్ట్రప్రభుత్వంలో వాళ్లకు పదవులు దక్కుతాయో లేదో డౌటు. ఇక పార్లమెంటు సీట్లలో 17 సీట్లలో ఒకటి మజ్లిస్‌కు పోగా 16టిలో 10 సీట్లలో కాంగ్రెసు పోటీ చేస్తుందనుకోవాలి. వాటిలో ఎక్కువలో ఎక్కువ 7,8 సీట్లు గెలవగలదు. అంటే తెలంగాణ యిచ్చి కాంగ్రెసు బావుకునేది 8 ఎంపీ సీట్లన్నమాట! సీమాంధ్రలో వాటిలో సగమైనా వస్తాయో లేదో తెలియదు. ఎంతటి బుద్ధిహీనులైనా యింత ఘోరంగా విభజన చేయరు.

ప్రతిపక్షాల్లో బిజెపి ఒకటి మిగిలింది. రాష్ట్రంలో దాని ఉనికి ప్రస్తుతం తక్కువే. కానీ మోదీ రంగప్రవేశం వలన, దాని తెలంగాణ ఉద్యమంలో పాలు పంచుకోవడం వలన కాస్త బలపడే పరిస్థితిలో వుంది. జులై 30కి ముందు బిజెపి ఒకే మాటపై వుంది - తెలంగాణ యివ్వాలి అని. సీమాంధ్ర ప్రయోజనాల గురించి మాట్లాడలేదు. ఇప్పుడు పార్లమెంటులో బిజెపిని యిరకాటంలో పెట్టడం వలన ఆ పార్టీ కూడా ప్రాంతాల వారీగా చీలింది. ఏ ప్రాంతపు నాయకులు ఆ ప్రాంతపు వాదన వినిపించ నారంభించారు. దానివలన సీమాంధ్రలో ఎంత పుంజుకుంటుందో వేచి చూడాలి కానీ, తెలంగాణలో మాత్రం బలహీనపడింది. బిజెపి చిత్తశుద్ధిని తెరాస, టి-కాంగ్రెసు ప్రశ్నించ నారంభించాయి. టిడిపితో దాని దోస్తీ కూడా తెలంగాణలో యిబ్బంది కలిగిస్తోంది. ఇప్పుడు కాంగ్రెసు బిజెపిని దోషిగా నిలబెట్టే ప్రయత్నం చేస్తోంది. 'మేం తెలంగాణ యివ్వాలనుకుంటే అది ఏదో పితలాటకం పెడుతోంది' అని చెప్తోంది. బిజెపి 'అదేమీ కాదు, కాంగ్రెస్సే నాటకం ఆడుతోంది. తన ముఖ్యమంత్రిని కావాలనే అదుపు చేయటం లేదు. అసెంబ్లీ తిరస్కరించిన తీర్మానాన్ని పార్లమెంటులో పెడుతోంది. ఇరుప్రాంతాల వారినీ ఒప్పించకుండా, సవరణలు చేయకుండా బిల్లు పెడదామని చూస్తోంది' అని వాదిస్తోంది.

బిజెపి అలా వాదించేట్లు చేస్తున్నది కాంగ్రెస్సే. తొమ్మిది వేల సవరణలు పంపిస్తే బండిల్స్‌ కూడా తెరిచి చూడకుండా అరగంటలో మంత్రుల ముఠా తను అనుకున్నది చేసేసింది. ఎమ్మెల్యేలను పూచికపుల్లల కంటె అన్యాయంగా తీసిపారేసింది. వాళ్లనే కాదు, రాష్ట్రపతిని కూడా తేలిగ్గా తీసుకుంది. ఆయన తెలంగాణ బిల్లుకు ఆమోదం తెలపకుండానే, అజెండాలో పెట్టేసింది. అంటే ఆయన వట్టి రబ్బరు స్టాంపే, మేం ఏం చెప్తే అదే చేస్తాడు అనే సంకేతాన్ని దేశానికి పంపింది. ఆర్థిక బిల్లులు తప్ప వేరేవీ తలపెట్టకండి, పార్లమెంటు గందరగోళంలో పడుతుంది అన్నా వినకుండా యీ బిల్లుని పట్టుకుని వేళ్లాడుతోంది. రాజ్యసభలో ముందు ప్రవేశపెడతాం అనడమే ఓ డ్రామా. సాధారణంగా నాన్‌-సీరియస్‌ బిల్లులనే అక్కడ మొదట పెడతారు. మహిళా బిల్లు వంటివి ఏళ్లూ, పూళ్లూ గడిచినా మోక్షం లేకుండా గడిపేశారు. ఇప్పుడు తెలంగాణ బిల్లుకు అదే గతి పట్టించబోతున్నారన్నమాట. ఇప్పుడు ఎన్నికలలో 'మేం తెలంగాణ యిద్దామనుకుంటే బిజెపి అడ్డుపడింది' అన్న నినాదంతో ముందుకు వెళతారన్నమాట! మరి బిజెపి? 'మేం ఎంత చెప్పినా కాంగ్రెసు బిల్లును సరిదిద్దలేదు. వారికి చిత్తశుద్ధి లేదు. మాకుంది.' అనే నినాదంతో బయలుదేరుతుంది. తెలంగాణ ఓటరు ఎవరిని నమ్ముతాడో వేచి చూడాలి.

టి-బిల్లును యింత మెసప్‌ చేశాక, సీమాంధ్రలో కాంగ్రెసు గతి ఏమిటి? ఇదంతా కావాలనే చేసింది అని సీమాంధ్ర కాంగ్రెసు నాయకులు లోపాయికారీగా చెప్పుకుని ఓట్లు అడగవచ్చు. 'కొందరు తెలంగాణ నాయకుల మాటలు విని సోనియా మిస్‌లీడ్‌ అయ్యారు, ఇప్పుడు రాహుల్‌ ప్రధాని కాబోతున్నారు. మనకు అన్యాయం చేయరు' అని చెప్పుకోవచ్చు. రాహుల్‌ యిప్పటిదాకా తెలంగాణపై నోరు విప్పకపోవడం యీ సందర్భంలో గుర్తు చేసుకోవాలి. నమ్మినంతమంది నమ్ముతారు, నమ్మనివాళ్లు కిరణ్‌కో, జగన్‌కో ఓట్లేయవచ్చు. 2014లో యుపిఏ 3 ప్రభుత్వం ఏర్పడుతుందన్న నమ్మకం కాంగ్రెసుకు లేదనే అనుకోవాలి. అందుకే రాహుల్‌ను ప్రధాని అనకుండా ఆగిపోయారు. కాంగ్రెసు ప్రచారసారథిగానే ప్రకటించారు. పార్లమెంటులో ప్రభుత్వ ఏర్పాటుపై ఆశ వీడిన తర్వాత కిరణ్‌తో, జగన్‌తో పొత్తు పెట్టుకోవాల్సిన అవసరం లేదు. రాష్ట్రంలో కిరణ్‌, జగన్‌, బాబు యించుమించు సమానస్థాయిలో పోటీ పడ్డారనుకోండి. కిరణ్‌ లేదా జగన్‌ ప్రభుత్వం ఏర్పరచడానికి కొన్ని సీట్లు తక్కువ పడితే కాంగ్రెసు ఆమ్‌ ఆద్మీకి మద్దతు యిచ్చినట్లే బయటినుండి మద్దతు ప్రకటించవచ్చు. బాబు బిజెపితో జట్టు కడతారు కాబట్టి కిరణ్‌ లేదా జగన్‌ కాంగ్రెసు మద్దతు స్వీకరించవచ్చు. రాజకీయాల్లో ఏదైనా సాధ్యమే. కాంగ్రెసు పూర్తిగా మట్టి కరిస్తే వీళ్లు కాంగ్రెసును పట్టించుకోకుండా తృణమూల్‌లా, ఎన్‌సిపిలా ఎదగవచ్చు. ఫిబ్రవరి నెలంతా రసవత్తరంగా వుంచడానికి కాంగ్రెసు నిశ్చయించుకుంది. ఆ రసభరితనాటకంలో అన్ని పార్టీలకు పాత్రలిచ్చింది. ప్రస్తుతం బిజెపిది ప్రధాన భూమిక. కాంగ్రెసు చర్యకు అది ప్రతిచర్య కనబరుస్తోంది. ఆ ప్రతిచర్యను కాంగ్రెసు ముందే వూహించిందనడంలో సందేహం అక్కరలేదు. (సమాప్తం) - ఎమ్బీయస్‌ ప్రసాద్‌ (ఫిబ్రవరి 2014)

ఫిబ్రవరి 04 వీక్లీకై ఎమ్బీయస్‌ : వాటే ఫాల్‌, జైపాల్‌!

జయపాల్‌ రెడ్డిగారు అసెంబ్లీలో పాసయిన తీర్మానం తొండి తీర్మానం అన్నారు. అదేమిటో ఆయనకు అదొక్కటే అలా అనిపించింది. తెలంగాణ బిల్లు తొలి అడుగు నుండి తొండి ఆటే ఆడారన్న సంగతి ఆయన గమనించలేదా? రాష్ట్రవిభజన జరపాలంటే యిరుప్రాంతాల వారినీ కూర్చోబెట్టి నచ్చచెప్పాలని శ్రీకృష్ణ కమిటీ ఎప్పుడో చెప్పింది. జయపాల్‌ కూడా అలాగే అనుకుని 'నేను మధ్యవర్తిగా వ్యవహరించి ఆ పని చేస్తాను' అని ఆఫర్‌ చేశారు. ఎటొచ్చీ ఆయన తెలంగాణపై అధిష్టానం అన్నీ తేల్చేసిన తర్వాత ఆ ఆఫర్‌ యిచ్చారు. 'మనం అడిగిన తెలంగాణ యిచ్చేసిన తర్వాత సీమాంధ్రులతో కలిసి చర్చకు కూర్చుంటే యిచ్చినది పోగొట్టుకోవడమవుతుంది తప్ప కలిసివచ్చేది లేద'నుకున్న తెలంగాణ నాయకులు, 'అన్నీ అయిపోయిన తర్వాత యిప్పుడెందుకీ ఆఫర్‌, యిలాటి పని ఎప్పుడో చేయాల్సింది' అనుకున్న' సీమాంధ్ర నాయకులు - యిద్దరూ ఆయన మాటల్ని పట్టించుకోలేదు. ఆయనా తన మాటలను సీరియస్‌గా తీసుకోలేదు. మళ్లీ ఆఫర్‌ చేయలేదు. ఇరుప్రాంతాల మధ్య చర్చలు జరిగివుంటే తెలుగువారందరూ వెళ్లి ఢిల్లీ నాయకుల కాళ్లమీద పడే అవసరమే వుండేది కాదు. అలాటి కసరత్తు జరగకుండా తెలంగాణ బిల్లు ప్రతిపాదనను అధిష్టానం లేవనెత్తడంలో జయపాల్‌కు తొండి కనబడలేదా?

ఆ తర్వాత సీమాంధ్రలో ఆందోళన రేగినపుడు సోనియాకానీ, ప్రధాని కానీ, రాహుల్‌ కానీ అటువైపు తొంగి చూడకపోగా ఒక్క సానుభూతి వాక్యం కూడా పలకకపోవడంలో, రెండు నెలల పాటు బిల్లుపై ఏ కసరత్తు చేయకుండా వూరుకుని, తర్వాత బిల్లును పరుగులు పెట్టించడంలో, ఆంటోనీ కమిటీ నివేదికను పక్కన పడేయడంలో, శ్రీకృష్ణ కమిటీ రిపోర్టు ఎవరికీ పంపిణీ చేయకపోవడంలో, మంత్రుల ముఠా సభ్యుల సంఖ్య తగ్గించడంలో, సంబంధంలేని శాఖల వారిని ఆ కమిటీలో వేయడంలో, కాబినెట్‌ సమావేశాల్లో యీ బిల్లును టేబుల్‌ ఐటెమ్స్‌గా ప్రవేశపెట్టడంలో, 70 పేజీల రిపోర్టు యిప్పటికిప్పుడు ఎలా చదువుతామని సీమాంధ్ర మంత్రులు అభ్యంతరాలు లేవనెత్తితే, 'మీరేం చెప్పినా మా నిర్ణయం మారదు, అందుకని మీరు చదివినా చదవకపోయినా ఒకటే' అని చిదంబరం అన్నపుడు - జయపాల్‌కు తొండి కనబడలేదా? తెలంగాణ బిల్లును అసెంబ్లీలో ప్రవేశపెట్టారా లేదా అన్న వివాదం వచ్చేట్లా శ్రీధరబాబు, డిప్యూటీ స్పీకరు కలిసి తమాషా చేస్తే తొండి కనబడలేదా? తెలంగాణ బిల్లులో జయపాల్‌గారికి కనబడిన లోపాలు - శాంతిభద్రతలు గవర్నరు చేతిలో వుండడం, హైదరాబాదు పదేళ్లపాటు ఉమ్మడి రాజధానిగా వుండడం! సీమాంధ్రకు ఏమీ యివ్వకుండా సున్నపు పిడత చేతిలో పెట్టారన్న సంగతి ఆయనకు తోచనే లేదు. ఈ అవకతవక, పక్షపాతపు బిల్లును ఆమోదించకపోయినందుకు సీమాంధ్రులు ఆయనకు శుంఠల్లా తోచారు. 'కాంగ్రెసు చెప్పిందంటే అది శిలాక్షరమే, మీరు ఏమీ చేయలేని అసమర్థులు, యిప్పటికైనా నోరు మూసుకుని దీన్ని ఆమోదించండి' అని ఆయన వంటి మేధావి సుద్దులు చెప్పినా విననివాళ్లపై ఆపాటి చివాట్లు వేయడం సహజమే! తన మాటల్లో కాని, చేతల్లో కాని ఆయనకు తొండి ఏమీ కనబడలేదు.

అసెంబ్లీ మాటకు విలువ లేదని, దాని అభిప్రాయం యిక్కడ ఢిల్లీలో ఎవరూ అడగటం లేదని, బిల్లు హైదరాబాదు గడప ముట్టుకుని వచ్చేస్తే చాలనీ, రాష్ట్రపతి చర్చకు పెద్దగా సమయం యివ్వరనీ, డిసెంబరు సమావేశాల్లోనే తెలంగాణ బిల్లు పాస్‌ అవుతుంది అని ఆయన చెప్పారు. కానీ రాష్ట్రపతిగారు యీయన ఆలోచనలు పట్టించుకోకుండా తొండి ఆడి, ఆరువారాల టైము యిచ్చారు. ఆ తర్వాత యిక్కడ కొంతకాలం సీమాంధ్ర ఎమ్మెల్యేలు తొండి ఆడి, మరి కొంతకాలం తెలంగాణ ఎమ్మెల్యేలు తొండి ఆడి, చర్చలు జరగకుండా చేశారు. డిప్యూటీ సిఎం గారు ఏకంగా తెలంగాణ మంత్రులనే వెల్‌ లోకి పంపి తొండి ఆట ఆడించారు. కిరణ్‌ కుమార్‌ గారు వందలాది పేజీల మేటరు రోజుల తరబడి చదువుతానని ఆశపెట్టి, మూడు రోజుల్లో అప్పుడు కొంతా, యిప్పుడు కొంతా చదివి సమైక్యవాదులతో తొండి ఆడారు. ఆ తర్వాత గిరీశం దేవుడితో 'నన్ను డిపెండెంట్‌గా పుట్టించావా? ఇండిపెండెంటుగా పుట్టించావా? అంటూ ఆర్గ్యూ చేసినట్టు, 'ఇది అసలు బిల్లా? ముసాయిదా బిల్లా?' అసలుదైతే ముసాయిదా అని హోం శాఖ ఎందుకు రాశారు? ముసాయిదా అయితే రాష్ట్రపతిగారు ఎందుకు పంపారు? అసలుదైతే ఉద్దేశం, ఫైనాన్షియల్‌ సమాచారం ఏవి? ముసాయిదా అయితే అసలుది పంపాకనే చర్చిస్తాం' అని కేంద్రం ఆడిన తొండి ఆటను బయటపెట్టి బిల్లు తిరస్కరిస్తున్నాం అని స్పీకరుకు నోటీసు యిచ్చేశారు.

అసెంబ్లీ ఏం చెపితే మాత్రం ఏముంది గాడిదగుడ్డు, అంశాలవారీ ఓటింగు తలపెడితే అడ్డుకుంటాం అని తొండి ఆట ఆడడానికి సిద్ధపడిన వున్న తెలంగాణ మంత్రులకు షాక్‌ కొట్టింది. ద్రౌపది 'నన్నోడి తన్నోడెనా? తన్నోడి నన్నోడెనా?' అని దుశ్శాసనుడితో వాదానికి దిగినట్లు, కిరణ్‌గారు యిది ప్రభుత్వం తరఫున యిచ్చినట్లా, అయితే కాబినెట్‌ ఆమోదం ఏది? ఒట్టి సభ్యుడిగానే యిస్తే 10 రోజుల నోటీసు లేదు కదాన్న లాజిక్‌పై తీసి అవతల పారేయవచ్చు కదాని స్పీకరుపై ఒత్తిడి తెచ్చారు. స్పీకరుగారు సంకటంలో పడ్డారు. కాబినెట్‌ ఆమోదం వున్నా లేకపోయినా కిరణ్‌ సభానాయకుడి హోదాలో యిచ్చినపుడు ఆయన నోటీసును కాదనలేదని టి-వాదులకు స్పష్టంగా చెప్పారు. దాన్ని సభలో ప్రవేశపెట్టాల్సిందే అన్నారు. మరి బిల్లులోని అంశాలపై క్లాజ్‌వారీ ఓటింగో అని సమైక్యవాదులు అంటే సభ సవ్యంగా నడవటం లేదు కదా అన్నారు. చివరకు అంశాలవారీ ఓటింగు లేకుండా సమైక్యవాదులతో తొండి ఆట ఆడారు. చటుక్కున సభానాయకుడి తీర్మానాన్ని ప్రవేశపెట్టి మూజువాణీ ఓటుతో ఔననిపించి టి-వాదులతో తొండి ఆడారు. మూజువాణీ ఓటుతో తీర్మానం నెగ్గిందని రాసుకుని వచ్చి స్పీకరు చదివారంటేనే తెలుస్తోంది - అంతా ముందే సిద్ధమై పోయిందని. బిల్లుపై ఓటింగు జరగకుండా అడ్డుకున్నాం అని టి-వాదులకు ఆనందం. ఏదో ఒక తీర్మానం ద్వారా తిరస్కరించాం అని సమైక్యవాదులకు ఆనందం. ఓటింగు జరిగినా దానికి విలువ వుండదు అన్నపుడు ఓటింగు ఎందుకు అడ్డుకున్నారో అర్థం కాదు.

బిల్లు అసమగ్రంగా వుంది కాబట్టి తిరస్కరిస్తున్నాం అని చేసిన తీర్మానం సరైనదా కాదా అన్న చర్చ జరుగుతూండగానే దేశానికి మాత్రం సంకేతం వెళ్లిపోయింది - అసెంబ్లీ తిరస్కరించిన బిల్లు యిది! అని. మెజారిటీ సభ్యుల మూకబలంతో తిరస్కరించడం కాదు, బిల్లులో వుండవలసిన ముఖ్యాంగాలు లేకపోబట్టి తిరస్కరించారు అని కూడా అన్ని రాజకీయపక్షాలకూ అర్థమై పోయింది. ఇంకా అర్థం కాని దూరప్రాంతపు ఎంపీలకు అర్థం కావడానికి ముఖ్యమంత్రి ఢిల్లీలో ప్రదర్శనలు నిర్వహించి వాళ్ల దృష్టిలో పడి 'ఇదేదో సవ్యంగా జరగటం లేదు' అనే భావాన్ని కలిగించారు. అందుకే బిజెపి లోకసభ నాయకురాలు కూడా 'అసెంబ్లీ తిరస్కరించిన తీర్మానం, మీ ముఖ్యమంత్రి ఎదిరించిన బిల్లు..' అంది. ఎన్‌డిఏలో భాగస్వాములుగా వున్న అకాలీదళ్‌, శివసేన కూడా ఆర్థిక బిల్లులు తప్ప తెలంగాణ బిల్లు పెట్టవద్దని అఖిలపక్షంలో చెప్పాయి. జయపాల్‌ దృష్టిలో వాళ్లు కూడా తొండి ఆడినట్లే. కానీ బళ్ల కొద్దీ బండిళ్లు పంపితే వాటిని తెరిచి కూడా చూడకుండా అరగంటలో మంత్రుల ముఠా ఫైనల్‌ బిల్లుకు రూపం యిచ్చేస్తే మాత్రం ఆయనకు అది తొండిగా అనిపించడం లేదు. ఇంత పక్షపాతమా!? ఒకప్పుడు ప్రత్యర్థుల చేత కూడా మేధావిగా కీర్తించబడిన జయపాల్‌ రెడ్డే యిలా అయిపోయారా? వాటే ఫాల్‌, జైపాల్‌! - ఎమ్బీయస్‌ ప్రసాద్‌ (ఫిబ్రవరి 2014)

ఫిబ్రవరి 05 వీక్లీకై ఎమ్బీయస్‌ : రెండు కళ్ల కబోది

ఇతర రాష్ట్రాలలో 'రెండు కళ్లు' అంటే ఎవరికీ ఏమీ స్ఫురించకపోవచ్చు కానీ మన రాష్ట్రంలో మాత్రం 'రెండు కళ్లు' అన్నా, 'కొబ్బరిచిప్పలు' అన్నా, వెంటనే తట్టేది చంద్రబాబు పేరే. ఆంధ్ర, తెలంగాణ ప్రాంతాలు రెండూ నాకు రెండు కళ్లు అన్న ఆయన కొటేషన్‌ చాలా పాప్యులర్‌ అయిపోయింది. ఈ సందర్భంలో జనార్దన మహర్షి కవిత గుర్తుకు వస్తుంది 'మా అమ్మా, మా ఆవిడా నాకు రెండు కళ్లు... రెండూ ఒకట్నొకటి చూసుకోవు' అని! టిడిపిలో ఆంధ్ర, తెలంగాణ నాయకులు కూడా ఒకరినొకరు చూసుకునే పరిస్థితిలో లేరు. ఈ సంగతి తెలిసికూడా బాబు ఏవేవో మాట్లాడతారు. కిరణ్‌, జగన్‌ సోనియా యింటి దగ్గర ధర్నా చేయాలట. '...అలా చేస్తే విభజన బిల్లు ఆగుతుందా? అలా ఆగాలనే మీరు కోరుకుంటున్నారా?' అని అడిగితే మళ్లీ యీయన సమాధానం చెప్పలేడు సరికదా 'నీ కెంతమంది పిల్లలు?' అని మనల్ని అడుగుతాడు. 'పెళ్లే కాలేదు స్వామీ' అంటే 'అయితే పెళ్లి చేసుకుని యిద్దరు పిల్లల్ని కని అప్పుడు రా. ఒకణ్ని కని, మధ్యలో రావద్దు' అని అంటాడు.

కిరణ్‌, జగన్‌ కట్టకట్టుకుని సోనియా యింటిముందు కూర్చుంటే ఏమవుతుంది? ఆంధ్రా భవన్‌లో కిరణ్‌ ఎక్కిన బస్సుకి అడ్డుపడిన తెలంగాణ మంత్రులకు ఏమైందో అదే జరుగుతుంది. ఢిల్లీ పోలీసులకు అందరూ ఒక్కటే, యీడ్చి పారేస్తారు. ఆ తర్వాత తెలుగుమీడియా దగ్గరకు వచ్చి లబోదిబోమని ఏడవాలి. ఆడకూతుళ్లు ఏడ్చారంటే భరించగలం. మగవాళ్లు ఏడిస్తే చూడలేం. అయినా సోనియా యింటి ఎదురుగా ఎందుకు? బాబు పార్టీలోని యిరుప్రాంతాల వారూ 'మీరు సమైక్యవాదో, కాదో స్పష్టంగా చెప్పండి' అని ఆయన యింటి వద్ద ధర్నా చేస్తే ఏం చేస్తాడు? ఆయనా పోలీసులను బతిమాలి వాళ్లని లాగించేస్తాడు. తను సమైక్యవాదో కాదో సోమవారం చెప్తానని ఊరించిన బాబు ఆ తర్వాత నాకు మాట్లాడే అవకాశం యివ్వలేదని ఫిర్యాదు చేయడం మహా జోక్‌! జోక్‌ ఆఫ్‌ ద ఇయర్‌ అనేద్దును కానీ, యీ ఏడాదిలో ఆయనే మరెన్ని జోకులు పేలుస్తారో తెలియక తమాయించుకున్నాను. సోమవారం నుండి అసెంబ్లీ అల్లకల్లోలం అవుతుందని ముందే తెలిసినట్లు, ఆయన తన మనసులో మాటను సోమవారానికి వాయిదా వేశాడు. వాయిదా వేసి తీరాలని సభానాయకుడుకాని, సభాపతికాని అడిగారా? ఇప్పుడు మాట్లాడితే డొక్క చించుతాం అన్నారా? అసలు ఆయన పెదవి ఎప్పుడు విప్పుతాడా అని అందరూ ఎదురుచూస్తున్నారు.

ఒకటి గమనించారా? రాష్ట్రంలో నాయకులందరూ విభజన గురించి తమ అభిప్రాయాలను వెల్లడించేశారు. ఎవరు సమైక్యవాదో, ఎవరు విభజనవాదో మనకి పూర్తిగా తెలుసు. కాంగ్రెసు, టిడిపి, బిజెపిలు పార్టీల పరంగా రెండు గొంతుకలతో మాట్లాడుతూ వుండవచ్చు. కానీ దానిలోని నాయకులు వ్యక్తిగతంగా తమకు ఏం కావాలో చెప్పేశారు. తెలంగాణ కాంగ్రెసు నాయకులందరూ విభజన కోరుతుండగా, సీమాంధ్ర కాంగ్రెసు నాయకులలో కొందరు ఎట్టిపరిస్థితుల్లోనూ సమైక్యంగా వుండాలని అంటూండగా, మరి కొందరు హైదరాబాదును యూటీ చేస్తే విభజనకు ఒప్పుకుంటాం అంటున్నారు. ఇంకొందరు రాయల తెలంగాణ యిస్తే విభజనకు ఒప్పుకుంటాం అంటున్నారు. మరి కొందరు హైదరాబాదు ఆదాయం, విద్య, ఉపాధి అవకాశాల్లో వాటా అంటున్నారు. సీమాంధ్ర బిజెపి వాళ్లు కూడా షరతులతో కూడిన విభజనకు ఒప్పుకుంటున్నారు. సీమాంధ్ర టిడిపి వారు బేషరతుగా విభజనను వ్యతిరేకిస్తూ వుంటే తెలంగాణ టిడిపివారు విభజన బిల్లును ఆహ్వానిస్తున్నారు.

రాష్ట్రం మొత్తం మీద విభజన గురించి స్పష్టంగా చెప్పని ఏకైక నాయకుడు - చంద్రబాబు! 'నా కన్న అనుభవం వున్న నాయకుడున్నాడా? తొమ్మిదేళ్ల ముఖ్యమంత్రిని, పదేళ్ల ప్రతిపక్ష నాయకుణ్ని. నాకు మించి యీ రాష్ట్రం గురించి తెలిసినవారెవరు? దినదినం బలపడిపోతున్న నన్ను దెబ్బ తీయడానికే కాంగ్రెసు పార్టీ యింత కసరత్తు చేస్తోంది' అని గొప్పలు చెప్పుకుంటున్న బాబు యింతటి ముఖ్యమైన విషయంపై నోరు విప్పకపోవడం ఎంత హాస్యాస్పదం! అయినా తనకు రెండు కళ్లు వున్నాయని చెప్పుకుంటూనే ఆ రెండూ మూసుకున్న కబోది ఆయన అన్నమాట! గుడ్డివాడికి దారి తోచక కాస్సేపు అటూ, కాస్సేపు యిటూ వెళతాడు. ఈయనా అలాగే కాస్సేపు సీమాంధ్ర నాయకుల వెంట, కాస్సేపు టి-నాయకుల వెంట వెళుతూంటాడు. బాబుకి దృష్టి లోపించడమే కాదు, దీర్ఘదృష్టి కూడా లోపించింది. ఏదో ఒక విధానాన్ని నమ్ముకుంటే ప్రజలు అర్థం చేసుకుంటారన్న యింగితం లేకుండా పోయింది. రెండు పక్కలా మాట్లాడి చాలా తెలివి ప్రదర్శిస్తున్నానని ఆయన అనుకుంటున్నారు కానీ, 'ఇన్నేళ్లూ ఎలాగో అలాగ గడిచిపోయింది. ఇప్పుడు కథ క్లయిమాక్సుకి వచ్చింది. ఇప్పుడు కూడా చౌరస్తాలో నిలబడితే ఎలా? ఏదో ఒకటి చెప్పకపోతే యిది తెలివనుకోవాలా? అతితెలివి అనుకోవాలా?' అని సామాన్యప్రజలు కూడా ఆశ్చర్యపడే దశ వచ్చింది. బాబు సందిగ్ధత కారణంగా టిడిపి పార్టీలో ప్రతి కార్యకర్త సంజాయిషీ చెప్పుకోలేని స్థితి వచ్చింది.

మూసుకుని పోయిన కళ్లు కాస్త తెరిచి చూసినా బాబుకి చాలా విషయాలు అర్థమవుతాయి. ఈ ఎన్నికలలో తెలంగాణలో టిడిపికి సీట్లు పెద్దగా ఎటూ రావు. సీమాంధ్రలో సమైక్యవాదానికి బలం నానాటికీ పెరుగుతోంది. జులై 30కి ముందు కిరణ్‌ కుమార్‌ స్థాయికి, యిప్పటి స్థాయికి పోలిక లేదు. ఈ త్రివిక్రమత్వానికి కారణం - అతను సమైక్యవాదాన్ని బలంగా నమ్ముకోవడం. కిరణ్‌ సొంతంగా పార్టీ పెడితే చేరతామంటూ అనేకమంది నాయకులు పబ్లిగ్గా ఆఫర్లు యిస్తున్నారు. పెడతాడా లేదా, పెడితే ఏమవుతుంది అనేది తర్వాతి విషయం. ప్రస్తుతానికి కిరణ్‌ పేరు రాష్ట్రంలో అందరి పెదవులపై ఆడుతోంది. చిత్తూరు జిల్లాలో చంద్రబాబు పాప్యులారిటీతో పోలిస్తే కిరణ్‌ పాప్యులారిటీ ఎంత తక్కువగా వుండేది! ఇప్పుడు చూడండి. సమైక్యం అనే సిద్ధాంతాన్ని నమ్ముకోవడం వలన, లేదా నమ్ముకున్నట్టు చూపుకోవడం వలన కిరణ్‌ యింతటివాడయ్యాడని బాబు గుర్తిస్తే చాలు, ఏం చేయాలో ఆయనకే బోధపడుతుంది. కిరణ్‌ గ్రాఫ్‌ పెరిగిందని కనబడిన బాబుకి దాని వెనక్కాల కారణం చూడలేకుండా వున్నారంటే - ఆయన కళ్లున్న కబోదే! - ఎమ్బీయస్‌ ప్రసాద్‌ (ఫిబ్రవరి 2014)

ఫిబ్రవరి 6 - 8 వీక్లీకై

ఎమ్బీయస్‌ : దేవయానికి దౌత్యాధికారిగా మినహాయింపు వుందా?

దేవయాని తండ్రి ఉత్తమ్‌ ఖోబర్‌గాడే లోకసభకు పోటీ చేయడం ద్వారా రాజకీయాల్లోకి వద్దామనుకుంటున్నారు. సంగీత వీసా విషయంలో తన కూతురు ఏ తప్పూ చేయలేదని ఆయన వాదన. ''వీసా గురించి దరఖాస్తు పెట్టుకున్నదీ, దానిపై సంతకం పెట్టినదీ, అమెరికన్‌ ఎంబసీకి వెళ్లి యింటర్వ్యూ హాజరయినదీ సంగీతే కదా. దానిలో ఏదైనా ఫ్రాడ్‌ వుంటే అది ఆమె చేసినట్లే. మధ్యలో దేవయాని ఏం చేసింది?' అంటాడాయన. ఆయన చెప్పినదాని ప్రకారం - సంగీత దేవయాని యింట్లోంచి వెళ్లిపోయిన కొన్నాళ్లకు ఆమె తరఫున అడ్వకేట్స్‌ అంటూ ఏక్సెస్‌ ఇమ్మిగ్రేషన్‌ అనే కంపెనీ దేవయానిని బేరసారాలకు పిలిచింది. సంగీతకు 10,000 డాలర్లు యివ్వాలని, ఆమెకు యిమ్మిగ్రేషన్‌ వీసా యిప్పించాలనీ అడిగింది. దేవయాని ఒప్పుకోలేదు. దేవయాని అరెస్టు తర్వాత ఉత్తమ్‌ అమెరికా వెళ్లి ఏక్సెస్‌ వాళ్లని అడగబోతే వాళ్లు 'మేం సంగీత కేసులోనుండి తప్పుకున్నాం' అన్నారు. అమెరికన్‌ ప్రభుత్వం యిరుపక్షాల లాయర్లను ఒక ఒప్పందానికి రమ్మనమని సూచించింది. ప్రభుత్వ లాయర్లు దేవయాని లాయరుతో 'జీతం తక్కువగా యిచ్చిందన్న కేసు ఒప్పుకుంటే మేం ఫ్రాడ్‌ మోసం నేరాన్ని ఎత్తేస్తాం.' అని ప్రతిపాదించారు. అలా ఒప్పుకుంటే కోర్టు జరిమానా వేసి వదిలేస్తుంది. కానీ సంగీతకు నష్టపరిహారంగా లక్ష డాలర్లు యివ్వాలి. అంటే గతంలో ఆమె అడిగినదానికి పదిరెట్లు అన్నమాట.

'సంగీతకు మేం తక్కువ జీతం యివ్వలేదు. బాగానే ముట్టచెప్పాం.' అంటాడు ఉత్తమ్‌. 'వీసా అప్లయి చేయడానికి తన భర్తకు నెలకు 30 వేల రూ.ల జీతం వుందన్న సర్టిఫికెట్టు కావాలని ఆమె అడిగింది. నేను ప్రతీ నెలా ఒకటో తారీకున చెక్కు ద్వారా 30 వేలు వాళ్ల ఖాతాలోకి వేస్తూ వచ్చాను. అది కాకుండా దేవయాని ఆమెకు నెలకు వెయ్యి డాలర్లు యిస్తూ వచ్చింది. ఆ లెక్కన చూస్తే సంగీతకు నెలకు 1600-1700 డాలర్లు యిచ్చినట్లయింది. ఇంతకు మించి ఏ ఎన్నారై యిస్తున్నాడు?' అని అడిగాడాయన. అయితే దేవయాని 2012 అక్టోబరులో యిచ్చిన వీసా అప్లికేషన్‌లో తను సంగీతకు నెలకు 4500 డాలర్లు యివ్వబోతున్నానని రాసింది. అంటే ఉత్తమ్‌ లెక్క ప్రకారం చూసినా సంగీతకు దాదాపు మూడోవంతు జీతం మాత్రమే ముట్టిందన్నమాట! దేవయానికి వ్యతిరేకంగా అమెరికన్‌ ప్రభుత్వం తరఫున వాదిస్తున్న న్యాయవాది ప్రీత్‌ భరారా పేరెత్తితేనే ఉత్తమ్‌ మండిపడుతున్నాడు. 'అతను పుట్టుకచే భారతీయుడే అయినా 'మాటా' (మోర్‌ అమెరికన్‌ దాన్‌ అమెరికన్‌) కాంప్లెక్సుతో బాధపడుతున్నాడు' అని విమర్శించాడు. దానికి కారణం ప్రీత్‌ కోర్టులో లేవనెత్తుతున్న సాంకేతిక అంశాలే!

వియన్నా కన్వెన్షన్‌ ఆన్‌ కాన్సులార్‌ రిలేషన్స్‌ ప్రకారం దౌత్యాధికారులకు యిచ్చే రక్షణ వారు అధికార హోదాలో చేసే చర్యల విషయంలో వర్తిస్తుంది తప్ప వారు వ్యక్తిగతంగా చేసే నేరాలకు వర్తించదని ప్రీత్‌ వాదించారు. ఇంట్లో పనిమనిషికి జీతం తక్కువగా యివ్వడమనేది ఆమె కార్యాలయానికి సంబంధించిన విషయం కాదన్నారు. అంతేకాదు, అరెస్టు చేసే సమయానికి దేవయాని యునైటెడ్‌ నేషన్స్‌ జనరల్‌ ఎసెంబ్లీకి ఎక్రెడిషన్‌ వుందని డిఫెన్సు చేసిన వాదనను ప్రీత్‌ కొట్టి పారేశారు. '2013 ఆగస్టు 26 నుండి ఆమె యునైటెడ్‌ నేషన్స్‌ జనరల్‌ ఎసెంబ్లీతో సంబంధం వుందన్నమాట అబద్ధం. అసెంబ్లీకి హాజరైన డెలిగేట్ల జాబితాలో ఆమె పేరు లేనే లేదు. 2013 సెప్టెంబరులో జనరల్‌ ఎసెంబ్లీ నుండి భారతప్రధాని తప్పుకున్న తర్వాత యిక డిసెంబరు వరకు దేవయాని కొనసాగిందనడంలో అర్థమే లేదు. ఆమె న్యూయార్క్‌లో భారతరాయబారి కార్యాలయంలో పని చేస్తోంది. ఆగస్టు నుండి యునైటెడ్‌ నేషన్స్‌ జనరల్‌ ఎసెంబ్లీలో కూడా నియామకం జరిగి వుంటే డబుల్‌ ఎక్రెడిషన్‌కై స్టేట్‌ డిపార్ట్‌మెంట్‌లోని ప్రోటోకాల్‌ ఆఫీసుకి అప్లయి చేసి వుండాలి. అలాటి అప్లికేషన్‌ ఏదీ లేదు. ఇంకో విషయం - యునైటెడ్‌ నేషన్స్‌ ఉద్యోగులలో నాన్‌-రెసిడెంట్‌ డిప్లోమాట్స్‌కే రక్షణ లభిస్తుంది తప్ప అమెరికాలోనే నివసించే ఉద్యోగులకు, పైగా దేవయాని స్థాయి ఉద్యోగులకు రక్షణ ఏదీ వుండదు.'' అని ప్రీత్‌ వాదించారు.

చూడబోతే దేవయానిని రక్షించడానికి భారతప్రభుత్వం చేస్తున్న ప్రయత్నాలు బెడిసికొట్టేట్టు వున్నాయి.- ఎమ్బీయస్‌ ప్రసాద్‌ (ఫిబ్రవరి 2014)

ఎమ్బీయస్‌ : సునందకు ఆనందం కరువైంది

సునంద విషయంలో మరిన్ని వివరాలు వెలుగులోకి వస్తున్నాయి. భర్త మంత్రి అయ్యాక కాంగ్రెసు సాయంతో ఒక సామాజిక సంస్థ స్థాపించి దాని ద్వారా ఢిల్లీ సోషల్‌ సర్కిల్స్‌లో ఒక వెలుగు వెలుగుదామని ఆమె చాలా అనుకుందిట. కానీ శశి చెప్పినా కాంగ్రెసులో పని జరగలేదు. ''కాంగ్రెసులో సీనియర్‌ మహిళాసభ్యులు కొందరు నాపై అసూయతో అది జరగకుండా చూశారు.'' అని ఆమె తన సన్నిహితులతో చెప్పుకుంది. కొన్నాళ్లకు తను ఎదగకుండా భర్తే అడ్డుపడుతున్నాడని భావించసాగింది. 2013 జూన్‌లో హిందూస్తానీ గాయకుడు కుముద్‌ దివాన్‌ కచ్చేరీకి ముఖ్య అతిథిగా వచ్చిన సునంద కార్యక్రమానంతరం తన కశ్మీరీ స్నేహితులతో తన భర్త తనను అదుపులో పెట్టడానికి చూస్తున్నాడని ఫిర్యాదు చేసింది. తన కుటుంబసమస్యలను బహిరంగంగా చర్చించడంతో వాళ్ల స్నేహితులు అక్టోబరు నుండి ఒక్కొక్కరు దూరం కాసాగారు. సునంద వూరుకోలేదు. ఒక కేంద్రమంత్రి వద్దకు వెళ్లి తన భర్త గురించి ఫిర్యాదు చేసింది. సంసారపు గొడవలలో తలదూర్చనని చెప్పి ఆయన తప్పుకున్నాడు. క్రమేపీ సునందకు తన భర్త కారు వుపయోగించడం కూడా యిష్టం లేకపోయింది. ఒక ఢిల్లీ బంగారు వ్యాపారస్తుడి వద్ద మెర్సిడిస్‌ కారు అరువు తీసుకుంది.

కాంగ్రెసుకు వ్యతిరేకంగా వీస్తున్న పవనాల వలన భర్త మళ్లీ తిరువనంతపురం నుండి ఎన్నిక అవుతాడో లేదో, యీ హోదా కొనసాగుతుందో లేదోనన్న బెంగ కూడా వుందామెకు. ఇది చాలనట్టు కొడుకు గురించి కూడా చింత తోడయింది. ఈ జనవరి 1 న సుబ్రహ్మణ్యం స్వామి ట్విట్టర్‌లో ''మత్తుద్రవ్యాల సరఫరా కేసులో యిరుక్కుని యునైటెడ్‌ అరబ్‌ ఎమిరేట్స్‌ జైల్లో పడిన తన కొడుకుని బయటకు తేవడానికి కేరళ నుండి వచ్చిన కేంద్రమంత్రి ఎందుకు ప్రయత్నించాడు?'' అని అడిగాడు. కేరళ, మంత్రి అనగానే తనను ఉద్దేశించి రాసినదే అని గ్రహించిన శశి థరూర్‌ ''నా కొడుకులిద్దరూ అమెరికాలో వున్నారు. వారు మత్తుద్రవ్యాలు సేవించరు. సాక్ష్యాలు లేకుండా ఆరోపణ చేయకూడదు.'' అని సమాధానమిచ్చాడు. ఇక్కడ అతని లౌక్యం ఏమిటంటే వాళ్లిద్దరూ అతనికి రెండో భార్య ద్వారా కలిగినవారు. సుబ్రహ్మణ్యస్వామి రాసినది - సునంద ద్వారా శశికి సంక్రమించిన సవతి కొడుకు శివ్‌ మేనోన్‌ గురించి! స్వామి రాసిన కొన్ని రోజులకే దుబాయి నుండి వెలువడే ''ఖలీజ్‌ టైమ్స్‌''లో యీ వార్త వచ్చింది. అతను చిన్నప్పటినుండి అనారోగ్యంతో బాధపడ్డాడని, అతన్ని సునంద సినీరంగంలో ప్రవేశపెడదామని చూస్తోందని విదితమే. కొడుకు అలా తయారవడం కూడా ఆమెను కృంగదీసి వుంటుంది.- ఎమ్బీయస్‌ ప్రసాద్‌ (ఫిబ్రవరి 2014)

ఎమ్బీయస్‌ : జయలలిత భారీ ప్రణాళికలు

తమిళనాట జయలలితతో సిపిఐ, సిపిఎంలు ఎన్నికల పొత్తు కుదుర్చుకున్నాయి. రాబోయే పార్లమెంటు ఎన్నికలలో కలిసి పోటీ చేస్తాయిట. బిజెపి ప్రచారసారథిగా మోదీ ఎన్నికయినపుడు ఆమె అభినందించడంతో జయలలిత ఎన్‌డిఏలో చేరవచ్చనే పుకార్లు వచ్చాయి. కానీ తర్వాత ఆమె అడుగులు వేరే మార్గాన పడ్డాయి. మోదీ ప్రధాని అభ్యర్థి అని ప్రకటించాక ఆమె అభినందించలేదు. సెప్టెంబరులో అతను తమిళనాడు వచ్చినపుడు పట్టించుకోలేదు. ఇప్పుడు వామపక్షాలతో దోస్తీ చేసి మూడో ఫ్రంట్‌లో ప్రధానపాత్ర పోషించబోతోందని అర్థమౌతోంది. వామపక్షాలకు తమిళనాడులో పెద్దగా బలం లేకపోయినా, ఆమె సిపిఎంకు ఒక రాజ్యసభ సీటు కేటాయించింది. తమిళ ఓటర్లలో 15% మంది ముస్లిములు, క్రైస్తవులు కావడం చేత ఆమె మోదీని దూరం పెట్టి వుండవచ్చు. తమిళులు బిజెపిని యింకా ఉత్తరాది పార్టీగానే చూస్తుంటే మోదీ చెన్నయ్‌ వచ్చినపుడు హిందీలో ప్రసంగించారు. ఇంగ్లీషైనా బాగుండేది. నగరయువతలో తప్ప గ్రామీణ ప్రాంతాలలో మోదీ పేరు యింకా వ్యాపించలేదు. సంక్షేమపథకాలను తగ్గించి ఆర్థికప్రగతికి ఉపయోగపడే పథకాలను ప్రోత్సహించడం మోదీ విధానం. కానీ తమిళనాట అన్ని పార్టీలు సంక్షేమపథకాలను ఎన్నో ఏళ్లగా పెంచి పోషిస్తున్నాయి. వారి ఫిలాసఫీకి, వీరి ఫిలాసఫీకి చుక్కెదురు. ఎన్‌డిఏకు ప్రత్యామ్నాయంగా వున్న యుపిఏ కూటమిలో డిఎంకె భాగస్వామిగా వుండటం చేత జయలలితకు అది పడదు. ఇక మిగిలిన మూడో ఫ్రంట్‌ వైపే జయలలిత మొగ్గు చూపుతోంది.

జయలలిత వామపక్షాలను తప్ప వేరెవరినీ దరి చేరనీయటం లేదు. చేరదీస్తే వాళ్లు చాలా సీట్లు అడుగుతారు. ఉన్న 40 సీట్లలో తనకంటూ అత్యధిక పార్లమెంటు సీట్లు గెలుచుకుంటే ప్రధాని పదవికి కూడా పోటీ పడవచ్చని జయలలిత ఆశ. ప్రజలు ఆమెకు ఎన్ని సీట్లు కట్టబెడతారో చూడాలి. నిజానికి ఆమెకు పరిపాలనాదక్షురాలిగా పేరుంది. మూడోసారి ముఖ్యమంత్రి అయ్యాక ఆమెలో గాంభీర్యం పెరిగింది. పెద్దగా అవినీతి ఆరోపణలు లేవు. ప్రతిపక్షంలో వుండగా కూడంకుళం ప్రాజెక్టును వ్యతిరేకించినా, అధికారంలోకి వచ్చాక దానికి సహకరిస్తోంది. ఎందుకంటే విద్యుత్‌ రంగంలో కొంత ప్రగతి సాధించినా, యింకా కొరత వుంది. ఆమె ఇన్‌కమ్‌టాక్స్‌ కేసుల్లోనుండి యింకా బయటపడలేదు. నిరుద్యోగుల్లో, కార్మికులలో అశాంతి పెరుగుతున్నా, జయలలిత సంక్షేమ పథకాలను సమర్థవంతంగా అమలు చేసి యితరులపై పైచేయి సాధించింది. దారద్య్రరేఖకు దిగువన వున్న కుటుంబాలకు నెలకు 20 కిలోల బియ్యం, ఉచితంగా మిక్సీలు, గ్రైండర్లు, ఫాన్లు, స్కూలు పిల్లలకు సైకిళ్లు, బాగా చదువుకునే విద్యార్థులకు స్కాలర్‌షిప్పులు, పెళ్లికూతుళ్లకు తాళిబొట్టు, చీర... ఇక అమ్మా కాంటీన్‌ ల ద్వారా రూపాయికి ఇడ్లీ, మూడు రూపాయలకు మినీ మీల్స్‌! ఇటువంటి పథకాలతో ప్రజలను ఆకర్షిస్తున్న జయలలితను ఓడించాలంటే ప్రతిపక్షాలన్నీ సంఘటితం కావాలి. కానీ ఆ సూచనలు కనబడటం లేదు.

డిఎంకె పరిస్థితి నానాటికీ అధ్వాన్నమవుతోంది. అళగిరి, స్టాలిన్‌ల మధ్య గొడవలు పెరిగి కరుణానిధి అళగిరిని సస్పెండ్‌ చేశారు. విజయకాంత్‌తో పొత్తును వ్యతిరేకించినందుకు యింత తీవ్రచర్య తీసుకోవాలా అని డిఎంకె కార్యకర్తలు తెల్లబోతే కరుణానిధి దానికి సెంటిమెంటు పూశాడు. ''కొద్ది నెలలు మాత్రమే బతకబోయే స్టాలిన్‌కోసం యింత చేయాలా? అని అళగిరి అడిగాడు. అటువంటి మాటలు ఏ తండ్రి భరించగలడు?'' అని డైలాగు వల్లించాడు. అలా అనలేదని అళగిరి ఖండించాడు. స్టాలిన్‌కు తీవ్ర అనారోగ్యం వున్నట్టు కరుణానిధే ఎందుకు చెప్పారో తెలియదు.సానుభూతి ఓట్ల కోసమా? సానుభూతి కావాలంటే యిప్పటికే చాలా అంశాలున్నాయి. కరుణానిధి చక్రాలకుర్చీకే అంకితమై పోయారు. ఆయన కూతురు కనిమొళి, రాజా 2 జి స్కామ్‌లో యిరుక్కుని జైలుకి వెళ్లారు. తండ్రి చేత చివాట్లు తినడం చేత కనిమొళి ఆత్మహత్యాప్రయత్నం కూడా చేసిందని పుకార్లు వచ్చాయి. కరుణానిధికి ఏమైనా అయితే అళగిరి, స్టాలిన్‌ వర్గాల మధ్య డిఎంకె చీలిపోతుందని అందరూ అనుకుంటున్నారు. ఇప్పుడు ఆయన బతికుండగానే అళగిరి బిజెపితో పొత్తు పెట్టుకోవచ్చని అంటున్నారు.

మోదీ యిమేజి చూపించి బిజెపి యిప్పటికే వైకో పార్టీ అయిన ఎండిఎంకెతో పొత్తు పెట్టుకుంది. రామదాసు పిఎంకె తో కూడా పొత్తు కుదురుతోందని చెప్పుకుంటున్నారు. కాంగ్రెసుకు తప్పకుండా పడే ఓట్లు కొన్ని వున్నా వారితో జట్టుకట్టేవారు ఎవరూ కనబడటం లేదు. విజయకాంత్‌తో బేరం కుదురుతుందేమోనని కాంగ్రెసు నాయకులు ఆశిస్తున్నారు. విజయకాంత్‌ ఎంత తిక్క మనిషైనా 8-10% ఓట్లు అతని పార్టీకి పడతాయి. అసెంబ్లీ ఎన్నికలలో ఎడిఎంకెతో పొత్తు పెట్టుకోవడం వలన యిద్దరికీ లాభించినా అతి త్వరలోనే యిద్దరికీ చెడింది. ఫిబ్రవరి నెల నుండి అతను అరవింద్‌ కేజ్రీవాల్‌ స్టయిల్లో అవినీతి వ్యతిరేక ఉద్యమం తలపెట్టి తక్కిన పార్టీలను విమర్శించడం మొదలుపెట్టాడు. అతనితో పొత్తు కోసం ప్రయత్నిస్తున్న పార్టీలకు యిది చికాగ్గా వుంది. తను ఎవరి కూటమిలో చేరతాడో యిప్పుడే చెప్పనంటున్నాడు విజయకాంత్‌! - ఎమ్బీయస్‌ ప్రసాద్‌ (ఫిబ్రవరి 2014)

ఎమ్బీయస్‌ : బోరా పీఠాధిపత్యంలో వారసత్వ సమస్యలు

ముస్లిములలో షియా తెగకు చెందిన వారిలో కూడా వేర్వేరు శాఖలుగా విడిపోయారు. వారిలో దావూదీ బోరాల సంఖ్య ప్రపంచవ్యాప్తంగా చూసుకున్నా 10 లక్షలకు మించదు. వారి మతగురువు సయీద్నా బుర్హానుద్దీన్‌ జనవరిలో తన 98 వ యేట (బోరా పంచాగం ప్రకారమైతే 102 ఏళ్లు) మరణించినపుడు ఆయన భౌతికకాయాన్ని చూడవచ్చినవారిలో 18 మంది మరణించడంతో సాధారణ ప్రజలకు కూడా ఆ శాఖ గురించి తెలియవచ్చింది. ఈ శాఖవారు యెమెన్‌ దేశానికి చెందినవారు. మహమ్మద్‌ ప్రవక్త అల్లుడి అనుయాయులు. ఇతర వర్గాలతో గొడవల కారణంగా యితరదేశాలకు వలస పోయారు. 16 వ శతాబ్దంలో భారతదేశంలో గుజరాత్‌కి వచ్చి స్థిరపడ్డారు. వారి నాగరికతలో యెమెన్‌, ఈజిప్షియన్‌, ఆఫ్రికన్‌, హిందూస్తానీ ఛాయలు కనబడతాయి. ఉర్దూ, గుజరాతీ, పెర్షియన్‌ కలిపిన భాషను మాతృభాషగా స్వీకరించారు. బోరాలు కూడా మళ్లీ వివిధ వర్గాలుగా చీలిపోయారు. మన దేశంలో దావూదీ బోరాలే ఎక్కువగా వున్నారు. గుజరాత్‌ నుండి దేశంలోని యితర నగరాలకు విస్తరించారు. ముఖ్యంగా ముంబాయిలో చాలామంది వున్నారు. కొందరు పాకిస్తాన్‌లోని కరాచీకి వెళ్లారు. 'బోరా' అనే మాట కూడా గుజరాతీ 'వెహ్రూ' (వ్యాపారం) అనేమాట నుంచి రూపొందింది. వారిలో అత్యధికులు వ్యాపారస్తులే. వ్యాపారరీత్యా ప్రపంచంలోని యితర ప్రాంతాలకు కూడా వెళ్లి స్థిరపడ్డారు.

బోరాలకు ఒక పీఠం వుంది. పీఠాధిపతులున్నారు. మొన్న మరణించినాయన 52వ పీఠాధిపతి. ఆయన సూరత్‌లో పుట్టాడు. పీఠాధిపతిగా వున్న తండ్రి వద్ద 19 ఏళ్ల వయసులో శిష్యుడిగా చేరాడు. తండ్రి మరణానంతరం 1965లో యీయన పీఠాధిపతి అయ్యాడు. అయిన తర్వాత తన వర్గాన్ని సమీకృతం చేయడంలో, ఆస్తులు సమకూర్చడంలో చురుకైన పాత్ర నిర్వహించాడు. బోరాలలో మొదటినుండి ఛాందసత్వం తక్కువ. ఇంగ్లీషు మాట్లాడతారు. తమ వరకు సంప్రదాయాన్ని పాటిస్తారు కానీ కాస్త ఉదారంగానే వుంటారు. ఈయన మరింతగా ఆధునికతను ప్రోత్సహించాడు. అందరూ బాగా చదువుకోవాలని అనేక స్కూళ్లు, కాలేజీలు కట్టించాడు. ఆడపిల్లలను కూడా చదివించి తీరాలని శాసించాడు. బోరాలు ఒకరికొకరు ఆర్థికంగా సహాయపడేట్లా అనేక సహకార సంస్థలు స్థాపించాడు. ముంబాయిలో బోరాలు ఎక్కువగా వుండే భేండీ బజారులో పాత యిళ్లను పడగొట్టించి అక్కడ ఆధునిక వసతులతో పెద్ద కాంప్లెక్సు కట్టిస్తున్నాడు. సైఫీ ఆసుపత్రి కూడా కట్టించాడు. ప్రపంచవ్యాప్తంగా బోరాలు వున్న చోట్ల వూళ్లల్లో మసీదులు, మ్యూజియంలు చాలా కట్టించాడు. మ్యూజియం గోడలపై ఖురాన్‌ను బంగారు అక్షరాలతో చెక్కించాడు. బోరాలు బుర్హానుద్దీన్‌ను దేవుడిలా కొలుస్తారంటే అతిశయోక్తి కాదు. ఆయన మాట వేదవాక్కే. ఆయన ఎవరినైనా వెలి వేస్తే యిక వాళ్ల బతుకు బజారుపాలే. తక్కిన బోరాలెవరూ వారికేసి తలతిప్పి కూడా చూడరు.

ఈ సామ్రాజ్యాన్ని ఆయన దశాబ్దాలుగా నిర్మించుకుంటూ వచ్చాడు. ముస్లిములలో మేం వేరే అని చాటిచెప్పడానికి బోరాల వస్త్రధారణ భిన్నంగా వుండాలని యీయన ఆదేశించాడు. వాళ్లు తెల్లదుస్తులు వేసుకుని, నెత్తిపై జరీ టోపీ పెట్టుకుంటారు. ఆడవాళ్లు రంగురంగుల ఎంబ్రాయిడరీలు చేసిన తెల్లటి బురఖాలు వేసుకుంటారు. చాలామంది మొహాన్ని కప్పుకోరు. ఆడపిల్లల్ని చదివించాలని అంటూనే చిన్న వయసులోనే వాళ్లకు పెళ్లి చేసేయాలని, సాధ్యమైనంతవరకు ఉద్యోగాలకు పంపకూడదని యీయన ఆదేశం. తన ధార్మిక కార్యక్రమాలకు నిధులు కావాలంటూ ఆయన అందర్నీ తరచుగా విరాళాలు అడుగుతూంటాడు. అంతేకాదు, బోరాలున్న ప్రాంతంలో కట్టిన మసీదు నుండి ప్రతీ బోరా కుటుంబం రోజూ ఒక డబ్బాడు ఆహారాన్ని (దాన్ని ప్రసాదం అంటారు) కొనుక్కోవాల్సిందే. ఈ డబ్బంతా కొఠార్‌ అనే ధర్మనిధికి వెళుతుంది. దానిపై అజమాయిషీ పీఠాధిపతి కుటుంబానిదే. వాటి లెక్కా, డొక్కా అడగడానికి లేదు. ఈ ఆర్థిక వ్యవహారాలు, యీ నియంతృత్వం కొందరికి రుచించవు. 'ఆధునికత అంటే ఇంగ్లీషు మాట్లాడడం కాదు, భావస్వేచ్ఛ. అది యిక్కడ లేదు' అంటారు ఇర్ఫాన్‌ ఇంజనీర్‌. ఈయనలాటి బోరాలు వందకు మించి వుండరు. నోరెత్తితే వెలి వేస్తారన్న భయం వారిది.

ఇంత డబ్బు వచ్చిపడుతోందంటే పీఠాధిపతిగా వుండాలని ఎవరైనా ఉవ్విళ్లూరుతారు. బుర్హానుద్దీన్‌ సవతి సోదరుడు సయీద్నా కుతుబుద్దీన్‌ను మజూన్‌ (ఉపపీఠాధిపతి) గా 50 ఏళ్ల క్రితమే ప్రకటించారు. 'నా తర్వాత నా స్థానం నీదే' అని బుర్హానుద్దీన్‌ ఆంతరంగిక సంభాషణలో మాట యిచ్చారు కూడా. అయితే 2011లో తన రెండవ కొడుకు సయీద్నా ముఫద్దల్‌ సైఫుద్దీన్‌ను వారసుడిగా బహిరంగంగా ప్రకటించాడు. ఇప్పుడు బుర్హానుద్దీన్‌ మరణానంతరం కుతుబుద్దీన్‌ తన హక్కుల కోసం పోరాడుతూ ముందుకు వచ్చాడు. మాజీ చీఫ్‌ జస్టిస్‌ ఎఎం అహ్మది ఆయనకు మద్దతు ప్రకటించాడు. పీఠం యొక్క దస్తావేజులు తాను పరిశీలించానని, వాటి ప్రకారం కుతుబుద్దీనే అసలు వారసుడు అని అహ్మది అంటారు. కానీ సైఫుద్దీన్‌ అనుచరులు ఒప్పుకోకుండా ఘర్షణలకు దిగుతున్నారు. ఏం జరుగుతుందో వేచి చూడాలి. - ఎమ్బీయస్‌ ప్రసాద్‌ (ఫిబ్రవరి 2014)

ఫిబ్రవరి 09 ఎమ్బీయస్‌ : మోదీకి వ్యతిరేకమైతే ఉద్యోగం వూడిందే..

2014 ఎన్నికలలో యుపిఏ ఘోరంగా ఓడిపోతుందని, ఎన్‌డిఏ నెగ్గుతుందని, ప్రధాని అయ్యే అవకాశాలు మోదీకి మెండుగా వున్నాయనీ అందరూ అనుకుంటున్నారు. కార్పోరేట్‌ రంగం మరీ గట్టిగా అనుకుంటోంది. మోదీకి విమర్శలు సహించే అలవాటు లేదు కాబట్టి, తను ప్రధాని కావడానికి వ్యతిరేకించిన లేదా సహకరించని ప్రచురణాసంస్థల పని బడతాడని భయపడుతోంది కూడా. అందువలన పత్రికలు, టీవీలు నడిపే కార్పోరేట్లు మోదీకి వ్యతిరేకంగా రాయడానికి యిచ్చగించడం లేదు. తమ సంపాదకవర్గంలో ఎవరైనా మోదీని విమర్శిస్తే వాళ్లను సాగనంపడానికి కూడా వెనుకాడటం లేదు. 'వ్యక్తి ఆరాధనలో యిలాటి విపరీతపోకడలు నియంతృత్వానికి దారి తీస్తాయి. ఒకటి రెండు ఉదాహరణలు చూసి యిలా తీర్మానించడం తప్పు. పరిస్థితి మరీ అంత దారుణంగా వుండివుండదు' అని అనుకునే పాఠకులు కొందరి గురించి తెలుసుకోవాలి.

సన్‌ టీవీలో 17 సంవత్సరాలుగా ఒక టాక్‌ షో నిర్వహిస్తున్న తిరు వీరపాండ్యన్‌ ముజఫర్‌నగర్‌ అల్లర్లపై నవంబరు 25 న ఏర్పాటు చేసిన సదస్సులో మాట్లాడుతూ ''మోదీకి ఓటేసేముందు ప్రజలు ఒకటికి రెండుసార్లు ఆలోచించుకోవాలి. ఎందుకంటే ఆ నిర్ణయపు ప్రభావం రాబోయే 15 ఏళ్లపాటు వుంటుంది.'' అన్నాడు. అతని వ్యాఖ్యలను కొందరు సోషల్‌ మీడియాలో పెట్టారు. అది చూసి తమిళనాడు బిజెపి యూనిట్‌ సెక్రటరీ సర్వోత్తమన్‌ సన్‌ టివి యాజమాన్యానికి డిసెంబరులో ఫిర్యాదు చేశాడు. 'ప్రజలను మతం పేర చీలుస్తున్న యిలాటి వ్యాఖ్యలు చేసిన వీరపాండ్యన్‌ కార్యక్రమాల్లో మా పార్టీవారు ఎవరూ పాల్గొనరు'' అని వారు రాసి యిచ్చారు. అంతే, సన్‌ టివి వారు డిసెంబరు 20 నుండి అతని కార్యక్రమాన్ని రద్దు చేశారు. జర్నలిస్టులు, సామాజిక కార్యకర్తలు, ముస్లిములు ఎందరు నిరసన తెలిపినా అతన్ని సన్‌ టివి మళ్లీ పిలవలేదు.

''ద హిందూ'' పత్రికకు ఎడిటరుగా పని చేసే సిద్దార్థ వరదరాజన్‌ ఎన్నికలు రాబోతున్నాయి కాబట్టి ఏ రాజకీయనాయకుడికి వార్తల్లో ఎంత ప్రాముఖ్యత యివ్వాలి, అతని కార్యకలాపాలకు ఎంత కవరేజి యివ్వాలి అన్న విషయంపై ఒక చార్ట్‌, కొన్ని నియమాలు తయారుచేశాడు. దానిలో మోదీకి పెద్దగా చోటు కల్పించలేదు. అంతే ''హిందూ'' యాజమాన్యం అతన్ని అక్టోబరులో ఉద్యోగం నుండి తొలగించింది. 'అదేమిటి?' అంటే ఎడిటర్‌ ఇన్‌ చీఫ్‌గా వున్న ఎన్‌. రవి ''మా పత్రిక సిద్ధాంతపరంగా మోదీని వ్యతిరేకిస్తుంది. మేం అతన్ని విమర్శిస్తూ సంపాదకీయాలు రాస్తాం. కానీ అతను ప్రస్తుతం వార్తల్లో వ్యక్తి. మన వ్యక్తిగత యిష్టాయిష్టాల బట్టి అతనికి తక్కువ కవరేజి యిస్తాననడం తప్పు. మోదీ జాతీయస్థాయిలో ఎదుగుతున్న విషయానికి వరదరాజన్‌ సరైన ప్రాధాన్యత యివ్వలేదు. అందుకే తీసేశాం.''అన్నాడు. వరదరాజన్‌ను అడిగితే ''మామూలుగానే పెట్టుబడిదారుడికి రిస్కు తీసుకోవడం యిష్టం వుండదు. మోదీ స్వభావం తెలిసిన కార్పోరేట్లు అతనికి కోపం తెప్పించడానికి వణుకుతాయి. మా పత్రిక కూడా మినహాయింపు కాదు.'' అన్నాడు.

సోషల్‌ మీడియాలో మోదీ సమర్థకులు కుప్పలుతిప్పలుగా వున్నారు. వారు మోదీ మాటలను వ్యాప్తి చేస్తూ వుంటారు. అతనికి వ్యతిరేకంగా ఎవరైనా ఏదైనా రాస్తే విరుచుకు పడి, రాసినవాణ్ని చావతిడతారు. అవి చూపించి, పత్రికాధిపతులు తమ సంపాదకులను అదుపు చేయడానికి, అవసరమైతే వదుల్చుకోవడానికీ ప్రయత్నిస్తున్నారు. అక్టోబరులో ''దివ్యభాస్కర్‌'' అనే హిందీ దినపత్రిక మోదీ చెప్పాడంటూ హెడ్‌లైన్సుగా ఒక వార్త వేసింది. 'పటేల్‌ అంటే నెహ్రూకు ఎంత వ్యతిరేకత అంటే ఆయన అంత్యక్రియలకు నెహ్రూ హాజరు కాలేదు.' అని. అది వెంటనే సోషల్‌ మీడియా అంతా చక్కర్లు కొట్టింది. అందరూ నెహ్రూను తిట్టనారంభించారు. నిజానికి నెహ్రూ అంత్యక్రియలకు హాజరయ్యారు. ఆ విషయాన్ని టివి ఛానెల్‌ వాళ్లు చర్చించి, పత్రికను తిట్టిపోశారు. రెండు రోజులు పోయాక, ఆ పత్రిక ఆ వార్తను సవరించుకుంది. వివరణలు యిచ్చుకోలేదు. ఈ తప్పుడు వార్త ప్రచురించినందుకు సంపాదకవర్గంపై చర్య తీసుకోలేదు. ఎందుకంటే అది మోదీకి వ్యతిరేకమైనది కాదు! ట్విట్టర్‌ సంస్థలో న్యూస్‌ హెడ్‌గా వున్న రషీల్‌ ఖుర్షీద్‌ కథ వేరేలా నడిచింది. అతను గతంలో మోదీకి వ్యతిరేకంగా చేసిన వ్యాఖ్యలను మోదీ అభిమానులు తవ్వి తీసి వాటిని ఖండిస్తూ 5 వేల సంతకాలు సేకరించి ట్విట్టర్‌ సంస్థకు పంపారు. అంతే ట్విట్టర్‌ అతని ఉద్యోగానికి స్వస్తి చెప్పింది.

'ఓపెన్‌'' అనే పత్రికకు పొలిటికల్‌ ఎడిటర్‌గా పని చేసిన హరీష్‌ సింగ్‌ బాల్‌ తన రచనల్లో రాహుల్‌ గాంధీని, మోదీని యిద్దర్నీ విమర్శించేవాడు. ఈ మధ్య తన పత్రిక కవర్‌పై ఒక బొమ్మ వేశాడు. గోధ్రా అల్లర్లను గుర్తు చేసేలా కపాలాల గుట్టపై కూర్చున్నట్టు మోదీ ఫోటో, వారసత్వరాజకీయాలను గుర్తు చేసేట్లా తలిదండ్రుల భుజంపై కూర్చున్న రాహుల్‌ ఫోటో కలిపి వేశాడు. అది సోషల్‌ మీడియాలోకి వెళ్లిపోయి వైరల్‌ అయిపోయింది. ఎక్కడ చూసినా అదే కనబడడంతో మోదీ అభిమానులు ఫిర్యాదు చేశారు. పత్రిక యాజమాన్యం ఆ ఫోటోను తీసేయమంది. పైగా ఏ వివరణా యివ్వకుండా ఎడిటరుగా వున్న హరీష్‌ను తీసేశారు. నెట్‌వర్క్‌18 అనే మీడియా గ్రూపుంది. ''ఫోర్బ్‌స్‌'' అనే మ్యాగజైన్‌ ఆ గ్రూపుదే. ముకేశ్‌ అంబానీ ఆ గ్రూపు కొనేయడంతో సంపాదకులకు కష్టాలు ప్రారంభమయ్యాయి. మోదీపై విమర్శలు ఘాటుగా వుండకూడదని కొత్త యాజమాన్యం స్పష్టంగా చెప్పడంతో దాని ఎడిటర్లు నలుగురు తప్పుకున్నారు. వారిలో ఇంద్రజిత్‌ గుప్తా ఒకరు. ఆ గ్రూపు నడిపే టీవీ ఛానెళ్లు, పత్రికలు, ఆన్‌లైన్‌ మ్యాగజైన్‌ .. అన్నిటికీ స్పష్టమైన ఆదేశాలిచ్చారు - మోదీని ప్రమోట్‌ చేయాలని!

మీడియాను నడిపే వ్యాపారస్తులందరూ బిజెపి సమర్థకులు కానక్కరలేదు. కానీ వారికి యాడ్స్‌పై వచ్చే ఆదాయం ముఖ్యం. గుజరాత్‌ ప్రభుత్వం ప్రకటనలపై విచ్చలవిడిగా ఖర్చుపెడుతోంది. పటేల్‌ విగ్రహం పేరు చెప్పి, రిపబ్లిక్‌ డే రన్‌ పేరు చెప్పి, ఓటర్సు డే అని- సందర్భం వున్నా లేకపోయినా తరచుగా మోదీ బొమ్మతో దేశంలోని అన్ని భాషల పత్రికల్లో ఫుల్‌ పేజీ యాడ్స్‌ గుప్పిస్తోంది. టీవీల్లో స్లాట్స్‌ కొంటోంది. గుజరాత్‌ ప్రజలపై యీ భారం పడవచ్చు కానీ మీడియాకు ఆదాయమే ఆదాయం. అందువలన అన్ని మీడియా సంస్థలు తమ ఎడ్వర్టయిజ్‌మెంట్‌ సిబ్బందిని అహ్మదాబాద్‌ తోలుతున్నారు. యాడ్స్‌ తీసుకుని కూడా మోదీకి వ్యతిరేకంగా వార్తలు వేసే మీడియాకు శిక్ష తప్పటం లేదు. ఇటీవల ఒక బిజినెస్‌ మ్యాగజైన్‌ వారు 'వైబ్రంట్‌ గుజరాత్‌ గ్లోబల్‌ ఇన్వెస్టర్స్‌ సమ్మిట్‌'పై కవర్‌ స్టోరీ చేస్తామంటే గుజరాత్‌ అధికారులు అక్కరలేదు పొమ్మన్నారు. మోదీ గురించి బాగా రాస్తే గుజరాత్‌ ప్రభుత్వం ఖర్చుపై యాడ్స్‌ వస్తాయి, తిడుతూ రాస్తే సోషల్‌ మీడియానుండి తిట్లు, చివాట్లు, రాజకీయపరమైన ఒత్తిళ్లు. అందువలన మీడియా యజమానులు తమ సంపాదకవర్గం మెడలు వంచుతున్నారు, వంచనంటే నరుకుతున్నారు. - ఎమ్బీయస్‌ ప్రసాద్‌ (ఫిబ్రవరి 2014)

ఫిబ్రవరి 13 ఎమ్బీయస్‌ ః మన కొత్త మిత్రుడు జపాన్‌!

జపాన్‌తో మనకు ఎన్నడూ శత్రుత్వం లేదు. సుభాష్‌ చంద్ర బోస్‌ కారణంగా, మనదేశంలో బౌద్ధ విహారాలు వున్న కారణంగా కాస్త స్నేహం కూడా వుంది. అయితే 1960లలో మనం రష్యాకు చేరువ కావడం వలన రష్యాతో సరిహద్దు వివాదం వున్న జపాన్‌ మనకు దూరమైంది. ఇందిరా గాంధీ తన కొడుకు సంజయ్‌ గాంధీ చిన్న కారు తయారుచేయాలని కలలు కని విఫలమయ్యాడు. అతని మరణానంతరం అతనికి గుర్తుగా ఇందిరా గాంధీ జపాన్‌ ఆటోమొబైల్‌ దిగ్గజం సుజుకిని మన దేశంలో కార్లు తయారుచేయడానికి అనుమతించింది. అప్పట్లో విదేశీ పెట్టుబడులను ఓ పట్టాన రానిచ్చేవారు కాదు. ఇందిరా గాంధీ వీరికి మినహాయింపు యిస్తూనే మారుతి అనే పేరును జోడించాలని షరతు విధించింది. తక్కిన అన్ని దేశాల్లోనూ సుజుకి పేరుతో కార్లు అమ్మే ఆ కంపెనీ మన దేశం విషయంలో మాత్రం మారుతి పేరు జోడించడానికి ఒప్పుకుంది. ఆ విధంగా మారుతి-సుజుకి కొత్త శకానికి నాంది పలికింది.

1986 నాటికి పరిస్థితి మరింత మెరుగుపడి జపాన్‌ మనకు ఉదారంగా సాయం చేయడం కూడా మొదలుపెట్టింది. అయితే 1998లో పోఖ్రాన్‌ 2 న్యూక్లియార్‌ పరీక్షలు చేయడంతో జపాన్‌ ఆగ్రహించింది. అణ్వస్త్రాల వలన ఘోరంగా నష్టపోయిన దేశంగా వాటి నిరోధానికి నిరంతరం కృషి చేసే జపాన్‌ మనదేశంపై ఆర్థికపరమైన ఆంక్షలు విధించింది. ఇంకో రెండేళ్లు పోయాక 2000 సం||రంలో ప్రధాని వాజపేయి వెళ్లి వారికి నచ్చచెప్పి ఆంక్షలు ఎత్తివేయించారు. అప్పటినుండి ఆర్థికబంధం బలపడుతూ వచ్చింది. మనదేశంలో రిజిస్టరయిన జపాన్‌ కంపెనీల సంఖ్య 2012లో 924 కాగా 2013లో 16% పెరిగాయి.

2011 ఆగస్టులో భారత్‌, జపాన్‌ల మధ్య సమగ్ర ఆర్థికాభివృద్ధి ఒప్పందం (సిఇపిఏ) కుదిరింది. దీనిలో వస్తువ్యాపారం మాత్రమే కాదు, వాణిజ్యసేవలు, పెట్టుబడులు, మేధోహక్కులు, టారిఫ్‌ల రద్దు వగైరా అనేక అంశాలున్నాయి. నిజానికి యింతటి సమగ్రమైన ఒప్పందం మనదేశం వేరే ఏ దేశంతోనూ కుదుర్చుకోలేదు. 2012 నాటికి భారతదేశానికి ఆర్థికసాయం అందించే దేశాల్లో అగ్రస్థానం జపాన్‌ది అయింది. అంతేకాదు, మన దేశంలో అత్యధికంగా పెట్టుబడి పెట్టిన విదేశం జపానే! అంతకుముందు అమెరికా వుండేది. 2.2 బిలియన్‌ డాలర్ల పెట్టుబడితో జపాన్‌ అగ్రస్థానం అందుకుంది. దీనికి కారణం జపాన్‌ ప్రధాని షింజో ఏబే. జపాన్‌ను ఆర్థిక వ్యవస్థను ఎంతో మెరుగుపరిచిన ఏబే భారతదేశంపై తన దృష్టి నిలిపారు.

ఈ ఒప్పందం తర్వాత జపాన్‌ కంపెనీలు మనదేశంలో ఆఫీసులు తెరిచి వ్యాపారం చేయసాగాయి. వాటి సంఖ్య ఒక్క ఏడాదిలో 41% పెరిగి 2013లో 2542 అయ్యాయి. జపాన్‌-భారత్‌ ద్వైపాక్షిక వ్యాపారం ఒక్క ఏడాదిలోనే 34% పెరిగి 18.5 బిలియన్‌ డాలర్లు అయింది. 2014లో 25 బిలియన్‌ డాలర్ల వ్యాపారం చేయాలని నిశ్చయించుకున్నాయి. దీన్ని మరింత ముందుకు తీసుకెళ్లాలని మన్‌మోహన్‌ సింగ్‌ 2013 మేలో టోక్యో వెళ్లి వచ్చారు. ఆ తర్వాత జపాన్‌ చక్రవర్తి తన సతీమణితో సహా భారతదేశాన్ని డిసెంబరులో ఒక వారంపాటు సందర్శించారు. ఇది చాలా అరుదైన పర్యటన. ఆ తర్వాత జనవరి 9 న జపాన్‌ రక్షణమంత్రి వచ్చారు. జనవరి 26 రిపబ్లిక్‌ వేడుకలకు జపాన్‌ ప్రధానమంత్రే విచ్చేశారు.

మిలటరీ ఆపరేషన్స్‌లో యిప్పటికే జపాన్‌-భారత్‌ నౌకాసేనలు కలిసి పనిచేస్తున్నాయి. వైమానిక దళాలు కూడా కలిసి పనిచేసే విషయంలో చర్చలు సాగుతున్నాయి. నౌకాదళాలు వుపయోగించే షిన్‌మాయ్‌వా యుఎస్‌-52 అనే విమానాన్ని జపాన్‌ యిప్పటివరకు ఎవరికీ ఎగుమతి చేయలేదు. ఇప్పుడు మన దేశానికి ఎగుమతి చేసే విషయం పరిశీలిస్తానంటోంది. దాన్ని సంయుక్తంగా డెవలప్‌ చేసే ఆలోచన కూడా వుంది. ఇండియన్‌ మిలటరీ షిప్‌యార్డులు ఆధునీకరించి, వాటి సామగ్రిని తయారుచేసేందుకు జపాన్‌ టెక్నాలజీని, ఆర్థికసాయాన్ని కూడా యిస్తానంటోంది. జపాన్‌ ప్రధాని పర్యటన సందర్భంగా ఒక భారీ ఒప్పందం కుదిరింది. 90 బిలియన్‌ డాలర్ల ఖర్చుతో ఢిల్లీ నుండి ముంబయివరకు వేస్తున్న 1483 కి.మీల. ఇండస్ట్రియల్‌ కారిడార్‌ వ్యయంలో సగం అప్పుగా యివ్వడానికి జపాన్‌ ఇంటర్నేషనల్‌ కోఆపరేషన్‌ ఏజన్సీ ఒప్పుకుంది. దీనితో బాటు చెన్నయ్‌-బెంగుళూరు, బెంగుళూరు-ముంబయిలకు కూడా ఇండస్ట్రియల్‌ కారిడార్లు వేయడానికి ప్రణాళికలు వేస్తోంది.

పాకిస్తాన్‌తో, శ్రీలంకతో, బంగ్లాదేశ్‌ వంటి పొరుగు దేశాలతో మన దేశానికి సంబంధబాంధవ్యాలు సరిగ్గా లేవు. వీరి విషయాల్లో అధ్వాన్నంగా వున్న మన విదేశాంగ నీతి జపాన్‌ విషయంలో మాత్రం విజయవంతం కావడానికి కారణం ఏమిటి? అంటే మనిద్దరికీ వున్న ఉమ్మడి శత్రువు - చైనా. చైనాకు మనకు 3000 కి.మీ.ల పొడుగున సరిహద్దు వివాదం నడుస్తోంది. ఓ పక్క మనతో వ్యాపారం చేస్తూనే, మరో పక్క అరుణాచల్‌ ప్రదేశ్‌ తమదేనంటూ పేచీ పెడుతోంది. జపాన్‌కు పొరుగుదేశాలైన ఉత్తర కొరియా, చైనాలతో వివాదాలు నడుస్తున్నాయి. 2013 నవంబరులో చైనా జపాన్‌వైపు వున్న తన తూర్పు భాగాన్ని 'ఎయిర్‌ డిఫెన్స్‌ ఐటెండిఫికేషన్‌ జోన్‌'గా ప్రకటించింది. ఇప్పుడు తన దక్షిణంవైపు అంటే హిందూమహా సముద్రంవైపు కూడా యిలాటి జోన్‌ ప్రకటించి రాకపోకలను నియంత్రించేందుకు సన్నాహాలు చేస్తోంది. అది జరిగితే జపాన్‌కు చాలా యిబ్బంది. జపాన్‌కు వచ్చే ఆయిల్‌ సరఫరాల్లో 90% ఆ మార్గాన వచ్చేవే.

అందువలన హిందూమహా సముద్రంలో వున్న దేశాలతో స్నేహం పెంచుకోవాలని జపాన్‌ చూస్తోంది. అమెరికా సహాయంతో చైనా ఆసియాలో బలమైన దేశంగా ఎదిగి, యిరుగుపొరుగు దేశాలపై ఆధిపత్యం వహించే ప్రమాదం పొంచి వుంది. అలా జరగకుండా చేయాలంటే ముందే మేల్కొనాలనుకుని జపాన్‌, భారత్‌ యీ అడుగులు వేశాయి. జపాన్‌, భారత్‌ సంయుక్తంగా ఎదిగేందుకు ఎన్నో అవకాశాలున్నాయి. జపాన్‌కు పెట్టుబడి పెట్టే సామర్థ్యం వుంది, వారి జనాభాలో వయసు మీద పడినవారు ఎక్కువ. ఇండియాలో పెట్టుబడి తక్కువ, చౌకగా లభించే కార్మికులు ఎక్కువ. జనాభాలో యువత శాతం ఎక్కువ. ఈ వైరుధ్యం వలన యీ రెండు దేశాలూ పరస్పర పూరకాలు. ఇద్దరూ చేతులు కలిపితే ప్రయోజనం రెట్టింపు అవుతుంది. భవిష్యత్తు బాగా వుంటుందని ఆశిద్దాం. - ఎమ్బీయస్‌ ప్రసాద్‌ (ఫిబ్రవరి 2014)

ఫిబ్రవరి 14 ఎమ్బీయస్‌ : జైనులు యిక మైనారిటీలు

జైనమతం మన దేశంలో ఎప్పణ్నుంచో వుంది. దేశజనాభాలో జైనుల సంఖ్య 42 లక్షలే అయినా ఆర్థికంగా చాలా బలమైన స్థాయిలో వున్నారు. అయినా వారిలో కొందరు జనవరి 19 న రాహుల్‌ గాంధీ వద్దకు వెళ్లి మైనారిటీలుగా గుర్తించమని తాము చాలాకాలంగా కోరుతున్నా ఎవరూ పట్టించుకోలేదని వాపోయారు. మనసు కరిగిన యువరాజాగారు కీలుబొమ్మ ప్రధానికి ఆదేశాలు జారీ చేశారు. వారం తిరిగేసరికి జనవరి 27 న జైనులను మైనారిటీలుగా గుర్తిస్తూ ప్రభుత్వం ప్రకటన వెలువరించింది. అంటే ఏమటన్నమాట? నిర్ణయం ముందే తీసుకుని అది రాహుల్‌ చెప్పడం బట్టి అయిందన్న కలరింగ్‌ యిచ్చారు. అసలు ఇలాటి నిర్ణయం తీసుకోవడం దేనికి అన్నదానిపై వూహాగానాలు చెలరేగుతున్నాయి.

జైనులలో చాలామంది రాజస్థాన్‌, గుజరాత్‌లలో వున్నారు. వారిలో అధికశాతం మంది వ్యాపారస్తులే. చాలాకాలంగా బిజెపిని సమర్థిస్తూ వచ్చారు. ఈ గుర్తింపు ద్వారా వారిని ఆకట్టుకుని తమవైపుకి తిప్పుకుందామని కాంగ్రెసు చేస్తున్న ప్రయత్నంలో భాగంగానే యిది జరిగింది అంటున్నారు. దీని వెనక్కాల వున్న కేంద్ర మంత్రులు ముగ్గురు. మైనారిటీ ఎఫయిర్స్‌ మినిస్టర్‌ కె.రహమాన్‌ ఖాన్‌ కర్ణాటక నుండి ఎన్నికయ్యాడు. అక్కడ జైనుల జనాభా బాగానే వుంది. గ్రామీణాభివృద్ధి శాఖ మంత్రి ప్రదీప్‌ కుమార్‌ జైన్‌, స్వయంగా జైన్‌. ఇక కమ్యూనికేషన్స్‌ మంత్రి కపిల్‌ సిబ్బల్‌ ప్రాతినిథ్యం వహించే ఢిల్లీ చాందినీ చౌక్‌ నియోజకవర్గంలో జైనులు ఎక్కువ సంఖ్యలో వున్నారు. వీళ్లందరూ కలిసి అటార్నీ జనరల్‌ వాహనవతి మెడలు వంచి దీనికి ఒప్పించారట. అసలు జైనులకు యీ రకమైన గుర్తింపు అవసరమా అన్నది ముందుగా చూడాలి.

బౌద్ధమతం లాగే జైనమతం కూడా అహింసను ప్రబోధిస్తుంది. బౌద్ధం కంటె ప్రాచీనమైనది. దేవుణ్ని కొలవమని చెప్పదు. విగ్రహాలకు కొబ్బరికాయలు, హారతులు, మొక్కుబడులు యివేమీ వుండవు. మోక్షప్రాప్తి చెందిన తీర్థంకరులు అనే గురువుల ఆదేశాలను అనుసరించి వెళ్లమని చెప్తుంది. 24వ తీర్థంకరుడైన మహావీరుడి కాలంలో జైనమతం బాగా ప్రచారంలోకి వచ్చింది. ఆయన గౌతమబుద్ధుడి కంటె ప్రాచీనుడు. ఒక కాలంలో జైనమతం దేశంలోని వివిధ ప్రాంతాల్లో బాగా ప్రాచుర్యం పొందింది. మన తెలుగునాట అనేకమంది రాజులు, రాణులు జైనమతాన్ని అవలంబించారు. రాజు హిందువై, రాణి జైనమతస్థురాలైన సందర్భాలు కూడా చాలా వున్నాయి. అయితే ఒక దశలో బౌద్ధులు, జైనులు, వారి ఆలయాలు హిందూమతం దాడికి గురయ్యాయి. వారంతా హిందువులుగా మారిపోయారు. వ్యవసాయం వంటి వృత్తులలో వున్నవారికి జైనం చెప్పే అహింసను పాటించడం కష్టం. క్రమేపీ అది వ్యాపారస్తులు మాత్రమే అవలంబించే మతంగా పరిమితమై పోయింది. జైనులు హిందువులను పెళ్లి చేసుకోవడం యిప్పటికీ సాగుతోంది.

బ్రిటిషువారు వుండే రోజుల్లో జైనులను వేరే మతస్థులుగా గుర్తించేవారు. కానీ భారతదేశపు రాజ్యాంగం రాసే సమయంలో వారిని హిందువుల్లో ఒక శాఖగా గుర్తించారు. అప్పట్లో కొందరు జైనులు నెహ్రూ వద్దకు వెళ్లి ఫిర్యాదు చేయగా, ఆయన చూస్తానని హామీ యిచ్చాడు కానీ ఏమీ జరగలేదు. కలకత్తాలో మా గుజరాతీ సహోద్యోగి తన మతం అనే చోట 'హిందూ-జైన్‌' అని రాయగా చూసి 'అదేమిటి, వేదప్రమాణాన్ని అంగీకరించని జైనులు హిందువులు ఎలా అవుతారు? నువ్వు జైన్‌ అనే రాయాలి కదా' అని అడిగాను. 'ఏమో, మేం యిలాగే రాస్తాం. మా మతం హిందూ, కులం - జైన్‌' అన్నాడతను. ఏడిసినట్టుంది. 'జైన్‌ కులం ఏమిటి, మతం కదా!' అనుకున్నాను. 1992లో జాతీయ మైనారిటీ కమిషన్‌ వేసి ఎవరెవరు మైనారిటీలో తేల్చమన్నారు. ముస్లిములు, క్రైస్తవులు, బౌద్ధులు, సిక్కులు, జొరాస్ట్రియన్లు (పార్శీలు) అంది ఆ కమిషన్‌. సిక్కులను కూడా కొంతకాలం హిందువుల్లో అంతర్భాగంగా చూసేవారు. కొన్నాళ్లకు విడిగా గుర్తించారు. సిక్కులు, హిందువులు పెళ్లి చేసుకునే సంప్రదాయం వుంది. 7 రాష్ట్రాలలో (కొందరు 12 అంటున్నారు) జైనులను మైనారిటీలుగా గుర్తించారు. జాతీయ స్థాయిలో కూడా మైనారిటీలుగా గుర్తించబడాలని జైనులు అప్పుడప్పుడు కోర్టులో కేసులు వేస్తూ వచ్చారు. 1998లో వాజపేయి ప్రభుత్వాన్ని అడిగారు. ఆయన పరిశీలిస్తామన్నాడు కానీ ప్రభుత్వం పడిపోయింది. కొందరు జైనులు మైనారిటీ గుర్తింపు కోసం ఆందోళన చేస్తూనే వున్నారు. 2005లో సుప్రీం కోర్టుకి వెళ్లారు. ఏం చేసినా లాభం లేకపోయింది. ఇప్పుడు కాంగ్రెసు దీనిలో రాజకీయప్రయోజనం చూసింది. అంతే, రోజుల్లో పని పూర్తయిపోయింది.

మైనారిటీల సంక్షేమానికై ప్రభుత్వం ఏటా రూ.3000 కోట్ల రూ.లు వెచ్చిస్తుంది. ఈ ఏడాది జైనులు కూడా చేరారు కాబట్టి, యీ ఖర్చు మరింత పెరగవచ్చు. జైనులకు యిది అవసరమా అని కొందరు అడుగుతున్నారు. జైనుల్లో అక్షరాస్యత 94% (జాతీయ సగటు 65%), మహిళా అక్షరాస్యత 90% (జాతీయ సగటు 54%), వారు ఎంత ధనికులంటే దేశంలోని యిన్‌కమ్‌టాక్సులో 20% చెల్లించేది వారే! విదేశాల్లో కూడా వారు వ్యాపించారు. ఒకప్పుడు తాకట్టు వ్యాపారం, వడ్డీ వ్యాపారం, ట్రేడింగ్‌ మాత్రం చేసేవారు. ఇప్పుడు వాళ్లు విస్తరించని రంగం లేదు. ఐటీ, రియల్‌ ఎస్టేట్‌, మీడియా - ఒకటా రెండా? వాళ్లు భూమి కింద పండే ఉల్లిపాయ, బంగాళాదుంప వంటివి తినరు. అయినా మహారాష్ట్రలో ఉల్లి వ్యాపారమంతా వారి చేతుల్లోనే వుంది. ఇక మీడియా విషయానికి వస్తే టైమ్స్‌ ఆఫ్‌ ఇండియా, లోక్‌మత్‌, మలయాళ మాతృభూమి వంటి అనేక మీడియా సంస్థలు వారివే!

మరి ఈ గుర్తింపు వలన వారికి కొత్తగా లభించే సౌకర్యం ఏమిటి అంటే - విద్యాలయాలపై, దేవాలయాలపై నియంత్రణ! ఇకపై వారి దేవాలయాల నిర్వహణలో ప్రభుత్వం జోక్యం చేసుకోవడానికి వీలు లేదు. జైనమందిరాలకు చాలా నిధులున్నాయి. అనేకమంది విరాళాలు యిస్తారు. ఏదైనా వివాదం వచ్చి ప్రభుత్వం జోక్యం చేసుకోబోతే 'అదిగో మైనారిటీల జోలికి వెళ్లకూడదు' అంటారు. దీనితో బాటు స్కూళ్లు, కాలేజీల నిర్వహణలో వాళ్లకు చాలా లాభం ఒనగూడుతుంది. మామూలుగా అయితే 25% సీట్లు ప్రభుత్వం చెప్పిన బలహీనవర్గాలకు కేటాయించాలి. కానీ మైనారిటీలు నడిపే కాలేజీలకు యీ నిబంధన వర్తించదు. ఆ సీట్లు కూడా వాళ్లకు యిష్టం వచ్చినవారికి యిచ్చుకోవచ్చు లేదా అమ్ముకోవచ్చు. విద్య నానాటికి వ్యాపారంగా మారుతున్న యీ రోజుల్లో యింతకు మించిన సౌకర్యం వేరే ఇంకేమి కావాలి? అందుకే వీరికి మైనారిటీ గుర్తింపు యివ్వగానే కర్ణాటకలోని వీరశైవులు, బహాయిలూ కూడా మాకూ గుర్తింపు యివ్వండి అని మొదలుపెట్టారు.

హిందువులు, జైనుల మధ్య సఖ్యత బాగానే వున్నా కొన్ని విషయాల్లో తగాదాలున్నాయి. గుజరాత్‌లోని గిర్నార్‌ పర్వతంపై వున్న పాదముద్రలు దత్తాత్రేయుడివని హిందువులు, 22 వ తీర్థంకరుడైన నేమినాథుడివని జైనులు వాదించుకుని కోర్టుకి వెళ్లారు. 2007లో గుజరాత్‌ హై కోర్టు ఆ గుడికి వెళ్లే జైనులకు రక్షణ కల్పించాలని ఆదేశించింది. కానీ 2013లో ఒక జైన సాధువు కత్తి పోట్లకు గురయ్యాడు. రాజస్థాన్‌లోని ఉదయ్‌పూర్‌లో కూడా ఋషభదేవుడి ఆలయంలో యిలాటి తగాదేయే వుంది. సుప్రీం కోర్టు జైనుల పక్షాన తీర్పు యిచ్చినా సమస్య పరిష్కారం కాలేదు. ఇప్పుడు జైనులకు మైనారిటీలుగా గుర్తింపు వచ్చాక హిందువుల పరిస్థితి బలహీనపడుతుంది. ఏమైనా అంటే మైనారిటీలను హింసించిన కేసులు ఎదుర్కోవలసి వస్తుంది. జైనుల్లో రెండు శాఖలున్నాయి - శ్వేతాంబరులు, దిగంబరులు అని. శ్వేతాంబరులు విగ్రహాలను అలంకరిస్తారు. దిగంబరులు అలంకరించరు. ఉదయపూర్‌ గుడి విషయంలో, పారస్‌నాథ్‌ పర్వతం పై వున్న శిఖర్‌జీ దేవాలయం విషయంలో రెండు శాఖలూ కలహిస్తున్నాయి. 24 తీర్థంకరుల్లో 20 మంది మోక్షం పొందిన శిఖర్‌జీ విషయంలో యిద్దరూ మరీ పట్టుదలగా వున్నారు.

ఇదొక్కటే కాదు, జైనుల్లో ఉత్తరాది, దక్షిణాది ఫీలింగులు కూడా వున్నాయి. తెలుగు జైనులు ఎవరూ నాకు తారసపడలేదు. కర్ణాటకలో గోమఠేశ్వరుడి విగ్రహం వున్న ప్రాంతాల్లో కన్నడ జైనులు కనబడ్డారు. మహారాష్ట్ర, మధ్యప్రదేశ్‌లలో కూడా వున్నారని తెలుసు కానీ వాళ్లు స్థానికులో లేక రాజస్థాన్‌, గుజరాత్‌నుండి వెళ్లి స్థిరపడినవారో తెలియదు. మద్రాసులో నా తమిళ సహోద్యోగి పేరు 'పుష్యమిత్రన్‌'. అదేం పేరని అడిగితే 'మేం జైనులం' అన్నాడు. 'తమిళనాడులో జైనులు యింకా వున్నారా?' అని ఆశ్చర్యపడ్డాను. అప్పుడతను చెప్పుకొచ్చాడు - ఉత్తరాదివాళ్లు తమను జైనులగా గుర్తించరని. వారూ వీరూ కలవరు. చెన్నయ్‌లో ఉత్తరాది జైనులవి 100 ఆలయాలదాకా వుంటే తమిళ జైనులకు 18 వున్నాయి. 1500 కుటుంబాలు ఆ గుళ్లకు వెళుతూంటారు. ఉత్తరాది జైనుల ఆలయాలు పాలరాతితో కడతారు. తమిళులవి ద్రావిడశైలిలో రాతితో కడతారు.

క్రీ.పూ.300 లోనే జైనం తమిళనేలకు వచ్చింది. జైనులు రాజులు కూడా అయ్యారు. తమిళసంస్కృతిని రూపొందించడంలో జైనుల పాత్ర అద్వితీయం. తమిళులు గొప్పగా చెప్పుకునే కావ్యాలు ఐదు. వాటిలో మూడు - శిలప్పదికారం, జీవక చింతామణి, వలయాపతి జైనులు రాసినవే. క్రీ.శ. 470లో ద్రవిడ సంఘం ఏర్పాటు చేశారు. కులరహిత సమాజం ఏర్పడాలని, అందరికీ విద్య అందాలని, స్త్రీల పట్ల గౌరవం చూపాలని వారు బోధించారు. తెలుగునాట జరిగినట్లే తమిళనాట కూడా శైవులకు, జైనులకు క్రీ.శ. 700 ప్రాంతాల్లో ఘర్షణలు జరిగాయి. పల్లవుల కాలంలో యివి ప్రారంభమై చోళుల కాలానికి పరాకాష్టకు చేరాయి. గత వెయ్యి సంవత్సరాలుగా వారి ప్రాభవం క్షీణించింది. ఇప్పుడున్న జైనులు తమిళనాడు ౖగ్రామీణప్రాంతాల్లో వున్నారు. పేదలు, రైతులే ఎక్కువ. అందువలన అక్కడ జైనులున్నారంటే నాబోటి వాళ్లు ఆశ్చర్యపడే స్థితి వచ్చింది.

ఇక మన రాష్ట్రానికి వస్తే - హైదరాబాదు నుండి 70 కి.మీ.ల దూరంలో వున్న కొలనుపాకలో ప్రాచీన జైన దేవాలయం వుంది. దీన్ని 11 వ శతాబ్దంలో రాష్ట్రకూటులు కట్టించారు. ఋషభనాథుడిగా పిలవబడే ఆదినాథ భగవాన్‌ విగ్రహం మధ్యలో వుండగా ఒక పక్క మహావీరు జినుడి విగ్రహం, మరో పక్క నేమినాథుని విగ్రహం వుంటాయి. పక్కనే ధర్మశాల వుంటుంది. కళ్యాణ చాళుక్యుల కాలంలో కూడా యీ గుడి బాగా వెలిగింది. పోనుపోను కాకతీయుల కాలంలో తెలుగునాట జైనమతం వెనకబడడంతో యీ గుడి ప్రాభవం తగ్గింది. ఉత్తరాది జైనులు దాని పేరు కుల్‌పాక్‌జీగా మార్చేసి వారి మతగ్రంథాలలో అలా రాసేసుకున్నారు. ఒక గుజరాతీ జైన్‌ మా కలకత్తా బ్రాంచ్‌లో పెద్ద కస్టమర్‌. నేను హైదరాబాదులో పని చేస్తూండగా వచ్చి కలిశాడు. ''నేను కుల్‌పాక్‌జీని చూద్దామని ఎంతో అనుకున్నాను. ఎవర్ని అడిగినా చెప్పలేకపోయారు.'' అని వాపోయాడు. ''యాదగిరి గుట్టకు వెళ్లే దారిలో కొలనుపాక అని అడిగితే చెప్పి వుండేవారు. మీ పుస్తకాల్లో మీరు పేరు మార్చేసుకుని ఆ పేరుతో అడిగితే యిక్కడేం తెలుస్తుంది?'' అన్నాను. ''ఊళ్లోకి రాగానే మిమ్మల్ని కలవాల్సింది. ఇవాళ సాయంత్రమే వెళ్లిపోతున్నాను. మళ్లీ ఎప్పుడొస్తానో'' అంటూ ఫీలయిపోయాడు.

ఇటీవలి కాలంలో ఆ గుడిని పునరుద్ధరించాలని సంకల్పించారు. ఆలయనిర్మాణశైలిని యథాతథంగా వుంచి మళ్లీ కట్టిస్తే బాగుండేది. కానీ పునర్నిర్మాణం చేపట్టినవాళ్లు మా కస్టమర్‌ వంటి ఉత్తరాదివారు కాబట్టి దాన్ని నాగర శైలిలో కట్టించారు! రేపోమాపో తమ పలుకుబడి వుపయోగించి ఊరిపేరు కూడా మార్పించేస్తారేమో! ఆ విధంగా చూస్తే దక్షిణాది జైనులు మైనారిటీల్లో మైనారిటీ లన్నమాట! (సమాప్తం) - ఎమ్బీయస్‌ ప్రసాద్‌ (ఫిబ్రవరి 2014)

ఫిబ్రవరి 16 ఎమ్బీయస్‌ : విందుకా? నిందకా?

మన్‌మోహన్‌గారు యీ రోజు మధ్యాహ్నం బిజెపివారికి విందు యిస్తున్నారు. విందులో వీరు ఏం వడ్డిస్తారో, వారికి అది రుచిస్తుందో లేదో తెలియదు. ఎందుకంటే కాంగ్రెసు స్ట్రాటజీ చూడబోతే 'చిత్‌ తుమ్‌ హారా, పట్‌ మై జీతా' అన్నట్టుంది. బొమ్మయినా, బొరుసైనా నాకే లాభం అంటే బిజెపి వాళ్లు ఒప్పుకుంటారా? తెలంగాణ బిల్లు గట్టెక్కేట్టు కనబడటం లేదు కాబట్టి, ఆ వైఫల్యానికి కారణం నువ్వంటే నువ్వని యిద్దరూ త్రో బాల్‌ ఆడేస్తున్నారు.

బిల్లుకు మద్దతు యివ్వాలంటే... అంటూ బిజెపి కొన్ని కోర్కెలు కోరింది. మీ పార్టీవాళ్లను అదుపు చేయాలి. అలా అని అదుపు అంటే పార్లమెంటులో సస్పెండు చేయడం కాదు.. వగైరా. తమపై అవిశ్వాసతీర్మానం యిచ్చిన ఆరుగురు సీమాంధ్ర ఎంపీలను కాంగ్రెసు నిన్న సస్పెండు చేసింది. ఇవాళ పార్లమెంటు నుంచి కూడా చేయవచ్చు. ఒకవేళ సీమాంధ్ర కేంద్ర మంత్రులు కూడా నినాదాలు యిస్తే? లేక వెల్‌లోకి దూసుకుని వస్తే..? వాళ్లు వాజమ్మలు, రారు అనుకున్నా సీమాంధ్ర టిడిపి ఎమ్మెల్యేలకు ఏ అభ్యంతరమూ లేదు కదా. శివప్రసాద్‌ యివాళ ఏ ఎలుకలు పట్టేవాడి వేషమో (ఈ వేషం ఆల్‌రెడీ వేసేశాడేమో గుర్తు లేదు. వేసి వుంటే పందులు పట్టేవాడిగా సవరించుకో గోర్తాను) వేసుకుని దిగడచ్చు కదా. వాళ్లను సస్పెండ్‌ చేస్తామంటే బిజెపి ఒప్పుతుందా? టిడిపి-బిజెపి పొత్తు కుదరబోతున్న యీ క్షణాల్లో...!? వారు కాబోయే పొత్తుదారులనుకుంటే యిప్పటికే ఎన్‌డిఏ కూటమిలో వుంటూ విభజన వ్యతిరేకిస్తున్న అకాలీదళ్‌, శివసేన కూడా వెల్‌లోకి వచ్చి అల్లరి చేస్తే..? ఈ లిస్టు యింకా వుంది - సమాజ్‌వాదీ, తృణమూల్‌, ఎడిఎంకె గట్రా. ఈ సెషన్‌లో ఫైనాన్సు బిల్లులు తప్ప వేరేదీ వద్దని చెప్పినా వినకుండా మొండివైఖరి అవలంబిస్తున్న కాంగ్రెసుకు వ్యతిరేకంగా ఆందోళన చేస్తున్నాం అంటే వారి నియోజకవర్గాల్లో ఓట్లేమైనా పోతాయా?

ముందు మీ యిల్లు చక్కదిద్దుకుని అప్పుడు మాట్లాడండి అని బిజెపి అంది కాబట్టి ఆరుగుర్ని సస్పెండ్‌ చేసిందనుకుంటే - ఇంకా వినిపిస్తున్న అనేక ధిక్కారస్వరాల మాటేమిటి? పురంధరేశ్వరి బిల్లుకు వ్యతిరేకంగా ఓటేస్తాను అని బహిరంగంగా ప్రకటించారు. కెవిపి రాజ్యసభలో వూరంత ప్లకార్డు పట్టుకుని కురియన్‌కు వీపు పెట్టి టీవీ కెమెరాలకు పోజిచ్చారు. ఇలాటాయనకు రాజ్యసభ మెంబరు మళ్లీ ఛాన్సిచ్చారేం? అని అడిగితే కాంగ్రెసు అధిష్టానం వద్ద సమాధానం ఏమిటి? అందర్నీ మించి కిరణ్‌ మాటేమిటి? 'కిరణ్‌ ఏ తప్పూ చేయలేదు' అంటూ కితాబులివ్వడమేమిటి? ఆయన చేసేవన్నీ తప్పులే అని కాంగ్రెసు పార్టీ తెలంగాణ యూనిట్‌లో యావన్మందీ గగ్గోలు పెడుతున్నారే మరి! లోకసభను అడ్డుకుంటున్నందుకు సస్పెండ్‌ చేయాలన్న సిద్ధాంతానికి కట్టుబడితే అవిశ్వాస తీర్మానం చేపట్టినప్పుడల్లా కమలనాథ్‌ కనుసైగతో వెల్‌లోకి దూకే టి-ఎంపీలను కూడా సస్పెండ్‌ చేయాలిగా! చేస్తారా?

ఇదే కాకుండా కాంగ్రెసు తను రాజకీయప్రయోజనాల కోసమే యిదంతా చేస్తున్నాను అని బాహాటంగా తెలియబరుస్తోంది. ఏదో కొంప మునిగిపోయినట్టు సోనియా యిప్పుడే కెసియార్‌తో మంతనాలాడాలా? 'విలీనం చేస్తే లోకసభలో బిల్లు పెడతాం, లేకపోతే రాజ్యసభలో పెట్టి చేతులు దులుపుకుంటాం' అని సోనియా అన్నట్టు వార్తలు వచ్చాయి. తెరాసను కలుపుకుని తెలంగాణలో ఓట్లు కొల్లగొడదామని చూస్తున్నాం అని మైకు పెట్టి చాటుకున్నట్టు యిలా ప్రవర్తిస్తే బిజెపికి అనుమానం రాదా? ఇప్పటికే ఢిల్లీలో, తెలంగాణలో కాంగ్రెసు వాళ్లు బిజెపిని తిట్టనారంభించారు - చిత్తశుద్ధి లేదు అంటూ. తెరాసవాళ్లు మరీను. బిజెపిని చావగొడతామంటున్నారు. టిడిపిని తంతే వాళ్లకు బుద్ధి వస్తుందన్న లెక్క వేసి, టిడిపి ఆఫీసుపై దాడులు జరుగుతున్నాయి. టిడిపితో పొత్తు కోసమే బిజెపి వెనక్కి వెళుతోందన్న ప్రచారాన్ని జోరుగా చేస్తున్నారు. ఇతర పార్టీ నాయకులే కాదు, యెన్నం శ్రీనివాస రెడ్డి వంటి తెలంగాణ బిజెపి నాయకుడే తమ జాతీయ నాయకుడైన వెంకయ్యనాయుడిపై నింద వేశారు. బాబు వెంకయ్యకు ఏదో ఆఫర్‌ చేసి మ్యానేజ్‌ చేశారని హరీశ్‌ అన్నారు. రేపు బిల్లు పాస్‌ అయ్యాక 'బిజెపి శల్యసారథ్యం చేసినా మేం వారితో కొట్లాడి, బెదిరించి సమ్మతించేట్లు చేశాం. తెలంగాణ ప్రజల ధాటికి బిజెపి వణికింది.' అని టి-వాదులు క్లెయిమ్‌ చేయవచ్చు. ఇక బిల్లు సమర్థించి బిజెపి బావుకునేది ఏముంది?

బిజెపి కూడా కాంగ్రెసు పరిస్థితికే వచ్చేసింది. జులై 30 వరకు బిజెపి హాయిగా వుంది - కాంగ్రెసును తిడుతూ. ఇప్పుడు తరుణం సమీపించేసరికి గుబులు పుట్టింది. అడ్డగోలు తెలంగాణ బిల్లు సమర్థించి సీమాంధ్రలో తిట్టించుకోవడం తప్ప కలిసివచ్చేది ఏముంది అన్న పునరాలోచన నాయకులందరూ చేస్తున్నారు. అడ్వాణీ, మోదీకి చాలా విషయాల్లో భిన్నాభిప్రాయాలున్నా యీ విషయంలో మాత్రం ఒకటే అభిప్రాయం. అడ్వాణీ టి-టిడిపి నాయకులతో బిల్లు సమర్థించం అని నిక్కచ్చిగా చెప్పారో లేదో ఎవరూ సరిగ్గా చెప్పలేకపోతున్నారు కానీ బిల్లు అవకతవకగా వుండటం పట్ల ఆయన అసహనంగా వుండడం మాత్రం అందరికీ తెలిసినదే. 'బిల్లు ఎలా వున్నా సరే ప్రస్తుత సమావేశాల్లో ఆమోదించేసి, తాము అధికారంలోకి వచ్చాక సవరణలు చేస్తామని బిజెపి అధిష్టానం చెప్పాల'ని టి-బిజెపి నాయకుల ఆకాంక్ష. అంటే ఎన్నికల్లో లాభం కోసం తప్పులు చేసేది కాంగ్రెసు ఐతే, సవరించవలసిన బాధ్యత బిజెపి వహిస్తుందా? సవరించడం మాటలా? ఒకసారి తెలంగాణ రాష్ట్రం ఏర్పడ్డాక యిప్పుడున్న మూడ్‌ వుంటుందా? 'హైదరాబాదు మాది, ఇక్కడ పదేళ్లు కాదు కదా, పది నెలలు కూడా సీమాంధ్రులకు విద్యావకాశాలు కల్పించం. వాళ్లంతా పెట్టుబడిదారులు, దోపిడిదారులు, కావాలంటే చెన్నయో, బెంగుళూరో వెళ్లి డొనేషన్లు కట్టి చదువుకోమనండి' అంటారు. సీమాంధ్రకు ఆర్థికసాయం చేస్తామంటేనే 'ఇన్నాళ్లూ నష్టపోయినది మేమని ఒప్పుకుని కదా మీరు ప్రత్యేకరాష్ట్రం యిచ్చారు. నష్టపోయినవారికి కాకుండా దోపిడీదొంగలకు డబ్బివ్వడమేమిటి?' అంటూ అడ్డుకుంటారు.

సవరణలు చేస్తే గీస్తే యిప్పుడే చేయాలి తప్ప వచ్చే సెషన్‌లో చూసుకుందాం అంటే అది బొత్తిగా అన్యాయమే. కాంగ్రెసుకు బిల్లు పట్ల ఎంత అవగాహన వుందో రాజ్యసభ-లోకసభ కన్‌ఫ్యూజన్‌లోనే తెలిసింది. న్యాయశాఖ అది ద్రవ్యబిల్లు అని చెప్పినా కాదు అని మహామేధావి చిదంబరం గారు కోర్‌ కమిటీలో వాదించారట. నీ అతితెలివితో యిప్పటికే అవస్థపడుతున్నాం, యీసారికి కాస్త తమాయించుకో అని చెప్పి లోకసభలో పెడుతున్నారు. లోకసభలో యీ సారి పాస్‌ కాకపోతే యీ బిల్లుకు ఆయువు చెల్లినట్లే. బిజెపి వాళ్లు ఎలాగూ యిద్దామనుకుంటున్నారు కాబట్టి వచ్చేసారికి చూదాం అని వాయిదా వేసేందుకు అవకాశాలున్నాయి. అయితే సుష్మ స్వరాజ్‌ ఎట్టి పరిస్థితుల్లోను బిల్లును సమర్థిస్తాం అని తమకు చెప్పిందని టి-నాయకులు అంటున్నారు. ఆమె ఎంతవరకు మాటపై నిలబడుతుందో తెలియదు. ప్రస్తుతానికి టి-బిల్లు నుండి వెనక్కి తగ్గితే బిజెపికి వచ్చే నష్టం ఏమిటి? తెలంగాణలో రావలసినన్ని ఓట్లు రావు. కాంగ్రెసుపై వ్యతిరేకతతో, మోదీ ఇమేజితో వచ్చే ఓట్లు ఎలాగూ చెదరవు. ఇక విభజన సెంటిమెంటుతో మహా అయితే ఎన్ని పోతాయి? మోదీపై ఆదరం వున్నా తెలంగాణ యిచ్చినందుకు కృతజ్ఞతతో కాంగ్రెసు, తెరాస కూటమికి ఓట్లు వేస్తారు కాబట్టి ఓ ఐదు ఎసెంబ్లీ, ఒకటో రెండో పార్లమెంటు సీట్లు పోతాయనుకోవచ్చు. బిల్లు సమర్థిస్తే బిజెపికి జరిగే నష్టం ఏమిటి? శివసేన, అకాలీదళ్‌ అలుగుతాయి. ఎందుకంటే వాళ్ల రాష్ట్రాలలో కూడా విభజనో ద్యమాలున్నాయి కాబట్టి! అంతేకాదు, ఎన్‌డిఏ గెలుపు అవకాశాలు చూసి దానివైపు వద్దామనుకుంటున్న ప్రాంతీయపార్టీలు కూడా జంకుతాయి.

ఈ లెక్కలు వేసి చూస్తే బిజెపికి యీ పరిస్థితిలో బిల్లును ఓకే చేయడం కష్టం, నష్టం. 'మీలా అడ్డగోలుగా చేయం, ఇరుప్రాంతాలను ఒప్పించి, మిఠాయిలు పంచినప్పుడే విభజన చేస్తాం' అన్న స్లోగన్‌పై కాంగ్రెసును నిలవరించడానికి అవకాశం వుంది. 'తెలంగాణపై అఖిలపక్షం పిలిచినపుడు మేం అడిగిన ఆర్థికవివరాలు చేతిలో పెట్టకుండా, మాతో ఏదీ చర్చించకుండా, యిప్పుడు ఆఖరి నిమిషంలో విందుకు పిలిచేది నింద మాపై మోపడానికి మాత్రమేనా? కావాలంటే బిల్లును సెలక్టు కమిటీకి నివేదించండి.' అని అనవచ్చు. ఇప్పుడు ఏమాత్రం వెనకడుగు వేసినా కాంగ్రెసు వారిపై నింద మోపుతుందన్న భయం బిజెపికి వుందా? అంటే దీని విషయంలో కాకపోయినా సవాలక్ష విషయాల్లో బిజెపి నింద ఎలాగూ మోయాలి. రాహుల్‌ గాంధీగారు మహాత్మా గాంధీ హత్యదాకా వెళ్లి మోదీయే గాడ్సే చేతిలో తుపాకీ పెట్టినట్లు కలరింగు యిస్తున్నాడు. దాని గురించి ఏం చేస్తారు? నిందలకు బెదిరితే రాజకీయాల్లోకి రానే రారు. - ఎమ్బీయస్‌ ప్రసాద్‌ (ఫిబ్రవరి 2014)

ఫిబ్రవరి 17 ఎమ్బీయస్‌ : నాటకం క్లయిమాక్సుకి వస్తోంది

విభజన అంకం యిక గంటల్లోకి వచ్చింది. ఇటువంటి గందరగోళ సస్పెన్సు నాటకం ఎన్నడూ, ఎవరూ చూసి వుండరు. ఏ పాత్ర స్వభావమూ అర్థం కాదు. పైకి ఏం చెప్పినా మనసులో విభజన కోరుకుంటున్నారో, లేదో తెలిసి చావదు. అందరూ అయోమయంగా మాట్లాడతారు. తెలంగాణలోని విభజన సెంటిమెంటు గౌరవించాలి అంటారు. సీమాంధ్రులకు అన్యాయం జరగకూడదంటూ మాట్లాడతారు. అన్యాయం జరుగుతూంటే ఎలా ఎదుర్కోవాలో ఉపాయం చెప్పరు. తెలంగాణ నాయకులు, కొందరు ఉద్యమకారులు చాలామంది ''విభజన ఎవరూ ఆపలేరు. ఇప్పటికైనా సీమాంధ్ర నాయకులు తమ ప్రాంత ప్రజలను మభ్యపెట్టడం మానేసి, తమకేం కావాలో స్పష్టంగా చెప్పాలి'' అంటున్నారు. సీమాంధ్ర నాయకులు తమ ప్రాంత ప్రజలను మోసగిస్తూ వుంటే వీరు చాలా బాధపడిపోతున్నారని మనం నమ్మాలి. ఇప్పటిదాకా సీమాంధ్ర నాయకుల డబ్బుమూటలకు లొంగిన తమ నాయకులు తమ బాగోగులు పట్టించుకోలేదని ఫిర్యాదు చేసినది వీరే. ఏ ప్రాంతం వారైనా సరే, నాయకులు ఎప్పుడూ అంతే అని తెలిసినపుడు యీ రోజు ప్రత్యేకంగా సీమాంధ్ర ప్రజల పట్ల జాలిపడడం దేనికో తెలియదు.

సీమాంధ్ర కాంగ్రెసు నాయకుల్లో చీలిక వుంది. ఎట్టి పరిస్థితుల్లోనైనా విభజనకు ఒప్పుకోకూడదని కొందరు, అబ్బే యిదే అదనుగా మనకు కావలసినవి అడిగేసి పుచ్చేసుకుందాం అని మరికొందరు. సీమాంధ్ర కేంద్ర మంత్రులు 'అధిష్టానం మాట వినకపోతే ఎలా, వింటూనే మనకి కావలసినవి అడిగి పట్టుకుని వస్తాం' అని సీమాంధ్రులను మభ్యపెట్టి చేంతాడంత లిస్టు యిచ్చారు. హైదరాబాదును యూటీ చేయాలని, ప్రత్యేక రాష్ట్రం చేయాలని, శాశ్వత రాజధాని చేయాలని దగ్గర్నుంచి తమ ప్రాంతాలకు ఏమేం కావాలో అన్నీ చెప్పారు, రాసి యిచ్చారు. కాంగ్రెసు అధిష్టానం అవేమీ పట్టించుకోకుండా పొమ్మంది. చివరకు వీళ్లు ఏదీ సాధించుకుని రాలేకపోయారు. ఈ రోజు యువర్స్‌ మోస్ట్‌ ఒబీడియంట్లీ మంత్రులు పురంధరేశ్వరి, కావూరి, చిరంజీవి కూడా వెల్‌లోకి వెళ్లారు. ఇన్నేళ్లగా నోరెత్తకుండా కూర్చున్న సమైక్యవాదులు యిప్పుడు రెచ్చిపోయి మాట్లాడుతున్నారు. సబ్బం హరి వంటి గంభీర రాజకీయవేత్త కూడా పార్లమెంటులో ప్రాణత్యాగం చేస్తానని ప్రకటించడం శోచనీయం. టిడిపి లింగారెడ్డి పార్లమెంటుకు నిప్పు పెట్టేస్తాననడం శోచనీయం. ఇలాటి మాటలు రాజకీయాలకు శోభ నీయవు. వీళ్లు ఏం మొత్తుకున్నా అధిష్టానం వినదలచుకోలేదు. సీమాంధ్ర నాయకులు తమకు ఏం కావాలో అడగాలని హితవు చెప్పేవారికి యివేమీ కనబడవా? వినబడవా?

సీమాంధ్ర నాయకులు తమ ప్రజలకు యిప్పటికి కూడా ఏవేవో హామీలు యిచ్చేస్తున్నారు. బ్రహ్మాస్త్రాలు, బైరాగి చిట్కాలూ అంటూ. అసెంబ్లీ తిరస్కరించిన బిల్లును రాష్ట్రపతి పార్లమెంటుకి పంపకుండా ఆపేస్తారన్నారు. ఆయన గొప్ప పార్లమెంటేరియన్‌, సోనియా చెప్పింది కదాని గుడ్డిగా సంతకం పెట్టకుండా న్యాయనిపుణులను సంప్రదిస్తారన్నారు. ఆ కారెక్టరు బొత్తిగా డమ్మీ కారెక్టరుగా తేలింది. అసెంబ్లీకి పంపినది ముసాయిదా బిల్లా, అసలు బిల్లా, ఆర్థిక పత్రాలు జోడించలేదేం వంటి ప్రశ్నలు ఏమీ వేయలేదు. రాజ్యసభలో పెట్టాలా? ఓకే అని సంతకం పెట్టేశారు. కాదు.. లోకసభలో పెట్టాలట, మళ్లీ సంతకం పెట్టండి అంటే మళ్లీ యింకో సంతకం. సుదీర్ఘ అనుభవం వున్న ప్రణబ్‌కు ఏ బిల్లు రాజ్యసభలో పెట్టాలో, ఏది లోకసభలో పెట్టాలా తెలియకుండా వుందా? కళ్లు మూసుకుని సంతకం పెట్టాలని నిశ్చయించుకుంటే యిలాగే వుంటుంది. ఆయన మూడు అంశాలపై మాత్రం వివరణ కోరి గంటల్లో సమాధానం తెప్పించుకుని సంతకం పెట్టేశారు. ఆ మూడు అంశాలు ఏమిటో పేపర్లో రాలేదు. బహుశా 'పొట్టి సంతకమా, పొడుగు సంతకమా?', 'నల్ల యింకు పెన్నా? ఎఱ్ఱ యింకు పెన్నా?' 'మా స్టాఫ్‌ చేత పంపించమంటారా? మీ వాళ్లే వచ్చి పట్టుకెళతారా?' అని అడిగి వుండవచ్చు. రాష్ట్రపతి పాత్ర యాక్షన్‌ మర్చిపోతే ఉపరాష్ట్రపతి పాత్ర అనుకోకుండా చురుగ్గా కదిలింది. ''మీరు రాజ్యసభలో పెట్టమంటే పెట్టేయడమేనా? ఫైనాన్షియల్స్‌ సంగతేమిటి?'' అని చెడామడా ప్రశ్నలేసి పార్లమెంటరీ శాఖను, హోం శాఖను చికాకు పెట్టేసింది. వాళ్లు న్యాయశాఖను సంప్రదిస్తే రాజ్యసభలో కాదు, లోకసభలో పెట్టండన్నారు. అంటే ఏ బిల్లు ఎక్కడ పెట్టాలో కూడా నిర్ధారించుకునే ఆ కనీసకసరత్తు కూడా చేయకుండా కమల్‌నాథ్‌ స్టేజి ఎక్కేశారన్నమాట.

అసలు యీ పార్లమెంటు సమావేశాలు ఏర్పాటు చేసినది ఎందుకు? అవినీతి బిల్లులున్నాయి, రైల్వే బజెట్‌, మామూలు బజెట్‌ ఓట్‌ ఆన్‌ ఎకవుంట్‌ పెట్టాలి. మొత్తం 39 బిల్లులున్నాయి. ఇన్ని పనులు పెట్టుకుని తెలంగాణ తప్ప దేశంలో వేరే సమస్య ఏదీ లేదన్నట్టు మొదటిరోజు నుండి అదే గోల. అవిశ్వాస తీర్మానం చర్చకు రాకుండా చేయడానికి ప్రభుత్వమే కుయుక్తులు పన్నింది. ఈ రోజు ప్రధాని, కమలనాథ్‌ ప్రజాస్వామ్యం భ్రష్టు పట్టినందుకు మొసలి కన్నీరు కార్చారు. వాళ్లు ఏదీ పద్ధతి ప్రకారం చేయరు. పారదర్శకంగా చేయరు. అంతా గూడుపుఠాణీ. ఎలా ప్రతిఘటించాలో తెలియ అడ్డు తిరిగితే వాళ్లని అరాచకవాదులంటున్నారు. తమ పార్టీకే చెందిన సీమాంధ్ర ఎంపీలను, తెలంగాణ ఎంపీలను ఒకరిపై మరొకర్ని ఎక్కవేసి కాంగ్రెసు అడిస్తోంది. ఆత్మగౌరవం, స్వయంపరిపాలన వంటి మాటలు వల్లిస్తూనే తెలుగువాళ్లం వాళ్లు చెప్పినట్లు ఆడుతున్నాం. ఈ సమావేశాల్లో పార్లమెంటు ఎన్నిసార్లు వాయిదా పడిందో చూడండి. సరే, తెలంగాణ బిల్లు సవరిస్తాం అని కాంగ్రెసు ఒక్కసారైనా అందా? బిల్లంతా చిల్లులే, తప్పుల తడకే, కోర్టు కొట్టి పడేస్తే పార్లమెంటుకే అప్రదిష్ట అని ఆడ్వాణీ వాపోయారట. ఏదీ చూసుకోరు, వివరాలు ఎవరికీ చెప్పరు. ముగ్గురు నలుగురు తమిళులు కూర్చుని మొత్తం వ్యవహారం కానిచ్చేస్తున్నారు. సోనియాకు యింత మూర్ఖత్వం ఎందుకో తెలియదు.

ఇవాళ నినాదాల మధ్య రైల్వే బజెట్‌ 10 నిమిషాల్లో ముగించేశారు. రేపు తెలంగాణ బిల్లు ప్రవేశపెట్టి మూజువాణీ ఓటుతో గంటల్లో పాస్‌ చేయించేస్తారట. అసెంబ్లీలో డిస్కషన్‌ చేసేదేముంది తొక్క, అది ఎలాగూ పట్టించుకోం. మేం యిక్కడ అన్నీ చూసుకుంటాం అని యిన్నాళ్లూ చెప్తూ వచ్చారు. ఇదేనా చూసుకోవడం? యథార్థ స్థితిని వివరించిన శ్రీకృష్ణ కమిటీ రిపోర్టు కాపీలు అందరికీ పంచారా? లేదే! పొడిపొడిగా వున్న ముసాయిదా బిల్లు కాపీలు మాత్రం యివాళ పంచి రేపే చర్చకు పెడతారట. బిజెపితో మాట్లాడక 32 సవరణలు చేద్దామనుకుంటున్నారట. అవి సర్క్యులేట్‌ చేయరు కదా. ప్రధాని విందులో బిజెపి చదివిన చిఠ్ఠా చాలా పెద్దది. మూడు రోజుల క్రితం సీమాంధ్రను తృప్తి పరచడానికి ఫలానా ఫలానా చర్యలు చేపట్టాలి అని వెంకయ్యనాయుడు లిస్టు యిస్తే, వాటిమీద కమిట్‌మెంట్‌ ఏమీ లేకుండా 'చూస్తాం, పరిశీలిస్తాం' అని రాసుకుని వచ్చి జైరాం రమేశ్‌ 'మీరు చెప్పినవన్నీ చేసేశాంగా' అన్నారు. రాబోయే ఫైనాన్సు కమిషన్‌ చూడాలి అంటే కమిట్‌ అయినట్టు లెక్క అవుతుందా? సీమాంధ్రకు రాజధాని ఎక్కడ అనేది చాలా వివాదాస్పదమైనది. ప్రతీ వూరూ మాకే రాజధాని కావాలంటూ ఆందోళన చేపడుతుంది. హైకోర్టు బెంచి కావాలంటూ గుంటూరు వాళ్లు కొన్నాళ్ల క్రితం సమ్మె చేస్తే యింకో పది వూళ్ల నుండి అదే రకమైన డిమాండు వచ్చింది. ఇప్పుడు కోట్ల పెట్టుబడితో ముడిపడిన రాజధాని ఎవరు వదులుకుంటారు? ఆ సమస్య లేవనెత్తగానే కొన్ని నెలలపాటు సీమాంధ్ర అగ్నిగుండంగా మారడం ఖాయం. ఆ అంశాన్ని ఓపన్‌గా వదలకుండా యీ బిల్లులోనే రాజధాని ఫలానా అని చెప్తే పద్ధతిగా వుండేది. ఓ కమిటీ వేస్తాం, అది 45 రోజుల్లో చెపుతుంది అని ముసాయిదా బిల్లులో అన్నారు. సవరణల్లో దాన్ని 6 నెలలు చేశారు. ఇప్పుడు బిజెపి రాజధాని విషయం వెంటనే చెప్పమంటోంది. అయ్యే పనేనా? అసలు బిజెపి చెప్పిన సవరణలన్నీ ఒక్క రోజులో బిల్లులో ఎలా చేరుస్తారో తెలియదు. అసలు చేర్చారో లేదో ఎలా తెలుస్తుంది? పార్లమెంటులో ఏ మంత్రయినా చదివినా పోటాపోటీ నినాదాల మధ్య, గందరగోళం మధ్య అది వినబడదు కూడా.

ఇప్పుడు బిజెపి చెప్పిన షరతుల ప్రకారం రాయలసీమకు ప్యాకేజీ, సీమాంధ్ర ప్రాంతంలో నాలుగు నగరాలను ముఖ్యనగరాలను అభివృద్ధి చేయడానికి నిధులు యిప్పుడే కేటాయించడం, ప్రభుత్వ సంస్థలు అక్కడ పెట్టడం వంటివి ఒప్పుకుంటే ఆ ఘనత బిజెపికి పోతుంది. 'సీమాంధ్రకు కాంగ్రెసు అన్యాయం చేయబోతే బిజెపి అడ్డుకుని న్యాయం చేసింది' అని సీమాంధ్ర ప్రజలు నమ్మితే కాంగ్రెసుకేం లాభం? అందువలన ఆఖరి నిమిషంలో ఏదో ఒక గోల్‌మాల్‌ చేసి, బిల్లు పాస్‌ చేయలేని పరిస్థితి కల్పించి 'అదిగో బిజెపి సహకరించలేదు కాబట్టే తెలంగాణ యివ్వలేకపోయాం' అని అనడానికే చూస్తోందేమో తెలియదు. బిల్లు గట్టెక్కేదాకా అంతా సస్పెన్సే.

భావితరాలను ప్రభావితం చేసే రాష్ట్రవిభజన వంటి అతి ముఖ్యమైన విషయాన్ని యింత అడ్డగోలుగా డీల్‌ చేయడం ఏ చట్టసభలోనూ జరిగివుండదు. విభజన కోరుకునేవారు యీ ప్రాసెస్‌ను హర్షిస్తున్నారో లేదో తెలియదు కానీ బహిరంగంగా ఖండించటం లేదు. ఎలాగోలా, ఏదో ఒక పద్ధతిలో తమకు రాష్ట్రం వస్తే చాలనుకుంటూ మౌనం పాటిస్తున్నారు. అది దురదృష్టకరం. ఈ రోజు మొదలుపెట్టిన యీ ఆట ఎక్కడ ఆగుతుందో! ఇదే పద్ధతిలో రేపు ఏ రాష్ట్రాన్నయినా ఏ పార్టీ అయినా చీల్చి ముక్కలు చేయవచ్చు. మేధావుల మౌనం దేశానికి అరిష్టం అంటారు. ఇప్పుడు అదే పట్టింది. తెలంగాణ అభివృద్ధి చెందలేదు, వారికి అన్యాయం జరిగింది, రాష్ట్రం విభజిస్తేనే మేలు అని పుష్కరం పాటు అసత్యప్రచారం జరిగితే దాన్ని ఖండించకుండా సీమాంధ్ర మేధావులు, సమైక్యవాదులు మౌనం పాటించారు. ఇప్పుడు యీ అప్రజాస్వామిక పద్ధతి పట్ల తెలంగాణ మేధావులు, విభజనవాదులు మౌనం పాటిస్తున్నారు. దీనికి మనం రాబోయే రోజుల్లో తప్పక మూల్యం చెల్లించవలసి వస్తుంది. - ఎమ్బీయస్‌ ప్రసాద్‌ (ఫిబ్రవరి 2014)

ఫిబ్రవరి 18 వీక్లీకై ఎమ్బీయస్‌ : చంద్రుడి తారాబలం

సోనియా విభజన తలపెట్టినది తమ పార్టీని దెబ్బ కొట్టడానికే అని చంద్రబాబు అంటూ వచ్చారు. విభజన ప్రకటన తర్వాతి సంఘటనలు నిజమే అనిపించాయి. అంతకుముందు పంచాయితీ ఎన్నికలలో కాంగ్రెసుకు కాస్త వెనక్కాలే టిడిపి వుంది. వైకాపా, తెరాస పెద్దగా లాభపడలేదు. తెలంగాణలో కూడా టిడిపి పరిస్థితి మెరుగు పడిందనిపించింది. సోనియా విభజన తలపెట్టదని బాబుకి కాంగ్రెసులో గల ఇన్‌ఫార్మర్లు చెప్పి జోకొట్టారు. అలాటిది ఒక్కసారిగా ప్రకటన రావడంతో ఆయన కంగు తిన్నాడు. 'రాజధానికై నాలుగు లక్షల కోట్లు..యిస్తే చాలు' స్టేటుమెంటు యిచ్చి సమైక్యవాదులు విస్తుపోయేట్లు, చీదరించుకునేట్లు చేసుకున్నాడు. సీమాంధ్రలో వైకాపా, కాంగ్రెసు రెండూ 'టిడిపి లేఖ యివ్వడం వలననే యీ దుస్థితి వచ్చింది' అని వాయించి వాయించి పడేశారు. టిడిపివారు సమైక్య ఉద్యమంలో పాల్గొంటున్నా 'మీ నాయకుడి చేత సమైక్యం అనిపించలేక పోయారు' అనే మాట పడుతూనే వచ్చారు. ఇక్కడ తెలంగాణలో 'మీ నాయకుడు లేఖ యిచ్చినా మేం నమ్మం. ఆయన కుట్ర చేస్తున్నాడు. ఆయన మద్దతు లేకుండా మీ నాయకులు సమైక్య ఉద్యమంలో పాల్గొనగలరా?' అని టి-వాదులు టి-టిడిపివాదులను ఉడికిస్తున్నారు. టి-టిడిపి వారు ఏం చేయాలో పాలుపోక తలపట్టుకున్నారు. కాంగ్రెసు పార్టీలో, యిటీవల బిజెపిలో కూడా యీ ద్వైదీభావం వున్నా అవి జాతీయపార్టీలు. వారికి బహునాయకులు. ఒక్కొక్కరు ఒక్కోలా మాట్లాడి 'అత్తతో అమ్మి, కోడలితో కొన్నట్టు' వ్యవహరించగలరు. టిడిపికి ఆ సౌలభ్యం లేదు. ఉన్నది ఒకటే నాయకుడు. ఆయన నోరు విప్పి ఏదీ చెప్పడు. ఒకటడిగితే మరొకటి చెప్తూ వస్తాడు. దీనివలన టిడిపి అంటే అందరికీ జోక్‌ అయిపోయింది.

అలాటి పరిస్థితి నుండి గత కొన్ని వారాలుగా చంద్రబాబు తారాబలం మారుతూ వస్తోంది. దానికి కారణం బిజెపి. ప్రస్తుతం విభజన ఆపగలిగినది బిజెపి ఒక్కటే అని సమైక్యవాదులు ఫిక్సయిపోయారు. 'ఒకవేళ టి-బిల్లు ఆగిపోతే దానికి కారణం కాంగ్రెసు కుటిలయుక్తా? లేక సీమాంధ్ర ప్రయోజనాల గురించి బిజెపి పట్టుబట్టడమా?' అని సీమాంధ్రుల్లో సర్వే నిర్వహిస్తే నూటికి 80 మంది బిజెపికే ఆ ఘనత కట్టబెట్టేట్టు వున్నారు. బిల్లు పాసయిపోయినా 'బిజెపి పట్టుబట్టడం వలననే మనకు యీ పెట్టుబడులు వచ్చాయి. లేకపోతే కాంగ్రెసు గుండు కొట్టించేదే' అనుకునే పరిస్థితి వుంది. పార్లమెంటులో బిజెపి తెలంగాణ బిల్లు పాస్‌ కానిస్తుందా లేదా అన్నది యిది రాసే సమయానికి తెలియదు. విందు భోజనంలో కాంగ్రెసుకు, బిజెపికి కుదిరిన ఒప్పందంపై కూడా క్లారిటీ లేదు. 'మేం ప్రతిపాదించిన సవరణలకు బిజెపి ఒప్పేసుకుంది' అని కమలనాథ్‌ చెప్తున్నాడు. 'బిల్లుకు మద్దతిస్తామన్నాం కానీ సీమాంధ్రుల ప్రయోజనాలు కాపాడాలన్నాం.' అంటున్నాడు జావడేకర్‌. హైదరాబాదును యూటీ చేయనిదే ఉమ్మడి రాజధాని ఎలా సాధ్యం? అని ఆడ్వాణీ అడిగారట. 'గవర్నరు చేతిలో శాంతిభద్రతలు న్యాయరీత్యా చెల్లదు' అని జైట్లీ వాదించారట.

వీళ్లు చెప్పిన సవరణలను యథాతథంగా బిల్లులో పెడతారో లేదో చివరిదాకా డౌటే. 'పరిశీలిస్తాం' అని చివర్లో చేరిస్తే... దానికి బిజెపి ఒప్పుకుంటుందా? మూజువాణీ ఓటుతో కానిచ్చేద్దామంటే చర్చకు పెట్టాల్సిందే అంటోంది బిజెపి. చర్చ జరిగే వాతావరణం వుందా? గురువారం బిల్లు ప్రవేశపెట్టి సోమవారం చర్చకు అంగీకరిస్తే, మధ్యలో కోర్టు తీర్పు వ్యతిరేకంగా వచ్చిందంటే అదొక తంటా. 'చర్చ అసమగ్రంగా వుంటే బిల్లు పాస్‌ చేయడానికి వీల్లేదు. మీరు ఫ్లోర్‌ మేనేజ్‌మెంట్‌ సరిగ్గా చేసుకోక, న్యాయవ్యవహారాలు సరిచూసుకోక, మా కారణంగా బిల్లు పాస్‌ కాలేదని నిందవేస్తే ఒప్పుకోం' అని బిజెపి గట్టిగా చెప్పవచ్చు. కాంగ్రెసు తత్తరపాట్లు చూస్తూ వుంటే యిది సవ్యంగా హేండిల్‌ చేస్తుందో లేదోనన్న సందేహం, తెలంగాణ రావాలని ప్రగాఢంగా వాంఛించేవారితో సహా - అందరికీ వుంది.

బిజెపి యిటువంటి స్టాండ్‌ తీసుకోవడానికి కారణం - సీమాంధ్రుల పట్ల వారికి గల నికార్సయిన సానుభూతి, సహానుభూతి అయితే కావచ్చు. కానీ వారికి టిడిపికి పొత్తు కుదరబోతోందన్న వార్త దీన్ని మరొకరకమైన కోణంలో చూసేట్టు చేస్తోంది. బిజెపికి యిప్పుడు స్నేహితుల అవసరం ఎంతైనా వుంది. యుపిఏ వ్యతిరేక పవనం, మోదీ ప్రభంజనం బలంగా వీస్తోంది కాబట్టి బిజెపికి 180 నుండి 200 సీట్లు వస్తాయని అనుకుందాం. పైన కావలసిన 80-100 సీట్లు మిత్రుల నుండే రావాలి. శివసేన, అకాలీదళ్‌ తప్ప ఎన్‌డిఏలో యితర సభ్యులు ఎవరూ లేరు. గతంలో వాజపేయి ప్రభుత్వం నడిచినపుడు ఎన్‌డిఏలో చాలా పార్టీలుండేవి. వాజపేయి ఉదారవాది యిమేజి కారణంగా వారంతా ఎన్‌డిఏలో సభ్యులుగా వున్నారు, లేదా బయటనుండి మద్దతు యిచ్చారు. వాజపేయి యిమేజి, మోదీకి లేదు. మోదీని చూసి భయపడి ప్రాంతీయపార్టీలన్నీ మూడో ఫ్రంట్‌ను పట్టుకుని వేళ్లాడవచ్చు. పైగా ఎన్‌డిఏలో వున్న శివసేన, అకాలీదళ్‌ రెండూ మతతత్వ పార్టీలే. శివసేనకు ప్రాంతీయతత్వం కూడా బలంగా వుంది. దేశంలోని యితర ప్రాంతీయపార్టీలు లౌకికవాదానికి కట్టుబడి వున్నాయని చెప్పుకుంటాయి. వారిని ఎన్‌డిఏకు చేరువ చేయాలంటే లౌకికవాద యిమేజి వున్న పార్టీ నాయకుడు సంధానకర్తగా వుండాలి. గతంలో ఎన్‌డిఏకు కన్వీనరుగా బాబు వుండి ఆ పని చేశారు. ఇప్పుడు బాబు మళ్లీ ఆ పని చేయాలని బిజెపి కోరిక.

దక్షిణాదిన బిజెపికి కర్ణాటకలో తప్ప వేరే చోట బలం లేదు. తమిళనాడు, కేరళలలో కాలూనే ఛాన్సు లేదు. ఆంధ్రప్రదేశ్‌లో అయితే టిడిపితో పొత్తు పెట్టుకుంటే కొన్ని సీట్లు గెలుచుకుంటే అవకాశం వుంది. నేషనల్‌ ఫ్రంట్‌, యునైటెడ్‌ ఫ్రంట్‌ ప్రభుత్వాలను నిలబెట్టిన బాబు నేర్పరితనం మళ్లీ పని చేస్తే మమత, జయలలిత, నవీన్‌ పట్నాయక్‌, నితిన్‌ కుమార్‌ వంటి వారు లోపలినుండో, బయటినుండో మద్దతు యివ్వవచ్చు. ఆ పని చేయడానికి బాబు కూడా రెడీయే. ఎందుకంటే ఉమ్మడి రాష్ట్రానికి మళ్లీ ముఖ్యమంత్రి కావడం అంటే ఆయనకు యిష్టమే కానీ, విడిపోయిన సీమాంధ్రకు ముఖ్యమంత్రిగా వుండడమంటే స్థాయి దించుకోవడమే. అందువలన జాతీయ రాజకీయాలకు వెళితే మరికొంత కాలం వెలుగులో వుండవచ్చు. అందువలననే బాబు యీ మధ్య దేశంలో అన్ని రాష్ట్రాల ముఖ్యమంత్రులను కలుస్తున్నారు. మధ్యమధ్యలో బిజెపి జాతీయ నాయకులను కలిసి ఫీడ్‌బ్యాక్‌ యిస్త్తున్నారు. మోదీతో సహా అందరూ బాబుకి విలువ యిస్తున్నారు, ఏకాంతంగా మాట్లాడుతున్నారు.

దీనికి ప్రతిఫలంగా బాబు ఆశించేదేమిటి? రాష్ట్రాన్ని ఎప్పటికీ సమైక్యంగానే వుంచాలని ఆయన కోరలేడు. అలా అంటే బిజెపి ఆయన మాట మన్నించలేదు. పైగా విభజనకు అనుకూలం అని లేఖ యిచ్చిన బాబు వెనక్కి వెళ్లలేరు. అందువలన విభజనను ప్రస్తుతానికి వాయిదా వేయండి అని మాత్రమే ఆయన కోరతాడు. 'ఆంధ్రను కూడా డెవలప్‌ చేశాక, అప్పుడు విభజిద్దాం. ఇప్పటినుండి అక్కడ కూడా పెట్టుబడులు పెడుతూ వస్తే వాళ్లు కూడా విభజనకు సులభంగా అంగీకరిస్తారు' అని ఆయన బిజెపి వాళ్లకు చెప్పి ఒప్పించడం సులభం. మోదీది కూడా 'మిఠాయిలు పంచుకోవడం' పల్లవే కాబట్టి, సీమాంధ్ర అభివృద్ధికి కారకులుగా కితాబులు పొందడానికి వారూ రెడీయే. యూటీ అని పేరు పెట్టో, పెట్టకుండానో హైదరాబాదులో పదేళ్లదాకా అందరికీ సమానావకాశాలు వంటి క్లాజులు ఏవో పెడితే, తమ వద్ద పెట్టుబడులు భారీగా పెడితే యీ లోపున సీమాంధ్రలో చాలామంది విభజనకు ఒడంబడవచ్చు. ఒట్టి హామీలు కాకుండా, గట్టి చర్యలు చేసి చూపిస్తే వాళ్లకూ నమ్మకం కుదురుతుంది. నిర్మాణదక్షులుగా మోదీకి, బాబుకి వున్న జమిలి పేరు యిక్కడ డబుల్‌ ధమాకాగా పనిచేయవచ్చు.

ఇవన్నీ జరగాలంటే ప్రస్తుతానికి విభజన బిల్లు పాస్‌ కాకూడదు. పాస్‌ చేస్తే ఆ ఘనత కాంగ్రెసుకు పోతుంది తప్ప బిజెపికి, టిడిపికి సీమాంధ్రలో లాభించేది ఏమీ లేదు. పైగా కాంగ్రెసుతో బాటు బిజెపిపై కూడా ప్రజలు కోపం పెంచుకుంటారు. బిజెపితో బాటు ఆ కోపాన్ని వారితో పొత్తు పెట్టుకున్న టిడిపిపై కూడా చూపిస్తారు. టిడిపికి తెలంగాణలో యీ సారి పెద్దగా ఏమీ రాదు. సీమాంధ్రలో కూడా దెబ్బ తింటే టిడిపి సమర్థకులు వేరే పార్టీలు వెతుక్కుంటారు. అందువలన బిజెపి టి-బిల్లును తిరస్కరించడం బాబుకు అత్యవసరం. ఎన్‌డిఏ కూర్పుకు బాబు సహకారం బిజెపికి అత్యవసరం.

ఈ లింకు కారణంగా బిజెపి టి-బిల్లు విషయంలో ఏదో మడతపేచీ పెట్టి ఆపివేసేందుకే ఎక్కువ ఛాన్సుంది. అదే జరిగితే బాబు అనుకూల తెలుగు మీడియా ఆ ఘనతను చంద్రబాబుకే కట్టబెట్టి తీరుతుంది. 'విభజన అంశం జాతీయ స్థాయిలోది. కిరణ్‌ తిరుగుబాటు, జగన్‌ సమైక్య నినాదం అక్కడ పనిచేయలేదు. చంద్రబాబు వ్యూహం వలన బిజెపిద్వారా అది సాధ్యపడింది.' అంటే అందరూ ఒప్పుకుంటారు కదా! తద్వారా 2014 ఎన్నికలలో సీమాంధ్రలో ఆ పార్టీ విజయానికి దోహదపడుతుంది. ఈ యిమేజి కారణంగా తెలంగాణలో కొన్ని జిల్లాలలో టిడిపికి కొంత దెబ్బ తగిలినా తెలంగాణలోని సమైక్యవాదులు టిడిపికి ఓటేసి కొంతమేరకు ఆదుకోవచ్చు. ఉద్యమం బలంగా వున్న చోట్ల బిజెపికి సీట్లిచ్చి, తక్కిన చోట్ల టిడిపి పోటీ చేయవచ్చు. ఇదంతా టి-బిల్లు పట్ల బిజెపి వైఖరిపై ఆధారపడి వుంటుంది. కొద్ది వారాల క్రితం కథ దాదాపుగా ముగిసిపోయిందనుకున్న టిడిపి, బిజెపి కారణంగా మళ్లీ వెలుగులోకి వచ్చేందుకు భూమిక సిద్ధమవుతోంది. దీనికి సూచన - బాబు పేరులోనే వుంది. చంద్రుడికి స్వయంప్రకాశం లేదు. ప్రస్తుతానికి బిజెపి కాంతిలో టిడిపి వెలుగబోతోందని చెప్పక తప్పదు. - ఎమ్బీయస్‌ ప్రసాద్‌ (ఫిబ్రవరి 2014)

ఫిబ్రవరి 10 - 12 వీక్లీకై ఎమ్బీయస్‌ : న్యూస్‌, వ్యూస్‌, రివ్యూస్‌ - 35

ఎమ్బీయస్‌ : తీగలాగి చూడు

రెండువారాల క్రితం దక్షిణ ఢిల్లీలో మూల్‌చంద్‌ ఫ్లయిఓవర్‌ వద్ద కొందరు కారులో వెళుతూ వుంటే కొందరు దొంగలు తుపాకీ చూపించి కారు దిగమన్నారు. కారు పట్టుకుపోయి ఓ చోట వదిలిపెట్టి దానిలో వున్న రూ.8 కోట్లు డబ్బు తీసుకుని పారిపోయారని పోలీసులకు ఫిర్యాదు వచ్చింది. అంత డబ్బు ఎక్కడిది, ఏమిటి అని ఆరా తీస్తే వారిలో ఒకడు 'డబ్బులో చాలాభాగం రాజేష్‌ కాల్రా గారిది' అన్నాడు. కాల్రా ఢిల్లీలో వజ్రాల వ్యాపారి. దానికి తోడు హవాలా వ్యాపారం కూడా వుంది. క్రికెట్‌ మ్యాచ్‌ ఫలితాలపై పందాలు కాసే ముఠాలు బొంబాయి, ఢిల్లీల్లో వున్నాయి. రెండింటి నడుమ సాగుతున్న వ్యాపారం తాలూకు డబ్బే ఆ డబ్బు అని పోలీసులకు అనుమానం. కాల్రా యిప్పటికే పోలీసు రికార్డుల్లో వున్నాడు. 2000 సం||రంలో దక్షిణాఫ్రికా క్రికెటర్‌ హేన్సీ క్రోంజే మ్యాచ్‌ ఫిక్సింగ్‌ వివాదంలో చిక్కుకున్నాడు. అతనితో మాట్లాడినది బెట్టింగ్‌ సిండికేట్‌ నాయకుడు సంజయ్‌ చావ్లా. వీరందరిపై విచారణ పూర్తి చేసి 13 ఏళ్ల తర్వాత 2013 జూలై 22న పోలీసులు నలుగురిపై ఎఫ్‌ఐఆర్‌ నమోదు చేశారు. ఆ నలుగురు - టి-సీరీస్‌ అధినేత గుల్షన్‌ కుమార్‌ సోదరుడు కృష్ణ కుమార్‌, రాజేశ్‌ కాల్రా, సునీల్‌ దారా, మన్‌మోహన్‌ ఖట్టార్‌.

తర్వాత కూడా యీ రకమైన క్రికెట్‌ బెట్టింగు వ్యవహారాలు వెలుగులోకి వచ్చాయి. ఈ లోపున కాల్రా 2000 సం||రంలో బెయిల్‌ మీద బయటకు వచ్చాడు. సంజీవ్‌ చావ్లా లండన్‌లో దాగున్నాడు. ఇంటర్‌పోల్‌ అతనిపై రెడ్‌ కార్నర్‌ నోటీసు జారీ చేసింది. తను యీ వ్యాపారం నుండి తప్పుకుంటున్నట్టు కాల్రా నటించాడు. గ్రేటర్‌ కైలాష్‌ నుండి తన నివాసాన్ని హేమకుంట్‌ కాలనీకి మార్చాడు. ఇప్పుడీ డబ్బు పోవడంతో అతను ఆనంద్‌ సక్సేనా, పప్పూ పల్లికా అనే బుకీలతో కలిసి వ్యాపారం చేస్తున్నాడని ఢిల్లీ పోలీసులు అనుమానం. ఐపియల్‌ స్కామ్‌లో అరెస్టయిన విందూ సింగ్‌ కాల్‌ లిస్టులో వీరిద్దరి నెంబర్లు తరచుగా కనబడ్డాయి. ఢిల్లీ పోలీసు దాఖలు చేసిన ఎఫ్‌ఐఆర్‌ ప్రకారం పోయినది రూ. 8.11 కోట్లు. దానిలో రూ 4.69 కోట్లు మాత్రమే తనదనీ, రూ.2.00 కోట్లు తన భాగస్వామి రాహుల్‌ ఆహూజాదని కాల్రా చెప్తున్నాడు. అంతకంటె వివరాలు యివ్వటం లేదు. - ఎమ్బీయస్‌ ప్రసాద్‌ (ఫిబ్రవరి 2014)

ఎమ్బీయస్‌ : షిండేపై ధ్వజమెత్తిన మాజీ హోం సెక్రటరీ

డిసెంబరు ఆఖరివారంలో యీ కాలమ్‌లో 'షిండేపై ధ్వజమెత్తిన మాజీ హోం సెక్రటరీ' అనే శీర్షిక కింద కేంద్ర హోం మంత్రి షిండేపై ఆయన శాఖలో పనిచేసి, యిటీవల బిజెపిలో చేరిన హోం సెక్రటరీ రాజ్‌ కుమార్‌ సింగ్‌ చేసిన ఆరోపణల గురించి రాయడం జరిగింది. అప్పుడు షిండే నిర్ణయాలు తప్పుల తడకలనీ, చిన్న చిన్న విషయాలలో కూడా జోక్యం చేసుకుంటాడని, ఢిల్లీలో పోలీసు స్టేషన్లలో నియామకాల దగ్గర్నుంచి వేలు పెడతాడని రాజ్‌ కుమార్‌ అన్నాడు. దానిపై షిండేను వివరణ కోరగా 'నిజానికి సింగ్‌ పనితీరు నాకు నచ్చక చాలాసార్లు చివాట్లు పెట్టాను.' అన్నాడు షిండే. ఒక టీవీ ఛానెల్‌ సింగ్‌ను పట్టుకుని షిండే అన్నదానిపై వ్యాఖ్యానించమంటే యిక సింగ్‌ విరుచుకు పడి మరిన్ని ఆరోపణలు చేశాడు. వాటిలో ముఖ్యమైనది - ఐపియల్‌ స్పాట్‌ ఫిక్సింగ్‌ స్కాండల్‌లో ముంబాయికి చెందిన ఒక వ్యాపారస్తుడిని పట్టుకున్నారు. అతను దావూద్‌ ఇబ్రహీంకు అనుచరుడని అనుమానం వుంది. ఢిల్లీ పోలీసు అతన్ని విచారించబోతూ వుంటే షిండే అడ్డుకున్నాడు. సింగ్‌ ఆ వ్యాపారస్తుడి పేరు చెప్పలేదు కానీ అదే పార్టీకి చెందిన సుబ్రహ్మణ్యస్వామి అతని పేరు షహీద్‌ ఉస్మాన్‌ బల్వా అనీ, అతను 2 జి స్కామ్‌లో నిందితుడనీ, శరద్‌ పవార్‌కు సన్నిహితుడనీ ట్వీట్‌ చేశాడు. శరద్‌ పవార్‌ ప్రధాని అయితే సంతోషిస్తానని షిండే యీ మధ్యే అన్న విషయం అందరికీ వెంటనే గుర్తుకు వచ్చింది.

ఢిల్లీ పోలీసు స్టేషన్లలో ఎస్‌ఎచ్‌ఓలు నియామకాలలో షిండే కలగజేసుకునేవాడన్న తన ఆరోపణపై అడగ్గా 'షిండే మహారాష్ట్ర నుండి కొంతమంది నమ్మకస్తులను తెప్పించుకుని తన యింట్లో పెట్టుకుని వారి ద్వారా ఢిల్లీ పోస్టింగుల గురించి ఢిల్లీ పోలీసు కమిషనర్‌గా పని చేసిన నీరజ్‌ కుమార్‌ ద్వారా మేనేజ్‌ చేశాడు. నీరజే నాకు యీ విషయం చెప్పాడు. షిండేనుండి వచ్చిన సిఫార్సు చీటీలను భద్రపరిచి తనకు చూపించాడు. ఏదైనా గొడవ వస్తే సాక్ష్యంగా పనికి వస్తుందని కూడా అన్నాడు.' అని సింగ్‌ చెప్పాడు. షహీద్‌ విచారణను కూడా ఈ నీరజ్‌ కుమార్‌ ద్వారానే షిండే అడ్డుకున్నాడని కూడా చెప్పాడు. ఇది విన్నాక పాత్రికేయులు నీరజ్‌ కుమార్‌ వెంట పడ్డారు. అతను ఎవరికీ యింటర్వ్యూలు యివ్వలేదు. ఎందుకంటే షిండే చెప్తే మాత్రం నువ్వెలా చేశావ్‌ అని అడుగుతారు కదా! దావూద్‌ ఇబ్రహీంను అరెస్టు చేయడానికి అమెరికన్‌ గూఢచారి ఏజన్సీ ఎఫ్‌బిఐ భారతదేశానికి సహాయం చేయడానికి ఒప్పుకుంది అని షిండే గతంలో ప్రకటన చేశారు. ఇది శుద్ధ అబద్ధం అంటాడు సింగ్‌. ఎఫ్‌బిఐకు ఆ శక్తి కానీ, అధికారంగానీ లేనే లేదంటాడు.

సింగ్‌ ఆరోపణల గురించి అడిగితే షిండే సన్నిహితులు - 'పదవీ విరమణ తర్వాత మళ్లీ పోస్టింగు కావాలని సింగ్‌ అడిగాడు. నిజానికి ఇప్పటిదాకా హోం సెక్రటరీగా పనిచేసిన అందరికీ యిలాటి సౌకర్యం కల్పించారు. అదే ఆశతో రిటైర్‌ అయిన ఆర్నెల్ల దాకా అతను పోలీసు ఎస్కార్ట్‌, సెక్యూరిటీ వుంచుకున్నాడు. డిసెంబరు దాకా ప్రభుత్వ బంగళాలో కూడా వున్నాడు. అయితే అతన్ని మళ్లీ పోస్టింగ్‌ యివ్వలేదు. ఆ అక్కసుతో యితను యిలా మాట్లాడుతున్నాడు. నిర్భయ కేసు సమయంలో యితను ఢిల్లీ పోలీసులు అతి త్వరగా నిందితులను పట్టుకున్నారంటూ కితాబు యిచ్చాడు. ప్రజలందరూ ఢిల్లీ పోలీసులపై కోపం వున్న తరుణంలో అలా మాట్లాడడం తెలివితక్కువ పని. అతన్ని తొలగించాలని ఒత్తిడి వచ్చినా షిండే కాపాడాడు. దానికి యిదా ఫలితం?' అన్నారు. ఆ విషయం ఎలా వున్నా సింగ్‌కు నిజాయితీపరుడిగా చాలా పేరుంది. 1990లో ఆడ్వాణీ రథయాత్రను అడ్డుకోవాలని లాలూ యాదవ్‌ నిశ్చయించినపుడు అప్పట్లో డిస్ట్రిక్టు మాజిస్ట్రేట్‌గా వున్న సింగ్‌నే పంపారు. అతను ధైర్యంగా, చిత్తశుద్ధితో తన కర్తవ్యం నిర్వర్తించాడని గమనించిన ఆడ్వాణీ కొన్నేళ్ల తర్వాత తను కేంద్ర హోం మంత్రి అయినపుడు అతన్ని తన శాఖలోనే జాయింటు సెక్రటరీగా వేసుకున్నాడు! - ఎమ్బీయస్‌ ప్రసాద్‌ (ఫిబ్రవరి 2014)

ఎమ్బీయస్‌ : ''లగాన్‌'' తరహా కథే... కానీ వాస్తవం

''లగాన్‌'' సినిమాలో ఇంగ్లీషు క్రికెట్‌ టీముతో అనుభవం లేని పల్లెటూరి భారతీయులు తలపడి గెలిచినట్లు చూపించారు. కానీ అది కల్పన. 1911లో బ్రిటన్‌లో కల్లా మేటి ఫుట్‌బాల్‌ జట్టయిన ఈస్ట్‌ యార్క్‌షైర్‌ రెజిమెంట్‌ టీమును బెంగాలీ ఫుట్‌బాల్‌ జట్టయిన మోహన్‌ బగాన్‌ అథ్లెటిక్‌ టీము ఓడించింది. ఆ చారిత్రాత్మక విజయాన్ని తెర కెక్కించాలని సంకల్పించాడు - దర్శకుడు సుజిత్‌ సర్కార్‌. దీనిలో మోహన బగాన్‌ టీము కోచ్‌గా, ఆటగాడిగా జాన్‌ అబ్రహామ్‌ నటిస్తున్నాడు. అతను యింతకుముందే ''ధన్‌ ధనా ధన్‌ గోల్‌'' అనే ఫుట్‌బాల్‌ కథాంశంతో తీసిన సినిమాలో నటించాడు. ఇటీవలే 'ఢిల్లీ వేవ్‌రైడర్స్‌' అనే హాకీ టీముపై పెట్టుబడి పెట్టాడు కూడా. సినిమా పేరు ''1911'' అని వుండవచ్చు.

తెలుగు సినిమా పరిశ్రమ మద్రాసు నుండి తరలి రావడం కారణంగా హైదరాబాదు ఎంత లాభపడిందో మనందరికీ తెలుసు. కన్నడ పరిశ్రమ తరలి రావడం వలన బెంగుళూరు బాగుపడింది. కర్ణాటకలో ఇంజనీరింగు చదువుకున్న అఖిలేష్‌ యాదవ్‌కు యీ విషయం అర్థమైనట్టుంది. అతని సారథ్యంలోని ఉత్తరప్రదేశ్‌ ప్రభుత్వం తమ రాష్ట్రంలో సినిమా పరిశ్రమ వర్ధిల్లాలని కోరుకుంటూ అక్కడ తీసిన సినిమాలకు రాయితీలు ప్రకటిస్తోంది. సినిమాలో ఎక్కువభాగం ఉత్తరప్రదేశ్‌లో తీస్తే సినిమా ఖర్చులో 25% కానీ రూ. 1 కోటి కానీ ఏది తక్కువైతే అది గ్రాంటుగా యిస్తోంది. ఈ పథకానికి 'ఫిల్మ్‌ బంధు' అని పేరు పెట్టారు. మాధురీ దీక్షిత్‌ నటించిన ''డేఢ్‌ ఇష్కియా'', సైఫ్‌ ఆలీ ఖాన్‌ నటించిన ''బుల్లెట్‌ రాజా'' చిత్రాలకు తలొక కోటి రూపాయలు యిచ్చారు. భోజపురి, అవధీ భాషల్లో తీసిన సినిమాలకు ఆర్థిక సాయం చేస్తామని ప్రకటించారు కూడా.

''అత్తారింటికి దారేది'' సినిమాలో నటించిన హిందీ నటుడు బోమన్‌ ఇరానీపై, అతని కొడుకు దనేష్‌పై ఒకతను పోలీసులకు ఫిర్యాదు చేశాడు. ప్రస్తుతం ఎకనమిక్‌ అఫెన్సెస్‌ వింగ్‌ విచారణ జరుపుతున్న క్యూనెట్‌ అనే మల్టీ లెవెల్‌ మార్కెటింగ్‌ కంపెనీ ద్వారా తనను వీళ్లిద్దరూ మోసం చేశారని అతని అభియోగం. బోమన్‌ దీనిపై వివరణ యిస్తూ ''ఆ కంపెనీ వారు నిర్వహించిన ఒక ఫంక్షన్‌కు హాజరై ఫోటోలు దిగడం కంటె నాకూ, ఆ కంపెనీకి సంబంధం ఏమీ లేదు. ఇక మా అబ్బాయి సంగతికి వస్తే అతను కాలేజీ చదువు కాగానే 2007-08లో ఆ కంపెనీకి ఏజంటుగా కొద్దికాలం పనిచేశాడు. అతనిలాగే వేలాదిమంది ఏజంట్లుగా పనిచేశారు. ఆ తర్వాత అతను అమెరికా వెళ్లి ఎంబిఏ చదువుకున్నాడు. ఏజంటుగా వుండగా సంపాదించిన కమిషన్‌ను ఆదాయంగా చూపించి పన్ను కట్టాడు. దానిలో దాచ వలసిన విషయం ఏమీ లేదు. ఈ ఫిర్యాదు వచ్చినా ఎకనమిక్‌ అఫెన్సెస్‌ వింగ్‌ కానీ, పోలీసులు కానీ ఎవరూ మమ్మల్ని విచారణకు పిలవలేదు.'' అన్నాడు.- ఎమ్బీయస్‌ ప్రసాద్‌ (ఫిబ్రవరి 2014)

ఎమ్బీయస్‌ : వాటికన్‌ను తప్పుపట్టిన యునైటెడ్‌ నేషన్స్‌ కమిటీ

చిన్నపిల్లల పట్ల అత్యాచారాలు చేసిన కేసుల్లో చాలామంది క్రైస్తవ మతాధికారులు యిరుక్కున్నారు. 2001 నుండి యీ కేసులు వెలుగులోకి రాసాగాయి. ప్రపంచవ్యాప్తంగా వున్న చర్చిలలో, చర్చిలు నడిపే స్కూళ్లల్లో, ఆసుపత్రుల్లో చదువుకునే పిల్లలపై కొందరు మతగురువులు అత్యాచారాలు చేసినట్లు తెలియగానే స్థానిక పోలీసులు కేసులు పెట్టారు. వాటికన్‌ వారిని ఆ చట్టాలు వర్తించని యితర రాష్ట్రాలకో, యితర దేశాలకో బదిలీ చేసింది తప్ప కఠిన చర్యలు తీసుకోలేదు. చాలా చోట్ల ఆ పిల్లలకు డబ్బు యిచ్చి వూరుకోబెట్టింది. ఆ కారణంగా అత్యాచారాలు పెరుగుతున్నాయి తప్ప తగ్గటం లేదు. లక్షలాది బాలబాలికలు యిలాటి హింసకు గురవడంతో 'యునైటెడ్‌ నేషన్స్‌ కమిటీ ఆన్‌ రైట్స్‌ ఆఫ్‌ ద చైల్డ్‌' యీ కేసులపై విచారించి వాటికన్‌కు తీవ్రంగా విమర్శించింది. ఈ కమిటీలో వాటికన్‌ 1989లో సభ్యత్వం తీసుకుంది కాబట్టి కమిటీ ఆదేశాలను వారు పాటించవలసినదే. ప్రపంచవ్యాప్తంగా 18 మంది మానవహక్కుల నిపుణులు అనేకమంది బాధితుల కేసులను గత నెలలో విచారించి వాటికన్‌ చేష్టలను నిరసించారు. ఇలాటి అకృత్యాలు జరుగుతున్నాయని వాటికన్‌ కూడా అంగీకరించి, 2001లో అంతర్గతంగా కోర్టు ఏర్పరచుకుని విచారణ జరుపుతోంది. వారి ప్రతినిథి యీ కమిటీ నివేదికను తిరస్కరిస్తూ ''అలాటి బాలబాలికల రక్షణకై వాటికన్‌ ఎన్నో చర్యలు చేపట్టింది. ఈ కమిటీ వాటిని గుర్తించకుండా ఏవేవో వ్యాఖ్యలు చేసింది.'' అన్నారు. - ఎమ్బీయస్‌ ప్రసాద్‌ (ఫిబ్రవరి 2014)

ఎమ్బీయస్‌ : రీడర్‌షిప్‌ సర్వే - తప్పుల తడక

ఇండియన్‌ రీడర్‌షిప్‌ సర్వే 2013 వెలువడింది. దాని ఆధారంగానే పత్రికలకు ప్రకటనలు వస్తాయి. ఆ సర్వే ఎంత అధ్వాన్నంగా తయారైందో చూస్తే నవ్వూ, ఏడుపూ కలిసి వస్తాయి. దాని ప్రకారం -

ఆంధ్రప్రదేశ్‌లో తెలుగు, ఇంగ్లీషు అన్ని పత్రిక పాఠకుల సంఖ్య 30% నుండి 65% వరకు తగ్గిపోయింది. పంజాబ్‌లో 35% తగ్గిపోయింది. హరియాణాలో మాత్రం 17% పెరిగిపోయింది.

తమిళనాడులో ఇంగ్లీషు పత్రికల పాఠకుల సంఖ్య 38% తగ్గిపోయింది. ఢిల్లీలో 20% తగ్గిపోయింది. ముంబయిలో మాత్రం 20% పెరిగింది.

హిందూ వారు ప్రచురించే వాణిజ్యదిన పత్రిక ''బిజినెస్‌ లైన్‌'' పాఠకులు చెన్నయ్‌లో కంటె మణిపూర్‌లో మూడు రెట్లు ఎక్కువ వున్నారు!

నాగపూర్‌ నుండి వెలువడే ''హితవాద'' అనే ఇంగ్లీషు పత్రికకు 60 వేల సర్క్యులేషన్‌ వున్నట్టు సర్టిఫికెట్‌ వుంది. కానీ దానికి ఒక్క పాఠకుడు కూడా లేడని సర్వే చెపుతోంది. ఈ నివేదిక తయారుచేసినవాళ్లకు కామన్‌ సెన్సు కూడా లోపించిందని పైపైన చూసినా తెలుస్తోంది. వీళ్లు సర్క్యులేషన్‌ను లెక్కలోకి తీసుకోలేదు. ఎబిసి - యాజమాన్యం చెప్తున్న సర్క్యులేషన్‌ కరక్టో కాదో ఆడిట్‌ చేసి సర్టిఫికెట్‌ యిచ్చే సంస్థ - అంకెలకు దీనికీ పోలిక లేదు. సర్వే అంకెలను పట్టించుకోకూడదని ప్రకటనదారులను కోరుతూ, ఈ సర్వేను ఉపసంహరించాలని కోరుతూ అనేక పబ్లికేషన్స్‌ సంయుక్త ప్రకటన చేశాయి. దానిపై సంతకాలు పెట్టిన సంస్థలు - హిందూ, సాక్షి, ఇండియా టుడే, ఔట్‌లుక్‌, బెనెట్‌ కోల్మన్‌, ఆనందబజార్‌ పత్రిక, స్టేట్స్‌మన్‌, దైనిక్‌ జాగరణ్‌, లోకమత్‌, దినకరన్‌, మిడ్‌ డే వగైరా! - ఎమ్బీయస్‌ ప్రసాద్‌ (ఫిబ్రవరి 2014)

ఎమ్బీయస్‌ : జ్యోతిష్కుల మాట జవదాటని నాయకులు

మన జీవితాలను రాజకీయనాయకులు శాసిస్తే, వారిని శాసించేవారే జ్యోతిష్కులు. నిజంగా జరిగిన సంఘటనలతో ఎన్‌.ఆర్‌. కృష్ణన్‌ అనే ఒక ఐయేయస్‌ అధికారి యిటీవల ఒక వ్యాసం రాశారు. 1985 ప్రాంతంలో ఒకానొక రాష్ట్రంలో ఒక ముఖ్యమంత్రి మళ్లీ ఎన్నికయ్యారు. ఆయన పార్టీ అఖండ విజయం సాధించింది. జ్యోతిష్కులను సంప్రదించి రాజ్‌భవన్‌ లాన్స్‌లో ప్రమాణస్వీకారానికి ఉదయం 10 గంటల ముహూర్తం నిర్ణయించాడు. సరిగ్గా ముందురోజున జ్యోతిష్కుడు వచ్చి ''మీరు 10 గంటలకు ప్రమాణస్వీకారం చేస్తే మీ ప్రభుత్వం ఎక్కువకాలం వుండదు. ఒక్క రెండు నిమిషాలు ఆలస్యంగా చేయాలి.'' అని చెప్పాడు. ముఖ్యమంత్రి తన సెక్రటరీకి యీ విషయం చెప్పి ఎలాగోలా గవర్నరుగారు కాస్త ఆలస్యంగా వచ్చేట్టు చేయమన్నాడు. కానీ ఆయనతో అలా చెపితే ఏం బాగుంటుంది? ఆయన వచ్చాక ఆగమనడం కూడా మర్యాద కాదు. సెక్రటరీ రాత్రంతా ఆలోచించి ఒక ప్లాను వేశాడు.

దాని ప్రకారం పొద్దున్నే గవర్నరు ఆఫీసుకి ఫోన్‌ చేసి ''కొందరు సీనియర్‌ సిటిజన్లు గవర్నరుగారిని కలవాలనుకుంటున్నారు. ఆయన తన బంగళానుండి లాన్స్‌లో ఏర్పాటు చేసిన ఫంక్షన్‌కు వచ్చేలోపున వాళ్లు నమస్కరించి వెళ్లిపోతారు.'' అన్నాడు. గవర్నరు సిబ్బంది సరే అన్నారు. సెక్రటరీ 70 ఏళ్లు పైబడిన వారిని కొందరు పోగేసి గవర్నరు గుమ్మం దగ్గర నిలబెట్టాడు. సరిగ్గా 9.55కి గవర్నరు తన బంగళానుండి బయటకు రాగానే వీళ్లంతా నమస్కారాలు పెట్టారు. అంత వయోవృద్ధులు తనను చూడడానికి వచ్చినపుడు గవర్నరు విదిలించుకుని వెళ్లిపోలేడు కదా. దగ్గరకు వచ్చి పలకరించారు. వాళ్లు ఒకరి తర్వాత వంగి వంగి దణ్ణాలు పెట్టి అవసరమైనంత ఆలస్యం చేశారు. ఎట్టకేలకు జ్యోతిష్కుడు చెప్పిన 10.02 కే ప్రమాణస్వీకారం జరిగింది. ముఖ్యమంత్రి సెక్రటరీని అభినందించి, వెంటనే ఢిల్లీ వెళ్లే విమానం ఎక్కాడు - మంత్రివర్గంలో ఎవరెవరిని తీసుకోవాలో అధిష్టానాన్ని సంప్రదించడానికి! మర్నాడు ఉదయం 10 గంటలకు ఢిల్లీ నుండి సెక్రటరీకి టెలిప్రింటరులో మెసేజ్‌ వచ్చింది. 24 గంటలు గడవకుండానే ముఖ్యమంత్రి పదవి వూడిందని. రాష్ట్రవిభజనోద్యమం కారణంగా శాంతిభద్రతలు కరువైన ఒక రాష్ట్రానికి ఆయనను గవర్నరుగా వేశారు. - ఎమ్బీయస్‌ ప్రసాద్‌ (ఫిబ్రవరి 2014)

ఎమ్బీయస్‌ : బ్రిటన్‌లో సంక్షేమ పథకాల తీరు

బ్రిటన్‌లో పన్నుల భారం అధికం. సమాజంలో పేదవర్గాలకు చేయూత నివ్వాలంటూ వారు ఉద్యోగస్తుల నుండి, వ్యాపారస్తుల నుండి హెచ్చు స్థాయిలో పన్నులు వసూలు చేస్తారు. ఆ విధంగా చేయూత అందుకుంటున్న వర్గాలు వాటిని ఏ విధంగా దురుపయోగం చేస్తున్నాయో యిప్పుడు అందరికీ తెలిసివచ్చేట్టు చేసిన టీవీ కార్యక్రమం - ''బెనిఫిట్స్‌ స్ట్రీట్‌''. బర్మింగ్‌హామ్‌లోని జేమ్స్‌ టర్నర్‌ స్ట్రీట్‌లో నివసిస్తూ యీ రకమైన సౌకర్యాలు పొందుతున్న వారి జీవితాలపై రియాలటీ షో యిది. ఛానెల్‌ 4 పై ప్రదర్శితమవుతున్న యీ కార్యక్రమం విపరీతంగా ప్రజాదరణ పొందడంతో బాటు, పాలకుల కళ్లు తెరిపించింది. వృద్ధులకు పెన్షన్లు, వికలాంగులకు భృతి, నిరుద్యోగులకు భృతి, పిల్లలు కంటే భృతి, అద్దెలో రాయితీ, మునిసిపల్‌ పన్నులో రాయితీ.. వంటి సౌకర్యాలు వుండడంతో పేదలలో బద్ధకం బలిసింది. పని చేయగలిగినవారు కూడా చేయడం మానేసి కూర్చుంటున్నారు. వారిని పోషించే భారం పడిన ఉద్యోగస్తుల జీవనప్రమాణాలు పడిపోతున్నాయి. గత నాలుగేళ్లలో ఉద్యోగస్తుల కుటుంబాల ఆదాయం 6.4% తగ్గిందని 2011-12 గణాంకాలు చెపుతున్నాయి. ఉచిత నగదు బదిలీ పథకం వంటివి పూర్తిగా అమలయితే మన దేశమూ యిలాటి పరిస్థితినే ఎదుర్కుంటుందనుకోవాలి.

బ్రిటిషు ప్రభుత్వం ఇలాటి పథకాలపై ఏటా 200 బిలియన్‌ పౌండ్లు ఖర్చుపెడుతోంది. 2015 ఎన్నికలలో తాము నెగ్గితే దీనిలో 25 బిలియన్‌ పౌండ్లు తగ్గిస్తామని కన్సర్వేటివ్‌ పార్టీ ప్రకటించింది. ఈ సీరియల్‌ ప్రభావం వలన ప్రస్తుతం అధికారంలో వున్న లేబర్‌ పార్టీని అందరూ విమర్శిస్తున్నారు. ''లేదు, మా విధానాల వలన ఉద్యోగం చేసేవారి సంఖ్య పెరుగుతోంది. గత మూడు నెలల్లో 2.80 లక్షల మంది కొత్తగా ఉద్యోగాల్లో చేరారు. 1997 నుండి యింత పెద్ద సంఖ్యలో ఉద్యోగాలు ఎప్పుడూ పెరగలేదు. ఇప్పుడు 3 కోట్ల మంది ఉద్యోగస్తులున్నారు. గత ఏడాది ఆర్థికప్రగతి 1.9% పెరగడం శుభసూచకం కాదా.'' అని లేబర్‌ పార్టీ వాదిస్తోంది. ఈ సీరియల్‌ పేదవాళ్లకు వ్యతిరేకంగా వుందనుకుంటే ''డక్‌ హౌస్‌'' అనే నాటకం ధనికవర్గాల అవినీతిని బట్టబయలు చేస్తోంది. బ్రిటన్‌ ఎంపీలు ప్రభుత్వధనంలో జల్సా చేసిన విషయం, పరిమితికి మించి ఖర్చు పెట్టిన విషయం 2009లో 'ఎక్స్‌పెన్స్‌ స్కాండల్‌' పేరుతో బట్టబయలైంది. దానిపై సెటైర్‌గా ''డక్‌ హౌస్‌'' నాటకం తయారై లండన్‌ థియేటర్లో ప్రదర్శించబడుతోంది.

పేదలు అలా దోచి, ధనికులు యిలా దోచితే మధ్యలో మధ్యతరగతి గతి ఏమిటి?ఎమ్బీయస్‌ ప్రసాద్‌ (ఫిబ్రవరి 2014)

ఫిబ్రవరి 19-20 ఎమ్బీయస్‌ : బంగ్లాదేశ్‌ సంక్షోభం వెనక అమెరికా హస్తం

బంగ్లాదేశ్‌లో యీ జనవరిలో జరిగిన ఎన్నికలు వివాదాస్పదం అయ్యాయి. 300 మంది సభ్యులున్న పార్లమెంటుకు 127 మంది అవామీలీగ్‌ అభ్యర్థులు పోటీ లేకుండా నెగ్గారు. తక్కిన 147 టికి ఎన్నికలు జరిగాయి. మొత్తం మీద అవామీకి 231 సీట్లు, జాతీయ పార్టీకి 33 సీట్లు, తక్కిన పార్టీలకు 12 సీట్లు, స్వతంత్రులకు 13 (అవామీతో పార్టీలోని తిరుగుబాటు అభ్యర్థులు) వచ్చాయి. అమెరికా నాయకత్వంలో కొన్ని యూరోపు దేశాలు ఫలితాల పట్ల అసంతృప్తి వ్యక్తం చేసి, మళ్లీ ఎన్నికలు నిర్వహించాలని డిమాండ్‌ చేశాయి. వారి ప్రోత్సాహంతో దేశంలో బియన్‌పి, జమాత్‌ అల్లర్లు కొనసాగిస్తూనే వున్నాయి. హసీనాను గద్దె దించడమే వారి ప్రధాన లక్ష్యం.

బంగ్లాదేశ్‌ రాజకీయాలు యిద్దరు మహిళల చుట్టూ తిరుగుతున్నాయి. ఒకరు ప్రధాని షేక్‌ హసీనా, మరొకరు ప్రతిపక్ష నాయకురాలు ఖలీదా జియా. (ఫోటోలు చూసి గుర్తు పెట్టుకోవడానికి నేనొక కొండగుర్తు పెట్టుకున్నాను. హసీనా (అందగత్తె అని అర్థం) అని పేరున్న ఆమె కంటె అవతలామె అందంగా వుంటుంది.) హసీనా షేక్‌ ముజిబుర్‌ రహమాన్‌ కూతురు. బంగ్లాదేశ్‌ తూర్పు పాకిస్తాన్‌గా వుండే రోజుల్లో పశ్చిమ పాకిస్తాన్‌ (ఇప్పటి పాకిస్తాన్‌) వారిని అణగదొక్కి వుంచేది. తూర్పు పాకిస్తాన్‌ ముజిబుర్‌ పెట్టిన అవామీ లీగ్‌ పార్టీ సారథ్యంలో తిరగబడి పోరాడింది. అప్పుడు పశ్చిమ పాకిస్తాన్‌ వారిపై దమనకాండ జరిపింది. ముజిబుర్‌ పార్టీకి భారతదేశం సహాయసహకారాలు అందించడం చేత హిందువులపై, అవామీ సమర్థకులపై పాకిస్తాన్‌ చాలా అత్యాచారాలు జరిపింది. వందలాది హిందువులు చంపబడ్డారు. వారి యిళ్లు కాల్చేశారు. చివరకు భారత్‌ సహాయంతో 1971లో బంగ్లాదేశ్‌ ఏర్పడింది. ముజిబుర్‌ అధ్యక్షుడయ్యాడు. అయితే కొద్ది నెలలకే పాకిస్తాన్‌ విధేయులైన కొందరు సైన్యాధికారులు అతన్ని, అతని కుటుంబాన్ని 1975లో హత్య చేశారు. హసీనా, ఆమె సోదరి దేశంలో లేకపోవడం వలన బతికిపోయారు. ముజిబుర్‌ హంతకులు తమలో తాము కలహించుకున్నారు. చివరకు 1977లో దేశం జియా వుర్‌ రెహమాన్‌ అనే సైన్యాధికారి చేతుల్లో పడింది. హసీనా 1981లో దేశానికి తిరిగి వచ్చి అవామీ లీగ్‌ పగ్గాలు చేపట్టింది. అంతలో జియా వుర్‌ రెహమాన్‌ను 1981లో సైన్యం హత్య చేసింది. ఎర్షాద్‌ అనే సైన్యాధికారి అతని స్థానంలో వచ్చి దేశంలో మార్షల్‌ లా ప్రకటించి 1990 వరకు ఏలాడు.

జియా వుర్‌ రెహమాన్‌ భార్య ఖలీదా భర్త పెట్టిన బిఎన్‌పి (బంగ్లా నేషనలిస్ట్‌ పార్టీ) పార్టీకి అధ్యక్షురాలై అవామీ లీగ్‌తో బాటు ప్రజాస్వామ్య పునరుద్ధరణకు పోరాటం సల్పింది. 1986లో ఎర్షాద్‌ ఎన్నికలు ప్రకటించినపుడు ఖలీదా బహిష్కరిస్తే హసీనా వాటిల్లో పాల్గొని ప్రతిపక్ష నాయకురాలైంది. అప్పణ్నుంచి హసీనాకు, ఖలీదాకు పచ్చగడ్డి వేస్తే భగ్గుమంటుంది. 1991లో ఎన్నికలు జరిగినపుడు ఖలీదా నెగ్గింది. 1996 ఎన్నికలకు ముందు ప్రతిపక్షంలో వున్న హసీనా 'ఎన్నికలకు ముందు ప్రభుత్వం ఒక పార్టీ రహిత ఆపద్ధర్మ ప్రభుత్వానికి అధికారానికి అప్పగించాలని, ఆ ఆపద్ధర్మ ప్రభుత్వం ఎన్నికలు నిష్పక్షపాతంగా నిర్వహించి ఎన్నికైన కొత్త ప్రభుత్వానికి అధికారం అప్పగించాలని డిమాండ్‌ చేస్తూ ఆందోళన చేసింది. ఖలీదా అదేమీ పట్టించుకోకుండా 1996 ఫిబ్రవరిలో తూతూమంత్రంగా ఎన్నికలు నిర్వహించింది. హసీనా వాటిని బహిష్కరించింది. ఇక గతిలేక ఖలీదా ఆ ప్రకారం రాజ్యాంగ సవరణ చేసి 1996 జూన్‌లో ఎన్నికల నిర్వహణను ఆపద్ధర్మ ప్రభుత్వానికి అప్పగించింది. అప్పుడు అవామీ నెగ్గి హసీనా ప్రధాని అయింది. 2001లో మళ్లీ ఎన్నికలు జరిగినపుడు ఖలీదా ప్రధాని అయింది. ఓడిపోయిన హసీనా ఎన్నికలు సవ్యంగా జరగలేదని గొడవ చేసింది కానీ అమెరికా, పాశ్చాత్యదేశాలు సవ్యంగా జరిగాయని సర్టిఫికెట్టు యిచ్చారు. 2006 నుండి 2008 వరకు ఆపద్ధర్మ ప్రభుత్వం పని చేసింది. 2008 ఎన్నికలలో హసీనా నెగ్గి ప్రధాని అయింది. తను అధికారంలోకి వచ్చాక హసీనా 2011లో రాజ్యాంగానికి సవరణ చేసి ఆపద్ధర్మ ప్రభుత్వ పద్ధతి ఎత్తేసింది. మనదేశంలో వున్నట్టుగానే అధికారంలో వున్న ప్రభుత్వమే ఎన్నికలు నిర్వహించవచ్చంది. ఇది బియన్‌పి, జమాత్‌లను మండించింది.

స్థూలంగా చెప్పాలంటే అవామీ లీగ్‌ లౌకికవాద పార్టీ. బియన్‌పి మతతత్వపార్టీ. వాళ్ల కంటె అతితీవ్ర మతతత్వ పార్టీ - జమాత్‌ ఏ ఇస్లామీ. ముజిబుర్‌ను చంపిన హంతకులు ఆ పార్టీ నాయకులుగా చెలామణీ అవుతున్నారు. వాళ్లు పాకిస్తాన్‌ ఆదేశాలకు లోబడి బంగ్లాదేశ్‌ మనుగడకే ముప్పు తెస్తున్నారు. వాళ్ల చేతిలో 4% ఓట్లున్నాయి. వాటికోసం ఖలీదా వారితో జతకట్టింది. ఏడేళ్లగా అవి కలిసి పని చేస్తూ స్థానిక ఎన్నికలు గెలుస్తున్నాయి. 2013 జూన్‌లో మేయర్‌ ఎన్నికలు జరిగినపుడు బిఎన్‌పి అభ్యర్థులు అవామీ లీగ్‌ అభ్యర్థులను ఓడించారు. బిఎన్‌పి బలం తగ్గించాలన్న లక్ష్యంతో హసీనా లౌకిక రాజ్యాంగం వున్న దేశంలో మతతత్వ పార్టీలు వుండకూడదంటూ హై కోర్టు ద్వారా జమాత్‌ రాజకీయ గుర్తింపును రద్దు చేయించింది. అంతేకాదు - 1971 బంగ్లాదేశ్‌ విముక్తి పోరాటంలో పాకిస్తాన్‌ తరఫున బంగ్లా ప్రజలపై దాడులు చేసినవారిపై విచారణ చేపట్టింది. బిఎన్‌పి, జమాత్‌ విచారణ జరగకూడదని పట్టుబట్టాయి. దేశాన్ని అల్లకల్లోలం చేశాయి. 2013లో నెలల తరబడి అల్లర్లు జరిపించాయి. జమాత్‌ పార్టీ విద్యార్థి విభాగం - ఇస్లామీ ఛాత్ర శిబిర్‌ హిజ్‌బ్‌ ఉత్‌తాహీర్‌ అనే నిషిద్ధ సంస్థతో కలిసి భయోత్పాతాన్ని సృష్టించింది. బస్సులు, ట్రక్కులు, కార్లు, రిక్షాలు, ఆటోలపై నాటు బాంబులు, గన్‌పౌడరు, పెట్రోలు, రాళ్లు, యిటుకలు వేసి నాశనం చేశారు. అన్ని రకాల ప్రభుత్వాఫీసులు, పరిశ్రమలు, ప్రభుత్వ ఆస్తులపై దాడి చేసి నాశనం చేశారు. 25 వేల చెట్లను కూల్చివేసి రోడ్లకు అడ్డంగా పడేశారు. 10 వేల వాహనాలను కాల్చివేశారు. హిందువులకు సంబంధించిన విద్యాలయాలపై దాడి చేశారు. 500 మంది చచ్చిపోయారు. చిత్రం ఏమిటంటే అమెరికాకు కాని, పాశ్చాత్య దేశాలకు కానీ యివి తప్పులుగా తోచలేదు. ఇంత జరిగినా హసీనా విచారణ కొనసాగించి జమాత్‌ నాయకుడు కాదర్‌ మొల్లాను నిందితుడిగా గుర్తించి 2013 డిసెంబరులో ఉరి తీయించింది. ఈ ఉరితీతను పాకిస్తాన్‌ పార్లమెంటు ఖండించిందంటేనే తెలుస్తోంది - బిఎన్‌పి, జమాత్‌, పాకిస్తాన్‌ల మధ్య ఎటువంటి బంధం వుందో!

ఆపద్ధర్మ ప్రభుత్వానికి అధికారం అప్పగించాలన్న సవరణ మార్చేసినందుకు నిరసనగా జనవరి ఎన్నికలను బిఎన్‌పి, జమాత్‌ బహిష్కరించాయి. 'పార్టీరహిత ఆపద్ధర్మ ప్రభుత్వానికి బదులు అఖిలపక్ష ఆపద్ధర్మ ప్రభుత్వం ఏర్పాటు చేస్తాను. మీ పార్టీల ప్రతినిథులను పంపండి, కాబినెట్‌ మంత్రులుగా తీసుకుంటాను. అందరం కలిసి ఎన్నికలు నిర్వహిద్దాం' అని హసీనా ఆఫర్‌ చేసింది. బిఎన్‌పి, జమాత్‌ ససేమిరా అన్నాయి. హసీనా ప్రభుత్వం జనవరి 5 న ఎన్నికలు నిర్వహించింది. ప్రతిపక్షాలు పోలింగు సెంటర్లుగా వున్న 200 స్కూలు బిల్డింగులను బద్దలు కొట్టారు. ఓట్లేయడానికి వెళ్లినవారిని పట్టుకుని కొట్టారు. వారిలో 20 మంది చనిపోయారు. ఎన్నికలకు ముందు మరో 80 మంది చంపబడ్డారు. 540 పోలింగు సెంటర్లలో ఎన్నికలు రద్దు చేశారు. 2001 ఎన్నికలలో 74% మంది ఓటేస్తే, 2008లో 86% మంది ఓటేశారు. ఈ సారి ఓటింగు శాతం 40% అని అవామీ వాళ్లంటే, అబ్బే కాదు 3% అని బిఎన్‌పి అంటోంది.

1996 ఎన్నికలు పూర్తిగా ఏకపక్షంగా జరిగినా అమెరికాకు అవి విడ్డూరంగా అనిపించలేదు. అప్పుడు 48 మంది పరిశీలకులను పంపారు. ఈ సారి ఎన్నికలను అవి గుర్తించలేదు కాబట్టి అమెరికాకాని, యూరోప్‌ దేశాలు కాని పరిశీలకులను పంపలేదు. భారత్‌ మద్దతు అవామీ లీగ్‌కు వుంది కాబట్టి, అమెరికా బిఎన్‌పికి మద్దతు యిస్తోంది. అది పూర్తి మతతత్వవాద పార్టీ కాదు కాబట్టి దానికి మద్దతు యిచ్చి పూర్తిగా అల్‌ ఖైదావైపుకి వెళ్లకుండా చూడాలని అమెరికా వ్యూహం. కానీ బిఎన్‌పి, జమాత్‌ వంటి ఛాందస మతతత్వ పార్టీతో జతకట్టి ప్రజాస్వామ్య విరుద్ధంగా ప్రవర్తిస్తోంది. అది అమెరికా పట్టించుకోవడం లేదు. అవామీ లీగ్‌ ప్రభుత్వానికి వ్యతిరేకంగా బహిరంగ వ్యాఖ్యలు చేస్తోంది. దానితో బాటు హసీనాను పాశ్చాత్యదేశాలు నిరసిస్తున్నాయి. వారు యిప్పటిదాకా బంగ్లాదేశ్‌పై ఆర్థికపరమైన ఆంక్షలు విధించలేదు. విధిస్తే దేశం చితికిపోతుంది. ఎందుకంటే బంగ్లాదేశ్‌ మొత్తం ఆదాయంలో సగభాగం అది పాశ్చాత్యదేశాలకు ఎగుమతి చేసే వస్త్రాలపైనే వస్తోంది. ప్రతిపక్షాలు కూడా పాల్గొంటే మళ్లీ ఎన్నికలు జరిపిస్తానని హసీనా అంటోంది. అయినా అమెరికాకు, దాని మిత్రదేశాలకూ అదేమీ వినబడటం లేదు. ఎమ్బీయస్‌ ప్రసాద్‌ (ఫిబ్రవరి 2014)

ఫిబ్రవరి 21 ఎమ్బీయస్‌ : వీరప్ప మొయిలీ పోస్కో వివాదం

ఒడిశాలో దక్షిణ కొరియా కంపెనీ తలపెట్టిన పోస్కో స్టీల్‌ ఫ్యాక్టరీకి వీరప్ప మొయిలీ జనవరి 7 న అనుమతి యివ్వడం వివాదాస్పదం అయింది. పర్యావరణ అనుమతులు లేక యీ ప్రాజెక్టు ఎనిమిదేళ్లగా పెండింగులో వుంది. దక్షిణ కొరియా అధ్యక్షుడు పార్క్‌ గ్యెన్‌హే జనవరి 15 నాటి పర్యటనకు వారం ముందుగా దీనికి అనుమతి యివ్వాలని నిశ్చయించుకున్న యుపిఏ ప్రభుత్వం జయంతీ నటరాజన్‌ స్థానంలో మొయిలీని పర్యావరణ, అటవీశాఖ మంత్రిత్వ శాఖ (మినిస్ట్రీ ఆఫ్‌ ఎన్వైర్‌మెంట్‌ అండ్‌ ఫారెస్ట్‌స్‌)కు తెచ్చారు. జయంతి పర్యావరణ అనుమతులపై చురుగ్గా వ్యవహరించడం లేదని, ఆమె లంచగొండితనం కారణంగా అనేక ప్రాజెక్టులు పెండింగులో పడి, కార్పోరేట్లు ఆమెతో విసుగు చెందాయని వార్తలు పుట్టించారు. ఆ తర్వాత ఆమె సేవలను పార్టీ పనికి వినియోగించుకోవడానికి మంత్రి పదవి నుండి తొలగించారని అన్నారు. ఆమె అవినీతిపరురాలని మోదీ కూడా ధృవపరుస్తూ 'జయంతి టాక్స్‌' వసూలు చేస్తుందని చమత్కరించారు. జయంతిని పక్కకు పెట్టి మొయిలీని తేగానే ఆయన మూడు వారాల్లో పోస్కోతో సహా రూ. 1.80 లక్షల కోట్ల 73 ప్రాజెక్టులకు అనుమతి యిచ్చేశారని చెప్పుకుంటున్నారు. ఆ శాఖ మాత్రం 28టికే అనుమతి యిచ్చాం అని చెప్తోంది. మూడువారాలంటే 15 పనిదినాలే కదా. 15 పనిదినాల్లో 28 అనుమతులంటే మొయిలీ అత్యంత సమర్థుడని, జయంతి యిన్నాళ్లూ దేశప్రగతికి అడ్డుపడిందని అనుకోవాలి. పోస్కో పూర్వాపరాలు తరచిచూసేముందు జయంతి కథ చూడాలి.

పార్టీ పనులకోసమే జయంతిని తీసేశారనుకుంటే నెలన్నర గడిచినా ఆమెకు పార్టీ పని ఏదీ అప్పగించలేదు. ఇక మంత్రిగా ఆమె దక్షత చూడబోతే - ఆవిడ ఆ శాఖలో 2011 జులై నుండి 2013 డిసెంబరు వరకు పనిచేసింది. బొగ్గుగనుల ప్రాజెక్టులు 2012లో 98 పరిశీలనకు వస్తే 57కి అనుమతులు లభించాయి. 2013లో 81 వస్తే 46టికి అనుమతి లభించింది. థర్మల్‌ ప్రాజెక్టులు 2012 లో 49 పరిశీలనకు వస్తే 27కి అంగీకారం, రెంటిడికి తిరస్కారం లభించింది. 2013లో 52 వస్తే 14టికి అనుమతి లభించింది. 2013 ఏప్రిల్‌నుండి డిసెంబరు వరకు హైడ్రోపవర్‌ ప్రాజెక్టులు 86 పరిశీలనకు వస్తే 75టికి అనుమతి లభించింది. అనుమతి రాని కేసుల్లో అదనపు సమాచారం కోసం అడగడం జరిగింది. పర్యావరణ సంబంధిత అనుమతులను పరిశీలించే సామాజిక సంస్థల అభిప్రాయం ప్రకారం జయంతి పనితీరు చక్కగానే వుంది. మన్‌మోహన్‌ సింగ్‌ కూడా ఆమె చాలా సమర్థురాలని కితాబు యిచ్చారు. మరి మోదీ ఆరోపణ మాటేమిటి? అంటే దాని వెనక అదాణీ గ్రూపు కథ వుంది.

గుజరాత్‌లోని కచ్‌ జిల్లాలోని ముంద్రా పోర్టు వద్ద అదాణీ గ్రూపు సెజ్‌ పెట్టుకుంది. 1994లోనే భూమి సేకరించి 1998 నాటికి ఒక బెర్త్‌ పూర్తి చేసింది. క్రమేపీ విస్తరిస్తూ పోయింది. ఇలా చేయడంలో పర్యావరణాన్ని ధ్వంసం చేసిందన్న ఫిర్యాదు రావడంతో పర్యావరణ మంత్రిగా వచ్చిన జయంతీ నటరాజన్‌ 2012లో సునీతా నారాయణ్‌ అధ్యక్షతన ఐదుగురు సభ్యుల కమిటీ వేసింది. ఆ కమిటీ అదాణీ కంపెనీ పరిరక్షిత ప్రాంతమైన 75 హెక్టార్ల చెట్లు (మాన్‌గ్రోవ్స్‌)ను, అనేక సముద్రపు కయ్యలు (క్రీక్స్‌) ధ్వంసం చేసిందని నివేదిక యిచ్చింది. దానిపై పర్యావరణ శాఖ 2013 సెప్టెంబరులో ఆ గ్రూపుపై రూ.200 కోట్ల జరిమానా విధించింది. ఎన్వైర్‌మెంట్‌ రిస్టోరేషన్‌ ఫండ్‌ అని ఒక ప్రత్యేక నిధి కూడా ఏర్పాటు చేయాలంది. ఈ అదాణీ సెజ్‌కు తమ పశుగ్రాసపు భూములను మోదీ ప్రభుత్వం కట్టబెట్టిందంటూ అక్కడి రైతులు గుజరాత్‌ హైకోర్టుకి వెళ్లారు. గత నెలలో కోర్టు మోదీ ప్రభుత్వానికి మొట్టికాయలు వేస్తూ, అదాణీ సెజ్‌ పర్యావరణ అనుమతులు లేకుండా తన కార్యకలాపాలు ప్రారంభించిందని వ్యాఖ్యానించింది. ఈ అదాణీ గ్రూపు చైర్మన్‌ గౌతమ్‌ అదాణీ నరేంద్ర మోదీకి సన్నిహితుడు. అందుకే మోదీ జయంతిపై మండిపడ్డాడు. యుపిఏ ప్రభుత్వం కూడా ఎన్నికలకు ముందు విరాళాలు పోగు చేయాలి కాబట్టి పెట్రోలియం మంత్రిగా వున్న మొయిలీకి యీ శాఖ కూడా కట్టబెట్టారు. అసలు ఆ రెండు శాఖలకూ చుక్కెదురు. రెండూ ఒకరికే యిస్తే పర్యావరణం 'గంగ'పాలే! మొయిలీ ప్రాజెక్టులకై అప్లయి చేసుకున్న కార్పోరేట్లకు ఎడాపెడా - రోజుకి 2 నుండి 5 అనుమతులు యిచ్చేస్తున్నాడు. వాటిలో ఒకటి - పోస్కో!

ఒడిశా తీరప్రాంతమైన జగత్‌సింఘ్‌పూరులో రూ. 52000 కోట్ల పెట్టుబడితో ఇంటిగ్రేటెడ్‌ స్టీలు ఫ్యాక్టరీ పెట్టడానికి దక్షిణ కొరియా స్టీల్‌ దిగ్గజం పోస్కో కంపెనీ 2005లో ముందుకు వచ్చింది. ఒడిశా ప్రభుత్వంతో ఎమ్‌ఓయు (ఒప్పంద పత్రం)పై సంతకం పెట్టింది. దానికే అంకితమైన ఖండధార్‌ గని, ఎగుమతుల కోసం విడిగా పోర్టు (పారాదీప్‌ నౌకా కేంద్రం యిప్పటికే రద్దీగా వుంది) యిస్తామని ప్రభుత్వం హామీ యిచ్చింది. పోస్కో 4 ఎంపిటిఏ (ఏడాదికి 4 మిలియన్ల టన్నులు) కెపాసిటీ ప్లాంటు పెడతామంటూ పర్యావరణ శాఖకు చెప్పి ఆ మేరకు ఎన్వైర్‌మెంట్‌ ఇంపాక్ట్‌ ఎసెస్‌మెంట్‌ (ఇఐఏ) రిపోర్టు యిచ్చి, ప్రజా దర్బారులో కూడా అలాగే చెప్పారు. అయితే తర్వాత మాట మార్చి 12 ఎంపిటిఏ కెపాసిటీ ప్లాంట్‌ పెడతామనడం సాగించారు. 2007లో మన్‌మోహన్‌ సింగ్‌ పర్యావరణం చూస్తున్నపుడు కెపాసిటీని 12 నుండి 4 ఎంపిటిఏలకు తగ్గించాం అన్నారు. 12 ఎంపిటిఏ కైతే 4004 ఎకరాలు కావాలి. 4 ఎంపిటిఏ కైతే 2752 చాలు. ఈ జనవరి 7 న మొయిలీ యిచ్చిన ఆర్డర్‌లో '12 ఎంపిటిఏ కెపాసిటీతో పోస్కో పెడతానన్న ఒరిజినల్‌ ప్లానులో ఏ మార్పులూ లేవు' అని అబద్ధం చెప్పింది. సేకరిస్తున్న భూమిలో 90% ప్రభుత్వందే. తక్కినది గిరిజనులది. వారు అక్కడ తమలపాకు, జీడి వంటి వాణిజ్యపంటలు, రొయ్యల చెరువులు వేసుకుని బాగా ఆర్జిస్తున్నారు. ప్రభుత్వం యివ్వచూపే నష్టపరిహారం వారికి నచ్చడం లేదు. ప్రభుత్వం ఎకరాకి రూ.11.5 లక్షలు యిచ్చి, తర్వాత కుటుంబసభ్యుల సంఖ్యతో నిమిత్తం లేకుండా నెలకు రూ.2250 ఎలవెన్సు యిస్తానంటోంది. వాళ్లు ఎకరాకు 17 లక్షలు, 4500 ఎలవెన్సు అడుగుతున్నారు. ఇప్పటివరకు 52 కుటుంబాలను తరలించారు. వారి కోసం కట్టిన క్యాంపులు చాలా యిరుగ్గా వున్నాయి.

పోస్కో కంపెనీ యింత పెట్టుబడి పెట్టడానికి కారణం లేకపోలేదు - ఖండధార్‌లో సూపర్‌ గ్రేడ్‌ ఐరన్‌ టన్ను రూ.1200-1300కు దక్కుతుంది. ఓపెన్‌ మార్కెట్‌ ధరతో పోలిస్తే అక్కడే దాదాపు రూ.2500 లాభం. మొత్తం స్టీలు తయారు చేసి ఆర్జించే లాభం అది పెట్టే మొత్తం పెట్టుబడికి రెండింతలు వుంటుంది. ఇంత ప్లాను చేసినా ఏదీ అనుకున్నట్టు జరగలేదు. దశలవారీగా చూస్తే - 2008లో అటవీ భూమిని మామూలు భూమిగా మార్పిడి (ఫారెస్ట కన్వర్షన్‌) చేయడానికి సుప్రీం కోర్టు ఓకే అంది. 2009లో ఖండదార్‌ గనుల్లో 2500 హెక్టార్ల ప్రాంతంలో ఖనిజం తవ్వుకునే లైసెన్సు పోస్కోకు యిమ్మనమని ఒడిశా ప్రభుత్వం కేంద్రానికి సిఫార్సు చేసింది. దానిపై ఎవరో హై కోర్టుకి వెళితే 2010లో ఒడిశా ప్రభుత్వం ఓడిపోయింది. అటవీ హక్కుల చట్టం ప్రకారం చాలా ఉల్లంఘనలు జరిగాయని సక్సేనా కమిటీ తేల్చడంతో పర్యావరణ శాఖ భూమి సేకరణను ఆపేయమంది. తొలిదశలో పోస్కో పట్ల ఉత్సాహం చూపిన నవీన్‌ పట్నాయక్‌ ఈ ప్రాజెక్టు పట్ల గ్రామపంచాయితీల వ్యతిరేకత చూసి ఆ తర్వాత చల్లబడ్డారు. అందుకే పర్యావరణ శాఖ పోస్కో భూమి సేకరణను 2010లో ఆపించేసినప్పుడు ఒడిశా ప్రభుత్వం వూరుకుంది. కానీ అదే శాఖ రాహుల్‌ గాంధీ అభ్యంతరం కారణంగా వేదాంత అల్యూమినియం కంపెనీ వారి నియమ్‌గిరి మైనింగ్‌ ప్రాజెక్టుకు ఫారెస్టు క్లియరెన్సు యివ్వకపోతే మాత్రం తిరుగుబాటు చేసింది.

2010లో పోస్కోకు ఎన్వైర్‌మెంట్‌ క్లియరెన్సు యిచ్చే విషయంలో అప్పటి పర్యావరణ మంత్రి జైరాం రమేష్‌ నలుగురు సభ్యుల కమిటీ వేశాడు. 2011లో పర్యావరణ శాఖ అటవీభూముల మార్పిడికి అంగీకరించింది. కానీ ఒడిశా హై కోర్టు ప్రయివేటు భూముల సేకరణపై యథాతథ స్థితి కొనసాగాలంది. పోస్కో సేకరిస్తున్న భూమిలో వెయ్యి ఎకరాలు గిరిజనులకు చెందినది కావడంతో దాని గురించి క్లియరెన్సు వస్తే తప్ప ముందుకు సాగలేమని జయంతి ఫైలు ఆపేసింది. 2012లో నేషనల్‌ గ్రీన్‌ ట్రైబ్యునల్‌ (ఎన్‌జిటి) పోస్కోకు యిచ్చిన ఎన్వైర్‌మెంట్‌ క్లియరెన్స్‌ (పర్యావరణ అనుమతి) సస్పెండు చేసింది. పరిస్థితుల పునఃపరిశీలించి అప్పుడు అనుమతి యివ్వాలంది. ఈ లోగా పోస్కో ప్రతిరోధ్‌ సంగ్రామ్‌ సమితి వంటి అనేక ప్రజాహిత సంస్థలు పోస్కోకు వ్యతిరేకంగా పోరాడుతున్నాయి.

2013లో పోస్కోకు మైనింగ్‌ లైసెన్సు యివ్వవచ్చనుంటూ సుప్రీం కోర్టు తీర్పు వచ్చింది. కానీ ఆ దిశగా అడుగులు పడలేదు. అడవుల గురించి ఎన్‌జిటి అభ్యంతరాలు తెలుపుతూనే వున్నా జిల్లా అధికారులు 1700 ఎకరాలు సేకరించి పోస్కోకి యిస్తే అది చుట్టూ ప్రహారీ గోడ కట్టేసింది. ఇంకో వెయ్యి ఎకరాలు సేకరించారు. కంపెనీకి అప్పగించడమే తరువాయి. స్టీలు ఫ్యాక్టరీకి కాప్టివ్‌ మైన్‌ (దానికే అంకితమైన గని), ఎగుమతులు చేయడానికి నౌకాకేంద్రం లేకపోతే ఉపయోగం పెద్దగా లేదు. ఇప్పుడు గని, నౌకాకేంద్రం విడగొట్టి మొయిలీ స్టీలు ఫ్యాక్టరీకి మాత్రమే అనుమతి యిచ్చాడు. అది కూడా గ్రీన్‌ క్లియరెన్సు యిచ్చారు. ఫారెస్టు క్లియరెన్సు లేకుండా యిది అర్థరహితం. కానీ ఫారెస్టు క్లియరెన్సు యివ్వవలసినది రాష్ట్రప్రభుత్వం. మైనింగ్‌ లైసెన్సు లేకపోతే మేం పని మొదలుపెట్టం అంటున్నారు పోస్కో వారు.

విదేశాలనుండి భారీ పెట్టుబడులు వస్తున్నపుడు వారికి పర్యావరణం పేరుతో, పునారావాసం పేరుతో అభ్యంతరాలు పెట్టడం భావ్యమా? అనే ప్రశ్న వుంది. పర్యావరణం పేరిట కొన్ని సంస్థలు, కొందరు మేధావులు ప్రతీదాన్నీ అడ్డుకుంటారు. పోలవరం ప్రాజెక్టు గానీయండి, రణస్థలం వద్ద ప్రాజెక్టు కానీయండి - అవి వస్తే ఎందరో ప్రజలకు మేలు కలుగుతుంది. కానీ గిరిజనుల గ్రామాలు మునిగిపోతాయని, వారి సంస్కృతి నాశనమవుతుందని, పక్షులు తరలివెళ్లిపోతాయని, విదేశాలనుండి కొంగలు రావడం మానేస్తాయనీ, అరుదైన వన్యప్రాణులకు ఆవాసం లేకుండా పోతుందని యిలా కొందరు అభ్యంతరాలు చెప్పి, కోర్టులకు వెళతారు. సరే ప్రాజెక్టు కట్టలేదు, భూకంపం వచ్చింది. అప్పుడు గిరిజనుల ఊళ్లేమవుతాయి? ఇక సంస్కృతి అంటే ఏమిటి? అది ఎల్లకాలం ఒకేలా వుంటుందా? శతాబ్దాలు గడిచినా వారు చదువూ సంధ్యా లేకుండా తోళ్లు కట్టుకుని యీటెలు పట్టుకుని తిరగాలా? తిరుగుతారా? వాళ్ల వూరికి సవ్యమైన రోడ్డు ఒకటి పడినా చాలు, జీవన సరళిలో నాగరికతలో మార్పు వస్తుంది. వాళ్లలో ఒక్కడు చదువుకుని గ్రామానికి వచ్చి తనవాళ్లను ఉద్ధరిస్తే చాలు, వారిలో చాలామంది ఆ వూరు వదలి నాగరికులై వూరు వదలిపోతారు. ఇక పక్షులు, చేపలు, ఎలుగుబంట్లు అంటారా, అనువైన చోటు ఎక్కడ దొరికితే అక్కడికి అవి తరలి వెళ్లిపోతాయి. లేకపోతే మనమే తరలించవచ్చు.

నగరాలలో సెల్‌ టవర్లు వచ్చాక, పిచికలు నశిస్తున్నాయి. అలాగని మనం సెల్‌ఫోన్‌ వాడకం మానేస్తున్నామా? రోడ్ల విస్తరణ పేరుతో చెట్లు కొట్టి పారేస్తున్నాం. మళ్లీ యింకో చోట అడవులు పెంచుతున్నామా? ఎపార్టుమెంటు కాంప్లెక్సులు కట్టేటప్పుడు కొంతమేర మొక్కలు పెంచి తీరాలన్న నియమాలు పాటిస్తున్నామా? విద్యుత్‌ ప్రాజెక్టులు, హైడల్‌ ప్రాజెక్టులు కట్టేటప్పుడు మాత్రమే యివన్నీ గుర్తుకు వస్తాయి. అవి కట్టేచోటకు వెళ్లి రోడ్డుకి అడ్డంగా పడుకుంటే మీడియాలో సామాజిక కార్యకర్తగా కవరేజి వస్తుంది. నేననేది - అభివృద్ధీ జరగాలి, పర్యావరణం కాపాడుతూనే పునరావాసం చేపట్టాలి. వనాలు పెంచడమనేది నిరంతరం జరుగుతూనే వుండాలి. టిటిడి వద్ద అంత డబ్బుంది కదా, తిరుపతి కొండల నిండా రకరకాల మొక్కలు వేసి అడవులుగా మార్చేస్తే ఎంత బాగుంటుంది! ఎన్టీయార్‌ ముఖ్యమంత్రిగా వుండగా ఒక పథకం రూపొందించారు. దేవుడి దర్శనం తర్వాత ప్రసాదంగా ఒక మొక్క యివ్వాలని. దేవుడి కానుక అనే భావంతో దాన్ని మనం యింటికి వచ్చి జాగ్రత్తగా పెంచుతాం. తద్వారా హరితవనాలు పెరుగుతాయి. మంచి పథకం కానీ ఎందుకో ఎవరో గోవింద కొట్టించారు. ఇలాటివి ఏవీ చేపట్టకుండా ప్రాజెక్టులు అడ్డుకోవడం కొందరు అదేపనిగా పెట్టుకుంటారు.

మొక్కల సంగతి సరే, మనుష్యుల విషయంలో చిక్కు ఎక్కడ వస్తుందంటే నష్టపరిహారం ఎంత యివ్వాలి, వారికి పునారావాసం ఎక్కడ కల్పించాలి అన్న విషయంలో. ప్రభుత్వం యింత అందనుకోండి. ప్రతిపక్షంవాళ్లు వచ్చి వూళ్లోవాళ్లను రెచ్చగొట్టి అంతేనా, యింకా అడగండి అంటారు. అది ఎప్పటికీ తేలదు. ఎక్కడో అక్కడ తెగాలి. తెగకుండా లాగుతారు. పెట్టుబడి పెట్టడానికి వచ్చినవాడికి విసుగు వస్తుంది. ఇక పునరావాసం. చాలా ముఖ్యమైన అంశం. కానీ హామీలిచ్చిన కంపెనీవాళ్లు తర్వాత పట్టించుకోరు. ప్రభుత్వాన్ని నడిపే నాయకులు, అధికారులు వారిని ఏమీ అనరు. అనకుండా కంపెనీవారు మేనేజ్‌ చేస్తారు. ప్రాజెక్టు పూర్తి చేశాక పునరావాసం అని కాకుండా, పునరావాసం అయితేనే అనుమతి అని పెట్టాలి. ఇక్కడా గొంతెమ్మ కోర్కెలు కోరతారు. అవి తీరవు.

ఫ్యాక్టరీ పెడితే స్థానికులకు ఉద్యోగాలు యివ్వాలంటారు. అత్యాధునికమైన టెక్నాలజీతో కట్టిన ఫ్యాక్టరీలో అక్షరాస్యత సైతం లేని గిరిజనులకు, గ్రామీణులకు సాంకేతికపరమైన ఉద్యోగాలు యివ్వగలరా? ఇస్తే ఆ యంత్రాల గతి ఏమిటి? అందువలన ఫ్యాక్టరీ సైట్‌లో కూలీపనులు, అన్‌స్కిల్‌డ్‌ లేబరు పనులు యిస్తారు. అది కూడా కంపెనీ ఉద్యోగులుగా కాకుండా కంట్రాక్టరు వద్ద ఉద్యోగులుగా తీసుకుంటారు. ఫ్యాక్టరీ నిర్మాణం కాగానే పొమ్మంటారు. వీళ్లు లబోదిబో మంటారు. బయటి వూళ్లనుండి వచ్చినవారికి ఉద్యోగాలు యిచ్చారని గోల పెడతారు. అర్హత లేకపోయినా స్థానికుడు కాబట్టి యివ్వాలంటే ఫ్యాక్టరీవాడు అడుక్కుతినాలి. దీనికి పరిష్కారం కావాలంటే ఫ్యాక్టరీ తలపెట్టగానే అక్కడ ఆ పరిజ్ఞానానికి సంబంధించిన సాంకేతిక శిక్షణా కేంద్రాలు నెలకొల్పి స్థానికులకు తర్ఫీదు యివ్వాలి. వారికి ఉద్యోగాల్లో ప్రాధాన్యత యివ్వాలి. ఇవన్నీ సవ్యంగా జరగాలంటే రాజకీయనాయకులు తలదూర్చకూడదు, స్థానికులను ప్రాంతం పేర, కులం పేర రెచ్చగొట్టకూడదు. ఇలాటి సమగ్రవిధానం లేకుండా విదేశీ పెట్టుబడుల కోసం వెంపర్లాడడం తప్పు. పైగా ఎన్నికల నిధుల కోసం ఆఖరి నిమిషంలో అనుమతులు యిచ్చేయడం యింకా తప్పు. ఆ తప్పు చేసి జయంతి నటరాజన్‌ పాపాలభైరవి కావడానికి యిష్టపడలేదని అనుకోవాలి. టి-బిల్లు గత్తరపాపం, రిలయన్సు పాపం వగైరా చాలా పాపాలు మోస్తున్న పాపాల భైరవుడు వీరప్ప మొయిలీ 'కానీయ్‌, మరోటి చేరితే నష్టం లేదు' అనుకుని సిద్ధపడి వుంటాడు. - (సమాప్తం) ఎమ్బీయస్‌ ప్రసాద్‌ (ఫిబ్రవరి 2014)

ఫిబ్రవరి 23-24 ఎమ్బీయస్‌ : భగత్‌సింగ్‌తో పోలిక ఎలా కుదురుతుంది?

లగడపాటి రాజగోపాల్‌ను కొందరు ఆంధ్రా భగత్‌ సింగ్‌గా కీర్తించడం మొదలుపెట్టారు. భగత్‌ సింగ్‌ కాదు అఫ్జల్‌ గురు అంటున్నారు అతని వ్యతిరేకులు. పేరు ఏదైతేనేం, యిద్దరూ ఉరికంబం ఎక్కారుగా అంటూ గుర్తు చేశారు మరి కొందరు. భగత్‌ సింగ్‌ అంటే ఎక్కువనీ, అఫ్జల్‌ అంటే తక్కువనీ భారతీయులం అనుకుంటాం. అఫ్జల్‌ అంటేనే ఘనత అని పాకిస్తానీలు అనుకుంటారు. భగత్‌ సింగ్‌, అల్లూరి సీతారామరాజులపై మనకున్న గౌరవం ఇంగ్లీషువాళ్లకు వుండదు. వాళ్ల దృష్టిలో వీళ్లు పెద్ద న్యూసెన్సు మేకర్స్‌. ఔరంగజేబు దృష్టిలో శివాజీ కొండ ఎలుక, కమెండో. శాంతిభద్రతలకు విఘాతం కల్గించేవాడు. మరాఠీల దృష్టిలో అతడు ఛత్రపతి, శివుని అవతారం వగైరా. ఇంగ్లీషు వాళ్ల పాలనను ఎదిరించడానికి గాంధీగారు పన్నులు కట్టవద్దని అంటే అది స్వాతంత్య్రపోరాటం. బాబు హయాంలో కరంటు బిల్లులు కట్టవద్దని వైయస్‌, వైయస్‌ హయాంలో బిల్లులు కట్టవద్దని బాబు అంటే - అది అరాచకం అంటున్నాం. బ్రిటిషు కాలంలో పట్టాలు పీకేసి రైళ్లు పడగొట్టినవారు, వంతెనలు కూల్చేసినవారు దేశభక్తులు. భారతీయుల పాలనా కాలంలో అలా చేసినవారు నక్సలైట్లు. ప్రస్తుతానికి నక్సలైట్లను విధ్వంసవాదులుగా చూస్తున్నాం. కొన్నేళ్లకి వాళ్ల రాజ్యం వస్తే పాఠ్యపుస్తకాల్లో యివన్నీ విముక్తిపోరాటంలో తొలి అడుగులుగా కీర్తిస్తూ రాస్తారు.

తమిళ ఈలం యిప్పటిదాకా ఏర్పడలేదు కాబట్టి ప్రభాకరన్‌ శ్రీలంక వాసుల దృష్టిలో, సభ్యసమాజం దృష్టిలో ఉగ్రవాది, తీవ్రవాది. ఈలం ఏర్పడి వుంటే అతను జాతిపిత. అతను చేసిన స్మగ్లింగ్‌ వ్యాపారం, మాదకద్రవ్యాల రవాణా, యితర దేశాధినేతల హత్యలు అన్నీ పోరాటంలో భాగం, సాహసకృత్యాలు. కామిక్స్‌ బుక్స్‌లో బొమ్మలతో సహా పిల్లల చేత చదివిస్తారు. ఇక్కడే యింకో మాట కూడా చెప్పుకోవాలి. భగత్‌ సింగ్‌ను, అల్లూరిని, మరో చంద్రశేఖర ఆజాద్‌ను సమకాలికులలో చాలామంది మెచ్చలేదు. 'ఇంగ్లీషువాళ్లు ఏదో పాలిస్తున్నారు కదా, రైళ్లు వేశారు కదా, తపాలా సౌకర్యం కల్పించారు కదా, అందరికీ విద్య సమకూర్చారు కదా. వీళ్లు యిలా గొడవ చేయడం దేనికి?' అని ప్రజల్లో అధికాంశం మంది ఫీలయ్యారు. ఆంగ్లేయుల దోపిడీ గురించి సమగ్రపరిజ్ఞానం లేక కొందరు అలా అనుకుంటే, ఏదో ఒకటి శాంతియుతంగా వుండి సరిపెట్టుకుంటే పోలేదా, వీళ్లు కోరే మార్పు వచ్చాక ఎలా వుంటుందో ఎవరికి తెలుసు అని అనేకులు అనుకున్నారు.

సిలబస్‌లో పెట్టే చరిత్ర పుస్తకాలు చదివితే మనకు యావన్మంది భారతీయులు ఆ 90 ఏళ్లు (1857-1947) ఊహూ పోరాడేస్తూన్నట్లు ఊహ కలుగుతుంది. పరిస్థితి అలా ఏమీ లేదు. అదే పీరియడ్‌లో చాలామంది స్కూళ్లకు వెళ్లారు. కాలేజీల్లో చదువుకున్నారు. ప్రభుత్వోద్యోగాలు, ప్రయివేటు ఉద్యోగాలు చేశారు. ఆఫీసుల్లో, ఫ్యాక్టరీలలో, కోర్టుల్లో పనులు చేశారు. పోలీసు ఉద్యోగులుగా చేరి ఉద్యమకారులను తన్నారు. ఆర్మీలో చేరి ఆంగ్లప్రభుత్వం తరఫున మన దేశంలోనే కాదు, యితర దేశాల్లోనూ యుద్ధం చేశారు. అంతేకాదు వ్యాపారాలు పెట్టారు, వస్తువులు అమ్మారు, సర్కారుకి పన్నులు కట్టారు, లాయర్లుగా సివిల్‌ క్రిమినల్‌ కేసులు వాదించారు, డాక్టర్లుగా వైద్యం చేశారు, నాటకాలాడారు, సినిమాలు తీశారు, పరిశ్రమలు పెట్టారు, యుద్ధసమయంలో ప్రభుత్వం ఎక్కువ ఉత్పత్తి చేయమంటే చేసి యిచ్చారు. బిర్లా, టాటా వంటి బిజినెస్‌ హౌసెస్‌ అయితే ఓ పక్క ప్రభుత్వానికి మద్దతు యిస్తూ, వారి నుండి లైసెన్సులు తెచ్చుకుని వ్యాపారం వృద్ధి చేసుకుంటూ, మరో పక్క స్వాతంత్య్రయోధులకు విరాళాలు యిస్తూ వుండేవారు. స్వాతంత్య్రానంతరం ఏర్పడిన ప్రభుత్వాలు వాటిని బ్లాక్‌ లిస్టు చేయకుండా లైసెన్సు యిచ్చి ప్రోత్సహించాయి. ఏదో ఒకలా జీవితం గడుస్తూ వుంటే మధ్యలో ఈ విప్లవకారులు వచ్చి సమాజంలో అశాంతి రేకెత్తిస్తున్నారేమిటని వీరంతా విసుక్కున్నారు. కుటుంబంలో ఎవరైనా ఉద్యమంలో చేరి జైలుకి వెళితే ఎందుకొచ్చిన గొడవ అని అందరూ తిట్టిపోసేవారు. కొంతమందైతే ప్రాయశ్చిత్తాలు చేయించేవారు.

పుష్కరంగా తెలంగాణ ఉద్యమం సాగుతూ వచ్చింది. 'ఇది వచ్చేదీ కాదు, చచ్చేదీ కాదు, మధ్యలో పిల్లలు ఛస్తున్నారు. బంద్‌లనీ, సమ్మెలనీ పిల్లల చదువులు పోగొట్టారు. రాష్ట్రానికి పరిశ్రమలు రాకుండా పోయాయి. ఉద్యోగాలు తగ్గాయి. రియల్‌ ఎస్టేటు మూలపడింది. ఎందుకీ గోల, శాంతంగా వుంటే పోయేది కదా.' అని చాలామంది విసుక్కున్నారు. కానీ కెసియార్‌ పట్టుదలనండి, కాంగ్రెసు అంతర్గత కలహాల వలన అనండి, తెలంగాణ కల సాకారం అవుతుందని యీ రోజు అనిపిస్తోంది. ఈ రోజు పార్లమెంటులో సీమాంధ్ర ఎంపీలు చేస్తున్నదాని గురించి కూడా కొందరు అలాగే అనుకోవచ్చు. 'అంతా అయిపోయింది. తెలంగాణ యివాళో, రేపో యిచ్చేస్తూ వుంటే యింకా యీ సమైక్య గోల ఎందుకు? ఇలా చేసి సీమాంధ్రకు చెడ్డపేరు తెస్తున్నారు. నోరు మూసుకుని కూర్చుంటే వాళ్లు యింత ముష్టి విదిలిస్తారు. అధమం విదిలిస్తామన్న హామీ పడేస్తారు. సోనియా కళ్లెర్ర చేయగానే వెళ్లి సీట్లో కూర్చుంటే ఆవిడ మెచ్చి టిక్కెట్టు బిస్కట్టు పడేస్తుంది, లేకపోతే సిబిఐను ఉసికొల్పుతుంది. వీళ్లు యిలా చేసి పెద్ద హీరోలవుదామని చూస్తున్నారు. జైలుకి పంపేస్తే అప్పుడు తెలిసివస్తుంది.' అని విభజనవాదులు విసుక్కుంటున్నారు, మందలిస్తున్నారు.

ఇవన్నీ ప్రస్తుత విషయాలు. ఒక్కసారి టైమ్‌ మెషిన్‌లో 2034కి వెళ్లి చూస్తే చరిత్రలో వీళ్ల చర్యలను, చేష్టలను ఎలా అభివర్ణించారో తెలుస్తుంది. మిరియపు జల్లు జల్లిన లగడపాటి హీరో అవుతారా, ఆయన్ని కిందపడేసి కాళ్లతో మర్దించిన ఎంపీలు హీరోలవుతారా చూడాలి. ప్రాంతం బట్టి ఒక చోట హీరోలుగా, మరొక చోట విలన్లుగా చూపవచ్చు. కన్నడవాళ్లు కృష్ణదేవరాయలు సినిమా తీస్తే అతని చేతిలో ఓడిన ఒడియా గజపతి రాజులు విలన్లు. ఒడియావాళ్లు గజపతి రాజులు సినిమా తీస్తే కృష్ణదేవరాయలు మోసంతో ఓడించాడనీ, అతను ధూర్తుడనీ విలన్‌గా చూపిస్తారు. రెండవ ప్రపంచ యుద్ధపు సినిమాలన్నిటిలో మిత్రపక్షాల విజయమే క్లయిమాక్స్‌. యుద్ధంలో అనేక దశల్లో జర్మన్లు, జపానీయులు గెలిచారు. ఆ ఘట్టాల గురించి ఇంగ్లీషులో సినిమాలు రావు. లగడపాటి, పొన్నం ప్రభాకర్‌లు కొండొకచో భగత్‌ సింగ్‌గా, కొండొకచో అఫ్జల్‌ గురుగా భాసించవచ్చు.

ఎవరు ఏమన్నా లగడపాటిని భగత్‌ సింగ్‌తో పోల్చడం ఏ మాత్రం తగదు. ఎందుకంటే లగడపాటి చెప్తున్నదేమిటి - మిరియపు జల్లు ఆత్మరక్షణకై ఉపయోగించానని. భగత్‌ సింగ్‌ విసిరిన బాంబులు ఆత్మరక్షణకు కాదు. తనబోటి వాళ్లు ఆంగ్లేయుల పాలన పట్ల అసంతృప్తితో వున్నారని యావత్‌ ప్రపంచానికి చాటడానికి పార్లమెంటు వేదికగా ఉపయోగించుకోవడానికి బాంబులు వేశాడు. దాని వలన ఆత్మరక్షణ కాదు కదా, ఆత్మహాని జరిగింది. జైలు శిక్ష పడింది. అప్పట్లో ప్రచారసాధనాలు యింతగా లేవు కాబట్టి భగత్‌ సింగ్‌ అంత త్యాగం చేయవలసి వచ్చింది. లగడపాటి కాలానికి ఆ అవస్థ లేదు. జంతర్‌ మంతర్‌ వద్ద రెండు గంటలు కూర్చుంటే చాలు ప్రపంచమంతా నిమిషాల్లో పబ్లిసిటీ వచ్చేస్తుంది. లగడపాటి అవసరం - పబ్లిసిటీ కాదు, ప్రాణరక్షణ ప్లస్‌ ఆత్మరక్షణ. గజేంద్రుణ్ని కాపాడడానికి విష్ణువు పరుగులు పెట్టుకుంటూ వచ్చినపుడు చక్రం మరచి వచ్చాడు. వేణుగోపాలరెడ్డిని కాపాడడానికి మరో గోపాలుడు - రాజగోపాల్‌ విష్ణువంత తెలివితక్కువగా కాకుండా ఆయుధసహితుడై వచ్చాడు. ఎప్పుడు ఏ గజేంద్రుడు పిలుస్తాడో అని చాలాకాలంగా ఆ స్ప్రేను జేబులో పెట్టుకుని తిరుగుతున్నాడట.

విత్తుముందా? చెట్టుముందా? అన్నట్టు పడేసి కొట్టడం చేత జల్లు కురిపించాడా, జల్లు కురిపించడం చేత పడేసి కొట్టారా? అన్నది వివాదం చేస్తున్నారు. లోకసభ కెమెరాలు మొహం చాటేయడం చేత, కాంగ్రెసువారినే అనుమానించ వలసి వస్తోంది. మేం కొట్టివుంటే రాజగోపాల్‌కు రక్తం కారేది కదా, గాయాలుండాలి కదా అని కోమటిరెడ్డి వంటి వారు వాదిస్తున్నారు. గాయాలను కోర్టులో సాక్ష్యాలుగా చూపించలేనట్టు కొట్టే నేర్పు పోలీసులకు తర్ఫీదు యిస్తారు. ఒకప్పటి సబ్‌ యిన్‌స్పెక్టరు షిండే కాంగ్రెసు ఎంపీలకు స్వయంగా శిక్షణ యిచ్చి వుండవచ్చు. సిగ్గుచేటయిన విషయం ఏమిటంటే తెలుగువాళ్ల చేత తెలుగువాళ్లను కొట్టించడమే కాక, ఉత్తరాది వాళ్ల చేత కూడా కొట్టించారు. అంతా గూడుపుఠాణీ చేసి, ప్రీ మెడిటేటెెడ్‌ క్రైమ్‌లా చేశారు. అందుకే సమయానికి కెమెరాలు అటు తిప్పించి ఒక యువ ఎంపీపై ఫోకస్‌ చేశారు. అతను తొణక్కుండా అలా చూస్తూ వున్నాడు. కనీసం ఒక్కసారి కూడా ముక్కు మూసుకునే ప్రయత్నం చేయలేదు. దాన్ని బట్టే తెలుస్తుంది - మిరియపు ఘాటు ఎక్కువ మేరకు వ్యాపించలేదని!

రాజగోపాల్‌ టియర్‌ గ్యాస్‌ వదిలారని, స్పీకరు కళ్లలో కొట్టారనీ, వందలాది ఎంపీలకు ప్రాణం మీదకు తెచ్చాడనీ - అతిశయోక్తులు చెపుతున్న అతని ప్రత్యర్థులే అనుకోకుండా భగత్‌ సింగ్‌ కలరింగు యిస్తున్నారు. మీరా కుమార్‌ కళ్లల్లోకి కొట్టి వుంటే ఆవిడ పొన్నంలా విలవిలలాడేది. తెలంగాణ బిల్లు ప్రవేశపెట్టారని, అందరూ అంగీకరించారని ప్రకటించే సమయంలో ఆవిడ తొణక్కుండానే వుంది. ఆ తర్వాత దగ్గు, కళ్లమంటలు ఏమీ కనబరచలేదు. పార్లమెంటు హాల్లోంచి బయటకు వచ్చి, మీడియాతో మాట్లాడినపుడు కూడా కాస్త దగ్గింది తప్ప కళ్లు ఎఱ్ఱబడలేదు. తన మీద పడిన వాళ్లపై మిరియపు స్ప్రే చేయవచ్చా లేదా అన్నది పార్లమెంటు పుస్తకాల్లో ఏం రాశారో చూడాలి. అప్పుడు రాజగోపాల్‌కు శిక్ష వేస్తారో లేదో తెలుస్తుంది. పార్లమెంటులో వెల్‌లోకి వెళ్లడం, నినాదాలు యివ్వడం, మంత్రి చేతుల్లోంచి కాగితాలు లాక్కోవడం, మైకులు లాగడం - యిలాటివి ఎన్నో ఏళ్లగా చూస్తున్నాం. తెలంగాణ ఎంపీలే యిలాటివి బోల్డు సార్లు చేశారు. అప్పుడు సీమాంధ్రులు ఎవరూ అడ్డుకోలేదు, పడేసి తన్నలేదు. ఇప్పుడు తెలంగాణ ఎంపీలు అలాటి పని ఎందుకు చేయాలి? కాంగ్రెసు అధిష్టానం చెప్పింది కాబట్టి చేసేయడమేనా? రేపు యింకో బిల్లు విషయంలో సీమాంధ్ర ఎంపీలు వీళ్లని తంతే వీళ్లు పెప్పర్‌ స్ప్రే చల్లుతారా? హైదరాబాదీ అత్తరు చల్లుతారా?

భగత్‌ సింగ్‌ పార్లమెంటులో బాంబులు విసిరినపుడు మీడియా అంతా ఆంగ్లేయుల చేతిలో వుంది. వారు ఇలాటి అనాగరిక, అరాచక చేష్టల్ని ఖండించారు. ఇప్పుడు రాజగోపాల్‌ను కూడా పార్లమెంటు రౌడీగా బ్రాండ్‌ చేసి జాతీయ మీడియా నీతిబోధలు చేస్తోంది. ఏ పరిస్థితిలో ఆయన అలా చేశాడో పార్లమెంటు టేపులు సంపాదిస్తే అప్పుడు ఆ చేష్ట సబబో, బేసబబో తేలిపోతుంది. ఈ స్టింగ్‌ ఆపరేషన్ల టీవీ ఛానెల్స్‌ ఆ పని చేయడానికి ముందే తీర్పులు యిచ్చేస్తున్నాయి. ఈ గూండాగిరీ ప్లాన్‌ చేసిన కాంగ్రెసు ముఠా అన్ని ఏర్పాట్లూ చేసింది. ముందురోజు ఘటనలకే హృదయం బద్దలైందన్న మన్‌మోహన్‌ను యిది చూస్తే గుండె ఠారు మంటుంది, తట్టుకోలేవు రావద్దంది. మాస్టర్‌ మైండ్‌ సోనియా, యువరాజు రాహుల్‌ అందరూ తమతమ డెన్‌లలో వుండి కథ నడిపారు. సుష్మా స్వరాజ్‌ వచ్చి సీట్లో కూర్చోబోతూ వుండగా మార్షల్స్‌ వచ్చి 'గొడవ జరగబోతోంది, వెళ్లిపోండి' అని చెప్పారు. ఆవిడ లేకుండా గొడవ చేసి తెలంగాణ బిల్లు ప్రవేశపెట్టేద్దామని ప్లాను. అయితే ఆవిడ వెళ్లనంది. వెళ్లకుండా కూర్చోబట్టే టి-బిల్లు ప్రవేశపెట్టలేదని వాదించడానికి వీలు చిక్కింది.

పార్లమెంటు కెమెరాలు బయటపెట్టేవరకూ కొట్టడం ముందా, జల్లడం ముందా అన్నది తేలదు. కొట్టారు కాబట్టి జల్లానంటే దానిలో తప్పు కనబడదు. కాదు కొట్టడానికి ముందే జల్లాడంటే అది తప్పే అవుతుంది. సీమాంధ్ర నాయకులు - పార్లమెంటులో ఆత్మాహుతి చేసుకుంటాం, కనీ విని ఎరుగనిది జరుగుతుంది, పార్లమెంటుకు నిప్పు పెట్టేస్తాం వంటి ప్రకటనలు ముందుగా చేయడం వలన వారిని అందరూ అనుమానించే స్థితి వచ్చింది. వారిని ఎవరూ అడ్డుకోకపోయినా కావాలని ఎంపీలందర్నీ హింసించారని అనుకోవలసి వచ్చింది. టేపులు నిజాన్ని చెప్తాయి - ఎడిట్‌ చేస్తే తప్ప! యుపిఏ ప్రభుత్వం టేపులను దాచిందంటే దాని అర్థం - తప్పు వాళ్లదేననీ, బంగ్లాదేశ్‌ స్పీకరును, ఎంపీలను అతిథులుగా రప్పించి స్పెషల్‌ గ్యాలరీలో కూర్చోబెట్టి 'మీ దగ్గర కూడా పాలకపక్షం మాట ఎదిరించిన ఎంపీలను యిలా తన్నించి మీ దారికి తెచ్చుకోవాలి' అని ప్రత్యక్షరామాయణం ద్వారా కోచింగ్‌ యిచ్చారనీ..! - ఎమ్బీయస్‌ ప్రసాద్‌ (ఫిబ్రవరి 2014)

ఫిబ్రవరి 25 ఎమ్బీయస్‌ : రేపు టి-బిల్లుపై చర్చ జరిగేనా?

ముందే చెప్పేస్తున్నా - యీ వ్యాసం పూర్తిగా చదివినా మీకు జవాబు దొరకదు. నా బోటి వాడు రాసినది కాదు, మహామహా వాళ్లు రాసినది చదివినా మీకు ఆన్సరు దొరకదు. ఎందుకంటే ఏ మంత్రి ఏం చెప్తాడో, అది ఎంతవరకు నిజమో ఎవరికీ తెలియదు. ఇప్పటిదాకా నియంతలా (గట్టిగా మాట్లాడితే టిన్‌పాట్‌ డిక్టేటర్‌లా) వ్యవహరించిన జయరాం రమేష్‌ టీవీ ఛానెల్‌లో 'చర్చ జరగాల్సిందే' అనడం జోకా? లేక తప్పుదారి పట్టించే ప్రయత్నమా? బిల్లు మంగళవారం చర్చకు వస్తుంది అని అందరూ అంటూ వుంటే 'సోమవారమే వస్తుంది' అని షిండే ఒక అసందర్భపు వేదిక యైన మహారాష్ట్రలో చెప్పడం దేనికి? ఆరుగురు మంత్రులు ఆరు రకాలగా మాట్లాడి ప్రజలను కావాలని కన్‌ఫ్యూజ్‌ చేస్తున్నారు. ఇలాటి పరిస్థితుల్లో ఏ వ్యాఖ్యనుండి ఏం పిండుతాం? జ్యోతిష్కుడి నెవరినైనా అడుగుదామని చూసినా లాభం లేదు. ఎందుకంటే వాళ్లు - స్థల, కాల, స్వభావాలను లెక్కలోకి తీసుకోవాలని చెప్తారు. ఉదాహరణకి లగ్నంలో శుక్రుడు వుంటే తెల్లగా వుంటాడు అని పుస్తకంలో వుంది కదా అని చెప్పేయకూడదు. ఆ లెక్కన కశ్మీరులో వున్న ప్రతీవాడికీ లగ్నంలో శుక్రుడుండాలి. ఉండడుగా! ఆ సిద్ధాంతం మనలాటి వాళ్ల విషయంలో వర్తిస్తుందంతే. ఇప్పుడు పార్లమెంటు నడిపిస్తున్నది మ్లేచ్ఛులు, అప్రాచ్యులు. వారిని మన గ్రహాలు ఏమీ చేయలేవు. ఉపగ్రహాలుగా మారిపోయి చుట్టూ తిరుగుతాయంతే. అందువలన యీ విషయంలో తలపండిన జోస్యులు కూడా తలగోక్కోవలసిందే. పరిస్థితి యింత అనూహ్యంగా వుంది కాబట్టే జూదరులు పందాలమీద పందాలు కాస్తున్నారు.

నిజానికి చర్చ జరిగిందా లేదా అని పందెం వేద్దామనుకునేవారు మొదట బిల్లు ప్రవేశపెట్టబడిందా లేదా అన్నదానిపై పందాలు వేయాలి. ప్రవేశపెడితేనే కదా, చర్చకు వచ్చేది. ప్రవేశించింది అని కాంగ్రెసు అంటే, లేదు అని బిజెపి, యితర ప్రతిపక్షాలు అంటున్నాయి. ఇదంతా చూస్తూ వుంటే కన్యాశుల్కంలో గిరీశం పూటకూళ్లమ్మ పెళ్లి గురించి చెప్పినది గుర్తుకు వస్తుంది. ఆమె తప్పటడుగులు వేసే రోజుల్లో ఒక ముసలివగ్గుకి యిచ్చి పెళ్లి నిశ్చయించారు. పుస్తె కట్టబోతుండగానో, కట్టిన మరుక్షణంలోనో ఆ ముసలాడు పెళ్లి పీటల మీదనే చచ్చిపోయాడు. పెళ్లి అయినట్టా కాదా అన్న మీమాంస బయలుదేరింది. పుస్తె కట్టిన తర్వాత పోయాడు కాబట్టి, ఆమె అతనికి భార్య, మీరు మనోవర్తి యివ్వవలసినదే అని పిల్ల తండ్రి పెళ్లికొడుకు వారసులపై దావా తెచ్చాడు. పుస్తె కట్టకుండానే చనిపోయాడు కాబట్టి ఆమె అతని భార్య కాదు, మేము మనోవర్తి యివ్వనక్కరలేదు అని వాళ్లు వాదించారు. పురోహితుడికి లంచం యిచ్చి వాళ్లకు కావలసినట్టు చెప్పించుకున్నారు. దాంతో మనోవర్తి రాలేదు, పెళ్లి ఒకసారి అయిపోయిందని మాట పొక్కి ఎవరూ పెళ్లి చేసుకోలేదు. ఆమె పెద్దదయ్యాక జీవనాధారం కోసం ఒక పూటకూళ్ల యిల్లు (యీనాటి భాషలో 'మెస్‌') నడుపుతూండేది. తాను వితంతు వివాహం చేసుకుందా మనుకుంటున్నానని, నిన్నే చేసుకుంటానని చెప్పి ఆశ పెట్టి ఆమెను గిరీశం బుట్టలో పెట్టాడు. ఆమె యితని మాటలు నమ్మి, మోసపోయి శారీరక సంబంధం పెట్టుకోవడంతో బాటు తిండి పెడుతూ అవసరాలకు డబ్బు కూడా యిస్తోంది.

పూటకూళ్లమ్మలాగానే టి-బిల్లు కూడా స-నాథో, అ-నాథో తెలియకుండా పోయింది. ఆ బిల్లు మొదటినుండి తప్పటడుగులు వేసుకుంటూనే వచ్చింది. కాబినెట్‌ మీటింగుల్లో టేబుల్‌ ఐటంగా ప్రత్యక్షం కావడం దగ్గర్నుంచి అన్నీ అడ్డదారులే వెతుక్కుంది. రాష్ట్ర ఎసెంబ్లీలో భట్టి విక్రమార్క, శ్రీధర్‌బాబు కలిసి బిల్లు 'పెట్టేశాం పెట్టేశాం' అన్నారు. లేదులేదు అని సీమాంధ్రులు అన్నారు. ఔనుఔను అన్నారు టి-వాదులు. అప్పటికే పెద్ద ఉపన్యాసం తయారుచేసి పెట్టుకున్న కిరణ్‌ అది చదివే ఛాన్సు పోతుందేమోనని బిల్లు పెట్టినట్టే అని ఒప్పేసుకున్నారు. ఇప్పుడు పార్లమెంటులో సుష్మగారు ఉపన్యాసం రెడీగా పెట్టుకుని వుండరు. అందుకని నియమాలు, నిబంధనలు మాట్లాడుతున్నారు. 'ఎజెండాలో లేదు, మధ్యాహ్నం రెండు గంటలకు యిచ్చిన సప్లిమెంటరీ ఎజెండాలో రెండు గంటలకు ప్రవేశపెడతారని రాశారు. అలాటప్పుడు పన్నెండు గంటలకే బిల్లు ప్రవేశపెట్టామని ఎలా అంటారు?' అని పాయింటు లాగుతున్నారు. చూడబోతే ఆవిడకు కూడా రాజబర్బరీకుడు అండ్‌ గ్యాంగ్‌ చేతిలో 'ట్రీట్‌మెంట్‌' తప్పదనిపిస్తోంది. లోకసభలో రేణుకా చౌదరి వుండి వుంటే ఎంత బాగుండేది, సుష్మ పని పట్టేది కదా అని కమలనాథ్‌, షిండేలు వగచి వుంటారు. సుష్మతో బాటు యింకో ఎనిమిది ప్రతిపక్ష పార్టీ నాయకులు కూడా స్పీకరు వద్దకు వెళ్లి బిల్లు ప్రవేశంపై అభ్యంతరం తెలిపారు. రేపు స్పీకరు 'చర్చకై బిల్లు స్వీకరించాను' అనగానే 'అసలు బిల్లు ప్రవేశపెట్టందే ఎలా స్వీకరిస్తారు?' అంటూ వీళ్లందరూ ప్రశ్నిస్తారు. పూటకూళ్లమ్మ పెళ్లి విషయంలోలా పెట్టినట్టా కాదా అని చర్చిస్తూ కూర్చుంటే ఓ పూటో, రోజో గడిచిపోతుంది. వెనక్కి తగ్గితే కాంగ్రెసుకు, వారి నిలయవిధ్వంసకులకు అవమానం. 'ఒరేయ్‌ కెమెరాలు అటు ఆ కుర్ర ఎంపీ వైపు తిప్పండిరా' అని ఓ కేక పెట్టి వీళ్ల బెంచీల పైకి లంఘించవచ్చు.

ఎస్పీ, కమ్యూనిస్టు, తృణమూల్‌ వంటి పార్టీల నాయకులు దిట్టమైన వాళ్లు. వీధిపోరాటాల్లో ఆరితేరినవారు. సీమాంధ్ర కాంగ్రెసు ఎంపీలైతే వ్యాపారస్తులు, షోకుషోకుగా తిరిగేవాళ్లు. చిరంజీవి వున్నా ఫైట్‌ ఎంతవరకూ చేయగలరో ఆయనకే తెలియాలి. ''గగనం'' సినిమాలో ఒక సినిమాహీరోకు పక్క సీట్లో ఒక అభిమాని తగులుతాడు. హైజాకింగ్‌ జరిగినపుడు యీ హీరో ఏదో ఘనకార్యం చేస్తాడని అభిమాని చాలా ఆశ పెట్టుకుని, అదేమీ జరగకపోవడంతో నిరాశ చెంది హీరోని తిట్టిపోస్తాడు. మొన్న సీమాంధ్ర ఎంపీల దంపుడు కార్యక్రమం జరుగుతూండగా ఎంపీల్లో అలాటి అభిమాని ఎవడైనా చిరంజీవిగారికి తగులుకుని 'వెళ్లి రఫ్ఫాడించండి సార్‌,' అనో 'వాళ్ల బాక్సు బద్దలు కొట్టండి, మెగాస్టార్‌' అనో ఊదరగొట్టారో లేదో తెలియదు కానీ ఆ రోజుమాత్రం చిరంజీవి 'యాక్షన్‌ హీరో'గా లేరు. రియాక్షనైనా యిచ్చారో లేదో! సీమాంధ్ర ఎంపీలు చిరంజీవిని, మిరియాల జల్లురీను నమ్ముకునే బదులు ఎస్పీ, లెఫ్ట్‌, తృణమూల్‌ ఎంపీలతో టై-అప్‌ పెట్టుకుంటే మంచిది. సీమాంధ్ర కేంద్ర మంత్రులు ఇవాళ ఆడ్వాణీ యింటికి వెళ్లి ఏం మాట్లాడారో తెలియదు. మీ ఎంపీల్లో బలిష్టమైనవారిని మాకు ఏర్పాటు చేయండి అన్నారేమో! కేంద్రమంత్రులు ప్రతిపక్ష నాయకుడి యింటికి వెళ్లి బతిమాలుకునే పరిస్థితి తెచ్చిన కాంగ్రెసు అధిష్టానం తీరు ఏమని చెప్పాలి? వీళ్లు వెళ్లి ఏం అడుగుతారు? టి-బిల్లును చర్చకు పెట్టించండి అంటారా? లేక హైదరాబాదును యూటీ చేయడం వంటి మా డిమాండ్లు మా అధిష్టానం పట్టించుకోలేదు కాబట్టి మీరైనా పట్టించుకోండి అని బతిమాలి వుంటారా?

చిక్కేమిటంటే తెలంగాణ విషయంలో బిజెపి కూడా కాంగ్రెసు బాట పట్టింది. ఆడ్వాణీ, మోదీ, వెంకయ్యనాయుడు ఒక రీతిలో మాట్లాడతారు. సుష్మ, జైట్లీ మరో తీరులో మాట్లాడతారు. రాజనాథ్‌ సింగ్‌ ఏ తీరులో మాట్లాడుతున్నారో తెలియడం కష్టంగా వుంది. ఇంతకుముందు సీమాంధ్రపై ఆశలు లేని రోజుల్లో బిజెపి కున్న తెగింపు యిప్పుడు కనబడటం లేదు. కాస్త తెలివిగా వ్యవహరిస్తే టిడిపితో పొత్తు, సీమాంధ్రలో కాస్త పట్టు - దక్కుతాయి కదాని ఆలోచిస్తున్నారు. ఈ తటపటాయింపు వూహించని టి-బిజెపి నాయకులు బెంగ పెట్టుకున్నారు. తెరాస భాష వుపయోగిస్తూ వచ్చిన

విద్యాసాగరరావు, కిషన్‌ రెడ్డి వంటి నాయకులు యీ రాజీ ధోరణి తట్టుకోలేకపోతున్నారు. టి-బిల్లు పెట్టినట్టే భావించి, ఆమోదించేసి, చప్పట్లు కొట్టేయాలని వాళ్ల ఆతృత. దానివలన సీమాంధ్రలో బిజెపికి కలిగే నష్టం వాళ్లకు అనవసరం.

ఏ పార్టీలోనైనా సరే స్థానిక నాయకులతో యిదే చిక్కు. వాళ్లు ముక్కుదాటి చూడలేరు. స్థానికంగా చాలా బలంగా వున్నామనీ, ఎవరితో పొత్తు అక్కరలేకుండా సొంతంగా పోటీ చేస్తామనీ జాతీయనాయకత్వంతో వాదనకు దిగుతారు. పొత్తు అంటే కొన్ని సీట్లు భాగస్వామ్యపక్షాలకు యివ్వవలసి వస్తుంది. ఆ వాటాల్లో మన టిక్కెట్టుకు ఎసరు వస్తుందేమోనన్న భయం వారిది. 'మన కార్యక్రమాలు జనాల్లోకి తీసుకెళ్లమని మీకు చెప్పాం కదా. అవేమీ చేపట్టకుండా రాజధానిలోనే కూర్చున్నారు. ఇప్పుడు బలం పెరిగిందని మీ అంతట మీరు అనుకుంటే సరిపోయిందా?' అని జాతీయనాయకత్వం చివాట్లు వేసి వాళ్ల స్ట్రాటజీ వాళ్లు అమలు చేస్తారు.

సభ సజావుగా సాగితే టిబిల్లుకు మద్దతు యిస్తాం, సీమాంధ్రులకు న్యాయం చేయమంటాం, మేం చెప్పిన సవరణలు చేయమంటాం అని రాజనాథ్‌ సింగ్‌ అంటారు. టి-బిల్లు ప్రవేశపెట్టినట్టే అనుకోమని ఆయన సుష్మకు నచ్చచెప్పారనుకోండి. సభ సజావుగా సాగుతుందన్న నమ్మకం వుందా? సీమాంధ్ర మంత్రులు రాహుల్‌ గాంధీ మాటలకు లొంగి రేపు సభలో నోరు మూసుకుని తమ సీట్లలోనే కూర్చుంటే ఎల్లుండి ప్రజలకు నచ్చచెప్పుకోవడం కష్టమవుతుంది. సమైక్యంగా వుంచలేకపోతే పోయావు కానీ మన ప్రాంతానికి ఏం చేశావ్‌? అని అడుగుతారు. ఏం చేశామని చెప్పాలో వాళ్లకూ తెలియదు. ఎందుకంటే బిజెపి చెప్పిన ప్రకారం బిల్లులో సవరణలు జరిగాయి అని కాంగ్రెసు ఢిల్లీ నేతలు చెప్తున్నారు. వాళ్లు బయట చెప్పేది ఒకటి, చేసేది మరొకటి. అన్నీ నాటకాలే. వారం కితం ఓ సారి యిలాగే చెప్పి వెంకయ్య నాయుణ్ని బ్లఫ్‌ చేయబోతే 'పరిశీలిస్తాం' అంటే నిధులు యిచ్చినట్లు అయిందా? అని ఆయన నిలదీశాడు. అది జరిగిన తర్వాత యిక వీళ్లు సవరణలు ఎవరికీ చూపించడం మానేశారు. పార్లమెంటు చర్చలో అవన్నీ బయటకు వస్తాయన్న నమ్మకమూ లేదు. రైల్వే బజెట్‌, జనరల్‌ బజెట్‌ కూడా వాళ్లపాటికి వాళ్లు కాస్సేపు చదివేసి అయిపోయిందనిపించారు. ఇదీ అలాగే చేస్తారనుకోవాలి. బిల్లు ప్రవేశపెట్టిన తీరులోనే పార్లమెంటులో కూడా మూజువాణీ ఓటుతో మూడు నిమిషాల్లో తతంగం ముగించేస్తే, బిల్లులో ఏముందో ఎవరికీ తెలియదు.

ఈ సవరణల వలన సీమాంధ్రకు మాత్రమే నష్టం అని టి-వాదులు మురిసిపోకూడదు. హైదరాబాదుపై అజమాయిషీ అంతా కేంద్రం తన చేతిలో పెట్టుకుంటే ఆ ఉత్సాహమంతా నీరుకారి పోతుంది. తెలంగాణ వచ్చేశాక మళ్లీ కొట్లాడి ఆంక్షలు ఎత్తివేయించుకుంటాం అని యిప్పుడు అనుకోవచ్చు. అప్పుడు రాజెవరో? రంగడెవరో? మొన్నమొన్నటిదాకా తెలంగాణ అంటే ఆశ, దోశె, అప్పడం అంటూ కేంద్రనాయకులు ఉడికించలేదా? నెలంటే నెలా కాదు, వారమంటే వారమూ కాదు కాదు ఆటలాడలేదా? ఈ క్షణాన తెలంగాణ యిచ్చేస్తాం అని అడావుడి సాగుతోంది. ఇంతదూరం వచ్చినా ఇది కచ్చితంగా అయితీరుతుంది అని ఎవరూ చెప్పలేని స్థితి. కాంగ్రెసు కుట్రలు అలా అఘోరించాయి. ఇప్పుడు బిజెపికూడా వారితో చేరింది. ఇప్పుడు తెలంగాణ యివ్వకపోయినా ఫర్వాలేదు తప్పు ఎదుటివాళ్లపై నెట్టేయగలిగితే చాలు, అన్న మూడ్‌లో యిద్దరూ వున్నట్టు తోస్తూ వుంటుంది. నికరంగా యిది అని మనకు కూడా తెలిసేట్లా చేస్తే రాజకీయ నాయకుల ప్రగ్గె ఏముంది?

ఇరుప్రాంతాల వారినీ కూర్చోబెట్టి ఒప్పిస్తే విభజన చేయవచ్చని శ్రీకృష్ణ కమిటీ రిపోర్టు సెకండ్‌ బెస్ట్‌ సూచనగా చెప్పింది. విభజన భారాన్ని తన నెత్తిన వేసుకున్న కాంగ్రెసు పార్టీ తన పార్టీలోని యిరుప్రాంతాల నాయకులనైనా ఒక్కచోట కూర్చోబెట్టే ప్రయత్నమే చేయలేదు. తక్కిన పార్టీలూ డిటోడిటో. కాంగ్రెసు ఆ కనీస కసరత్తు చేసి వుంటే తక్కిన పార్టీలూ చేసి వుండేవి. అప్పుడు రెండు ప్రాంతాల ప్రజలు ఆకాంక్షలు తెలిసేవి, ఏ మేరకు దిగివస్తారో కూడా తెలిసేవి. అది చేయకుండా మా కిష్టం వచ్చినట్లు చేస్తాం అని కాంగ్రెసు బలప్రయోగం చేయడంతోనే యింత వ్యతిరేకత, ఏహ్యత కలుగుతోంది. సవ్యంగా చేసే బుద్ధి కాంగ్రెసుకు వుంటే రాజీ ప్రయత్నం చేసేది. ఒకరిపై మరొకర్ని ఉసికొల్పేది కాదు. ఇన్నాళ్లూ మాటలతో కుస్తీ చేయించింది. మొన్న భౌతికంగా కూడా కుస్తీ పట్టించింది. మొదటి ప్రపంచయుద్ధం తర్వాత విజేతలు తమకు అన్యాయం చేశారన్న కసితోనే జర్మనీ రెండవ ప్రపంచయుద్ధం తెచ్చిపెట్టి, యూరోప్‌లోని అన్ని దేశాల నాశనానికి కారణమైంది. తమ అభీష్టానికి వ్యతిరేకంగా తమ మధ్య ఇజ్రాయేలును సృష్టించి దానికి అన్నీ కట్టబెట్టారన్న ఉక్రోషంతోనే అరబ్‌ దేశాలు ఇజ్రాయేలుతో నిరంతరం పోరాడుతూనే వున్నాయి. ఏడు దశాబ్దాలవుతున్నా మధ్యప్రాచ్యం అగ్నిగుండం చల్లారలేదు. న్యాయంగా చేశామని అధినేతలు అనుకోగానే సరిపోదు, న్యాయం జరిగిందని ప్రజలకు కూడా తోచాలి. వారికి ఓపిగ్గా నచ్చచెప్పాలి. ఒక మైనారిటీ ప్రభుత్వం అడ్డువచ్చిన వారందరినీ సస్పెండ్‌ చేసేసి, తమకు తోచిన తీరులో నిర్ణయం తీసుకుని ప్రజల నెత్తిన రుద్దితే తప్పక వ్యతిరేకత వస్తుంది. అది ఎప్పుడు, ఏ రూపం తీసుకుంటుంది అన్నది యిప్పుడు చెప్పలేం.

'కాంగ్రెసు సరిగ్గా హేండిల్‌ చేయలేదు, కాబట్టి మేం బిల్లుకు మద్దతు యివ్వలేదు. అందర్నీ కూర్చోబెట్టి ఔననిపించి మేమే యిస్తాం' అని బిజెపి, 'మేం చేయగలిగినంతా చేశాం, బిజెపి యిచ్చిన మాట తప్పింది,' అని కాంగ్రెసు చెప్పుకుంటూ ఓటర్ల వద్దకు వెళ్లవచ్చు. బిజెపి మొత్తుకుంటున్నా కాంగ్రెసు బిల్లు పాస్‌ చేసే ప్రమాదం కూడా వుంది. మేం ఒప్పుకోం అని సుష్మా అంటూండగానే మీరా కుమార్‌ స్పీకరు సీటు విడిచి పారిపోవచ్చు. పాస్‌ అయిన బిల్లు చూసుకుంటే తర్వాత కేంద్రంలోకి అధికారంలోకి రాబోయే పార్టీ బిజెపి కానీ మరోటి కానీ అప్పుడు దీన్ని ఆమోదించాలో, సవరించాలో ఆలోచించవచ్చు. హైదరాబాదుపై అజమాయిషీ కేంద్రం చేతిలో పెడితే కేంద్రం దాన్ని వదులుకోదు. ఆర్‌ఎస్‌ఎస్‌-జనసంఘ్‌-బిజెపి వాళ్ల మౌలిక సిద్ధాంతం - 'యూనిటరీ ప్రభుత్వం'. కేంద్రం బలంగా వుండాలని వారి వాదన. రాష్ట్రంపై హక్కులు తమ చేతికి వస్తే వాళ్లు సవరించకపోవచ్చు. అదే విధంగా ఈ రోజు సీమాంధ్రులకు వ్యతిరేకంగా వున్న సవరణలను రాబోయే ప్రభుత్వం మారుస్తుందన్న గ్యారంటీ లేదు. అక్కడ ఏ ప్రభుత్వం వస్తుంది, అది కేంద్రంపై ఏ రకమైన ఒత్తిడి కలగచేస్తుంది అన్నదానిపై మొత్తం ఆధారపడి వుంటుంది.

అధికారపక్షం యిరువైపుల ఆటా తనే ఆడుతూ తన ఎంపీలను ప్రతిపక్షనాయకుల యిళ్ల చుట్టూ తిప్పుతోంది. ప్రస్తుతానికి సీమాంధ్రుల పట్ల కక్ష వహించినట్లు కనబడుతోంది. బిల్లు పూర్తి స్వరూపం చూశాక తెలంగాణను కూడా మోసం చేసిందా లేదా అన్నది స్పష్టమవుతుంది. నలుగురు కాంగ్రెసు నాయకులు కలిసి తెలుగువాళ్లతో, వారి భావితరాలతో చెడుగుడు ఆడేశారు. ప్రపంచంలో కల్లా పెద్ద ప్రజాస్వామ్యదేశం అని చెప్పుకునే భారతదేశంలో పార్లమెంటు గుడ్లప్పగించి చూస్తోంది. సుప్రీం కోర్టుకి 'సరైన సమయం' యింకా రాలేదు. ఆ బిల్లులో ఏముందో, ఎవరికి ఏ రకమైన మేలు లేదా కీడు చేస్తుందో అంతా అగోచరం, అయోమయం. ఇలాటి గందరగోళ బిల్లు పాస్‌ అవుతుందో లేదో యిప్పటిదాకా తెలియదు. అవదు అని కచ్చితంగా చెప్పనూ లేము. ఈ బిల్లు విషయంలో యీ రోజు చేస్తున్న దురాగతం భావి పార్లమెంటులకు ఆదర్శమౌతే అంతకంటె దురదృష్టం లేదు. ఈ దౌష్ట్యం తెలంగాణ ఆవిర్భావ సందర్భంగా జరగడం తెలుగువారి పట్ల అపచారం. (సమాప్తం) - ఎమ్బీయస్‌ ప్రసాద్‌ (ఫిబ్రవరి 2014)

ఫిబ్రవరి 27 ఎమ్బీయస్‌ : మన రాష్ట్రం బర్త్‌ డే కేక్‌ కంటె అన్యాయం

అయిపోయింది. విభజించేశారు. 2009 డిసెంబరు 9 నాడు సోనియా పుట్టినరోజు నాడు విభజన ప్రకటన రాగానే రాష్ట్రమంటే బర్త్‌ డే కేక్‌ అనుకున్నారా, యింత అడావుడిగా కోసిపారేయడానికి..? అని ఆశ్చర్యపడ్డాం, ఆగ్రహించాం. ఇప్పుడర్థమైంది మన రాష్ట్రపరిస్థితి అంతకంటె ఘోరమని. బర్త్‌ డే కేక్‌ కట్‌ చేసినవారు ముందో ముక్క కట్‌ చేసి పక్కనున్నవాళ్ల నోట్లో పెడతారు, వాళ్లు యింకో ముక్క చేతిలోకి తీసుకుని బర్త్‌డే జరుపుకునేవారి నోట్లో పెడతారు. ఆ తర్వాత తక్కిన ముక్కలు సమానంగా కట్‌ చేసి వచ్చినవాళ్లందరికీ పంచుతారు. పుట్టినరోజు చేసుకునేవారే పెద్ద ముక్క వుంచేసుకోరు. ఇక్కడ తెలంగాణ అమ్మ సోనియా కట్‌ చేసి సుష్మ నోట్లో పెట్టింది, చిన్నమ్మ సుష్మ సోనియా నోట్లో పెట్టింది. ఇక తెలంగాణ మనదే అనుకుంటూ యిద్దరూ ఖుష్‌. మిగిలిన ముక్కలైనా చుట్టూ చొంగ కార్చుకుంటున్న తెలుగువాళ్లకు సమానంగా పంచాలి కదా. అది జరగలేదు. పెద్దముక్క వాళ్లే వుంచేసుకున్నారు - అంటే పెద్దమ్మో, చిన్నమ్మో - కేంద్రంలోకి ఎవరు వస్తే వాళ్లన్నమాట! హైదరాబాదుపై పదేళ్ల ఆధిపత్యం, నదీజలాలపై ఆధిపత్యం, ఉద్యోగుల వివాదాలపై ఆధిపత్యం, రెండు రాష్ట్రాలనూ కేంద్రం పంపించే ఒక్క గవర్నరు చేత పాలించే సౌలభ్యం - అన్నీ కేంద్రానివే! రాజధాని కానీయండి, నదుల బోర్డు కానీయండి - ఉమ్మడి జాబితాలో పెట్టిన ప్రతీదాని విషయంలో పేచీలు రాకతప్పవు. వాటి పరిష్కారానికి రెండు రాష్ట్రాల ముఖ్యమంత్రులూ కేంద్రానికి పరుగులు పెట్టాల్సిందే.

సీమాంధ్ర ప్యాకేజీలో గొప్పగా చూపిస్తున్న పోలవరం ఎప్పణ్నుంచో వున్నదే. ఈ రోజు విభజన ప్యాకేజీలో దాన్ని చూపించి మాయ చేయడమే కాదు, అదంతా కేంద్రం తన చేతిలోకి తీసేసుకుంది. చిన్న చిన్న కాంట్రాక్టుల దగ్గర్నుంచి ఢిల్లీలోనే తేలతాయి. రాష్ట్రంలో అవినీతి జరుగుతుంది, కేంద్రంలో అయితే జరగదని ఏమీ లేదు. సంబంధిత మంత్రి బట్టి, పాలకుల బట్టి అంతా వుంటుంది. స్థానికులకైతే కాస్త అక్కర వుంటుందని ఆశించవచ్చు. బయటివాడి నుండి అలాటి ఆశలు పెట్టుకోలేం. చివరకి ఏది ఎలా పరిణమిస్తుందో వేచి చూడాలి. హైదరాబాదులో ముఖ్యమైన విషయానికి క్లియరెన్సు రావాలంటే ఢిల్లీకి వెళ్లే పరిస్థితి వస్తుందని నా అనుమానం. సీమాంధ్ర రాష్ట్రం గతి యింకా ఘోరం. రాజధాని ఎక్కడ అనే విషయం తేల్చుకునే క్రమంలో ఆర్నెల్లపాటు జుట్టూజుట్టూ పట్టుకుని కోర్టుల చుట్టూ తిరుగుతాయి. ఆర్నెల్లు ఏడాది అయినా, ఆరేళ్లయినా ఆశ్చర్యం లేదు. రాయలసీమ, కోస్తా, తీరాంధ్ర నాయకులు ఒకరిపై మరొకరు దుమ్మెత్తి పోసుకుంటారు. రాజధాని మా దగ్గర కావాలంటే మా దగ్గర కావాలని ఢిల్లీలో లాబీయింగులు చేసి వాళ్ల కాళ్లమీద పడతారు. ఐఐటి, ఐఐఎమ్‌ పెడతాం అన్నారో, పెట్టాలా వద్దా అని పరిశీలిస్తాం అన్నారో స్పష్టంగా తెలియటం లేదు. గట్టిగా పరిశీలించి ఎక్కడో అక్కడ పెట్టండి మహాప్రభో అని కొన్నాళ్లూ, శాంక్షన్‌ చేశారు కదా అది మా జిల్లాలో పెట్టండి అని ఇంకొన్నాళ్లూ తిరుగుతారు. ఆ తర్వాత మా జిల్లాలో పెట్టకపోతే పోయారు కానీ, నా రాజకీయప్రత్యర్థి జిల్లాలో మాత్రం పెట్టకండి, లేకపోతే వాడికి అనవసరంగా పేరు వచ్చేస్తుంది అని మరి కొన్నాళ్లూ తిరుగుతారు. చూడబోతే ఢిల్లీ-హైదరాబాదు ట్రావెల్‌ ఏజన్సీ, ఢిల్లీలో గుంటూరు మెస్‌ పెట్టుకున్నవాళ్లకి మంచి భవిష్యత్తు వున్నట్టు తోస్తోంది. గుంటూరు మెస్‌ ఎందుకంటే ఎపి భవన్‌ తెలంగాణకు రావాలని కెసియార్‌ పట్టుబడుతున్నారు. కాదు మాకే అని సీమాంధ్రులు ఎవరూ అనకపోయినా ఆయన పదేపదే చెప్పారు. ఇప్పుడు పోగొట్టుకున్నవాటితో పోలిస్తే ఎపి భవన్‌ ఓ లెక్కా అనుకుని సీమాంధ్రులు దాని గురించి పట్టించుకోరు. ఢిల్లీలో అలాటి భవనం కట్టుకునే స్తోమత సీమాంధ్రకు యీ దశాబ్దంలో రాదు, పై దశాబ్దం మాట చెప్పలేం. అప్పటిదాకా గుంటూరు మెస్సులే గతి.

పదేళ్లపాటు రాష్ట్రం పాలిస్తే ఏం, కేంద్రం పాలిస్తే ఏం అనుకోవచ్చు కానీ ప్రస్తుత రాజకీయ పరిస్థితుల్లో రాష్ట్రంలోనూ, కేంద్రంలోనూ సుస్థిరప్రభుత్వాలు ఏర్పడే అవకాశాలు తక్కువ. తెలంగాణలో తెరాస-కాంగ్రెసు సంకీర్ణ ప్రభుత్వం కొంతవరకు సుస్థిరత తేవచ్చేమో కానీ సీమాంధ్రలో ఎవరికి రాజ్యం దక్కుతుందో యిప్పటికి చెప్పలేం. ఇక కేంద్రంలో కొద్దిపాటి మొగ్గుతో ఎన్‌డిఏ ప్రభుత్వం ఏర్పడవచ్చు కానీ ఎన్నాళ్లు నిలబడుతుందో తెలియదు. ప్రాంతీయపార్టీల డిమాండ్లు, మోదీ వ్యవహారశైలి .. యిలా అనేక అంశాలపై దాని మనుగడ ఆధారపడి వుంటుంది. అస్థిర కేంద్రప్రభుత్వం చేతిలో మన భవిష్యత్తు వుండబోతోంది. బిజెపి ఏర్పరచిన మూడు రాష్ట్రాల రాజధానులు యిప్పటిదాకా సవ్యంగా ఏర్పడలేదు. వారికి నిధుల గురించి హామీలు దక్కాయి తప్ప నిధులు దక్కలేదు. రాయపూరులో కాంట్రాక్టులు చేపట్టిన ముగ్గురు తెలుగువాళ్లు నాకు తెలుసు. పని పూర్తయ్యాక ప్రభుత్వం డబ్బు లేదని చేతులెత్తేసింది. వీళ్లకు కోట్లలో నష్టం వచ్చింది. ఇప్పుడు సీమాంధ్రలో కాంట్రాక్టులంటే వాళ్లు సాహసించరు. ప్రభుత్వం ప్రతిష్టాత్మకంగా చేపట్టిన పథకాలకే డబ్బు లేక కాస్త కాస్త విదిలిస్తారు. మూడేళ్ల క్రితం రైల్వే బజెట్‌లో ఆమోదించిన కొత్త లైన్లకు మోక్షం వుండదు. అలాటప్పుడు కొత్త రాష్ట్రానికి కొత్త రాజధానికి వేల కోట్లు గుమ్మరించడానికి ఎవరికి కుదురుతుంది? ఎవరికి మనసు వస్తుంది? రాజకీయంగా ప్రయోజనం లేని పక్షంలో విదల్చడం మరీ సందేహాస్పదం.

బాధ్యత లేకపోయినా హక్కులు మాత్రం కేంద్రం గుంజేసుకుంది. అది కూడా ఘోరమైన క్రీడలో! తలుపులు మూసేసి, కెమెరాలు ఆర్పేసి, గొంతులు నొక్కేసి, సంబంధిత వ్యక్తులను తరిమేసి, రెండు ప్రధానపక్షాలు కూడబలుక్కుని ప్రజస్వామ్యంపై చేసిన రాక్షసరతి కారణంగా కొత్త రాష్ట్రం ఏర్పడుతుంది. వార్‌ బేబీ (శత్రుసైన్యం చేతిలో బలాత్కారానికి గురైన మహిళలకు పుట్టినవారు)ల ప్రవర్తన అసహజంగా వుంటుంది. తెలంగాణ పునాది సరిగ్గా పడటం లేదు. దీని గురించి అనేక చర్చలు జరిగాయని షిండే వంటి అబద్ధాలకోరులు లోకాన్ని బుకాయిస్తున్నారు. ఒకే పార్టీకి చెందిన యిరుప్రాంతాల మధ్య కూడా చర్చలు జరగలేదు. అందరూ ఎవరికి తోచినది వాళ్లు చెప్పుకుని రావడమే జరిగింది తప్ప యిరువురు భాగస్వాములకు మధ్య జరిగే పాటి సంభాషణ కూడా జరగలేదు. కాంగ్రెసుతో సహా ఏ పార్టీ దానికి ఉద్యమించలేదు. ఈ రోజు ఏకపక్షంగా, అన్యాయంగా, అడ్డగోలు రీతిలో రాష్ట్రాన్ని విభజించి పారేశారు. ఇక మన చావు మనం చావాలి. ఎలా ఛస్తామో, ఎలా బతుకుతామో దేవుడి కెరుక. ఇకపై వ్యాసాల్లో 'మన రాష్ట్రం' అని రాయడానికి వీలుండదు. ఎందుకంటే యివి రెండు రాష్ట్రాల తెలుగువాళ్లు చదువుతారు. 'మన' అంటే ఏ రాష్ట్రం? సీమాంధ్రానా? తెలంగాణాయా? అని అడుగుతారు.

చివరగా - సీమాంధ్రులకు కూడా మేలు చేశాం అని చెప్పుకుంటున్న ఢిల్లీ నాయకులు అదెలాగో చెప్పుకోలేక పోతున్నారు. ఈ మొత్తం ప్రాసెస్‌లో సీమాంధ్రులకు ఒనగూడిన లాభం ఏమిటో నాకు తోచింది - తెలంగాణలో వున్నవాళ్లందరూ వాళ్ల వాహనాల రిజిస్ట్రేషన్‌ - 'టిజి' ట్యాగ్‌తో మార్పించుకోవాలి. కానీ సీమాంధ్ర పేరు 'ఆంధ్రప్రదేశ్‌' గానే వుండబోతోంది కాబట్టి వాళ్లు మార్పించుకోనక్కరలేదు! - ఎమ్బీయస్‌ ప్రసాద్‌ (ఫిబ్రవరి 2014)

ఫిబ్రవరి 28-29 వీక్లీకై ఎమ్బీయస్‌ : చిరంజీవి ఓవరాక్షన్‌

విభజన బిల్లు లోకసభలో పాస్‌ కాగానే చిరంజీవి కిరణ్‌పై విరుచుకుపడ్డారు. పాస్‌ చేసినది - సోనియా ప్లస్‌ సుష్మా. తెలంగాణలో విగ్రహాలు యిద్దరివీ వెలుస్తాయో లేదో తెలియదు కానీ, సీమాంధ్రలో దిష్టిబొమ్మలు మాత్రం యిద్దరివీ తగలబడతాయి. సమైక్యవాదాన్ని బొంద పెట్టినది వాళ్లిద్దరూ. చిరంజీవి నికార్సయిన సమైక్యవాది అయితే, తెరమీద కనబరిచే హీరోయిజంలో వందో వంతు ఒంట్లో వుంటే సోనియాను తిట్టాలి. కనీసం తప్పుపట్టాలి. అధమపక్షం అన్యాయం చేసిందని వాపోవాలి. అబ్బే అదేమీ చేయలేదు - కిరణ్‌ను తిట్టాడు. మధ్యలో కిరణ్‌ ఏం చేశాడట? అతని పరమశత్రువులు చేయగల అతి తీవ్ర ఆరోపణ ఏమిటంటే - 'అతను సోనియా చెప్పినట్లు ఆడి విభజనకు దారి సుగమం చేశాడు' అని. అలాటప్పుడు కిరణ్‌ చేష్టలకు సోనియాను తప్పుపట్టాలి కదా! చిరంజీవి సోనియాను నిందించకుండా కిరణ్‌ను తిట్టడమేమిటి, అర్థంపర్థం లేకుండా!

చిరంజీవి అంటున్నదేమిటి - రాష్ట్రాన్ని సమైక్యంగా వుంచుతానని కిరణ్‌ హామీ యిచ్చాడట, అది నమ్మేసి యీయన కాళ్లు చాపుకుని కూర్చున్నాడట. తీరా చూస్తే విభజన జరిగిపోయిందట! అసలు అంత హామీ యివ్వడానికి కిరణ్‌ ఎవరు అని ఆలోచించవద్దా? దేశప్రధానే సోనియా కూర్చోమంటే కూర్చుంటున్నాడు, నిలబడమంటే నిలబడుతున్నాడు. 28 రాష్ట్రాల ముఖ్యమంత్రుల్లో ఒక ముఖ్యమంత్రి - కిరణ్‌! తక్కిన ముఖ్యమంత్రుల మాట ఏమో కానీ యీ ముఖ్యమంత్రి మాట ఉప ముఖ్యమంత్రితో సహా సహం కాబినెట్‌ వినదు. పిసిసి అధ్యక్షుడు యీయనను దింపేసి ఎప్పుడు గద్దె నెక్కుదామా అని చూస్తున్నాడు. అసలు యీయన రావడమే సర్‌ప్రైజ్‌ కాండిడేట్‌గా వచ్చాడు. ఈయన సిఎం ఏమిటి నాన్సెన్స్‌ అని జగన్‌ పార్టీలోంచి బయటకు వెళ్లి కాంగ్రెసును బలహీనపరిచాడు. చాలామంది మంత్రులు చాలా నెలలపాటు సెక్రటేరియట్‌కే రాలేదు. ఈయన ఎవరిమీదా యాక్షన్‌ తీసుకోలేకపోయాడు. డిఎల్‌, శంకర్రావు లాటి వాళ్లు యిష్టం వచ్చినట్లు మాట్లాడినా వాళ్లపై చర్య తీసుకోవడానికి ఏళ్లూ పూళ్లూ పట్టింది. హై కమాండ్‌ అంతగా చేతులు కట్టేసింది. అనేక నియామకాల్లో కూడా కిరణ్‌ మాట చెల్లలేదు. తెలంగాణ విషయంలో యీయన యిచ్చిన పవర్‌ పాయింటు ప్రెజంటేషన్‌ పక్కన పడేసి డిప్యూటీ సిఎం పాయింటులోనే 'పవర్‌' చూసింది హై కమాండ్‌.

ఈయన ఏడ్చిమొత్తుకున్నా హై కమాండ్‌ జులై 30 ప్రకటన వెలువరించింది. అప్పణ్నుంచి యిద్దరికీ చెడింది. నెలల తరబడి కిరణ్‌ను ఢిల్లీ పిలవడం మానేశారు. తక్కినవాళ్లే వెళ్లి సోనియాతో స్వేచ్ఛగా మాట్లాడి వస్తున్నారు. పాతబస్తీకి పరిమితమైన్‌ మజ్లిస్‌ నాయకులకు యిచ్చిన ప్రాధాన్యత కూడా కిరణ్‌కు యివ్వలేదు సోనియా. కాబినెట్‌లో సహచర మంత్రులందరూ కిరణ్‌ను ఖాతరు చేయమని చెప్తున్నా, అవినీతి ఆరోపణలు చేస్తున్నా సోనియా అదుపు చేయలేదు. పొత్తు లేక విలీనం చేసుకుందామనుకుంటున్న తెరాస నాయకులు తెగబడి అమ్మాఆలీ బూతులు తిడుతున్నా, వారిని వారించలేదు. దిగ్విజయ్‌ సింగ్‌ మరీ ఆట లాడుకున్నాడు. బిల్లు రెండుసార్లు వస్తుందని బ్లఫ్‌ చేసి కిరణ్‌ను బోల్తా కొట్టించాడు. అది నమ్మి దాని ప్రకారం ప్రకటన చేసి నాలిక కరచుకోవడం వలన కిరణ్‌ యిమేజి మరింత దిగజారింది. బిల్లు ఎలా తయారవుతోందో, దాని టైమ్‌ టేబుల్‌ ఏమిటో సిఎంకు ఏమీ తెలియకుండా చేశారు. అన్నీ సర్‌ప్రైజ్‌లే. చివరకు అసలు బిల్లు బదులు, డ్రాఫ్టు బిల్లు పంపించి, మీ అసెంబ్లీ మొహానికి యిది చాల్లే అన్నారు. దీనితో బాటు వుండవలసిన ఆర్థికసమాచారం వగైరా యివ్వండి అంటే అవన్నీ మేం చూసుకుంటాం, మీకు అనవసరం అని తీసిపారేశారు. చివరకు డిప్యూటీ స్పీకరు, శాసనసభా వ్యవహారాల మంత్రి కలిసి బిల్లు ప్రవేశపెట్టేశాం అని బుకాయించేశారు. వారిని సిఎం ఏమీ చేయలేకపోయాడు.

కిరణ్‌ ఏం చెప్పాడు? ఆశ కోల్పోకుండా చివరిదాకా పోరాడతానన్నాడు. (లాస్ట్‌ బాల్‌ సామెత చెప్పినందుకు కూడా కొందరు సీమాంధ్ర కాంగ్రెసు నాయకులు తప్పుపడుతున్నారిప్పుడు - పవిత్రమైన రాజకీయాలను క్రికెట్‌ స్థాయికి దిగజార్చాడట) రాష్ట్రం విడిపోయే రోజు వచ్చినపుడు తను పదవిలో వుండనన్నాడు. అధిష్టానానికి ఎంత మొత్తుకున్నా లాభం లేకుండా వుందన్నాడు. కలిసి పోరాడి మన అసమ్మతిని గట్టిగా తెలుపుదామని సూచిస్తూ వచ్చాడు. స్టార్‌ బ్యాట్స్‌మన్‌, బ్రహ్మాస్త్రం వంటి మాటలు పక్కవాయిద్యంవాళ్లు అన్నారు. కిరణ్‌ ఎప్పుడూ సంయమనంతోనే మాట్లాడాడు. తెలంగాణకే ఎక్కువ నష్టమని గణాంకాలు యిస్తూ వాళ్లని కూడా కన్విన్స్‌ చేయడానికి చూశాడు. జులై 30 తర్వాత కాంగ్రెసు అధిష్టానం దూకుడు, రెండు నెలల పాటు సీమాంధ్ర మొత్తం రగిలినా వాళ్లు పట్టించుకోకపోవడం... యివన్నీ చూస్తే అధిష్టానం ఏం చేయదలచుకుందో అందరికీ అర్థమైంది. సమయం దాటి పోయిందనీ తెలిసింది. సరైన సమయంలో మౌనం పాటించినందుకు ప్రాయశ్చిత్తంగా యిప్పుడైనా పోరాటం చేయాలని నిశ్చయించుకుని సీమాంధ్రులు ఉద్యమించారు. ఇదంతా మన కంటికి కనబడుతూనే వుంది. కిరణ్‌ సర్వశక్తిమంతుడనీ, ఆయన విభజన ఆపేస్తానని చెపితే ఆగిపోతుందనీ మనం ఎవరైనా అనుకున్నామా? చిరంజీవిగారు అనుకున్నారట, అలా అనేసుకుని చిరంజీవిగారు మోసపోయారట. అది మనం నమ్మాలట.

మరి కిరణ్‌ సమైక్యంగా వుంటుందని చెపితే నమ్మిన పెద్దమనిషి 'హైదరాబాదు యూటీ చేయమని' వెళ్లి ఎందుకడిగాడట? విభజన జరిగితేనే కద, యూటీ మాట వచ్చేది. దాని అర్థం కిరణ్‌ సమైక్యం అన్నా ఆ మాటలు నమ్మకుండా విభజన జరిగితీరుతుంది అని చిరంజీవి అనుకుని యూటీ కోసం పట్టుబట్టాడన్నమాట! ఇప్పుడు నేను కిరణ్‌ను నమ్మి మోసపోయాను అనడమేమిటి? అంత నమ్మకం వున్నవాడు సోనియా చుట్టూ తిరగడం దేనికి? కిరణ్‌ చుట్టూ తిరిగితే సరిపోయేది కదా. అయినా కిరణ్‌ కంటె చిరంజీవే ఢిల్లీ నాయకులను పూసుకు తిరిగారు. వాళ్ల మనసు ఆయనకే తెలియాలి. జులై 30 ప్రకటన వచ్చిన తర్వాత సీమాంధ్ర కాంగ్రెసు ఎంపీలు అధిష్టానం వద్ద మొత్తుకుంటే 'అదేమిటి, మీ మంత్రులకు ఎప్పుడో చెప్పాంగా' అన్నారు వాళ్లు. అంటే వాళ్లు కాన్ఫిడెన్సులోకి తీసుకున్న మంత్రుల్లో చిరంజీవికూడా వున్నారన్నమాటేగా. అప్పణ్నుంచి యిప్పటిదాకా ఆయన చేసినదేమిటి? సీమాంధ్రకు అన్యాయం చేసిన వారిలో సీమాంధ్ర కేంద్రమంత్రులదే పెద్ద పాత్ర అని లోకవిదితమై పోయింది. కావూరి, పళ్లంరాజు, పురంధరేశ్వరి, కిశ్‌రో చంద్రదేవ్‌, పనబాక లక్ష్మి.. అందరూ నిందితులే. వీళ్లకు అధిష్టానం తప్ప ప్రజలకు కనబడటం లేదు. ఆ లిస్టులో చిరంజీవి కూడా వున్నారు.

విభజన తర్వాత పురంధరేశ్వరి రాజీనామా చేశారు. చిరంజీవి అది కూడా చేయకుండా పదవి పట్టుకుని వేళ్లాడుతున్నారు. పైగా కాంగ్రెసు పార్టీ విడిచినందుకు కిరణ్‌ను తప్పుపడుతున్నారు. పాలు తాగిన తల్లి రొమ్ము గుద్దినట్టుట! తండ్రి కాలం నుండి కాంగ్రెసు పార్టీలో మునిగి తేలిన కిరణ్‌ తన పార్టీ పోకడతో విసుగెత్తి పార్టీ విడిచి వెళుతూ కూడా కాంగ్రెసుకు కృతజ్ఞతలు చెపుతూ, యీ విషయంలో మాత్రమే తప్పుపడుతూ హుందాగా వెళ్లారు. నిన్నకాక మొన్న పార్టీలో చేరిన చిరంజీవికి కాంగ్రెసుపై యింత వల్లమాలిన ప్రేమ ఎందుకో! విశ్వాసఘాతుకత్వం గురించి మాట్లాడే అర్హత ఆయనకుందా? కాంగ్రెసును చెడతిట్టి, కాంగ్రెసుకు ప్రత్యామ్నాయంగా నిలబడతానని ఆశలు కల్పించి, ఓట్లు వేయించుకుని వాళ్లందరినీ నిట్టనిలువునా ముంచి, పదవుల కోసం పార్టీ మొత్తాన్ని కాంగ్రెసులో కలిపేసిన చిరంజీవికి ఆనాడు ప్రజల రొమ్ము గుద్దినట్టు తోచలేదా? దమ్ముంటే కాంగ్రెసు టిక్కెట్టుపై, వాళ్ల మ్యానిఫెస్టో చూపించి, మళ్లీ గెలిచి అప్పుడు పార్టీలోకి వెళ్లాల్సింది. 2009లో తన సొంత జిల్లాలో, పూర్వప్రఖ్యాతి లేని ఒక మహిళ చేతిలో ఓడిపోయారు. కాంగ్రెసులో చేరాక లోకసభ సీటుకి పోటీ చేసే ధైర్యం చేయలేక పార్లమెంటుకి రాజ్యసభ ద్వారా దొడ్డిదారి ప్రవేశం చేశారు. తను ఖాళీ చేసిన తిరుపతి ఎసెంబ్లీ స్థానాన్ని కూడా గెలిపించుకోలేక పోయారంటేనే తెలిసింది - ఆయనకు ప్రజల్లో వున్న పరపతి ఎంతో! ఆయన ప్రచారం చేసిన ప్రతీ రాష్ట్రంలోను కాంగ్రెసు ఓడిపోయింది. ప్రజాభిప్రాయం ఆయనకు ఎంత వ్యతిరేకంగా వుందో తెలియటం లేదు. డొక్కావారు కిరణ్‌ పోతే ఎంత చిరంజీవి వున్నాడుగా అంటే విని కిరణ్‌ కంటె నేను గొప్ప అనుకోకూడదు.

2009 ఎన్నికలలో యీయన సామాజిక తెలంగాణ అనే నినాదం ఎత్తుకున్నాడు. డిసెంబరు 9 ప్రకటన తర్వాత దాన్ని గంగలో కలిపేసి సమైక్యనినాదం ఎత్తుకున్నాడు. ఆ తర్వాత దాన్నీ గంగలో కలిపేసి సోనియా ఏం చెపితే అదే అనసాగాడు. ఇప్పుడు విభజన చేయాలి, హైదరాబాదు యుటీ చేయాలి అని దంపుళ్లపాట మొదలుపెట్టాడు. యూటీ చేయం ఫో అని సోనియా చెప్తే ఏం చేశాడు? కిరణ్‌లా నిరసన తెలుపుతూ రాజీనామా చేశాడా? లేదే! పైగా తన అనుంగు సహచరుడు రామచంద్రయ్య చేత కిరణ్‌ను తిట్టిస్తున్నాడు.బొత్స, రామచంద్రయ్య, డొక్కా అందరూ కలిసి కిరణ్‌పై సెటైర్లు వేస్తున్నారు. ఇప్పుడు రాజీనామా చేస్తే ఏముంది, అప్పుడే చేయాల్సింది అని. ఆయన ఎప్పటికో అప్పటికి చేశాడు. వీళ్లు యిప్పటికైనా చేశారా? లేదే! సీమాంధ్రకు యింత అన్యాయం జరుగుతున్నా, అదేమి పట్టనట్టు తమ స్వప్రయోజనాల కోసం గోతికాడ నక్కల్లా కాసుకుని కూర్చున్నారు. అసెంబ్లీలో కిరణ్‌ ఉపన్యాసం యిస్తూ వుంటే 'విభజన వలన నష్టం ఏమిటో కిరణ్‌ యిప్పుడు చెప్తున్నాడేమిటి? ఇవన్నీ అప్పుడే హై కమాండ్‌కు చెప్పాల్సింది' అన్నారు టి-వాదులు. వాళ్లు ప్రజంటేషన్‌ యిమ్మన్నప్పుడు చెప్పాడని అందరికీ తెలుసు. ప్రెస్‌కు కూడా రిలీజ్‌ చేశారు. అయినా యీయన చెప్పడానికి ముందే శ్రీకృష్ణ కమిటీ స్పష్టంగా చెప్పింది. సోనియా ముఠా వినదలచుకోనప్పుడు ఎవరు మాత్రం ఏం చేస్తారు? పోనీ కిరణ్‌ సమైక్యవాదం మాట వదిలేయండి, సీమాంధ్ర మంత్రులు ఓ మెట్టు దిగి 'విభజనకు ఒప్పుకుంటాం కానీ సీమాంధ్రకు ఫలానా ఫలానా చేయండి' అని అడిగితే అవి మాత్రం విన్నారా? అందువలన కిరణ్‌ చెప్పకపోవడం వలననే విభజన యిలా జరిగిందన్నది అర్థరహితం.

జులై 30 న చేసి వుంటే ఏం జరిగేది? రాష్ట్రంలో అధికాంశం ప్రజలు విభజన వ్యతిరేకిస్తున్నారన్న విషయం చరిత్రలో రికార్డయ్యేదా? ఎన్‌జిఓల సమ్మె కానీ, సీమాంధ్రలో నిరసన కార్యక్రమాలు కానీ విధ్వంసం లేకుండా, పోలీసుల తీవ్రచర్యలు లేకుండా ప్రజాస్వామ్య పద్ధతిలో జరిగాయంటే దానికి కారణం - కిరణ్‌కు ఆ ఉద్యమం పట్ల వున్న సానుభూతి వలననే! కిరణ్‌ అప్పుడే దిగిపోయి వుంటే రాజ్యాంగసంక్షోభం వచ్చి వుండేది కాదు. మరొకర్ని కూర్చోబెట్టి వుండేవారు. ఇప్పటి పదవి రెండు, మూడు నెలలు మాత్రమే అని తెలిసినా నలుగురు సీమాంధ్ర నాయకులు గవర్నరు దగ్గర క్యూ కట్టారు. తెలంగాణ నాయకులు పధ్నాలుగు మంది కడతారు. ఏడు నెలల క్రితం అంటే యింతకు రెట్టింపు మంది తయారయ్యేవారు. 'మాకు సిఎం పదవి యిస్తే సీమాంధ్రులను కుక్కిన పేనుల్లా పడి వుండేట్లు చేస్తాం' అని ఢిల్లీకి హామీ యిచ్చి దాన్ని అమలు చేసి వుండేవారు. వారు ఉద్యమం పట్ల కిరణ్‌ అంత సానుభూతితో వ్యవహరించాలని ఏముంది? అసెంబ్లీకి బిల్లు వచ్చిన తర్వాత వైకాపా ఒక గేమ్‌ ఆడింది, టిడిపి మరో గేమ్‌ ఆడింది. తెలంగాణవాదులంతా కలిసి యింకో గేమ్‌ ఆడారు. అన్ని రకాలూ అయ్యాక 'పంపినది బిల్లు కాదు, డ్రాఫ్టు బిల్లు' అని బయటపెట్టినది కిరణే కదా. ఇంకో సిఎం అయితే దాన్ని హైలైట్‌ చేసేవాడు కాదు. అంతేకాదు, బిల్లును తిరస్కరించి పంపే పరిస్థితి తెచ్చేవాడు కాదు.

ఏం చేసినా ఏం లాభం, పార్లమెంటులో ఏం చేద్దామనుకుంటే అదే చేశారు కదా అనవచ్చు. ఇలా మొత్తమంతా అడ్డగోలుగా జరిగింది అనే విషయాన్ని లోకం గమనించేట్లు చేస్తే దాని వలన ఎంతో కొంత ప్రభావం వుండి తీరుతుంది. జాతీయ మీడియాను ఎవరు మేనేజ్‌ చేస్తున్నారో తెలియదు కానీ విభజనను పెద్దగా వాళ్లు పట్టించుకోలేదు. సిఎం పదవిలో వుండి కిరణ్‌ ఢిల్లీలో మౌనదీక్ష చేయడంతో అప్పుడు జాతీయ మీడియాలో వార్త అయింది. రాజీనామా చేయడం కూడా ప్రభావం కలిగించింది. ఈ రోజు బిజెపి రాజ్యసభలో సవరణల కోసం పట్టుబడుతోందంటే దానికి మూలం - సమైక్య ఉద్యమానికి కిరణ్‌ ప్రాచుర్యం కలిగించడం! అడ్డగోలుగా జరుగుతోంది బాబోయ్‌ అని అన్ని వేదికలపై గగ్గోలు పెట్టడం వలననే సీమాంధ్ర ప్రయోజనాల గురించి కాస్తయినా చర్చ జరుగుతోంది. అంతిమంగా సుప్రీం కోర్టు తన తీర్పు యిచ్చేటప్పుడు యివన్నీ పరిగణనలోకి తీసుకుంటుంది. వాటికి మనం యిచ్చేటంత వెయిటేజి యిస్తుందా లేదా అన్నది వేరే విషయం. కానీ నోరు మూసుకుని కూర్చుంటే ఏమీ జరిగి వుండేది కాదు. సమైక్యం కోసం చిరంజీవి తను ఏదైనా కృషి చేసి వుంటే చెప్పుకోవచ్చు. అభ్యంతరం లేదు. రాజ్యసభలో కెవిపి నిలబడ్డట్టుగా ఫ్లెక్సి పట్టుకునైనా నిలబడని చిరంజీవి కిరణ్‌ను నమ్మి మోసపోయానని, కిరణ్‌ కాంగ్రెసు విడిచి వెళ్లడం ద్రోహమనీ అంటే అది నిశ్చయంగా ఓవరాక్షనే. తెరమీదే కాదు, నిజజీవితంలోనూ ఓవరాక్షన్‌ మొహం మొత్తిస్తుంది. - ఎమ్బీయస్‌ ప్రసాద్‌ (ఫిబ్రవరి 2014)

ఫిబ్రవరి 30-32 వీక్లీకై

ఎమ్బీయస్‌ : జీసస్‌ క్రైస్తు మతప్రవక్తా? తిరుగుబాటుదారుడా?

మరణానంతరమే క్రీస్తుకి యిప్పుడున్న స్థాయి వచ్చిందని అందరికీ తెలుసు. ఇప్పుడున్నంత పాప్యులారిటీ జీవించి వుండగా వుండి వుంటే ఆయన్ని వదిలేసి బరబ్బాస్‌నే కొరత వేసేవారు. క్రైస్తు మరణించిన కొన్ని శతాబ్దాలకు క్రైస్తవమతం రూపుదిద్దుకుని ప్రజాదరణ పొందింది. ఒకసారి దైవసుతుడిగా పేరుబడ్డాక ఆయన చుట్టూ అనేక కథలు పుట్టుకుని వచ్చాయి - నీటిని మద్యంగా మార్చాడనీ, స్పర్శ మాత్రాన రోగాలు నయం చేశాడనీ... యిలాటివి. ఈ పొరలు తీసి చూస్తే జీసస్‌ రోమన్‌ సామ్రాజ్యంపై తిరగబడిన విప్లవకారుడిగా కనబడతాడని ప్రతిపాదిస్తూ యిటీవల ఒక పుస్తకం వచ్చింది. న్యూయార్క్‌ టైమ్స్‌, అమెజాన్‌ల టాప్‌ లిస్టులో వున్న దీని పేరు ''జీలట్‌-ద లైఫ్‌ అండ్‌ టైమ్స్‌ ఆఫ్‌ జీసస్‌ ఆఫ్‌ నజరెత్‌''. రాసినది రెజా అస్లాన్‌ అనే పరిశోధకుడు. అతను హార్వార్డ్‌ డివినిటీ స్కూల్‌లో థియలాజికల్‌ స్టడీస్‌లో మాస్టర్స్‌ చేశాడు. సోషియాలజీ ఆఫ్‌ రెలిజియన్స్‌లో డాక్టరేటు పొందాడు. బైబిల్‌లో వుపయోగించిన గ్రీకు భాషలో నిష్ణాతుడు. క్రైస్తవమతం పుట్టుకపై అధ్యయనం చేశాడు.

అతని ప్రకారం జీసస్‌ క్రైస్తు ఒక చారిత్రాత్మక వ్యక్తి. పాలస్తీనాలో క్రీ.పూ. 4 సం||ం నుండి క్రీ.శ. 33 వరకు సజీవంగా నడయాడాడు. అప్పట్లో పాలస్తీనా రోమన్‌ సామ్రాజ్యపు వలసరాజ్యంగా వుండేది. జీసస్‌ చేతిపనివాడు. దానితో బాటు యూదుల ఆలయంలో మతబోధకుడు కూడా. ''ప్రస్తుతం బానిసత్వంలో వున్నా త్వరలోనే దేవుడి రాజ్యం ఏర్పడి యీ నియంతృత్వ ప్రభుత్వం పోతుంది. వారితో బాటు వారికి మద్దతు యిస్తున్న మన మతగురువులు, వ్యాపారవర్గాలు కూడా అణచివేయబడతాయి.'' అని ప్రచారం చేసేవాడు. అతి పవిత్రంగా భావించే యూదుల ప్రధాన ఆలయాన్ని క్షాళన చేయాలంటూ జీసస్‌ పేదసాదలను, కార్మికులను వెంటబెట్టుకుని దానిలో ప్రవేశించాడు. దీనితో ఉలిక్కిపడిన మతపెద్దలు యిక లాభం లేదని అతన్ని అరెస్టు చేయించి, విచారణ జరిపించి, దోషిగా నిర్ధారించి శిలువ నెక్కించారు. జీసస్‌ జీవితాన్ని క్షుణ్ణంగా పరిశీలించిన అస్లాన్‌ అనేదేమిటంటే - జీసస్‌ కొత్త మతాన్ని ప్రారంభించాలని ఎన్నడూ అనుకోలేదు. అతడు రాజకీయ విప్లవం లేవదీశాడు. ఆలయపెద్దలతో అతను ''సీజర్‌ ఆస్తిని సీజర్‌కు యిచ్చేయండి, దేవుడి ఆస్తిని దేవుడికి యిచ్చేయండి'' అనడంలో అర్థం, సీజర్‌ను తరిమేసి స్వతంత్ర ఇజ్రాయేలు ఏర్పరచాలనే!

జీసస్‌ మరీ అంత శాంతికాముకుడేమీ కాదంటాడు అస్లాన్‌. ఒక చెంపమీద కొడితే మరో చెంప చూపించమని అనలేదట. రోమన్లు జీసస్‌ శిష్యులు లేవనెత్తిన విప్లవాన్ని క్రీ.శ. 70లో పూర్తిగా అణిచేసి, ఆలయాన్ని కూల్చేశారు. హింసాత్మక మార్గం లాభం లేదని, మన గాంధీగారు ఆంగ్లేయులను ఎదిరించడానికి అహింసామార్గాన్ని వాడుకున్న రీతిలో వాళ్లు జీసస్‌ను శాంతిదూతగా ప్రచారం చేశారు. అది రోమన్‌ సామ్రాజ్యంలోని అన్ని ప్రాంతాల వారికే కాక, యితర దేశాల వారికీ ఆమోదయోగ్యంగా కనబడింది. క్రైస్తవం వృద్ధి చెందింది. అస్లాన్‌ సిద్ధాంతం నిజమే అయితే జీసస్‌ కశ్మీర్‌లో మరణించాడన్న వాదన తప్పు. అస్లాన్‌ ప్రకారం అతను గెలీలోనే వున్నాడు. జీసస్‌ మరణానంతరం కేరళ వచ్చిన అతని శిష్యుడు సెయింట్‌ థామస్‌ యిన్నాళ్లూ మతప్రచారానికి వచ్చాడనుకుంటున్నాం. ఈ పుస్తకం చదివితే అతను రాజకీయ ఆశ్రయం కోరి వచ్చాడని అనుకోవాలి. - ఎమ్బీయస్‌ ప్రసాద్‌ (ఫిబ్రవరి 2014)

ఎమ్బీయస్‌ : నిజమే పాపం..

పసిఫిక్‌ మహాసముద్రంలోని మార్షల్‌ దీవులలో నివసించే యిద్దరు వ్యక్తులకు జనవరి 30 న సముద్రతీరాన ఫైబర్‌ గ్లాస్‌తో చేసిన 22 అడుగుల బోటు ఒకటి కనబడింది. దానిలో పొడుగాటి గడ్డం, భుజాలు దాటిన జుట్టు వున్న ఒక మనిషి కనబడ్డాడు. చిరిగిపోయిన డ్రాయరు వేసుకున్నాడు. స్పానిష్‌ భాష మాట్లాడుతున్నాడు. నానా అవస్థలు పడితే అతని కథ కొద్దిగా బోధపడింది. అతని పేరు జోస్‌ సాల్వడార్‌ అల్వారెంగా. వయసు 37. 16 నెలల క్రితం 2012 సెప్టెంబరులో మెక్సికో నుండి ఎల్‌ సాల్వడార్‌ వెళదామని అతనూ, యింకో అతనూ బోటులో బయలుదేరారు. ఇంజన్‌ ప్రొపెల్లర్లు పనిచేయడం మానేయడంతో బోటు అదుపు తప్పి, సముద్రంలో కొట్టుకుపోసాగింది. అలా అలా అలలపై తేలుతూ 12,500 కి.మీ.ల దూరంలో వున్న యీ దీవులకు కొట్టుకుని వచ్చాడు. అతని సహచరుడు మధ్యలోనే చనిపోయాడు. ఇతను వట్టి చేతులతో సముద్రపు పక్షులను, తాబేళ్లను పట్టి తింటూ వచ్చాడు. ద్వీపవాసులు అతన్ని డాక్టరు వద్దకు తీసుకెళ్లి చూపించారు. బ్లడ్‌ ప్రెషర్‌ తక్కువగా వుండడం, యితరుల సాయం లేకుండా నడవలేకపోవడం తప్పిస్తే అతనికి వేరే ఆరోగ్యసమస్యలు లేవు.

2006లో ముగ్గురు మెక్సికన్లు షార్కు చేపలను వేటాడుతూ బయలుదేరి యిలాగే దారి తప్పి పసిఫిక్‌ మహాసముద్రంలో తేలియాడుతూ 9 నెలల తర్వాత మార్షల్‌ దీవుల్లో తేలారు. ఇన్నాళ్లూ ఎలా బతికారు అంటే వర్షం వచ్చినపుడు ఆ నీరు పట్టుకుని తాగాం. పచ్చి చేపలు, సముద్రపు పక్షులు పట్టుకుని తిన్నాం అన్నారు. ఇప్పుడు యీ ఇవాన్‌ కథ ఎంతవరకు నమ్మాలో తెలియలేదు. సముద్రంలో యిలాటి ప్రమాదాలు జరిగితే ఎలా ఎదుర్కోవాలో నావికులకు శిక్షణ యిచ్చే క్లిఫ్‌ డౌనింగ్‌ అనే శిక్షకుడు యితని కథ నమ్మదగినదిగా లేదన్నాడు. ఇన్నాళ్ల సముద్రయానంలో బతికి వుండాలంటే వెయ్యిన్నొక్క ప్రమాదాలు ఎదురవుతాయన్నాడు. ఇవాన్‌ను వాళ్ల సొంత దేశానికి పంపించి ఎప్పణ్నుంచి అతను అక్కడ మిస్‌ అయ్యాడో తెలుసుకుంటే తప్ప వాస్తవాలు బయటకు రావు అనుకుని ఎల్‌ సాల్వడార్‌ పంపారు. అక్కడ ఆసుపత్రిలో చేర్చి డాక్టర్లు చికిత్స ప్రారంభించారు. అతని సొంత వూరు నుండి తల్లి, తండ్రి, 14 ఏళ్ల కూతురు వచ్చారు. అతను ఊరు వదిలి 15 ఏళ్లయింది. 8 ఏళ్లగా అతని ఆనుపానులు తెలియకపోవడంతో చచ్చిపోయి వుంటాడని తలిదండ్రులు అనుకున్నారు. ఇంతకీ యితని కథ నిజమా, కాదా అని వెరిఫై చేయబోతే నిజమే అని తేలింది. మెక్సికో తీరంలో 2012 సెప్టెంబర్లో అతను తప్పిపోయాడని, అతనికోసం వెతికి ఆశ విడిచామనీ అక్కడి అధికారులు, జాలర్లు చెప్పారు. - ఎమ్బీయస్‌ ప్రసాద్‌ (ఫిబ్రవరి 2014)

ఎమ్బీయస్‌ : పాకిస్తాన్‌లో కమ్యూనిస్టులున్నారా!?

అవిభక్త భారతదేశంగా వుండగా కమ్యూనిస్టులు కమ్యూనిస్టు పార్టీ ఆఫ్‌ ఇండియా ఆధ్వర్యంలో పంజాబ్‌, సింధు ప్రాంతాల్లో చురుకుగా పనిచేసేవారు. దేశం విడిపోయిన తర్వాత కలకత్తాలో 1948లో జరిగిన సమావేశంలో పాకిస్తాన్‌కై వేరే పార్టీ యూనిట్‌ వుండాలని నిర్ణయించారు. 65 ఏళ్ల తర్వాత దాని పరిస్థితి ఏమిటి అని చూడబోతే నిరాశ కలుగుతుంది. పాకిస్తాన్‌ ఆవిర్భవించిన తొలి సంవత్సరాలలో ఇండియాలో లాగానే అక్కడా వామపక్ష విద్యార్థి సంఘాలు, కార్మిక సంఘాలు, రైతు సంఘాలు, యితర సంస్థలు, పార్టీలు అన్నీ వుండేవి. అవి ప్రభుత్వంపై ఒత్తిడి తెచ్చి కొన్ని సంస్కరణలు కూడా చేయించాయి. అయితే 1954లో కమ్యూనిస్టు పార్టీని, దాని అనుబంధ సంస్థలన్నిటినీ ప్రభుత్వం నిషేధించింది. ఇక అప్పణ్నుంచి అవి చాటుమాటుగా పనిచేయసాగాయి. పోనుపోను పాకిస్తాన్‌లో మతానికి ప్రాధాన్యత పెరిగింది. కమ్యూనిస్టులు మతవ్యాప్తిని హర్షించరు కాబట్టి, మతం పరంగా రాజకీయాలు నడపరు కాబట్టి వారు వెనకబడిపోయారు. 1948లో 650 మంది పార్టీ కార్డ్‌ హోల్డర్లు వుండేవారు. తర్వాతి రోజుల్లో యువకులు పార్టీలో చేరడం తగ్గిపోయింది. పాకిస్తాన్‌ కాలేజీల్లో చేరేటప్పుడు 'నేను వ్యవస్థకు వ్యతిరేకంగా ఏ ఉద్యమంలోను పాల్గొనను' అని హామీపత్రం రాసి యివ్వాలి. ఏదైనా రాజకీయకార్యకలాపాల్లో పాల్గొంటే తీసుకెళ్లి జైల్లో పడేస్తారు. అందువలన విద్యార్థులు రాజకీయాలకు దూరంగా వుండసాగారు.

వామపక్షవాదులు కళల ద్వారా తమ భావాలను వ్యాప్తి చేస్తూ మనుగడ సాగించారు. సింధు ప్రాంతంలో పాకిస్తాన్‌ పీపుల్స్‌ పార్టీ స్థాపించినపుడు వామపంథా అనుసరించేవారు ఆ పార్టీలో చేరారు. తీరా చూస్తే భుట్టో ఆ పార్టీ నాయకత్వాన్ని చేజిక్కించుకుని దేశాధినేత అయి, తర్వాతి రోజుల్లో నియంతగా మారాడు. పాకిస్తాన్‌ను నియంతలు లేదా సైన్యం పాలిస్తూ వచ్చారు. ప్రజాస్వామ్యం సరిగ్గా నెలకొనలేదు. కమ్యూనిస్టులు బలంగా వుండి వుంటే ఉద్యమాల ద్వారా నియంతృత్వాన్ని ఎదిరించేవారేమో. కానీ వారు రష్యా సమర్థకులుగా, చైనా సమర్థకులుగా విడిపోయి మరింత బలహీనపడ్డారు. రష్యా కుప్పకూలడంతో కమ్యూనిస్టులు మరింత దెబ్బ తిన్నారు. ఆ తర్వాత గ్లోబలైజేషన్‌ ప్రారంభమైంది. ఈ మార్కెట్‌ ఎకానమీ రోజుల్లో వారి సిద్ధాంతాలు పట్టించుకునేదెవరు? దానికి తోడు వారు సిద్ధాంతవైరుధ్యం అంటూ మూడు పార్టీలుగా చీలిపోయారు. 2012లో ఈ మూడు పార్టీలూ కలిసి అవామీ వర్కర్స్‌ పార్టీగా ఏర్పడ్డాయి. వచ్చే నెలలో వాళ్లు ఒక పెద్ద సమావేశం ఏర్పాటు చేయాలని ప్రయత్నిస్తున్నారు. అదెంతవరకు విజయవంతం అవుతుందో వేచి చూడాలి.- ఎమ్బీయస్‌ ప్రసాద్‌ (ఫిబ్రవరి 2014)

ఎమ్బీయస్‌ : దిగంబర విషాదాంతం

షేక్‌స్పియర్‌ రాసిన విషాదాంత నాటకం ''ఒథెల్లో''ను బెంగాలీలో నాటకంగా ప్రదర్శిస్తున్నారు - మనీష్‌ మిత్రా. అయితే దీనిలో వెరయిటీ ఏమిటంటే భార్య డెస్డిమోనాను తన చేతులతో చంపేసిన తర్వాత ఒథెల్లో బట్టలు విప్పేసి తన బాధను వ్యక్తపరుస్తాడు. స్టేజంతా చీకటి చేసి, కొద్దిపాటి లైటింగులో నిలిచిన నటుడి పృష్టభాగం చూపించాడు మనీష్‌. ఈ నాటకం చూసి శ్యామ్‌లాల్‌ భట్టాచార్య అనే రంగస్థల కళాకారుడు మండిపడ్డాడు. మనీష్‌ రంగస్థానంపై అత్యాచారం సలిపాడని తన సోషల్‌ మీడియా సైట్‌లో రాశాడు. దానిపై స్పందించిన వందలాదిమంది నెటిజన్లు మనీష్‌పై అశ్లీల వ్యాఖ్యలు గుప్పించారు. దీనికి బాధపడిన మనీష్‌ ఆ నాటకప్రదర్శనను నిలిపివేశాడు. రంగస్థలంపై దిగంబరత్వం కలకత్తా ప్రేక్షకులకు కొత్త కాదు. గతంలో ''ద్రౌపది'' అనే మణిపురి నాటకంలో వస్త్రాపహరణ సమయంలో నోరెత్తని పెద్దల ప్రవర్తనకు నిరసనగా ద్రౌపది పాత్రధారిణి తన బట్టలు తనే విప్పేసుకుంటుంది. ఆ నాటకానికి ప్రశంసలు లభించడంతో కలకత్తాలోనే 20 సార్లు ప్రదర్శించారు. ద్రౌపది నగ్నత్వానికి కనబడిన కారణం ఒథెల్లో నగ్నత్వానికి కనబడలేదు కాబోలు, యీసారి యింత గొడవ జరిగింది.- ఎమ్బీయస్‌ ప్రసాద్‌ (ఫిబ్రవరి 2014)

ఎమ్బీయస్‌ : ఇటాలియన్‌ నావికుల వివాదం

ఇద్దరు ఇటాలియన్‌ నావికులపై మొదలైన వివాదం చివికి చివికి గాలివానై యీ రోజు భారత్‌-ఇటలీ మధ్య దౌత్య సంబంధాలలో పెద్ద తలనొప్పి తెచ్చిపెట్టింది. 2012 ఫిబ్రవరిలో కేరళ తీరంలో ఇద్దరు భారతీయ జాలర్లను చంపివేసిన ఇటాలియన్లను మనదేశం అరెస్టు చేసింది. వాళ్లు బెయిల్‌ తీసుకుని పారిపోవడంతో భారత్‌ ఇటలీపై ఒత్తిడి తెచ్చింది. భారత్‌లోని ఇటలీ రాయబారి వాళ్లను వెనక్కి రప్పించి మన అధికారులకు అప్పగించాడు. భారత చట్టాలు చాలా నాగరికమైనవని, మానవతాదృక్పథంతో కూడినవనీ పొగిడాడు కూడా. మన వాళ్లు త్వరగా విచారణ ముగిస్తామనీ, వాళ్లను ఉరి వేయమనీ హామీ యిచ్చారు. వాళ్లు వెనక్కి రప్పించాక ఉత్సాహం చల్లబడింది. అరెస్టు చేసి రెండేళ్లయినా యిప్పటిదాకా చార్జి షీటు కూడా దాఖలు చేయలేదు. ఈ ఆలస్యానికి కారణం మీరంటే మీరని విదేశీ శాఖ, హోం శాఖ, న్యాయశాఖ తగవులాడుకుంటున్నాయి.

నావికులు కోర్టుకి దరఖాస్తు చేసుకున్నారు - మాపై విచారణ ఐనా చేయండి, లేదంటే విడుదలైనా చేయండి అని. అప్పుడు హోం శాఖ మేల్కొని వాళ్లను 'సప్రెషన్‌ ఆఫ్‌ అన్‌లాఫుల్‌ యాక్ట్‌స్‌ ఎగెనెస్ట్‌ సేఫ్టీ ఆఫ్‌ మారిటైమ్‌ నేవిగేషన్‌' అనే సెక్షన్‌ కింద వాళ్లపై కేసు పెట్టమంది. దాన్ని సముద్రపు దొంగల పట్ల, టెర్రరిస్టుల పట్ల ప్రయోగిస్తారు. దానికింద మరణశిక్ష విధించవచ్చు. ఇది వినగానే యూరోపియన్‌ యూనియన్‌ అన్యాయమంటూ ఆక్రోశించింది. అసలు యింత ఆలస్యం ఎందుకు జరిగింది? నేరం కేరళతీరంలో జరిగింది కాబట్టి కేరళ కోర్టులో చార్జిషీటు దాఖలు చేశారు. అయితే జ్యురిష్‌డిక్షన్‌ వివాదం వచ్చింది. అందువలన సుప్రీం కోర్టు ఒక ఫాస్ట్‌ ట్రాక్‌ కోర్టును ఏర్పాటు చేసి, సెంట్రల్‌ ఏజన్సీ ద్వారా ప్రాసిక్యూట్‌ చేయించమని కేంద్రప్రభుత్వానికి ఆదేశం యిచ్చింది. ప్రాసిక్యూట్‌ చేయడానికి హోం శాఖ నేషనల్‌ ఇన్వెస్టిగేషన్‌ ఏజన్సీ (ఎన్‌ఐఏ) ను నియమించింది. సాధారణంగా అది టెర్రరిస్టులపై విచారణ సాగిస్తుంది. ''మా ఓడలో ప్రభుత్వ ఆయిల్‌ టాంకర్స్‌ వున్నాయి. మా నావికులు వాటిని సముద్రపు దొంగలనుండి రక్షిస్తున్నారు. మీ జాలర్లను సముద్రపు దొంగలగా భావించారు కాబట్టి ప్రభుత్వ విధుల్లో భాగంగా వాళ్లను చంపారు. ఇప్పుడు వారిని టెర్రరిస్టులు అంటే ఇటలీ ప్రభుత్వాన్ని కూడా టెర్రరిస్టు రాజ్యంగా చూస్తున్నారన్న అభిప్రాయం కలుగుతుంది. ఇది మాకు ఆమోదం కాదు.'' అంటున్నారు ఇటలీ అధికారులు. ఓడపై వున్న యితర నావికుల సాక్ష్యం తీసుకుందామంటే ఒప్పుకోలేదు కూడా.

28 దేశాల కూటమి ఐన యూరోపియన్‌ యూనియన్‌ ఇటలీ పట్ల సానుభూతి చూపిస్తోంది. భారత్‌కు యూరోపియన్‌ యూనియన్‌తో భారత్‌కు 2012లో 78.5 బిలియన్‌ యూరోల వ్యాపారం నడిచింది. ఈ వ్యవహారం వలన యిప్పటిదాకా స్నేహంగా వున్న యూనియన్‌ మనకు వ్యతిరేకంగా అవుతోంది కాబట్టి ఆ వ్యాపారం దెబ్బ తింటుందన్న భయం కలిగింది. అందువలన నావికుల పిటిషన్‌ పట్ల కోర్టు తీర్పు వచ్చేదాకా తమాయించమని ఎన్‌ఐఏకు హోం శాఖ సలహా యిచ్చింది. అసలు యీ గొడవంతా కారణం ఆర్‌ కె సింగ్‌ అని అతనే ఎన్‌ఐఏకు అప్పగించాడని హోం శాఖ అంటోంది. ఎందుకంటే ఆయనకు షిండేకు పడదు. పైగా ప్రస్తుతం రిటైరై బిజెపిలో చేరాడు. ఇది ముందు ముందు ఎటు తిరుగుతుందో వేచి చూడాలి. - ఎమ్బీయస్‌ ప్రసాద్‌ (ఫిబ్రవరి 2014)

ఫిబ్రవరి 33 - 34 వీక్లీకై ఎమ్బీయస్‌ : రాజీవ్‌ హంతకులను వదలడం సబబేనా?

రాజీవ్‌ గాంధీ హత్య అతి పకడ్బందీగా జరిపిన కుట్ర. జరిపినది అత్యంత క్రూరమైన టెర్రరిస్టు సంస్థ. సాటి మనుష్యుల పట్ల ఏ మాత్రం జాలి, కరుణ చూపని సంస్థ అది. సాటి శ్రీలంక తమిళులు కానీ, సింహళీయులు కానీ, భారతీయలు తమిళులు కానీ తమ దారికి అడ్డువస్తే ఎవరినైనా చంపడానికి ఏ మాత్రం సంకోచించనివారు. రాజీవ్‌ గాంధీని హత్య చేసే క్రమంలో ఆయనను ఒక్కణ్నే చంపలేదు. తోడుగా 16 మందిని చంపారు. వారిలో తొమ్మిదిమంది పోలీసు ఆఫీసర్లు. నళినికి క్షమాభిక్ష ప్రసాదించిన సోనియా ఈ 17 మంది మృతుల కుటుంబసభ్యులతో సంప్రదించి ఆ పని చేయలేదు. రాజీవ్‌ గాంధీ మాజీ ప్రధాని కావచ్చు (వాళ్లబ్బాయి దృష్టిలో అతను అప్పటి 'ప్రధాని') కానీ యితరుల ప్రాణాలు కూడా వారి కుటుంబసభ్యులకు విలువైనవే. రాజీవ్‌ భార్య చెప్పింది కదాని నళినికి శిక్ష తగ్గించడమేమిటో తెలియదు. వారిలో మృత్యుదండన పడిన ముగ్గురికి క్షమాభిక్ష తిరస్కరించడం లేటయిందట, అందువలన సుప్రీం కోర్టు వారికి జీవిత ఖైదు చాలంది. అది కూడా ఎందుకు, విడిచిపెట్టేస్తే మరీ మంచిది అని నిర్ణయించింది జయలలిత. భేషుగ్గా వుంది యీ నిర్ణయం అంటూ తమిళనాడు పార్టీలన్నీ తాళం వేస్తున్నాయి - బిజెపి తప్ప, కొంతమేరకు కాంగ్రెసు తప్ప!

హత్య చేసినవారికి మరణశిక్ష పడకపోవడం కొన్ని సందర్భాల్లో తప్పనిపించదు. క్షణికావేశంలో హత్య చేసినవారుంటారు. సమాజంలో అట్టడుగు వర్గాల వారు తాము పెరిగిన వాతావరణం వలన తప్పుదారిలో పడిపోయి, మంచేదో, చెడేదో విచక్షణ లేక ప్రవర్తించిన కేసులు కూడా వుంటాయి. వీటిలో కోర్టులే కాస్త ఉదారంగా వ్యవహరిస్తాయి. అవి కఠినంగా వున్నచోట రాష్ట్రపతి వంటివారు ఔదార్యం కనబరుస్తూ వుంటారు. రాజీవ్‌ హంతకులు సమాజం చేత అణచబడినవారు కారు, క్షణికావేశంలో చేయలేదు. ఎన్నో నెలలుగా ప్లాన్‌ చేసి మరీ చంపారు. చిన్న వయసులోనే యింత క్రౌర్యం నింపుకున్న వీళ్లని జైల్లో పెట్టకుండా వుంటే యింకో పదిమంది నాయకులను, వారి చుట్టూ వున్న వేలాది మందిని చంపగల సమర్థులు. వీళ్లకు తమిళనాడులో కొన్ని పార్టీల మద్దతు ఎప్పుడూ వుంది. తమిళులు కాబట్టి వీళ్లు ఏం చేసినా వాళ్లకి మహబాగే. నిర్భయ కేసులో నిందితుల గురించి ఆలోచించండి. వాళ్లకు చదువు లేదు, సంస్కారం లేదు, కుటుంబ వాతావరణం లేదు, ఊరొదిలి పారిపోయి వచ్చి మురికి వాడల్లో పెరుగుతూ, మురికి ఆలోచనలతో తేలియాడుతూ, తాగిన మైకంలో నిర్భయపై అత్యాచారం జరిపారు. వాళ్లు అజ్ఞానులు పాపం వదిలేయండి అంటున్నామా? మరి అలాటప్పుడు వీళ్లనెందుకు క్షమించాలి? వాళ్లందరూ కలిసి చంపినది ఒక్క ఆడపిల్లను. మరి వీళ్లు రాజీవ్‌నే కాదు, పక్కనున్న 16 మంది సాటి తమిళులను కూడా చంపారే, వాళ్లు చేసిన పాపం ఏమిటి అని ఒక్క నిమిషమైనా వీళ్లు ఆలోచించారా? అలాటి వాళ్ల గురించి మనం జాలిపడాలా?

వాళ్లు హత్య చేయడంలో కిరాతకులే కాదు, పోలీసులకు పట్టుబడిన తర్వాత కూడా భారతీయ చట్టాలతో ఆటలాడుకున్నారు. ఎత్తులకు పై ఎత్తులు వేసిన జిత్తులమారులు. అవి తెలియకుండా 23 ఏళ్లగా వాళ్లు జైల్లో మగ్గుతున్నారు పాపం, యిన్నాళ్లు విచారణ ఆలస్యం చేయడం ప్రభుత్వం తప్పే కదా అంటున్నారు కొందరు. దానికి కారణం ఎవరో ఎవరైనా ఆలోచించారా? హత్య జరిగిన ఎనిమిదేళ్లకు సుప్రీం కోర్టు తీర్పు 1998 జనవరిలో వచ్చింది. ముద్దాయిలు అప్పీలు కెళ్లారు. 1999 మేలో తుది తీర్పు వచ్చింది. 1991 మే 21 న రాజీవ్‌ హత్య జరిగితే సరిగ్గా ఏడాదికి సిట్‌ వాళ్లు స్పెషల్‌ కోర్టులో చార్జిషీటు దాఖలు చేశారు. నిజానికి ఇది ఒక రికార్డు. ఆ చార్జిషీటు వేసే లోపునే యీ నిందితులు 112 పిటీషన్లు వేశారు. చాలావరకు ప్రత్యేక కోర్టులో వేశారు. కొంతమంది చెన్నయ్‌ హైకోర్టులో వేశారు. ఇంకొందరు సుప్రీం కోర్టుకి కూడా వెళ్లారు. వీటిలో చాలాభాగం బెయిల్‌ కోరుతూ, రాజీవ్‌ హత్య కేసులో టాడా చట్టం వుపయోగించడాన్ని సవాలు చేస్తూ వేసినవి. ఇక ముద్దాయిలను చెంగల్పట్టు జైలులో వేర్వేరు గదుల్లో పెడితే 'అలా పెట్టడం అన్యాయం' అంటూ హైకోర్టు డివిజన్‌ బెంచ్‌ ముందు కేసు వేశారు. చూడండి వాళ్ల రుబాబు. జైల్లో అందరినీ ఒకే గదిలో వుంచితే మరొక నాయకుణ్ని హత్య చేయడానికి ప్లాను వేద్దామనా?

సిట్‌ వేసిన చార్జిషీటుకి 10 వేల పేజీల నోట్సు జతపరిచారు. 26 మంది నిందితులున్నారని 26 సెట్లు తయారుచేసి వాళ్లకు యిస్తే వాళ్లు 'వాటిలో చాలాభాగం ఇంగ్లీషులో వున్నాయి, మాకు తమిళంలోకి అనువదించి యివ్వాలి' అని కోర్టుకి అర్జీ పెట్టుకున్నారు. శవపరీక్షలకు సంబంధించిన పదాలు, అనేక సాంకేతిక పదాలు ఇంగ్లీషు నుండి తమిళంలోకి అనువదించడం కష్టం. నిపుణులు కావాలి. చాలా కష్టపడి చేయించారు. విచారణ ప్రారంభమయ్యేసరికి పైన చెప్పిన 112 పిటిషన్లు వేసిన లాయర్లు ముద్దాయిలకు విచారణ జాప్యం చేసే ఉపాయాలు చెప్పారు. వాటి ప్రకారం యీ ముద్దాయిలు 'మాకు అండగా ఎవరూ లేరు, రాం జెఠ్మలానీ, శాంతిభూషణ్‌ వంటి పెద్ద లాయర్లను మా తరఫున వాదించవలసినదిగా మీరు కోరండి' అని ప్రత్యేక కోర్టుకు అర్జీ పెట్టుకున్నారు. రూలు ప్రకారం కోర్టు వాళ్లు ఆ లాయర్లకు రాయాలి. వాళ్లు కుదరదు అని జవాబు రాయాలి. అప్పుడు కానీ విచారణ ప్రారంభించడానికి లేదు. ఇలా కొన్ని నెలలు గడిపారు. చివరకు 25 మంది ముద్దాయిలకు వకాల్తా తీసుకునేందుకు కోర్టు 10 మంది న్యాయవాదులను నియమించింది. ఇలా విచారణ ఒక ఏడాది ఆలస్యమై 1993 మేలో ప్రారంభమైంది. ఇక డిఫెన్సు న్యాయవాదుల తమాషా ప్రారంభమైంది. అందరికీ యింగ్లీషు వచ్చినా ప్రాసిక్యూషన్‌ వాళ్లు చేసిన ప్రకటనలకు తమిళ అనువాదాలు కావాలంటూ పట్టుబట్టారు. అలా ఆలస్యం చేశారు.

ఎల్‌టిటిఇ వారు సైనైడ్‌ మింగుతారని అందరికీ తెలుసు. జైల్లో పెట్టినవారిని పలకరించడానికి వచ్చినవారు సైనైడ్‌ గొట్టాలు అందిస్తే వీళ్లు అవి మింగేసి చచ్చిపోతే కేసు దెబ్బ తినిపోతుంది. అందుకని ముద్దాయిలకు, విజిటర్స్‌కు మధ్య అద్దాల గోడ పెట్టి మైకులూ, స్పీకర్లూ అమర్చారు. అది ముద్దాయిలకు నచ్చలేదు. మమ్మల్ని అధికారులు వేధిస్తున్నారు, నిరసనగా మేం కోర్టులకు రాం అని భీష్మించారు. అందరూ కలిసి హైకోర్టులో ఉమ్మడి పిటిషన్‌ పెట్టుకున్నారు. హైకోర్టు న్యాయమూర్తులు స్వయంగా వచ్చి పరిస్థితి చూసి వాళ్ల పిటిషన్‌ కొట్టివేసేదాకా స్పెషల్‌ కోర్టులో విచారణ ఆగిపోయింది. చివరకు స్పెషల్‌ కోర్టు ముద్దాయిలపై 251 అభియోగాలు మోపేసరికి 1993 డిసెంబరు వచ్చింది. 1994 జనవరి నుండి వాదోపవాదాలు ప్రారంభమయ్యాయి. 288 మంది సాక్షులు. వారి సాక్ష్యాలు నమోదుచేయడం, క్రాస్‌ పరీక్ష యివన్నీ నాలుగేళ్లలో 600 పనిరోజుల పాటు సాగింది. దీనికి కారణం ముద్దాయిలు, వాళ్ల తరఫున న్యాయవాదులు అడుగడుగునా అడ్డు తగలడం. ఇది జరుగుతూండగానే 432 పిటిషన్లు దాఖలయ్యాయి. అదీ వేర్వేరు కోర్టులలో, వేర్వేరు ఊళ్లల్లో. సిట్‌ సిబ్బంది అన్ని చోట్లకు వెళ్లి కోర్టులకు హాజరవుతూ వాటిని ఎదుర్కుంటూ రావలసి వచ్చింది. ఎక్కడ ఏది హాజరు కాకపోయినా ఆ కోర్టు స్టే యిచ్చిందంటే యిక్కడ పని ఆగిపోతుంది.

ముద్దాయిల తరఫున న్యాయవాదులు ప్రాసిక్యూషన్‌ న్యాయవాదులతో సమానంగా తమకు ఫీజు చెల్లించాలని డిమాండ్‌ చేస్తూ న్యాయవిచారణను బహిష్కరించారు. ఆ ఫీజును చెన్నయ్‌ హైకోర్టు నిర్ణయిస్తుంది. దానికి ఒడంబడే వీళ్లు కేసు ఒప్పుకుని మధ్యలో పేచీ పెట్టారు. అంతేకాదు, కోర్టు ఆవరణలో గస్తీ టవర్లమీద సెంట్రల్‌ రిజర్వ్‌ పోలీసు సిబ్బంది వుండడాన్ని కూడా వాళ్లు అభ్యంతరపెట్టారు. ప్రాసిక్యూషన్‌ ప్రవేశపెట్టే ప్రతి సాక్షిని ముద్దాయి తరఫు న్యాయవాదులందరూ విడివిడిగా పిలిపించి విచారించే హక్కు వుంది. ఆ హక్కుని ప్రతి న్యాయవాదీ ఉపయోగించుకుంటూ మూడుంపావు సంవత్సరాలు కేసు డేకించారు. ముద్దాయిల్లో మురుగన్‌ మహా కిలాడీ. వాడికి దాసు/ఇందుమాస్టరు/శ్రీహరన్‌ అనే మారుపేర్లున్నాయి. సూత్రధారి శివరాజన్‌ సహాయకుడు, రాజీవ్‌ హత్యకు భూమిక ఏర్పరచడానికి ముందే వచ్చాడు. నళిని ప్రియుడు, మొగుడు, బేబి సుబ్రమణియం ద్వారా భాగ్యనాథన్‌ యింట్లో చోటు సంపాదించుకున్నాడు. అతని అక్క నళినిని ప్రేమలో ముంచి, ఆమెను హత్యలో భాగస్తురాలిగా చేశాడు. పేలుడు సాధనాల నిపుణుడు.

నిందితులందరూ న్యాయవాదులను పెట్టుకుంటే మురుగన్‌ మాత్రం తనకు తానే వాదించుకుంటానన్నాడు. 1994 అక్టోబరు నుండి ఎనిమిది మాసాలపాటు ఏదో ఒక వంక మీద న్యాయవిచారణ బహిష్కరిస్తూ వచ్చాడు. వాడి ఐడియా ఏమిటంటే - ఇన్ని నెలల్లో సాక్షులుగా వచ్చిన వారందరినీ వాడు క్రాస్‌ ఎగ్జామిన్‌ చేయాలి పిలిపించండి అని తర్వాత పట్టుబట్టవచ్చు. వాళ్లలో కొంతమంది ఎల్‌టిటిఇ భయంతో రెండో సారి రాకపోవచ్చు. అలా యింకా ఆలస్యం చేయవచ్చు. ఇది పసిగట్టిన సిట్‌ మురుగన్‌ తక్కిన నిందితులతో బాటు కోర్టుకు వచ్చి తీరాలి అని స్పెషల్‌ కోర్టులో పిటిషన్‌ వేశారు. మురుగన్‌ను హాజరు పరచండి అని కోర్టు జైలు అధికారులను ఆదేశించింది. వాడు సహకరించకపోతే మేం తీసుకురాలేం అని జైలు అధికారులు చేతులెత్తేశారు. అప్పుడు సిట్‌ హైకోర్టు పిటిషన్‌ వేసింది. హైకోర్టు డివిజన్‌ బెంచి మురుగన్‌ను పిలిపించి హితవు చెప్పినా వాడు వినలేదు. దాంతో వాళ్లు 'ఇప్పుడు యితను రాకపోతే తర్వాత సాక్షులను మళ్లీ పిలిపించే హక్కు కోల్పోతాడు' అని ఉత్తర్వు వేసింది. అప్పుడు గతిలేక మురుగన్‌ కోర్టు విచారణకు రాసాగాడు. అప్పటికే 85 మంది సాక్షుల విచారణ పూర్తయింది. మురుగన్‌ వచ్చి '20 మంది సాక్షుల్ని మళ్లీ పిలిపించండి, నేను క్రాస్‌ ఎగ్జామిన్‌ చేయాలి' అన్నాడు. సిట్‌ హైకోర్టు ఉత్తర్వు చూపించింది. స్పెషల్‌ కోర్టు మురుగన్‌ పిటిషన్‌ను కొట్టి వేసింది. మురుగన్‌ అప్పుడు దీనిపై సుప్రీం కోర్టుకి వెళ్లాడు. వాళ్లూ కొట్టేశారు. ఇలా జాప్యం చేస్తూనే 'విచారణలో విపరీతమైన జాప్యం జరుగుతోంది కాబట్టి మాకు బెయిల్‌ యిప్పించాలి' అని అర్జీ పెట్టుకున్నాడు. ఇదీ వాడి తెలివితేటలు! వీడు అమాయకుడా?

ఇక వీడితో బాటు సుప్రీం కోర్టు ఉరి శిక్ష వేసిన వాళ్లు - 1) సుధేంద్ర రాజా అలియాస్‌ శాంతన్‌ - శ్రీలంకవాడు. శివరాజన్‌ కుడిభుజం. అంతకుముందు శ్రీలంక తమిళ నాయకుడు పద్మనాభ హత్యకేసులో ప్రధాన పాత్ర వీడిదే. 2) అరివు ఎలియాస్‌ పెరరివాళన్‌ - భారతీయుడు. పేలుడు సాధనాల నిపుణుడు. రాజీవ్‌ను చంపిన బాంబు డిజైన్‌ చేసినది వీడే. శివరాజన్‌కు విహెచ్‌ఎఫ్‌ పరికరాలు అమర్చిపెట్టాడు. 3) నళిని భారతీయురాలే. మురుగన్‌ మాటల్లో పడి హత్యలో పాలు పంచుకుంది. మానవబాంబును దగ్గరుండి తీసుకెళ్లింది. హత్య జరిగాక ఉత్సాహంతో తిరుపతి వెళ్లి మురుగన్‌ను పెళ్లాడింది. ఈమెకు సోనియా క్షమాభిక్ష ప్రసాదించింది. వీళ్లందరితో బాటు జయలలిత విడిచిపెట్టేస్తున్న నేరస్తులు కూడా తక్కువవాళ్లు కాదు. రాబర్ట్‌ పయాస్‌ - అరివు స్నేహితుడు, పోరూరులో ఎల్‌టిటిఇ ప్రథమస్థావరం నడిపాడు. జయకుమార్‌ - రాబర్ట్‌ పయాస్‌ బావ, శివరాజన్‌కు స్థావరంగా పనికి వచ్చిన కొడుంగయూర్‌లోని ముత్తమిల్‌ నగర్‌లో స్థావరం నడిపినవాడు వీడే. 4) రవిచంద్రన్‌ ఎలియస్‌ ప్రకాశం టిఎన్‌ఆర్‌టి నాయకుడు. పొట్టు అమ్మన్‌ దళానికి చెందిన భారతీయుడు. ఎల్‌టిటిఈ కోసం ఇండియన్స్‌ను జాఫ్నా తీసుకెళ్లి తర్ఫీదు యిప్పించేవాడు. హత్యకి ముందు తరువాత అన్నిరకాల వస్తుసహాయాన్ని అందించినవాడు. శివరాజన్‌ హత్య తర్వాత కార్తికేయన్‌ను చంపమని అమ్మన్‌ యితన్ని ఆదేశించాడు.

సుప్రీంకోర్టు మురుగన్‌, శాంతన్‌, అరివులను విడిచిపెట్టడానికి ప్రస్తుతానికి ఒప్పుకోలేదు. వీళ్లని వదిలిపెట్టేయడమంటే విచారణ జరిపిన పోలీసు అధికారులు, విచారించిన న్యాయవాదులు, ఆ నాటి ఘటనలో హతులైన వారి కుటుంబసభ్యులే కాదు, సభ్యసమాజంలో అందరూ ఘొల్లుమని ఏడవాలి. రాబోయే ఎన్నికలలో తమిళ ఫీలింగుతో ఓట్లు రాలతాయన్న దృక్పథమొక్కటే యింతటి అన్యాయానికి మూలకారణమౌతోంది. - ఎమ్బీయస్‌ ప్రసాద్‌ (ఫిబ్రవరి 2014)

ఫిబ్రవరి 35 ఎమ్బీయస్‌ : రెండు రాష్ట్రాల భవిష్యత్తు ఏమిటి?

రాష్ట్రం విడిపోయింది. రెండు రాష్ట్రాలు ఏర్పడ్డాయి. అత్యంత అపసవ్యంగా జరిగిన విభజన ప్రక్రియ గురించి మరో వ్యాసంలో బాధపడతాను కానీ యిది భవిష్యత్తు గురించి రాస్తున్నాను - ఎందుకంటే నాకు మెయిల్స్‌ రాసిన చాలామంది దీని గురించే ఆందోళన చెందుతున్నారు. ఇరు రాష్ట్రాలలో కొట్లాటలు జరుగుతాయా? ప్రజలు సురక్షితంగా వుంటారా? విడిపోయి లాభపడతారా? నష్టపోతారా? ఎవరు లాభపడతారు? ఎవరు నష్టపోతారు? ఈ రాష్ట్రాలలో యిన్వెస్ట్‌ చేయవచ్చా? వేరే చోటకు తరలిపోతే మంచిదా? - ఇలా అనేక సందేహాలు. వీటన్నిటికి కలిపి ఒకే ఒక్క సులభమైన సమాధానం చెప్పేసి వూరుకోవచ్చు - 'అంథా వచ్చే ప్రభుత్వాలపై ఆధారపడి వుంటుంది' అని. అఫ్‌కోర్స్‌, అదెలాగూ వుంది. కానీ దానికి తోడు మిగతా అంశాలు కూడా వుంటాయి. అవి చేర్చి సావకాశంగా ఆలోచించాలి.

దీనిలో జ్యోతిష్కం పనికిరాదు. మనుష్యుల విషయంలో జాతకచక్రం వేసి జోస్యం చెప్పవచ్చు - మనుష్యులకు ఒక పుట్టుక వుంటుంది కాబట్టి. దేశాలు, రాష్ట్రాల విషయంలో ఎలా చెప్పగలం? భారతదేశ చక్రం అంటూ గీసేసి యిలా యిలా జరుగుతుందని జోస్యాలు చెప్తారు. పుట్టుక తేదీ తెలియకుండా చక్రం ఎలా వేశారు? అంటే 1947 ఆగస్టు 15 కదా అంటారు. ఆ రోజున మన దేశం పుట్టలేదు. అధికారం చేతులు మారిందంతే. పుట్టినది కొన్ని వేల సంవత్సరాల క్రితం. ఆ తేదీ నీ దగ్గర లేదు. వాస్తు కూడా చెప్పేస్తారు. దేశపు ఎల్లలు మారుతూ వుంటాయి. ఒకప్పుడు ఆఫ్గనిస్తాన్‌, నేపాల్‌ కూడా భారత ఉపఖండంలో భాగాలే. ప్రాంతాలన్నిటినీ దేశాలు అనేవారు. పోనుపోను కొన్ని దేశాలు విడిగా వెళ్లిపోయాయి. మిగిలిన దేశాలను పేరు మార్చి రాష్ట్రాలన్నారు. వాటన్నిటినీ కలిపి దేశం అన్నారు. ఇలాటి దానికి వాస్తు రూల్సు ఎలా అప్లయి చేయగలరు? అలాగే తెలంగాణ రాష్ట్ర ఆవిర్భావం అంటూ ఏదైనా తేదీ నిర్ణయిస్తే ఆ రోజు తెలంగాణ పుట్టినట్లు కాదు, ఎప్పణ్నుంచో వున్న ప్రాంతానికి అవేళ ఆ పేరుతో రాష్ట్రం అనే హోదా కల్పిస్తున్నారు. అంతే! ఆ తేదీనాటి గ్రహస్థితి చూసి మనం భవిష్యత్తు చెప్పకూడదు.

కలసి వుంటే కలదు సుఖం అన్నారు పెద్దలు కానీ యిప్పుడు విడిపోతే కలదు సుఖం అన్నారు వెంకయ్యనాయుడు. నా వ్యక్తిగత అభిప్రాయం ప్రకారం ఉమ్మడి కుటుంబంలో చాలా సౌలభ్యం వుంది. మాది పెద్ద ఫ్యామిలీ. మా నాన్నగారు చిన్నప్పుడే పోయారు. ఆయన పోయిన దాదాపు పాతికేళ్లపాటు మేమంతా కలిసే వున్నాం - ఒకరి కొకరు సాయపడుతూ! ఉద్యోగరీత్యా బయటకు వెళ్లినా ఫ్యామిలీతో బంధం తెగిపోయేది కాదు. ఏదైనా పని వస్తే ఎవరికి వీలుపడితే, ఎవరికి చాతనైతే వాళ్లు చేసేవాళ్లం. ఆ విధంగా ఎంతో టైము ఆదా అయ్యేది. ఉదాహరణకి నాకు ప్రమోషన్‌పై కలకత్తా వేసినపుడు హైదరాబాదులో ఉమ్మడి కుటుంబాన్ని విడిచి వెళ్లాను. అప్పట్లో కలకత్తాలో పవర్‌ కట్స్‌ విపరీతంగా వుండేవి. కిరోసిన్‌ దీపాలు వాడవలసి వచ్చేది. నేను వెళ్లి రేషన్‌ షాపు క్యూలో నిలబడి కిరోసిన్‌ తేవలసి వచ్చేది. నాకు మహా మంటగా వుండేది. హైదరాబాదులో యీ పని నేనెన్నడూ చేయలేదు. మా ఆఖరి తమ్ముడు చేసే పని యిది. అలాగే కూరలు యింకో తమ్ముడు తెచ్చేవాడు. కలకత్తాలో యివన్నీ నేనే చేయడం అనేది నాకు దుస్సహంగా వుండేది. హైదరాబాదులో నా పని - అజమాయిషీ చేయడం, బయటి పెద్దలతో కుటుంబ వ్యవహారాలు మాట్లాడడం యిలాటి గంభీరమైన విషయాలు. నేను విడిగా వచ్చేయడంతో చిల్లరమల్లర పనులతో నా క్వాలిటీ టైమ్‌ వృథా అయి పుస్తకాలు చదవడం బాగా తగ్గిపోయింది.

గ్రూపు సినర్జీ అంటారు కదా, అది జాయింటు ఫ్యామిలీలో బాగా తెలుస్తుంది. గతంలో కుటుంబం భర్తను పోగొట్టుకున్న కూతుళ్లు/కోడళ్లు, భార్యను పోగొట్టుకున్న కొడుకులు, ఆర్థికంగా బలహీనంగా వుండే బంధువులు, ముసలివాళ్లు, పిల్లలు - అందరికీ ఉమ్మడి కుటుంబం మఱ్ఱిచెట్టులా వుండి ఆశ్రయం యిచ్చేది. ఇప్పుడది పోయింది. అన్నీ న్యూక్లియస్‌ ఫ్యామిలీలు. భార్యా, భర్త, యిద్దరు పిల్లలు - బస్‌! పిల్లలు పెందరాళే స్కూలు నుండి వచ్చేస్తే వాళ్లకు టిఫెను తినిపించడానికి ఎవరూ వుండరు. విద్యాసంవత్సరం మధ్యలో భర్తకు వేరే చోటకు బదిలీ అయితే భార్య ఒక్కత్తీ అవస్థలు పడాల్సిందే. భార్యకు అనారోగ్యం వస్తే భర్త చేయి కాల్చుకోవలసినదే. ఇద్దరూ ఉద్యోగస్తులైతే టీనేజికి వచ్చిన పిల్లలు ఎలా ప్రవర్తిస్తున్నారో గమనించే తీరిక వుండదు. తలిదండ్రులకు గాని, అత్తమామలకు గాని అనారోగ్యం వస్తే తీసుకుని వచ్చి పెట్టుకునే స్తోమత చాలదు. మేనల్లుడు 'మీ యింట్లో వుంటూ యీ వూళ్లో కాలేజీలో చదువుకుంటా'నంటే సారీ చెప్పవలసి వస్తుంది. ఎందుకంటే విడివిడిగా ఏ కుటుంబానికీ ఆ శక్తి వుండదు. అదే నాలుగైదు కుటుంబాలు కలిసి ఆ భారాన్ని పంచుకుంటే శ్రమ తెలియదు. కుటుంబం మరీ పెద్దదయినపుడు వ్యక్తుల స్థాయిల్లో హెచ్చుతగ్గులు వచ్చి విడిపోవలసి వస్తుంది. అలా విడిపోయినపుడు బయటకు వచ్చిన ప్రతీవాడూ తన కాళ్లమీద తాను నిలబడే సత్తా వచ్చాకనే విడిపోవాలి. మా అన్నదమ్ములం అదే చేశాం. విడివిడి కాపురాలు వున్నా యిప్పటికీ జాయింటు ఫ్యామిలీ స్పిరిట్‌ పోలేదు. పండగలు కలిసి చేసుకోవడం, పెద్ద పెద్ద ఫంక్షన్‌లు అందరం కలిసి చేయడం వుంది. జాయింటు ఫ్యామిలీలో అహంకారాన్ని, స్వార్థాన్ని అదుపులో పెట్టుకోవాలి. ఆ పని చేయకపోతే ఉమ్మడి కుటుంబమే కాదు, భార్యాభర్తలు మాత్రమే వున్న కుటుంబం సైతం విచ్ఛిన్నమౌతుంది.

తెలుగువాళ్లు విడిపోవాలి అన్న స్లోగన్‌ బయలుదేరినపుడు నాకు బాధ వేసింది. జనాభా 10 కోట్లు దాటినపుడు రెండు 5 కోట్ల రాష్ట్రాలుగా విడిపోతే మంచిదనే అనుకున్నాను. అయితే విడిపోయేముందు పదేళ్లపాటు కసరత్తు చేయాలి. రెండు ప్రాంతాలలో అభివృద్ధి చేపట్టి, స్వయంపోషకాలుగా నిలబెట్టి అప్పుడు విడదీస్తే - అదీ ప్రాంతాల పేరు పెట్టి కాదు, ఉత్తర ఆంధ్రప్రదేశ్‌, దక్షిణ ఆంధ్రప్రదేశ్‌ అనే పేర్లతో - బాగుంటుందని సూచించాను. ఆ సలహాను ఎవరూ సీరియస్‌గా తీసుకోలేదు. ఇప్పుడు జరిగిన విభజనలో సీమాంధ్రప్రాంతం పూర్తిగా అన్యాయమై పోయింది. దాని కాళ్లపై అది నిలబడలేదు. దాని జోలెలో హామీలే తప్ప నిధులు లేవు. భార్యాభర్తలు విడిపోయినపుడు భార్య స్థిరాస్తి అంతా చేతిలో పెట్టుకుని భర్తను రోడ్డుపై వదిలిపెట్టి, కాళ్లూ చేతులూ వున్నాయిగా పని చేసుకో అని చెప్పినట్లు అన్ని సౌకర్యాలు, ఆదాయవనరులు వున్న హైదరాబాదును తెలంగాణ తీసుకుని, సీమాంధ్రకు ఏమీ లేకుండా చేశారు. అందువలన తెలంగాణ రాష్ట్రం యినీషియల్‌ ఎడ్వాంటేజితో ప్రారంభమవుతోందని అనిపిస్తుంది. ఎందుకంటే దేశమంతానే కాదు, ప్రపంచమంతా ఒక బ్రాండ్‌ తెచ్చుకున్న హైదరాబాదు వంటి మహానగరం అన్ని సౌకర్యాలతో దానిదే. రెండు దశాబ్దాలుగా అది పెరుగుతూ వచ్చి సంతరించుకున్న ఇన్‌ఫ్రాస్ట్రక్చర్‌ ఎక్కడికీ పోదు. గత ఐదేళ్లలో శాంతిభద్రతల కారణంగా, విభజనోద్యమం కారణంగా ప్రగతి కుంటుపడింది. ఇప్పుడు ఏదో ఒక ఒడ్డుకి చేర్చారు కాబట్టి, యిక్కడ ఆందోళనలు వచ్చే అవసరం లేదు.

అయితే యిక్కడో విషయం గమనించాలి. మహానగరం వుండగానే సరిపోదు. అది పెరగాలంటే, పెరుగుదల నిలబడాలంటే అనేక అంశాలు జతపడాలి. శతాబ్దాల క్రితమే కలకత్తా మహానగరం. ఇటీవలి కాలంలో ఏమంత డెవలప్‌ అయింది? ఢిల్లీ మహానగరం కాదా? అక్కడ ఎన్ని పరిశ్రమలున్నాయి? నగరంలో యిన్‌ఫ్రాస్ట్రక్చర్‌తో బాటు నగరవాసుల్లో చొరవ వుండాలి. ఇన్నాళ్లవరకు సీమాంధ్ర, తెలంగాణ ఒకదాని కొకటి కాంప్లిమెంటరీగా (పూరకాలు)గా పనిచేశాయి. సీమాంధ్రులకు చొరవ, వ్యాపారధోరణి ఎక్కువ. తెలంగాణలో ఆతిథ్యగుణం, చూసి నేర్చుకునే తెలివి ఎక్కువ. కొత్తవారిని ఆదరించారు కాబట్టే త్వరగా ఎదిగారు. రాయలసీమలో అది జరగలేదు. 1956 తర్వాత తెలంగాణ ప్రజల్లో కానీ, తెలంగాణ ఆర్థికపరిస్థితిలో గాని ఎంతో మార్పు వచ్చింది. సీమాంధ్రులతో చేతులు కలిపి అభివృద్ధి ఫలాలను అందిపుచ్చుకున్నారు. విద్యావకాశాలను సద్వినియోగం చేసుకుని ఎంతో ఎత్తులకు ఎదిగారు. ఇకపై యీ ఏర్పాటు కొనసాగుతుందా లేదా అన్నది అనుమానం. ఇప్పటిదాకా భాగస్తులుగా వున్నవారు విడివిడిగా బాగుపడతారా లేదా అన్నది సందేహాస్పదం.

తెలంగాణ గురించి మొదటగా ఆలోచిద్దాం. ఆర్థికాభివృద్ధికి పరిశ్రమలు పెరగాలి. అవి నిలబడతాయా? పెరుగుతాయా? కొత్తవి వస్తాయా? ఇది వూహించడం కష్టమే. ఇది తెలంగాణ రాష్ట్రం ఏర్పడ్డాక వచ్చే ప్రభుత్వంతో బాటు, ప్రజల్లో వుండే మూడ్‌ బట్టి వుంటుంది. నాయకుల సంగతి వేరు. వాళ్లు ఏం కావాలంటే అది మాట్లాడతారు. పెట్టుబడిదారులను కాస్సేపు దోపిడీదొంగలంటారు, కాస్సేపు ఎఱ్ఱతివాచీ వేసి పిలుస్తామంటారు. కానీ సామాన్యప్రజలు అలా కాదు, భావోద్వేగాలకు లోనవుతారు. ద్వేషాలను పెంచుకుంటారు. దేశవిభజన సమయంలో పాకిస్తాన్‌లో హిందువులను చంపమని, తరిమివేయమని అక్కడి నాయకులు కానీ, భారత్‌లోని ముస్లిములను చంపమని, తరిమివేయమని యిక్కడి నాయకులు కానీ పురికొల్పలేదు. తను అనుకున్న ప్రకారం దేశవిభజన జరిగిపోయాక జిన్నా కూడా హిందు-ముస్లిములు సోదరులని, సెక్యులరిజం పాటిస్తామని ప్రకటనలు చేశాడు. కానీ అప్పటిదాకా వాళ్లు రగిలించిన ద్వేషాగ్ని ప్రజల్లోకి చొచ్చుకుపోయింది. అందుకే మారణకాండ జరిగింది.

ఇక్కడ అలాటి ఘోరాలు జరగవు కానీ వైషమ్యం మాత్రం వుండి తీరుతుంది. కెసియార్‌ ఆంధ్రులపై ద్వేషాన్ని రగిల్చారు. వాళ్లని నీళ్లు, నిధులు, ఉద్యోగాలు ఎత్తుకుపోయే దోపిడీదొంగలుగా, తెలంగాణ సహజవనరులను కొల్లగొట్టిన పిండారీలుగా చిత్రీకరించారు. అక్కడ పుట్టిన ప్రతి ఒక్కడు రాక్షసులన్నారు. మద్రాసు నుండి తెలుగువాళ్లు విడిపోయినపుడు తమిళులు తెలుగువారిని యిలాటి మాటలనలేదు. అందుకే ఆంధ్రరాష్ట్రం ఏర్పడ్డాక కూడా తెలుగువారు మద్రాసు రాష్ట్రంలో ధారాళంగా పెట్టుబడులు పెడుతూ వచ్చారు. బొంబాయి రాష్ట్రం నుండి గుజరాతీలు విడిపోయినపుడు మహారాష్ట్రులు గుజరాతీలను ఏమీ అనలేదు. వాళ్లు బొంబాయి తమకు కావాలని అడిగినపుడు మాత్రమే అది ఒప్పుకోమంటూ ఉద్యమాలు జరిగాయి. గుజరాతీలు మహారాష్ట్రులకు వ్యతిరేకంగా నినాదాలు చేయలేదు. అందువలన గుజరాతీలు యిప్పటికీ బొంబాయిలో పెట్టుబడులు పెడుతున్నారు. తెలంగాణ విషయంలో సీమాంధ్రుల పరిస్థితి యిది కాదు. సామాన్యుడి దృష్టిలో వాళ్లు ఎక్కణ్నుంచో యిక్కడకి వచ్చి యిన్నాళ్లూ దోచుకున్నారు. ఇకనైనా వెళ్లిపోవలసినవారు. 'మీ రాష్ట్రం ఏర్పడ్డాక యింకా యిక్కడెందుకు వున్నారు?' అనే ప్రశ్న తెలంగాణలోని సీమాంధ్రుడు ఎదుర్కుంటాడు - కనీసం కొన్నేళ్లపాటు. 'పాకిస్తాన్‌ ఏర్పడ్డాక మీరింకా యిక్కడెందుకు, కావాలంటే అక్కడికి పొండి?' అని ముస్లిములను కవ్విస్తూ వుంటారు. సీమాంధ్రులదీ అదే పరిస్థితి.

తెలంగాణలోని సామాన్యపౌరుడు యిన్నాళ్లూ యీ విధంగా ఆలోచించలేదు. కాబట్టే అందరూ రాగలిగారు. అయితే తెలంగాణ వచ్చాక అతడి దృక్పథం మారబోతోంది. ఆంధ్రులు వెళ్లిపోతారు కాబట్టి యిళ్లు ఉచితంగానో, చౌకగానో దొరుకుతాయని గ్రామాల్లో, పట్టణాల్లో ప్రచారం చేసినది ఊరికే పోదు. విభజన తర్వాత తెలంగాణకు తరలి వచ్చేవాళ్లు బాగా తగ్గిపోవచ్చు కానీ వున్నవాళ్లలో చాలా తక్కువమంది వెనక్కి వెళతారు. ఎక్కడుంటే అక్కడే అలవాటు పడతారు కాబట్టి సర్దుకుపోతారు - మరీ గొడవలైతే తప్ప! గొడవలయ్యే సూచనలు యిప్పటికైతే కనబడటం లేదు. ఎవరింట్లో వారుంటే వచ్చి వెళ్లిపోండి అని ఎవరంటారు? సీమాంధ్ర కస్టమరు వచ్చి సరుకు అమ్మమంటే తెలంగాణ దుకాణదారు అమ్మను పొమ్మంటాడా? అవేమీ జరగవు కానీ ఉద్యోగుల్లో, నిరుద్యోగుల్లో మాత్రం ఆందోళన వచ్చి తీరుతుంది. ఎందుకంటే ఆ వర్గాల్లో వారికి తెలంగాణ రాష్ట్రంపై విపరీతంగా ఆశలు కల్పించారు. కెసియార్‌ ఎడాపెడా వాగ్దానాలు గుప్పించి అరచేతిలో స్వర్గం చూపించారు. అవి నెరవేర్చడం ఆయన వల్ల కాదు కదా, హెర్క్యులస్‌ వలన కూడా కాదు.

ఇంటింటికి ఉద్యోగం వంటివి మాటలా? ఆంధ్రరాష్ట్రం ఏర్పడ్డాక ఉద్యోగులందరూ తెలంగాణ విడిచి వెళ్లిపోతారని, వాళ్ల స్థానంలో వీళ్లకు ప్రమోషన్లు వచ్చేస్తాయనీ తెలంగాణ వుద్యోగులకు చెప్పి వుంచారు. 610 జీవో అమలు కాలేదని, పదేళ్ల క్రితం అంకెలు చెప్పి లక్షలాది ఉద్యోగాల్లో అక్రమంగా ఆంధ్రులున్నారనీ నమ్మించారు. నిజానికి గిర్‌గ్లానీ కమిషన్‌ తర్వాత చాలామందిని బదిలీ చేశారట. ఇప్పుడు వెళ్లవలసిన వారు ఐదువేలుంటారో, పదివేలుంటారో త్వరలో తేలిపోతుంది. వారికి కూడా ఆప్షన్‌ యిస్తారని టి-బిల్లు చెపుతోంది. సర్వీసు పదేళ్లు మాత్రమే మిగిలినవారు యిక్కడ వుండిపోవడానికి నిశ్చయించుకుంటే ఆ సీటు ఖాళీ అవదు. వారి స్థానంలో తెలంగాణ వారికి ప్రమోషనూ రాదు.

తెలంగాణవాసి అన్న పదానికి నిర్వచనం చెప్పకుండానే పుష్కరంపాటు ఉద్యమం నడిపించారు. సీమాంధ్ర నుండి ఎప్పుడో వచ్చి స్థిరపడినవారిని, వారి పిల్లల్ని, మనుమల్ని సీమాంధ్రులుగా వ్యవహరిస్తూ రావడం వలన చాలా గందరగోళం ఏర్పడింది. సాంకేతికంగా చూస్తే వాళ్లు స్థానికులే అవుతారు. ఇప్పుడున్న నియమాల ప్రకారం వరుసగా వరుసగా నాలుగేళ్ల చదువు చాలు. అక్కడే చాలామందికి అర్హత వచ్చేస్తుంది. లేనివాళ్లు కూడా దొంగ సర్టిఫికెట్లతో తయారవుతారు. గతంలో ముల్కీ నిబంధనలు వున్నపుడు దొంగ ముల్కీ సర్టిఫికెట్లు పుట్టించేవారు. ఎస్సీ, ఎస్టీలకు రిజర్వేషన్‌ వుంది కాబట్టి దొంగ సర్టిఫికెట్లు ద్వారా సంపాదించేవారు ఎందరో! ఏకంగా ఎమ్మెల్యేలు, ఎంపీలు కూడా అయిపోతూంటారు. వాళ్లపై ప్రత్యర్థులు కేసులు పెడుతూ వుంటారు. రేపణ్నుంచి ఉద్యోగాల్లోకూడా వీళ్లు బోగస్‌ తెలంగాణవాళ్లన్న కేసులు రావచ్చు. పదేళ్లపాటు హైదరాబాదులో విద్యావకాశాలు యథాతథంగా వుంటాయనడంతోనే తెలంగాణ అభ్యర్థుల్లో నిరాశ కలుగుతుంది. ప్రతిభ వున్నవాడికి ఎప్పుడూ చిక్కు లేదు. లేనివాళ్లే స్థానికత పేరుతో, కులం పేరుతో రిజర్వేషన్ల కోసం వెంపర్లాడతారు. సెక్రటేరియట్‌లోని తెలంగాణ ఉద్యోగి సంఘాల నేతలను అడిగారు - మీరు 90% మంది సీమాంధ్రులే అంటున్నారు కదా, వాళ్లంతా ఓపెన్‌ క్యాటగిరీలో సెలక్టయినపుడు ఎలా తప్పుపట్టగలరు? అని. ఆ నాయకుడు 'అంతా బోగస్‌. వాళ్లకు లీవులెటరు రాయడం కూడా రాదు.' అనేశారు. ఈ మాట ఎవరైనా ఎవరి గురించైనా అనవచ్చు.

ఓపెన్‌ క్యాటగిరీ ఉద్యోగాల గురించి కూడా యిలాటి ఆరోపణలు చేసినవాళ్లు కేంద్రప్రభుత్వ ఉద్యోగాల గురించి యిలాగే మాట్లాడవచ్చు. ప్రయివేటు ఉద్యోగాల గురించీ మాట్లాడవచ్చు. నియమవిరుద్ధంగా జరిగిన నియామకాలను ఎవరూ సమర్థించరు. వాళ్లందరూ వెళ్లిపోవలసినదే. నియమాల ప్రకారం జరిగిన నియామకాల విషయంలో కూడా గత మూడు నాలుగేళ్లగా పదవి చేపట్టబోతూ వుంటే అడ్డుకున్న సంఘటనలు జరిగాయి. సీమాంధ్రులన్న అనుమానం వస్తే చాలు, వెళ్లి గొడవ చేయవచ్చు. ఎవరు సీమాంధ్రులో, ఎవరు తెలంగాణ వారో తేల్చడం ఎలా? ఒకటే భాష, ఒకటే పోలికలు, ఇంటి పేర్లూ ఒకలాటివే. వేర్వేరు జాతుల వారయితే తెలిసిపోతారు. వీళ్లు తెలియరు. డాక్యుమెంట్ల బట్టి మాత్రమే యీ విషయం తేల్చాలి. అవి బోగస్‌ అయితే, నికార్సయినవైనా బోగస్‌ అని ఆరోపిస్తే...? అంతా వివాదమే. టి-బిల్లు ప్రకారం 84 వేల మంది ఉద్యోగుల ఎలాట్‌మెంట్‌ తేల్చడానికి ఓ కమిటీ వేస్తారు. అది ఏం నిశ్చయిస్తే అదే ఫైనల్‌. ఆ కమిటీ పక్షపాతంతో వ్యవహరిస్తోందని ఆరోపించడం అతి సులభం. పైగా దాని నిర్ణయంపై ఎందరు కోర్టుకి వెళ్లి స్టేలు తెచ్చుకుంటారో తెలియదు.

ప్రయివేటు ఉద్యోగాలలో కూడా స్థానికులకు 80% ఉద్యోగాలు రిజర్వ్‌ చేస్తామని కెసియార్‌ వాగ్దానం చేశారు. యువత ఓట్లకోసం దాన్ని అన్ని పార్టీలు తమ ఎన్నికల మ్యానిఫెస్టోలో పెట్టవచ్చు. పెట్టుబడి పెట్టినవాడు ప్రతిభ ఆధారంగా ఉద్యోగం యిద్దామనుకుంటాడు కానీ ప్రాంతం ఆధారంగా యిద్దామని అనుకోడు. ఇప్పటికే నాలుగైదేళ్లగా టి-ఉద్యమకారులు బిజినెస్‌ ఎస్టాబ్లిష్‌మెంట్స్‌ వద్దకు వెళ్లి 'మీ వద్ద తెలంగాణ వాళ్లు ఎంతమంది వున్నారు? ఇంతమందే వున్నారేం?' అని గణాంకాలు అడుగుతున్నారు. వాళ్లు చెప్పిన అంకెలు వీళ్లు నమ్మాలని లేదు. సీమాంధ్రులను కూడా కలిపి చెప్తున్నారని పేచీ పెట్టుకోవచ్చు. పైన చెప్పిన ప్రకారం ఎవరు అవునో, కాదో తేల్చడం ఒక పట్టాన సాధ్యం కాదు. తెలంగాణలో వున్న పరిశ్రమలు, వ్యాపారసంస్థలు యీ యిబ్బంది ఎదుర్కోవలసి వస్తుందని ఎప్పణ్నుంచో భయపడుతున్నాయి. కెసియార్‌, హరీష్‌ యిలాటి బెదిరింపులకు పాల్పడతారని నేను అనడం లేదు. వాళ్లే అక్కరలేదు, ఎవరైనా సరే తెలంగాణ ఉద్యమం పేరుతో బెదిరించవచ్చు. టి-ఉద్యమం ధర్మమాని అనేకమంది నాయకులు పుట్టుకుని వచ్చారు. పుంఖానపుంఖాల జాక్‌లున్నాయి. తమ వలనే తెలంగాణ వచ్చిందన్న నమ్మకం ప్రతి జాక్‌ నాయకుడిలోనూ వుంది. అందరూ టిక్కెట్లు అడుగుతారు, నామినేటెడ్‌ పదవులు కోరతారు. వీరికి తోడు యిన్నాళ్లూ తెలంగాణ ఉద్యమానికి విదేశాల నుండి ఆర్థిక, హార్దిక సహకారాలు అందించిన ఎన్నారైలు కూడా యిలాటివి కోరతారు. ఎంతమందికని సర్దగలరు?

అసంతృప్తులు ఒకరిపై మరొకరు బురద చల్లుకుంటారు. అవతలివాళ్లు అసలు తెలంగాణా వాళ్లే కాదంటారు. వారి సీమాంధ్ర మూలాలు వెతికే పనిలో పడతారు. అవి దొరక్కపోతే సీమాంధ్రులకు అమ్ముడు పోయారంటారు. సీమాంధ్రుల ఏజంట్లంటారు. నిరుద్యోగులను, యువతను వాళ్లపై ఉసికొల్పుతారు. అధికారంలో వున్నవాళ్లు ప్రశాంత పరిస్థితులు నెలకొని తమకు యిబ్బందులు లేకుండా వుండాలని చూసినా, వీళ్లు అశాంతి రేకెత్తించడానికి చూస్తారు. దీని ప్రభావం ఎక్కువగా పడేది వ్యాపారస్తులు, పారిశ్రామికవేత్తలపైనే! తెలంగాణ రాష్ట్రంలో విద్యుత్‌ కొరత ఏర్పడడం ఖాయం. ఇక్కడ విద్యుత్‌ ప్రాజెక్టులు వచ్చి ఉత్పత్తి ప్రారంభించేదాకా కొరత తీరదు. అప్పటిదాకా ఏదో ఒక రేటుకి బయటనుండి కొనాలి. తెలంగాణ రైతులు ఉచిత విద్యుత్‌ సౌకర్యాన్ని అనుభవిస్తూ వచ్చారు. కోస్తా రైతులకు నీరు కాలువల్లో లభిస్తుంది కాబట్టి, అక్కడ బోరు మోటర్ల అవసరం లేదు కాబట్టి అక్కడ మిగిలిన విద్యుత్‌ను యిలా యివ్వగలిగారు. (జాయింటు ఫ్యామిలీలో యిలాటి సౌకర్యాలుంటాయి). రాష్ట్రం విడిపోయాక ఉచిత విద్యుత్‌ పెనుభారమౌతుంది. కొత్త పాలకులు దాన్ని ఆపేయగలరా? లేరు. రైతులకు యిచ్చి పరిశ్రమలను ఎండగడతారు. అంతేకాదు మధ్యతరగతివాసులుండే నగరానికి, పట్టణాలకు విద్యుత్‌ యిచ్చి పరిశ్రమలకు తగ్గిస్తారు. ఎందుకంటే రైతులు, మధ్యతరగతివాళ్లు నోరున్నవాళ్లు, ఓటున్నవాళ్లు. విద్యుత్‌ కొరతతో బాటు పరిశ్రమలు ఎదుర్కునే మరో సమస్య వయబిలిటీ. రాష్ట్రం విడిపోతుందన్న వూహ ఎప్పుడూ రాక హైదరాబాదులో పెద్దపెద్ద ఎస్టాబ్లిష్‌మెంట్స్‌ పెట్టేశారు. రాష్ట్రంలోని ప్రజలంతా వైద్యం కోసం, విలాసం కోసం, షాపింగు కోసం, అనేకానేక పనులకోసం హైదరాబాదు వస్తారని భావించి ఆ కెపాసిటీ మేరకు పెట్టుబడి పెట్టి పెద్దపెద్ద అద్దాల మహళ్లు కట్టారు.

ఇప్పుడు విభజన తర్వాత ఎక్కడి కక్కడ చిన్న స్థాయిలో యిలాటివి వెలుస్తాయి. నా చిన్నపుడు మంచి హోటల్స్‌ కావాలంటే చిక్కడపల్లి వెళ్లేవాళ్లం, చిల్లరమల్లర షాపింగంటే సుల్తాన్‌ బజార్‌, ఖరీదైన షాపింగంటే ఆబిడ్స్‌, గాజు, పింగాణీ, లెదర్‌ సామాన్లంటే మదీనాకు వెళ్లేవాళ్లం. ఇప్పుడు అన్ని ప్రాంతాల్లో షాపింగు సెంటర్లు వచ్చేశాయి. నగరం నలుమూలలా అలాటివి వచ్చేయడంతో జనాలు అంతదూరం వెళ్లడం మానేశారు. కోఠీ, ఆబిడ్స్‌ వెలవెలపోతున్నాయి. (సశేషం) - ఎమ్బీయస్‌ ప్రసాద్‌ (ఫిబ్రవరి 2014)

ఫిబ్రవరి 38 ఎమ్బీయస్‌ : రెండు రాష్ట్రాల భవిష్యత్తు ఏమిటి? - 4

ఇన్నాళ్లదాకా హైదరాబాదు అంటే మనదే అనుకున్నారు కాబట్టి, సీమాంధ్రులు హాయిగా వచ్చేసేవారు. ఇప్పుడు పరరాష్ట్రం ఎందుకు పోవడం అనుకున్నారంటే ఎక్కడికక్కడే కొనడం ప్రారంభిస్తారు. ఇప్పటిదాకా హైదరాబాదులోనే డీలర్లను పెట్టుకున్న కంపెనీలు ఆ రాష్ట్రంలో వేరే డీలర్లను పెట్టుకుంటారు. జులై 30 ప్రకటన తర్వాత సీమాంధ్ర కస్టమర్లలో మార్పు వచ్చిందని విన్నాను. తాము కొన్న వస్తువుల పై వేసే పన్నుల ఆదాయం కారణంగా డెవలప్‌ అవుతూ వచ్చిన హైదరాబాదు నుండి తమ్మని పొమ్మంటున్నారని విన్నాక 'ఇకపై హైదరాబాదుకి ఆదాయం ఎందుకు యివ్వాలి? మీ హైదరాబాదు డీలరు ద్వారా సరుకు పంపకండి. ఆంధ్రాలో డీలరు వుంటే చెప్పండి' అననారంభించారట కొందరు. గతంలో యివన్నీ జనాలకు పెద్దగా తెలిసేవి కాదు కానీ ఉద్యమం కారణంగా అన్ని విషయాలూ చర్చకు వచ్చి ప్రజల్లో అవగాహన పెరిగింది.

తెలంగాణలో హైదరాబాదు కాకుండా తక్కిన ప్రాంతాల్లో కూడా ఎంతో అభివృద్ధి చెందవలసిన అవసరం వుంది. హైదరాబాదు మనదే కదాని కొత్త ప్రభుత్వం బద్ధకించే ప్రమాదం వుంది. కానీ సీమాంధ్రలో ప్రభుత్వానికి ఆ సౌలభ్యం లేదు. వారికి నిర్మాణం చేయవలసిన అగత్యం వుంది. ఏదో ఒకటి త్వరగా చేయకతప్పదు. గబగబా పనులు జరిగి అక్కడికక్కడ ఆసుపత్రులు, విద్యాలయాలు, మరోటీ మరోటీ వచ్చాయంటే హైదరాబాదుకి వచ్చే ఫ్లోటింగ్‌ పాప్యులేషన్‌ తగ్గుతుంది. అది ఆతిథ్యరంగంపై విపరీతమైన ప్రభావం చూపుతుంది. సీమాంధ్రలో ఉద్యమం జరిగే రోజుల్లో హైదరాబాదులోని అనేక హోటళ్లలో ఆక్యుపెన్సీ తగ్గిపోయి గగ్గోలు పెట్టారు. ఎందుకంటే 700, 800 కి.మీ. దూరం నుండి రైల్లో వచ్చినవాడే పొద్దున్న హోటల్లో దిగుతాడు. కరీంనగర్‌ నుండి, మెహబూబ్‌ నగర్‌ నుండి హైదరాబాదుకి పనిమీద వచ్చినవాడు సంచి చేత్తో పట్టుకుని పొద్దుటి బస్సులో వచ్చి సాయంత్రం బస్సులో వూరు తిరిగి వెళ్లిపోతాడు. ఆదిలాబాద్‌ వాడే హోటల్లో దిగాల్సి వస్తుంది. హైదరాబాదు దినదినాభివృద్ధి చెందుతుందని లెక్కలు వేసుకుని ఆ కెపాసిటీకి అనుగుణంగా పెద్ద ఎస్టాబ్లిష్‌మెంట్స్‌ పెట్టుకున్నవారికి వయబిలిటీ ప్రాబ్లెమ్‌ వస్తుంది. తగినంత సంఖ్యలో క్లయింట్లు రాకపోతే వ్యాపారం గిట్టుబాటు కాదు.

లేబర్‌ లాస్‌ వర్తించని ఐటి పరిశ్రమలు మళ్లీ వచ్చే అవకాశం వుంది.

కోదాడ, జగ్గయ్యపేట, హొసూరు

ప్రజలు కొట్టుకుంటారా, హైదరాబాదులో సురక్షితమా

హైదరాబాదులో లేబర్‌ కొరత ఒడియా వాళ్లు వస్తారు

ఫిబ్రవరి 39-40 వీక్లీకై ఎమ్బీయస్‌ : విశ్వకర్మలు కావాలి, వినైల్‌ వీరులు కాదు..

తెలంగాణ పునర్నిర్మాణ బాధ్యత మాదే అని కెసియార్‌ తన భుజస్కంధాలపై వేసుకున్నారు. ప్రజలు కూడా ఆయనపైనే ఆ భారాన్ని పెట్టవచ్చు. ఇక ఆంౖధ్రసీమ సమస్య పునర్‌-నిర్మాణం కాదు, అసలు నిర్మాణమే. 'సీమాంధ్రులు కష్టజీవులు. వారికి చొరవ వుంది. ఎలాగైనా పైకి వస్తారు. ఇప్పుడు ఏడుస్తూ కూర్చోనక్కరలేదు.' అంటూ జయరాం రమేష్‌తో సహా అందరూ సుద్దులు చెప్తున్నారు. 'ఇన్ని లక్షణాలున్నా యిన్నాళ్లూ పైకి రాలేదేం మరి? అక్కణ్నుంచి కడుపు చేత్తో పట్టుకుని హైదరాబాదు రావడం దేనికి? హైదరాబాదు ప్రజలే అటు వెళ్లి వుండాలి కదా' - అని ఎవరైనా ఆలోచించారా? ఇప్పటిదాకా అక్కడ జరిగిన అభివృద్ధి చాలా తక్కువ. అక్కడి నాయకులకు దక్షత, ముందుచూపు లోపించి అక్కడ ఏదీ సరిగ్గా అభివృద్ధి చేయకపోవడం చేతనే విద్యావంతులే కాదు, కార్మికులు సైతం వేలాది మైళ్లు దాటి వచ్చి రాజధానిలో పని చేయవలసి వస్తోంది. అంత అధ్వాన్నంగా ఏలిన నాయకులు యిప్పుడు హఠాత్తుగా మేం సీమాంధ్రను సింగపూర్‌ని చేస్తాం, హాంగ్‌కాంగ్‌ చేస్తాం అని కాన్వాస్‌ చేసుకుంటూ ప్రజలను ఆకర్షిద్దామని చూస్తున్నారు. సీమాంధ్ర నిజంగా సింగపూర్‌ అవుతుందా? అలా చేయాలంటే ఏం కావాలి? ఎవరు పూనుకోవాలి?

తెలుగువారు విడిపోయినా స్నేహవాతావరణం కొనసాగాలని అందరి ఆకాంక్ష. అయితే యిరుప్రాంతాలవారూ సమానస్థాయిలో వున్నపుడే యిది సాధ్యమౌతుంది. అంతర్జాతీయ స్థాయి నగరమైన హైదరాబాదు కలిగి వుండడం చేత, ఐటిఐఆర్‌ శాంక్షన్‌ కావడం వలన తెలంగాణ యిప్పుడు మెరుగైన స్థాయిలో వుంది. ఈ యినీషియల్‌ ఎడ్వాంటేజి ఆంధ్రసీమకు లేదు. ఆంధ్రప్రాంతానికి హామీలే తప్ప నిధులు లేవు. స్పెషల్‌ స్టేటస్‌, టాక్స్‌ హాలిడే - యివన్నీ ఎంతవరకు నిజాలో, ఎంత అబద్ధాలో కొన్నాళ్లకు తేలుతుంది. వాటిని నమ్ముకుని ఏ పెట్టుబడిదారుడు గోదాలోకి దిగుతాడు? సామాజికంగా, రాజకీయంగా సుస్థిరత ఏర్పడే అవకాశాలు కూడా కనబడటం లేదు. రాజధాని గురించి, హైకోర్టు గురించి ప్రాంతాల మధ్య కొట్లాటలు జరగక మానవు. రాయల తెలంగాణ యిస్తాం అనే ఫీలర్‌ వదలగానే అప్పటిదాకా సమైక్యం పాట పాడిన కర్నూలు, అనంతపురం నాయకులు హైదరాబాదు చేజారి పోకుండా వుండాలనే ఆతృతతో 'మేం కోస్తా వాళ్లతో కలిసి వుండలేం' అంటూ కోస్తావాళ్లను తిట్టేశారు. రేపు రాజధాని గురించి క్లెయిమ్స్‌ ప్రారంభం కాగానే 13 జిల్లాల వాళ్లు పక్కజిల్లా వాళ్లను కూడా అనుమానిస్తారు, తిట్టిపోస్తారు.

రాజకీయంగా కనీసం మూడు పార్టీలు సమానస్థాయిలో పోటీపడతాయి. ఎవరు గెలిచినా తక్కువ మెజారిటీతోనే గెలవాలి. ఎవరూ యింకొకరికి మద్దతు యిచ్చే సావకాశం లేదు కాబట్టి ప్రభుత్వం ఎన్నాళ్లుంటుందో, దాని పాలన ఎలా వుంటుందో తెలియదు. ఇక ప్రజల్లో కూడా అశాంతి తప్పదు. తెలంగాణ ఏర్పడ్డాక పదవులు దక్కిన నాయకులు గతం మర్చిపోదాం, అందరం కలిసి వుందాం వంటి ప్రకటనలు యిస్తారు కానీ వాళ్ల పాతప్రసంగాలకు ప్రభావితులైన సామాన్యుడు అంత వుదారంగా వుండలేడు. 'ఆంధ్ర ఉద్యోగులు వెళ్లిపోతేనే కదా, మాకు, మా పిల్లలకు ఉద్యోగాలు దక్కేది' అనుకుంటారు, పోరాడుతారు. లక్షలాది ప్రభుత్వోద్యోగుల అక్రమంగా వున్నారంటూ ఉద్యమంలో చాలా అసత్యాలు ప్రచారం చేశారు. ఈ రోజు యిరు రాష్ట్రాల మధ్య పంపిణీ చేయవలసిన ఉద్యోగుల సంఖ్య 50 వేల లోపేట! వీళ్లల్లో ఎంతమంది వెళతారో, వాళ్లు వెళ్లాక ఎన్ని ఉద్యోగాలు ఖాళీ అవుతాయో, ఆ ఖాళీల్లో ఎందరు తెలంగాణవారికి ప్రమోషన్లు, ఎపాయింట్‌మెంట్స్‌ వస్తాయో వేచి చూడాలి. రాష్ట్రం విడిపోతే రాజధానిలో ఉద్యోగాలు ఎన్ని మిగులుతాయి? 60% జనాభాకు సంబంధించిన ఉద్యోగాలు తగ్గిపోతాయి. ఇవేమీ సామాన్యులకు విడమరిచి చెప్పలేదు. అయిదారు వేలకు మించి ప్రభుత్వోద్యోగాలు చూపించలేని పక్షంలో 'అయితే ప్రయివేటు ఉద్యోగాలు యిప్పించు' అని తెలంగాణ సామాన్యజనం నాయకులపై ఒత్తిడి తెస్తారు. ప్రయివేటు ఉద్యోగాలలో 80% మంది స్థానికులండాలన్న రూలు అధికారికంగానో, అనధికారికంగానో అమలు చేసే ప్రమాదం వుంది. స్థానికులు ఎవరు అన్నదానిపై యిప్పటివరకు స్పష్టత లేదు. ఇక్కడే చదివినా, దశాబ్దాలుగా స్థిరపడి వున్నా, తలిదండ్రులో, తాతముత్తాతలో ఆంధ్రనుండి వచ్చి వుంటే 'నువ్వు తెలంగాణవాడివి కాదు ఫో' అనవచ్చు. ముల్కీ రూలంటూ వుంటే ఒక కొలబద్ద వుంటుంది. అది లేనప్పుడు ఏ విస్సన్న ఏం చెప్పినా అది వేదం అయిపోతుంది. యాజమాన్యంపై, ఉద్యోగులపై ఒత్తిళ్లు పెరిగితే సీమాంధ్రులు ఉద్యోగులు విడిచి ఆంధ్రకు మరలవచ్చు. గతంలో బెంగాలీలకు యిలా జరిగింది.

23 జిల్లాల రాజధానిగా హైదరాబాదు పొటెన్షియల్‌ను లెక్కలోకి తీసుకుని పెట్టిన బిజినెస్‌ ఎస్టాబ్లిష్‌మెంట్స్‌కు నేడు హైదరాబాదు 10 జిల్లాలకు మాత్రమే రాజధాని కావడంతో వయబిలిటీ సమస్య వస్తుంది. దాంతో అవి విస్తరణ ఆపవచ్చు, కొన్ని యూనిట్స్‌ మూసివేయవచ్చు, యితర రాష్ట్రాలకు తరలించవచ్చు. ఆ విధంగా ఉద్యోగాలు పోగొట్టుకునే వారిలో సీమాంధ్రులు గణనీయంగానే వుండవచ్చు. వారు సీమాంధ్రకు వచ్చి పడి అప్పటికే అక్కడ ఉద్యోగార్థులుగా వున్నవారికి తోడు కావచ్చు. ఇన్నాళ్లూ చదువు పూర్తి కాగానే హైదరాబాదు రైలెక్కేవారు. ఇకపై ద్వారాలు మూసుకుపోయాయని తెలిసి హతాశులయ్యారు. వారూ, వీరూ కలిసి ఏ మార్గం పడతారో వూహించండి. ఉపాధి అవకాశాలు లేకపోవచ్చు కానీ ఆకలి లేకుండా పోదు కదా, అది వారిని అడ్డదారులు పట్టిస్తుంది. హింసాయుత మార్గంలో కడుపు నింపుకోవడానికి పురికొల్పుతుంది. విభజన వలన జరిగే అతి పెద్ద నష్టం - యీ సామాజిక అశాంతే! ఇది ఆంధ్రసీమతో ఆగదు, పక్కరాష్ట్రాలకు - ముఖ్యంగా తెలంగాణకు - పాకుతుంది.

దీన్ని నివారించాలంటే లేబర్‌ యిన్‌టెన్సివ్‌ పరిశ్రమలు, సంస్థలు కావాలి. వైజాగ్‌లో ఓ బుల్లి ఐటిఐఆర్‌ శాంక్షన్‌ చేశాం అంటే కుదరదు. కంప్యూటర్ల వలన ఉద్యోగాలు రావు, పోతాయి. పైగా ఐటీ కంపెనీలు ఎప్పుడు వెలుగుతాయో, ఎప్పుడు ఆరిపోతాయో ఎవరికీ తెలియదు. ఐబిఎమ్‌ ఇటీవలే 50 వేల మంది ఉద్యోగాలు పీకేసిందట. ఇంకో 50 వేల మంది లిస్టు రాసి పెట్టుకుందట. మనకు సేవా, ఉత్పాదక రంగాలలోనే మానవవనరులు అధికంగా అవసరపడతాయి. వాటిని పెంచాలి. రాజధాని ఎక్కడుంటే అక్కడే పెట్టకూడదు. ప్రగతిని అన్ని ప్రాంతాలకూ పంచాలి. హైదరాబాదు, హైటెక్‌ మోజులో పడి పట్టణాలను నిర్లక్ష్యం చేశారు, పల్లెలను పాడుబెట్టారు. ఆంధ్రసీమకు ప్రకృతి యిచ్చిన వరం సముద్రతీరం, సారవంతమైన భూమి. రాయలసీమలో అయితే ఖనిజాలు. ఎక్కడ ఏ పరిశ్రమ పెడితే మంచిదో చూసి, అక్కడ దాన్ని వెలిసేట్లు చూడాలి. పరిశ్రమ అనగానే ఘటోత్కచుడు శశిరేఖ మంచాన్ని ఎత్తుకుని వెళ్లి దింపినట్లు ఎక్కణ్నుంచో పట్టుకుని వచ్చి పెట్టలేం. అక్కడ రోడ్డు వుండాలి, విద్యుత్‌ సరఫరా వుండాలి, మౌలిక సదుపాయాలు వుండాలి, పనిచేసే వాళ్లకు విద్య వుండాలి, తర్ఫీదు యివ్వాలి.

అంటే ఎంతో పని వుందన్నమాట. ఈ పని ఎవరో రాజకీయనాయకుడు చేస్తాడనుకోవడం బుద్ధితక్కువ. వాళ్లు చేసేది ఫలానా చోట పరిశ్రమ పెట్టబోతున్నాం అని ప్రకటించడం, ఆ పరిసరాల్లో అనుచరుల చేత భూమి కొనిపించి రియల్‌ ఎస్టేటు వ్యాపారం చేయించడం! అస్పష్టంగా వున్న కేంద్రప్రభుత్వపు రాయితీలను మనకు అనువుగా ఎలా మలచుకోవాలో, దేని కోసం పోరాడాలో కూడా వాళ్లకు తెలియదు. ఎవరైనా పారిశ్రామిక వేత్త 'మీ రాష్ట్రంలో పెట్టుబడి పెడితే నాకు వచ్చే ప్రత్యేకలాభం ఏమిటి?' అని అడిగితే వీళ్లు తెల్లమొహం వేస్తారు. ఎందుకంటే టి-బిల్లులో ఏమీ లేదు. విడిగా చేసిన రాజకీయప్రకటనలను రాబోయే ప్రభుత్వం మన్నిస్తుందన్న గ్యారంటీ లేదు. తెలిసీతెలియక నాయకులు ఏదో చెపితే అది నమ్మి పెట్టుబడి పెట్టబోయిన పారిశ్రామికవేత్త, తర్వాత వెనక్కి మరలితే అది మరింత అశాంతికి దారి తీస్తుంది. ఇటువంటి నాయకులను నమ్ముకుంటే ఆంధ్రది అధోగతే. మరి ఏం చేయాలి?

ఆంధ్రసీమకు యిప్పుడు కావలసినది విశ్వకర్మలు. ధృతరాష్ట్రుడు పాండవుల శక్తి తెలిసినవాడు. హస్తినాపురంలో వుంటే కౌరవులతో పోటీ పడి పేరు తెచ్చుకుంటారని భయపడ్డాడు. అందుకే దుర్యోధనుడు లక్కయింటిలో వాళ్లను చంపిస్తానని అన్నపుడు ఆమోదించాడు. తీరా చూస్తే వాళ్లు బతికి బట్టకట్టారు. కొంతకాలం మారువేషంలో ముష్టెత్తుకుని బతికినా చివరకు ద్రౌపదీ స్వయంవరంలో బయటపడి, తమ పరాక్రమం చూపారు. వాళ్లు బతికున్నారని వెల్లడి కావడంతో ఆహ్వానించక తప్పలేదు ధృతరాష్ట్రుడికి. హస్తినకు రప్పించాడు. అక్కడ వుంచితే కౌరవులను డామినేట్‌ చేస్తారన్న భయం. అందుకే అర్ధరాజ్యం యిస్తున్నా వెళ్లి ఏలుకోండి అని ఖాండవప్రస్థానికి తోలేశాడు. అది ఒకప్పుడు పౌరవుల రాజధాని. బుధపుత్రుని కారణంగా ఋషులు నాశనం చేశారు. అలాటిదానికి 'నువ్వు యువరాజువు, ఎంజాయ్‌' అని చెప్పి పంపాడు. అది భయంకర వనం. ఏ సౌకర్యాలు లేవు. పాలించడం మాట అలా వుంచి అసలు నివసించడమే కష్టం. అప్పుడు పాండవులకు మార్గదర్శిగా వున్న కృష్ణుడు ఇంద్రుణ్ని మనసులో తలచుకున్నాడు. అది గుర్తించిన ఇంద్రుడు దేవశిల్పి ఐన విశ్వకర్మను పిలిచి ఖాండవప్రస్థంలో మహా నగరం నిర్మించమని ఆదేశించాడు. ఇంద్రుడి చేసిన ఉపకారానికి సంతోషించిన కృష్ణుడు ఆ కొత్తనగరానికి యింద్రుడి పేర ఇంద్రప్రస్థమని పేరు పెట్టాడు. అది ఎంతబాగా వృద్ధి చెందిందంటే దాన్ని చూసి దుర్యోధనుడు కుళ్లుకున్నాడు. ద్యూతక్రీడకు ధర్మరాజును పిలిచి దాన్ని అపహరించేదాకా నిద్రపోలేదు.

ఆనాటి ఇంద్రప్రస్థాన్ని బ్రహ్మాండంగా వృద్ధి చెందేలా రూపొందించినవాడు విశ్వకర్మ. ఆంధ్రసీమ వృద్ధి చెందాలంటే అటువంటి విశ్వకర్మలు కావాలి. సాంకేతిక నిపుణులు, ప్రభుత్వపాలనా వ్యవహారాలు తెలిసిన అనుభవజ్ఞులు ఒక సలహాసమితిగా ఏర్పడి పాలకులకు, పారిశ్రామికవేత్తలకు, సామాజిక కార్యకర్తలకు దిశానిర్దేశం చేయాలి. సామాజిక కార్యకర్తల మాట ఎందుకు చెప్పానంటే నేడు సీమాంధ్ర యువతకు కావలసినది కష్టాలు ఎదుర్కోగలమన్న ధైర్యం. వారికి సరైన కౌన్సిలింగ్‌ చేసి వాళ్లలో ఆత్మవిశ్వాసాన్ని నింపాలి. లేకపోతే ఆత్మహత్యలకు పాల్పడవచ్చు. అన్యాయమార్గాలను వెతకవచ్చు. స్వాతంత్య్రం వచ్చిన కొత్తల్లో జవహర్‌లాల్‌ నెహ్రూకు యిటువంటి సలహాదారులు వుండటం చేతనే మనకు ఐఐటిలు వచ్చాయి, అణువిజ్ఞాన సంస్థలు వచ్చాయి. సాంకేతికంగా ఎంతో పురోగతి సాధించాం. ఎన్టీయార్‌ వచ్చినపుడు కూడా ఆయనకు నార్ల తాతారావు, కాకర్ల సుబ్బారావు వంటి ఎందరో మహానుభావులు దీర్ఘకాలిక ప్రణాళికలు రచించి యిచ్చారు, అమలు చేసి చూపారు. తెలంగాణ పునర్నిర్మాణం పట్ల పట్టుదలగా వున్న తెరాస యిప్పటికే రమణాచారి వంటి మాజీ ఐయేయస్‌ అధికారులతో ఒక సలహాసమితి ఏర్పాటు చేసిందని పేపర్లో వచ్చింది. సీమాంధ్ర పార్టీలేవీ అటువంటి పనుల్లో వున్నట్టు తెలియదు. మాకు కాంట్రాక్టు యివ్వండి, మేం కట్టేస్తాం, సింగపూర్‌ తెచ్చేస్తాం అనే ప్రకటనలే తప్ప చేస్తున్నది ఏమీ లేదు. వీళ్లంతా వినైల్‌ ఫ్లెక్సీ వీరులే!

వీరిలో అగ్రస్థానం చంద్రబాబుది. ఆయన దాదాపు పదేళ్లపాటు పాలించారు. హైదరాబాదు, పరిసరాలలోనే సమస్తం పట్టుకొచ్చి పెట్టారు. తక్కిన ప్రాంతాలను నిర్లక్ష్యం చేశారు. కాబట్టే 2004లో అక్కడ ఓడిపోయారు. అక్కడే కాదు, హైదరాబాదులోనూ ఓడిపోయారు. ముఖ్యమైన వ్యవసాయరంగాన్ని పాడుపెట్టారు. కోస్తా ప్రాంతమంతా వ్యవసాయంపై ఆధారపడినదే. ఆగ్రో యిండస్ట్రీస్‌ పెట్టి వుంటే పల్లెలు పాడుపడేవి కాదు. తన ప్లానింగ్‌లో పొరబాటు జరిగిందని యిప్పటికీ ఆయన ఒప్పుకోడు. తనకు రాష్ట్రం అప్పగిస్తే అన్నీ ఫ్రీగా యిస్తానని వాగ్దానాలు చేస్తారు. అన్ని సంక్షేమపథకాలు అమలు చేస్తూ ప్రగతి సాధించడం సాధ్యమా? ఇప్పుడు రాష్ట్రం విడిపోయాక సింగపూరు చేస్తాను, శ్రీలంక చేస్తానంటే నమ్మడం ఎలా? ఇప్పటికి కూడా ఆయనకు బుద్ధి వికసించలేదు. రాజధానిగా ఏదో ఒకదాన్ని ఎంచుకుని హైదరాబాదును తలదన్నే నగరం కడతాడట. ఎంతసేపూ ఆయనకు 4 లక్షల కోట్లతో రాజధాని కట్టాలన్న యావే తప్ప అన్ని ప్రాంతాల గురించి దృష్టి సారించటం లేదు. అన్నీ హైదరాబాదులో కుప్పపోయడం వలననే కదా, యీ దురవస్థ దాపురించింది.

నాలుగున్నర కోట్ల జనాభా గల సీమాంధ్రను సింగపూర్‌తో పోల్చడమేమిటసలు? అది 620 చ.కి.మీ., జనాభా 52 లక్షలు. జిఎచ్‌ఎమ్‌సిది అంతే ఏరియా, జనాభా మాత్రం 15 లక్షలు ఎక్కువ. అంటే ఆయన విజన్‌ 2014లో మళ్లీ యింకో హైదరాబాదే వుందన్నమాట. అది దాటి ఆయనకు ఏదీ కనబడదు పాపం. చాలు మహాప్రభో చాలు, మీ ఉద్ధరింపు మాకు అక్కరలేదు అని మనబోటి వాళ్లు అనుకున్నా బాబుకు అనుకూల మీడియా ఆయనను నవ్యాంధ్ర నిర్మాతగా ఆకాశానికి ఎత్తడం ఎలాగూ ఖాయం. అది ఓటర్లను ఆకర్షిస్తోందని గమనించాక తక్కినవాళ్లూ అదే పాట అందుకుంటారు. ఎవరి దగ్గరా ఏ బ్లూప్రింటూ వుండదు. చివరకు ఎవరో ఒకరు అధికారంలోకి వస్తారు కదా, వాళ్లు నిజంగా ఏమైనా చేద్దానుకుంటే 'ఇదిగో యిదీ మార్గం' అని యీ సమితి దారి చూపిస్తే వాళ్లకు శతకోటి వందనాలు. తెలుగువాళ్లు విడిపోయినందుకు మనకు ఖేదపడుతోందని రోదిస్తూ కూర్చునేకంటే సత్తా వున్నవాళ్లు, ప్రతిభ వున్నవాళ్లు యిలాటి సమితి ఏర్పడేట్లా చేస్తే వాళ్లకు సహస్రకోటి వందనాలు. - ఎమ్బీయస్‌ ప్రసాద్‌ (ఫిబ్రవరి 2014)

ఫిబ్రవరి 41 వీక్లీకై ఎమ్బీయస్‌ : వెంకయ్యను చూస్తే జాలా? జుగుప్సా?

మీరు మీడియాలో వుండి, మీ ఎడిటరు ఎవరిదైనా జాతీయ నాయకుడి యింటర్వ్యూ ఒక్కరోజులో పట్టుకురా అంటే ప్రస్తుతం మీకు అతి తేరగా దొరికే నాయకుడు - వెంకయ్యనాయుడు! అడగనివాడిది పాపం, ఆయన రాజ్యసభలో ఎంత ఘనకార్యం చేసి సీమాంధ్రను ఉద్ధరించారో చెప్పుకుంటున్నారు. ఒక యింటర్వ్యూ చూస్తే అన్నీ చూసినట్లే. అన్నిటా ఒకటే పాయింటు - 'కాంగ్రెసు తెలంగాణ ఎగ్గొట్టేసి, మా మీదకు తప్పు నెట్టేద్దామని చూసింది. మేం మాట పడేరకం కాదు. మీ పని యిలా వుందాని మేం కూడా సరే అనేశాం.' ఈ పాట తెలంగాణలో వినిపిస్తే ఓట్లు పడకపోయినా చప్పట్లు పడతాయి. ఆంధ్రసీమకు యీ మాటలు ఏ మాత్రం ఉపశమనం కలిగించవు. అందుకని ఆయన యింకోటి కలిపి చెప్తున్నారు - 'విభజన విషయంలో మీరు తిట్టదలిస్తే కాంగ్రెసును తిట్టండి. వాళ్లని వదిలేసి మమ్మల్ని తిట్టకండి. మేం మీకు మేలు చేద్దామని కొన్ని పాయింట్లు లేవనెత్తాం.' అని. లేవనెత్తారని మేమూ టీవీలో చూశాం. ఆ తర్వాత ఏం చేశారనేదే ముఖ్యం. వాళ్లేదో పిచ్చి సమాధానాలు చెప్తే వినేసి చతికిలపడ్డారు. ఒక్కటంటే ఒక్క సవరణ కోసమైనా పట్టుబట్టకుండా కాంగ్రెసుతో కలిసి బండి లాగించేశారు. కురియన్‌గారు ఆయ్‌ అంటే ఓయ్‌ అనుకుంటూ చదువుకుంటూ వెళ్లిపోయారు. మూజువాణీ మేజువాణీ యింత చెత్తగా వుంటుందని దేశప్రజలందరికీ తెలిసింది.

'ప్రత్యేక ప్రతిపత్తి ఐదేళ్లు చాలదు, పరిశ్రమలు పెట్టడానికే ఐదేళ్లు పడుతుంది, పదేళ్లు వుండాలి' అని వెంకయ్యనాయుడు అంటే కురియన్‌ 'హైదరాబాదు ఉమ్మడి రాజధాని ఎన్నేళ్లు?' అని షిండేని అడిగాడు. షిండే పదేళ్లు అని వేళ్లు చూపించాడు. పదేళ్లుట, హ్యాపీయేనా? అనేసి కిల్లాడీ కురియన్‌ ముందుకు వెళ్లిపోబోయాడు. అప్పుడు వెంకయ్య అడ్డుపడి 'ఉమ్మడి రాజధాని కాదు, ప్రత్యేక ప్రతిపత్తి..' అంటూ మళ్లీ అడిగారు. ఐదేళ్లే అన్నారు వాళ్లు. పదేళ్లు వుండి తీరాలి అని వెంకయ్య పట్టుబట్టలేదు. బిజెపి అంతకు ముందు రోజే 'ప్రధాని ప్రకటన రాజకీయ ప్రకటనగానే చూడాలి. బిల్లులో యిమడ్చకపోతే దానికి విలువ వుండదు' అని వాదించారు. అలా అన్నవాళ్లు రాజ్యసభలో మన్‌మోహన్‌ ఆముదం తాగిన మొహం వేసుకుని ఏదో చదివితే సరేసరే అనేశారు. బిల్లులో పెట్టాలని పట్టుబట్టనే లేదు. ఏం?

న్యాయశాస్త్ర కోవిదుడులా అరుణ్‌ జైట్లీ గవర్నరు ప్రత్యేక అధికారాలపై, ఉమ్మడి రాజధాని రాజ్యాంగబద్ధం కాదని, రాజ్యాంగ సవరణ చేయాలని వాదించారు. కపిల్‌ సిబ్బల్‌ దానికి సమాధానంగా ఆర్టికల్‌ 3, 4 లో రాసిన ఎట్సెట్రాలో యిలాటి విశేష అధికారాలు కూడా వున్నాయని దబాయిస్తే, అది దబాయింపు అని తెలిసినా జైట్లీ నోరెత్తలేదు. పంజాబ్‌ నుండి వచ్చిన గుజ్రాల్‌ 'ఉమ్మడి రాజధాని విషయంలో రాజ్యాంగ సవరణ అవసరమో కాదో తేల్చడానికి ఎటార్నీ జనరల్‌ను సభకు రప్పించా'లని నోటీసు యిచ్చారు. మర్నాడు ఆయనను రప్పించి చేస్తున్న పని చట్టబద్ధమో కాదో తెలుసుకోవాలన్న యింగితం వెంకయ్యనాయుడు పార్టీకి లేదా? అవేళ రాత్రి 8 గంటల్లోగా ఎలాగైనా సరే, రెండు పార్టీలు కలిసి ఆంధ్రప్రదేశ్‌ను చీల్చి పారేయడానికి ముందే స్క్రీన్‌ప్లే రాసుకుని, ఎవరి పాత్రలు వాళ్లు ధరించినట్లు కనబడింది.

అంతకుముందు రోజుదాకా వెంకయ్య 'ఐఐటీ, ఐఐఎమ్‌లపై ఒట్టి హామీలున్నాయి, పరిశీలిస్తున్నాం అంటున్నారు. మేం యివి ఒప్పుకోం. బిల్లులో వీటిపై కమిట్‌మెంట్‌ ఉండాలని అడుగుతాం' అంటూ వచ్చారు. ఆ రోజు సభలో ఆ మాట ఎత్తారు. జైరాం రమేష్‌ లేచి 'అవన్నీ యిస్తామని మేం ఎలా చెప్పగలం? నిర్ణయించవలసిన సంస్థలు స్వతంత్ర ప్రతిపత్తి కలవి. ఫీజిబిలిటీ రిపోర్టు చూసుకుని అప్పుడు ప్రకటిస్తాయి. మేం వాటి అధికారాన్ని హరించలేం కదా!' అన్నాడు. రేపు ఆ సంస్థలు ఫీజిబిలిటీ రిపోర్టులు చూశాం. మేం యిక్కడ పెట్టం అనవచ్చు. అప్పుడు వీళ్లు యిచ్చిన హామీలకు విలువేముంది? సీమాంధ్ర నాయకులకు, ప్రజలకు ఐఐటీ, ఐఐఎమ్‌, ఎయిమ్స్‌ వచ్చేస్తాయి అని అబద్ధాలు చెప్తున్నాం అని స్పష్టంగా ప్రకటించినట్లే కదా. దాన్ని వెంకయ్య ప్రశ్నించి 'ఆ రిపోర్టులు వచ్చాకనే వాటి గురించి చెప్పాల్సింది. ఇప్పుడే ఎందుకు దొంగ కబుర్లు చెపుతున్నారు?' అని అడగాల్సింది.

అలాగే పోలవరం ప్రాజెక్టు గురించి జైరాం రమేష్‌ అడ్డంగా అబద్ధాలు ఆడేస్తున్నాడు. భద్రాచలంలోని మండలాలు కాకుండా గ్రామాలు మాత్రమే కలుపుతూ పునరావాసం సవ్యంగా జరక్కుండా చేస్తున్నాడు. ఒడిశా ఎంపీ యీ మేటర్‌ సబ్‌-జ్యుడిస్‌ (కోర్టులో వున్న వ్యవహారం) అయినపుడు జాతీయ ప్రాజెక్టుగా ఎలా ప్రకటిస్తారు? అని సూటిగా అడిగాడు. జైరాం రమేష్‌ దేనికీ సమాధానం చెప్పలేదు. 2010లో పోలవరం జాతీయప్రాజెక్టుగా ప్రకటించేటప్పుడు దాన్ని తెలంగాణ నాయకులు అడ్డుకున్నారు. పర్యావరణం పేరుతో, పునరావాస చర్యల పేరుతో కేంద్రమంత్రిగా అడ్డుకుని వాళ్లకు సహకరించినది జైరాం రమేశే. ఒడిశాలో ప్రజాభిప్రాయం సేకరణ జరిగితే తప్ప అనుమతి యివ్వం అన్నాడు. అక్కడి ప్రభుత్వం ఆ ప్రజాభిప్రాయ సేకరణ చేయదు, మన ప్రభుత్వం వెళ్లి చేయబోతే చేయనీయదు. మొన్నటికి మొన్న 'పోలవరం రావడం నాకు యిష్టం లేదు' అని ప్రకటించినదీ జైరామే. అలాటివాడు 'పోలవరం పూర్తి చేసే బాధ్యత నాది' అని చెపితే మనం నమ్మాలా? మూణ్నెళ్ల తర్వాత యీయన మంత్రిగా కూడా వుండడు. ఇవన్నీ వెంకయ్యకు తెలియదా? అయినా నమ్మినట్టు నటించడం దేనికి?

ఇక మొదటి సంవత్సరం సీమాంధ్రకు రెవెన్యూలోటు వుంటుంది కాబట్టి రూ.10 వేల కోట్లు అడుగుతానన్న వెంకయ్య పూర్తిగా జావకారిపోయాడు. జైరాం రమేశ్‌ ఎపాయింటెడ్‌ డేట్‌, బజెట్‌ డేట్‌ అనే మాటల్ని తిప్పితిప్పి చెపితే సంతృప్తి పడిపోయి కూర్చున్నాడు. హైదరాబాదు ఆదాయంలో వాటా అడగడం అత్యంత ముఖ్యమైన విషయం. హైదరాబాదుకు 13 వేల కోట్ల రూ.లు మిగులు ఆదాయం. సీమాంధ్రకు 17 వేల కోట్ల రూ.ల లోటు బజెట్‌. అయినా హైదరాబాదు ఆదాయంలో వాటా ఒక్క పైసా కూడా యివ్వలేదు. వెంకయ్య అడగనే లేదు. ఇంతకు మించిన అన్యాయం వుందా?

కాంగ్రెసువాళ్లు అనుకున్న దాని కంటె అంగుళం ముందుకు కదలలేదు. బిజెపి వాళ్లతో కలిసి సీమాంధ్రను దగా చేసింది. ఏదైనా సవరణ పాసయితే మళ్లీ లోకసభకు వెళ్లవలసి వస్తుంది. అక్కడ మళ్లీ టీవీలు ఆపేసి, ఎంపీలను తన్నిస్తే రభస అవుతుంది అనుకుని యిద్దరూ కలిసి డ్రామా ఆడేసి రాష్ట్రాన్ని చీల్చేశారు. లోకసభలో బిల్లు ప్రవేశపెట్టలేదని మొదటిరోజు వాదించిన సుష్మా స్వరాజ్‌ రెండో రోజు ఆ వూసే ఎత్తకుండా, ఏ సవరణా ప్రతిపాదించకుండా కాంగ్రెసుకు సహకరించింది. టీవీ ప్రసారం ఆపేసినపుడు బిజెపి ఎంపీలు వచ్చి ఆమెకు చెపితే 'మీరేం మాట్లాడకండి' అని ఆమె అన్నట్టు ఎన్‌డిటివి చెప్పింది. తర్వాత ఆ విషయం నాకు తెలియదని సుష్మ బుకాయించింది. టీవీ మాట వదిలేయండి, సవరణలు కోరతాం అన్నవారు ఎందుకు కోరలేదు? సుష్మ నిస్సిగ్గుగా కాంగ్రెసుతో కుమ్మక్కయింది. వెంకయ్య మాత్రం సిగ్గు నటిస్తూ కాంగ్రెసుతో పోరాడినట్లు భ్రమలు కల్పించబోయారు. కానీ రాజ్యసభ తతంగం యావత్తు టీవీల్లో వచ్చేసింది కాబట్టి యీయన ప్రతాపమూ తెలిసిపోయింది.

మరొకరైతే తలవంచుకుని యిటువైపు రావడం మానేస్తారు. కానీ వెంకయ్య తగుదునమ్మా అని జనాల్లోకి వచ్చి మాట్లాడదామని చూస్తున్నారు. తెలంగాణ విషయంలో వెనక్కి పోయామని కాంగ్రెసు ఎక్కడ మమ్మల్ని అనేస్తుందోనని మేం వాళ్లతో కుమ్మక్కయ్యాం అంటున్నారు వెంకయ్య. కాంగ్రెసు వాళ్ల ఏదో ఒకదానికి మిమ్మల్ని అంటూనే వుంటారు. దేశాన్ని మతం పేరుతో చీలుస్తున్నారు, రక్తపిపాసులు, గాంధీగార్ని చంపిన సిద్ధాంతాలు మీవి అంటున్నారు. దానికి ఏం చేస్తారు? ఇంత చేసినా తెలంగాణ విషయంలో బిజెపి అడ్డుపడబోయింది, మేమే వాళ్ల పీచమణచి తెలంగాణ తెచ్చాం అని టి-కాంగ్రెసు నాయకులు చెప్తున్నారు. దానికేం చేస్తారు? అన్నిటికీ వెంకయ్య దగ్గర సమాధానం ఒక్కటే - 'సీమాంధ్రులారా, యిప్పుడు మీకు అన్యాయం జరిగిందని బాధపడకండి. రాబోయే ప్రభుత్వం మాదే. మేం అన్నీ సరిచేసేస్తాం'. పార్లమెంటులో షిండే, సిబ్బల్‌ కూడా గూడుపుఠాణీ ధోరణిలో బిజెపి వాళ్లతో అన్నారు - 'కోర్టు యీ బిల్లు కొట్టేస్తే దానిదేముంది, మీరో మేమో పరిపాలనలోకి వస్తాం, మనిద్దరం కలిసి రాజ్యాంగసవరణ చేసేస్తాం' అని. ఆ పనేదో యిప్పుడే చేయవచ్చుగా! ఎన్నికల తర్వాత మీరో, మేమో అధికారంలోకి వచ్చేస్తాం అంటూ అంత ధీమా దేనికి? ఢిల్లీ ఎసెంబ్లీ ఎన్నికలలో అలాగే అనుకున్నారు. చివరకు అరవింద్‌ కేజ్రీవాల్‌ యిద్దరికీ జెల్లకాయ కొట్టాడు. రేపు ఎన్నికల్లో యితర పార్టీలు అధికారంలోకి వస్తే యీ రాజ్యాంగ సవరణలు ఏమవుతాయి? సీమాంధ్రకు జరిగిన అన్యాయాన్ని ఎవరు పూరిస్తారు?

ఇవన్నీ వెంకయ్యనాయుడుకి తెలియవా? అయినా ఆయన ఏ మొహం పెట్టుకుని సీమాంధ్ర ప్రజలను ఉద్దేశించి మాట్లాడతారు? ఈ రోజు తన చేతిలో వున్నది చేయలేదు కానీ రేపు ఏదో చేస్తానని చెప్పడమేమిటి? మమ్మల్ని గెలిపిస్తే ప్రత్యేక ప్రతిపత్తిని పదేళ్లు చేస్తాం అన్న స్లోగన్‌ ఒకటా? ఐదేళ్లకే దిక్కూ దివాణం లేదని అందరికీ తెలుసు. ఆ నిర్వచనం సీమాంధ్రకు అప్లయి కాదని, జాతీయ అభివృద్ధి మండలి ఆమోదించదని అందరికీ తెలుసు. ఇది కంటితుడుపు కాదు, మోసగింపు. ఈ మోసంలో కాంగ్రెసు, బిజెపి యిద్దరూ దోషులే. సీమాంధ్ర ప్రజలకు ఏ మాత్రం వివేకం వున్నా యిద్దరికీ బుద్ధి చెప్పాలి. వారికి వివేకం కలగకుండా చేయడానికి, మాయమాటలతో మభ్యపెట్టడానికి ప్రయత్నం చేస్తున్న వెంకయ్యను చూస్తే జాలి కలుగుతుందా, జుగుప్స కలుగుతుందా అంటే చెప్పడం కష్టం. జాలి ఎందుకంటే - సుష్మ స్వరాజ్‌ తెలంగాణకు చిన్నమ్మ అవుదామనుకుంటున్నారు. అక్కడ నుండి పోటీ చేసినా చేయవచ్చు. బిజెపి రాష్ట్రనాయకులందరూ తెలంగాణ వారే. వారంతా వారు కోరుకున్నది సాధించడానికి ఏదో ఒకటి చేశారు. సీమాంధ్రను బేస్‌ చేసుకుని జాతీయ స్థాయికి ఎదిగిన వెంకయ్య నాయుడుకు సీమాంధ్రలో ఒరిగేదేముంది? ఆయన అనుచరుల్లో ఒక్కరైనా నెగ్గుతారా? ఇక జుగుప్స ఎందుకంటే - 1972 జై ఆంధ్ర ఉద్యమంలో విద్యార్థి నాయకుడిగా సీమాంధ్రకు అన్యాయం జరుగుతోందని గంభీరోపన్యాసాలు యిచ్చి సమైక్యం పేరుతో ఇందిర అన్యాయం చేసిందని వాదించి, తన రాజకీయభవిష్యత్తుకు పునాది వేసుకున్న వెంకయ్య యీనాడు అదే సీమాంధ్ర ప్రయోజనాలను తాకట్టు పెట్టి తన రాజకీయ జీవితాన్ని కాపాడుకున్నారు. విభజన పేరుతో ఆంధ్రకు అన్యాయం చేశారు. - ఎమ్బీయస్‌ ప్రసాద్‌ (ఫిబ్రవరి 2014)

ఫిబ్రవరి 42-44 వీక్లీకై ఎమ్బీయస్‌ ః నానావతి కమిషన్‌కు 21 వ సారి పొడిగింపు

గుజరాత్‌లో గోధ్రా రైలు సంఘటన, తదుపరి జరిగిన మతకలహాల గురించి విచారణ జరపడానికి మోదీ ప్రభుత్వం 2002 మార్చిలో నానావతి కమిషన్‌ నియమించింది. మూడు నెలల్లో నివేదిక యిమ్మంది. 12 ఏళ్లు అవుతున్నాయి. ఇంకా నివేదిక తయారు కాలేదని 2014 జూన్‌ వరకు పొడిగింపు అడిగింది. సరే అన్నారు. ఇలా పొడిగించడం 21 వ సారి. ఇప్పటికే ఖర్చు 7 కోట్లు దాటింది. మొదట ఈ కమిషన్‌ బాధ్యతను హై కోర్టు జడ్జిగా వున్న కె జి షాకు అప్పగించారు. తర్వాత ఆ కమిషన్‌కు సుప్రీం కోర్టు రిటైర్‌డ్‌ జడ్జి జి టి నానావతిని చైర్మన్‌గా వేసి గోధ్రా అల్లర్ల తర్వాతి ఘటనలు కూడా విచారించాలంటూ కమిషన్‌ పరిధిని పెంచింది. 2004లో ముఖ్యమంత్రి పాత్ర, ప్రభుత్వపాత్ర కూడా విచారించాలంటూ మరింత విస్తృతం చేసింది. జస్టిస్‌ షా 2008లో మరణిస్తే ఆయన స్థానంలో అక్షయ్‌ మెహతా అనే రిటైర్డ్‌ హై కోర్టు జడ్జిని వేశారు. ఈ మెహతా రికార్డు అంత గొప్పదేం కాదు. ఒక స్టింగ్‌ ఆపరేషన్‌లో దొరికాడు. నానావతిగారి కొడుకు మౌలిక్‌ను గుజరాత్‌ హైకోర్టులో ఎడిషనల్‌ పబ్లిక్‌ ప్రాసిక్యూటర్‌గా తీసుకున్నారు. నానావతి సోదరుడు ధావల్‌ను బిజెపి చేతిలో వున్న అహ్మదాబాద్‌ మునిసిపల్‌ కార్పోరేషన్‌ తన లాయర్ల ప్యానెల్‌లోకి తీసుకుంది.

ఇటువంటి వాళ్లు వుండగా వాళ్లు మోదీ ప్రభుత్వానికి వ్యతిరేకంగా రిపోర్టు ఎందుకిస్తారు? రాష్ట్రప్రభుత్వానిది తప్పేం లేదని నివేదిక యిచ్చారు. అది కూడా వాళ్లకు అనువైన సమయంలో - 2009లో పార్లమెంటు ఎన్నికలనగా మూణ్నెళ్ల ముందు! రెండో నివేదిక 2014 లోకసభ ఎన్నికలకు ముందు యిచ్చారు. అది కూడా క్లీన్‌ చిట్‌ యిస్తూ..! ఈ కమిషన్‌ పనితీరును అనేకమంది సవాల్‌ చేస్తున్నారు. 2202 అల్లర్ల ప్రధాన నిందితుడైన మోదీని యీ కమిషన్‌ ఎన్నడూ విచారించనే లేదు.'' అంటారు వారు. లాలూ రైల్వే మంత్రిగా వుండగా వేసిన యు సి బెనర్జీ కమిషన్‌ గోధ్రా రైలు దహనంలో కుట్ర ఏమీ లేదని, బోగీ లోపల వున్న రసాయనాల వలన జరిగిందని అంది. కానీ నానావతి కమిషన్‌ కుట్రపూరితంగా జరిగిందని అంటూ మౌలానా ఉమర్‌జీ అనే అతన్ని ప్రధాన కుట్రదారుడిగా పేర్కొంది. కానీ స్పెషల్‌ కోర్టు అతన్ని నిర్దోషిగా విడుదల చేసింది. దాన్ని పోటా (ప్రివెన్షన్‌ ఆఫ్‌ టెర్రరిస్టు యాక్టివిటీస్‌) చట్టం కింద బుక్‌ చేసి విచారణ జరిపారు. పోటా కేసులను పునఃపరశీలన చేయడానికి 2005లో నియమించబడిన అలహాబాదు హైకోర్టు రిటైర్డ్‌ జడ్జి ఎస్‌ సి జైన్‌ గోధ్రా సంఘటనలో కుట్ర ఏమీ లేదని, టెర్రరిస్టు కార్యకలాపం అసలే కాదని, అందువలన దాన్ని పోటా చట్టం నుండి తప్పించాలని సిఫార్సు చేశారు. వారంతా ఏమి చెప్పినా సరే, నానావతి కమిషన్‌ మాత్రం మోదీ ప్రభుత్వం ఏం చెప్పాలనుకుంటోందో అదే చెప్తోంది. అందుకే యింకోసారి దాని ఆయుర్దాయం పెంచారు.- ఎమ్బీయస్‌ ప్రసాద్‌ (ఫిబ్రవరి 2014)

ఎమ్బీయస్‌ : టైపురైటర్లయితే సురక్షితమా?

కంప్యూటరు యుగంలో సమాచారం అతి సులభంగా లీక్‌ అయిపోతోంది. బళ్లకొద్దీ ఫైళ్లల్లో వుండే సమాచారాన్ని చిన్న చిప్‌లో పెట్టి ఆఫీసులోనుండి బయటకు పట్టుకుని పోవచ్చు. ఇలాటి సౌకర్యమే లేకపోతే వికీలీక్స్‌కి రహస్యసమాచారం చిక్కేదే కాదు. రాయబార కార్యాలయం నుండి ఫైళ్లు చంకలో పట్టుకెళ్లడం సాధ్యమా? అదే కంప్యూటరులో నిక్షిప్తమైన సమాచారమైతే యుఎస్‌బి స్టిక్‌లోనో పెన్‌డ్రైవ్‌లోనో స్టోర్‌ చేసి బూట్లలో పెట్టి బయటకు తెచ్చేయవచ్చు. కంప్యూటరుతో ఎంత సౌలభ్యం వున్నా రహస్యపత్రాలతో వ్యవహరించే రాయబార కార్యాలయాల్లో సేఫ్టీ కోసం పాతకాలం తరహాలో టైపురైటర్లు వాడితే మంచిదేమో అన్న సూచనలు కూడా వస్తున్నాయట. ఎందుకంటే దానిలో స్టోరింగ్‌ సౌకర్యం వుండదు. పేపరుపై టైపు చేసి రహస్య ఫైలులో పెట్టుకుంటే పక్కవాడికి ఏమీ తెలియదు. కానీ... టైపు రైటర్లు వాడే కాలంలో రహస్యాలు నిజంగా భద్రంగా వుండేవా? చూదాం.

టైపు మెషిన్‌లో కాపీలు కావాలంటే కార్బన్‌ పేపర్లు వాడేవారు. కాపీ నీట్‌గా రావాలని కొత్త కార్బన్‌ వాడారంటే దానిలో ప్రమాదం వుంది. వాడేసిన కార్బన్‌ను చెత్తబుట్టలో పడేయడం ప్రమాదం. దాన్ని పట్టుకెళ్లి అద్దంలో చూస్తే విషయం తెలిసిపోతుంది. రిబ్బన్‌తో కూడా ప్రమాదం వుంటుందని గూఢచారి సంస్థలు కనుగొన్నాయి. సిబిఐలో ఆఫీసరుగా పని చేస్తూ రష్యా గూఢచారి సంస్థ కెజిబికి డబుల్‌ ఏజంటుగా పని చేసిన ఆల్‌డ్రిక్‌ ఏమెస్‌ పై ఎఫ్‌బిఐకు అనుమానం వచ్చింది. వాళ్లు అతని ఆఫీసు టైపు రైటరులో కొత్త రిబ్బన్‌ పెట్టారు. రిబ్బన్‌ ఒక స్పూల్‌ నుండి మరొక స్పూల్‌కు వెళుతుంది. దానిపై సీసపు అక్షరాలు కొడితే కాగితంపై ఆ రిబ్బన్‌ యింకులో అక్షరాలు పడతాయి. కెజిబి వాళ్లను వెనిజులాలో కలవడానికి ప్లాను చేసుకున్న ఏమెస్‌ దానికి సంబంధించిన ఉత్తరాన్ని టైపు చేసుకున్నాడు. మర్నాడు ఎఫ్‌బిఐ వాళ్లు రిబ్బన్‌ బయటకు లాగి దానిపై కొట్టిన అక్షరాలను చదువుకున్నారు. వెనిజులా సమావేశం సంగతి తెలిసిపోయింది. అతన్ని పట్టుకున్నారు.

మాస్కోలోని అమెరికన్‌ ఎంబసీ ఆఫీసులో కెజిబి వారు టైపురైటర్ల నుండి సమాచారాన్ని ఎలా సేకరించేవారో 1985లో సిబిఎస్‌ న్యూస్‌ సర్వీసు బయటపెట్టింది. టైపురైటరు లోపల ఒక గుండ్రటి బంతిలాటి దాన్ని దాచారు. దాని ఉపరితలంపై అంకెలు, అక్షరాలు వుండేవి. టైపు చేసిన అక్షరం లేదా అంకె బట్టి ఆ బంతి అటూ యిటూ కదిలేది. దాన్ని కదలికలను కార్యాలయం గోడల్లోని ఏంటెనాలు గ్రహించి ఆ సంకేతాలను రష్యా గూఢచారి ఆఫీసుకు చేరవేసేవి. ఇలా 16 టైపు రైటర్లలో వాళ్లు బగ్స్‌ అమర్చారట. 8 సంవత్సరాల పాటు యిది ఎవరికీ తెలియకుండా సాగింది. చివరకు వాటిని అమెరికాకు తిప్పి పంపించేటప్పుడు అమెరికన్‌ కస్టమ్స్‌ వాళ్లు తనిఖీ చేస్తే లోపల వున్న యీ పరికరాలు బయటపడ్డాయి! నీతి ఏమిటంటే - తెలివితేటలుండాలి కానీ ఏదీ గూఢచర్యానికి అతీతం కాదు. - ఎమ్బీయస్‌ ప్రసాద్‌ (ఫిబ్రవరి 2014)

ఎమ్బీయస్‌ : ఢిల్లీ పోతే పోయింది

ఆమ్‌ ఆద్మీ పార్టీకి ఢిల్లీ పాలన చాలా పాఠాలే నేర్పింది. ఢిల్లీలో 28 మాత్రమే గెలిచాక మొదట అది ప్రతిపక్షంలోనే కూర్చుని, మళ్లీ ఎన్నికలు జరిగేట్లు చేద్దామని అనుకుంది. అయితే కాంగ్రెసు బేషరతుగా మద్దతు యిస్తాననడంతో పార్టీలో అంతర్గతంగా చాలా చర్చలే జరిగాయి. 'కొద్దికాలమే మనగలిగినా మన సిద్ధాంతాలు ఆచరణయోగ్యమని నిరూపిద్దాం' అని వాదించారు కొందరు. ఫిబ్రవరి 14 న జనలోక్‌పాల్‌ బిల్లు అసెంబ్లీలో పెట్టడానికి వెళుతూండగా అరవింద్‌ కేజ్రీవాల్‌ 15 సం||రాలుగా తనతో కలిసి పనిచేస్తూ వచ్చిన మనీషి శిశోడియాతో 'దీనికి కాంగ్రెసు మద్దతు యివ్వకపోతే నేను రాజీనామా చేస్తాను' అన్నారు. కానీ అసెంబ్లీకి వచ్చాక చూస్తే బిల్లు పాస్‌ కావడం మాట అటుంచి, అసలు ప్రవేశపెట్టనీయకుండా కాంగ్రెసు, బిజెపిలు యిద్దరూ ఏకమై అడ్డుకోవడం చూశాక 'మైనారిటీ ప్రభుత్వంగా వుండి ఏమీ సాధించలేం. మెజారిటీ వుంటే అధికారంలోకి రావాలి, లేకపోతే ప్రతిపక్షమే మేలు' అని నిర్ధారణకు వచ్చి వెంటనే రాజీనామా చేసేశారు. తమ 49 రోజుల ప్రభుత్వంలో వాళ్లు ఏం సాధించినా, ఏం సాధించకపోయినా చివర్లో ఒకటి సాధించారు - కాంగ్రెసు, బిజెపిలు ఒకే తానులో గుడ్డలని, ఎటువంటి మార్పునైనా వాళ్లు కలిసి అడ్డుకోగలరని దేశానికి నిరూపించారు. ఈ మాటను ఎవరు నమ్మినా నమ్మకపోయినా తెలంగాణ బిల్లు వ్యవహారం చూసిన తెలుగువాళ్లు కచ్చితంగా నమ్ముతారు.

ఢిల్లీ చేజారితే జారింది కానీ యిప్పుడు దేశమంతా తిరగవచ్చు అనుకుంటోంది ఆమ్‌ ఆద్మీ. వాళ్లకు వున్న ముఖ్యనాయకులు తక్కువ. వాళ్లంతా ఢిల్లీ ప్రభుత్వంలో కూరుకుపోతే యిక పార్లమెంటు ఎన్నికలలో ప్రచారం చేసేవారెవరు? ఈ అవకాశం జారవిడుచుకుంటే మళ్లీ ఐదేళ్లదాకా రాదు. అందుకని ఢిల్లీ అసెంబ్లీ ఎన్నికలతో బాటు, పార్లమెంటు ఎన్నికలలో కూడా సాధ్యమైనన్ని సీట్లకు పోటీ చేద్దామని నిశ్చయించుకున్నారు. ఎన్ని సీట్లు పోటీ చేస్తారో, అరవింద్‌, మనీష్‌ వగైరాలు పోటీ చేస్తారో లేదో యిప్పటిదాకా తెలియదు. అయితే వాళ్లు పబ్లిసిటీకిి పాత ట్రిక్కునే మళ్లీ వాడుతున్నారు. షీలా దీక్షిత్‌ ఎక్కడ నిలబడితే అక్కడ ఆమెతో పోటీ పడతానని ప్రకటించడం చేత అరవింద్‌, ఆప్‌ సామాన్యుడి దృష్టిలో పడ్డారు. ఇప్పుడు ఫలానా ఫలానా పెద్ద నాయకులందరిపైనా మావాళ్లు నిలబడుతున్నారు అంటూ జాబితా విడుదల చేశారు. రాహుల్‌, నితిన్‌ గడ్కరీ, ములాయం, అజిత్‌ సింగ్‌, సురేష్‌ కల్మాడీ, మనీష్‌ తివారీ, కపిల్‌ సిబ్బల్‌, మిలింద్‌ దేవ్‌రా, సంజయ్‌ పాటిల్‌(ఎన్‌సిపి), గురుదాస్‌ కామత్‌, బారులో బౌన్సర్‌ తరహాలో పార్లమెంటులో సాటి ఎంపీలను బెదిరించిన క్రికెటర్‌ అజహరుద్దీన్‌, సల్మాన్‌ ఖుర్షీద్‌, సమీర్‌ భుజ్‌బల్‌.. లు ఆ జాబితాలో వున్నారు. తమ తరఫున ప్రకటించిన కాండిడేట్లలో మేధా పాట్కర్‌, యోగేంద్ర యాదవ్‌ వంటి మేధావులు, విజయ్‌ పంఢారే, హరదేవ్‌ సింగ్‌ వంటి మాజీ ఉన్నతాధికారులు వున్నారు. కాగ్‌ అధినేతగా పని చేసిన వినోద్‌ రాయ్‌, చీఫ్‌ ఎలక్షన్‌ కమిషనర్‌గా పని చేసిన ఖురేషీని కూడా తమ పార్టీలోకి ఆహ్వానిస్తున్నారు.

ఆప్‌ ప్రభావం దక్షిణాదిన, తూర్పున పెద్దగా వుండకపోవచ్చు. కానీ ఉత్తరాన, పశ్చిమాన తప్పకుండా వుంటుంది. అక్కడ వ్యాపారస్తులు ఎక్కువ. రిటైల్‌లో ఎఫ్‌డిఐను అనుమతించకపోవడం, ముకేశ్‌ అంబానీపై కేసులు పెట్టడం, కన్‌స్యూమర్లకు అధికధరలు వడ్డిస్తున్న ప్రైవేటు పవర్‌ డిస్ట్రిబ్యూషన్‌ కంపెనీలను కాగ్‌ చేత ఆడిట్‌ చేయిస్తాననడం - వంటి చర్యల ద్వారా ఆప్‌ వ్యాపారవర్గాలకు వ్యతిరేకం అని ప్రచారం జరుగుతోంది. దాన్ని నిరోధించడానికి అరవింద్‌ ఫిబ్రవరి 17 న సిఐఐ (కాన్ఫిడరేషన్‌ ఆఫ్‌ ఇండియన్‌ ఇండస్ట్రీ) సమావేశానికి వెళ్లి మాట్లాడారు. మేము ప్రయివేటు సెక్టార్‌కు వ్యతిరేకం కాదు, వారి అవినీతికే.. అని చెప్పివచ్చారు. అవినీతితో విసిగిన ప్రజలను ఆప్‌ ఎక్కడ ఆకర్షిస్తుందోనన్న భయం కాంగ్రెసు, బిజెపిలకు సమానంగా వుంది. షిండే వాళ్లను ఆప్‌ నాయకులను పిచ్చివాళ్లని అన్నాడు. ఢిల్లీ ప్రభుత్వం పడిపోగానే అరుణ్‌ జైట్లీ ''పీడకల గడిచింది'' అన్నాడు. మూడో ఫ్రంట్‌ మాట ఎలా వున్నా ఆప్‌ మూడో శక్తిగా మాత్రం ఆవిర్భవిస్తోంది. దేశం మొత్తం మీద వీళ్లు 50 సీట్లు గెలుచుకున్నా సంకీర్ణరాజకీయాల్లో ప్రముఖపాత్ర పోషించవచ్చు. ఆ లక్ష్యంతో ఢిల్లీ పాలనాభారాన్ని వదిలించు కున్నారనుకోవాలి. - ఎమ్బీయస్‌ ప్రసాద్‌ (ఫిబ్రవరి 2014)

ఎమ్బీయస్‌ : ఢిల్లీ శివార్లలో ఆఫ్రికన్ల సమస్య

ఢిల్లీ శివారైన ఖిర్కీ ఎక్స్‌టెన్షన్‌లో కొందరు ఆఫ్రికన్లపై ఫిర్యాదులు రావడం, దాన్ని ఆప్‌ మంత్రి సోమనాథ్‌ భారతి స్వయంగా విచారించబోయి చిక్కుల్లో పడడం అందరికీ విదితమే. ఇద్దరు సామాజిక పరిశోధకులు దాని నేపథ్యం గురించి కొన్ని విషయాలను వెలుగులోకి తెచ్చారు. ఢిల్లీ మహానగరంగా విస్తరిస్తూ వచ్చినపుడు కొన్ని ప్రాంతాలు బాగా డెవలప్‌ అయ్యాయి. ధనికులు అక్కడ నివసించసాగారు. మరి కొన్ని మధ్యతరగతి ఉద్యోగులు కాలనీలుగా మార్చుకున్నారు. వీటిలో మంచి సౌకర్యాలు వుండడంతో అద్దెలు ఎక్కువ. ఢిల్లీ శివార్లలో, యితర రాష్ట్రాల పొరుగున వున్న గ్రామాలు ఎటూ కాకుండా తయారయ్యాయి. పాత పద్ధతిలో గ్రామాల్లాగానే వుంటూ ఢిల్లీకి చేరువగా వుండడంతో నగరవాసనలు కూడా పులుముకున్నాయి. అక్కడ సందుగొందులు, అడ్డదిడ్డంగా కట్టిన యిళ్లు, మౌలిక సౌకర్యాల లేమి యిలా అన్నిరకాల యిబ్బందులూ వున్నాయి. అద్దెలు తక్కువ. అందువలన ఈశాన్య రాష్ట్రాల నుండి వలస వచ్చి చిన్న ఉద్యోగాలు చేసుకునేవారు, ఆఫ్రికా నుండి చదువుకోసమో, ఉద్యోగం కోసమో, సరదాకో వచ్చి వుండేవాళ్లు అందరూ అక్కడ చేరారు. వాళ్లు యిక్కడున్నంత మాత్రాన తమ దుస్తుల ధోరణి మార్చుకోరు కదా. పొట్టిపొట్టి స్కర్టులు వేసుకుని తిరుగుతుంటారు. ఓ పక్క వీళ్లు యిలా తిరుగుతూంటే మరో పక్క ముస్లిము స్త్రీలు బురఖాల్లో తిరగడమూ కనబడుతుంది. పల్లెటూళ్లో వుండే ఛాందసులు పట్నవాసపు పోకడలను ఎలా నిరసిస్తారో అలాగ యీ ప్రాంతాల్లో ఎప్పణ్నుంచో వుంటున్నవారు 'నీతినియమాల పట్టింపు లేని యీ ఆఫ్రికన్లు, ఈశాన్య రాష్ట్రాల వారూ వచ్చి మన యువతను భ్రష్టు పట్టిస్తున్నార'ని వాపోతూ వుంటారు. నిజానికి ఏ జాతివారూ అందరూ ఒకేలా వుండరు. మంచివాళ్లూ, చెడ్డవాళ్లూ అందరూ వుంటారు. అందరినీ కలిపి ఒకే గాటికి కట్టడం లోకుల బలహీనత.

ఇలాటి ప్రాంతాల్లో మునీర్కా, ఖిర్కీ వంటివి వున్నాయి. హౌజ్‌ ఖాస్‌, షాపూర్‌ జాట్‌ వంటి గ్రామాల్లో యిదివరకు యిలాటి పరిస్థితే వుండేది కానీ అవి క్రమంగా ఎదిగాయి. మంచి రెస్టారెంట్లు, బార్లు, బోతిక్‌లు వచ్చి కమ్మర్షియల్‌గా అద్దె ఎక్కువ రావడం మొదలుపెట్టింది. వాటిని చూసి కాస్త డీసెంటు జనాభా కూడా రాసాగారు. దాంతో ఖిర్కీలోని యిళ్ల ఓనర్లకు కన్ను కుట్టింది. ఈ ఆఫ్రికన్ల కారణంగా మన ఏరియాకు చెత్త లొకాలిటీగా ముద్ర పడింది, సౌకర్యాలను పెంచుకుని, వీళ్లను వదిలించుకుంటే మనమూ బాగుపడవచ్చు, మన ఏరియాలు పోష్‌ అవుతాయి అనే ఆలోచన రగిలింది. రెసిడెంట్‌ వెల్‌ఫేర్‌ అసోసియేషన్‌ (రా) అనే పేర సంఘంగా ఏర్పడి ఆఫ్రికన్ల స్థావరాలపై ఫిర్యాదులు చేయనారంభించారు. అయితే పోలీసులు ఆఫ్రికన్ల వద్ద లంచాలు మరిగి, ఎటువంటి చర్యా తీసుకోలేదు. ఆప్‌ తరఫున సోమ్‌నాథ్‌ ఆ ప్రాంతం ఎమ్మెల్యేగా నెగ్గి, మంత్రి కావడంతో రా వాళ్లు వెళ్లి గోడు చెప్పుకున్నారు. పబ్లిసిటీ కోసం తహతహలాడుతున్న సోమ్‌నాథ్‌ అర్ధరాత్రి ఆ స్థావరాలకు వచ్చి పోలీసులకు ఆదేశాలివ్వడం, దానిని వాళ్లు అమలు చేయకపోవడం జరిగింది. అక్కడ డ్రగ్స్‌, అమ్మాయిల వ్యాపారం జరుగుతుండడం నిజమే అయినా, మంత్రి ఆ సమస్యతో వ్యవహరించిన తీరు బాగాలేదని అందరూ విమర్శించారు. మంత్రి మహిళల పట్ల దురుసుగా వున్నాడనీ, ఆఫ్రికన్ల పట్ల వివక్షత చూపించాడనీ ఆరోపణలు గుప్పించారు. కానీ ఖిర్కీ వాసులు మంత్రిని వెనకేసుకుని వచ్చారు. తమందరినీ డ్రగ్స్‌ అమ్మేవారిగా, వ్యభిచారులుగా చూస్తారన్న భయాందోళనలు కలిగి ఆఫ్రికన్లకు వాళ్లు ఆ ప్రాంతాన్ని ఖాళీ చేసి వెళ్లిపోవడం మొదలుపెట్టారు. 'అదిగో, చెకింగ్‌కు రాగానే భయపడి వెళ్లిపోతున్నారంటే వాళ్లు అలాటి వాళ్లే అని అర్థం కదా' అని ఖిర్కీవాసులు అంటున్నారు.

అసలు యింతమంది ఆఫ్రికన్లు ఇండియాలో వుండడమేమిటి అంటే గ్లోబలైజేషన్‌ తర్వాత వారి రాకపోకలు పెరిగాయి. 2000 సం||రంలో భారత్‌-ఆఫ్రికా వ్యాపారం 7.5 బిలియన్‌ డాలర్లయితే 2013 నాటికి అది 66 బిలియన్‌ డాలర్లయింది. 2015 నాటికి 100 బిలియన్‌ డాలర్లు అవుతుందంటున్నారు. విద్య కోసం, వైద్యసదుపాయాల కోసం ఆఫ్రికన్లు యిదివరకు చైనాకు వెళ్లేవారు. ఇప్పుడు భారత్‌ అంతకంటె చవకగా కనబడడంతో, స్నేహపూర్వకమైన వాతావరణం వుండడంతో యిక్కడికి రాసాగారు. వారిలో కొందరు పెడదారిన పడిన మాట వాస్తవం. వారిని ఏరివేస్తే ఆఫ్రికన్లకు చెడ్డపేరూ రాదు, ఆఫ్రికన్లతో సరిగ్గా వ్యవహరించలేదన్న చెడ్డపేరు మన దేశస్తులకూ రాదు. ఇది సున్నితంగా నడపవలసిన వ్యవహారం. అయితే నాయకుల దూకుడు కారణంగా, స్థానికుల ఆర్థికప్రయోజనాల కారణంగా అది జటిలమై పోతోంది. - ఎమ్బీయస్‌ ప్రసాద్‌ (ఫిబ్రవరి 2014)

ఎమ్బీయస్‌ : తప్పు ఒప్పుకుంటే తప్పా?

పశ్చిమ బెంగాల్‌కు ముఖ్యమంత్రిగా పని చేసిన బుద్ధదేవ్‌ భట్టాచార్య యీ మధ్య పశ్చిమ మేదినీపూర్‌ జిల్లాలో మాట్లాడుతూ 2009లో తమ పార్టీ చేసిన తప్పుకు క్షమాపణ చెప్పుకున్నాడు. అలా ఒప్పుకోవడం చాలా పొరబాటని సిపిఎం పార్టీ నాయకులు విమర్శిస్తున్నారు. బుద్ధదేవ్‌ పాలించే రోజుల్లో బెంగాల్‌కు పరిశ్రమలు తేవాలని చాలా ప్రయత్నించి, తన పార్టీలోని ఛాందసుల చేత నింద పడ్డాడు. సింగూరు, నందిగ్రామ్‌లో భూమి సేకరణ విషయాన్ని వివాదాస్పదం చేసిన మమతా బెనర్జీ తర్వాత వచ్చిన ఎన్నికలలో లెఫ్ట్‌ ఫ్రంట్‌ను ఓడించింది. ఓటమి తర్వాత సింహావలోకనం చేసుకున్న బుద్ధదేవ్‌ తమ పరాజయానికి మూడు రకాల కారణాలు వున్నాయని విశ్లేషించాడు - సింగూరు, నందిగ్రామ్‌ ఆందోళనలను అణచివేయాలని చూడడం వంటివి పరిపాలనా పరమైన తప్పులన్నాడు, యుపిఏ 1 ప్రభుత్వానికి చివరిలో అణు ఒప్పందం కారణంగా లెఫ్ట్‌ పార్టీలు మద్దతు ఉపసంహరించి బెంగాల్‌ ప్రజలకు నిరాశ కలిగించడం రాజకీయపరమైన తప్పులన్నాడు, ఇక సంస్థాగతంగా చాలా తప్పులే జరిగాయన్నాడు. మొదటి రెండూ సరిదిద్దుకోలేనివి కానీ పార్టీవ్యవస్థను క్షాళన చేయడం మన చేతిలో వున్న పని కదా, చేద్దాం అన్నాడు. గత రెండేళ్లగా అదే పనిలో వున్నాడు. పార్టీ క్యాడర్‌లో బద్ధకస్తులు, రౌడీలు, అవినీతిపరులు యిలాటివాళ్లను తప్పించాల్సిందే అంటూ లక్ష్మణ్‌ చంద్‌ సేఠ్‌ అనే అతని అక్రమాల గురించి త్రిసభ్య కమిటీ వేశాడు. వాళ్లు సేఠ్‌ నియోజకవర్గమైన హల్దియాకు వెళితే అక్కడ సేఠ్‌ అనుచరులు కమిటీ సభ్యులను అడ్డగించారు. సేఠ్‌ క్షమాపణ చెప్పినా బుద్ధదేవ్‌ అతన్నీ, నంది అనే మరో నాయకుణ్ని రాష్ట్ర కమిటీ నుండి తప్పించి, వారి స్థానంలో యువకులను నియమించాడు.

ప్రజల్లో తమ పార్టీ గురించి విశ్వాసాన్ని పెంచడానికి తాము చేసిన తప్పుల్ని తామే ఒప్పుకుంటే మంచిదన్న ఫిలాసఫీ బుద్ధదేవ్‌ది. తక్కిన నాయకులది వేరే దృక్పథం. సింగూరు విషయంలో తప్పు చేశామని బుద్ధదేవ్‌ 2009లో ప్రకటిస్తే అలా చెప్పడం తప్పు అని తక్కినవాళ్లు అన్నారు. ఇప్పుడు పశ్చిమ మేదినీపూర్‌ జిల్లాలోని నెటాయి గ్రామంలో 2009లో జరిగిన ఘటన గురించి బుద్ధదేవ్‌ ప్రస్తావించాడు. అప్పట్లో అది మావోయిస్టులకు నెలవుగా వుండేది. మావోయిస్టులు తృణమూల్‌ సహాయంతో సిపిఎం కార్యకర్తలను చంపుతూండేవారు. వాళ్లని అడ్డుకోవడానికి సిపిఎం పార్టీ నాయకులు అనధికారికంగా ప్రయివేటు సైన్యం తయారు చేయాలని నిశ్చయించుకున్నారు. సిపిఎ నాయకుడు రతీన్‌ దండపతే యింట్లో కొందరు గ్రామస్తులను పోగు చేశారు. అప్పుడు గ్రామంలోని కొందరు దీనిని నిరసిస్తూ అతని యింటివద్ద ప్రదర్శనలు నిర్వహించారు. రతీన్‌ మనుష్యులు వారిపై తుపాకులతో దాడి చేశారు. ఆ కాల్పుల్లో 9 మంది పోయారు. వారిలో స్త్రీలు, పిల్లలు కూడా వున్నారు. దాని వలన పార్టీకి చాలా చెడ్డపేరు వచ్చింది. బుద్ధదేవ్‌ యిప్పుడు ఆ సంఘటనను గురించి మాట్లాడి దానికి క్షమాపణ వేడాడు.

''అలా ఎలా చేయగలడు? దాని గురించి పార్టీలో చర్చ జరగలేదు. అందరం కలిసి ఒక విధానం ఏర్పరచుకోలేదు. తను వ్యక్తిగతంగా ఏర్పరచుకున్న అభిప్రాయాన్ని పబ్లిగ్గా ఎలా చెప్పగలడు?'' అని పార్టీ నాయకులు మండిపడుతున్నారు. ఆయనకు మంచి స్నేహితుడైన సోమనాథ్‌ చటర్జీ కూడా బుద్ధదేవ్‌ను విమర్శించాడు. ఇవన్నీ చూసిన బుద్ధదేవ్‌ ఏమనుకున్నాడో ఏమో ఫిబ్రవరి 9న కలకత్తాలోని బ్రిగేడ్‌ పెరేడ్‌లో జరిగిన ర్యాలీలో కేవలం పదిహేను నిమిషాలు మాత్రమే మాట్లాడాడు - అది కూడా ఏవో పాత విషయాలపై మాత్రమే! ఎమ్బీయస్‌ ప్రసాద్‌ (ఫిబ్రవరి 2014)

మార్చి 01-02 వీక్లీకై ఎమ్బీయస్‌ : కిరణ్‌ కీలుబొమ్మా?

సమైక్యవాదం గురించి కిరణ్‌ పోరాడుతూంటే అదంతా సోనియా గాంధీ చెప్పినట్టు ఆడడమే అని చాలామంది ఆరోపించారు. రాజకీయాలలో చెప్పేదొకటీ, చేసేదొకటీ కావడంతో దేన్నయినా నమ్మే పరిస్థితి వచ్చింది. ఈ ఆరోపణ నిజమనీ, లేకపోతే కిరణ్‌ను పీకేయకుండా ఎందుకు వూరుకున్నారనీ కొందరు వాదించసాగారు. కిరణ్‌ దిగిపోయిన తర్వాత వేరెవరినీ ఎందుకు నియమించలేకపోయారో అర్థం చేసుకుంటే ఆ ప్రశ్నకు సమాధానం దొరుకుతుంది. ఎన్నికలకు ముందు అధికారం చేతిలో వుండాలని ప్రతీ పార్టీ తపిస్తుంది. అయినా కాంగ్రెసు ఆ అవకాశాన్ని వదులుకుందంటే కారణం - సిఎం పదవికి ఎంతోమంది పోటీ పడడమే. పదవి దక్కని వారందరూ టిడిపికో, తెరాసకో వెళ్లిపోతారన్న భయంతోనే కాబోలు కాంగ్రెసు రాష్ట్రపతి పాలన విధించింది. లేకపోతే రెణ్నెళ్లలో ఎన్నికలు పెట్టుకుని అసెంబ్లీని సుప్తచేతనావస్థలో వుంచడమేమిటి !? అంటే కథ మరీ అడ్డం తిరిగితే ఎవరినైనా పోగేసి మళ్లీ గద్దె నెక్కుదామనా?

సోనియా ప్లాన్‌ ప్రకారమే కిరణ్‌ నడుచుకున్నారు అని వాదించేవారు చెప్పేదేమిటంటే - విభజన చేయాలని నిశ్చయించిన సోనియా సీమాంధ్రలో తనకు వ్యతిరేకత వస్తుందని ముందుగానే వూహించారు. ఆ వ్యతిరేకత టిడిపికి అనుకూలమవుతుందని గ్రహించి, తనే కిరణ్‌ చేత ఒక పార్టీ పెట్టించడానికి పూనుకున్నారు. తనకు వ్యతిరేకంగా ప్రజలతో గొంతు కలుపుతూ, కాంగ్రెసు నాయకులందరూ ఆ పార్టీలో చేరతారు. సోనియాయే వాళ్లను ఆ పార్టీలో చేరడానికి ప్రోత్సహిస్తారు. ఇది సోనియా వ్యతిరేక పార్టీ అనుకుని భ్రమపడిన ప్రజలు, టిడిపికి ఓటేయడం మానేసి వీళ్లకే వేస్తారు. ఎన్నికల తర్వాత కిరణ్‌ పార్టీని కాంగ్రెసులో విలీనం చేసేసుకుని తన బలం ఎటూ పోకుండా చూసుకోవచ్చు. ఆ విధంగా కిరణ్‌ను తాత్కాలిక ప్రత్యర్థిగా చూపిస్తూ ప్రజలను ఏమార్చవచ్చు. ఈ ప్లానులో భాగంగానే కిరణ్‌ విభజనకు అడ్డు తగులుతున్నట్టు నటిస్తూనే, విభజనకు సహకరించారు. సోనియాకు ఎంత వ్యతిరేకత చూపితే తను పెట్టబోయే పార్టీకి అంత లాభంకదా, అందుకే అలా వ్యవహరించారు.

ఈ వాదన నిజం కావచ్చు, కాకపోవచ్చు అనుకుంటూనే యిప్పటి పరిస్థితి సమీక్షిద్దాం. ఇవాళ కిరణ్‌ పార్టీలో చేరేందుకు సోనియా కాంగ్రెసువారిని పంపిస్తూన్నారని అనగలమా? చాలామంది కాంగ్రెసు నాయకులు కాంగ్రెసులోనే వున్నారు. కొందరు టిడిపిలో చేరారు. పురంధరేశ్వరి, భర్త బిజెపి అంటున్నారు. కిరణ్‌ను రాజీనామా చెయ్యమని, పార్టీ పెట్టమని ప్రోత్సహించిన నాయకులందరూ టిడిపిలోకి వెళ్లిపోయారు. వాళ్ల తరహాపై సందేహంతోనే కాబోలు కిరణ్‌ అంతకాలం తటపటాయించారు. ఎటు పోవలసినవాళ్లు అటుపోయాక తన వెనక్కాల అరడజను మంది మిగిలినా చాలనుకుని ఆగినట్టు తోస్తోంది. ఇప్పుడు కిరణ్‌పై నిప్పులు కురిపిస్తున్న వారెవరు? సోనియా విధేయులైన కాంగ్రెసు వారేగా! ఉదాహరణకి మెగాస్టార్‌ను తీసుకోండి. బిల్లు లోకసభలో పాస్‌ కాగానే విభజన పాపం మొత్తాన్ని కిరణ్‌పై నెట్టడానికి ప్రయత్నించారు. 'సమైక్యంగా వుంచుతానని కిరణ్‌ హామీ యివ్వడంతో అది నమ్మేసి మేం కాళ్లు బారజాపి కూర్చున్నాం. అందుకే విభజన జరిగిపోయింది.' అని ఒక స్టేటుమెంటు యిచ్చారు. ఆ తర్వాత రాజ్యసభలో చేసిన (చదివిన) తొలి ప్రసంగంలో 'మా పార్టీ హై కమాండ్‌ విభజన నిర్ణయం ముఖ్యమంత్రికి తప్ప వేరెవరికీ చెప్పలేదు' అన్నారు. సీమాంధ్ర కాంగ్రెసు మంత్రులకు ముందుగా చెప్పారని, ప్రజల్లో వ్యతిరేకత కానరానందున వారందరూ మిన్నకున్నారనీ యిప్పుడు అందరికీ తెలిసిన బహిరంగ రహస్యం. ఇప్పుడు చిరంజీవి ఆ పాపాన్ని కిరణ్‌పై నెట్టేద్దామని చూశారు. అదంతా ఆయన ప్రజ్ఞ అనుకోనక్కరలేదు. ఆయనకు ప్రసంగం రాసిచ్చిన జైరాం రమేశ్‌దో, మరొకరిదో కావచ్చు.

సమైక్యంగా వుంటుందని చివరిదాకా కిరణ్‌ తమను నమ్మించారని అంటున్న చిరంజీవి ఆ ప్రసంగంలో కూడా హైదరాబాదుకు యుటీ స్టేటస్‌ కోసం ఎందుకు డిమాండ్‌ చేశారో చెప్పలేకపోయారు. సమైక్యంగా వుండగానే యుటీ వస్తుందని అనుకున్నారా? లేకపోతే వి హనుమంతరావు వెక్కిరించినట్లు ఆయన యూటీకి, ఊటీకి కన్‌ఫ్యూజ్‌ అయ్యారేమో తెలియదు. హై కమాండ్‌ నిర్ణయాన్ని ధిక్కరిస్తూ చిరంజీవి రాజ్యసభలో చేసిన ప్రసంగం తమను బాధించిందని జైరాం రమేశ్‌ అన్నారు. చిరంజీవి పొరబాటు చేసి వుంటే, చర్య తీసుకోవచ్చుగా! ఈ రోజు కిరణ్‌ను ఢిల్లీ నాయకులందరూ ముక్తకంఠంతో తిడుతున్నారు కదా, చిరంజీవిని ఒక్కమాట ఎందుకనరు? ఎందుకంటే, వాళ్లు చెప్పినట్లే నడుచుకున్నది చిరంజీవి తప్ప కిరణ్‌ కాదు కాబట్టి! ఆ సేవకు ప్రతిఫలంగా ముఖ్యమంత్రి పదవి దక్కుతుందని చిరంజీవి ఆశపడి వుండవచ్చు, తప్పు లేదు. రాజకీయాల్లో వచ్చింది - ఏదో అలాటి పదవి కోసం తప్ప, ప్రచారానికి వెళ్లి రావడానికి కాదు కదా! 'అధిష్టానం ఏ బాధ్యత అప్పగిస్తే ఆ బాధ్యత తీసుకుంటాను' అనడం పడికట్టు మాట. వాళ్లు ఆ మాట లిటరల్‌గా తీసుకుని ముఖ్యమంత్రి పదవి కాదు కదా, పిసిసి అధ్యక్షుడి పదవి కూడా యివ్వకుండా 'తెలుగువాళ్లు ఏయే రాష్ట్రాలలో వున్నారో వెతికిపట్టుకుని అక్కడికంతా వెళ్లి ఎన్నికలలో ప్రచారం చేయి' అని చెప్పారు. ఈ ముచ్చట గతంలో జరిగింది. వెళ్లిన ప్రతీచోటా కాంగ్రెసు అభ్యర్థులు ఓడిపోయారు. అప్పణ్నుంచి యిప్పటికి యుపిఏ ప్రతిష్ట మరింత దిగజారింది. పైగా మోదీ అనే రూపంలో ప్రత్యామ్నాయం వూరిస్తోంది. ఈయనకు త్రిప్పటే తప్ప, కాంగ్రెసుకు ఓట్లు రాలతాయో లేదో తెలియదు. రాలకపోతే నీ ప్రభావం ఉత్తుత్తిదే అనేస్తారేమో తెలియదు.

ముఖ్యమంత్రి పదవికి పోటీ పడినది - చిరంజీవి ఒకరే కాదు, బొత్స, కన్నా, ఆనం పేర్లు బయటకు వచ్చాయి. లోపాయికారీగా ఎందరు పైరవీలు చేసుకున్నారో తెలియదు. వీరందరూ కిరణ్‌ పక్షాన చేరలేదు కదా. చేరే ఛాన్సు లేదు కదా. బొత్స కిరణ్‌ స్ట్రాటజీపై విసుర్లతో సరిపెడితే, డొక్కా వగైరాలు అవినీతి ఆరోపణలు చేస్తున్నారు. వీరందరినీ కిరణ్‌ వెంట పంపడానికి సోనియా ప్లాను వేశారంటే నమ్మగలమా? 'కిరణ్‌ పదివేల కోట్ల అవినీతికి పాల్పడివుంటే అదే కాబినెట్‌లో వున్న డొక్కా ఏం చేస్తూ వున్నారట? కిరణ్‌ కాంగ్రెసుపార్టీలో వుండి సోనియా చెప్పినదానికి తందానతాన అని వుంటే యీ ఆరోపణ వచ్చేదా?' అని మనం అడగకూడదు. రాజకీయాల్లో యిలాటివి ఎన్నో చూశాం. రేపు కిరణ్‌ పార్టీలోకి వెళ్లినవాళ్లు డొక్కాపై యిలాటి ఆరోపణలే చేయవచ్చు కూడా. ఈ రాజకీయ నాయకులను వదిలేయండి, గవర్నరుగారు చేస్తున్నదేమిటి? కిరణ్‌ పాలనలో ఏదో గోల్‌మాల్‌ జరిగిందని నిరూపించడానికి ప్రయత్నిస్తున్నారా లేదా? ఆఖరి రెండు నెలల ఫైళ్లు మాత్రమే తెప్పించడం దేనికి? అసెంబ్లీలో టి-బిల్లును ఓడించిన తర్వాత మాత్రమే కిరణ్‌ నీతి తప్పారా? ఆయన మూడేళ్ల పాలనలో సంతకం పెట్టిన ఫైళ్లన్నీ తిరగేయాలిగా! ఆయన ఒక్కడే ఫైళ్లన్నీ సంతకం పెట్టడుగా, ఆయన కాబినెట్‌లో మంత్రులూ పెట్టి వుంటారుగా, వాళ్లవీ విచారించాలిగా, లేక వాళ్లు కాంగ్రెసులో కొనసాగుతున్నారు కాబట్టి వాళ్లకు యిమ్యూనిటీ వుందా? కొందరు ఐయేయస్‌ ఆఫీసర్లను బదిలీ చేసి కిరణ్‌ ఏదో అఘాయిత్యానికి పాల్పడినట్లు బిల్డప్‌ యివ్వడమే ప్రస్తుతం గవర్నరు చేసిన పని. ఇంకో మూడు నెలల్లో కొత్త ప్రభుత్వం రాబోతోంది. ఈ లోపున ఆ అధికారులు కొత్త పోస్టుల్లో ఏపాటి అవినీతికి పాల్పడతారని యీయన భయం? పైగా తన పాలనలో!? ఐయేయస్‌లకు తరచుగా బదిలీలు జరుగుతూనే వుంటాయి. కొన్ని బదిలీలను రివర్స్‌ చేసినంత మాత్రాన కొంపేం మునగదు. చేయనంత మాత్రానా మునగదు. ఇక్కడ ఆయన ఉద్దేశం ఒక్కటే - 'కిరణ్‌ ఏదో తప్పుడు పని చేశారు' అనే సంకేతాన్ని ప్రజల్లోకి బలంగా పంపాలి. గవర్నరు కేంద్రప్రభుత్వపు తాబేదారన్న సంగతి అందరికీ తెలుసు. సోనియా ఆధ్వర్యంలోని యిదంతా జరుగుతోందని సులభంగా గ్రహించవచ్చు. కిరణ్‌ తన తరఫున ఏజంటుగా పని చేసుంటే సోనియా యిలాటి కలరింగ్‌ యిప్పిస్తుందా?

ఇది చూశాకైనా కిరణ్‌ సోనియా చెప్పినట్లు ఆడిన కీలుబొమ్మ కాదని అనిపిస్తుంది. మరి కిరణ్‌ ఏ ధైర్యంతో పార్టీ పెడుతున్నట్లు? దానికి సమాధానం ఆయనే చెప్పాలి. డియల్‌ విరాళం యిస్తానన్న పదిలక్షల విరాళం కోసమైతే నమ్మకూడదు. గతంలో ఆయన జగన్‌పై పోటీ చేసినప్పుడు పెద్ద పందెం కాసి ఓడిపోయాడు కానీ డబ్బు యివ్వలేదు. ప్రెస్‌మీట్లు పెట్టడమే తప్ప పార్టీ పెట్టడం రాదని వెక్కిరించిన డొక్కా మాటలతో ఉడుక్కునా? రేపు ఎన్నికల తర్వాత ఏ డొంకలో వుంటారో తెలియని డొక్కా మాటలకు అంత విలువ యివ్వడమూ పొరబాటే. లేటు చేయడం వలన నాయకులందరూ ఎక్కడికక్కడ సర్దేసుకుని, యీయన పార్టీలో చేరడానికి ఎవరూ మిగల్లేదంటున్నారు. లేటు చేయకపోయినా వాళ్లు చేరేవారు కారనుకోవచ్చు. కిరణ్‌ కిందనుండి ఎదిగిన లీడరు కాదు, ఢిల్లీ వాళ్లు పంపగా సిఎం అయినవాడు. ఎవరితోనూ పెద్దగా కలవకుండా పనిచేసుకుంటూ పోయిన రకం. తన జిల్లా ఎమ్మెల్యేలు కూడా తన వెంట లేరని ఆయనకు తెలుసు. ఇప్పుడు పార్టీ పెట్టినా యీ ఎన్నికలలోనే అద్భుతఫలితాలు ఆశించడానికి లేదు. జగన్‌, టిడిపి, ఎంతోకొంత మేరకు కాంగ్రెసు పట్టుకుపోగా యీయనకు మిగిలేది అతితక్కువే. ఇలాటి పరిస్థితుల్లో పార్టీ పెట్టడంలో వివేకం వుందా?

దూరదృష్టితో ఆలోచిస్తే... వుంది. ఎందుకంటే - ప్రస్తుతం సీమాంధ్రప్రజలు కాంగ్రెసు, బిజెపిల పట్ల సమాన ఆగ్రహంతో వున్నారు. జగన్‌ సోనియాకు సహకరించారని, అందుకనే తెరాస, వైకాపా పరస్పరం నిందించుకోవడం లేదన్న అనుమానమూ వుంది. జగన్‌ అంటే పడి చచ్చేవాళ్లు వున్నట్లే, చచ్చినా పడనివాళ్లూ వున్నారు. కొత్త రాష్ట్ర నిర్మాణనైపుణ్యం అనే యుఎస్‌పితో టిడిపికి కొంత లాభం వున్నమాట వాస్తవమే అయినా విభజనలో వాళ్ల పాత్రకూడా విస్మరించరానిది. మొదట్లో లేఖ యివ్వడం మాట సరే, రాజ్యసభలో బిజెపి సవరణలపై ఓటింగు జరిగి వుంటే, ఫైనల్‌గా టి-బిల్లు పాసయి వుండేది కాదు. ఆ ఓటింగు జరపకుండా చేసినది - కురియన్‌. వెంకయ్యనాయుడు ఓటింగుకై పట్టుబట్టినపుడు 'ఇదిగో వెల్‌లో వీళ్లు యిలా నిలబడివుండగా నేను చేయను' అని మొండికేశాడాయన. వెల్‌లో నిలబడినది ఎవరు? అధిష్టానంకు అత్యంత విధేయుడు, మొన్నే రాజ్యసభకు ఎంపికైన కెవిపి. ఆయన శిలావిగ్రహంలా బ్యానర్‌ పట్టుకుని నిలబడి ఏం సాధించాడో ఆయనే చెప్పాలి. అది కూడా కాంగ్రెసు ఆటలో భాగమని సులభంగానే గ్రహించవచ్చు. ఇక తృణమూల్‌ కాంగ్రెసు ఎంపీలు. వాళ్లు గోల చేసి సీమాంధ్రకు ఏం సాధించి పెట్టారో వాళ్లే చెప్పాలి. ఇక మిగిలినది - యిద్దరు టిడిపి రాజ్యసభ సభ్యులు - సిఎం రమేశ్‌, సుజనా చౌదరి. కురియన్‌ అలా అన్నతర్వాత వాళ్లిద్దరూ వెల్‌లోంచి కదిలి, తృణమూల్‌ వాళ్లకు నచ్చచెప్పి వుంటే రాజ్యసభ నుండి బిల్లు మళ్లీ లోకసభకు వెళ్లే అగత్యం పడేది. ఆ పరిస్థితి రాకుండా కాంగ్రెసు, బిజెపిలకు సహకరించినది - టిడిపి! అంతేకాదు, లోకసభలో టిడిపి ఎంపీ మోదుగులను కొట్టినవారిలో తెలంగాణ టిడిపి ఎంపీలు కూడా వున్నారు. ఇలాటి టిడిపిపై సీమాంధ్రులకు కోపం లేకుండా వుంటుందంటే నమ్మడం కష్టం. ఎన్నికల ప్రకటన వచ్చేసింది కాబట్టి పోలవరం ఆర్డినెన్సు, ప్రత్యేక ప్రతిపత్తి ఆర్డినెన్సు - అన్నీ ఆగిపోయాయి. సీమాంధ్రకు మిగిలినది - అన్నీ ఉత్తుత్తి హామీలే. ఈ పరిస్థితికి కారణభూతుల్లో టిడిపికి కాంగ్రెసు, బిజెపిలతో సమానస్థానం దక్కుతుంది.

ఇలాటి పరిస్థితుల్లో కసితో రగిలే సీమాంధ్ర ఓటర్లకు వున్న ఆప్షన్‌ - వైకాపా ! కానీ స్వతహాగా జగన్‌ అంటే పడనివాళ్లు, జగన్‌ సోనియా చెప్పినట్టు చేశాడని అనుమానం వున్నవాళ్లు ఎవరికి ఓటేయగలరు? ఈ శూన్యతను పూరించడానికి కిరణ్‌ పార్టీ ప్రయత్నించవచ్చు. పెడితే గిడితే పవన్‌ పార్టీ కూడా! ఈ పార్టీలకు తెలంగాణలో కూడా ఎన్నో కొన్ని ఓట్లు పడవచ్చు. విభజన జరిగిపోయాక సమైక్యనినాదం ఎందుకు పనికి వస్తుంది? కార్మికరాజ్యం ఏర్పడదని తెలిసినా, కమ్యూనిస్టులకు ఎందుకు ఓట్లు పడుతున్నాయి? సిద్ధాంతరీత్యా కిరణ్‌తో ఏకీభవించేవారు - ముఖ్యంగా సమైక్యవాదంతో మమేకమైన యువత, ఉద్యోగులు - దన్నుగా నిలవవచ్చు. ఈ దఫా ఎన్నికలలో కాకపోయినా, వచ్చేసారి దాకా నిలబడగలిగితే భవిష్యత్తులో బలపడవచ్చు. ఎందుకంటే ప్రస్తుతం సమైక్యవాదులను జాతీయపార్టీలే కాదు, ప్రాంతీయపార్టీలూ మోసం చేశాయి. 1982 ఎన్టీయార్‌ రాజకీయాల్లోకి వచ్చినపుడు యిలాటి శూన్యతే వుండింది. ఎన్టీయార్‌కు గ్లామర్‌ వుంది కాబట్టి మొదటిసారి ఎన్నికలలోనే ఘనవిజయం సాధించారు. అలాటి గ్లామర్‌ కిరణ్‌కే కాదు, ఎవరికీ లేదు. కిరణ్‌ యిటుక యిటుకా పేర్చుకుంటూ వస్తేనే పార్టీ తయారవుతుంది. ఇప్పుడు అతని వెనుక ఎమ్మెల్యేలు లేకపోవడం ఒక విధంగా మంచిది. ఎందుకంటే వాళ్లు సంజాయిషీ చెప్పుకునే అగత్యం చాలా వుంది. ఎన్టీయార్‌ పార్టీ పెట్టినపుడూ యిదే జరిగింది. మొదట్లో వచ్చిన యిద్దరూ ఎమ్మెల్యేలు వెనక్కి వెళ్లిపోయారు. అందువలననే చదువుకున్నవారికీ, కొత్తవారికీ, యువతీయువకులకు ఛాన్సు యివ్వగలిగాడాయన. అలాటి అవకాశం యిప్పుడు కిరణ్‌కు వస్తోంది. చూదాం, ఎంతవరకు వినియోగించుకుంటారో! - ఎమ్బీయస్‌ ప్రసాద్‌ (మార్చి 2014)

మార్చి 3-5 వీక్లీకై ఎమ్బీయస్‌ : చిట్టగాంగ్‌ ఆయుధాల కేసులో 14 మందికి ఉరిశిక్ష

ఈశాన్యభారతంలో సాయుధపోరాటం సాగించడానికై పాకిస్తాన్‌ గూఢచారి సంస్థ చైనాలో ఆయుధాలు కొని బంగ్లాదేశ్‌ ద్వారా ఈశాన్యప్రాంతాలలోని ఉగ్రవాద సంస్థలకు సరఫరా చేస్తోందని నిర్ద్వంద్వంగా నిరూపించిన కేసు - చిట్టగాంగు ఆయుధాల కేసు. పదేళ్ల విచారణ తర్వాత ఈ జనవరి 30 న చిట్టగాంగ్‌ సెషన్స్‌ జడ్జి తీర్పు చెపుతూ 14 మందికి ఉరిశిక్ష విధించారు. 2004 ఏప్రిల్‌ 1 రాత్రి చిట్టగాంగ్‌లోని కర్నాఫూలీ పోలీసు స్టేషన్‌కు ఒక ఫోన్‌ కాల్‌ వచ్చింది ''చిట్టగాంగ్‌ యూరియా ఫెర్టిలైజర్‌ వారి జెట్టీలో కొన్ని ట్రక్కుల ద్వారా ఆయుధాలు వస్తున్నాయి.'' అని. పేరు అడిగితే చెప్పలేదు. ఇదేదో ఏప్రిల్‌ ఫూల్‌ కాల్‌ అనుకోకుండా కానిస్టేబుల్‌, సార్జంటు అక్కడకి వెళ్లారు. జెట్టీలో 10 ట్రక్కులున్నాయి. మరపడవల్లోంచి పెద్ద పెద్ద క్రేట్స్‌ను క్రేన్‌ సహాయంతో ట్రక్కుల్లోకి ఎక్కిస్తున్నారు. వీళ్లు వెంటనే పోర్టు డిప్యూటీ కమిషనర్‌కు ఫోన్‌ చేశారు. ''నేను బలగాలను పంపిస్తాను. ట్రక్కులు పారిపోకుండా చూడండి.'' అన్నాడాయన. ఇంతలో హఫీజుర్‌ రహమాన్‌ అనే ఆయుధవ్యాపారి, అబుల్‌ హొసైన్‌ అనే యింకో వ్యక్తి యీ పోలీసువాళ్ల దగ్గరకు వచ్చారు. ''ఇవన్నీ ప్రభుత్వానికి సంబంధించినవి. సెక్యూరిటీ ఏజన్సీస్‌కు కూడా తెలుసు.'' అని వీళ్లతో చెప్పి యింకొకరికి ఫోన్‌ చేసి 'వీళ్లను వెళ్లిపోమని చెప్పండి, సార్‌' అంటూ అడిగారు. ఈ లోపునే పోలీసులు రావడం, ట్రక్కులు చుట్టుముట్టడం జరిగింది. లోడింగు చేస్తున్న పనివాళ్లు పారిపోయారు. అబుల్‌ హొసైన్‌ కూడా చీకట్లో జారుకున్నాడు. 1500 పెట్టెల్లో మారణాయుధాలు, గ్రెనేడ్లు, రాక్‌ట్‌ లాంచర్లు దొరికాయి. కేసు నమోదైంది. విచారణ ప్రారంభమైంది. అనేక విషయాలు బయటకు వచ్చాయి.

ఆ రోజు అబుల్‌ హొసైన్‌గా చెప్పుకున్న వ్యక్తి నిజానికి మేజర్‌ లియాకత్‌ హొసైన్‌. బంగ్లాదేశ్‌ యింటెలిజెన్సు బ్యూరో (ఎన్‌ఎస్‌ఐ - నేషనల్‌ సెక్యూరిటీ ఇంటెలిజెన్సు అంటారు)లో ఉన్నతాధికారి. ఆనాటి బంగ్లాదేశ్‌ ప్రధాని బేగమ్‌ ఖలీదా జియా, ఆమెతో రాజకీయసాన్నిహిత్యం వున్న జమాతే ఇస్లామీ పార్టీ పాకిస్తాన్‌కు స్నేహం నెరపారు. బంగ్లాదేశ్‌ ప్రభుత్వం తన గూఢచారి సంస్థల ద్వారా పాకిస్తాన్‌ గూఢచారి సంస్థ ఐఎస్‌ఐ (ఇంటర్‌ సర్వీసెస్‌ ఇంటెలిజెన్సు)తో కలిసి భారత్‌కు వ్యతిరేకంగా పనిచేసింది. ఈ ఆపరేషన్‌లో ఎన్‌ఎస్‌ఐతో మిలటరీ ఇంటెలిజెన్సు ఏజన్సీ అయిన డిజిఎఫ్‌ఐ చేతులు కలిపింది. వీరికి మద్దతుగా ఖలీదా జియా కుమారుడు తారీఖ్‌ రహమాన్‌ నడిపే సంస్థ నిలిచింది. దుబాయిలో ఆగా రహమాన్‌ యూసుఫ్‌ అనే వ్యక్తి ఐఎస్‌ఐ కోరికపై యీ ఆయుధాలను చైనాలోని నోరింకో ఆయుధనిర్మాణ సంస్థ నుండి కొనడానికి సిద్ధపడ్డాడు. వీటిని బంగ్లాదేశ్‌ ద్వారా ఆసాంలో ఉగ్రవాద కార్యకలాపాలు చేస్తున్న ఉల్ఫా సంస్థకు అప్పగించే విధానంపై చర్చించడానికి ఎన్‌ఎస్‌ఐ అధికారులను జూన్‌ 2003లో దుబాయికి రప్పించారు. దానికి దోహదపడినది - బంగ్లాదేశ్‌లో పాకిస్తాన్‌ రాయబార కార్యాలయంలో పని చేస్తున్న అధికారులు, అమెరికా రాయబారులు. వాళ్లు ఎన్‌ఎస్‌ఐకు మొబైల్‌ మానిటారింగ్‌ ఎక్విప్‌మెంట్‌ బహుమతిగా యిచ్చి స్నేహం కలుపుకున్నారు.

క్యూటీవీ అనే పాకిస్తాన్‌ టీవీ ప్రారంభోత్సవ సందర్భంగా దుబాయి రావలసినదిగా యూసుఫ్‌ కంపెనీ నుండి అప్పట్లో ఎన్‌ఎస్‌ఐకు అధినేతగా పని చేస్తున్న అబ్దుర్‌ రహీమ్‌కు ఆహ్వానం వచ్చింది. భార్యతో సహా అతను అక్కడికి వెళ్లాడు. క్యూ టీవీని బంగ్లాదేశ్‌కు విస్తరించడానికి మీ సహాయం కావాలని కోరుతూనే వారంతా కలిసి యీ ఆయుధ రవాణా ప్రణాళిక రచించారు. ఇదంతా అబ్దుర్‌ రహీమ్‌ కోర్టులో అంగీకరించాడు. బంగ్లాదేశ్‌ ప్రభుత్వ సహకారంతో యీ ఆయుధాలు ఈశాన్యప్రాంతాలకు చేరి వుండేవి. ఎందుకంటే యీ కుట్రలో మంత్రులు కూడా పాలుపంచుకున్నారు. కానీ ఒక్క ఫోన్‌కాల్‌తో కథ మారింది. బంగ్లాదేశ్‌లో ఖలీదా జియా ప్రభుత్వం మారిపోయి, ప్రస్తుతం ఆమె ప్రత్యర్థి, పాకిస్తాన్‌కు విరోధి అయిన హసీనా ప్రభుత్వం వుండడంతో కేసు కొలిక్కి వచ్చింది. మొత్తం 14 మందికి ఉరిశిక్ష పడింది. వారిలో ఒకడు ఉల్ఫా కమాండర్‌ ఇన్‌ చీఫ్‌ పరేష్‌ బరువా. తక్కినవాళ్లందరూ బంగ్లాదేశీయులే - మాజీ పరిశ్రమల మంత్రి, మాజీ హోం మంత్రి, జమాతే ఇస్లామీ నాయకుడు, 8 మంది ఎన్‌ఎస్‌ఐ అధికారులు వున్నారు. ఈ 8 మందిలో అబ్దుర్‌ రహీమ్‌ కూడా వున్నాడు.

ఇలా పట్టుబడిన తర్వాత ఆయుధరవాణా ఆగిపోలేదు. చిన్న మొత్తాల్లో ఆయుధాలు యింకా సరఫరా అవుతూనే వున్నాయి. ఆ విషయం 2010లో నాగాలాండ్‌కై ఉద్దేశించిన 2 మిలియన్‌ డాలర్ల ఖరీదైన ఆయుధాలు పట్టుబడినపుడు తెలిసింది. 2013 సెప్టెంబరులో థాయ్‌ పౌరుడు అరెస్టయినపుడూ తెలిసింది. ఈ ఆయుధాలలో కొన్ని తమ దేశంలోని తీవ్రవాదుల చేతుల్లో పడుతున్నాయని గ్రహించిన బంగ్లాదేశ్‌ ప్రభుత్వం కఠినంగా వ్యవహరించడమే మనకు కావలసినది.ఎమ్బీయస్‌ ప్రసాద్‌ (మార్చి 2014)

ఎమ్బీయస్‌ : అమృతానందమయి - వివాదాలతో ఆలింగనం

మనదేశంలో స్వామీజీ అనే మాటకు పర్యాయపదం - వివాదం. హిందూమతం అనాదిగా వున్నా, దానిలో విషయాలనే కొత్తగా చెపుతున్నానంటూ ఒకాయన వెలుస్తాడు, ఉపన్యాసాలు దంచుతాడు. రెండేళ్లు తిరక్కుండా కొందరు విదేశీ భక్తులు వాళ్ల దగ్గర చేరతారు. హిందూపేర్లు పెట్టుకుని వీళ్ల దగ్గర దశాబ్దాల తరబడి అత్యంత ఆత్మీయంగా మెలగుతారు. ఆ తర్వాత విడిచి వెళ్లిపోతారు. ఇంకో అయిదారేళ్లకు ఆ స్వామీజీకి ఫలానా వికారం వుంది, యింత డబ్బు పోగేసుకున్నాడు, నా జీవితంలో అనేక సంవత్సరాలు వాడి దగ్గర వ్యర్థం చేసుకున్నాను - అంటూ ఓ పుస్తకం రాస్తాడు. అది వాళ్ల దేశంలో అమ్ముడుపోయినా, పోకపోయినా మన దగ్గర అమ్ముడుపోతుంది. మన మీడియా దానిలో భాగాలు వేసుకుని పాఠకులను ఆకర్షిస్తుంది. కానీ ఆ స్వామీజీ భక్తులు యిదంతా అబద్ధం అంటారు. ప్రభుత్వం పట్టించుకోదు. ఆశ్రమం యథావిధిగా సాగిపోతుంది. కొత్త భక్తులు వస్తారు. వారిలో కొందరు విదేశీయులు, మళ్లీ కొన్నాళ్లకి వీళ్లలో కొందరు యిలాటి పుస్తకం యింకోటి రాస్తారు. అది వాళ్ల దేశంలో.... ఈ చక్రం దొర్లుతూనేే వుంటుంది. ఇన్నాళ్లూ మగ స్వామీజీల గురించి రాస్తూ వచ్చారు కాబట్టి సెక్స్‌ గురించి రాయడం ఖచ్చితంగా వుండి తీరుతుంది. ఈ సారి మాతా అమృతానందమయి అనే సాధ్వి గురించి రాశారు కాబట్టి అది వుండదన్న బెంగ వద్దు. గాయత్రి పేరుతో ఆమె వద్ద శిష్యరికం చేసిన ఆస్ట్రేలియా దేశస్తురాలు గెయిల్‌ ట్రెడ్‌వెల్‌ రాసి, యిటీవలే వెలువరించిన ''హోలీ హెల్‌ - ఎ మెమాయిర్‌ ఆఫ్‌ ఫెయిత్‌, డివోషన్‌ అండ్‌ ప్యూర్‌ మ్యాడ్‌నెస్‌'' అనే పుస్తకంలో ఆ వివరాలూ వున్నాయి.

అమృతానందమయి కేరళలో చాలా పాప్యులర్‌ మాతాజీ. 61 సంవత్సరాల బ్రహ్మచారిణి. ఆవిడ స్పెషాలిటీ అందర్నీ ఆలింగనం చేసుకోవడం. ప్రపంచవ్యాప్తంగా మూడుకోట్ల ముప్ఫయి లక్షల మందిని ఆలింగనం చేసుకున్న రికార్డు ఆమె సొంతం. కేరళలోని కొల్లమ్‌ వద్ద ఒక గుడిసెలో 33 ఏళ్ల క్రితం తన ఆశ్రమం మొదలుపెట్టిన ఆమె యీ రోజు వేలాది కోట్లకు అధిపతి. భారతదేశంలో అనేక పట్టణాలలో, నగరాల్లో ఆమె ఆశ్రమానికి ఆస్తులున్నాయి. కెనడా, అమెరికా, ఆస్ట్రేలియా, ఫ్రాన్స్‌, సింగపూరు, స్పెయిన్‌, జర్మనీ, బెల్జియం, జపాన్‌లలో కూడా..! అన్నిటికన్న మిన్న అయినది- ఒకప్పటి అమెరికా మాజీ అధ్యక్షుడు కెనెడీ సోదరి యూనిస్‌ నుండి సంపాదించిన వాషింగ్టన్‌ డిసిలోని 8 మిలియన్‌ డాలర్ల విలువైన ఎస్టేటు. అనేక ఆశ్రమాలలాగే వీళ్లూ విద్య, వైద్యానికి చేయూత నిస్తున్నామంటూ స్కూళ్లు, కాలేజీలు, ఆసుపత్రులు నడుపుతారు. ఇంత డబ్బున్న ఆశ్రమానికి రాజకీయనాయకుల దన్ను వుండడంలో ఆశ్చర్యం లేదు. శశి థరూర్‌ నుండి నరేంద్ర మోదీ వరకు అందరూ ఆమె ఫంక్షన్లకు వచ్చినవాళ్లే. శశి థరూర్‌ తన పలుకుబడితో యునైటెడ్‌ నేషన్స్‌ చేత 2007లో గాంధీ-కింగ్‌ అవార్డు యిప్పించాడు. అహింసామార్గాన్ని ప్రచారం చేసినందుకు యిచ్చే యీ అవార్డు నెల్సన్‌ మండేలా, కోఫీ అన్నన్‌లకు యిచ్చారు.

చిత్రం ఏమిటంటే యిప్పుడు ఈ గెయిల్‌, తన పుస్తకంలో అమృతానందమయి హింసాప్రవృత్తి కలదని, తన శిష్యులను, పరిజనాన్ని తిడుతుందని కొడుతుందని ఆరోపించింది. శృంగార కార్యకలాపాల్లో పాల్గొందని, డబ్బు విపరీతంగా సంపాదించి, దాచుకుందని కూడా చెప్పింది. మాతాజీ ఆశ్రమం పెట్టిన తొలిరోజుల్లోనే 1981లో గెయిల్‌ వచ్చి ఆవిడ వద్ద శిష్యురాలిగా, వ్యక్తిగత సహాయకురాలిగా, ఆంతరంగికురాలిగా చేరి 18 ఏళ్ల పాటు వుండి 1999లో విడిచి వెళ్లిపోయింది. ఇన్నాళ్లకు యీ పుస్తకం రాసింది. ఇక్కడ వున్నపుడు, వెళ్లిపోయిన 14 ఏళ్ల పాటు మౌనంగా వుండి యిప్పుడు యిలా రాయడమేమిటని ఆమె భక్తులు అడుగుతున్నారు. దానికి ఆమె - ''భక్తులిచ్చిన డబ్బును మాతాజీ తన తలిదండ్రులకు యిస్తూండేది. ముగ్గురు సోదరులకు, ముగ్గురు సోదరీమణులకు ఖర్చుపెడుతూ వుంటే కుటుంబం బాంధవ్యాలు దృఢంగా వుండే భారతదేశంలో యిది సహజం కాబోలు అనుకున్నాను. ఆశ్రమంలో నాపై లైంగిక దాడులు జరిగాయి. ఆర్థికపరమైన అక్రమాలు అనేకం జరిగాయి. ఆమె కోపతాపాలు భరించడం కష్టమైంది. ఇవన్నీ భరించలేక వెళ్లిపోయాక ఆ ట్రామా (మానసిక అవేదన) నుండి బయటపడడానికి చాలా ఏళ్లు పట్టింది. ఆ తర్వాత యీ బాధలన్నీ మర్చిపోతే మంచిదన్న ఆలోచనలో కొంతకాలం గడిపాను. ఆ తర్వాత వాళ్లు భౌతికంగా దాడి చేస్తారన్న భయపడ్డాను. ఇక తెగించి యిన్నాళ్లకి పుస్తకం రాశాను.'' సమాధానమిచ్చింది. ''ఆమె వెళ్లిపోవడానికి యివేమీ కారణాలు కావు. ఆమె లైంగిక విశృంఖలత్వం కారణంగానే వెళ్లిపోమన్నాం. న్యూయార్క్‌ నుండి వచ్చిన బిలియనీర్‌ను పెళ్లి చేసుకుంటానంటూ అతని వెంట పడింది. ఈమెతో వేగలేకపోతున్నానని అతను ఫిర్యాదు చేశాడు. 'నువ్వు ఆశ్రమంలో వుండతగవు' అని చెప్పి పంపించివేశాం.'' అంటున్నారు మాతాజీ భక్తులు.

ఇప్పుడు యీ 229 పేజీల పుస్తకం ఈ-వెర్షన్‌ సోషల్‌ మీడియాలో వీరవిహారం చేస్తోంది. అప్‌లోడ్‌ చేసిన వారి కోసం కేరళ పోలీసులు గాలిస్తున్నారు. కేరళ రాజకీయనాయకులందరూ అమృతానందమయికు మద్దతుగా నిలబడ్డారు. ముఖ్యమంత్రి చాండీ ''ఆశ్రమం వారు ఎంతో సమాజసేవ చేశారు. ఆధారరహితమైన ఆరోపణలతో వారి ప్రతిష్ట మసకబారకూడదు.'' అన్నారు. సిపిఎం సెక్రటరీ పినరాయి విజయన్‌ ''ఆరోపణలపై విచారణ జరపాలి'' అని వూరుకున్నారు. ఇక బిజెపి, విశ్వహిందూ పరిషత్‌ అయితే ఆశ్రమం తరఫున వకాల్తా పుచ్చుకుని వాదిస్తున్నారు. ''ఇలాటి పుస్తకం రాసి హిందువులను రెచ్చగొట్టడం ఒక కుట్ర'' అంటున్నారు. ఇక భక్తులైతే - పుస్తకంలో ప్రస్తావించిన నలుగురు విదేశీభక్తుల చేత భక్తులు రచయిత్రి చేసిన ఆరోపణలు ఖండింపచేయడమే కాక ఆమె స్వైరిణి అని ప్రత్యారోపణలు చేయించారు. ఇంకో స్వామీజీ బండారం బయటపడేవరకు యిది నడుస్తుంది. తర్వాత దీన్ని మర్చిపోతాం. భక్తుల సంఖ్యా తగ్గదు, పుస్తకాల సంఖ్యా తగ్గదు. మాతాజీ శిష్యురాళ్లలో హాలీవుడ్‌ నటీమణి షారోన్‌ స్టోన్‌ కూడా వుంది. కొన్నాళ్లకి ఆమె కూడా యిలాటి పుస్తకం రాస్తే అప్పుడు యివన్నీ మళ్లీ గుర్తుకు తెచ్చుకుంటాం. ఎమ్బీయస్‌ ప్రసాద్‌ (మార్చి 2014)

ఎమ్బీయస్‌ : పశ్చిమదేశాలకు, రష్యాకు మధ్య నలుగుతున్న ఉక్రెయిన్‌

రష్యాను వంచడానికి యూరోపియన్‌ యూనియన్‌ ఉక్రెయిన్‌ను వాడుకుంటోంది. సందట్లో సడేమియాలా అమెరికా చొరబడుతోంది. పశ్చిమదేశాలకు, రష్యాకు మధ్యలో ఉక్రెయిన్‌ వున్న ఒకప్పుడు రష్యాలో భాగం. జనాభాలో 20% మంది రష్యన్‌ మాట్లాడతారు. పారిశ్రామికీకరణ బాగా జరిగిన తూర్పుభాగంలో రష్యా ప్రభావం హెచ్చు. నికితా కృశ్చేవ్‌ అధ్యక్షుడిగా వుండగా క్రిమియాను ఉక్రెయిన్‌కు యిచ్చివేశాడు. పశ్చిమభాగంలో వున్న జనాభా యూరోపియన్‌ దేశాలతో సాన్నిహిత్యాన్ని కోరుకుంటూ వుంటారు. ఉక్రెయిన్‌ అధ్యక్షుడుగా ప్రస్తుతం వున్న విక్టర్‌ యానుకోవిచ్‌ రష్యాకు, పశ్చిమదేశాలకు మధ్య తూకం సాధిద్దామని ప్రయత్నిస్తాడు. జర్మన్‌ ఛాన్సెలర్‌ ఏంజెలా మెర్కెల్‌కు స్నేహితురాలైన యూలియా తిమోషెంకో అనే ప్రతిపక్ష నాయకురాలు పశ్చిమ దేశాల మద్దతుతో 2004-05లో ''ఆరంజ్‌ రివల్యూషన్‌'' లేవదీసి అప్పుడు అధ్యక్షుడుగా వున్న విక్టర్‌ను దింపేసింది. తను అధికారంలోకి వచ్చి కొంతకాలం పాలించింది. అవినీతికరమైన పాలనతో ప్రజాదరణ కోల్పోవడంతో విక్టర్‌ మూడేళ్ల క్రితం మళ్లీ అధ్యక్షపదవి చేపట్టాడు. అవినీతి నేరాలపై యూలియాను 2011లో జైలుకి పంపాడు. తమ ప్రతినిథిని మళ్లీ కూర్చోబెట్టాలనే తహతహతో ఫ్రాన్స్‌, జర్మనీ సారథ్యంలో యూరోపియన్‌ యూనియన్‌ (ఇయు) ప్రతిపక్షాలను దువ్వుతోంది. అది గమనించిన విక్టర్‌ 2013 ప్రారంభంలో ఇయుతో ఆర్థికపరమైన, రాజకీయపరమైన ఒప్పందం చేసుకోవడానికి సిద్ధపడ్డాడు. రష్యా దానికి అడ్డుపడింది. ఇప్పటికే రష్యా చుట్టూ వున్న దేశాలు పశ్చిమదేశాలతో చేతులు కలిపి యిబ్బందులు తెచ్చిపెడుతున్నాయి. ఉక్రెయిన్‌ చేయిజారకుండా చూసుకోవాలనే ఆతృతతో విక్టర్‌పై రష్యా ఒత్తిడి తెచ్చింది. తనే 15 బిలియన్‌ డాలర్ల సహాయం యిస్తానంది. దాంతో అతను ఇయు ఒప్పందంపై సంతకం వాయిదా వేశాడు.

అప్పుడు ఇయు అతన్ని గద్దె దింపాలని నిశ్చయించుకుంది. దాని దన్నుతో మూడు ప్రతిపక్షాలు 2013 నవంబరు నుండి ఆందోళనలు చేపట్టాయి. ఇది చూసి విక్టర్‌ ఇయుతో సంధి చేసుకోవడానికి ఒప్పందంపై సంతకం చేస్తానని డిసెంబరులో అన్నాడు. అయినా ఇయు పట్టించుకోలేదు. ప్రతిపక్షాలు ప్రభుత్వ భవనాలను ఆక్రమించాయి. ప్రభుత్వం ఆందోళనకారులను అరెస్టు చేసింది. గొడవలు ముదిరాక శాంతి ఒప్పందం చేయించడానికి యీ ఫిబ్రవరి 21న ఇయు - ఫ్రాన్స్‌, జర్మనీ, పోలండ్‌ విదేశాంగ మంత్రులను పెద్దమనుష్యులుగా పంపించింది. అంతకుముందు రోజే ఉక్రెయిన్‌పై అనేక ఆంక్షలు విధించి శాంతిచర్చలకు ఒప్పుకునేట్లా విక్టర్‌ను 'బ్లాక్‌మెయిల్‌' చేసింది. చర్చలు సజావుగా సాగడానికి రష్యా ఒక డెలిగేషన్‌ను పంపింది. ఆ చర్చల్లో అధ్యక్షుడు విక్టర్‌ ప్రతిపక్షాల ప్రతి డిమాండ్‌కు తలవొగ్గాడు. ఆందోళనకారులను విడుదల చేశాడు. ఆ ఒప్పందంపై తడి ఆరకుండానే అధ్యక్షుడి ఎగ్జిక్యూటివ్‌ అధికారాలను ప్రతిపక్షాలు లాక్కున్నాయి. రాజధాని నుండి బయటకు పంపేశారు. ఆక్రమించిన ప్రభుత్వ భవనాలను తిరిగి అప్పగించలేదు. మధ్యస్తం చేసిన ఫ్రాన్సువారికి యిదేమీ వింతగా తోచలేదు సరికదా, దాని విదేశాంగ మంత్రి 'విప్లవకారులను' అభినందించాడు. వాళ్లు విటాలి క్లిష్చికో అనే ప్రతిపక్ష నాయకుణ్ని అధ్యక్షస్థానంలో కూర్చోబెడదామని ప్రయత్నిస్తున్నారు. అతను మాజీ బాక్సింగ్‌ ఛాంపియన్‌.

అమెరికా కూడా ఉక్రెయిన్‌ను తనకు అనుకూలంగా మార్చుకుందామని చూస్తోంది. ఉక్రెయిన్‌లో వున్న అమెరికన్‌ రాయబారికి, అమెరికాలోని అసిస్టెంట్‌ సెక్రటరీ ఆఫ్‌ స్టేట్‌ కలిసి స్వొబోడా పార్టీ నిరసన ప్రదర్శనలు నిర్వహించిన మైదాన్‌కు స్వయంగా వెళ్లి చాకొలేట్లు పంచిపెట్టారు. వారిద్దరి మధ్య జరిగిన సంభాషణలు లీక్‌ కావడంతో వాళ్లు ఇయును పక్కకు నెట్టి ఒబామా ప్రభుత్వం సమర్థిస్తున్న ఆర్సెనీ యాట్సెన్యుక్‌ను విక్టర్‌ స్థానంలో కూర్చోబెడదామని ప్లాను వేస్తున్నారని తెలిసిపోయింది. ఈ ఆర్సెనీ ఫాదర్‌ల్యాండ్‌ పార్టీకి నాయకుడు. విక్టర్‌ను రాజధాని నుండి పంపేసిన తర్వాత ప్రతిపక్షాలతో కూడిన పార్లమెంటు విక్టర్‌ను అభిశంసిస్తూ ఒక తీర్మానం పాస్‌ చేసి, మే 25 నాటికి కొత్త ఎన్నికలు జరపడానికి పార్లమెంటు నిశ్చయించి, యూలియాకు సన్నిహితుడైన ఒలేక్‌సందర్‌ను మధ్యంతర అధ్యక్షుడిగా కూర్చోబెట్టింది. యూలియాను జైల్లోంచి విడిపించడం తన వ్యక్తిగత బాధ్యతగా భావించిన ఏంజెలా, విక్టర్‌ను అలా పంపించి, యీమెను యిలా జైల్లోంచి బయటకు తీసుకువచ్చింది. వెంటనే యూలియా మైదాన్‌కు వెళ్లి తన అనుచరులను ఉద్దేశించి ఉపన్యాసమిచ్చింది. ఉక్రెయిన్‌ ప్రతిపక్షాలలో ఐకమత్యం లేదు. వారిలో ప్రధానపాత్ర వహిస్తున్న స్వొబోడా పార్టీ నాజీ భావాలున్న పార్టీ. ఇలాటి నాజీలకు పిరికితనంతో ప్రభుత్వం అప్పగించావని విక్టర్‌ను అతని పార్టీ సభ్యులు విమర్శిస్తున్నారు.

ఉక్రెయిన్‌కు కావలసిన గ్యాస్‌లో 40% రష్యానుండి వస్తుంది. పైగా ఎన్నో ఏళ్లపాటు రష్యాలో భాగం. ఉక్రెయిన్‌కు, రష్యాకు మధ్య రక్షణ ఒప్పందం వుంది. అందుచేత పశ్చిమదేశాలు ఉక్రెయిన్‌ను పూర్తిగా ఆక్రమించుకోకుండా చూడడానికి రష్యా క్రిమియాలో మిలటరీని దింపింది. ''మీరు క్రిమియాను ఆక్రమించడం తప్పు.'' అంటూ అమెరికా రష్యాపై ఆంక్షలు విధించడానికి పూనుకుంది. ఇది ఎక్కడికి దారితీస్తుందో తెలియటం లేదు. మధ్యలో ఉక్రెయిన్‌ నలిగిపోతోంది. ఇప్పటికే దాని ఆర్థికవ్యవస్థ కుదేలైంది. ఐఎమ్‌ఎఫ్‌ను ఋణం అడిగితే అది అమలు చేయలేని షరతులు పెట్టింది. ఉక్రెయిన్‌ జనాభా 4.60 కోట్లు. మంచి సాగుభూమి, సహజ వనరులు, ఖనిజాలు అన్నీ వున్నాయి. అందుకే పశ్చిమదేశాలు దానిపై కన్ను వేశాయి. వారితో వాణిజ్యబంధాలు పెంచుకుని లాభాలు సంపాదించవచ్చని ఉక్రెయిన్‌లో భారీ వ్యాపారసంస్థలు ఆశిస్తున్నాయి. అయితే రష్యా దాన్ని సాగనిస్తుందా లేదా అన్నది వేచి చూడాలి. - ఎమ్బీయస్‌ ప్రసాద్‌ (మార్చి 2014)

మార్చి 6 - 7 వీక్లీకై ఎమ్బీయస్‌ : సోనియా ఎలిజిబెత్‌ రాణియా?

తెలంగాణ క్రెడిట్‌ ఎవరి ఖాతాలో పడుతుంది అన్నదానిపై ఎవరి అభిప్రాయాలు వారివి. సీమాంధ్రను బలివేసైనా సరే తెలంగాణ యిచ్చితీరాలన్న తెగింపు సోనియా చూపకపోతే వందమంది కెసియార్‌లు వెయ్యేళ్లు ఉద్యమం చేసినా తెలంగాణ వచ్చేదా? అని టి-కాంగ్రెసు వాళ్లు అడుగుతున్నారు. 'కాంగ్రెసు తలచుకుంటే మాత్రం మేం అడ్డుపుల్ల వేస్తే ఆగిపోయేది కాదా, సీమాంధ్రలో ప్రస్తుతం మమ్మల్ని అపార్థం చేసుకుంటున్నా, ఎప్పుడో యిచ్చినమాటకు కట్టుబడి బిల్లులో అవకతవకలు తెలిసి కూడా, మేం అధికారంలోకి వచ్చి అవన్నీ సవరిస్తాం అనే ధీమాతో కాంగ్రెసుకు సై అన్న చిన్నమ్మలం మేం' అంటోంది బిజెపి. 'తెలంగాణ యిచ్చినది, తెచ్చినది మేమే, అవునా కాదా?' అని హైదరాబాదు సభలో రాజనాథ్‌ సింగ్‌ ప్రజలను అడిగి వాళ్లు 'అవును మహాప్రభో' అనేదాకా వదలలేదు. ప్రాంతీయపార్టీల వలన ఏమవుతుంది, మా వంటి జాతీయపార్టీ పూనుకుంది కాబట్టే పనైంది అని బిజెపి, కాంగ్రెసులు యిద్దరూ తెరాస పాత్రను తగ్గించి మాట్లాడుతున్నాయి. ఎవరు నమ్మినా నమ్మకపోయినా టిడిపి 'మేం లేఖ యిచ్చాం కాబట్టే, తెలంగాణ వచ్చింది' అని తెలంగాణలో చెప్పుకుంటోంది. మళ్లీ ఆ మాట సీమాంధ్రలో గట్టిగా అనటం లేదు. కానీ పార్లమెంటులో టి-టిడిపి ఎంపీలు తమ పార్టీ సీమాంధ్ర ఎంపీనే చావగొట్టి చెవులు మూసి బిల్లు సాధించారని తెలుసు. రాజ్యసభలో సీమాంధ్ర టిడిపి ఎంపీలు వెల్‌లోంచి కదలకుండా నిలబడి బిల్లు మూజువాణీ ఓటుతో పాస్‌ అయ్యేట్టు సహకరించారు. అయినా టిడిపికి తెలంగాణ సాధించిన ఘనత దక్కేట్టు లేదు. టి-టిడిపి నాయకులు గెలిస్తే అది వేరే కారణాల వలన గెలవాలి తప్ప రాష్ట్రసాధన కారణంగా కాకపోవచ్చు.

ఝార్‌ఖండ్‌లో ఏం జరిగింది?

అందరి దృష్టినీ ఆకర్షిస్తున్న పార్టీ - తెరాసయే. పుష్కరంపాటు ఉద్యమం చేసి సాధించింది కాబట్టి అందరూ దానికే ఓటేస్తారనే భావనతో అంచనాలు సాగుతున్నాయి. 28 వ రాష్ట్రమైన ఝార్‌ఖండ్‌ 2000 ఎన్నికల తర్వాత బిహార్‌నుంచి చీల్చబడింది. 81 అసెంబ్లీ స్థానాలున్న ఆ ప్రాంతంలో రాష్ట్ర ఏర్పాటుకై ఉద్యమించిన ఝార్ఖండ్‌ ముక్తి మోర్చా (జెఎంఎం) కు 12 ఎమ్మెల్యేలు మాత్రమే వున్నారు. బిజెపికి 33 మంది వున్నారు. ఎన్‌డిఏను సమర్థించిన జెఎంఎం నాయకుడు శిబు సొరేన్‌ ముఖ్యమంత్రి పదవి ఆశించాడు. కానీ బిజెపి తన పార్టీకి చెందిన బాబూలాల్‌ మరాండికి అధికారం కట్టబెడదామనుకుంది. శిబు బిజెపితో సంబంధాలు తెంపుకుని లాలూని ఆశ్రయించాడు. తనకు ముఖ్యమంత్రి పదవి రాలేదని ఆశాభంగం చెందిన బిజెపి లీడరు కరియా ముండాను తన వైపు లాగుదామని చూశాడు. కానీ కరియా ముండా నిరాకరించాడు. పోనీ కాంగ్రెసు ఏమైనా సహాయం చేస్తుందా అంటే ఝార్‌ఖండ్‌లో ఎవర్నీ సపోర్టు చేయం అనేసింది. ఎలాగోలా ఒప్పించినా 45 మంది వున్న ఎన్‌డిఏ వ్యతిరేక కూటమికి 36 మంది కంటె ఎక్కువ పోగుపడలేదు. ఆ విధంగా ఝార్‌ఖండ్‌ ఏర్పడినపుడు అధికారంలోకి వచ్చినది బిజెపి! జెఎంఎం కాదు. పోనీ తర్వాత వచ్చిన 2005 ఎన్నికలలోనైనా జెఎంఎంను ఆదరించారా అంటే 49 స్థానాల్లో పోటీ చేస్తే 17 వచ్చాయి. బిజెపి 63 స్థానాల్లో పోటీ చేసి 30 తెచ్చుకుంది. శిబు ఎలాగోలా ముఖ్యమంత్రి గద్దె నెక్కి తన మెజారిటీ నిరూపించుకోలేక పది రోజుల్లో పదవీభ్రష్టుడయ్యాడు. 29 వ రాష్ట్రమైన తెలంగాణలో ఏం జరుగుతుందో కొన్ని నెలల్లో తెలిసిపోతుంది. ప్రస్తుతానికైతే కెసియార్‌ కొండెక్కి (సిటింగ్‌ ఆన్‌ హై హార్స్‌) కూర్చున్నారు. 'తెలంగాణ యిచ్చేస్తే మాకు యిక పని వుండదు, పార్టీని కాంగ్రెసులో విలీనం చేసేస్తాం, ఆంధ్ర, తెలంగాణ రెండు చోట్లా వాళ్లే ఏలుకోవచ్చు, మాకేం చింత లేదు' అని ఆయన ఎన్నోసార్లు బహిరంగంగా ప్రకటించి కాంగ్రెసును వూరించారు. అది టి-కాంగ్రెసువాళ్లకు హాయిగా అనిపించింది. కాంగ్రెసు నీడ, కెసియార్‌ సారథ్యం వుంటే యిక తమ గెలుపు ఖాయం అనుకుని విలీనంకై ఉవ్విళ్లూరారు. ఢిల్లీ హై కమాండ్‌ వద్దకు వెళ్లి నమ్మబలికారు - తెలంగాణ యిచ్చి చూడండి, కెసియార్‌ను పట్టుకుచ్చి మీ చెంత కూర్చోబెడతాం' అని హామీలు గుప్పించారు. నిజానికి కెసియార్‌ను నమ్మాలా వద్దా అన్న సందేహం వాళ్లకు వుండే వుంటుంది. అయినా, పార్టీ నడిపేటంత ఓపిక కెసియార్‌కు లేదనే అంచనాతోనే వాళ్లున్నారు. ఆ క్రమంలో హరీశ్‌ను లెక్కలోకి తీసుకోవడం మర్చిపోయారు. కెసియార్‌ మాటలతో సరిపెట్టినా, హరీశ్‌ చేతల మనిషి కూడా. రాజకీయంగా ఎంతో భవిష్యత్తు వుందని ఆశిస్తున్నవాడు. కాంగ్రెసులో విలీనం చేస్తే చిరంజీవి లాగే అవుతుందని అతని భయం.

చిరంజీవి నమూనా

చిరంజీవిని చూడండి - కిరణ్‌ దిగిపోయిన తర్వాత కూడా సిఎం కాదు, పిసిసి అధ్యక్షుడు కాదు, ప్రచార కమిటీ చైర్మన్‌ చేశారు. కనీసం తెలంగాణలో పెట్టినట్టు వర్కింగ్‌ ప్రెసిడెంటు పోస్టు పెట్టి దాన్నయినా యిచ్చారు కాదు. ఆ రోజు చిరంజీవి తన పార్టీని విలీనం చేయకపోతే కాంగ్రెసు ప్రభుత్వం పడిపోయి వుండేది. అంత చేసినా యీ రోజు ఆయనకు దక్కినది - ప్రచార కమిటీ పేర వూరూరా తిరగడం. 'పవన్‌ కళ్యాణ్‌ ఎక్కడికి వెళ్లాడో అక్కడికే నువ్వు కూడా వెళ్లు' అని ఢిల్లీ ఆదేశిస్తే ఆయన యిరుకున పడ్డట్టే. ఇద్దరూ ప్రజారాజ్యం పార్టీలో వున్నపుడే పవన్‌ ఉపన్యాసాల్లో కనబడిన ఫయర్‌ చిరంజీవి ఉపన్యాసాల్లో కనబడలేదు. పవన్‌ ఫీలయి డైలాగులు చెపితే, చిరంజీవి ప్రాంప్టింగుతో చెప్పినట్లు చెప్పారు. ఇప్పుడు పవన్‌ అన్నగారి ఛాయల్లోంచి బయటపడి, సొంత ఆలోచనలతో వస్తున్నా అంటే యింకా ధాటీగా మాట్లాడతాడు. పవన్‌ది ప్రశ్నించే పార్టీ కాబట్టి, అన్ని పార్టీలనూ ఉతకవచ్చు, సంజాయిషీ చెప్పుకోవలసిన పని లేదు - వ్యక్తిగతమైన ప్రశ్నలు వస్తే తప్ప! చిరంజీవికైతే విభజన గురించి, హైదరాబాదుకి యుటీ హోదా సంపాదించ లేకపోవడం గురించి, సామాజిక తెలంగాణ గురించి, కేంద్రమంత్రిగా రాష్ట్రానికి ఒరగబెట్టిన దాని గురించి.. యిలా అనేక అంశాల గురించి సంజాయిషీ చెప్పుకోవలసి వస్తుంది. ఏదో ఒక నియోజకవర్గం అయితే ఫరవాలేదు, ప్రచారానికి వెళ్లిన ప్రతీ వూళ్లోనూ ప్రశ్నలు ఎదుర్కోవాలి. గత ఎన్నికలలోనే చిరంజీవి ఎక్కువగా తిరగలేక నీరసించారు. ఐదేళ్ల తర్వాత ఓపిక యింకా తగ్గి వుంటుంది. ఈ పరిస్థితుల్లో ఆయనకు యిచ్చిన పోస్టు చూడండి.

కాంగ్రెసులో విలీనం అయితే కెసియార్‌కైనా, హరీశ్‌కైనా జరిగేది యిలాటి సత్కారమే! అందుకే హరీశ్‌ అభ్యంతరాలు చెపుతూనే వున్నారు. తెరాసను కెసియార్‌ విలీనం చేసి వుంటే, హరీశ్‌ విడిగా వచ్చేసి యువతెరాస వంటి పార్టీ పెట్టేవారేమో! ఆ ప్రమాదాన్ని కెసియార్‌ వూహించి కాబోలు, విలీనం మాట వదిలేశారు. అసలు ఆయన మనసులో ఎప్పుడైనా విలీనం ఊహ వుందో లేదో, తెలంగాణ వచ్చేవరకు మాత్రమే తగ్గి వున్నారు. వచ్చాక 'విలీనం లేదు సరికదా, పొత్తుల గురించి మా కమిటీతో మాట్లాడండి' అంటున్నారు. మొన్నటిదాకా కెసియార్‌తో భుజాలు రాసుకుంటూ తిరిగిన జయపాల్‌ రెడ్డి కూడా విలీనం గురించి యీ రోజు చేతులెత్తేశారు.

తెచ్చినవారికా.. ఇచ్చినవారికా.. ఎవరికి పట్టం?

సోనియా తెలంగాణ యిచ్చింది కదా, విలీనం చేయడం మీ నైతికబాధ్యత కదా అని కెసియార్‌తో అంటేే 'తెలంగాణ పునర్నిర్మాణం పని మేమే బాగా చేయగలమని ప్రజల నమ్మకం. పార్టీ క్యాడర్‌ కూడా అదే అంటోంది. వారి మాట కాదనలేం కదా' అని ప్రజల మీదకు, క్యాడర్‌మీదకు నెట్టేశారు. 'తెలంగాణ యిచ్చినందుకు ఓటర్లు సోనియాకు ఓటేస్తారేమో...?' అంటే ఆయన 'స్వాతంత్య్రం యిచ్చారు కదాని ఎలిజిబెత్‌ రాణికి, చర్చిల్‌కు భారతీయులు ఓటేశారా?' అని అడిగారు. ఇక్కడ చిన్న సవరణ ఏమిటంటే - స్వాతంత్య్రం యిచ్చినపుడు బ్రిటన్‌ ప్రధాని క్లెమెంట్‌ అట్లీ. కానీ మనవాళ్లందరికీ చర్చిల్‌ పేరే నాలిక చివర ఆడుతుంది. ఆయన అప్పుడు ప్రతిపక్షంలో వుండి వీలైనని అడ్డంకులు పెట్టాడు. పేర్ల విషయం పక్కన పెట్టినా స్పిరిట్‌ ఆఫ్‌ ద స్టేట్‌మెంట్‌ తీసుకుని చూస్తే - స్వాతంత్య్రం యిచ్చిన వారికి కాదు, తెచ్చినవారికి ఓట్లేశారు, ఇక్కడ తెలంగాణ విషయమూ అంతే అని కెసియార్‌ వాదన.

ఇక్కడ ఆయన మర్చిపోయినది ఏమిటంటే - స్వతంత్ర భారతంలో ఎలిజిబెత్‌ రాణి గాని, చర్చిల్‌ గాని, అట్లీ గాని ఎన్నికలలో పోటీ చేయలేదు. మేమే యిచ్చాం అని ప్రచారం చేసుకోలేదు. అంతేకాదు, గాంధీగారు ఎలిజిబెత్‌ రాణి యింటికి తన పిల్లలతో, మనుమలతో వెళ్లి ఫోటో దిగి 'అంతా మీ వల్లనే తల్లీ' అని కృతజ్ఞతలు చెప్పుకుని రాలేదు. కెసియార్‌ సోనియా యింటికి వెళ్లి ధన్యవాదాలు చెప్పుకుని వచ్చాకనే యిక్కడ వూరేగారు. అందువలన తెలంగాణ సాధనలో సోనియా పాత్రను ఆయనే చాటిచెప్పారు. ఇప్పుడు సోనియా, ఆమె అనుచరులు ఎన్నికలలో పోటీ చేసి 'మా వల్లనే తెలంగాణ వచ్చింది' అంటే 'అదేం కాదు' అని యీయన అనగలరా? కాంగ్రెసులో ఎందుకు విలీనం చేయరు అంటే 'విజయశాంతిని చేర్చుకోవడం వలన..' అంటున్నారు తెరాస వాళ్లు. మీరేమో పార్టీ నుండి బహిష్కరిస్తిరి, ఇక ఆమె ఎటు పోవాలి? అది కూడా మీరే నిర్ణయిస్తారా? కాంగ్రెసు నుండి, టిడిపి నుండి తమ పార్టీలోకి వలసలను ప్రోత్సహిస్తూ వచ్చిన తెరాస విజయశాంతి కారణంగా కాంగ్రెసును తప్పుపట్టగలదా? విజయశాంతి అడిగారు - 'నేను కాంగ్రెసులో నుండి తప్పుకుంటే విలీనం చేస్తారా?' అని. దానికి సమాధానం లేదు. విలీనం కాదు కదా, ఆశ్చర్యకరంగా పొత్తు కూడా సందేహాస్పదం అయిపోయింది. తెరాసకు పార్టీ నిర్మాణం పటిష్టంగా లేదు కాబట్టి పొత్తు పెట్టుకుంటుందని, తర్వాత పొత్తు సరిగ్గా నడవదనీ అనుకుంటూ వచ్చాను. తీరా చూస్తే పొత్తు పొడిచేట్లు లేదు.

ఎంతమందికి టిక్కెట్లు యివ్వగలరు?

కారణం సులభంగానే వూహించవచ్చు. పొత్తు పెట్టుకుంటే దాదాపు 50 సీట్లు సిటింగ్‌ కాంగ్రెసు వాళ్లకే పోతాయి. కొద్ది మార్జిన్‌లో ఓడిపోయినవాళ్లను కూడా కన్సిడర్‌ చేయాలి అనుకుంటే 60 సీట్లు ...అంటే సగానికి సగం కాంగ్రెసుకే యిచ్చేయాలి. పాతబస్తీలో పది సీట్లు మజ్లిసార్పణం. తక్కిన 50లో తెరాసలో మొదటినుండీ వున్నవాళ్లకు, పార్టీ ఫిరాయించి వచ్చినవాళ్లకు, ఆర్థికసహాయం చేసిన ఎన్నారైలకు, పారిశ్రామికవేత్తలకు - యింతమందికి సర్దాలి. వీళ్లందరూ సేఫ్‌ సీట్లే అడుగుతారు. హైదరాబాదు, రంగారెడ్డి, ఖమ్మం యిత్యాది జిల్లాలలో యిస్తే అలుగుతారు. వీళ్లు చాలనట్లు జాక్‌ వాళ్లు టిక్కెట్లు అడుగుతున్నారు. ఉద్యమం గెలిచిదంటే మా పాటలే కారణమని గాయకులు, మా వ్యాసాలని జర్నలిస్టులు, మా కథలని రచయితలు, మా ప్రదర్శనలని న్యాయవాదులు, డాక్టర్లు, అందర్నీ మించి ఉద్యోగ సంఘాల నాయకులు, విద్యార్థి నాయకులు.. యిలా యీ వర్గాల్లో కనీసం పాతిక, ముప్ఫయిమంది ఆశావహులు తేల్తారు. కెసియార్‌ కొంతమందిని ఎకామడేట్‌ చేద్దామని చూస్తున్నారు. కానీ తన పార్టీలో చేరితేనే.. అంటున్నారు. వీళ్లకు టిక్కెట్టు యివ్వడం వలన ఎప్పణ్నుంచో రిస్కులు తీసుకుంటూ రాజకీయాల్లో వున్నవారికి బాధగా వుంటోంది. మెహబూబ్‌నగర్‌ నియోజకవర్గంలో చూశాం. ఉద్యోగి సంఘాల నాయకుడు శ్రీనివాస గౌడ్‌కు యివ్వగానే స్థానిక తెరాస నేత తిరగబడ్డాడు. ఎమ్మెల్సీ యిస్తామని చెప్పి వూరుకోబెట్టవలసి వచ్చింది. విద్యార్థి నాయకుడు పిడమర్తి రవిని తీసుకున్నారు. మరి మా సంగతి ఏమిటి అని కనీసం అరడజను మంది విద్యార్థినాయకులు అడగకమానరు. ఈ జాక్‌ వాళ్లతో పడలేం అని వదిలేస్తే వాళ్లను కాంగ్రెసు ఆకర్షించేట్లు వుంది.

జాక్‌లు ఒకటే కాదు, అమరవీరులతోనో చిక్కు వచ్చిపడింది. శ్రీకాంతాచారి తల్లి వచ్చి టిక్కెట్టు యిస్తారా? మా అబ్బాయిలా ఆత్మహత్య చేసుకోనా అని బెదిరిస్తోందిట. ధనసహాయం చేయలేదన్న కారణంగా అమరవీరుల కుటుంబాలు తెరాసపై ఆగ్రహంతో వున్నాయి. వారికి కొన్ని టిక్కెట్లు యిచ్చి వూరుకోబెట్టకపోతే గతంలోలా తెరాస భవనంపైకి దాడికి వస్తారు. ఇంతమంది ఆశావహులు వుండగా ఎందరికి టిక్కెట్లు దక్కుతాయో తెలియదు. దక్కనివాళ్లు రెబెల్‌ కాండిడేట్స్‌గా నిలబడితే ఓట్లు చీలిపోయే ప్రమాదం వుంది. ఇంతమందిని కేవలం 50 సీట్లలో సర్దడం ఎంత కష్టం? కెసియార్‌ కుటుంబసభ్యులకే నాలుగు కావాలి. ఇలాటి పరిస్థితుల్లో కాంగ్రెసుతో పొత్తు పొసగే ఛాన్సు కనబడటం లేదు. కెసియార్‌కు కొందరు కాంగ్రెసు నాయకులపై స్వంత కక్షలున్నాయి. అవి తీర్చుకోవాలంటే కాంగ్రెసుతో పొత్తు పనికిరాదు. ఉదాహరణకి డికె అరుణ వ్యవహారం. పొత్తు గురించి ఓ పక్క మాటలు సాగుతూండగానే కొంపలు మునిగిపోయినట్లు ఆవిడ నియోజకవర్గం కాండిడేటును ప్రకటించేశారు. ఇక ఆవిడ మండిపడింది - ఉత్తర తెలంగాణ, దక్షిణ తెలంగాణ ప్రాంతీయవాదం తెచ్చింది. ఇప్పటికే ఆంధ్ర, తెలంగాణ అంటూ విభజన తెచ్చిపెట్టారు. ఇక యిది కూడానా..!? ఇంత త్వరగానా..?? అనిపించింది. చీల్చడం అంటూ మొదలెట్టాలే కానీ సమాజాన్ని ఎలాగైనా చీల్చవచ్చు. దొరల తెలంగాణ వెర్సస్‌ దళిత తెలంగాణ ఒరిజినల్‌ తెలంగాణవాసులు వెర్సస్‌ సీమాంధ్రమూలాల తెలంగాణవాసులు... యిలా !

ఎవరికి వారే మూసీతీరే...

తెలంగాణవాదులమంతా ఒక్కటే అన్న నినాదంతో యిన్నాళ్లూ అందరు ఎత్తిన చేతులు కలుపుకుంటూ ఫోటోలు తీయించుకున్నారు. తెలంగాణ వచ్చేదాకా సైలంటుగా వున్నారు. వచ్చేశాక పార్టీల పరంగా చీలిపోయి కొట్లాడుకుంటున్నారు. ఎవరూ వేరేవారితో కలిసేట్లు కనబడటం లేదు. ఇది చాలనట్లు పార్టీలో కూడా పోట్లాటలు జరుగుతున్నాయి. టిడిపిలో ఎర్రబెల్లి అలిగారు. కాంగ్రెసులో జానారెడ్డి అలిగారు. ఎన్నికలు దగ్గరపడుతున్నకొద్దీ ఎవరు ఏ పార్టీలో దూకుతారో తెలియదు. గతంలో అయితే కాంగ్రెసు, కమ్యూనిస్టు అంటూ సిద్ధాంతపరంగా భిన్నమైన రెండు మార్గాలుండేవి. ఆ తర్వాత బిజెపికి మరో సిద్ధాంతం. ఒక పార్టీలోంచి మరో పార్టీలోకి వెళ్లేవారు కారు. ఇప్పుడున్న పార్టీల్లో ఒకదానిలోంచి మరొక దానిలోకి సులభంగా మారిపోవచ్చు. సిద్ధాంతవైరుధ్యం ఏమీ లేదు. ఎలా గెలుస్తాం అన్నదే ఏకైక సిద్ధాంతం. రెండు, మూడేళ్లగా జాతీయ మీడియా చెప్తూ వచ్చింది - తెలంగాణను తెరాస, సీమాంధ్రను వైకాపా స్వీప్‌ చేస్తాయని! ఎన్నికలు దగ్గరపడి స్పష్టత వచ్చేవరకు యిలాటివి చెప్పలేమని నా దృఢవిశ్వాసం. ఇప్పుడు చూడండి - స్వీప్‌ చేస్తాయని గట్టిగా చెప్పగలమా? విభజన జరగకుండా వుంటే సెంటిమెంటుతో తెరాసకు పడేవేమో! అయిపోయాక తెరాసతో పనేముంది అనుకోవచ్చు. 'నదీజలాలు, శాంతిభద్రతలతో సహా అన్నీ కేంద్రం చేతిలో పెట్టేశారు కదా, తెలంగాణ పునర్నిర్మాణం కావాలంటే రాయితీలు కావాలి, ప్రత్యేక హోదా కావాలి, ఉమ్మడి రాజధాని గడువు, హైదరాబాదులో విద్యావకాశాల గడువు పెంచకుండా చూడాలి, ఇవన్నీ కేంద్రంలో పాలించే జాతీయపార్టీ వలన అవుతుంది తప్ప ప్రాంతీయపార్టీల వలన ఏమవుతుంది?' అన్న నినాదంతో కాంగ్రెసు, బిజెపిలు ప్రచారం చేస్తాయి. అప్పుడు తెరాసకు మెజారిటీ సీట్లు వస్తాయన్న గ్యారంటీ ఏముంది? - ఎమ్బీయస్‌ ప్రసాద్‌ (మార్చి 2014)

మార్చి 8-10 వీక్లీకై ఎమ్బీయస్‌ : కార్పోరేట్‌ గాడ్‌ఫాదర్‌- సహారా సుబ్రత రాయ్‌

కోర్టు ఆగ్రహానికి గురైన సహారా గ్రూపు చైర్మన్‌ సుబ్రత రాయ్‌ జైల్లో కూర్చోవలసి వచ్చింది. ఉత్తరప్రదేశ్‌లో రాజకీయనాయకులందరినీ మేనేజ్‌ చేశాను కదాన్న ధైర్యంతో కాబోలు కోర్టు ఆదేశాలను ధిక్కరించి కోర్టులో హాజరు కాలేదు. అదేమంటే మా ముసలితల్లిని చూడడానికి వెళ్లానని సెంటిమెంటు రంగరించబోయాడు. కోర్టు కరగలేదు సరికదా, జ్యుడిషియల్‌ కస్టడీకి పంపింది. ఎవరో బాధితుడు అతని మొహన సిరా పూశాడు. రియల్‌ ఎస్టేట్‌, ఎయిర్‌లైన్సు, హోటల్స్‌, ఫైనాన్సు, మీడియా - యిలా పలురంగాల్లో విపరీతంగా సంపాదించిన రాయ్‌ జైల్లో కూర్చోవలసి రావడం విధివైపరీత్యమే. తనపై ఎన్ని ఆరోపణలు వస్తున్నా, అవి ఒక పక్కన రుజువౌతున్నా, మేం నిజాయితీపరులం, భారతమాత ముద్దుబిడ్డలం అంటూ దబాయింపు ప్రకటనలు గుప్పించడం రాయ్‌కే చెల్లింది. తెలుగుపేపర్లలో సైతం ఫుల్‌ పేజి యాడ్స్‌ యిస్తూ పాపం వీళ్లు అమాయకులేమో అని మనం కన్‌ఫ్యూజ్‌ అయ్యేట్లుగా వుంటాయి ఆ యాడ్స్‌. అతని కార్యస్థలం లక్నో. అక్కడ టైమ్స్‌ ఆఫ్‌ ఇండియాకు రెసిడెంటు ఎడిటరుగా పనిచేసిన ఉత్తమ్‌ సేన్‌గుప్త తానెరిగిన సుబ్రత రాయ్‌ గురించి యిటీవల ఒక వ్యాసం రాశారు. 1980లలో లాంబ్రెట్టా స్కూటర్‌పై తిరిగిన రాయ్‌ పది,పదిహేనేళ్లు తిరిగేసరికి 50 వేల కోట్ల రూ.ల సామ్రాజ్యాన్ని నడిపాడు. అదంతా ఉత్తర్‌ప్రదేశ్‌ రాజకీయనాయకుల, దేశంలోని పారిశ్రామికవేత్తల బ్లాక్‌మనీయే అన్నది అందరూ చెప్పుకునే మాట. అందుకనే అతను ఎన్ని ఆర్థిక అక్రమాలు చేసినా, అధికారంలో వున్న ఏ ప్రభుత్వమూ అతని జోలికి రాలేదు.

అతని సామ్రాజ్యంలో అతను ఒక డాన్‌. ఉద్యోగులకు కావలసినవన్నీ సమకూర్చి అతని దృష్టిలో దేవుడిగా మారిపోయాడు. అతని గురించి అనేక కథలు ప్రచారంలో వున్నాయి. వాటిలో ఒకటి - అతను గొప్పవాడయ్యాక గోరఖ్‌పూర్‌లో తనతో స్నేహంగా వున్న ఒకతను చనిపోయాడని ఆలస్యంగా తెలిసింది. వెంటనే అతని యింటికి వెళ్లి నిరుద్యోగులైన అతని పిల్లలకు తన సంస్థలో ఉద్యోగాలు యిచ్చాడు. అండర్‌వరల్డ్‌ డాన్‌కు యిలాటి యిమేజే వుంటుంది. అతనికోసం ప్రాణాలు అర్పించడానికైనా సహారా ఉద్యోగులు సిద్ధపడతారు. అతని సంస్థలో ఎటువంటి చట్టాలు పాటించబడవు. పరిశీలించడానికి ఏ ప్రభుత్వ అధికారీ సాహసించడు. 'నేను పనివాళ్లలో ఒకణ్ని. నా హోదా మేనేజింగ్‌ డైరక్టరు కాదు, మేనేజింగ్‌ వర్కర్‌' అని చెప్పుకున్న రాయ్‌, ఆ పేరుతో దేనికీ బాధ్యత వహించలేదు. లక్నోలో ఫ్యాక్టరీ ఇన్‌స్పెక్టర్‌గా పనిచేసిన ఒకతను వాపోయాడు - ''సహారా ప్రెస్‌ తనిఖీ చేయడానికి ఎప్పుడు వెళ్లినా నాకు చుక్కెదురైంది. లోపలికి రానిచ్చేవారు కాదు. గేటు దగ్గరే నిలబెట్టి ఎవరు కావాలి? అని అడిగేవారు. జనరల్‌ మేనేజర్‌ అంటే ఆ డెజిగ్నేషన్‌తో ఎవరూ లేరు అని చెప్పేవారు. పోనీ ఫ్యాక్టరీ మేనేజర్‌ అంటే ఆ డెజిగ్నేషన్‌తోనూ ఎవరూ లేరు అని చెప్పేవారు. ఇలా ఏవో పేర్లు పెట్టేసుకుని తప్పించుకునేవారు.'' అని.

సహారా గ్రూపు డెవలప్‌ చేసిన 'సహారా శహర్‌' అనేక వివాదాలకు నెలవైంది. పబ్లిక్‌ కోసం బ్రహ్మాండమైన లగ్జరీ హౌసింగ్‌ ప్రాజెక్టు కడతామంటూ సహారా గ్రూపు లక్నో డెవలప్‌మెంట్‌ అథారిటీ వారినుండి అతి చౌకగా పెద్ద స్థలాన్ని లీజుపై తీసుకుంది. ఎయిర్‌పోర్టు నుండి హెలికాప్టర్‌లో రాకపోకలు సాగించడానికి హెలిప్యాడ్‌ వుండే యీ ప్రాజెక్టులో సింగిల్‌ బెడ్‌రూమ్‌ ఫ్లాట్‌ రూ.18 లక్షలకు యిస్తామని ప్రకటించింది. స్థలం వచ్చాక కొన్నాళ్లకి పబ్లిక్‌ మాట వదిలేసి తన కంపెనీ ఆఫీసు కట్టేసుకుంది. హెలిప్యాడ్‌ మాత్రమే కాదు, గాల్ఫ్‌ కోర్సు, దేశంలోనే అతి పెద్దదైన ఆడిటోరియమ్‌, కాటేజీలు, గెస్ట్‌హౌస్‌లు, రెస్టారెంటు, చెరువులు, రాయ్‌ సమావేశాలు నిర్వహించుకోవడానికి పెద్ద భవంతి... యివన్నీ వచ్చేశాయి. ఇవన్నీ బయటకు కనబడకుండా ఎత్తయిన ప్రహారీగోడ కట్టారు. పటిష్టమైన కాపలా పెట్టారు. ఈ ఎస్టేటు ఫోటోలు తీసుకోవడానికి ఎవర్నీ లోపలికి అనుమతించేవారు కారు. ఎవరినైనా ప్రత్యేకంగా ఆహ్వానించినా గేటు దగ్గర కెమెరాలు అన్నీ విడిచి పెట్టి రావాలి. తమ వాహనాలను అక్కడే విడిచిపెట్టి సహారా వారి వాహనాల్లోనే లోపలకి వెళ్లాలి. దీనిపై ఆరోపణలు వస్తే ప్రభుత్వం విచారణకై కమిటీలు నియమించింది. ఎన్ని నియమాలు ఉల్లంఘించబడ్డాయో ఐదు నివేదికలు తయారయ్యాయి. ప్రభుత్వం ఏ చర్యా తీసుకోలేదు.

అటువంటిది కళ్యాణ్‌ సింగ్‌ ముఖ్యమంత్రిగా వుండగా ఏం తేడా వచ్చిందో ఏమో కానీ ఓ రోజు లక్నో డెవలప్‌మెంట్‌ అథారిటీని పిలిచి లీజు ఒప్పందాన్ని ఉల్లంఘించినందుకు భూమి స్వాధీనం చేసుకోమని ఆదేశించాడు. సరే అంటూనే అథారిటీవారు మీడియాకు ఉప్పందించారు. సహారా గ్రూపుకి కూడా..! అంతే వీళ్లంతా అక్కడకి వెళ్లేసరికి వందలాది సహారా ఉద్యోగులు గేట్ల ముందు పడుక్కున్నారు. లోపలకి వెళ్లనివ్వలేదు. ఈ గలభాలో ఎలాగైనా లోపలికి దూరి సహారా శహర్‌ వైభవాన్ని ఫోటోలు తీసి, లోకానికి చాటాలని ఫోటోజర్నలిస్టులు ప్రయత్నించారు. వారిని సహారా ఉద్యోగులు చావగొట్టి కెమెరా లాక్కుని రీళ్లు బయటకు తీసి ఎక్స్‌పోజ్‌ చేసేశారు. మనోజ్‌ ఛబ్రా అనే టైమ్స్‌ ఆఫ్‌ ఇండియా స్టాఫ్‌ ఒక రీలు సరిపడా ఫోటోలు తీసి దాన్ని తన సాక్సుల్లో దాచుకుని, మరొకటి లోడ్‌ చేసి ఫోటోలు తీస్తూండగా వాళ్లకు పట్టుబడ్డాడు. వాళ్లు ఆ కెమెరాలోని రీలు లాక్కున్నారు. రోజంతా రగడ జరిగాక, సాయంత్రానికి ముఖ్యమంత్రితో ఒప్పందం కుదిరింది. అంతే, అంతా గప్‌చుప్‌. ఇంత పెద్ద సంఘటనను మర్నాడు పేపర్లలో ఓ మూల వేసి వూరుకున్నారు. సహారా పలుకుబడి అలాటిది. అయితే టైమ్స్‌ ఆఫ్‌ ఇండియా మాత్రం యిదంతా బయటపెట్టదలచింది. ఫ్రంట్‌ పేజీలోనే వివరంగా వ్యాసం రాసి మనోజ్‌ తన సాక్సులో రీలు దాచి డెవలప్‌ చేసి యిచ్చిన ఫోటోలు కూడా వేసింది. లక్నోవాసులకు సహారా శహర్‌ యిలా వుంటుంది అని తెలిసివచ్చింది. రాయ్‌కు కోపం వచ్చింది. టైమ్స్‌ ఆఫ్‌ ఇండియా మేనేజర్‌గా వున్న వి.పి.సాహికి స్వయంగా ఫోన్‌ చేసి 'మీ రిపోర్టు వలన మాకు చాలా బాధ కలిగింది. ఇకపై టైమ్స్‌ ఆఫ్‌ ఇండియా ప్రచురించే ఏ పత్రికకూ యాడ్స్‌ యివ్వము. అంతేకాదు, ఫిలింఫేర్‌ ఎవార్డుల స్పాన్సర్‌షిప్‌ గురించి చర్చలు జరుగుతున్నాయి కదా, అది కూడా స్పాన్సర్‌ చేయం.'' అని చెప్పాడు.

టైమ్స్‌ ఆఫ్‌ ఇండియా దీనికి భయపడలేదు సరికదా, మరో మూడు రోజుల తర్వాత యింకా వివరంగా మరో కథనం ప్రచురించింది. దీనికంతా కారణభూతుడైన రెసిడెంటు ఎడిటరు ఉత్తమ్‌ సేన్‌గుప్తాను టైమ్స్‌ ఆఫ్‌ ఇండియా యాజమాన్యం మందలించలేదు. ఒక నెల్లాళ్ల తర్వాత ''మీ సందేహాలు తీర్చడానికి సుబ్రత రాయ్‌ మీకు యింటర్వ్యూ యిస్తాడట. వెళ్లండి.'' అని చెప్పింది. ఉత్తమ్‌ వెళ్లాడు. ఇంటర్వ్యూలో ''మీ ఎయిర్‌లైన్సు, హౌసింగ్‌ ప్రాజెక్ట్‌స్‌, మీడియా అన్నీ నష్టాల్లో వున్నాయి. అయినా మీరు ఎదుగుతూనే వున్నారు. ఎలా?'' అని అడిగాడు. ''మీరు చెప్పినవన్నీ కలిపితే నా మొత్తం టర్నోవర్‌లో 2% వుండదు.'' అన్నాడు రాయ్‌. ఉత్తమ్‌ తెల్లబోయి ''తక్కిన 98% టర్నోవర్‌ ఏ బిజినెస్‌ తాలూకుది?'' అని అడిగాడు. రాయ్‌ చిరునవ్వుతో ''పారా-బ్యాంకింగ్‌'' అన్నాడు. బ్యాంకింగ్‌ చట్టాలకు లొంగకుండా చట్టవిరుద్ధంగా చేసే ఫైనాన్సు వ్యాపారానికి అతను పెట్టిన ముద్దుపేరది. రూ.20,000 కోట్ల రూ.ల లావాదేవీలు క్యాష్‌లో నిర్వహించిన గ్రూపు అది! అలాటి రాయ్‌ బ్లాక్‌ మనీ గురించి మాట్లాడితే ఉత్తమ్‌కు మతి పోకుండా వుంటుందా? ''పబ్లిక్‌కై ఉద్దేశించిన భూమిని ప్రయివేటు అవసరాలకు ఎలా మార్చారు?' అని ఉత్తమ్‌ అడిగిన ప్రశ్నకు బదులుగా ''మా దగ్గర యిళ్లు కొంటానన్నవాళ్లు చెక్కులు యివ్వం అన్నారు. క్యాష్‌ తీసుకోండి అని బతిమాలారు. నేను ఒప్పుకోలేదు. అందుకే ఆ ప్రాజెక్టు ఐడియా విరమించాను.'' అని చెప్పాడు గొప్పగా. ''బాగానేవుంది, అలాటప్పుడు ఆ భూమిని లక్నో అథారిటీకి వాపసు యిచ్చేయాలిగా..'' అని అడిగాడు ఉత్తమ్‌. ''అలా ఎలా యిస్తాం? మేం తీసుకున్నపుడు ఆ నేలంతా ఎగుడుదిగుడుగా, తడితడిగా, గుంటలతో వుంది, పాములు తిరిగేవి. మా ఉద్యోగులు దాన్నంతా సాపు చేశారు. బయటివాళ్లు వచ్చి గొడవలు చేసినపుడు ప్రాణాలొడ్డి కాపాడారు. దానిపై మేం బోల్డు ఖర్చు పెట్టాం.'' అన్నాడు రాయ్‌.

ఇలా ఏ మాత్రం తొణక్కుండా ఫ్రాడ్‌ చేసిన రాయ్‌కు ''భారత పర్వ'' పేరుతో దేశభక్తి కార్యక్రమాలు నిర్వహించాడు. భారతమాత బొమ్మను లోగోగా పెట్టి చాలా హంగు చేశాడు. ఆ పేరుతో దేశం నలుమూలల నుండి జర్నలిస్టులను, మేధావులు, జడ్జిలను ఆహ్వానించి వాళ్లకు సర్వసౌఖ్యాలు సమకూర్చాడు. ఖరీదైన బహుమతులు యిచ్చాడు. ఉప్పుతిన్న విశ్వాసంతో వారు నోరెత్తలేదు. అతని యింట్లో ఫంక్షన్‌లకు దేశంలోని పెద్దపెద్ద నాయకులు, ఇండస్ట్రియలిస్టులే కాదు, సినిమా తారలు, ఆటగాళ్లు కూడా వచ్చారు. అది చేస్తాను, యిది చేస్తాను, దేశ ముఖచిత్రాన్ని మార్చేస్తాను అంటూ యితను గొప్ప కబుర్లు చెపుతూ వచ్చాడు. అతని చట్టవిరుద్ధమైన చర్యలన్నీ యిన్నాళ్లూ చెల్లుతూ వచ్చాయి. ఇటీవల అవన్నీ బయటకు రావడానికి కారణం సోనియాతో అతను పేచీ పడడమే అని చెప్తున్నారు. ఎన్నికల తర్వాత వచ్చే ప్రభుత్వంతో అతనికి రాజీ కుదిరితే, కేసుల్లోంచి బయటపడిపోయినా ఆశ్చర్యపడనక్కరలేదు. ఎమ్బీయస్‌ ప్రసాద్‌ (మార్చి 2014)

ఎమ్బీయస్‌ : జాట్‌లపై కాంగ్రెసు హఠాత్‌ అనుగ్రహం

మన దేశంలో జాట్‌ కులస్తులు 8.5 కోట్లమంది వున్నారు. అంటే జనాభాలో 6.5% మంది అన్నమాట. హరియాణా జనాభాలో 27%, రాజస్థాన్‌లో 14%, పశ్చిమ ఉత్తరప్రదేశ్‌లో 10% వున్నారు. వారి ప్రధాన వృత్తి వ్యవసాయమే అయినా అన్ని రంగాలలోకి విస్తరించారు. నటులు, మోడల్స్‌లో 61 మంది జాట్లే. రాజకీయాల్లో అయితే వారి ప్రభావం మరీ హెచ్చు. ఎందుకంటే ఉత్తరభారతంలోని 9 రాష్ట్రాలలోని 226 లోకసభ స్థానాల్లో 30 స్థానాలను వారు ప్రభావితం చేయగలరు. ఒక ప్రధానమంత్రి, ఒక ఉపప్రధాని, 18 మంది ముఖ్యమంత్రులు, 3 లోకసభ స్పీకర్లు, 13 గవర్నర్లు ఆ కులస్తులే. ఇలాటి కులాన్ని ఒబిసి (అదర్‌ బ్యాక్‌వర్డ్‌ క్లాస్‌)గా పరిగణించడం ఎలా? కానీ మండల్‌ కమిషన్‌ 1980లో వారిని ఒబిసిలుగా గుర్తించమంది. కానీ జాట్‌లలో కొందరు దాన్ని వ్యతిరేకించారు. వారిలో చరణ్‌ సింగ్‌ ఒకరు. అయితే ఆయన కుమారుడు అజిత్‌ సింగ్‌ మాత్రం ఒబిసి గుర్తింపు కావాలని పట్టుబట్టి కాంగ్రెసుతో పొత్తుకోసం దాన్ని ఒక షరతుగా విధించాడు. వెనకబడిన కులాలను గుర్తించడానికి ఏర్పడిన ఎన్‌సిబిసి (నేషనల్‌ కమిషన్‌ ఫర్‌ బ్యాక్‌వర్డ్‌ క్లాసెస్‌) పదేళ్లగా జాట్‌లను ఒబిసిలుగా గుర్తించడానికి నిరాకరిస్తోంది. 2011 మేలో కేంద్రప్రభుత్వం ఆ కమిషన్‌కు జాట్‌లను చేర్చే విషయం పరిశీలించమని లేఖ రాసింది. సోషియో ఎకనమిక్‌ క్యాస్ట్‌ సెన్సస్‌ తయారయ్యాక, కావలసిన సమాచారం సేకరించాక జాట్‌ల విషయం తేలుస్తామని కమిషన్‌ జులైలో సమాధానం రాసింది. జాట్‌లను అడిగింది. తమను ఒబిసిలుగా గుర్తించాలని 51 సంస్థల విన్నపాలు రాగా, వద్దని 58 వచ్చాయి. రెండున్నరేళ్లు గడిచినా విషయం నానుతూనే వుంది.

కొన్ని రాష్ట్రాలలో జాట్‌లు ఆందోళనలు చేపట్టారు. జాట్‌ ఓట్లపై కన్నేసిన హరియాణా ప్రభుత్వం 2012లో తమ రాష్ట్రంలోని జాట్‌లకు ఒబిసి గుర్తింపు కలగజేసింది. 2013లో ముజఫర్‌పూర్‌లో ముస్లిములకు, జాట్‌లకు మధ్య అల్లర్లు జరిగాయి. ప్రేమ పేరుతో ముస్లిములు తమ కులంలోని అమ్మాయిలను ఆకర్షిస్తున్నారని సందేహిస్తున్న జాట్‌లు ముస్లిములపై ఆగ్రహంతో 'మేం తొలుత హిందువులం, తర్వాతే జాట్‌లం' అనే నినాదంతో బిజెపి వైపు ఆకర్షితులు కాసాగారు. ఇది కాంగ్రెసును కలవరపెట్టింది. దీనికి తోడు ఢిల్లీ ఎన్నికలు జరిగినపుడు యుపి, హరియాణా సరిహద్దుల్లో వున్న శివారు ప్రాంతాల్లో జాట్‌లు బిజెపికి ఓటేశారు. జాట్‌లను బిజెపివైపు మళ్లకుండా చేయాలంటే యిక ఏమాత్రం ఆలస్యం చేయకుండా ఒబిసి గుర్తింపు యివ్వాలని కాంగ్రెసు నిశ్చయించింది. అంతేకాకుండా యుపిలో అజిత్‌ సింగ్‌ను పెద్ద నాయకుడిగా చూపించవలసిన అవసరం కూడా పడింది. అందువలన 2013 డిసెంబరు 26 న కేంద్ర ప్రభుత్వం కమిషన్‌కు లేఖ రాసింది - 'జాట్‌లను ఒబిసిలలో చేర్చాలని కాబినెట్‌ నిర్ణయించబోతోంది. అందువలన మీరు మీ నిర్ణయాన్ని మార్చుకుని ఆ మేరకు సిఫార్సు చేయవలసినది' అని. కమిషన్‌ వెంటనే ఇండియన్‌ కౌన్సిల్‌ ఆఫ్‌ సోషల్‌ సైన్స్‌ రిసెర్చికు లేఖ రాసి జాట్‌ల విషయంలో ఒక నిపుణుల కమిటీ వేయమని కోరింది. ఆ నివేదిక వచ్చేదాకా ఎన్నికలు ఆగవు కదా. అందుకని కేంద్రం ఒత్తిడి తెచ్చింది.

దానిపై 2014 ఫిబ్రవరి 26 న, కమిషన్‌లోని మెంబర్‌-సెక్రటరీ ఎకె మంగోత్రా, కేంద్ర ప్రభుత్వంలో సోషల్‌ జస్టిస్‌ శాఖలోని సెక్రటరీ ఐన ఎస్‌.భార్గవకు ''జాట్‌లు సామాజికంగా కాని, విద్యాపరంగా కాని వెనుకబడి లేరు. వారికి ఒబిసి గుర్తింపు అక్కరలేదు.' అని లేఖ రాశారు. ఇది కమిషన్‌వారి అఫీషియల్‌ వెబ్‌సైట్‌లో పెట్టారు కూడా. ఢిల్లీలోని జాట్‌లలో 85% మంది విద్యావంతులే. వాళ్లల్లో ధనికరైతులు, శక్తిమంతులైన రాజకీయనాయకులు కోకొల్లలు. ఈ లేఖ వెలువడిన వారం తిరక్కుండా కేంద్రప్రభుత్వం యీ సిఫార్సును పక్కనపడేసి ఉత్తరభారతంలోని 8, గుజరాత్‌లోని జాట్‌లకు ఒబిసి గుర్తింపు యిస్తూ ప్రకటన వెలువరించింది. ఈ చర్యను సమర్థించేందుకు కావలసిన సమాచారం ఏదీ లేదు కాబట్టి కోర్టులో దీన్ని కొట్టేయవచ్చు. కానీ యీ లోపున ఎన్నికలలో దీన్ని ప్రచారం చేసుకోవచ్చు కదా. ''జైనులకు మైనారిటీ స్థాయి కల్పించాం. జాట్‌లకు ఒబిసి స్థాయి కల్పించాం.'' అని ఓట్లు అడగవచ్చు కదా. అయితే జాట్‌ యువత (జాట్‌లలో 60% మంది యువతేట) దీనికి పడిపోతారా లేదా అన్నది వేచి చూడాలి. కొసమెరుపు ఏమిటంటే - ఇంతా చేశాక అజిత్‌ సింగ్‌ కాంగ్రెసును వదిలేసి బిజెపి వైపు చూస్తున్నారట! ఎమ్బీయస్‌ ప్రసాద్‌ (మార్చి 2014)

ఎమ్బీయస్‌ : దూరందే తప్ప దగ్గరది కనబడదు

బిజెపి సమావేశంలో రాజనాథ్‌ సింగ్‌పై సుష్మ మండిపడ్డారట. పార్లమెంటరీ బోర్డును సంప్రదించకుండానే అభ్యర్థులను ప్రకటించడం వంటి అనేక నిర్ణయాలను ప్రకటిస్తున్నారని, యెడ్యూరప్పను పార్టీలోకి ఆహ్వానించడం వాటిలో ఒకటని దులిపేశారట. యెడ్యూరప్ప అవినీతిపరుడని బిజెపియే చాటి చెప్పింది. 2011 ఆగస్టులో పదవి నుండి దింపేసింది. 2012 ఎన్నికలలో అతను స్థాపించిన కర్ణాటక జనతా పక్షను అవినీతిలో పుట్టిన పార్టీ అంటూ దుమ్మెత్తిపోసింది. మోదీ ప్రధాని అభ్యర్థిగా వెలుగులోకి వచ్చాక సీను మారింది. యెడ్యూరప్ప యీ జనవరిలో తన పార్టీని బిజెపిలో విలీనం చేశారు. చివరకు ఫిబ్రవరి 18 న దావణగెరెలో లక్షమంది పాల్గొన్న సమావేశంలో మోదీతో బాటు యెడ్యూరప్ప వేదిక పంచుకున్నారు. యెడ్యూరప్పను వెనక్కి తీసుకోవడంపై రాహుల్‌ గాంధీ విరుచుకుపడ్డారు. ''ఆ ముఖ్యమంత్రి, జైలుకి వెళ్లిన ఆయన 12 మంది మంత్రులు చేసిన అవినీతి మోదీకి కనబడదా?'' అని ఎద్దేవా చేశారు. దానికి దావణగెరె సమావేశంలో మోదీ జవాబిచ్చారు - ''కాంగ్రెసు, అవినీతి కవలపిల్లలు. కర్ణాటక గురించి మాట్లాడేముందు రాహుల్‌ రాజస్థాన్‌, హరియాణాలలో జైలుకి వెళ్లిన మంత్రులెందరో చెప్పాలి.'' అంటూ. ఇలా యీ యిద్దరు నాయకులకూ దూరంగా ఎదుటి పార్టీలో అవినీతే తప్ప దగ్గరగా తమ పార్టీలో అవినీతి కనబడడం మానేసింది.

ఆ సభలో ''యెడ్యూరప్ప చాలా గొప్పవాడు. వ్యవసాయంకోసం ప్రత్యేకంగా బజెట్‌ సమర్పించాడు.'' అంటూ మోదీ మెచ్చుకున్నాడు. యెడ్యూరప్ప తక్కువ తినలేదు. ''మోదీగారు చాలా గొప్పవారు. ఆయన తమ రాష్ట్రంలో నదులు అనుసంధానం చేశారు. ఆ కథ మాకు చెప్పి తరింపచేయాలి.'' అని సభాముఖంగా వేడుకున్నాడు. ఉబ్బితబ్బిబ్బయిన మోదీ ''అవునవును. మేం 20 నదులను అనుసంధానించాం. నర్మదా జలాలు తెచ్చి సబర్మతి నది పొంగిపారేట్లు చేశాం. దాంతో వ్యవసాయం 10 శాతం పెరిగింది.'' అని చెప్పారు. ఇదంతా విని వేదికపైనే వున్న అనంత్‌కుమార్‌ మొహం చిట్లించారు. ఎందుకంటే ఆయనకు యెడ్యూరప్ప అంటే పడదు. కానీ మోదీకి ఎదురు చెప్పలేడు. బిజెపి అవినీతిని ఎన్నికల అంశంగా మలచుకోగలదా లేదా అన్నది సందేహమే. ఎందుకంటే రాజనాథ్‌ సింగ్‌ను నిలదీస్తూ సుష్మ అడిగారట - ''నేను గాలి సోదరులకు సన్నిహితురాలినని, వాళ్ల కొమ్ము కాస్తున్నానని నాపై పార్టీలో కొందరు ప్రచారం చేస్తున్నారు. గాలి సోదరుల సొమ్ము తినని బిజెపి నాయకుడు ఎవరైనా వున్నారా?'' అని. ఎమ్బీయస్‌ ప్రసాద్‌ (మార్చి 2014)

మార్చి 11 ఎమ్బీయస్‌ : పవన్‌కి ఛాన్సుందా?

పవన్‌ కళ్యాణ్‌ పార్టీ పెట్టడం సంచలనం కలిగించింది. ఆరుగురు మాజీ ఎంపీలతో కలిసి మాజీ ముఖ్యమంత్రి పార్టీ పెడితే కొన్ని పేపర్లు కవర్‌ చేయలేదు. మరి కొన్ని లోపలిపేజీల్లో వేశాయి. పార్టీ పెట్టాలన్న నిర్ణయం నాన్చడం వలన, పాఠకులకు ఉత్సుకత తగ్గిందని గ్రహించడం చేత మీడియా అలా చేసిందని సర్దిచెప్పుకోవచ్చు. కానీ పవన్‌కి మాత్రం విపరీతమైన కవరేజి వచ్చింది. పవన్‌కున్న సినిమా గ్లామర్‌ అలాటిది అని వూరుకోలేం. తెలుగు మీడియా జనరల్‌గా కాంగ్రెసుకు వ్యతిరేకం, టిడిపికి అనుకూలం కాబట్టి ఆ బాటలోనే పవన్‌ నడవబోతున్నాడన్న సంకేతాలున్నాయి కాబట్టి.. అనే కారణం కూడా చేర్చుకోవచ్చు. బహుశా యిదే కారణం చేత కాబోలు - తెరాస పవన్‌ పార్టీని పుట్టకముందే వ్యతిరేకించింది. వారితో బాటే టి-కాంగ్రెసు నేతలు కూడా! పవన్‌కూడా తెరాస వారిపై సెటైర్లు వేశాడు. ప్రశ్నించే పార్టీ అని చెప్పుకున్నాడు కాబట్టి కాబోలు కవితకు కొన్ని ప్రశ్నలు సంధించాడు. జవాబులు తనకు కాదు, విరాళాలు యిచ్చినవాళ్లకు చెప్పుకుంటే చాలన్నాడు. సమాధానం యివ్వడానికి కవిత తొందరపడుతున్నట్టు లేదు. దీనికి సమాధానం చెపితే ఇంకో ప్రశ్న ఎదురు కావచ్చు. రఘునందన్‌, హరీశ్‌ ఒకరిపై మరొకరు చేసుకున్న ఆరోపణలు నిజమేనా? అంటూ ! దానికి చెపితే ఇంకోటి, మరోటి.

పవన్‌ కళ్యాణ్‌ను సంక్రాంతికి వచ్చే గంగిరెద్దు మేళంతో పోల్చారు కెసియార్‌. అన్న ముచ్చటైంది, యిప్పుడు తమ్ముడు తయారయ్యాడు అని తీసిపారేశారు. అలాటి పోలికలు అనవసరం. ఎవరి సత్తా వాళ్లదే. అన్నగారి జాతకంలాగే తమ్ముడి జాతకం వుండాలన్న రూలు లేదు కదా. వల్లభాయ్‌ పటేల్‌కి గతంలో వున్న పేరు కంటె యిటీవల మరీ పేరు వచ్చేసింది. ఆయనకు విఠల్‌భాయ్‌ పటేల్‌ అనే ఓ అన్నగారున్నారని, ఆయనా బారిస్టరనీ, స్వాతంత్య్రయోధుడనీ ఎంతమందికి తెలుసు? వల్లభాయ్‌కు అన్నగారి కంటె ఎక్కువ పేరు వచ్చింది. సుభాష్‌ చంద్రబోసుకి వూరూరా విగ్రహాలున్నాయి, పేటలున్నాయి. సినిమాలకు ఆ పేరు పెట్టి హీరోలు టైటిల్‌ రోల్‌ వేశారు. మరి ఆయన అన్నగారు శరత్‌ చంద్ర బోసు కూడా స్వాతంత్య్రయోధుడే. ఆయన పేర కలకత్తాలో ఒక వీధి (కొత్త రోడ్డు కాదు, లాన్స్‌డౌన్‌ రోడ్‌ పేరు మార్చి ఆయన పేరు పెట్టారు) తప్ప దేశంలో వేరే ఎక్కడా కాలనీలు కనబడవు. తెలుగు సినిమాలకు వస్తే అన్నయ్య రమేష్‌ బాబు కంటె మహేష్‌ బాబు ఎన్నో శిఖరాలు అధిరోహించారు. అన్నయ్య హరికృష్ణ కంటె తమ్ముడు బాలకృష్ణ ఎంతో పైకి వెళ్లారు. తమిళంలో ఎంజీఆర్‌ అన్న చక్రపాణి కూడా నటుడే. కానీ ఎమ్జీయార్‌ పేరు తెలిసున్నవాళ్లల్లో ఒక శాతం మందికి కూడా ఆయన పేరు తెలియదు. ఈ కేసుల్లో తమ్ముళ్లకు ఎక్కువ పేరు వచ్చింది. చిరంజీవి సోదరుల్లో చిరంజీవి మెగాస్టార్‌, పవన్‌ కళ్యాణ్‌ పవర్‌ స్టార్‌. మధ్యలో నాగబాబు స్టార్‌ కాదు, యాక్టర్‌ మాత్రమే.

జయప్రద అక్క సౌందర్యకు ''లవ్‌ ఇన్‌ ఆంధ్ర'' వంటి సినిమాల్లో చిన్నచిన్న వేషాలే దొరికాయి. మరి చెల్లెలు తెలుగు, తమిళ, హిందీ రంగాల్లో దున్నేసింది. జయసుధ విషయంలో ఆమె చెల్లెలు సుభాషిణి పట్టుమని పది సినిమాల్లో వేసి మాయమై పోయింది. చిరంజీవి రాజకీయాల్లో రాణించలేకపోయారు కాబట్టి తమ్ముడు పవన్‌ కూడా రాణించరని తీర్మానించడం ఎవరికీ తగదు. ముఖ్యంగా కెసియార్‌కు. ఎందుకంటే ఆయన యిద్దరు పిల్లల్లో కవితకు వాళ్ల అన్నగారి కంటె ఎక్కువ గుర్తింపు వచ్చింది. వాళ్లిద్దరికీ కలిపి వున్న ఫాలోయింగ్‌ కంటె మేనల్లుడు హరీశ్‌కు ఎక్కువ ఫాలోయింగ్‌ వుంది. ఇవన్నీ తెలిసిన కెసియార్‌ పవన్‌ పెట్టే పార్టీ గురించి మాట్లాడడం దేనికి? ఊరుకుంటే పోయేది కదా. టిడిపి గురించి అడిగితే 'అది సీమాంధ్ర పార్టీ. పొరుగు రాష్ట్రాల పార్టీల వూసు మనకేల?' అంటున్న కెసియార్‌ పవన్‌ పార్టీని తెలంగాణ పార్టీగా అనుకుంటున్నారా? తెలంగాణలో పవన్‌ ప్రభావం వుంటుంది, అది కొమ్ము విసరడానికి ముందే దానికి ముకుతాడు వేయాలన్న అంచనాకు వచ్చారా? నిజానికి చిరంజీవికి సీమాంధ్రలో వచ్చినన్ని సీట్లు, ఓట్లు తెలంగాణలో రానే లేదు, పవన్‌ ప్రభావం కోస్తా జిల్లాల్లోనే ఎక్కువగా వుంటుంది అనుకుంటున్న తరుణంలో, కాదు తెలంగాణలో కూడా వుంటుందన్న లెక్క కెసియార్‌ వద్ద వుందా? తెలియదు.

ఎన్నికల సీజనులో పార్టీ పెట్టడం గురించి అయితే మాత్రం పండగల్లో మాత్రమే వచ్చే మేళాలతో పోలిక నప్పుతుంది. ఏ నిర్భయ కేసు జరిగినప్పుడో, 2 జి స్కామ్‌ బయటపడినప్పుడో, ఆమ్‌ ఆద్మీ విజయం సాధించినప్పుడో, విభజన బిల్లు పాసయినప్పుడో పవన్‌ యిలాటి స్పీచి ఒకటి యిచ్చేసి, ఎన్నికలు ప్రకటించాక పార్టీ పెట్టినా బాగుండేది. అప్పుడంతా వూరుకుని, యిప్పుడు ఎన్నికలకు ముందు బయటకు వచ్చి మాట్లాడడం 'ఇదంతా ఎన్నికలలో నిలబడ్డానికి మాత్రమే' అన్న ఫీలింగు కలిగిస్తోంది. 'ఇది ఎన్నికల కోసం పెడుతున్న పార్టీ కాదు, ఎన్నికలలో నిలబడతానో లేదో కూడా యింకా తేల్చుకోలేదు. ఈ పార్టీ చాలా ఏళ్లపాటు అస్తిత్వంలో వుంటుంది, ఎన్నో సమస్యలపై ఎన్నో ఏళ్ల పాటు పోరాడతాను' అని పవన్‌ చెప్పారనుకోండి. ఏం చెప్పినా ఎన్నికల సీజనంటేనే అబద్ధాల సీజను, అతిశయోక్తుల సీజను. అందువలన విన్న ప్రతి మాటకు శ్రోతలు భారీ డిస్కౌంటు యిస్తారు. పైగా ప్రత్యర్థులు పెడర్థాలు తీస్తారు.

కొత్త పార్టీ పెట్టిన ప్రతివాళ్లకు యీ తలనొప్పి తప్పదు. పవన్‌కైతే చిరంజీవి అనే గుదిబండ ఒకటి అదనంగా చేరింది. అన్నగారిని దేవుడనాలి, మళ్లీ ఆయనకు వ్యతిరేకంగా నడవాలి. ఆయన పార్టీని నాశనం చేయాలి అని నినాదం యిస్తూనే ఆయన నా గుండెల్లో ఎల్లప్పుడూ వున్నారనాలి. 'ఎవరో ఢిల్లీ వాళ్లు చేసిన తప్పుకు అన్నయ్యను ఎందుకు తప్పుపట్టాలి?' అని చెపితే ఎలా పొసుగుతుంది? అన్న మహాశయులు అది తప్పు అనటం లేదు కదా. తప్పు అంటున్న కిరణ్‌ను తూర్పారబట్టారు. కన్నతల్లి లాటి పార్టీని విడిచి వెళ్లడం నేరం, ద్రోహం అని డైలాగులు చెప్పారు. రేపు ఎన్నికలలో సీమాంధ్రలో వూరూరా తిరుగుతూ ఢిల్లీ వాళ్లు చేసినది అద్భుతమైన పని అని, తెలుగువారి శ్రేయస్సు కోరే యీ క్రతువు జరిపించారని ప్రచారం చేయవలసిన బాధ్యత అన్నగారిదే కదా! ఆయన్ని ఏమీ అనకూడదు, ఢిల్లీ వాళ్లను మాత్రమే అంటాను ఎలా?

పవన్‌ యీ డిప్లొమసీకి కారణం ఏమిటి? చిరంజీవి అభిమానులకు కోపం వస్తుంది అన్న భయమా? చిరంజీవి సినిమాల్లో నటించడం మానేశారు కాబట్టి, ఆయన అభిమానుల సంఖ్య తక్కువే అనుకోవడానికి లేదు. రామ్‌చరణ్‌ తేజ, అల్లు అర్జున్‌ అభిమానులు కూడా అదే బ్యానర్‌లో కలిశారంటే చాలామందే అవుతారు. వారందరూ తనకు ఎదురుతిరగకుండా చూసుకోవడానికే పవన్‌ యీ మాటలగారడీ ప్రయోగించారనుకోవాలి. అర్జునుడికి దగ్గరుండి ద్రోణుడిచేత విలువిద్య నేర్పించినవాడు భీష్ముడు. అందుకని యుద్ధం ప్రారంభంలో అర్జునుడు ఆయన పాదాలకు నమస్కారబాణం వేశాడు. ఆ తర్వాత ఆయన గుండెల్లోకి వేశాడు. పవన్‌ ఏం చేయబోతాడో వేచి చూడాలి. 'పవన్‌కు ఫ్యామిలీ సపోర్టు లేదు, మేమంతా అన్నయ్య పక్షమే, ఆయన కారణంగానే మాకు సమాజంలో గుర్తింపు వచ్చింది.' అని నాగబాబు ఓ స్టేటుమెంటు యిచ్చి ఒక విధంగా పవన్‌కు ఉపకారం చేశారు. పవన్‌కు కావలసినది 'అందరివాడు' అన్న యిమేజి. కొణిదెల కుటుంబీకుడు, కాపు కులస్తుడు అంటూ పరిమితం చేసేస్తే నష్టపోతాడు. చిరంజీవి కారణంగానే తమ్ముళ్లకు తొలి గుర్తింపు రావడం వాస్తవం. అక్కడే ఆగిపోవాలని అనుకోవడం నాగబాబు దురదృష్టం. తప్పటడుగులు వేసేటప్పుడు కొడుకు తండ్రి వేలు పట్టుకుని నడవడం తప్పదు. కానీ ఎప్పటికీ కేరాఫ్‌ తండ్రిలాగే వుండాలని కొడుకూ అనుకోడు, తండ్రీ అనుకోడు. పెద్దయ్యాక కూడా అదే ధోరణిలో వుంటే పెంపకంలో లోపం అనుకుంటారు. కనీసం స్వతంత్రంగా ఆలోచించడం కూడా తండ్రి నేర్పలేదన్నమాట అని జాలిపడతారు.

చిరంజీవిగారు పార్టీ పెట్టేందుకు ముందు నాగబాబు సమాజంలోని అనేక మేధావి వర్గాలతో సదస్సులు నిర్వహించి, చర్చలు జరిపి ఒక భూమిక ఏర్పరచారు. ప్రజారాజ్యం పార్టీ పెట్టాక ఆ నివేదికలన్నీ మూలపడ్డాయనుకోండి కానీ నాగబాబుగారికి సమాజం పట్ల, రాజకీయాల పట్ల అవగాహన పెరిగి వుంటుందనుకున్నాను. అవగాహన వుంటే ఆలోచన పుడుతుంది. అలా పుట్టిన ఆలోచనను చంపేసుకుని, తన ఆలోచన అన్నగారి ఆలోచనలాగే వుండి తీరాలని ఫిక్సయిపోతే యిక యీయన బుర్రను శ్రమ పెట్టి ఆలోచించడం వేస్టు. తనలా పవన్‌కూడా ఆలోచనలు చంపేసుకుని ఫీలై పోయి, వూరికిముందేే 'మాకూ, పవన్‌కు పార్టీకి సంబంధం లేద'ని స్టేటుమెంటు యిచ్చేయడం యింకా వేస్టు. పవన్‌ ఆలోచనల్లో స్పష్టత లేదని, ఏం మాట్లాడాడో తనకైతే అర్థం కాలేదని చిరంజీవి విమర్శించడం రాజకీయాల రీత్యా అవసరం. లేకపోతే ఆయన పార్టీ వూరుకోదు. నాగబాబుకి అలాటి ఆవశ్యకత, అనివార్యత ఏమీ లేదు. తొందరపడి ముందే కూసిన కోయిలలా వుంది వ్యవహారం. పార్టీ పెట్టేముందు కుటుంబసభ్యులతో చర్చించలేదు అని పవన్‌ చెప్పేసి అందరికీ యిబ్బంది తప్పించారు. ఇలాటి సందర్భాల్లో 'అభిమానులే నా కుటుంబసభ్యులు' అని సినీతారలు గ్రాండ్‌గా చెప్పుకోవచ్చు. ఇలా అంటూనే వుంటారు కానీ తమ వారసులుగా కుటుంబసభ్యుల్ని తీసుకుని వస్తారు కానీ అభిమానులను కాదు. అయినా అభిమానులు ఏమీ పట్టించుకోరు.

పవన్‌ సభకు ముందే చేసిన మరో విమర్శ - కాంగ్రెసు నాయకుడు వి హనుమంతరావు ప్రస్తావించిన మూడు పెళ్లిళ్ల ప్రస్తావన. సభ తర్వాత యితర కాంగ్రెసు నాయకులు 'భార్యకే న్యాయం చేయలేనివాడు సమాజానికి ఏం చేస్తాడు?' అంటూ మళ్లీ లేవనెత్తారు. వీటికి పవన్‌ తన ఉపన్యాసంలో సమాధానం చెప్పేశారు. కాంగ్రెసు నాయకులు వ్యక్తిగత విషయాల ప్రస్తావన చేయడం అనవసరం. మూడు పెళ్లిళ్లు చేసుకోవడం నేరమైతే అదే నేరం చేసిన శశి థరూర్‌ను కేంద్రమంత్రి ఎలా చేశారు? వచ్చే ఎన్నికలలో తిరువనంతపురం నుండి టిక్కెట్టు ఎలా యిస్తున్నారు? పవన్‌ ఒకరి తర్వాత మరొకర్ని చేసుకున్నారు. మొదటి భార్య వుండగానే మరో భార్యను కట్టుకున్న ఎంపీ కాంగ్రెసు పార్టీలోనే వున్నారని అందరికీ తెలిసిన విషయం. రహస్యవ్యవహారాల గురించి మాట్లాడనక్కరలేదు. ఎన్‌ డి తివారి వ్యవహారం తెలిసినదే కదా, ఆయన ఎట్టకేలకు తన వివాహేతర సంబంధం ఒప్పుకున్నాడు కూడా. అలాటాయన్ని ఎన్నో సార్లు ముఖ్యమంత్రి చేసిన పార్టీ కాంగ్రెసు! పైగా గవర్నరు చేసి మన రాష్ట్రపు రాజభవన్‌లో పెడితే దాన్ని రాసలీలాభవన్‌గా చేశాడాయన. ఆయన వికారపు చేష్టలు యింటింటా టీవీల్లో జనాలు చూశారు. ఇలాటి నాయకుల్ని పెట్టుకుని కాంగ్రెసువారు యింకోర్ని అనడం దేనికి? 'ఇక కట్టుకున్న భార్యకు న్యాయం చేయలేని...' అనే వ్యాఖ్య గురించి చెప్పాలంటే - ప్రజాజీవితంలో వున్న ప్రతీ వ్యక్తి - స్త్రీకాని, పురుషుడు కాని - కుటుంబానికి న్యాయం చేయనట్లే! వారికి తగినంత సమయం కేటాయించనట్లే! వారికి కేటాయిస్తే ప్రజల్ని పలకరించడానికే సమయం చాలదు. టెన్‌ టు ఫైవ్‌ జాబ్‌లు చేసే మనబోటి వాళ్లు యిలాటి వ్యాఖ్యలు చేసినా ఫర్వాలేదు కానీ ప్రజా నాయకులు ఒకరిపై మరొకరు యిలా విమర్శించుకోవడం ఫన్నీగా వుంటుంది.

పవన్‌ మూడు పెళ్లిళ్లు చేసుకున్నాడని బహిరంగంగా చర్చించడం వలన పడే ఓట్లు పడడం మానేస్తాయా? ప్రజలు యిలాటి విషయాల్లో అంత సెన్సిటివ్‌గా వుంటారని నాకు తోచదు. ఎన్టీయార్‌ ముదిమి వయసులో లక్ష్మీపార్వతిని పెళ్లి చేసుకున్నందుకు ప్రజలు ఏవగించుకుంటారని చంద్రబాబుతో సహా టిడిపి నాయకులందరూ భయపెట్టారు. ప్రజలు అలా అనుకోలేదు. శుబ్భరంగా ఓట్లేసి గెలిపించారు. 2009 ఎన్నికలలో ప్రజారాజ్యం పార్టీ అధికార ప్రతినిథి శోభారాణి తనను విమర్శించిందన్న కోపంతో సినీనటి రోజా చిరంజీవి, పవన్‌లను ఉద్దేశించి ''మీరు ఎంతమందిని పడుక్కోబెట్టుకున్నారో లెక్కలు చెప్పండి' అంటూ పబ్లిగ్గా డిమాండ్‌ చేశారు. వీళ్లు లెక్కలేమీ చెప్పలేదు. అసలు పట్టించుకోలేదు. ప్రజలూ అడగలేదు. రేణూ దేశాయ్‌ను పెళ్లి చేసుకోకుండా ఆమెతో సహజీవనం చేస్తున్నావన్న రోజా వ్యాఖ్యలను మాత్రం పట్టించుకుని పవన్‌ రేణూని పెళ్లి చేసుకున్నాడు. ఫలితంగా విడాకులు యిచ్చినపుడు భారీగా భరణం యిచ్చుకోవాల్సి వచ్చింది. ఇంకో పెళ్లి చేసుకున్నందుకు మహిళా ఓటర్లు చీదరించుకుంటారు అని కాంగ్రెసు నాయకులు అనుకుంటే అది పొరబాటే. రాజకీయ ప్రత్యర్థులకు, మీడియాకు పట్టినంతగా ప్రజలకు యివి పట్టవు. గ్రంథసాంగులైన అనేకమంది రాజకీయనాయకులు ప్రజాజీవితంలో వెలుగుతూనే వచ్చారు. ఇక్కడే కాదు, ప్రపంచంలోని అనేక దేశాల్లో కూడా! ఆ వ్యవహారాలు వారి పాలనపై ప్రభావం చూపించినప్పుడే ప్రజలు రియాక్టవుతారు. లేకపోతే అవి వ్యక్తిగత బలహీనతలుగా పరిగణించి వూరుకుంటారు. ఇది గ్రహించి యిక దానిపై చర్చ మానేస్తే మంచిది.

పవన్‌పై అతని ప్రత్యర్థులు చేసిన విమర్శల్లో ప్రధానమైనది - తన పార్టీ సిద్ధాంతాలు చెప్పలేదని! అసలు ఏ పార్టీకైనా ప్రత్యేకమైన సిద్ధాంతాలున్నాయని, వారికో ప్రత్యేకత వుందనీ చెపితే నాకు నవ్వు వస్తుంది. చిన్నపుడు కాంగ్రెసుకి మ్యూనిస్టులు పూర్తిగా వ్యతిరేకమని, బిజెపి యీ యిద్దరితోనూ విభేదిస్తుందని నమ్మేవాణ్ని. తర్వాత తర్వాత తెలిసివచ్చింది - అందరూ కాంగ్రెసు పద్ధతిలోనే పోతున్నారని. కాంగ్రెస్‌ వంశపారంపర్య రాజకీయాలు విభేదిస్తూ, ఢిల్లీ పెత్తనాన్ని నిరసిస్తూ టిడిపి పుట్టినపుడు అబ్బో అనుకున్నాను. అతి త్వరలోనే అదీ కాంగ్రెసు మార్గం పట్టింది. ఎవరి మ్యానిఫెస్టో చూసినా ఒకటే దంపుళ్ల పాట - అగ్రవర్ణాలు అడుక్కుతిన్నా ఫర్వాలేదు, బిసిలకు పెద్దపీట వేస్తాం, మైనారిటీలను నెత్తిన పెట్టుకుంటాం, దళితుల కోసం ప్రత్యేకమైన ప్రణాళిక వుంది. మహిళలను పైకి తీసుకువస్తాం. యువతకు అవకాశాలు కల్పిస్తాం. విద్య, వైద్యానికే మా ప్రాధాన్యత. సైన్సు, టెక్నాలజీ మా ఆరోప్రాణం. రాష్ట్రాన్ని దేశంలోనే అగ్రగామిగా నిలబెడతాం, దేశాన్ని ప్రపంచంలోనే అగ్రగామిగా నిలబెడతాం, అన్నీ వూరికే యిస్తాం, కానీ అభివృద్ధి సాధిస్తాం... యిలాగే వూకదంపుడు. ఒక్క మహానుభావుడు కూడా బజెట్‌లో యింత శాతం అభివృద్ధికి, యింత శాతం ఫలానా సంక్షేమపథకానికి అని చెప్పడు. నిధులు ఎక్కణ్నుంచి తెస్తావ్‌ అని అడిగితే అధికారం యిచ్చి చూడండి, అదరగొట్టేస్తాన్‌, అవినీతిపరుల ఆస్తులు జప్తు చేసి వాటితో ప్రాజెక్టులు కట్టేస్తాన్‌ అంటారు. ఇప్పటిదాకా ఎందరు అవినీతిపరుల ఆస్తులు జప్తు అయ్యాయి చెప్పండి.

వీళ్లు ఏ సమస్యకూ పరిష్కారం చెప్పరు. అధికారంలోకి వచ్చాక అందర్నీ కూర్చోబెట్టి సామరస్యంగా పరిష్కరిస్తా అని హామీ యిస్తారంతే. ప్రతిపక్షంలో వుండగా అఖిలపక్షం మీటింగుకి రానే రారు. వీళ్లు అధికారంలోకి వచ్చాక అవతలివాళ్లు కలిసి వస్తారా? ఇంకెక్కడి సామరస్యం? ఫలానా విషయంపై మా విధానం యిది, నచ్చితే మెచ్చండి, లేకపోతే తిట్టండి, కానీ మేం యిలాగే చేస్తాం - అని స్పష్టంగా ఎవరూ చెప్పరు. ప్రతీవాడూ ఒకటే రొద, ఒకే సొద. పైన హెడింగ్‌ మూసేస్తే ఏ పార్టీ మ్యానిఫెస్టోయో చెప్పడం కష్టం. అసలు పార్టీ నాయకులే మ్యానిఫెస్టో చదవరు. 2009 కాంగ్రెసు మ్యానిఫెస్టోలో తెలంగాణ యిచ్చేస్తామని వుందని టి-కాంగ్రెసు నాయకులు వాదిస్తూ వచ్చారు. 'అలా లేనే లేదు, ఎక్కడుందో చూపించండి' అని గాదె వెంకటరెడ్డి వంటివాళ్లు ఎంత వాదించినా ఎవరూ సమాధానం చెప్పలేదు. ఉండే వుంటుంది అనుకుని వుంటారు. ఇంతోటి మ్యానిఫెస్టోకి ఓ కమిటీ, దానికో చైర్మన్‌, వైస్‌ చైర్మన్‌. చాలామంది విద్యార్థులు సీనియర్ల ప్రాజెక్టులు తీసుకుని కాపీ కొట్టేసి, పైన పేరు మార్చి యిచ్చేస్తూ వుంటారు. ఆ పైన ఉద్యోగాన్వేషణలో పడ్డాక పక్కవాడి రెజ్యూమెను కాపీ, పేస్టు చేసేస్తూంటారు. అలాగే వీళ్లూ పాత ఎన్నికలదో, పక్క రాష్ట్రానిదో కాపీ, పేస్ట్‌ చేసేస్తే చాలు. 'కొత్త ఎందుకు లెండి, గత మ్యానిఫెస్టోను ఎంతవరకు అమలు చేశారో చెప్పండి కాస్త' అంటే ఎవరికీ నోరు పెగలదు. ఇలాటి పరిస్థితుల్లో పవన్‌ సిద్ధాంతాలు చెప్పలేదని విమర్శించడం హాస్యాస్పదం. కానీ అందరూ అదే పట్టుకుని రాపాడించడంతో జనసేన వాళ్లు కనీసం ఏదో ఒక సిద్ధాంతం - ఎవరికీ తట్టనిది - చెపితే బాగుండుననుకున్నారు. సెలవు రోజుల గురించి ఒక ఏ పార్టీ పట్టించుకోదు కాబట్టి దాని గురించి ఒక పాలసీ డెసిషన్‌ తీసుకుని దాన్ని ప్రకటించారు.

తెలంగాణ, అవశేష ఆంధ్రప్రదేశ్‌ అవతరణోత్సవ దినోత్సవాలను మాత్రం సెలవుదినాలుగా ప్రకటిస్తే చాలని, నాయకుల జయంతి, వర్ధంతి రోజుల్లో సెలవులు అక్కరలేదని కనిపెట్టారు. విభజన జరిగిన తీరుని నిరసిస్తున్నా అంటూ యీ అవతరణ దినోత్సవంపై అంత మమకారం దేనికి? ప్రభుత్వ హోం శాఖ వారు ఎలా విడగొట్టాలో యిప్పటిదాకా తేల్చుకోలేకపోయారు. విలక్షణమైన మన ప్రభుత్వోద్యోగుల రిక్రూట్‌మెంట్‌ విధానం కమలనాథన్‌ కమిటీకి అంతు పట్టలేదట. ఢిల్లీలో వేసుకుని వచ్చిన బ్లూప్రింట్‌ తగలపెట్టేసి, కొత్తది తయారుచేసే పనిలో పడ్డారు. లక్షమంది ఉద్యోగుల వివరాలు అందుబాటులో లేవట. ఇక కార్పోరేషన్లు అవీ ఎలా విడగొట్టాలో ఎక్కడ పెట్టాలో ఏమీ తేలలేదు. కొత్త ప్రభుత్వాలు వచ్చాక అవన్నీ చూసుకుంటాయి, మనం ఎపాయింటెడ్‌ డేకు ఏదో ఒకటి చేసి పారిపోదాం అంటోంది హోం శాఖ. కొత్త ప్రభుత్వాలు సిగపట్లకు దిగుతాయన్న భయం అందరికీ వుంది. ఆంధ్రోళ్లతో పంచాయితీ తప్పదు అని కెసియార్‌ యిప్పటికే హెచ్చరించారు. కొన్ని కార్పోరేషన్లు యిక్కణ్నుంచి ఆంధ్రకు తరలిస్తాం అనే నిర్ణయం ఆ కార్పోరేషన్‌ తీసుకోగలదా? దాని అధినేత రాక్షసాంధ్రుడనో, వాడికి అమ్ముడు పోయినవాడనో యాగీ జరగదా? ఇవన్నీ మూడో వ్యక్తి మధ్యస్తం చేయవలసిన విషయాలు. ఆ బాధ్యత తప్పించుకుని ప్రతీదీ అరకొరగా వదిలేసి పోదామని కేంద్రం చూస్తోంది. ఎందుకు అంటే జూన్‌ 2ని ఆ దినంగా గుర్తించారు కాబట్టి! ఆ దినం ప్రత్యేకత ఏమిటి అంటే అది ఇటలీ రిపబ్లిక్‌గా ఏర్పడిన రోజట! రెండవ ప్రపంచయుద్ధానంతరం 1946 జూన్‌ 2 న రిఫరెండం జరుపుకుని దాని ఫలితంగా ఇటలీ రిపబ్లిక్‌గా ఏర్పడింది. అప్పణ్నుంచి ఇటలీ రిపబ్లిక్‌ డేను జూన్‌ 2న జరుపుకుంటున్నారు. ఇటలీ మాత ప్రసాదించిన రాష్ట్రాలు కాబట్టి ఆవిడ ఆ రోజును ఎంచుకుంది. దాన్ని గొప్పగా సెలబ్రేట్‌ చేసుకోవడానికి వీలుగా సెలవు దినంగా ప్రకటించాలని జనసేన తీర్మానించింది. వహ్వా!

ఒక భాష, ఒక జాతి, ఒక రాష్ట్రం అనే సిద్ధాంతంపై ఏర్పడిన తొలి భాషాప్రయుక్త రాష్ట్రం భళ్లుమని బద్దలవుతున్న రోజది. తెలుగువాడే సాటి తెలుగువాడు రాక్షసజాతి వాడని నిందించి, వాడిని తరిమికొడతామని ప్రతిన పూని విడిపోతున్న రోజది. మోదీ భాషలో చెప్పాలంటే తల్లిని చంపి శిశువు పుడుతున్న రోజది. ఉమ్మడి కుటుంబం విడిపోతూ వుంటే కుటుంబసభ్యులకే కాదు, పక్కవాళ్లకీ కన్నీళ్లు వస్తాయి. ముఖ్యంగా పశువులను పంచుకునేటప్పుడు అవి మాలిమి అయినవాళ్లను విడిచి వెళ్లలేక అంబా అని అరుస్తుంటే కడుపులో దేవినట్లు వుంటుంది. విడిపోక తప్పదు కాబట్టి విడిపోతున్నాం, ఏ కష్టం వచ్చినా మమ్మల్ని పిలవడానికి సంకోచించకండి అని ఒకరికొకరు చెప్పుకుని అప్పగింతలు పెట్టుకుంటారు. మద్రాసు నుండి ఆంధ్ర రాష్ట్రం విడిపోతున్నపుడు వేర్వేరు జాతులవాళ్లు విడిపోయారు. తెలుగు, కన్నడ, మలయాళీ ప్రాంతాలు ఉమ్మడి మద్రాసు రాష్ట్రం నుండి విడిపోయి వారివారి ప్రాంతాలతో కలిశారు. తమిళజాతి, తెలుగుజాతి ఒకటి కాదు. అయినా మద్రాసులో, పరిసరప్రాంతాల్లో చాలాకాలం కలిసి వుండడం చేత విడిపోయినప్పుడు ఎమోషనల్‌గా ఫీలయ్యారు. రాష్ట్రం ఏర్పడినా పత్రికలు, సినిమాలు మద్రాసును ఒక పట్టాన వదిలిపెట్టలేదు. తెలుగువాళ్లందరం కలిసి వుండాలన్న భావనతో ఎట్టకేలకు విడిచి వస్తే యీ రోజు దూషణలతో, పరస్పర సంశయాలతో విడిపోతున్నారు. ఇది ఆనందించవలసిన రోజని జనసేన ఎలా అనుకుందో నాకైతే అర్థం కాదు.

ఇక నాయకుల జయంతులు, వర్ధంతులకు సెలవు యివ్వడం గురించి ! సెలవు యివ్వడం కాని, విగ్రహం పెట్టడం కాని, కాలనీకి, రోడ్డుకి పేరు పెట్టడం కాని .. యివన్నీ జాతి వాళ్లను గుర్తు పెట్టుకోవడానికి చేసే ప్రయత్నాలు. అవి మితిమీరిన మాట వాస్తవం. అన్ని మతాలను బ్యాలన్స్‌ చేయాలని సెలవులు విపరీతంగా యిస్తున్నారు. పార్శీ నూతన సంవత్సరం రోజుని మనమేం జరుపుకుంటాం? ఓనమ్‌ను నార్త్‌ వాళ్లేం జరుపుకుంటారు? ఇలా సర్దేసి, దసరాకు ఒక్క రోజు మాత్రమే సెలవిస్తే తిట్టుకుంటాం. ఏడాదిలో పండగల లిస్టు ప్రకటించి వీటిలో మీకు కావలసిన పది రోజులు లేదా ఐదు రోజులు సెలవు తీసుకోవచ్చు అని చెప్పేస్తే చాలు - అని నా వ్యక్తిగత అభిప్రాయం. కానీ అదేదో గొప్ప రిసెర్చి చేసి కనిపెట్టిన విషయంలా చాటుకోవడానికి, అన్నిటికంటె ముందుగా ముఖ్యమైన విషయంలా ప్రకటించడానికి మొహమాటపడతాను. కానీ జనసేనకు అది చాలా ప్రధానంగా కనబడింది. కానీయండి. పనిలో పనిగా సినిమా తారల పుట్టినరోజున ఫ్లెక్సీలు కట్టకూడదని, సినిమా మొదటి రోజు ప్రదర్శననాడు అభిమానులు యీలలేసి గోల చేసి సినిమా ప్రేక్షకులను డిస్టర్బ్‌ చేయకూడదని, అభిమాన హీరో సినిమా రిలీజు రోజున పొట్టేళ్లను బలి యివ్వకూడదని.. యిలా ఓ నాలుగు విషయాలు ప్రకటిస్తే దానిపై మనమందరం చర్చలు జరిపి, టీవీ ఛానెళ్లు ఒపీనియన్‌ పోల్‌ నిర్వహించి, నాబోటి వాడు నాలుగు కబుర్లు చెప్పుకుని.. యిదో కాలక్షేపం.

ఈ సెలవురోజుల గోల కంటె ముందు పవన్‌ తన వూహలు వ్యక్తం చేయవలసిన అంశాలు చాలా వున్నాయి. అన్నిటి కంటె ముందు కాంగ్రెసు పట్ల ఆయన వ్యవహరించే తీరు గురించి స్పష్టం చేయాలి. ఎందుకంటే ఆయన నేడో రేపో బిజెపి-టిడిపిలతో చేతులు కలపబోతున్నారని మీడియాలో గుప్పుమంటోంది. కాంగ్రెసు హటావో అన్న నినాదం యిచ్చినందుకే వాళ్లు యీయన్ని వాటేసుకుంటున్నారా? కాంగ్రెసు హటావో అంటే పవన్‌ దృష్టిలో సోనియా, రాహుల్‌ మాత్రమేనా? ఆయన గుండెల్లో నెలకొన్న అన్న చిరంజీవి కాంగ్రెసు మంత్రి, సీమాంధ్రలో కాంగ్రెసును సముద్ధరించడానికి కంకణం కట్టుకున్న ప్రచారకర్త. కాంగ్రెసును విడిచి వెళ్లినవాళ్లని నిందిస్తున్న పెద్దమనిషి. ఇక పవన్‌కు విపరీతంగా నచ్చేసిన తెలంగాణ ఎమ్మెల్యే జగ్గారెడ్డి కూడా కాంగ్రెసు ఎమ్మెల్యేనే. వీళ్లకు వ్యతిరేకంగా పవన్‌ ప్రచారం చేస్తారా? లేదా? కాంగ్రెసు నాయకులంతా ఇన్నాళ్లూ పార్టీలో వుండి, పదవులు అనుభవించి, సోనియాకు వంతపాడి, యిప్పుడు ప్రజాగ్రహానికి వెఱచి, పార్టీ వీడి టిడిపిలోకి వస్తున్నారు. టిడిపి పట్ల సానుభూతి చూపిస్తున్న.., వీలైతే పొత్తు కుదుర్చుకోబోతున్న పవన్‌ వీరి తరఫున ప్రచారం చేస్తారా? కాంగ్రెసును వీడి వచ్చారు కాబట్టి పునీతులై పోయారని చక్రాంకితులను చేస్తారా? కాంగ్రెసు ప్రభుత్వం పడిపోతే జగన్‌ అధికారంలోకి వచ్చే ప్రమాదం వస్తుందన్న భయంతో యిన్నాళ్లూ కాంగ్రెసు ప్రభుత్వానికి కొమ్ము కాసిన చంద్రబాబును పవన్‌ ఎలా మెచ్చుకుంటారు? మూడేళ్ల క్రితమే కాంగ్రెసు ప్రభుత్వం పడిపోయి వుంటే విభజన జరిగేది కాదేమో, ఆ ఛాన్సు లేకుండా చేసిన చంద్రబాబు పట్ల పవన్‌కు కోపం లేదా?

కాంగ్రెసుపై పవన్‌కు యింత ద్వేషం దేనికి అంటే అన్యాయంగా విభజించారు కాబట్టి అంటున్నారు. మరి ఆ విభజనకు దోహదపడినది బిజెపి కాదా? బిజెపి సహకారం లేనిదే లోకసభలో, రాజ్యసభలో కాంగ్రెసుకు అడుగు ముందుకు పడేదా? రాజ్యసభలో కంటితుడుపుగానైనా వెంకయ్య అడిగిన ప్రశ్నలు లోకసభలో సుష్మ ఎందుకు అడగలేదు? అసలు బిల్లే ప్రవేశపెట్టలేదని వాదించిన సుష్మ మర్నాటి కల్లా నోరు మూసుకుని కూర్చుందేం? ఆంధ్రకు మేలు చేసే ఒక్క సవరణ కూడా ఎందుకు ప్రతిపాదించలేదు? టీవీ ప్రసారాలు ఆపేసినా, ఆ విషయాన్ని ఆమె పార్టీ ఎంపీలు ఆమె దృష్టికి తెచ్చినా అభ్యంతర పెట్టలేదేం? రాజ్యసభలో వెంకయ్య గొప్పగా ప్రశ్నలు లేవనెత్తి సాధించినది ఏమిటి? బిల్లులో ఒక్క విషయం మార్పించగలిగారా? ప్రధాని నుండి ఒక ప్రకటన రాబట్టారంతే! అది కూడా 'బిజెపి వాళ్లు అడిగారని కాదు, సీమాంధ్ర మంత్రులు అఖరిక్షణంలో అడిగారు కాబట్టి మేమే చేయించాం' అని జైరాం చెపుతున్నారు. ఆ ప్రకటనకు పూచికపుల్లెత్తు విలువ లేదని అందరికీ తెలుసు. పోలవరం ఆర్డినెన్సు వెలువడదనీ తెలుసు. గ్రామాలు మండలాలుగా మార్చామన్నారు. పోలవరం ఎత్తు తగ్గించడానికి జైరాం ప్రయత్నించి, డిజైన్‌ మార్చమంటున్నారు. డిజైన్‌ మార్చకపోతే చుక్క నీరు వదలమని కెసియార్‌ హుంకరిస్తున్నారు. దశాబ్దాలుగా నిపుణులు చర్చించి చేసిన డిజైన్‌ మళ్లీ మార్చాలంటే అంటే కథ మొదటికి వచ్చినట్లే. దేశంలో ఏ ప్రాజెక్టూ కేంద్రం చేపట్టలేదు. ఇది ఒక్కటీ మాత్రం చేపడితే తక్కిన రాష్ట్రాలు వూరుకుంటాయా? ప్రత్యేక ప్రతిపత్తి యిస్తున్నామన్న ప్రకటనకే కారాలు, మిరియాలు నూరుతున్నాయి. అది కూడా హుళక్కే అని అందరికీ అర్థమవుతోంది.

రాబోయే రోజుల్లో ఆంధ్రకు అడుక్కుతినడం తప్ప వేరే గతి లేదని మెడకాయ మీద తలకాయ వున్నవాళ్లందరికీ అర్థమవుతోంది. ఉద్యోగుల జీతాలకే దిక్కు లేదు. మొదటి ఏడాది మాత్రం కేంద్రం ఆదుకుంటుందన్న హామీ యిచ్చింది. తర్వాతి సంవత్సరాలలో ఎలా? హైదరాబాదు ఆదాయంలో చిల్లిపైసా రాదు. 'ఇద్దామనుకున్నాం కానీ రాజ్యాంగంలో అలాటి వీలు లేదని వూరుకున్నాం' అంటాడు జైరాం. ఉమ్మడి రాజధాని రాజ్యాంగంలో వుందనే ప్రకటించారా? ఆర్టికల్‌ 3 రెసిడ్యువల్‌ యిస్యూస్‌లో దీన్ని కూడా బనాయించలేకపోయారా? మేం మాట యిచ్చాం కాబట్టి ఎలాటి అధ్వాన్నమైన బిల్లుకైనా మద్దతు యివ్వక తప్పదు అంటూ యిలాటి అన్యాయపు, అక్రమాల బిల్లుకు వంతపాడి తగుదునమ్మా అని ఓట్లడగడానికి వస్తున్న బిజెపితో పవన్‌ ఎలా పొత్తు పెట్టుకుంటారో, దాన్ని ఎలా సమర్థించుకోగలరో నాకైతే అర్థం కావటం లేదు. అసలు విభజనకు ఆజ్యం పోసింది టిడిపి కాదా? చిన్నారెడ్డి చేత వైయస్సార్‌ లేఖ యిప్పించారు కాబట్టే తెలంగాణ అంశం ప్రారంభమైందని కొందరు అంటూంటారు. అలా అయితే తెలంగాణ ప్రకటన రాగానే, విభజన బిల్లు పాస్‌ కాగానే తెలంగాణవాదులు వెళ్లి వైయస్సార్‌ విగ్రహానికి దండలు వేయాలిగా! వేశారా? తెలంగాణకై లేఖ యిచ్చిన చంద్రబాబుకీ మెప్పు లేదు. కానీ తేడా ఏమిటంటే - టి-కాంగ్రెసు వాళ్లు వైయస్సార్‌ను తలవటం లేదు, టి-టిడిపివారు బాబు వల్లనే వచ్చిందని చెప్పుకుంటున్నారు. నిజానికి సీమాంధ్ర టిడిపి ఎంపీ మోదుగులని బాదినది టి-టిడిపి ఎంపీలే కదా! ఇవన్నీ పవన్‌కు కనబడవా? ఎంపీలను తన్ని విభజించిన టిడిపితో పొత్తు ఎలా పెట్టుకుంటారు? అంటే పవన్‌కు కాంగ్రెసంటే గుడ్డి ద్వేషం తప్ప ఓ తర్కమూ, ఓ పద్ధతీ లేదన్నమాట.

జూన్‌ 2 ను సెలబ్రేట్‌ చేసుకోవడం గురించి నా వ్యాఖ్యలపై వచ్చిన విమర్శలకు సమాధానం చెప్పి ముందుకు వెళతాను. తెలంగాణ ఆవిర్భవించాలని కోరుకున్నవాళ్లకు అది నిశ్చయంగా ఉత్సవదినమే. కానీ సమైక్యత కోరుకున్నవారికి, విభజన సరిగ్గా జరగటం లేదని బాధపడేవారికి అది శోకదినమే. 1947 ఆగస్టు 15 అనగానే మనందరికీ ఒళ్లు పులకరిస్తుంది. పరపీడన నుండి విముక్తి చెందామని! కానీ దేశవిభజనలో సర్వం కోల్పోయిన పంజాబీలకు, సింధీలకు, బెంగాలీలకు ఆ రోజు గుర్తు చేయగానే ఒళ్లు జలదరిస్తుంది. ఎవరి దృక్కోణం వారిది. అన్యాయంగా తెలుగువాళ్లను విడగొట్టారు అని వాపోతున్న పవన్‌ కళ్యాణ్‌కు అది ఉత్సవదినంగా తోచడం విడ్డూరం అని నేను వ్యాఖ్యానించాను.

రాష్ట్రం విడిపోతున్నపుడు ఆస్తుల, అప్పుల, ఉద్యోగుల విభజనలో ఒకే పద్ధతి అనుసరించడం లేదు. ఆస్తులు, అప్పుల విషయంలో జనాభా నిష్పత్తి ప్రకారంట, విద్యుత్‌ ఎలాట్‌మెంట్‌లో గత ఐదేళ్లలో వినియోగం నిష్పత్తి తీసుకుంటారట. హైదరాబాదులో విద్యుత్‌ వినియోగం ఎక్కువగా వుంది కాబట్టి ఎన్‌టిపిసి నుండి తెలంగాణకు ఎక్కువ విద్యుత్‌ కేటాయిస్తారట. (రాబోయే రోజుల్లో సీమాంధ్రలో తెగ అభివృద్ధి జరిగిపోతుందని అన్ని పార్టీలు చెప్పేస్తున్నాయి. ఊరూరా పరిశ్రమలు వచ్చేస్తాయంటున్నారు. తగినంత విద్యుత్‌ ఎలాట్‌ చేయకపోతే యంత్రాలను చేత్తో తిప్పుతారా?) ఉద్యోగుల వద్దకు వచ్చేసరికి జిల్లాల సంఖ్య బట్టిట. అలా తేడాతేడాగా ఎలా చేస్తారు? జిల్లాల్లో పెద్దవున్నాయి, చిన్నవున్నాయి. తూర్పుగోదావరి జిల్లా తీసుకుంటే రెండు జిల్లాల పెట్టు. అయినా ఉద్యోగులను విడగొట్టడంలో దాన్ని ఒకటిగానే లెక్క వేస్తారట. చిన్నపుడు కథ చదివాను. పంపకాల్లో అన్నగారు తెలివితక్కువ తమ్ముడితో 'అన్నీ సమానంగా పంచుకుందాం. ఆవు ముందు భాగం నీది, వెనకభాగం నాది. చెట్టు దగ్గరకి వచ్చేసరికి కింద భాగం నీది, పై భాగం నాది' అన్నాట్ట. అంటే పాలు, కాయలు అన్నవి. ఆవుకి మేత, చెట్టుకి నీళ్లు భారం తమ్ముడిది. అలా జరక్కుండా చూడాల్సిన కేంద్రం నుండి వచ్చిన టీము ఎవర్నీ సంప్రదించకుండా తమ యిష్టం వచ్చినట్లు చేస్తోంది. గవర్నరు అంటే కేంద్రం చెప్పినట్టు ఆడే మనిషే కదా. విభజనలో అన్ని అంశాలకూ అన్నిటికీ ఒకటే కొలబద్ద వుండాలని పోట్లాడడానికి ప్రజాప్రతినిథులు లేరు. ఇలాటి పరిస్థితి తెచ్చిపెట్టినందుకు కాంగ్రెసు, బిజెపి, దోహదపడిన టిడిపి, వైకాపా, తెరాస, సిపిఐ అందరూ దోషులే. పవన్‌ కళ్యాణ్‌ కంటికి యివన్నీ కనబడటం లేదా? అని నా ప్రశ్న.

ఇక ఆంధ్రరాష్ట్రం ఏర్పాటు గురించి కొందరికి సందేహాలు వచ్చాయి. ఆంధ్రులు ఉమ్మడి మద్రాసు రాష్ట్రం నుండి విడిపోవడాన్ని తొలి అడుగు కిందే చూశారు. అప్పటి లక్ష్యం - వట్టి ఆంధ్ర కాదు, విశాలాంధ్ర! ఆ ఉద్యమం పేరే - విశాలాంధ్ర ఉద్యమం. అదే సమయంలో సంయుక్త మహారాష్ట్ర ఉద్యమం అవీ నడిచాయి. అలాటిదే యిదీనూ. హైదరాబాదు రాష్ట్రంలోని తెలంగాణనేే కాదు, ఒడిశాలోని గంజాం, కోరాపుట్‌ జిల్లాలు, కర్ణాటకలోని బళ్లారి జిల్లా అన్నీ కలుపుకోవాలనే గమ్యంతో సాగిన ఉద్యమం అది. కర్నూలును తాత్కాలిక రాజధానిగానే చూశారు కాబట్టి అక్కడ గుడారాల్లో కాలక్షేపం చేశారు. లేకపోతే మూడేళ్లలో భవంతులు కట్టలేకపోయారా? తెలుగువాళ్లందరమూ హైదరాబాదు రాజధానిగా కలిసి వుండబోతున్నాం అనే భావనతో ఆంధ్ర, తెలంగాణ ప్రజలందరూ ఎదురు చూసిన సమయమది. వావిలాల గోపాలకృష్ణయ్యగారి పుస్తకం, ఆ సబ్జక్ట్‌పై యితరుల పుస్తకాలు, కమ్యూనిస్టుల రచనలు చదివితే ఆ విషయం స్పష్టమవుతుంది. మాకు రాజధాని లేదు కాబట్టి హైదరాబాదును కబ్జా చేద్దాం అని ఆంధ్రులు తెలంగాణతో కలవలేదు. పరస్పరావగాహనతోనే కలియడం జరిగింది. ఐక్యత కోసం బూర్గుల వంటి మహానుభావులు పదవీత్యాగం చేసి తప్పుకున్నారు. ఈనాటి తెలుగు నాయకులు పదవుల కోసం ఐక్యతను బలి చేశారు. ఒడిశా, కర్ణాటకలో తెలుగు ప్రాంతాల మాట దేవుడెరుగు, తెలుగునేలలోనే తెలుగువాడు పరాయివాడయ్యాడు. భద్రాచలం డివిజన్‌ వారి బతుకు మరీ ఘోరం. వాళ్లని కాస్సేపు ఆంధ్ర ప్రాంతీయులంటారు, కాస్సేపు తెలంగాణ ప్రాంతీయులంటారు. వాళ్లెవరో కేంద్రప్రభుత్వం నిర్ణయిస్తుంది. ఢిల్లీ కాళ్లకు మనం మొక్కితే వచ్చిన ఫలితం యిది!

ఇక పవన్‌ వద్దకు వస్తే - 'బిజెపితో పవన్‌ చేతులు కలుపుతారనీ అంటున్నారు.' అని రాస్తే పవన్‌ నీకు చెప్పాడా? అని కొందరు పవన్‌ అభిమానులు ప్రశ్నించారు. ఈ పాటికి అందరి సందేహాలు నివృత్తి అయి వుంటాయి. పవన్‌ మోదీనికి కలవడం, ఆయనను ప్రశంసించడం జరిగింది. బిజెపి-టిడిపి-జనసేన-లోకసత్తా మహా కూటమి తయారవుతోందని, దానికి యిక తిరుగు లేదని మీడియాలో ఒక వర్గం అంటోంది. దీనిలో లోకసత్తా-టిడిపి కలవడంలో పెద్ద విశేషం లేదు. జెపిగారు చంద్రబాబు వ్యతిరేక ముసుగు తీసేశారు. బాబు ఏమంటే అదే యీయనా అంటారు. భావవ్యక్తీకరణలోనే తేడా! పవన్‌ తనతో కలిస్తే బాగుంటుందని బాబు బహిరంగ ఆహ్వానం పలికారు. దానికి స్పందనగా 'చంద్రబాబు మంచి లీడరు' అని పవన్‌ అన్నారంతే. మోదీని కలవడం మాత్రం జరిగింది. ఈ వరసలో అతి ముఖ్యమైనది బిజెపి-టిడిపి పొత్తు. అది వాళ్లిద్దరికీ ఎంతవరకు లాభిస్తుందో తెలియదు. ఈ పొత్తువలన తెలంగాణలో బిజెపికి నష్టం, సీమాంధ్రలో టిడిపికి నష్టం. అందుచేత బిజెపి తెలంగాణలో తెరాసతో, సీమాంధ్రలో టిడిపితో పొత్తు పెట్టుకున్నా ఆశ్చర్యపడనక్కరలేదు. పార్టీలకు ఓ విధానం అంటూ లేకుండా పోయింది. ఆంధ్రలో ఒకలా, తెలంగాణలో మరొకలా పొత్తులు పెట్టుకుంటామని సిపిఐ బాహాటంగా ప్రకటించింది. తెరాస, కాంగ్రెస్‌, టిడిపిలతో ఏకసమయంలో బేరసారాలు సాగించింది. చివరకు కాంగ్రెసుతో కుదిరింది. 12 ఎసెంబ్లీ నియోజకవర్గాలు అడగడంతో ఆ స్థానాలలోని కాంగ్రెసు సిటింగ్‌ ఎమ్మెల్యేలకు ఒళ్లు మండింది. చివరకు ఎలా తేలుతుందో తెలియదు.

సిపిఎం ఆంధ్రలో వైకాపాతో పెట్టుకుంటుందేమో అనుకుంటూ వుంటే తెరాసతో పొత్తుకి ఉవ్విళ్లూరింది. సమైక్యవాదం కోసం కడదాకా నిలబడి, విభజనకై పోరాడిన పార్టీతో పొత్తేమిటి అంటే అదంతే! పొత్తులకోసం తలుపులు తెరిచి వుంచాం అంటూ తెరాస అందర్నీ వూరిస్తూ, ఎవరూ వేరేవాళ్లతో పొత్తులు కుదుర్చుకోకుండా చూస్తోంది. తెరాసకు కాంగ్రెసుతో పొత్తంటే సిటింగ్‌ ఎమ్మెల్యేలే 60 మంది వున్నారు. వాళ్లకు టిక్కెట్లిస్తే తెరాస వారికి ఏం మిగలవు. అదే బిజెపితో అయితే ఆ బాధ లేదు. అందువలన తెరాస-బిజెపి పొత్తు ఆచరణసాధ్యం. ఎందువలననో కానీ అలా జరగటం లేదు. తెలంగాణ బిజెపి వాళ్లకు సొంతంగా చాలా బలం వుందన్న అపోహ! బిజెపి కేంద్రనాయకత్వానికి టిడిపితో వెళితే బాగుంటుందన్న అంచనా! అన్ని నిర్ణయాలు ఢిల్లీలోనే తీసుకుంటూంటే యిలాగే అఘోరిస్తుంది. ఆ పొత్తును క్షేత్రస్థాయిలో కార్యకర్తలు ఆమోదించకపోతే ఏం లాభం? స్థానిక బిజెపి జనసేనను ఆమోదిస్తోందో లేదో స్పష్టం కాలేదు. మోదీ చెపితే కాదనలేక సరేననవచ్చు. అలాటప్పుడు జనసేన సీమాంధ్రలో టిడిపితో, తెలంగాణలో బిజెపితో పొత్తు పెట్టుకుంటుందా? ఏమో!

మొత్తం మీద మన రెండు రాష్ట్రాలూ కేరళలా తయారయ్యాయి. ఎవరైనా ఎవరితోనైనా ఊరేగవచ్చు, మర్నాడు ఊరేగింపులోనుండి తప్పుకోవచ్చు. ఈ వ్యవస్థను ప్రశ్నిస్తానంటూ వచ్చిన పవన్‌ పొత్తుల తిరగలిలో పడితే పిండిపిండి అయిపోతాడు. అతను ఏ పార్టీకి సంబంధించకుండా వున్నంతసేపే అందర్నీ తిట్టగలడు, తప్పుపట్టగలడు. ఏదో ఒక పార్టీని కౌగలించుకుంటే వారి తరఫున వకాల్తా పుచ్చుకోవలసి వస్తుంది. వాళ్ల తప్పుల్ని సమర్థించవలసి వస్తుంది. అవినీతి గురించి పవన్‌ ఆవేశంగా మాట్లాడుతూంటే ఆపి 'టిడిపి అవినీతి మాటేమిటి, బిజెపి అవినీతి మాటేమిటి' అంటే ఆయన యింకేం మాట్లాడగలడు? అవేళ అంటే అభిమానుల సభ. ఏం మాట్లాడినా, ఎలాటి హావభావాలు ప్రదర్శించినా చప్పట్లు పడ్డాయి. 'నాకు శక్తి లేదు, శక్తిహీనుణ్ని' అన్నా చప్పట్లు కొట్టారు. కానీ బహిరంగసభలకు వచ్చే జనం అలా వుండరు. లేచి నిలబడడానికి భయపడినా చీటీపై రాసి పంపుతారు. టీవీ చర్చల్లో ఏకేస్తారు.

2009లో చిరంజీవి వ్యవస్థను మారుస్తానంటూ పార్టీ పెట్టి, మొహమాటానికో, పెద్దమనిషి తరహాగానో 'వైయస్‌ మంచివారు, చంద్రబాబు మంచివారు' అంటూ కితాబులు యిస్తే 'అయితే నువ్వెందుకు? వాళ్లనే వుండనీ' అన్నారు ప్రజలు. ఇప్పుడు పవన్‌ కితాబులు యివ్వడంతో సరిపెట్టలేరు. వాళ్ల అభ్యర్థుల తరఫున ప్రచారం కూడా చేయవలసి వస్తుంది. వారిలో యివాళ్టిదాకా కాంగ్రెసులో వుండి వచ్చినవాళ్లు కూడా వుంటారు. హీరో అఫెన్సులో వుంటే చూడడానికి మజాగా వుంటుంది తప్ప డిఫెన్సులో పడితే క్లిక్‌ అవదు. పవన్‌కు యిది తెలియదా? మరి బిజెపివారితో, టిడిపి వారితో మంతనాలేమిటి? అసలు పవన్‌ను రాజకీయాల్లోకి తీసుకుని వచ్చింది వాళ్లేనా? ఎందుకు?

2009 ఎన్నికలలో చిరంజీవి నిలబడినపుడు ప్రజారాజ్యం పార్టీ కాంగ్రెసు ఓట్లు చీలుస్తుందని మహాకూటమి నాయకులు, వారి సానుభూతిపరులు ఆశపడ్డారు. కాపులు రెడ్లకు ఓటేస్తూ వచ్చారని, కాపులకంటూ ఓ పార్టీ ఏర్పడింది కాబట్టి వాళ్లు విడిగా వచ్చేసి ప్రజారాజ్యంకు ఓట్లేస్తారని, ఆ మేరకు రెడ్ల పార్టీ అయిన కాంగ్రెసుకు ఓట్లు చీలిపోయి మధ్యలో కమ్మ, బిసిల పార్టీ అయిన టిడిపి లాభపడుతుందనీ.. యిలా ఏవేవో లెక్కలు వేశారు. కులాల ప్రకారం ఓట్లు గణించడం నార్త్‌లో కుదిరినట్లు యిక్కడ కుదరదు. అనేక అంశాల్లో అది కూడా ఒకటి. చిరంజీవిని కాపు నాయకుడిగానే లెక్క వేసి యీ మేధావులు బోల్తా పడ్డారు. ఆయన కాంగ్రెసు ఓట్లూ చీల్చాడు, టిడిపి ఓట్లూ చీల్చాడు. ఓటమి తర్వాత మహాకూటమి సానుభూతిపరులు చిరంజీవి తమ ఓట్లు మాత్రమే చీల్చాడని వాదించసాగారు. ప్రజారాజ్యం, లోకసత్తా ఓట్లను తమ ఓట్ల శాతానికి కలిపి వాళ్లు రంగంలో లేకపోతే మాకు యిన్ని వచ్చేవి అని నమ్మించడానికి చూశారు. కాపు ఓట్లు పెద్దగా లేనిచోట్ల కూడా చిరంజీవి పార్టీ ఎలా గెలిచిందో వీళ్లు విశ్లేషించుకోలేదు.

ఇప్పుడు మళ్లీ అదే భ్రమల్లో వున్నారనిపిస్తోంది. చిరంజీవి కాంగ్రెసులో చేరిపోయాడు కాబట్టి కాపు ఓటర్లు ఆ కుటుంబంలో వేరెవరికి వేద్దామా అని చూస్తున్నట్లు, ఆ కుటుంబం నుండి మరో స్టార్‌ను తీసుకుని వస్తే అవన్నీ గంపగుత్తగా అతనికి పడిపోతాయన్నట్లు బిల్డప్‌ యిస్తున్నారు. వీళ్ల అంచనా ప్రకారం రెడ్లు, క్రిస్టియన్లు జగన్‌ వెంట నిలుస్తారు. కాబట్టి కమ్మ, కాపులను టిడిపి వెంట నిలపాలి. బిసిల సపోర్టు ఎటూ టిడిపికే! దీనితో బిజెపి కూడా కలిసి వచ్చిందంటే యిక ఆ కాంబినేషన్‌కు తిరుగు లేదు. కమ్మ నాయకులందరూ కాంగ్రెసును వీడి టిడిపిలోకో, బిజెపిలోకో వెళుతున్నారు. రెండిట్లో దేనిలో చేరినా ఒకటే అన్న భావం నడుస్తోంది. నిజానికి టిడిపి-బిజెపి పొత్తు యింకా కుదరలేదు. బేరాలు సాగక టిడిపి, బిజెపి ఒకరితో మరొకరు తలపడితే కమ్మ ఓటర్లు ఎవరికి వేస్తారని వీళ్లు లెక్కేస్తారు? అసలు కమ్మ ప్లస్‌ కాపు కూటమి సాధ్యమేనా?

సంఖ్యాపరంగా ఎక్కువగానే వున్నా కాపుల్లోనే చాలా తెగలున్నాయి. ఎక్కువ, తక్కువ ఫీలింగులున్నాయి. రాజకీయంగా ఒకరితో మరొకరు కలిసి రారు. కలిసి వచ్చి వుంటే మనకు ఎప్పుడో కాపు ముఖ్యమంత్రి వచ్చేవాడు. కాపులను బిసీల్లో కలపాలన్న డిమాండు తెచ్చి గందరగోళ పరుస్తూ యీ మధ్య కాపులను, బిసిలను ఒకే గాటన కడుతున్నారు. నిజానికి క్షేత్రస్థాయిలో కాపులు తమను బిసిలుగా అనుకోరు. బిసిలతో కలవరు. కాపుల్లోనే యిన్నాళ్లూ ఐక్యత లేనపుడు వాళ్లంతా వీళ్ల కోసం అర్జంటుగా కలిసి పోతారా, అంతటితో ఆగక కమ్మలతో కూడా కలిసి నడుస్తారా? కొన్ని జిల్లాలలో కమ్మ-కాపు గొడవలున్నాయి. పరస్పర సందేహాలున్నాయి. ఇవన్నీ లెక్కలోకి తీసుకోకుండా క ప్లస్‌ కా ప్లస్‌... అని క గుణింతం రాసుకుంటూ పోతున్నారని సందేహం కలుగుతోంది. ఆ ప్రణాళికలో భాగంగానే పవన్‌ను యీ కాంబినేషన్‌లోకి లాక్కువచ్చారని, అతన్ని చూసి కాపు ఓట్లు జలజల రాలతాయని అనుకుంటున్నారని ప్రచారం సాగుతోంది. పవన్‌ను కాపుగా చూడడం దురదృష్టకరం. చిరంజీవికి ఆ ముద్ర కొడుతూనే వచ్చి ప్రజారాజ్యం పార్టీకి హాని చేశారు. ఇప్పుడు పవన్‌ను కులానికి పరిమితం చేస్తే అతనికి కీడు తలపెట్టినట్లే. అది గ్రహించే పవన్‌ తన ఉపన్యాసంలో నాకు సర్టిఫికెట్లు యివ్వడానికి కాపులెవరు? అని అడిగాడు. నిజానికి పవన్‌ ఎలా వుంటే బాగుంటుంది? అని ఆలోచించి చూడండి.

ప్రస్తుతం రాష్ట్రంలో వున్న పరిస్థితి ఏమిటి? ప్రజల మనోభావాలు ఎలా వున్నాయి? కాస్త అతిశయించి చెప్తే - మొదటి ప్రపంచయుద్ధానంతరం జర్మనీ ఎలా వుందో అలా వుంది. సీమాంధ్ర అవమానంతో, ఆందోళనతో కుతకుతలాడుతోంది. నాయకులందరినీ అసహ్యించుకుంటోంది. తమ పక్షాన నిలిచిన నాయకుడు ఒక్కడూ కనబడక అల్లాడుతోంది. ఢిల్లీపై పగ బట్టి వుంది. ఎన్టీయార్‌ వంటి ఒక నాయకుడు ఉద్భవించి ఢిల్లీకి చెంపదెబ్బ పెట్టి బుద్ధి చెప్పాలని తపిస్తోంది. ఇక తెలంగాణలో ఫీలింగ్స్‌ అంత దృఢంగా లేవు. ఎందుకంటే యీ విభజన వలన జరగబోయే నష్టాల గురించి, బిల్లులో తెలంగాణకు జరిగిన మోసాల గురించి వారికి ఎవరూ చెప్పడం లేదు. విభజన తర్వాత చెలరేగే సామాజిక సంక్షోభం చూశాక ఎంత మోసపోయామో అందరికీ తెలిసివస్తుంది. ఇప్పటికే తమ నాయకుల మధ్య జరుగుతున్న మాటల యుద్ధాలు చూసి సాధారణ తెలంగాణ పౌరుడు ఆందోళన చెందుతున్నాడు. సుస్థిర ప్రభుత్వం ఏర్పడుతుందన్న ధీమా కనబడటం లేదు. అతుకులబొంత ప్రభుత్వం ఏర్పడి, హామీలు అమలు కాక, పరిశ్రమలు తరలిపోయి, ఉద్యోగాలు తరిగిపోయి, తీవ్రవాదం బలపడి, భవిష్యత్తు ఎలా వుంటుందో తెలియక భయపడుతున్నాడు. రాష్ట్రం వచ్చిందన్న సంబరంలో వున్న కొందరికి యివన్నీ అవగాహనలోకి వచ్చేసరికి కొంత సమయం పడుతుంది. అప్పుడు యిరుప్రాంతాలూ ఢిల్లీపై మండిపడతాయి. ప్రస్తుతానికి తెలంగాణ ప్రజల్లో సరైన అవగాహన కల్పించగలిగితే, ఆ మంట యిప్పటినుండే ప్రారంభమవుతుంది.

ఈ విషయాలను ప్రజలకు అర్థమయ్యే రీతిలో చెప్పి, వారి ఆందోళనను తనకు అనువుగా మలచుకునే శక్తి కొందరికే వుంటుంది. మొదటి ప్రపంచయుద్ధం తర్వాత జరిగిన సంధిలో విజేతలు జర్మనీని నష్టపరిచారు. నిస్సహాయ స్థితిలో జర్మనీ వాటికి తలవంచవలసి వచ్చింది. అవమానభారంతో, ఆర్థికసంక్షోభంలో మునిగిన జర్మనీ తనను ఉద్ధరించేవాడి కోసం వెతికింది. నేనున్నాను అంటూ హిట్లర్‌ ముందుకు వచ్చాడు. అప్పుడున్న నాయకులందరూ పరమచెత్త వారిని పక్కన పడేయండి, నాకు అవకాశం యివ్వండి అంటూ ప్రజలను ఊరించాడు. అసమాన వాగ్ధాటితో రోజుకి పది ఉపన్యాసాలు యిస్తూ, యువతను ఆకట్టుకున్నాడు. వాళ్లు అతని వెంట నడిచారు. అతను ఒక ముఖ్యమైన పదవిలోకి రావడానికి పదేళ్లు పట్టింది. ఆ తర్వాత అతి త్వరలోనే అతను ఏకైక నాయకుడిగా వెలిశాడు. ప్రజాస్వామ్యంలో అనేక పార్టీలు, అనేకానేక నాయకులు వుండి పరస్పరం కలహించుకోవడంతో నియంతృత్వానికి దారి తీసింది. నియంతగా మారిన హిట్లర్‌ ప్రజలను యుద్ధం వైపు నడిపించి సర్వనాశనానికి కారకుడు కావడం రెండో అధ్యాయం. మొదటి అధ్యాయం వరకు చూసుకుంటే అతను జర్మనీ పునర్నిర్మాణానికి ఎంతో దోహదపడ్డాడు. ప్రజలకు ఆత్మవిశ్వాసాన్ని, ఆత్మగౌరవాన్ని కలిగించాడు. మొదటి అధ్యాయం వరకు హిట్లర్‌ను అనుకరించగలిగిన నాయకుడు యీనాడు తెలుగువారికి ఎంతో అవసరం. తెలుగుజాతికి కష్టపడే స్వభావం వుంది, పౌరుషం వుంది. నాయకుల అసమర్థత వలన, స్వార్థం వలన యీనాడు ఢిల్లీ చేతిలో నాశనమైంది.

ఢిల్లీని ఎదిరించడం చేతనే ఎన్టీ రామారావు హీరో అయ్యారు. చనిపోయి 18 ఏళ్లయినా ప్రజల గుండెల్లో నిలిచిపోయారు. ఈనాడు మరో ఎన్టీయార్‌ కావాలి. కనీసం ఎన్టీయార్‌ దగ్గరదాకా వచ్చే నాయకుడైనా కావాలి. అతనికి నిజాయితీ వుండాలి, మాస్‌ హీరో యిమేజి వుండాలి. తెలుగు వారి జరిగిన అన్యాయం గురించి కిరణ్‌ నిజాయితీగా మాట్లాడినా అతనికి గ్లామర్‌ లేదు. ప్రజలను ఉత్సాహ పరిచి, ఉద్రేక పరిచి సెన్సిటైజ్‌ చేయగల చేవ లేదు. 2009లో చిరంజీవి రంగప్రవేశం చేసినపుడు అతనికి మొదట్లో ఛాన్సు వుండింది. కానీ అతి త్వరలోనే ఎన్టీయార్‌తో సరిపోలడని తెలిసిపోయింది. ఆ స్టామినా లేదు, ఆ కన్విక్షనూ లేదు. ఉపన్యాసాలు బట్టీపట్టి చెప్పినట్టు వచ్చాయి. ఫీలై గుండెలోతుల్లోంచి మాట్లాడినట్లు రాలేదు. 18 సీట్లు గెలిచినా పార్టీ నడపలేక చిరంజీవి కాళ్లు చాపేయడంతో యీయన తెరమీద మాత్రమే హీరోరా అనిపించాడు. కాంగ్రెసులో కలిపేయడంతో పదవీలాలసుడు అనిపించుకున్నాడు. తన ప్రాంతానికి యింత అన్యాయం జరిగినా పదవిని పట్టుకుని వేళ్లాడుతూండడంతో సాధారణ కాంగ్రెసు నాయకుడి స్థితికి దిగజారిపోయాడు.

ఇప్పుడు పవన్‌కు మళ్లీ ఆ ఛాన్సు కనబడుతోంది. ప్రజారాజ్యం ప్రచారం సమయంలోనే చిరంజీవిలో కంటె పవన్‌లో ఎక్కువ కన్‌విక్షన్‌, బెటర్‌ కమ్యూనికేషన్‌ స్కిల్స్‌ కనబడ్డాయి. అన్నగారు కాంగ్రెసులో కలవడం అతను హర్షించలేదు అనే మాట ప్రచారంలో వుండడం చేత యితనికి ఒక కన్విక్షన్‌ వుంది అనే మాట ప్రజల్లో వుంది. దీనికి తోడు అతను మంచి వక్త. విషయం తెలిసి మాట్లాడుతున్నట్లు, ప్రాంప్టింగ్‌ అక్కరలేదన్నట్లు తోస్తుంది. చిరంజీవి మరీ మర్యాదస్తుడు, మొహమాటస్తుడు. ఇటీవల కిరణ్‌ మీద విరుచుకుపడడం తప్ప ఆయన వేరెవరి గురించి పరుషంగా మాట్లాడగా వినలేదు. పవన్‌ నిర్భయంగా కుండబద్దలు కొట్టి మాట్లాడినట్లు కనబడుతుంది. మొన్న ఉపన్యాసంలో తెరాస నాయకులను విమర్శించిన తీరులోనే అది మళ్లీ తెలిసింది.

ఇలాటి పవన్‌ తన పార్టీకి జనసేన అని పేరు పెట్టారు. నిజమే, యూత్‌ ఫోర్సును సేనగా మార్చుకునే శక్తి అతనికి వుంది. దాన్ని పెట్టుకుని ఏం చేయవచ్చు? హిట్లర్‌ జర్మన్‌ యువతను ఎలా ప్రేరేపించగలిగాడో పవన్‌ ఓ సారి అతని జీవితచరిత్ర చదివితే మంచిది. ''హిట్లర్‌ - ఎ కెరియర్‌'' అని క్రిస్టియన్‌ హెరెన్‌డార్ఫర్‌ డైరక్టు చేసిన రెండున్నర గంటల డాక్యుమెంటరీ వుంది. పరమాద్భుతమైన డాక్యుమెంటరీ అది. దానిలో యివన్నీ చక్కగా విశదీకరించాడు. జర్మనీ ఆర్థికమాంద్యంలో కూరుకుపోయినపుడు అతను యువతకు మానిఫెస్టోలు యివ్వలేదు, సూత్రాలు వల్లించలేదు. వాలంటీర్లుగా పనిచేద్దాం రండి అంటూ నిర్మాణాత్మకమైన పనుల్లో వాళ్లను యిన్‌వాల్వ్‌ చేశాడు. వాళ్లు ఆడుతూ పాడుతూ పనిచేశారు. ప్రజలు తమకున్న దాంట్లోనో వాళ్లకు గంజి (సూప్‌) పోశారు.

ఇప్పుడు సీమాంధ్ర నిర్మాణానికి గాని, తెలంగాణ పునర్నిర్మాణానికి గాని కావలసింది లక్షల కోట్ల నిధులు కాదు. అవి కేంద్రం ఎలాగూ యివ్వదు. కర్నూలు వరదసహాయ నిధులే యిప్పటిదాకా మనకు చేరలేదు. ఇక యివేం యిస్తారు? ఇచ్చినట్లుగా చూపించినా అవి ఎంపీలను కొనుక్కోవడానికి ఖర్చయిపోతాయి. మనకు హ్యూమన్‌ రిసోర్సెస్‌ వున్నాయి. విభజన తర్వాత నిరుద్యోగ సమస్య పట్టి పీడించబోతోంది. ఉపాధి దొరక్కపోతే వాళ్లు చెడుమార్గాలు పట్టి సమాజంలో అశాంతి కలిగిస్తారు, హింసామార్గాలు పడతారు. దాన్ని నిరోధించాలంటే పవన్‌ వంటి గ్లామరున్న వారు ముందుకు వచ్చి 'కేంద్ర నిధులపై ఆధారపడకుండా కాలువలు తవ్వుదాం, గడ్డపార పట్టండి, మీతో ఫోటో దిగుతాను' అంటే చాలు. ఇది పెద్ద వింతేమీ కాదు. యుద్ధ సమయంలో హాలీవుడ్‌ నటులు సైనికుల మధ్యకు వెళ్లి హుషారు చేస్తూ వుంటారు. ప్రజల వద్ద నల్లదో, తెల్లదో చాలా డబ్బు వుంది. విరాళాలు యిచ్చే మంచి మనసు కూడా వుంది. యువత యిలాటి నిర్మాణాత్మక కార్యక్రమాల్లో మునిగితే ధనసహాయం దానంతట అదే వస్తుంది. పవన్‌ పేర రాష్ట్రనిర్మాణం సాగుతుంది. నాయకులు లేక అల్లాడుతున్న తెలుగుజాతికి కనీసం ఒక ఐకాన్‌ దొరుకుతాడు.

దీనికోసం అతని పార్టీ ఎన్నికలలో నిలబడాలా? వద్దా? నిలబడవచ్చు. ప్రశ్నిస్తానంటున్నాడు కాబట్టి ఒంటరిగానే పోటీ చేయాలి. ఎంతమంది మంచి అభ్యర్థులు దొరికితే అందర్ని నిలబెట్టాలి. ఓట్లలో 5-10 శాతం వచ్చినా నష్టం లేదు. ఒకళ్లిద్దరు నెగ్గినా అసెంబ్లీలో అందర్నీ నిలదీయవచ్చు. ఈ లోపున పైన చెప్పిన పనులు చేపడితే వచ్చే ఎన్నికలకు పెరగవచ్చు. అవి ఐదేళ్ల తర్వాతే వస్తాయని ఏమీ లేదు. అస్థిరప్రభుత్వాలు ఏర్పడితే మధ్యంతర ఎన్నికలు కూడా రావచ్చు.

'ఇదంతా మీ పిచ్చి వూహ, యిలా ఎందుకు జరుగుతుంది? పవన్‌కు అంత సీన్‌ లేదు' అని మీరనవచ్చు. ఉందో లేదో నాకూ తెలియదు. ఉంటే బాగుండునని నా ఆశ. అసలంటూ ఐడియా వుంటే సీను క్రియేట్‌ చేయవచ్చు. ఐడియా కూడా వుందో లేదో నాకు తెలియదు. 'ఇంత కసరత్తు చేయడం దేనికి? మోదీకి జై, చంద్రబాబుకి జై అంటే వాళ్లు ఓ పది సీట్లు యిస్తారు. నేనూ ఒక నాయకుణ్ని అనిపించుకోవచ్చు.' అని పవన్‌ అనుకుంటున్నారేమో తెలియదు. ''అత్తారింటికి దారేది?'' సినిమాలో పవన్‌ తన అసిస్టెంటుపై కసురుకుంటాడు - 'ముందే ప్లాను వేసుకోవడానికి నేనేమైనా మేనత్తను యింటికి ఎలా తీసుకురావాలి? అనే పుస్తకం రాస్తున్నానా? పరిస్థితులు ఎలా నడిపిస్తే అలా వెళ్లిపోవడమే' అని. ఇప్పటివరకు ఆయన చేసినది చూస్తూంటే ఆ డైలాగే గుర్తుకు వస్తోంది. విభజనలో బిజెపి పాపాన్ని విస్మరించి మోదీని వాటేసుకుంటున్నందుకు అందరూ విమర్శిస్తున్నారు. రేపు టిడిపితో కలిపి వాటేసుకుంటే ఆయన పాత్ర మరింత పరిమితమవుతుంది.

ఎన్నికల తర్వాత ఆయన మాట పట్టించుకోవలసిన పని టిడిపికి గాని, బిజెపిగాని లేదు. అవినీతి రూపుమాపండి, పండగలకు సెలవులు ఎత్తివేయండి వంటి డిమాండ్లు చేస్తే 'నీకు రాజకీయం ఏమీ తెలియదు, వెళ్లి వేషాలేసుకో' అంటారు. అతని పార్టీ ఎమ్మేల్యేలకు పదవులు ఆఫర్‌ చేసి తమ పార్టీలోకి లాక్కుంటారు. ప్రజారాజ్యం పార్టీ ఎమ్మేల్యేలను కట్టడి చేయలేకనే చిరంజీవి తన పార్టీని కాంగ్రెసుపాలు చేశారని అందరికీ తెలుసు. ఈ కేసులో చంద్రబాబు అవుతారు. ఆయన కాంగ్రెసు కంటె డేంజరు. మావగార్ని దింపడానికి బావమరదుల్ని, తోడల్లుణ్ని ఎలా వాడుకున్నారో, ఆ తర్వాత వాళ్లకు ఎలా చుక్కలు చూపించారో చూశాం. పవన్‌ యీ పరిస్థితిని వూహించలేక పోతున్నారంటే నమ్మలేం. అన్నీ తెలిసే ఏదో ఒక ప్రయోజనం ఆశించి బిజెపి, టిడిపిలతో చేతులు కలుపుతున్నారని ప్రజలు అనుకుంటే మాత్రం ఆయనకు పెద్దగా ఛాన్సు వుండదు. అలా కాకుండా విడిగా నిలబడి, పోరాడి, ప్రశ్నలు వేస్తూనే వుంటే, ప్రజలతో యింటరాక్ట్‌ అవుతూ యిన్‌స్పయిర్‌ చేస్తూ వుంటే తప్పకుండా ఛాన్సు వుంటుంది - యివాళ కాకపోతే రేపయినా! (సమాప్తం) - ఎమ్బీయస్‌ ప్రసాద్‌ (మార్చి 2014)

మార్చి 16-17 వీక్లీకై ఎమ్బీయస్‌ : తెలంగాణ పునర్నిర్మాణం ఎవరి చేతనవుతుంది?

తెలంగాణ రాష్ట్ర సాధన పూర్తయింది కాబట్టి యిక అందరూ పునర్నిర్మాణం థీమ్‌ పట్టారు. అది మాకు వచ్చంటే మాకే వచ్చని జనాల ముందుకు వస్తున్నారు. వీరిలో అందరికంటె ముందు వరసలో నిలబడినది తెరాస. పార్టీని సజీవంగా వుంచడానికి, కాంగ్రెసుతో పొత్తు పెట్టుకోకపోవడానికి అదే కారణం చెపుతోంది. తెలంగాణ సమస్యలు మాకే తెలుసు కాబట్టి మేమే ఆ పనికి తగినవారం అంటోంది. 'ఉద్యమం చేయడం వేరు, పాలించడం వేరు, ఉద్యమపార్టీగా తెరాసకు ఢోకా లేదు కానీ, పాలన వాళ్లకేం తెలుసు? మాకున్న అనుభవం వారి కెక్కడిది' అంటోంది కాంగ్రెసు. 'తెలంగాణ పిలక కేంద్రం చేతిలో వుంది. సీమాంధ్రను అదుపుచేసి తెలంగాణకు మేలు చేయాలంటే కేంద్రమే చేయగలదు, కేంద్రంలోకి అధికారంలోకి వచ్చేది జాతీయ పార్టీ తప్ప, ప్రాంతీయ పార్టీ కాదు. అందునా యీసారి వచ్చేది బిజెపి తప్ప అన్యులు కారు, అందువలన బిజెపికి ఓటేస్తేనే తెలంగాణకు లాభం. వాళ్లే తెలంగాణను ఓ దారిలో పెట్టగలరు' - అంటోంది బిజెపి. 'కేంద్రంలో అధికారంలోకి వచ్చేది జాతీయపార్టీయే అయినా అది సంకీర్ణప్రభుత్వం. ప్రాంతీయపార్టీలు చెప్పినట్లు ఆడాల్సిందే. ఎన్‌డిఏ కానీ, యుపిఏ కాని, మూడో ఫ్రంట్‌ కాని ఎవరు వచ్చినా వారికి మద్దతు యిస్తూ తెలంగాణ ప్రయోజనాలను సాధించుకుని వస్తాం. మాకు ఆంధ్రలో వేరే బ్రాంచ్‌ లేదు. అక్కడా యిక్కడా బ్రాంచ్‌ వున్నవాళ్లు రాజీపడిపోతారు. మాకు ఆ బాధ లేదు కాబట్టి రాజీలేకుండా పోరాడి తెలంగాణ హక్కులు కాపాడతాం, బంగరు తెలంగాణ తెస్తాం' అంటున్నారు తెరాస వారు. వైకాపా వారు యిన్ని మాటలు మాట్లాడరు. 'మమ్మల్ని గెలిపిస్తే రాజన్న రాజ్యం తెస్తాం. ఆనాటి సంక్షేమపథకాలను అమలుచేస్తాం' అన్న స్లోగన్‌ ఒక్కటే పట్టుకుంటారు.

ఇక అందరి కంటె ఎక్కువ మాటలు మాట్లాడేది - టిడిపియే. 'లైఫ్‌ బాయ్‌ ఎక్కడ వుందో ఆరోగ్యం అక్కడ వుంది' అన్న స్టయిల్లో 'ఎక్కడ నిర్మాణం వుందో అక్కడ బాబు వుండాలి' అనే నినాదం వారిది. అది ఆంధ్రలో కొత్త నిర్మాణం కావచ్చు, తెలంగాణలో పునర్నిర్మాణం కావచ్చు - దేనికైనా రెడీ ! కావాలంటే హైటెక్‌ సిటీ చూడండి అంటూ 'కాశీపట్నం చూడర బాబూ' పాట పాడతారు. టిడిపిలో బాబు గొప్ప అందరికంటె ఎక్కువగా చెప్పేది బాబే! ఆయన వారానికోసారైనా ...మర్దనానికి విరామం యిచ్చి తక్కినవాళ్లకు ఆ పని అప్పగిస్తే బాగుండుననిపిస్తుంది. కానీ ఆయన బాధలు ఆయనవి. సీమాంధ్రలో కాంగ్రెసులా, తెలంగాణలో టిడిపి ఖాళీ అవుతోంది. ఉన్నవాళ్లు ఎన్నికలలో నిలబడమంటున్నారు. అందుకే బిసి ముఖ్యమంత్రి పల్లవి ఎత్తుకున్నారాయన. 'గాలికి పోయే పేలపిండి కృష్ణార్పణం' అన్నట్టు ఎలాగూ గెలిచేది లేదు కదాన్న ధీమాతో బిసిలకు యిస్తామన్నారు. ఛాన్సు వున్న సీమాంధ్రలో బిసికి యిస్తాననటం లేదు. బిసిల పట్ల యీ ప్రాంతాలవారీ వివక్షత ఏమిటో మరి! అసలు ఆంధ్రకు బాబు, తెలంగాణకు లోకేష్‌ సిఎంలుగా ప్రయత్నిస్తారని ఓ దశలో అన్నారు. లోకేష్‌ ట్విటర్‌ సహాయంతో కాస్త హంగామా చేశారు, హరీశ్‌పై సెటైర్లు కూడా వేశారు. 'బ్రింగ్‌ బాబు బ్యాక్‌' ప్రదర్శనలు మొదలుపెట్టారు. అదే సమయంలో కుప్పం నుంచి సైకిల్‌ యాత్ర కూడా అన్నారు. కానీ యివేమీ ముందుకు సాగలేదు. అంబ పలకటం లేదు కదాని బిసిలకు సిఎం అంటున్నారు. ఎన్నికల తర్వాత అలా అనడం తప్పయిందని, లోకేశ్‌ పేరు చెప్పి వుంటే యువత తమవైపు నిలిచి వుండేవారనీ బాబు అన్నా ఆశ్చర్యపడనక్కరలేదు.

ఇంతకీ తెలంగాణ పునర్నిర్మాణం ఎవరు చేయగలరు? ప్రస్తుతపరిస్థితుల్లో అందరి కంటె ఎక్కువ సీట్లు వచ్చే ఛాన్సు తెరాసకు వుందని అందరం అనుకుంటున్నాం. సొంతంగా 70-80 సీట్లు వస్తాయని తెరాస సమావేశంలో కెసియార్‌ అన్నారని పేపర్లలో వచ్చింది. 100 సీట్లు మా లక్ష్యం అని చెప్పినా తెరాస అన్నిచోట్లా బలంగా లేదన్న సంగతి లోకవిదితం. టిక్కెట్ల కోసం పేచీలు తీవ్రంగా నడుస్తున్నాయి. ఇతర పార్టీలను ఖాళీ చేయాలన్న లక్ష్యంతో కెసియార్‌ జోరుగా ఫిరాయింపులను ప్రోత్సహిస్తున్నారు. టిక్కెట్లు యివ్వకపోతే వాళ్లు రారు. వాళ్లు రావడంతో యిన్నాళ్లుగా పార్టీని అంటిపెట్టుకున్నవాళ్లకు మొండిచెయ్యి చూపించాల్సి వస్తోంది. ఎమ్మెల్సీ సీటు యిస్తాం, రాజ్యసభ సీటు యిస్తాం, కార్పోరేషన్‌ చైర్మన్‌ చేస్తాం.. అంటూ ఎంతమందిని వూరుకోబెట్టగలరు? వీళ్లందరికీ గాలం వేయడానికి బిజెపి ఎలాగూ వుంది. ఇలాటి పరిస్థితుల్లో బిజెపి-తెరాస పొత్తు కుదురుతుందా, కుదిరితే నిలుస్తుందా అనేది సందేహాస్పదం. మజ్లిస్‌తో పొత్తు మాట కూడా పేపర్లో వచ్చింది. సమైక్యవాదం వినిపిస్తూ వచ్చిన మజ్లిస్‌తో పొత్తును తెరాస క్యాడర్‌ ఎంతవరకు హర్షిస్తుందో తెలియదు. విభజనపట్ల అసహనంగా వున్న హైదరాబాదు, రంగారెడ్డి, ఖమ్మం జిల్లాలలో ఎన్ని సీట్లు వస్తాయో తెరాస వూహించలేదు. దీనికి తోడు వివిధ వర్గాల నుండి టిక్కెట్ల కోసం క్లెయిమ్స్‌ పెరిగాయి. లాయర్లకు జిల్లాకో టిక్కెట్టు కావాలట, విద్యార్థులకు కూడా డిటో.

అమరవీరుల కుటుంబాల డిమాండ్లు చెప్పనే అక్కర్లేదు. కాంగ్రెసు అమరవీరులకు ఓ గ్రాండ్‌ ఆఫర్‌ యిచ్చింది. ఐదు ఎకరాల స్థలంలో 'షహీద్‌ బాగ్‌' కట్టిస్తుందట. దేనికోసమైనా పోరాడి, శత్రువులను నిర్జించి, ప్రాణాలు కోల్పోయినవారిని షహీద్‌ అంటారు. వీళ్లేమో 'శత్రువు' జోలికి పోకుండా, తెలంగాణ రాదేమోనన్న భయాందోళనలతో, పిరికితనంతో, మారుమూలకు వెళ్లి ఓ ఉత్తరం రాసిపెట్టి గుట్టుగా ఉసురు తీసుకున్నవాళ్లు. పొట్టి శ్రీరాముల్లా బహిరంగంగా ఆమరణ నిరాహారదీక్ష చేసి అసువులు బాసినవారు కారు. వీళ్లు తెలంగాణ రాష్ట్రానికి, భావితరాలకు స్ఫూర్తిదాయకం ఎలా అవుతారో తెలియదు. పైగా ఆ బాగ్‌లోని స్మారకస్తూపం వద్ద అందరి పేర్లు రాస్తారా అన్నది పెద్ద సందేహం. అసలు వాళ్ల సంఖ్య ఎంతో యింకా తేలలేదు. రాజనాథ్‌ సింగ్‌ గారు 1100 అన్నారు మొన్నటి ఉపన్యాసంలో. ఆ పార్టీ తెలంగాణ నాయకులు 1200 అంటున్నారు. ఇతర పార్టీల వాళ్లయితే 1500 దాకా వెళ్లిపోయారు. మనిషి ప్రాణమంటే లెక్కలేకుండా, యింత చులకనై పోయిందా అనిపిస్తూం టుంది. తెరాస కానీ, కాంగ్రెసు కానీ స్తూపాలు కడతాం, అధికారంలోకి వస్తే మీ కుటుంబాల వాళ్లకు ఉద్యోగాలిస్తాం అంటున్నారు తప్ప టిక్కెట్లు యిస్తామనటం లేదు. కానీ టిడిపి అంటోంది - శ్రీకాంతాచారి తల్లికి యిస్తామని బహిరంగంగా ఆఫర్‌ యిచ్చింది. వాళ్లకు అభ్యర్థులు దొరకటం కష్టంగా వున్నట్టుంది. బిసి ముఖ్యమంత్రి ఆఫర్‌లాగే యిది కూడా చెప్పుకోవడానికి మంచి ఆఫర్‌ కదా! కానీ శ్రీకాంతాచారి తల్లి స్పందించినట్టు లేదు. ఆవిడకు కూడా గెలిచే పార్టీ టిక్కెట్టు కావాలి తప్ప, ఉత్తుత్తి టిక్కెట్టు వద్దు. ఈ పాటి లోకజ్ఞానం కొడుక్కి వుండి వుంటే యింకా బతికే వుండేవాడు, ప్చ్‌!

ఎలా లెక్కవేసి చూసినా తెలంగాణలో ఏర్పడబోయే ప్రభుత్వంలో తెరాస భాగస్వామ్యం వుంటుంది. ఒంటరిగా ప్రభుత్వం ఏర్పరుస్తుందా లేక వేరే వాళ్లతో కలిసి సంకీర్ణప్రభుత్వం ఏర్పరుస్తుందా అన్నది వేచి చూడాలి. అది సాధ్యమా అని ఆశ్చర్యపడకండి. తెరాస బలహీనంగా వున్నచోట వైకాపా తన పని తను చేసుకుని పోతోంది. వైయస్సార్‌పై అభిమానం వున్న తెలంగాణ ప్రజల్లో కొందరైనా వైకాపాకు ఓటేయక మానరు. తెరాస, వైకాపా పరస్పరం నిందించుకోవడం లేదని గుర్తిస్తే ఎన్నికల అనంతరం వాళ్లు కలిసి ప్రభుత్వం ఏర్పరచే అవకాశాన్ని తోసిపుచ్చలేం. అందువలన తెలంగాణ పునర్నిర్మాణం తెరాసపై పడుతుందని అనుకోవాలి. ఆ బాధ్యతను ఎలా నిర్వర్తిస్తుందన్న దానిపై గట్టిగా ఆలోచించి చూడండి. వక్తగా, ఉద్యమకారుడిగా, స్ట్రాటజిస్టుగా కెసియార్‌ ప్రతిభను మర్చిపోలేం. కానీ పరిపాలనాదక్షుడిగా కెసియార్‌ను ఎవరైనా తలచుకుంటున్నారా? ఆయన రాష్ట్రంలో 1996 నుండి మూడేళ్లపాటు టిడిపి హయాంలో ట్రాన్స్‌పోర్టు మంత్రిపదవి నిర్వహించారు. ఆ సమయంలో ఓహో అనిపించుకోలేదు. అందుకనే 1999 ఎన్నికల తర్వాత బాబు ఆయనకు డిప్యూటీ స్పీకర్‌ పదవితో సరిపెట్టారు. ఎంత అడిగినా మంత్రిపదవి యివ్వలేదు. మీ వల్ల కాదులే అనేశారు. పార్టీ విడిచి వెళ్లిపోతానని బెదిరించినా, పోతే పొండి కానీ మంత్రిపదవికి మీరు తగరు అన్నారు. ఇది బాబు అభిప్రాయం. తర్వాత యుపిఏ నుండి బయటకు వచ్చేస్తానని అన్నపుడు మన్‌మోహన్‌ కూడా సర్లెండి అన్నారు తప్ప మీలాటి సమర్థులు వెళ్లిపోతే ఎలా అని అడ్డుపడ్డట్టు లేదు. ఆయన కేంద్రంలో 2004 నుండి రెండేళ్లపాటు లేబరు, ఎంప్లాయ్‌మెంట్‌ మినిస్టరుగా వుండి రాష్ట్రానికి ఏ మేలూ చేయలేదు. గల్ఫ్‌లో వున్న తెలుగు కార్మికులకు ఏమీ చేయలేదని మహమ్మద్‌ ఇర్ఫాన్‌ అనే ఆంధ్రజ్యోతి విలేకరి ఎన్నోసార్లు రాశారు.

మంత్రిగా ఏదైనా చేసి వుంటే కెసియార్‌ ఎప్పుడైనా గొప్పగా చెప్పుకునేవారు. దాని గురించి వాళ్ల వెబ్‌సైట్‌లలో కూడా కనబడదు. ఎంతసేపూ ఉద్యమకారుడిగానే కనబడుతుంది. అసలు పార్లమెంటు సభ్యుడిగా ఆయన తన నియోజకవర్గానికే ఏమీ చేయలేదు. అక్కడి సమస్యల గురించి పార్లమెంటులో అడిగినదీ లేదు. అసలు పార్లమెంటుకి వెళితే కదా. ఆయన ఢిల్లీలో వుండి తెలంగాణకై లాబీయింగ్‌ చేస్తూ వచ్చాననే చెప్పుకున్నారు తప్ప రాష్ట్రానికి ఫలానా చేశాను, నియోజకవర్గానికి ఫలానాది సాధించాను వంటి మాటలు ఎన్నడూ చెప్పలేదు. అసలు యుపిఏ 1 ఏర్పడినపుడు ఆయనకు మంచి పదవి యిచ్చారు. అది చేతిలో వుంటే రాష్ట్రానికి, పోనీ తెలంగాణకు ఎంతో చేయవచ్చు. కెసియార్‌ ఆ అవకాశాన్ని వినియోగించుకోలేదు. 'డిఎంకెకు చెందిన బాలుకి ఆ పదవి కావాలట, అది వెనక్కి యిచ్చేయండి, మీకు పోర్టుఫోలియో ఏదీ యివ్వం, కాబినెట్‌లో ఉత్తినే వుండండి చాలు' అంటే 'మహబాగు' అనుకుని నిశ్చింతగా వున్నారు తప్ప కాదు, ఆ బాధ్యత నిర్వర్తించి తీరతాను అని పట్టుబట్టలేదు.

ఇలాటి నాయకుణ్ని పరిపాలనాదక్షుడిగా వూహించడం కష్టం. ఆయనకే అంతంతమాత్రం అయినపుడు ఆయన సహచరుల మాట చెప్పేదేముంది? హరీశ్‌, విజయరామారావు యిత్యాదులు రాష్ట్ర కాబినెట్‌లో మంత్రులుగా చేశారు. వాళ్ల పెర్‌ఫామెన్సు గురించి ప్రశంసలూ రాలేదు, విమర్శలూ రాలేదు. అంతా ఆంధ్రా మీడియా కుట్ర అంటే చెప్పేదేమీ లేదు. ఇంతకుముందు దక్షత చూపలేదు కాబట్టి యికముందు కూడా యిలాగే వుంటారని లేదు. మంత్రి పదవి కూడా చేయని కిరణ్‌ కుమార్‌ రెడ్డి ముఖ్యమంత్రిగా మూడేళ్ల పై చిలుకు బాగానే నెట్టుకుని వచ్చారుగా! తెరాస నాయకులు కూడా బండి నడిపించవచ్చు. వారిలో కొందరైనా సమర్థులు వుండి వుంటారు. అయితే తెలంగాణ పునర్మిర్మాణం అనే బృహత్కార్యానికి ఆ సమర్థత సరిపోతుందా లేదా అన్నదే మన బెంగ. - ఎమ్బీయస్‌ ప్రసాద్‌ (మార్చి 2014)

మార్చి 18-20 వీక్లీకై

ఎమ్బీయస్‌ : నేవీ చీఫ్‌ అడ్మిరల్‌ జోషి రాజీనామా

ఫిబ్రవరి 26 న ఇండియన్‌ నేవీకి చెందిన సింధురత్న అనే సబ్‌మెరైన్‌ (జలాంతర్గామి) ముంబయి తీరానికి 80 కి.మీ.ల దూరంలో వుండగా బ్యాటరీ పిట్‌లో మంటలు రేగాయి. ఆర్పడానికి వెళ్లిన లెఫ్టినెంట్‌ కమాండర్‌ కపీశ్‌, లెఫ్టినెంట్‌ మనోరంజన్‌ చనిపోయారు. పొగచుట్టుముట్టి ఏడుగురు స్పృహ కోల్పోయారు. వారిని వెంటనే విమానంలో నేవీ హాస్పటల్‌కు తీసుకుని వెళ్లడంతో బతికారు. ఈ సంఘటన జరిగిన కొన్ని గంటలకే నేవీ చీఫ్‌ అడ్మిరల్‌ డి కె జోషి నైతికబాధ్యత వహిస్తూ రాజీనామా చేశారు. మన దేశంలో సైనికాధికారులు యిలా రాజీనామా చేయడం చాలా అరుదు. 1960లలో రక్షణమంత్రి కృష్ణమీనన్‌తో విభేదాల కారణంగా జనరల్‌ కె ఎస్‌ తిమ్మయ్య రాజీనామా చేస్తానంటే ప్రధాని నెహ్రూ వారించారు. 1962లో చైనా యుద్ధంలో ఓటమి తర్వాత ఆర్మీ చీఫ్‌ పి ఎన్‌ థాపర్‌ రాజీనామా చేశారు. 1998లో నేవీ చీఫ్‌ అడ్మిరల్‌ విష్ణు భగవత్‌ రక్షణమంత్రి జార్జి ఫెర్నాండెజ్‌తో తనకున్న విభేదాలను బహిరంగపరచడంతో ఆయన్ను తొలగించారు. ఇప్పుడీయన రాజీనామా చేయడానికి కారణం - గత ఆర్నెల్లలో నేవీలో 7 ప్రమాదాలు జరగడం! రైలు ప్రమాదాలు అనేకం జరిగినా మంత్రులు రాజీనామా చేయడం లేదు కదా, యీయన మాత్రం ఎందుకు చేయాలి? అంటే జోషి తీరే అంత.

2012లో యీ పదవిలోకి వచ్చిన అడ్మిరల్‌ జోషికి సమర్థుడు, చండశాసనుడు, నిజాయితీపరుడన్న యిమేజి వుంది. తను స్వయంగా పెర్‌ఫెక్షనిస్టు కాబట్టి తన స్టాఫ్‌ ఏ పొరబాటు చేసినా సహించని గుణం వుంది. వాళ్లందరికీ యీయనంటే చచ్చే భయం. ఇటీవలే చాలామంది ఆఫీసర్లను ఎడాపెడా బదిలీ చేసేశాడు. చిన్న పొరబాట్లకు కూడా పెద్ద శిక్షలే విధించాడు. ఇప్పుడు తనను తానే శిక్షించుకున్నాడు. ఇంకా 18 నెలల సర్వీసు వున్నా, రాజీనామా చేసేశాడు. 2013 ఆగస్టు 14న సింధురక్షక్‌ అనే 3వేల టన్నుల బరువున్న జలాంతర్గామిలో ఆయుధాగారం పేలిపోయి మునిగిపోయి 18 మంది చనిపోవడంతో నేవీ ప్రతిష్ట దెబ్బ తింది. 80 మిలియన్‌ డాలర్ల ఖర్చుతో రష్యాలో రిపేర్లు చేయించుకుని వచ్చిన సింధురక్షక్‌కు యింకా 15 సం||రాల ఆయుర్దాయం వుంది. కానీ ఆ ప్రమాదంతో నాశనమైంది. దాన్ని పైకి వెలికి తీస్తే తప్ప ప్రమాదం ఎందుకు జరిగిందో నిర్ధారించలేరు. ఆ పని యీ ఏడాది మధ్యలో ప్రారంభమవుతుంది. ఈ లోపునే డిసెంబరు 4 న ఐఎన్‌ఎస్‌ కొంకణ్‌పై అగ్నిప్రమాదం జరిగింది. డిసెంబరు 23న ఐఎన్‌ఎస్‌ తల్వార్‌ రత్నగిరి తీరం వద్ద ఒక చేపలబోటును గుద్దింది. బోటు మునిగిపోయి, 27 మంది జాలర్లు సముద్రంలో పడిపోయారు. అదృష్టవశాత్తూ ఎవరూ చావలేదు. ముంబయి సముద్రతీరంలో యిసుక మేట వేయడంతో 2014 జనవరి 17 న సింధుఘోష అనే జలాంతర్గామి నేలమీదకు వచ్చేసింది. మళ్లీ సముద్రజలాలలోకి పంపడం పెద్ద పని. ప్రమాదం జరగలేదు కానీ జోషి దీన్ని సీరియస్‌గా తీసుకుని విచారణకు ఆదేశించారు. ఇది జరిగిన నాలుగు రోజులకు జనవరి 21 న ఐఎన్‌ఎస్‌ విపుల్‌ బాడీలో లీకులు కనబడ్డాయి. మర్నాడు జనవరి 22న ఐఎన్‌ఎస్‌ బెట్వా డోమ్‌లో పగుళ్లు కనబడ్డాయి. జనవరి 30 న ఐఎన్‌ఎస్‌ ఐరావత్‌ ప్రొపెల్లర్లు డామేజి అయ్యాయి.

ఇవన్నీ బయటపడుతూంటే డిఫెన్సు మినిస్ట్రీ ఆందోళన వ్యక్తం చేసింది. వివరాలు యిమ్మంటే నేవీ యివ్వడం లేదని, మేమే చూసుకుంటామని అంటోందని ఆరోపించింది. నిజానికి సింధురక్షక్‌ మునిగిపోయినపుడు ఏంటోనీ అడ్మిరల్‌ జోషితో ''తన విలువైన ఆస్తులను కాపాడుకోవాల్సిన బాధ్యత నేవీది.'' అని చురక వేశారు. నెల తర్వాత నిర్వహించిన ప్రెస్‌ సమావేశంలో జోషి ''ఇతర దేశాల నేవీలతో పోలిస్తే మన దేశపు నేవీ సేఫ్టీ రికార్డు చాలా బాగుంది. ప్రమాదాలు చెదురుమదురుగానే జరుగుతున్నాయి. వాటిని గుదిగుచ్చి నేవీ సరిగ్గా పనిచేయడం లేదన్న అభిప్రాయానికి రాకూడదు.'' అని వాదించారు. ఇప్పుడు సింధురత్న ప్రమాదంతో ఆయనకు మొహం చెల్లలేదు. ప్రమాదం జరగగానే ఆంటోనీ సంజాయిషీ అడగడానికి పిలిస్తే రాజీనామా లేఖ చేతిలో పెట్టారు. నేవీ అధికారులు జోషి చర్యను అభినందిస్తూ ఆయన్ను బలిపశువు చేశారని అన్నారు. ఇప్పటిదాకా 7 ప్రమాదాలు జరిగినా నెట్టుకొస్తున్న జోషి సింధురత్న ప్రమాదానికి ఎందుకింత చలించారంటే - ఆ తరహా సబ్‌మెరైన్లకున్న ఖ్యాతి అలాటిది. రష్యా తయారీదార్లు దాన్ని ఇకెఎమ్‌ అని పేరు పెట్టినా 'కిలో' తరగతికి చెందినవిగా అవి ప్రసిద్ధి కెక్కాయి. మనదేశంలో వాటిని సింధుఘోష క్లాస్‌ అంటారు. వీటి ఉనికిని కనిపెట్టడం చాలా కష్టం. శత్రునౌకలు సముద్రంలోకి శబ్దతరంగాలను వదిలి, వాటికి ఎక్కడ అవరోధం కలిగిందో అక్కడ జలాంతర్గామి వున్నట్టు తెలుసుకుంటారు. ఈ కిలోలు వాటికి లొంగవు సరికదా, అలా వచ్చిన శబ్దతరంగాలను వక్రీకరించి తిప్పి పంపుతాయి. దాంతో శత్రునౌక లెక్క తప్పి, దూరంగా ఎటాక్‌ చేస్తుంది. కానీ ఆ శబ్దతరంగాల కారణంగా యీ కిలోకు శత్రునౌక ఎక్కడుందో తెలిసిపోయి, వెళ్లి దాడి చేస్తుంది.

ఇంకో లాభం ఏమిటంటే - ఈ కిలోలో 45 రోజుల పాటు సముద్రంలో దాగి వుండవచ్చు. అప్పుడైనా డీజిల్‌ బ్యాటరీలకు రీచార్జి చేయడానికి వస్తే చాలు. సముద్రపు లోతుల్లో వుంటే కమ్యూనికేషన్‌ సిగ్నల్స్‌ అందడం కష్టం. కానీ మనదేశంలో లో ఫ్రీక్వెన్సీ టెక్నాలజీని బాగా అభివృద్ధి చేశారు కాబట్టి దాని సహాయంతో ఎంత లోతుగా వున్నా సిగ్నల్స్‌ అందుకోవచ్చు. ఇలాటి కిలోలను 1990లలో మనదేశం రష్యానుండి కొనుగోలు చేసింది. దీని గుట్టుమట్లు తెలుసుకోవాలని అమెరికా చాలా ప్రయత్నించింది. అందుకని భారత-అమెరికా నేవీలు యిరుదేశాల నౌకల్లో సంయుక్తంగా ఎక్సర్‌సైజ్‌ చేయాలని, తర్ఫీదు పొందాలని ప్రతిపాదించింది. భారత్‌ సరేనంది. మీరు ఏమేం తరహా నౌకలు యీ కసరత్తులో వాడతారో జాబితా యివ్వండి అంది. మనవాళ్లు దానిలో జర్మన్‌ తయారీ సబ్‌మెరైన్‌ ఎచ్‌డిడబ్ల్యు అని రాసి యిచ్చారు. 'దాని బదులు కిలో వుంటే బాగుంటుంది కదా' అని అమెరికన్లు అన్నారు. విదేశాంగ శాఖ సరే అన్నా నేవీ అధికారులు ససేమిరా అన్నారు. దాంతో అమెరికాకు యీ ప్రతిపాదనపై ఉత్సాహం చచ్చింది. వాళ్ల ఆంతర్యం ఏమిటంటే ఇరాన్‌తో వాళ్లు అప్పుడు యుద్ధం చేస్తున్నారు. ఇరాన్‌ దగ్గర యీ తరహా సబ్‌మెరైన్లు వున్నాయి. మన దగ్గర దాన్ని అధ్యయనం చేసి, దానికి విరుగుడు కనిపెట్టి ఇరాన్‌ను ఓడిద్దామని వాళ్ల ప్లాను. అప్పటికే పర్షియన్‌ గల్ఫ్‌ కి అటూ, యిటూ సెన్సర్లు పెట్టి ఇరాన్‌ సబ్‌మెరైన్ల ఉనికి కనిపెడుతున్నారు. కానీ కిలోలు వాటి దృష్టిలో పడకుండా తప్పించుకుంటున్నాయి. ఇదంతా తెలుసుకున్న ఇరాన్‌ అమెరికా ప్రతిపాదన తిరస్కరించమని మనను కోరింది. అందుచేత మనవాళ్లు అమెరికాకు 'నో' చెప్పేశారు. పదిహేనేళ్ల తర్వాత ఇరాన్‌ తన అభ్యంతరాన్ని ఉపసంహరించుకుంది. అప్పుడు ఇండియన్‌ నేవీ అమెరికాతో కలిసి కిలో పై ఎక్సర్‌సైజ్‌ నిర్వహించింది.

ఇప్పుడు ప్రమాదానికి గురైన సింధురత్న భారతదేశానికి వున్న 12 సబ్‌మెరైన్లలో ఒకటి. వోల్వో బస్సుల నిర్మాణంలో కూడా మనవాళ్లు లోపాలున్నాయని ఆరోపించగలిగారు కానీ కిలోల ఇంజనీరింగ్‌లో కాని డిజైన్‌లో కాని ఏ లోపాలు వుండని అందరికీ తెలుసు. అంటే నిర్వహణలోనే లోపం వుందన్నమాట. వైరింగు లోపం వలన గ్యాస్‌ లీకయి మంట పుట్టిందని, అది బ్యాటరీ పిట్‌కు వ్యాపించిందని తెలుస్తోంది. దాని కారణంగా నేవీలో పెద్ద తలకాయ ఒకటి రాలిపోయింది. ఇకనైన నిర్వహణపై వాళ్లు దృష్టి సారిస్తారని ఆశిద్దాం. దానితో బాటు ఇంకోటి కూడా...! నిర్వహణాలోపాల వలన అనేక రైలు ప్రమాదాలు జరుగుతున్నాయి. రైల్వేలో కూడా ఎవరైనా ఉన్నతాధికారి యిటువంటి రాజీనామా ఒకటి చేస్తే, కనీసం అందరూ వులిక్కిపడి మేలుకోవచ్చు. అప్పుడు మనం ధైర్యంగా రైలెక్కవచ్చు. ఎమ్బీయస్‌ ప్రసాద్‌ (మార్చి 2014)

ఎమ్బీయస్‌ : పంజాబ్‌లో పరిశ్రమల మూసివేత

చిన్న రాష్ట్రాలతోనే ప్రగతి సాధ్యం అని వాదించేవారు పంజాబ్‌, హరియాణాల పోలిక చూపిస్తూ వుంటారు. ఆ రాష్ట్రాలకున్న సహజవనరులు, రాజధానికి సామీప్యత విషయంలో సౌలభ్యం, అక్కడి ప్రజల గుణగణాలు అన్ని రాష్ట్రాలలో వుండవని వాళ్లకు తోచదు. పంజాబ్‌లో యిప్పుడున్న పారిశ్రామిక పరిస్థితి కూడా వాళ్ల దృష్టికి వచ్చినట్టు లేదు. పంజాబ్‌లో వున్న శిరోమణి అకాలీదళ్‌-బిజెపి ప్రభుత్వహయాంలో 2007 నుండి అనేక పరిశ్రమలు మూతపడ్డాయని రాష్ట్ర కాంగ్రెసు ఆరోపించింది. అవి వట్టి ఆరోపణలే అని ప్రభుత్వం కొట్టిపారేసింది. అప్పుడు కాంగ్రెసు పార్టీ సమాచారహక్కు చట్టం కింద ప్రభుత్వం నుండే యీ గణాంకాలు కోరింది. రాష్ట్ర పరిశ్రమల, వాణిజ్య శాఖ జనవరి 31 న యిచ్చిన సమాచారం ప్రకారం గత ఏడేళ్లలో 18,770 ఫ్యాక్టరీలు మూసేశారని తెలిపింది. ఫిబ్రవరి 3న కాంగ్రెసు ప్రతినిథి ప్రెస్‌మీట్‌ పెట్టి యీ సమాచారంతో ప్రభుత్వాన్ని ఏకేశాడు. వెంటనే పంజాబ్‌ పరిశ్రమల శాఖ మంత్రి, బిజెపి సీనియర్‌ నాయకుడు అయిన మదన్‌ మోహన్‌ మిత్తల్‌ 'అబ్బే యిది, 2007 నుండి ఏడేళ్లలో మూతపడినవాటి సంఖ్య కాదు, 2007కు ముందున్న ఏడేళ్లలో మూతపడిన వాటి సంఖ్య' అని వాదించాడు. ఆ ఏడేళ్లలో ఐదేళ్లపాటు కాంగ్రెసు ప్రభుత్వం వుంది మరి! పరిశ్రమల శాఖలో సెక్రటరీగా పనిచేస్తున్న వికాస్‌ ప్రతాప్‌ సింగ్‌ 'దీనిలో యిచ్చిన సమాచారం యూనియన్‌ మినిస్ట్రీ ఆఫ్‌ మైక్రో, స్మాల్‌ అండ్‌ మీడియం ఎంటర్‌ప్రైజెస్‌ వారి 2007-08 రిపోర్టులో నుండి తీసుకున్నది' అని తేల్చేశాడు.

ఎవరి హయాంలో ఎన్ని మూతపడ్డాయన్నది రాజకీయనాయకులు చర్చించుకునే విషయం. కనబడే వాస్తవం ఏమిటంటే గత పది, పన్నెండేళ్లగా పంజాబ్‌లో పరిశ్రమలు దెబ్బతింటున్నాయి, మూతపడుతున్నాయి. అమృత్‌సర్‌, జలంధర్‌, లుధియానా, మండీ గోబిందగఢ్‌, బటాలా, కపూర్‌తలాలో అనేక పారిశ్రామిక వాడలు బావురుమంటున్నాయి. ఒక్క అమృత్‌సర్‌లోనే 8 వేలకు పై చిలుకు యూనిట్లు మూతపడ్డాయి. 1930ల నుండి ఐరన్‌ అండ్‌ స్టీలు హబ్‌గా పేర్గాంచిన మండీ గోబిందగఢ్‌లో 450 స్టీలు ఫ్యాక్టరీలు వుండేవి. ఇప్పుడు వాటిలో 280 యూనిట్లు మాత్రమే పనిచేస్తున్నాయి. వజీర్‌పూర్‌లో 25 కోట్ల రూ.లతో పెట్టిన రోలింగ్‌ మిల్లు ఐదేళ్లలోనే నష్టాల్లో కూరుకుపోయింది. పెద్దగా వాడకపోయినా యంత్రాలను అమ్ముదామంటే కొనేవాడు లేడు. విప్పేసి విడివిడి భాగాలుగా స్క్రాప్‌ కింద అమ్మేస్తున్నారు. అనేక ఫ్యాక్టరీల స్థితి యిలాగే వుంది. మూసేసిన మిల్లుల నుండి ఏ కాడికి వస్తే ఆ కాడికి సంపాదిద్దామనే వుద్దేశంతో ఫ్యాక్టరీ నేల తవ్వి ఆ మట్టి అమ్ముకుంటున్నారు యజమానులు. ఇన్నేళ్లగా ఐరన్‌ ఫ్యాక్టరీ నడపడంతో అనేక యినుపముక్కలు ఫ్యాక్టరీ నేలలోకి దూరిపోయాయి. మట్టి దేవితే వచ్చే యినుము అమ్ముకోవచ్చని ఆ మట్టి కొనుక్కుంటున్నారు కొందరు చిన్న వ్యాపారులు. ఒకప్పుడు ఆక్సిజన్‌ బాటిలింగ్‌ యూనిట్‌ వున్నచోట యిప్పుడు రెండు డజన్ల గేదెలతో డైరీ ఫారం నడుస్తోంది. ఒకప్పుడు జెకె మిల్లు నడిచినచోట యిప్పుడు రెసిడెన్షియల్‌, కమ్మర్షియల్‌ కాంప్లెక్సులు వస్తున్నాయి. ఉత్తరప్రదేశ్‌, బిహార్‌ల నుండి వచ్చి స్థిరపడిన దాదాపు లక్షమంది పనివాళ్లలో మూడోవంతు మంది మాత్రమే యిక్కడున్నారు. తక్కినవాళ్లు పొట్ట నింపుకోవడానికి స్వరాష్ట్రాలకు వెళ్లిపోయారు.

ఇలాటి పరిస్థితి రావడానికి కారణం - 1995లో పంజాబ్‌ తయారీదారుల విషయంలో కేంద్రం తీసుకున్న ఒక నిర్ణయం. ముడిసరుకు వేరే చోట నుండి తెచ్చుకుంటే రవాణాపై అయిన ఖర్చు పరిహారంగా యిచ్చే (ఫ్రయిట్‌ యీక్వలైజేషన్‌) స్కీము కేంద్రం ఉపసంహరించింది. గతంలో భిలాయి నుండి యినుము తెచ్చుకుంటే భిలాయిలో అమ్మే ధరకే పంజాబ్‌ తయారీదారులకు అమ్మేవారు. స్కీము తీసేయడంతో భిలాయ్‌ రేటు కంటె మెట్రిక్‌ టన్నుకి రూ.2800 ఎక్కువ పెట్టి కొనాల్సి వస్తోంది. ఇక దానితో పంజాబ్‌లో తయారయ్యే సరుకుల ఖరీదు పెరిగింది. 2003లో ఎన్‌డిఏ ప్రభుత్వం పంజాబ్‌కు పొరుగున వున్న హిమాచల్‌ ప్రదేశ్‌, ఉత్తరాఖండ్‌, జమ్మూకశ్మీర్‌లలో పదేళ్లపాటు టాక్స్‌ హాలీడే యివ్వడంతో అక్కడి తయారీదారులు తమ సరుకులను వీళ్లకంటె చవకగా యిస్తున్నారు. ఇక వీళ్లవి అమ్ముడుపోవడం మానేశాయి. పదేళ్లు గడిచాక పరిస్థితి మెరుగుపడుతుందేమోననుకుంటే టాక్స్‌ హాలీడేను యింకో ఐదేళ్లపాటు పెంచి పంజాబ్‌ పరిశ్రమ పొట్టకొట్టారు. దీని నుండి మనం గ్రహించవలసిన విషయం ఒకటి వుంది. రేపు సీమాంధ్రకు టాక్స్‌ హాలీడే, ప్రత్యేక ప్రతిపత్తి యిస్తే తెలంగాణలోని పరిశ్రమలు యిదే రీతిలో దెబ్బ తింటాయి. ప్రత్యేక ప్రతిపత్తి యీ రోజు ఐదేళ్లు మాత్రమే అంటున్నారు. ఆనాటి రాజకీయ అవసరాలకోసం, ఎన్నికలకు ముందు యింకో ఐదేళ్లు పెంచితే..?

విభజన తర్వాత తెలంగాణలో విద్యుత్‌ కొరత వుంటుందని అందరికీ తెలుసు. కొత్త ప్రాజెక్టులు కడతామని ఎన్నికలలో వాగ్దానాలు చేయవచ్చు. అవి కార్యరూపం ధరించేటప్పటికి ఎన్ని దశాబ్దాలు పడతాయో తెలియదు. ఈలోగా బయటి రాష్ట్రాల నుండి కొంటామంటారు. కానీ దాని వలన యూనిట్‌ ధర పెరిగి అది పరిశ్రమలను దెబ్బతీస్తుంది. హరియాణాలో ఫర్నేస్‌లకు యూనిట్‌ రూ.5.30 చొ||న వసూలు చేస్తూండగా పంజాబ్‌లో రూ.6.33 తీసుకుంటున్నారు. రేపు పైగా వ్యాట్‌ కూడా ఎక్కువ. ఈ పరిస్థితి రేపు తెలంగాణకు రాకుండా ఎలా చూస్తారో తెలియదు. ఈ పరిస్థితుల గురించి పంజాబ్‌ ప్రభుత్వాధికారులను అడిగితే ''ఈ పారిశ్రామికవేత్తలు పన్నులు ఎక్కువ అని సణగడం కాదు. తమ ఉత్పాదనలకు సరికొత్త టెక్నాలజీతో మెరుగులు దిద్దుకోవాలి. వేల్యూ యాడ్‌ చేయాలి. పాతపద్ధతులను పట్టుకుని వేళ్లాడితే ఎలా?'' అన్నారు. ''అయితే ప్రభుత్వం వాళ్లకు కొత్త టెక్నాలజీలో తర్ఫీదు యిప్పిస్తోందా?'' అని అడిగితే తెల్లమొహం వేసి ''అలాటి ప్రతిపాదన ఏదీ మా దగ్గర లేదు'' అని తప్పించుకున్నారు. గణాంకాలు బయటపెట్టి పంజాబ్‌ కాంగ్రెసు పార్టీ చేసిన హంగామాతో ప్రభుత్వం మేలుకొంది. ఉక్కు ఉత్పాదనలపై వ్యాట్‌ను 50% తగ్గించింది. డిసెంబరు 2013లో పంజాబ్‌ ప్రభుత్వం ఒక సమావేశం ఏర్పరచి రాష్ట్రంలో కొత్తగా పెట్టుబడులు పెట్టేవారికి చాలా ప్రోత్సాహకాలు ప్రకటించింది. ''అవన్నీ కొత్తగా పెట్టేవారికి, ఎప్పణ్నుంచో పెట్టుబడులు పెట్టి, అవి మునిగిపోతున్నవారిని ఆదుకునే చర్యలేవీ?'' అని అడుగుతున్నారు పాపం ఫ్యాక్టరీ యజమానులు. రాష్ట్రం చిన్నదైనంత మాత్రాన సమస్యలేవీ వుండని, అంతా సస్యశ్యామలంగా వుంటుందని అనుకోవడం పొరబాటని పంజాబ్‌ అనుభవం నుండి గ్రహించాలి.ఎమ్బీయస్‌ ప్రసాద్‌ (మార్చి 2014)

ఎమ్బీయస్‌ : రాజ్‌ థాకరేతో బిజెపి దాగుడుమూతలు

మహారాష్ట్రలో బిజెపి-శివసేన కూటమి పాతికేళ్లగా నడుస్తోంది. బాల థాకరే మరణం తర్వాత శివసేన సత్తా తగ్గిపోయిందని, రాజ్‌ థాకరే ఎమ్‌ఎన్‌ఎస్‌ శివసేనతో తలపడితే మధ్యలో కాంగ్రెసు-ఎన్‌సిపి కూటమి బలపడుతుందని బిజెపికి భయంగా వుంది. కనీసం మా అవకాశాలు చెడగొట్టవద్దు బాబూ అంటూ నితిన్‌ గడ్కరీ రాజ్‌ థాకరేని కలిసి వేడుకున్నాడు. వారి మధ్యలో ఏం జరిగిందో ఏమో కానీ తన పార్టీ పుట్టి 8 ఏళ్లు అయిన సందర్భంగా ఏర్పాటు చేసిన సభలో రాజ్‌ మాట్లాడుతూ పార్లమెంటు ఎన్నికలలో రాజ్‌ పార్టీ తరఫున నిలబడేవారి తొలి జాబితా అంటూ ఏడుగురి పేర్లు విడుదల చేశాడు. అలా చేస్తూనే వీళ్లు నెగ్గాక ప్రధానిగా మోదీని సమర్థిస్తారని ప్రకటించాడు. అంటే బిజెపికి సంబంధించినంతవరకు శివసేన నెగ్గినా, ఎంఎన్‌ఎస్‌ నెగ్గినా ఓకేనన్నమాట. ఇది శివసేన అధిపతి ఉద్ధవ్‌కు కోపం తెప్పించింది. ఎంఎన్‌ఎస్‌తో రహస్యచర్చలు జరిపితే యిక మేమెందుకు అన్నాడు. బిజెపి రాష్ట్ర అధ్యక్షుడు దేవేంద్ర ఫడ్నవీస్‌ వెంటనే ఉద్ధవ్‌ వద్దకు పరిగెత్తుకుని వెళ్లి అబ్బే అదేం లేదన్నాడు. మోదీ కూడా స్వయంగా ఉద్ధవ్‌తో మాట్లాడి శాంతింపచేశాడు. ''ఎన్నికలలో పోటీ చేసి మన అవకాశాలు దెబ్బతీయవద్దని కోరడానికే గడ్కరీ రాజ్‌ వద్దకు వెళ్లారు.'' అని నచ్చచెప్పారు. ఉద్ధవ్‌ అది నమ్మాడో లేదో తెలియదు కానీ బిజెపికి, ఎంఎన్‌ఎస్‌కు పొత్తు కుదరడం అసాధ్యమని శివసేనే కాదు, ఎన్‌సిపి కూడా అనుకుంటోంది. ఎందుకంటే ఎంఎన్‌ఎస్‌ ఉత్తరభారతీయులకు బద్ధవ్యతిరేకి. అతని అనుచరులు మహారాష్ట్రలో వున్న యుపి, బిహార్‌ వాళ్లను సందు దొరికినప్పుడల్లా తంతూ వుంటారు. బిజెపికి ఉన్న బలమంతా ఉత్తరభారతంలోనే. ఇక్కడ రాజ్‌ను వాటేసుకుంటే అక్కడ సీట్లు పోతాయి. బిజెపితో చేతులు కలిపితే రాజ్‌కు కూడా కష్టమే. ఎందుకంటే మహారాష్ట్రులైతే చాలు ముస్లిములైనా తనకు అభ్యంతరం లేదని రాజ్‌ అంటాడు కాబట్టి ముస్లిం వ్యతిరేకి అయిన శివసేన అంటే పడని మరాఠీ ముస్లిములు అతని పార్టీలో వున్నారు. బిజెపితో చేతులు కలిపితే వాళ్లు దూరమవుతారు. ఇన్ని చిక్కుల మధ్య చివరకు యీ బిజెపి-శివసేన-ఎమ్‌ఎన్‌ఎస్‌ పొత్తు ఎలా తేలుతుందో వేచి చూడాలి.ఎమ్బీయస్‌ ప్రసాద్‌ (మార్చి 2014)

ఎమ్బీయస్‌ : గుజరాత్‌లోని మారుతి ఫ్యాక్టరీలో కార్లు తయారు కావు

గుజరాత్‌లోని విఠల్‌పూర్‌లో మారుతి-సుజుకి కార్ల ఫ్యాక్టరీ పెడుతున్నానంటూ చాలా భూమి సేకరించింది. సాధారణంగా యిటువంటి వాటిల్లో ప్రభుత్వం కొని లీజుకి యిస్తూ వుంటుంది. లేకపోతే భూమిని ప్రభుత్వ వాటాగా పరిగణిస్తుంది. అయితే దీని విషయంలో పరిశ్రమల మంత్రిగా కూడా వున్న నరేంద్ర మోదీ మారుతి-సుజుకి యీ భూమిని తన కంపెనీకే సొంతంగా కొనుక్కునేట్టు సహకరించారు. ఈ విషయమై రెండేళ్లపాటు చర్చలు జరిగాయి. అంత డబ్బు పెట్టి మారుతి ఎందుకు కొంది అనుకుని ఆశ్చర్యపడినవాళ్లకు యిప్పుడు సమాధానం దొరికింది. మారుతి కార్లు తయారుచేస్తాం అంటూ సేకరించిన యీ భూమిని మారుతి-సుజుకి తన మాతృసంస్థ సుజుకికి 100% వాటాలున్న వేరే కంపెనీకి అప్పగించేస్తోంది. మారుతి వాళ్లు యిక్కడ కార్ల తయారీ మానేసి మార్కెటింగ్‌కి మళ్లుతున్నాం అంటున్నారు. ఇదంతా పెద్ద దగా, మోసం అంటోంది స్వదేశీ జాగరణ్‌ మంచ్‌. ఈ దగాలో గుజరాత్‌ రాష్ట్రానికి సహకరించినది కేంద్రంలోని యుపిఏ విధానాలు. తమ భాగస్వామ్యంతో మన దేశంలో కంపెనీలు పెట్టిన విదేశీ కంపెనీలకు యుపిఏ2 ప్రభుత్వం దోచిపెట్టడమే పనిగా పెట్టుకుంది. ఇక్కడి పిల్ల యూనిట్లు తమ మాతృసంస్థలకు కంపెనీలకు రాయల్టీ పేరుతో పెద్ద మొత్తాన్ని పంపిస్తూ వుంటాయి. దానిపై ప్రభుత్వం ఒక పరిమితి విధించింది. 2010లో పరిమితి సడలించింది. ఇలా సడలించడం వలన 37 బిలియన్ల డాలర్ల ఫారిన్‌ ఎక్స్‌ఛేంజి తరలివెళ్లిపోయిందని స్వదేశీ జాగరణ్‌ మంచ్‌ అంటోంది. ఇలా పట్టుకుపోవడాన్ని పిల్ల యూనిట్‌లోని భాగస్వాములు అడ్డుకునే ప్రమాదం వుంది. అది జరగకుండా చేయాలంటే పిల్ల యూనిట్‌లో మాతృసంస్థ వాటా తగ్గకుండా వుండి వాళ్ల మాటే చెల్లుబాటు కావాలి. కంపెనీ షేర్లు షేర్‌ మార్కెట్‌లో అమ్మకానికి వస్తే మామూలు జనాలు, స్థానిక కంపెనీలు కొనేసి యిలాటి చేష్టలు అడ్డుకుంటారు కాబట్టి, పిల్ల యూనిట్‌ వాటాలను ఇండియన్‌ షేర్‌ మార్కెట్‌ నుండి డి-లిస్టు చేయించేస్తున్నాయి విదేశీ కంపెనీలు.

మారుతి సంగతే తీసుకుందాం. మాతృసంస్థ సుజుకి జపాన్‌కి చెందినది. వాళ్లు మారుతి-సుజుకి అనే భారతీయ కంపెనీ పెట్టి దానిలో 56% వాటాలు తీసుకున్నారు. 2010లో ప్రభుత్వం రాయల్టీ పరిమితి రిలాక్సు చేయగానే మారుతి-సుజుకి తన మాతృసంస్థకు యిచ్చే రాయల్టీని అమాంతం పెంచేసింది. అది ఎంతో తెలుసా? టాక్సుకు ముందు మారుతి-సుజుకి వచ్చే లాభంలో 64%, టాక్సుకు అనంతరం వచ్చే లాభంలో 88%! ఇప్పుడు యీ గుజరాత్‌ భూమిని సుజుకి తనకు వచ్చేట్టు మారుతి-సుజుకితో ఒప్పందం చేసుకుంది. దీనిలోని అంశాలన్నీ సుజుకి లాభప్రదంగా, మారుతి-సుజుకికి నష్టదాయకంగా వున్నాయి. రిస్కు మారుతి-సుజుకిది, లాభాలన్నీ సుజుకికి. అయినా మారుతి బోర్డు జనవరి 28 నాటి సమావేశంలో దీనికి ఆమోదం తెలిపింది. దీనికి మారుతి-సుజుకిలోని యితర భాగస్వాములు అభ్యంతరం చెప్పారు. అయినా వాళ్ల మాట చెల్లలేదు. ''సుజుకి వారి కంపెనీకి అమ్మడం వలన బోల్డంత డబ్బు వస్తుంది, దాన్ని ఆర్‌ అండ్‌ డికి వాడతాం'' అని చెప్తున్నారు మారుతి-సుజుకి చైర్మన్‌ భార్గవ. కార్ల తయారీ నిలిపేసిన తర్వాత పరిశోధన చేసి ఏం చేస్తారట? విదేశీ కంపెనీలు చెప్పినట్లు ఆడి ఆడి యుపిఏ మనను యీ స్థితికి తీసుకుని వచ్చింది. బిజెపి విధానాలు తేడాగా వుంటాయా? గుజరాత్‌ ప్రభుత్వం సహకరించిన విధానం చూస్తే ఆ ఆశా కనబడటం లేదు. - ఎమ్బీయస్‌ ప్రసాద్‌ (మార్చి 2014)

మార్చి 23-24 వీక్లీకై ఎమ్బీయస్‌ : బిజెపి తెలంగాణ ముఖ్యమంత్రి అభ్యర్థి ఎవరు?

రెండు రాష్ట్రాలలో అన్ని పార్టీలు పొత్తులకై ఆరాట పడుతున్నాయి. పోరు పొక్కూ, పొత్తూ లేకుండా నిశ్చింతగా తన పని తను చేసుకుంటూ పోతున్నది వైకాపా ఒక్కటే. కిరణ్‌ పార్టీకీ ఆ బెంగ లేదు. దానితో చేతులు కలపడానికి వేరే పార్టీలే కాదు, నాయకులే ముందుకు రావడం లేదు. తక్కినవన్నీ బేరాలు కుదరక ఏ స్థానమూ తేల్చలేకుండా వున్నాయి. తెలంగాణ కాంగ్రెసు సిపిఐతో బహిరంగ పొత్తు, మజ్లిస్‌తో లోపాయికారీ పొత్తు కుదుర్చుకుంది. సీమాంధ్ర కాంగ్రెసు కూడా సిపిఐతో ఆ రకమైన సర్దుబాటు చేసుకుంటుందేమో యిప్పటిదాకా తెలియలేదు. చేసుకుందామనుకున్నా సిపిఐ ముందుకు వస్తుందో రాదో తెలియదు. రెండు రాష్ట్రాలలో బిజెపి ఏం చేస్తుందో చూడాలని అందరూ ఆసక్తిగా చూస్తున్నారు. గత ఎన్నికల ద్వారా బిజెపి ఏం చేసినా, ఎలాటి మానిఫెస్టో విడుదల చేసినా, ఏ హామీ యిచ్చినా ఎవరూ పట్టించుకునేవారు కాదు. కానీ యీసారి మోదీ ప్రధాని కాబోతున్నాడని దేశమంతా హోరెత్తిపోతూండడంతో పార్టీలు కూడా బిజెపితో పొత్తు కోసం తహతహ లాడుతున్నాయి. అది చూసి బిజెపి హెచ్చులకు పోతోంది. తెలంగాణలో కాస్తో కూస్తో బలం వుందనుకోవచ్చు కానీ సీమాంధ్రలో ఏముందని అంత బెట్టు? సీమాంధ్రలో బిజెపి అధ్యక్షుడిగా నియమింపబడిన హరిబాబుగారి గురించి నాకు ఏమీ తెలియదు. విభజన చివరి ఘట్టంలోనే ఆయన టీవీ చర్చల్లో కనబడ్డారు.

సాధారణంగా టీవీ చర్చల్లో బిజెపి నాయకులు కనబడేవారు కాదు. ఒక ఏడాదిగా వారానికి ఒకరిద్దరు కనబడుతూ వచ్చారు. వారంతా తెలంగాణ వారే. విద్యాసాగరరావుగారు స్వయంగా స్టూడియోకు రావడం తక్కువ. ఫోన్లోనే మాట్లాడేవారు. అలాటిది యిప్పుడు సీమాంధ్ర బిజెపి వారు తామూ ఒక రాజకీయశక్తి అంటూ తయారవుతూంటే వింతగా వుంది. వీళ్ల గొప్పకు కారణమేమిటి అంటే - రాజ్యసభలో వెంకయ్యనాయుడు బిల్లులో లోపాల గురించి, సీమాంధ్ర సమస్యల గురించి ప్రస్తావించారట! సరే ప్రస్తావించారు, ఆ తర్వాత ఏం చేశారు? కాంగ్రెసు వాళ్లకు తాళం వేశారు. లోకసభలో ఆ లోపభూయిష్టమైన బిల్లును నోరెత్తకుండా పాస్‌ చేయించిన సుష్మ కూడా బిజెపి నాయకురాలేగా! దానికేమంటారు? ఇలాటి ప్రశ్నలు అడిగితే వాళ్లకు కోపం వస్తుంది. మోదీ ప్రధానిగా వచ్చి సీమాంధ్ర సమస్యలన్నీ చిటికెలో పరిష్కరించేస్తాడని చెప్తున్నాంగా అంటారు. మోదీ ఆజ్ఞ లేకపోతే బిజెపిలో యిప్పుడు చీమైనా కుట్టదని ప్రతీతిగా వుంది. ఆడ్వాణీ, మురళీ మనోహర్‌ జోషి, జశ్వంత్‌ సింగ్‌.. యిలాటి మోదీ వ్యతిరేకులందరికీ శిక్ష పడుతోంది. ఇంతటి సర్వశక్తిమంతుడైన మోదీ 'తెలంగాణ బిల్లు పాస్‌ కాకుండా చూడండి, మనం వచ్చాక న్యాయబద్ధంగా విభజన చేద్దాం' అని తన అనుచరులకు చెప్పలేకపోయాడా? ఓ పక్కనుండి అన్యాయాన్ని సాగనిస్తూ పైకి తల్లి హత్య అంటూ డైలాగులు చెపితే ఏం లాభం?

ఈ విషయంలో సీమాంధ్ర బిజెపి నాయకులకున్న యిబ్బంది తెలంగాణ బిజెపికి లేదు. తెలంగాణలో వారి స్టాండ్‌ మొదటినుండి క్లియర్‌గా వుంది. మోదీ తెలంగాణకు సహకరించాడు, అతన్ని ప్రధానిని చేద్దాం అని చెప్పి ఓట్లు అర్థించవచ్చు. బిజెపి నాయకులందరూ తెలంగాణలోనే వున్నారు. ఉన్న రెండు (మూడు) ఎసెంబ్లీ సీట్లు తెలంగాణలోనే వున్నాయి. అందువలన సీమాంధ్రను తిడుతూ ప్రచారం చేసినా వాళ్లకు వచ్చే కష్టం లేదు. సీమాంధ్ర బిజెపి నాయకులు మొత్తుకుంటారన్న కాస్త జంకు వుంటుందంతే. ఇన్నాళ్లూ బిజెపి తరఫున ఏదైనా ఉద్యమాలు, నిరసనలు, ప్రదర్శనలు జరిగాయంటే అవన్నీ తెలంగాణలోనే జరిగాయి. సీమాంధ్రలో ఉండీఉడిగీ ఎప్పుడైనా జరిగాయంతే. చివర్లో భద్రాచలం డివిజన్‌ గురించి కాస్త హంగు చేశారు, ఏదీ సాధించలేకపోయారు. వీళ్ల గురించి తెలంగాణ బిజెపి యూనిట్‌ తన కటింగ్‌ ఎడ్జ్‌ ఎందుకు పోగొట్టుకుంటుంది? 'తెలంగాణ పునర్నిర్మాణానికి నిధులు కావాలి, కేంద్రంలో అధికారంలో రాబోయే పార్టీకి తెలంగాణలో ఓ నాలుగు సీట్లు వస్తేనే అది విదిలిస్తుంది. అధికారంలోకి వచ్చేది బిజెపియే. తెరాస ఏం చేయగలదు? ఒత్తిడి తేగలదు. నీ ముక్కు ఎక్కడుందంటే మెడచుట్టూ తిప్పి చూపించినట్టు తెరాస ఓటు వేయనేల? వాళ్లు బిజెపిని అర్థించి తేనేల? అంతకంటె మాకే డైరక్టుగా ఓటేయండి, మీకు నిధులు లోటు రాకుండా చూస్తాం' అని ప్రచారం చేసుకుంటారు. బిజెపికి యీ సావకాశం వుంది కాబట్టే తెరాస బిజెపితో పొత్తుకై లోపాయికారీగా ప్రయత్నిస్తోందనే పుకారు వినబడుతోంది.

అయితే బిజెపి, తెరాస రెండు పార్టీలలోనూ అత్యుత్సాహవంతులు 'పొత్తులు పెట్టుకుంటే సగం సీట్లు అడుగుతారు. ఒంటరిగా పోరాడి తడాఖా చూపిద్దాం' అంటున్నారు. కానీ బిజెపికి, తెరాసకు ఒకే ప్రాంతంలో బలం వుంది. అందుకే యిద్దరూ ఒకరితో ఒకరు గతంలో తలపడ్డారు. ఒకరికి ఒక ప్రాంతంలోనో, వర్గంలోనో బలం వుండి, మరొకరికి వేరే ప్రాంతంలో, వర్గంలో బలం వుంటే అప్పుడు ఆ పొత్తు ఫలిస్తుంది. ఇప్పుడు బిజెపి-తెరాస పొత్తు చర్చల్లో యిద్దరూ కరీంనగర్‌, వరంగల్‌ అడుగుతారు. ఖమ్మం, హైదరాబాదు ఎదుటివాళ్లకు ఆఫర్‌ చేస్తారు. అందువలన పొత్తు కుదరడం అంత యీజీ ఏమీ కాదు. పైగా కెసియార్‌ కాంగ్రెసుకు చ్కులు చూపించిన వైనం బిజెపి కేంద్రనాయకత్వం కూడా గమనించి వుంటుంది. మన గతి ఏమవుతుందో అన్న భయంతో చంద్రబాబు వంటి సీజన్‌డ్‌ రాజకీయవేత్తతో పొత్తు కుదిరితే బాగుండునని చూస్తోంది. కానీ బిజెపి స్థానిక నాయకత్వానికి టిడిపితో పొత్తు సుతరామూ యిష్టం లేదు. అందువలన టిడిపికి అతి తక్కువ సీట్లు ఆఫర్‌ చేసి, వాళ్ల చేతనే 'నో' అనిపిద్దామని చూస్తున్నారు. 'గ్రౌండ్‌ రియాలిటీ చూసుకుంటే మీకంటె మాకే ఎక్కువ పార్టీనిర్మాణం వుంది కదా' అని చంద్రబాబు అంటే, 'నేల కేసి కాదు, ఆకాశం కేసి చూడండి, సోషల్‌ వెబ్‌సైట్ల నిండా మోదీ జపమే, అది గుర్తెరిగి బేరాలాడండి' అంటున్నారు వెంకయ్యనాయుడు. టిడిపి-బిజెపి పొత్తు ఏమైనా కుదిరితే సీమాంధ్రలో కుదరాలి తప్ప తెలంగాణలో కుదురుతుందని, కుదిరినా సవ్యంగా సాగుతుందని అనుకోలేం.

ఇలా ఆలోచిస్తూ పోతే బిజెపి తెలంగాణలో ఒంటరి పోరు చేయబోతోందని తోస్తుంది. అలాటప్పుడు తమ ముఖ్యమంత్రి అభ్యర్థి ఎవరో వాళ్లు చెప్పాలి కదా. ప్రధాని అభ్యర్థిగా మోదీని చూపడమే కాదు, మొన్న జరిగిన అసెంబ్లీ ఎన్నికలలో కూడా తమ ముఖ్యమంత్రి అభ్యర్థులెవరో బిజెపి ముందే చెప్పేసింది. తెలంగాణకు వచ్చేవరకు యిప్పటివరకు మౌనంగా వున్నారు. ఇప్పుడు బిసిల హవా నడుస్తోంది కాబట్టి ఏ బండారు దత్తాత్రేయగారినో ముఖ్యమంత్రి పదవి ఎనౌన్సు చేయవచ్చు కదా. ఎందుకు చేయలేదు?

కాంగ్రెసు పార్టీ తెలంగాణ పిసిసి అధ్యక్షుడిగా పొన్నాలను పెట్టింది. అధికారంలోకి వస్తే ఆయనే ముఖ్యమంత్రి కావచ్చు అనే సూచన వుంది. తెరాసకు వెలమలకు ప్రాధాన్యత యిచ్చే పార్టీగా గుర్తింపు వుంది కాబట్టి కాంగ్రెసులో తమకు ప్రాధాన్యత వుంటుందని రెడ్లు ఆశ పెట్టుకున్నారు. వైకాపా వచ్చాక కొందరు అటు మళ్లారు. వైకాపా సమైక్యవిధానం వలన వెనక్కి వచ్చేసి కాంగ్రెసులోనే కొనసాగుతూ ఆశలు పెంచుకున్నారు. తీరా చూస్తే కాంగ్రెసు తెలంగాణలో, సీమాంధ్రలో బిసిలనే ప్రొజెక్టు చేస్తోంది. జానారెడ్డిని పక్కన పడేసింది. రెడ్లకు కోపం రాకుండా బాలన్సింగ్‌ అంటూ ఉత్తమ్‌ కుమార్‌ రెడ్డిని వర్కింగ్‌ ప్రెసిడెంటు చేసింది. ఈ పదవి సీమాంధ్రలో లేదు కానీ యిక్కడ పెట్టినది రెడ్ల కోసమే అనుకోవాలి. తెలంగాణ బిసిలు చాలాకాలంగా టిడిపిని అంటిపెట్టుకుని వున్నారు. ఇప్పుడు టిడిపి బలహీనపడింది కాబట్టి వారిని తనవైపు తిప్పుకోవడానికి కాంగ్రెసు యిదంతా చేస్తోందని గ్రహించి చంద్రబాబు యింకా పై ఎత్తు వేశారు. మా పార్టీ గెలిస్తే బిసియే ముఖ్యమంత్రి అని ప్రకటించేసి, బిసి నాయకుడు కృష్ణయ్యను అర్జంటుగా పార్టీలో చేర్చేసుకుని, ఆయన్ని కాబోయే ముఖ్యమంత్రిగా చూపిస్తూ, తెలంగాణ కమిటీకి ఎర్రబెల్లిని కాకుండా రమణను నేతగా పెట్టి.. బిసి- టిడిపిని విడరాని జంటగా చూపిస్తున్నారు. ఇక తెరాస వద్దకు వస్తే వాళ్లు బిసి కార్డు నమ్ముకోలేదు. దళిత ముఖ్యమంత్రి, ముస్లిం ఉపముఖ్యమంత్రి అంటున్నారు. తక్కినవాళ్లంత దూకుడుగా వీళ్లు ప్రచారం చేయడం లేదు ఎందుకంటే వాళ్లంతా గాలికిపోయే పేలపిండి కృష్ణార్పణం బాపతుగా ప్రకటిస్తున్నారు. అధికారానికి చేరువలో వున్న తెరాసవారు అంత తెగువ చూపలేరు. ఫైనల్‌గా పార్టీ కార్యకర్తల అభీష్టం మేరకు అంటూ కెసియారో, కెసియార్‌ కుటుంబసభ్యులో ముఖ్యమంత్రి అయ్యే అవకాశం లేకపోలేదు కాబట్టి దళిత సిఎం గురించి మరీ ప్రచారం చేయకుండా చూసుకుంటున్నారు.

తక్కిన పార్టీలన్నీ బిసిలను, దళితులను ముందుకు పెడుతూ వాళ్ల ఓట్లు ఆకర్షించడానికి చూస్తూ వుంటే యీ విషయంలో బిజెపి ఎందుకు వెనకబడి వుంది? పైన చెప్పినట్లు దత్తాత్రేయను అభ్యర్థిగా ప్రకటించకపోవడానికి కారణం ఏమిటి? ప్రస్తుతం కాంగ్రెసుపై అలిగివున్న రెడ్లను ఆకర్షించడానికా? ప్రస్తుత నాయకుల్లో కిషన్‌ రెడ్డి, ఇంద్రసేనా రెడ్డి, కొత్తగా వచ్చిన జనార్దనరెడ్డి మంచి పదవుల్లోనే వున్నారు. జనార్దనరెడ్డి టిడిపి నుండి నాయకులను లాక్కుని వస్తారనుకుంటే ఆ పని చేయలేకపోయారు. ఇప్పటిదాకా పార్టీతో ఏ సంబంధం లేని కృష్ణయ్యను కాబోయే ముఖ్యమంత్రిగా ప్రకటించడంతో టిడిపిలోని రెడ్లు హతాశులై వుంటారు. ఇప్పుడు బిజెపి నాయకులు కులం కార్డు వుపయోగించి టిడిపి, కాంగ్రెసు పార్టీల నుండి అసంతృప్త రెడ్లను తీసుకుని వస్తారా? అలా తీసుకుని రావాలంటే ఫలానా వ్యక్తి సిఎం అని ముందే చెప్పకూడదు. ఎవరికైనా, ఏ కులానికైనా ఛాన్సుంది అనే ఆశ కల్పించాలి. అందుకే బిజెపి తన ముఖ్యమంత్రి అభ్యర్థి పేరు ప్రకటించడం లేదని అనుకోవాలి. - ఎమ్బీయస్‌ ప్రసాద్‌ (మార్చి 2014)

మార్చి 25 - 26 ఎమ్బీయస్‌ : ఖుశ్వంత్‌ సింగ్‌

ఖుశ్వంత్‌ సింగ్‌ మరణించాక అన్ని పత్రికలూ దాదాపుగా ఒకే సమాచారాన్ని యిచ్చాయి. కొందరు మాత్రమే ప్రత్యేక వ్యాసాలు రాశారు. ''సాక్షి''లో సాహిత్యం పేజీ చూసే ఖదీర్‌బాబు 'మామూలు పాఠకుడిగా మీరు ఆయన్ని ఎలా చూస్తారో పెర్శనల్‌ టచ్‌తో రాయండి.' అని కోరితే యీ వ్యాసం పంపాను. స్థలాభావం వలన కొంత ఎడిటింగ్‌కు గురై 22 03 2014 సంచికలో ప్రచురితమైంది. ''సాక్షి'' సౌజన్యంతో పూర్తి పాఠం యిక్కడ యిస్తున్నాను.

ఖుశ్వంత్‌ సింగ్‌ అంటేనే ఒక సంచలనం

ఖుశ్వంత్‌ సింగ్‌కు నివాళి అనగానే నాకు ఒక విషయం గుర్తుకు వస్తుంది. ఎవరైనా చనిపోగానే అందరూ ఆకాశానికి ఎత్తేస్తూ రాస్తారు కదా, ఖుశ్వంత్‌ మాత్రం ఆ వ్యక్తిలో లోపాలన్నీ ఏకరువు పెడుతూ ఎలిజీ (సంతాపరచన) రాసేవాడు. ఇవన్నీ అతను బతికుండగా రాయలేదేం అంటే 'పరువునష్టం దావా వేస్తారని భయం' అనేవాడు ఏ మాత్రం సిగ్గు లేకుండా. ఇలాటతను మరణిస్తే అతని ఎలిజీ ఎలా వుంటుంది అని వూహిస్తూ ధీరేన్‌ భగత్‌ అనే జర్నలిస్టు, కుటుంబస్నేహితుడు కొన్నేళ్ల క్రితం ఓ పత్రికలో రాశాడు. దానిలో 'ఖుశ్వంత్‌ సింగ్‌ పెద్ద రసికుడిలా పోజు పెట్టేవాడు కానీ అదంతా వుట్టిది, ఒళ్లు నొప్పులు తగ్గడానికి పెట్టుకున్న వేడినీళ్ల బాటిల్‌ తప్ప అతని పక్కను పంచుకోవడానికి వేరే ఎవరూ వుండేవారు కారు...' అంటూ యిలా సరదాగా రాశాడు. (అది చదివి ఖుశ్వంత్‌ కోపం తెచ్చుకోలేదు సరికదా మెచ్చుకున్నాడు. విధివిలాసం ఏమిటంటే - అది రాసిన కొన్నాళ్లకే 1988లో ధీరేన్‌ యాక్సిడెంటులో మరణించాడు. తన కంటె 42 ఏళ్లు చిన్నవాడైన ధీరేన్‌ ఎలిజీని ఖుశ్వంత్‌ అమితబాధతో రాయవలసి వచ్చింది!) ఈ రోజు ఖుశ్వంత్‌ నిజంగా చనిపోయాక ఎవరూ అలా రాస్తారనుకోను - విఎకె రంగారావుగారు పూనుకుంటే తప్ప! మళ్లీ ఆయనకే ఆ ధైర్యం వుంది.

ఖుశ్వంత్‌కు అనేక విషయాలపై లోతైన పరిజ్ఞానం వుంది. ప్రఖ్యాతుల మంచీ చెడూ రెండూ క్షుణ్ణంగా తెలుసు. మంచి కంటె చెడుపై పాఠకులకు ఆసక్తి వుంటుందని గ్రహించి దాన్ని బయటపెట్టేవాడు, దాన్నే తన యుఎస్‌పి (విలక్షణ ఆకర్షణీయాంశం) చేసుకున్నాడు. అది కూడా ఏదో సంఘసంస్కర్తలా, మేధావిలా పోజు పెట్టి కాదు, ఉబుసుపోక ధోరణిలో కబుర్లు చెప్పినట్టుగా చెప్పేవాడు. అందుకే అతనిలో తప్పులు వెతికేవాళ్లు కూడా అతని ఆ సరదా శైలికి ముగ్ధులై చదువుతారు. ఎక్కణ్నుంచో దిగివచ్చినట్టు కాకుండా తనలోనూ రాగద్వేషాలున్నాయని, ఫలానా ఫలానా లోపం వుందని జరిగిందని చెప్పుకుంటూ రాయడం వలన పాఠకులతో ఆత్మీయత పెరిగింది. బాగా తెలిసున్న వ్యక్తిగా అనిపించసాగాడు.

నిజానికి ఖుశ్వంత్‌ ఎక్కణ్నుంచో దిగివచ్చినవాడే. అరిస్టోక్రాటిక్‌ కుటుంబం. న్యూ ఢిల్లీ కట్టిన కాంట్రాక్టర్లలో వాళ్ల నాన్న ఒకరు. విద్యాభ్యాసం విదేశాల్లో కూడా సాగింది. అతనికి పిల్లనిచ్చినవారు కూడా కులీనులే. ఫారిన్‌ సర్వీసుల్లో పనిచేసి చివరకు రచనావ్యాసంగానికి మొగ్గు చూపాడు. 'ట్రెయిన్‌ టు పాకిస్తాన్‌' నవలతో చాలా ఖ్యాతి గడించాడు. అతనికి అభిమాన విషయాల్లో దేశవిభజన, పంజాబ్‌, శిక్కుమతం, ఢిల్లీ, ఉర్దూ భాష, చరిత్ర, ఆంగ్లభాష, పాకిస్తాన్‌, సురాపానం, సుందరీమణులు.. యివి ముందువరసలో నిలుస్తాయి. తన రచనల్లో శృంగారమే కాదు, అనేక విషయాలు పచ్చిగా, ఒక్కోప్పుడు జుగుప్సాకరంగా రాసేవాడు. ఢిల్లీ నగరం అంటే వ్యామోహంతో దాని చరిత్రను గ్రంథస్తం చేస్తూనే హీరో ఒక నపుంసకుడితో సంబంధం పెట్టుకున్నట్లు రాశాడు. రోడ్డు పక్కన మలవిసర్జన చేసేవారి గురించి విపులంగా రాశాడు. టాయిలెట్‌ విషయాలపై వెర్రి(అబ్సెషన్‌)లో కమలహాసన్‌తో పోలిక కనబడుతుంది. అతని దృష్టిలో అంటరాని అంశం అంటూ సృష్టిలో లేదు.

మామూలుగా ట్రావెలాగ్‌లు బోరు కొడతాయి. కానీ అతను అవి కూడా ఆసక్తికరంగా రాస్తాడు. అంతర్జాతీయ సదస్సుకి వెళ్లి అక్కడ మైక్‌ టెస్టింగ్‌లో జరిగిన చిన్న తమాషా కూడా కవర్‌ చేస్తాడు. ఖుశ్వంత్‌ సింగ్‌ అనగానే చాలామందికి జోక్‌ బుక్సే గుర్తుకు వస్తాయి. అవన్నీ అతను సేకరించి, మెరుగులు దిద్దినవే. అతను ధరించిన అనేక టోపీల్లో అది కూడా ఒకటి. అతన్ని ఏ టోపీలో చూడాలని వుందని నన్నడిగితే - ఖుశ్వంత్‌ సింగ్‌, ద ఎడిటర్‌ను ఎంచుకుంటాను. 'ద ఇలస్ట్రేటెడ్‌ వీక్లీ ఆఫ్‌ ఇండియా'ని అతను తీర్చిదిద్దిన తీరు అమోఘం. అప్పటిదాకా అది పెద్దవాళ్ల పత్రికలా, మడిగట్టుకుని వుండేది. కొంతమంది మర్యాదస్తులే చదివేవారు. 1969లో అతను రాగానే మడే కాదు, బట్టలూ విప్పేసినంత పని చేశాడు. దేని గురించైనా ఎవరైనా, ఏ స్థాయిలోనైనా వాదించగల, విభేదించగల వేదికగా తయారుచేశాడు. తనను తిడుతూ రాసిన లేఖలు కూడా ప్రచురించేవాడు. సంపాదకీయాలంటే గంభీరంగా వుంటాయని, సంపాదకులు విద్వత్తుతో దుర్నిరీక్ష్యంగా వుంటారని అనుకునే రోజుల్లో యిలాటి మాస్‌-ఎడిటర్‌ ఒక సంచలనం. వీక్లీ చదవడానికైనా ఇంగ్లీషు నేర్చుకోవాలనే తపన యువతరంలో కలిగింది. పన్నెండో క్లాసు దాకా తెలుగుమీడియంలో చదివిన నాకు కాలేజీ రోజుల్లో ఇంగ్లీషు మ్యాగజైన్లు చదివేందుకు ప్రేరణ కలిగించినది ఖుశ్వంత్‌ సారథ్యంలోని వీక్లీయే! రాజకీయాలు, క్రికెట్‌, సినిమాలు, సినిమా, సంగీతం, కథలు, సమాజం, జోక్స్‌.. అది స్పృశించని అంశం వుండేది కాదు. సిద్ధాంతరీత్యా తనతో విభేదించేవారిచేత కూడా తన పత్రికలో రాయించుకునేవాడు. విరుద్ధభావాలున్న రాజకీయవేత్తలు అక్కడ ఒకరిపై మరొకరు దుమ్మెత్తిపోసుకోవచ్చు. ఇవన్నీ చక్కటి ఫోటోలతో, వాటి కింద యింకా చక్కని వ్యాఖ్యలతో, రేఖాచిత్రాలతో, వ్యంగ్యచిత్రాలతో అందించేవారు.

ఖుశ్వంత్‌ టీమ్‌లో వున్నవారి పేర్లు చూస్తే ఇంగ్లీషు జర్నలిజంలో వాసి కెక్కిన పేర్లన్నీ కనబడతాయి. అనేకమందిని ప్రోత్సహించి, గుర్తింపు తెచ్చాడు. అనేక రకాల శీర్షికలు నడిపేవాడు. భారతదేశంలోని వివిధ వర్ణస్తుల గురించి నడిపిన సీరియల్‌ ఎన్నదగినది. 'చిత్‌పవన్స్‌ ఆఫ్‌ మహారాష్ట్ర' అని తీసుకుంటే వారి మూలాలేమిటి, వారి ప్రత్యేకతలేమిటి, వారిలో ప్రసిద్ధులెవరు.. యిలా ఆరేడు పేజీల వ్యాసం వేసేవారు. ఎంత పరిశోధన, ఎంత ఓర్పు, ఎంత నేర్పు! భారతదేశం ఎంత వైవిధ్యభరితమో యిటువంటి శీర్షికల వలనే కాదు, కథల వలన కూడా తెలిసేది. వివిధ భాషల్లోంచి రచనలు ఏరి అనువాదాలు వేసేవారు. ఖుశ్వంత్‌కి పంజాబీ, ఉర్దూ రావడం ఆ రచయితల అదృష్టం. అతని అనువాదాల వలన వారి రచనలు ఇంగ్లీషు ద్వారా యావద్భారతీయులకు చేరేవి. అతనికి తెలుగు వస్తే ఎంత బాగుండేదో అనుకునేవాణ్ని. వీక్లీ శ్రద్ధగా చదవడం కోసం రోజుకో ఇంగ్లీషు పదం నేర్చుకునేవాణ్ని. ఎందుకంటే ఇన్ని గంభీరమైన విషయాలున్నా దాని ప్యాకింగ్‌లో ఖుశ్వంత్‌ సెన్సేషనలిజాన్ని నమ్ముకున్నాడు. ''సిద్దార్థ'' సినిమా వచ్చినపుడు శశి కపూర్‌తో సిమి గరేవాల్‌ దిగంబరంగా దిగిన దృశ్యాన్ని ముఖచిత్రంపై వేసేశాడు. వీక్లీ విడుదల కాగానే సంచలనం. ఒక్కరోజులో కాపీలు అయిపోయాయి. తను స్టిల్‌ యివ్వకపోయినా, సినిమాలోంచి దీన్ని తీసి వీక్లీకి యిచ్చినందుకు ఆమె నిర్మాతపై, వీక్లీపై, సంపాదకుడిపై కేసు పెట్టింది. నిజానికి సిమి ఖుశ్వంత్‌కు మేనకోడలి వరుసట. వ్యాపారమే తప్ప అతనికి వావివరసలు పట్టవు అని తిట్టిపోశారు కొందరు.

ఖుశ్వంత్‌ ఆధ్వర్యంలో వీక్లీ విపరీతంగా అమ్ముడుపోయింది. 65 వేల నుండి 4 లక్షల కాపీలకు చేరింది. అయినా 1977లో ప్రభుత్వం మారి జనతా పార్టీ అధికారంలోకి రాగానే కొత్త నాయకులు అతనికి బుద్ధి చెప్పదలచారు. ఒత్తిళ్లకు లొంగి 1978 జులైలో రిటైర్‌ కావడానికి ఒక వారం ముందుగా యాజమాన్యం ఖుశ్వంత్‌ను తీసేసింది. కాంగ్రెసేతర నాయకుల పగకు కారణం ఖుశ్వంత్‌ ఇందిరా గాంధీని, సంజయ్‌ను, అతని చిన్న కారు ప్రాజెక్టును వెనకేసుకుని రావడం. అతనికి నెహ్రూ కుటుంబం అంటే ఆరాధనే కాదు, పక్షపాతం కూడా. సంజయ్‌ తయారు చేసిన చిన్నకారు కదలకుండా మొరాయించినా, తను దానిలో ప్రయాణించినట్లు, అద్భుతంగా వున్నట్లు అసత్యాలు రాసి ప్రచారం చేశాడు. పత్రికా స్వేచ్ఛను, వ్యక్తిస్వాతంత్య్రాన్ని హరించిన ఎమర్జన్సీని సమర్థించాడు. అందుకు ఫలితం అనుభవించాడు. వీక్లీ తర్వాత ఖుశ్వంత్‌ సంపాదకుడిగా మళ్లీ ఆ స్థాయికి చేరలేదు. ఇందిర కుటుంబం ఆదుకోవడం వలన కాంగ్రెసు పార్టీ నడిపే ''నేషనల్‌ హెరాల్డ్‌''కి సంపాదకుడిగా, ఇందిర కోరికపై మేనకా గాంధీ స్థాపించిన ''సూర్య'' పత్రికకు కన్సల్టింగ్‌ ఎడిటర్‌గా వున్నాడు. జగజీవన్‌ రామ్‌ కొడుకు సురేష్‌, సుష్మ అనే స్నేహితురాలితో కలిసి తీసుకున్న బూతుఫోటోలు చరణ్‌ సింగ్‌ అనుచరుల సహాయంతో సంపాదించి ''సూర్య''లో, ''నేషనల్‌ హెరాల్డ్‌''లో వేసి జనతా పార్టీలో కలకలం రేపాడు. ఆ తర్వాత ''హిందూస్తాన్‌ టైమ్స్‌'' పత్రికకు, ''న్యూ ఢిల్లీ'' అనే మాసపత్రికకు కూడా సంపాదకుడిగా వున్నాడు కానీ మళ్లీ వీక్లీ అంత పేరు రాలేదు. ఎన్నో పుస్తకాలు రాశాడు, మరెన్నో పుస్తకాలకు సంపాదకుడిగా వున్నాడు, విమర్శకుడిగా, సిండికేటెడ్‌ కాలమిస్టుగా వున్నాడు. కానీ ఇలస్ట్రేటెడ్‌ వీక్లీలో నడిచినదే స్వర్ణయుగం.

ఖుశ్వంత్‌ను తీసేసిన తర్వాత వీక్లీ ప్రభ తగ్గిపోయింది. 1923 నుండి 93 దాకా 70 ఏళ్లపాటు నడిచిన ఆ పత్రిక అతను వున్నపుడే తారస్థాయికి చేరింది. వారసుడిగా వచ్చిన సంపాదకుడు ఎం.వి.కామత వివాదాల జోలికి పోకూడదంటూ కర్ణాటక సంగీతం, భారతీయ కళలు, వేదాంతం అంటూ బోరు కొట్టించేశాడు. నేను వీక్లీ చదవడం మానేశాను. అప్పటికే ఖుశ్వంత్‌ శిష్యుడు ఎంజె అక్బర్‌ సారథ్యంలో ''సండే'' దూసుకుపోతోంది. దానికి ఫిరాయించేశాను. ఖుశ్వంత్‌ వైరుధ్యాల పుట్ట. తను అజ్ఞేయవాదిని (ఎగ్నోస్టిక్‌) అంటూనే సంప్రదాయ శిక్కులా వుండేవాడు. నచ్చినవాళ్లను ఉత్తిపుణ్యాన ఆకాశానికి ఎత్తేసేవాడు, నచ్చనివాళ్లను దింపేసేవాడు. అతను మెచ్చిన వాళ్లంతా మంచివాళ్లు కాదు, తిట్టినవాళ్లంతా చెడ్డవాళ్లు కారు. అతను సెక్స్‌ గురించి తెగ మాట్లాడేవాడు, రాసేవాడు కానీ కెపియస్‌ గిల్‌లా ఎవరినీ గిల్లిన దాఖలాలు లేవు. కనీసం ఏ మహిళా అతనిపై ఫిర్యాదు చేయలేదు. ఖుశ్వంత్‌లో జర్నలిస్టు కుండాల్సిన ఎథిక్స్‌ లేవేమో కానీ సంపాదకుడిగా అతను దిట్ట. రచయితగా కోట్లాది పాఠకులను ఆట్టుకునే నైపుణ్యం అతనికే సొంతం. ఎమ్బీయస్‌ ప్రసాద్‌ (మార్చి 2014)

మార్చి 27-29 వీక్లీకై

ఎమ్బీయస్‌ : బెయిల్‌ కావాలంటే పదివేల కోట్లు కట్టాలా? అమ్మో!

ఫిబ్రవరి 28 న అరెస్టయిన సహారా గ్రూపు చైర్మన్‌ సుబ్రత రాయ్‌ బెయిల్‌ కోసం అప్లయి చేసుకుంటే భారత చరిత్రలో కనీవినీ ఎరుగని విధంగా పదివేల కోట్ల రూ.లు కట్టమంది సుప్రీం కోర్టు. 2.90 కోట్ల మంది పెట్టుబడిదారులకు 2012లో సుప్రీం కోర్టు చెప్పిన ప్రకారం 24 వేల కోట్ల రూ.లు చెల్లించనందుకు పెట్టిన కేసుకి యింత పెద్దమొత్తంలో బెయిలు కట్టాలంటే అంత వైట్‌ మనీ ఎక్కణ్నుంచి వస్తుంది? కట్టలేమని సహారా చేతులెత్తేసింది. అందుచేత సుబ్రత ఏప్రిల్‌ 3 వరకు జైల్లో వుండడం ఖాయం. చూడబోతే కోర్టు సుబ్రతకు బుద్ధి చెప్పాలని చూస్తున్నట్లుంది. సహారా కంపెనీ దబాయింపు మీదే బతుకుతూ వచ్చింది. సుబ్రత అరెస్టు తర్వాత అతని రెండో కొడుకు సీమాంత రాయ్‌ ఢిల్లీలో క్యాంప్‌ వేసి 8 మంది సహారా అధికారులతో టీము ఏర్పరచాడు. వాళ్లు మార్చి 12 న హెబియస్‌ కార్పస్‌ (మనిషి కనబడటం లేదని, వెంటనే హాజరు పరచాలని అడిగే అభ్యర్థన) పిటిషన్‌ వేస్తూ, సుబ్రత కస్టడీ చట్టవిరుద్ధమని, మధ్యంతర బెయిలు యివ్వాలనీ వాదించారు. మర్నాడే సుప్రీం కోర్టు దాన్ని కొట్టి పారేసింది. అంతకుముందు డిపాజిటర్లకు డబ్బు ఎలా యిస్తావని కోర్టు అడిగితే సహారా గ్రూపు ''మా వద్ద 36,631 ఎకరాల భూమి వుంది. ముంబయికి 120 కి.మీ.ల దూరంలో మేం కడుతున్న యాంబీ వ్యేలీకి చెందిన 1700 ఎకరాల భూమి దస్తావేజులను సెబికి (సెక్యూరిటీస్‌ అండ్‌ ఎక్స్‌ఛేంజ్‌ బోర్డ్‌ ఆఫ్‌ ఇండియా) చూపిస్తాం. దాన్ని అమ్మేసి మూడు రోజుల్లో రూ.2500 కోట్లు చెల్లిస్తాం. తక్కినది ఐదు విడతల్లో 2015 జులై కల్లా చెల్లిస్తాం.'' అని ప్రతిపాదించింది. ''మీరు ఎక్కడా నియమనిబంధనలు పాటించకపోవడం వలన ఆ భూములన్నీ వివాదాల్లో చిక్కుకుని వున్నాయి. ఈ ప్రతిపాదన తిరస్కరిస్తున్నాం.'' అంది కోర్టు.

నిజానికి రిజర్వు బ్యాంక్‌ 2015 జూన్‌ 30 లోపున డిపాజిట్లన్నీ వెనక్కి యిచ్చేయమని చెపితే సహారా గ్రూపు ఆ పని చేయకుండా కొత్తగా డెయిరీ, ఫాస్ట్‌ఫుడ్‌ హోటళ్లు, హెల్త్‌ కేర్‌, వాటర్‌ బేస్‌డ్‌ టూరిజం రంగాల్లో పెట్టుబడి పెట్టబోయింది. అంతేకాకుండా యిప్పటికే వున్న కన్స్యూమర్‌ గూడ్స్‌, రియల్‌ ఎస్టేటు రంగాల్లో యింకా పెట్టుబడులు పెడుతోంది. ఈ వరస చూసే కోర్టుకి కోపం వచ్చి వుంటుంది. పరిస్థితి యిలా వున్నా మాకేమీ ఫర్వాలేదు అని చూపించుకోవడానికి లక్నోలో సంస్థ హెడాఫీసులో వున్న పెద్దకొడుకు సుశాంత రాయ్‌ రాబోయే మూడేళ్లల్లో నాలుగు లక్షల ఉద్యోగాలు యివ్వబోతున్నాం, అప్లికేషన్లు పంపండి అంటూ పేపర్లలో యాడ్స్‌ గుప్పించాడు. అదీ జబర్దస్తీ అంటే! 36 ఏళ్ల క్రితం లాంబ్రెట్టా స్కూటర్‌పై గుమ్మంగుమ్మం తిరుగుతూ డిపాజిట్లు వసూలు చేసి, 1978లో 2,000 రూ.ల పెట్టుబడితో ఒక ప్యూను, ఒక గుమాస్తాతో గోరఖ్‌పూర్‌లో కంపెనీ ప్రారంభించిన వ్యక్తికి యింత డబ్బు ఎక్కణ్నుంచి వచ్చిందనే అందరికీ సందేహం. 2006 లో నాన్‌-బ్యాంకింగ్‌ ఫైనాన్షియల్‌ కంపెనీ (సహారా, మార్గదర్శి, పియర్‌లెస్‌ వంటివి)లు తాము సేకరించిన డిపాజిట్లకు దీటైన సొమ్ము తాము అనుమతించిన సెక్యూరిటీస్‌లో పెట్టాలని ఆర్‌బిఐ ఆదేశాలిచ్చింది. సహారా ఇండియా ఫైనాన్షియల్‌ కార్పోరేషన్‌ పట్టించుకోకపోవడంతో 2008లో యికపై డిపాజిట్లు సేకరించవద్దని ఆదేశాలు యిచ్చింది. అప్పుడు సహారా గ్రూపు సహారా ఇండియా రియల్‌ ఎస్టేట్‌ కార్పోరేషన్‌, సహారా హౌసింగ్‌ యిన్వెస్ట్‌మెంట్‌ కార్పోరేషన్‌ అనే రెండు కొత్త కంపెనీలు నెలకొల్పి ఆప్షనల్లీ ఫుల్లీ కన్వర్టబుల్‌ డిబెంచర్స్‌ (ఓఎఫ్‌సిడి)లు జారీ చేసింది.

సెబిలో హోల్‌టైమ్‌ మెంబర్‌గా వున్న కేరళ క్యాడర్‌ ఐయేయస్‌ అధికారి కెఎమ్‌ అబ్రహామ్‌కు యీ వ్యవహారంపై వాసన తగిలింది. అలా సేకరించిన డబ్బును ప్రయివేటుగా వేరే చోట దాస్తోందని, ఇన్వెస్ట్‌ చేసినవారి వివరాలు సరిగ్గా మేన్‌టేన్‌ చేయడం లేదని కనుగొన్నాడు. డిపాజిటర్ల పేరు తిరగేస్తే 6 వేల కళావతులు, 13 వేల అటల్‌ బిహారీ వాజపేయిలు, కొన్ని వేలమంది లాలూ ప్రసాద్‌ యాదవ్‌లు కనబడ్డారు. ఇక్కడ మార్గదర్శితో పోలిక కనబడుతుంది. మార్గదర్శి డిపాజిటర్ల వివరాలు కూడా అస్పష్టంగా వున్నాయి. పొడి అక్షరాలలో పేర్లు యిచ్చారు. రిజర్వ్‌ బ్యాంక్‌ ఆదేశాలకు వ్యతిరేకంగా పరిమితికి మించి డిపాజిట్లు సేకరించారు. ఉండవల్లి యీ విషయాన్ని లేవనెత్తినపుడు మార్గదర్శి యాజమాన్యం మొదట్లో బుకాయించ బోయింది. ఒక న్యాయమూర్తి సలహా మేరకే అలా చేశాం అంది. ఆ న్యాయమూర్తి పేరు ఎప్పటికీ చెప్పలేకపోయింది. తెలుగు రాజకీయనాయకులు తమ బ్లాక్‌ మనీ మార్గదర్శిలో దాచుకున్నారని అందరికీ అర్థమై పోయింది. కొన్నాళ్లదాకా దబాయింపుతో నడిపినా, రాష్ట్రప్రభుత్వం మద్దతు లేకపోవడంతో డిపాజిట్లు యిక సేకరించడానికి వీల్లేదని కోర్టు చెప్పడంతో గత్యంతరం లేక మార్గదర్శి వ్యాపారం ఆపివేయాల్సి వచ్చింది.

సహారాలో ఆ యింగితం లోపించింది. సెబితో తలపడింది. తప్పులు ఎత్తిచూపిస్తూ సెబి 2011 జూన్‌లో ఆర్డర్‌ వేస్తే దానిపై సహారా ట్రైబ్యునల్‌కు వెళ్లింది. సెబి చేసినది కరక్టే అని ట్రైబ్యునల్‌ అంటే సుబ్రత 2012 ఆగస్టులో సుప్రీం కోర్టుకి వెళ్లాడు. సుప్రీం కోర్టు 90 రోజుల్లో 24 వేల కోట్ల రూ.లు సెబికి కట్టేయమంది. ''రూ.2 వేల కోట్లు తప్ప తక్కినదంతా కట్టేశాం, కావాలంటే చూసుకోండి'' అంటూ సహారా 127 ట్రక్కులలో 31,669 పెట్టెల్లో దస్తావేజులు పెట్టి సెబికి పంపించింది. 'ఇదంతా అయోమయంగా వుంది. సరిగ్గా రికార్డులు చూపండి' అంది సెబి. సహారా సహాయనిరాకరణ చేస్తోంది. సెబి అబద్ధాలు చెప్తోందని యాడ్స్‌ గుప్పిస్తోంది. దీనితో బాటు సహారా రూ.5120 కోట్లు సెబికి కట్టింది. సెబి దాన్ని డిపాజిటర్లకు పంచిపెడదామని చూస్తే సాధ్యపడలేదు. వచ్చి తీసుకుపొండి అని 21 వేల మందికి నోటీసులు పంపితే తప్పు అడ్రసుల కారణంగా 7 వేల మందికి నోటీసులు అందలేదు. నోటీసులు అందిన 13 వేల మంది నుండి ఉలుకూపలుకూ లేదు. కేవలం 300 మంది మాత్రం వచ్చి డబ్బు తీసుకున్నారు. అంటే యిదంతా నల్లధనం అన్నమాట. బోగస్‌ పేర్లతో, బోగస్‌ అడ్రసులతో డిపాజిట్లు వేశారన్నమాట. వేసినవారు కార్పోరేట్లు, రాజకీయనాయకులు కాబట్టే యిలా జరుగుతోంది. కష్టార్జితమైతే ఎవరైనా వదులుకుంటారా?

ఇవన్నీ బయటపెడుతూ ''సహారా - ద అన్‌టోల్డ్‌ స్టోరీ'' పేరుతో జర్నలిస్టు తమాల్‌ బందోపాధ్యాయ పుస్తకం రాస్తే అతనిపై, ప్రచురించిన జైకో సంస్థపై కలకత్తా హైకోర్టులో 200 కోట్ల రూ.లకు పరువునష్టం దావా వేసి స్టే తెచ్చుకుంది సహారా! ఇప్పుడు దాదాపు నెలగా తిహార్‌ జైల్లో 12 అడుగుల పొడుగు, 5 అడుగుల వెడల్పు వున్న చిన్నగదిలో మరో యిద్దరు సహారా డైరక్టర్లతో కలిసి వుంటున్నాడు. బయటకు ఎప్పుడు వస్తాడో తెలియదు. ఎమ్బీయస్‌ ప్రసాద్‌ (మార్చి 2014)

ఎమ్బీయస్‌ : ఒకప్పటి బద్ధశత్రువులు యిప్పుడు భాగస్వాములు

లోక జనశక్తి పార్టీ అధినేత రాం విలాస్‌ పాశ్వాన్‌ ఎన్‌డిఏలో భాగస్వామిగా వుండేవాడు. 2002 గోధ్రా అల్లర్లకు మోదీని నిందిస్తూ, మోదీని ముఖ్యమంత్రిగా తొలగించనందుకు నిరసనగా ఎన్‌డిఏనుండి 2002లో పాశ్వాన్‌ బయటకు వెళ్లాడు. ఎందుకంటే అతని సమర్థకుల్లో చాలామంది దళితులు, ముస్లిములే. 12 ఏళ్ల తర్వాత అదే మోదీని ప్రధాని చేయడానికి పాశ్వాన్‌ ఎన్‌డిఏలో చేరాడు. మధ్యలో కథ చాలా మలుపులు తిరిగింది. 2002లో ఎన్‌డిఏ నుండి అతను బయటకు వెళ్లిపోయిన తర్వాత 2004లో సోనియా అతని యింటికి వచ్చి యుపిఏలో చేరమని ఆహ్వానించింది. అతను సరేనన్నాడు. యుపిఏ1 ప్రభుత్వంలో కెమికల్స్‌ అండ్‌ ఫెర్టిలైజర్స్‌ మంత్రిగా పనిచేశాడు. 2009 ఎన్నికలను యుపిఏ భాగస్వామిగానే ఎదుర్కున్నాడు. అయితే అతని పార్టీ ఒక్క పార్లమెంటు సీటు కూడా గెలవలేకపోయింది. పాశ్వాన్‌ తన సొంత నియోజకవర్గమైన హాజీపూర్‌లో ఓడిపోయాడు. ఇక ఏం చేయాలో పాలుపోక యింట్లో వున్నాడు. కేంద్రమంత్రిగా వుండగా అతనిపై ఆరోపణలు వున్నాయి. యుపిఏ మళ్లీ అధికారంలోకి వచ్చే సూచనలు లేవు. ఎన్‌డిఏ వచ్చి ఆ ఆరోపణలపై విచారణ జరిపిస్తుందని భయం వేసింది. అందుకని ఎన్‌డిఏతో చేతులు కలిపితే మంచిదనుకున్నాడు. బిహార్‌ ముఖ్యమంత్రి నితీశ్‌ కుమార్‌పై మోదీ గుర్రుగా వున్నాడు - తన సార్వభౌమత్వాన్ని అంగీకరించలేదని! నితీశ్‌ను పడగొట్టడానికి ఎవరు దొరికినా వారితో చేతులు కలపాలని నిశ్చయించుకున్నాడు. అందుకే తనపై గతంలో పాశ్వాన్‌ చేసిన ఘాటు విమర్శలను పక్కన బెట్టి పొత్తుకు సై అన్నాడు. అతని పార్టీకి బిహార్‌లో ఆరు సీట్లు కేటాయించారు. వాటిలో హాజీపూర్‌లో పాశ్వాన్‌ పోటీ చేస్తున్నాడు. జమూయీలో అతని కొడుకు చిరాగ్‌ పోటీ చేస్తున్నాడు. చిరాగ్‌ సినిమాల్లోకి వెళ్లి ''మిలే నా మిలే హమ్‌'' అనే సినిమాలో హీరోగా వేశాడు. అంబ పలకలేదు. సినిమాల కంటె రాజకీయాలనే నమ్ముకుంటే మంచిదనుకుంటున్నాడు. పాశ్వాన్‌ ఓటు బ్యాంక్‌ సజీవంగా వుందా, లేక బిహార్‌లో సాగుతున్న ఆర్థికప్రగతి కారణంగా సమీకరణాలు మారిపోయాయా అన్నది తెలుసుకోవాలంటే వేచి చూడాలి.ఎమ్బీయస్‌ ప్రసాద్‌ (మార్చి 2014)

ఎమ్బీయస్‌ : నందన్‌కు ఆధార్‌ పనికి వచ్చేనా?

బెంగుళూరు సౌత్‌ పార్లమెంటు నియోజకవర్గం మధ్యతరగతి కోట. అక్కడ అయిదుసార్లుగా బిజెపికి చెందిన అనంతకుమార్‌ గెలుస్తూ వస్తున్నారు. ఆయన జాతీయ స్థాయిలో బిజెపి జనరల్‌ సెక్రటరీ కూడా. తన నియోజకవర్గంలో 30 వేల మందిని పేరు పెట్టి పలకరించగలరంటారు. కావేరీ తాగునీరు ప్రాజెక్టు, మెట్రో రైలు, దేవనహళ్లి ఇంటర్నేషనల్‌ ఎయిర్‌పోర్టు యిలాటివాటిలో తన సహకారం ఎంతో వుందని ఆయన చెప్పుకుంటారు. గత ఎసెంబ్లీ ఎన్నికలలో బిజెపి వ్యతిరేక హవా నడిచి, రాష్ట్రంలో కాంగ్రెసు ప్రభుత్వం ఏర్పడినపుడు కూడా ఆ పార్లమెంటు నియోజకవర్గంలో వున్న 8 అసెంబ్లీ స్థానాలలో 4 స్థానాలు బిజెపికి దక్కాయి. అలాటి అనంతకుమార్‌ను ఓడించే పని కాంగ్రెసు నందన్‌ నీలేకనికి అప్పచెప్పింది. ఆయన అనంత్‌కుమార్‌ కంటె నాలుగేళ్లు పెద్దవాడు. బెంగుళూరులోనే పుట్టి, అక్కడే నివసించి ఇన్ఫోసిస్‌ స్థాపకుల్లో ఒకడిగా అనేకమంది బెంగుళూరు వాసులకు ఉద్యోగాలు రావడానికి కారకుడయ్యాడు. ఎస్‌.ఎమ్‌.కృష్ణ ముఖ్యమంత్రిగా వుండగా బెంగుళూరు అజెండా టాస్క్‌ ఫోర్సు సభ్యుడిగా సిటీ యిమేజి పెరగడానికి దోహదపడ్డాడు. కానీ కన్నడిగుడు కాడు. యుపిఏ ప్రభుత్వం ఆధార్‌ ప్రాజెక్టు ఆయనకు అప్పగించడంతో దేశవ్యాప్తంగా ఆయన పేరు మారుమ్రోగింది. ఆ పేరు ఎన్నికలలో నెగ్గడానికి దోహదపడుతుందని ఆయన ఆశ. కానీ ఆధార్‌ కార్డు ఎందుకు పనికి రాదని కోర్టులు తేల్చడంతో, దానిపై పెట్టిన డబ్బు, శ్రమ వృథా అయ్యాయి. బ్యాంకుల్లో ఖాతా తెరవడానికి కూడా ఆధార్‌ను ఒప్పుకోవడం లేదు. ఇలాటి ఆధార్‌ నందన్‌కు ఏ రకంగా ఉపయోగపడుతుందో వేచి చూడాలి. ఎమ్బీయస్‌ ప్రసాద్‌ (మార్చి 2014)

ఎమ్బీయస్‌ : పోరాడి సాధించిన కొడుకు హోదా

తనను కొడుకుగా ఎన్‌డి తివారి గుర్తించాలని చాలాకాలంగా కోర్టులో పోరాడుతున్న రోహిత్‌ శేఖర్‌ చివరకు సాధించాడు. డిఎన్‌ఏ పరీక్షలు తివారి పితృత్వాన్ని నిర్ధారించాయి. వాదనలు పూర్తయ్యాయి. తుది తీర్పు ఏప్రిల్‌ 4 న చెప్తానని కోర్టు అంది. ఈ లోపున మార్చి 3 వ తారీకున యిరుపక్షాల మధ్య రాజీ కుదిరింది. మర్నాటి పత్రికా సమావేశంలో తివారి శేఖర్‌ తన కొడుకే అని ఒప్పుకున్నాడు.

1970లలో తివారి తన రాజకీయ గురువు, అప్పటి కేంద్రమంత్రి ఐన షేర్‌ సింగ్‌ యింటికి తరచుగా వెళుతూ వుండేవాడు. ఆయన కూతురు ఉజ్జ్వలా శర్మ భర్తతో పొరపొచ్చాలు వచ్చి తండ్రి యింట్లో వుండేది. అప్పటికే ఆమెకు సిద్ధార్థ్‌ అనే కొడుకు. ''నీకు నీ భర్తతో పడదు, నాకు నా భార్యతో పడదు. పైగా మాకు పిల్లలు లేరు. నీ ద్వారా ఒక కొడుకుని కనాలని నా ఆశ. నా భార్యకు విడాకులు యిచ్చేస్తాను, నువ్వు నీ భర్తకు విడాకులు యిచ్చేయ్‌. ఇద్దరం పెళ్లి చేసుకుని సుఖంగా వుందాం.'' అంటూ తివారి వెంటపడ్డాడు. ''ఆయన నా కంటె 19 ఏళ్లు పెద్దవాడు. అలా ఆరేళ్లపాటు ప్రాధేయపడ్డాక నేను సరేనన్నాను.'' అంటుంది ఉజ్జ్వల. 1979లో శేఖర్‌ పుట్టాడు. విడాకులు యిస్తే రాజకీయజీవితానికి భంగం కలుగుతుందని తివారి భయపడ్డాడు. వీళ్లింటికి వస్తూ పోతూ వుండేవాడు. పుట్టినరోజుకి శేఖర్‌కు బహుమతులు తెచ్చేవాడు కానీ అతని అన్నకు తెచ్చేవాడు కాడు. ఇదంతా శేఖర్‌కు అర్థమయ్యేది కాదు. అతని 11 వ యేట తెలిసింది - తను తండ్రి అనుకునే వ్యక్తి తనకు నిజంగా తండ్రి కాదని, ఇంటికి వచ్చే 'అంకులే' తన తండ్రి అని. ఇదేమిటని తల్లిని అడిగితే 'ఇలాటివి జరుగుతాయిలే' అని చెప్పి ఆమె వూరుకోబెట్టింది. 1993లో తివారి భార్య పోయిన తర్వాత కూడా ఉజ్జ్వలతో పెళ్లి జరగలేదు. చివరకు ఆమె తన భర్తకు 2006లో విడాకులు యిచ్చింది. ఇచ్చినా పిల్లలకోసం ఆమె, భర్త ఒకే యింట్లో వేర్వేరు అంతస్తుల్లో నివసించారు.

ఇదంతా పెద్దవాళ్లు జీర్ణించుకున్నారేమో కానీ, పిల్లలకు వివాహవ్యవస్థ పట్ల ఏవగింపు కలిగింది. బ్రహ్మచారులుగా వుండిపోయారు. శేఖర్‌ డిప్రెషన్‌కు లోనయి ఆరోగ్యం చెడగొట్టుకున్నాడు. ఇప్పుడతనికి 35 ఏళ్లే కానీ యిప్పటికే గుండెపోటు కూడా వచ్చింది. డబ్బు, పలుకుబడి వున్నవాళ్లు యితర మహిళలతో ఎలా ఆడుకుంటున్నారో బయటపెట్టడానికి నిశ్చయించుకున్నాడు. ఈ క్రమంలో తన అక్రమసంతానమని లోకానికి తెలిసినా ఫర్వాలేదని అనుకున్నాడు. తన చెడునడత అందరికీ చాటింపు అయిపోతుందని తెలిసినా తల్లి అతనికి అండగా నిలిచింది. ఇద్దరూ కలిసి తివారిని ముప్పుతిప్పలు పెట్టారు. తివారి డిఎన్‌ఏ పరీక్షకు అంగీకరించకుండా చాలా సతాయించాడు. గవర్నరుగా వున్నంతకాలం ఆ పదవి అడ్డుపెట్టుకున్నాడు. అది వూడాక మొరాయించాడు. చివరకు కోర్టు ఆదేశాలతో బలవంతంగా డిఎన్‌ఏ సేకరణ జరిగింది. వచ్చే నెలలో తీర్పు వస్తుందనగా అనారోగ్యంతో ఢిల్లీ వెళ్లాడు. ఉత్తరాఖండ్‌ సదన్‌లో బస చేశాడని తెలిసి ఒక రాత్రివేళ ఉజ్జ్వల అతన్ని కలవడానికి వెళ్లింది. రాత్రి చాలాసేపటిదాకా మాట్లాడుకున్నాక అతను హఠాత్తుగా మనం రాజీపడదాం, శేఖర్‌ను పిలిపించు అన్నాడు. ఈమె ఫోన్‌ చేసి అతన్ని రప్పించింది. తివారి కొడుకుని కౌగలించుకుని కాస్సేపు కన్నీరు కార్చాడు. ''వృద్ధుడైన నా తండ్రికి సేవ చేసుకుంటాను. హక్కులు ఏమీ కోరను.'' అంటున్నాడు శేఖర్‌. 'తివారి వంటి గ్రంథసాంగుడు నా తండ్రి అని చెప్పుకోవడానికి ఏళ్ల తరబడి పోరాటం సలపాలా, మౌనంగా వుంటే పోయేది కదా' అని లౌకిక దృష్టికి తోస్తుంది. కానీ ఎవరి మనోభావాలు వారివి అనుకుని వూరుకోవడం మేలు.ఎమ్బీయస్‌ ప్రసాద్‌ (మార్చి 2014)

ఎమ్బీయస్‌ : కర్ణాటకలో డబ్బింగు వ్యతిరేక పోరాటం

మన రాష్ట్రంలో డబ్బింగు సినిమాలను, డబ్బింగు టీవీ సీరియళ్లను నిషేధించాలని, కనీసం నియంత్రించాలని పోరాటం సాగుతోంది. కర్ణాటకలో సంగతి వేరు. అక్కడ అటువంటి నిషేధం ఎప్పటినుండో సాగుతోంది. దాన్ని ఎత్తివేయాలని చేస్తున్న ప్రయత్నాలకు వ్యతిరేకంగా యిప్పుడు పోరాటం సాగుతోంది. 1960లలో కన్నడ సినిమా పరిశ్రమ కుంటుపడింది. ఇతర భాషా చిత్రాల నాణ్యత బాగుంటుందని భావించిన కన్నడ ప్రజలు వాటి డబ్బింగు సినిమాలు చూసేవారు. ఆనాటి మేటి హీరో, కన్నడ కంఠీరవ బిరుదాంకితుడు రాజ్‌కుమార్‌, ఎ ఎన్‌ కృష్ణమూర్తి అనే రచయితతో కలిసి డబ్బింగు సినిమాలు నిషేధించాలని ఉద్యమించారు. అప్పుడు ప్రజలు యితర భాషాచిత్రాలను డైరక్టుగానే చూడసాగారు. ఇదీ బాగా లేదని ఏడాదిలో యిన్ని రోజులు కన్నడ సినిమాలు ఆడితీరాలని సినిమా థియేటర్ల వారిపై ఒత్తిడి తెచ్చారు ఉద్యమకారులు. అలా ఆడిస్తే గిట్టుబాటు కాదనుకున్న థియేటర్లు మూతపడ్డాయి. దాదాపు 50 ఏళ్లగా అప్రకటిత నిషేధం అమల్లో వుంది. ఇతర భాషా చిత్రాలు కానీ, టీవీ సీరియళ్లు కానీ కన్నడంలోకి డబ్‌ కావు. దీనివలన కన్నడ సినిమాల సంఖ్య పెరిగింది. 1960లలో ఏడాదికి 8-10 సినిమాలు వస్తే, 1970ల నాటికి అది 30-40 అయింది. ఇప్పుడు 130-150 తీస్తున్నారు. సక్సెస్‌ రేట్‌ మాత్రం 5-10% వుంటోంది.

ఆమిర్‌ ఖాన్‌ ''సత్యమేవ జయతే'' సీరియల్‌ను కన్నడంలోకి డబ్‌ చేయించి తమ సువర్ణ టీవీలో చూపించడానికి స్టార్‌ టీవీ ప్రయత్నించింది. కన్నడ నిర్మాతల సంఘం, దర్శకుల సంఘం, నటీనటుల సంఘం దాన్ని అడ్డుకున్నాయి. వాళ్లు సిసిఐ (కాంపిటీషన్‌ కమిషన్‌ ఆఫ్‌ ఇండియా)కు ఫిర్యాదు చేశారు. వాళ్లు యీ సంఘాలకు నోటీసులు యిచ్చారు. దీనికి జవాబుగా కన్నడ చిత్రపరిశ్రమ న్యాయస్థానానికి వెళ్లలేదు. పురవీధుల్లో ప్రదర్శన నిర్వహించింది. దానికి నాయకత్వం వహించినది రాజ్‌కుమార్‌ కుమారుడు శివరాజ్‌. మేధావులుగా పేరు బడిన గిరీశ్‌ కర్నాడ్‌, అనంతమూర్తితో సహా కన్నడ సాహిత్యకారులు, కళాకారులు యీ నిషేధం కొనసాగాలనే కోరుతున్నారు. ''ఎవరైనా వచ్చి మీ గుమ్మం ముందు రోడ్డు మీద కారు పార్క్‌ చేశాడనుకోండి. రోడ్డు మనది కాకపోయినా కారు తీసేయమంటాం. ఇదీ అలాటిదే.'' అన్నాడు ఓ నిర్మాత. తెలుగు టీవీ పరిశ్రమలోని కళాకారులు యిలాటి నిషేధానికై ఎంతో ప్రయత్నిస్తున్నా విజయం సాధించకపోవడానికి, కర్ణాటకలో విజయం సాధించడానికి కారణం ఏమిటో తెలుసా? మన దగ్గర సినీ హీరోలే టీవీ యజమానులు, డబ్బింగు సినిమా నిర్మాతలు, పంపిణీదారులు! కర్ణాటకలో ఆ పరిస్థితి లేదు. ఎమ్బీయస్‌ ప్రసాద్‌ (మార్చి 2014)

ఎమ్బీయస్‌ : మోదీ రథం కింద నలుగుతున్నారు

బిజెపిలో మోదీ రథయాత్ర సాగిపోతోంది. అడ్డువచ్చినవారు చక్రాల కింద నలిగిపోతున్నారు. సెంట్రల్‌ ఎలక్షన్‌ కమిటీ సమావేశంలో సుష్మ లేవనెత్తిన అనేక అభ్యంతరాలను తీసిపారేశారు. ఎడ్యూరప్ప పార్టీతో ఎవరి నడిగి పొత్తు పెట్టుకున్నారు? శ్రీరాములు బిఎస్‌ఆర్‌ కాంగ్రెసును మళ్లీ చేరదీయడమేమిటి? కాంగ్రెసు నాయకుడు వినోద్‌ శర్మను చేర్చుకున్న హరియాణా జనహిత కాంగ్రెస్‌తో పొత్తు ఎందుకు పెట్టుకోవాలి? అని చెడామడా అడిగేసింది. మురళీ మనోహర్‌ జోషి కూడా ''వారణాశి సీటు నుండి మోదీ పోటీ చేస్తారని నాకు పత్రికల ద్వారా తెలియడమేమిటి? ఇదేమైనా పద్ధతిగా వుందా?'' అని అడిగాడు. వాజపేయికి సన్నిహితుడైన లాల్జీ టాండన్‌ ''నేను లక్నో నుండి సిటింగ్‌ ఎంపీ. మోదీ కావాలని అడిగితే తప్పుకుంటా. రాజ్‌నాథ్‌ సింగ్‌కైతే యివ్వను.'' అని హుంకరించాడు. గాంధీనగర్‌ నుండి పోటీ చేస్తే మోదీ కసిపెట్టుకుని ఓడిస్తాడేమో, నేను భోపాల్‌నుండి పోటీ చేస్తా అని ఆడ్వాణీ మొండికేశారు. ''నా బార్మర్‌ సీటు నా కివ్వాల్సిందే'' అని జశ్వంత్‌ సింగ్‌ పట్టుబట్టాడు. ఒక్కరి మాట కూడా చెల్లలేదు. ఆర్‌ఎస్‌ఎస్‌ కార్యాలయం ''మోదీ చెప్పినట్టే వినండి. బిజెపిలో విభేదాలు వున్నాయని బయటకు పొక్కడానికి వీల్లేదు.'' అని ఆదేశాలు జారీ చేసింది. మోదీ ప్రతినిథిగా ఉత్తర్‌ ప్రదేశ్‌లో పార్టీ వ్యవహారాలు చూస్తున్న అమిత్‌ షా స్థానిక నాయకులను పట్టించుకోవడం లేదు, సంప్రదించడం లేదు. సీనియర్లే కాదు, జూనియర్లు కూడా దీనిపై అలక పూనారు. అయినా పట్టించుకునే నాథుడు లేడు. మోదీ-ఆరెస్సెస్‌ కలిసి ప్రత్యర్థుల మాట ఎలా వున్నా స్వంత పార్టీలోని నాయకులనే మట్టికరిపిస్తున్నారు. ఎమ్బీయస్‌ ప్రసాద్‌ (మార్చి 2014)

మార్చి 30 ఎమ్బీయస్‌ : పవన్‌ సీరీస్‌ పై విమర్శలు

మామూలుగా నా రాతలపై విమర్శలు వస్తూనే వుంటాయి. నాకు వ్యక్తిగతంగా మెయిల్‌ రాసినవారికి జవాబులు యిస్తూనే వుంటాను. నాకు ఫేస్‌బుక్‌ ఖాతా లేదు కాబట్టి వ్యాసం కింద రాసే వ్యాఖ్యలకు సమాధానాలు యివ్వలేను. ఇప్పటిదాకా వచ్చిన వ్యాఖ్యల్లో యిద్దరు నా తప్పులు ఎత్తి చూపారు. ఖుశ్వంత్‌ సింగ్‌ వారసుడు ఎం.వి.కామత్‌ కానీ ఎ.ఎస్‌.రామన్‌ కాదు. ఇంకో వ్యాసంలో ఒక సంపాదకుడి పేరు తప్పుగా రాశాను. అది కూడా ఒక పాఠకుడు సవరించారు. వారికి నా కృతజ్ఞతలు. నేను ఏ వ్యాసం రాసినా వ్యాఖ్య రాయడానికి సివి రెడ్డిగారు రెడీగా వుంటారు. ఆయనకు వ్యాసం సబ్జక్ట్‌తో పని లేదు. ఖాళీగా గోడ కనబడితే బొగ్గుముక్కతో ఎబిసిడిలు రాసేసే ఐదేళ్ల కుర్రాడిలా, ఆయన కామెంట్స్‌ బాక్స్‌ కనబడగానే చంద్రబాబుకి వ్యతిరేకంగా ఏదేదో రాసుకుంటూ పోతాడు. 'అసందర్భప్రలాపి' అంటూ తక్కినవాళ్లు ఆయన్ని తిడుతూ రాస్తారు. అయినా ఆయన పట్టించుకోడు.

కొందరికి నా కులం ఏమిటో వూహించడమే పని. నేనేమైనా తప్పుడు కులధృవీకరణపత్రం వుపయోగించి మెడికల్‌ కాలేజీ సీటో, ఉద్యోగమో, రిజర్వ్‌ స్థానంలో టిక్కెట్టో సంపాదించి వుంటే దీని గురించి ఆందోళన చెందవచ్చు. పత్రికల్లో వ్యాసాలు రాయడానికి కులం ఏదైతేనేం? వ్యాసకర్తలు తమ కులంలోని నాయకులను మాత్రమే ప్రశంసిస్తూ, తక్కిన కులాల వారిని తీసిపారేస్తారా? ఒకే కులంలోనే రాజకీయ ప్రత్యర్థులు వుంటున్నారే, దానికేమంటారు? ఇంత తెలివితక్కువగా ఆలోచించేవాళ్లకు కూడా వ్యాఖ్యలు రాయడానికి చోటు దొరకడం విషాదం. ఇక కొందరు వ్యాసకర్తపై తమ అభిప్రాయం రాయడం మానేసి వ్యాఖ్యాతల వ్యాఖ్యలను తిడుతూ రాస్తారు. అసభ్యపదాలు కూడా వుపయోగిస్తారు. వీటిని ఎడిట్‌ చేయడానికి ఎవరూ వుండరా అనిపిస్తుంది నాకు. ఇలాటి వ్యాఖ్యలు చదవడానికి టైము వెచ్చించేవారిపై నాకు జాలి కలుగుతుంది. నా వ్యాసాలపై కామెంట్లు కనీసం నేనైనా చూడాలి కాబట్టి పైపైన చూస్తూ వుంటాను.

పవన్‌ సీరీస్‌పై చాలా వ్యాఖ్యలు, విమర్శలు వచ్చాయి. వారిలో చాలామంది విసుక్కున్నదేమిటంటే - 'ఛాన్సుందా..?' అని మొదలుపెట్టి, ఆ ముక్క చెప్పకుండా ఏదేదో రాసుకుంటూపోయి చావగొట్టావ్‌ అని. వీరు గమనించ వలసినదేమిటంటే దేనికైనా డెఫినిట్‌ ఆన్సర్‌ యివ్వడానికి యిది గతం కాదు. వర్తమానం, భవిష్యత్తు. గతచరిత్ర రాసేటప్పుడు యిలాటి సందిగ్ధాలకు తావుండదు. వర్తమానాన్ని విశ్లేషించేటప్పుడు అనేక కోణాలను పరిగణనలోకి తీసుకుని ఒక అంచనాకు రావాలి. గమనిస్తే నా వ్యాసాలన్నిటి తీరు యిలాగే వుంటుంది. మీకు తెలియని సమాచారం ఏదీ నా దగ్గర వుండదు. అయితే అన్ని రకాల వార్తలను, వ్యాఖ్యలను ఒక దగ్గర చేర్చి, వాటిని ఒక వరసలో పెట్టి, పలు కోణాల్లో చూపించి, ఇలా కావచ్చా, అలా కావచ్చా అని మనందరం కలిసి ఆలోచిద్దాం అంటాను నేను. ఇది నేను కనిపెట్టిన సూత్రం కాదు. పాశ్చాత్యదేశాల్లో 'లాజిక్‌', భారతదేశంలో 'తర్కం' పేరుతో జ్ఞానసముపార్జనకు వుపయోగించే పద్ధతి యిదే. ఫిలాసఫీ (జ్ఞానంపై ప్రేమ అని అర్థం)కి ఆధారం తర్కం. సత్యాన్వేషణకు యిది అత్యవసరం.

హెగెల్‌ 'డయాలెక్టికల్‌ మెటీరియలిజం' (గతితార్కిక భౌతికవాదం) ఆధారంగానే కమ్యూనిస్టు ఫిలాసఫీ ఏర్పడింది. థీసిస్‌, యాంటీ థీసిస్‌, సింథసిస్‌ అనేవి మూడు స్టెప్స్‌. ప్రతిపాదన, దానికి వ్యతిరేక ప్రతిపాదన, రెండిటిని కలిపి సమన్వయపరిచే సిద్ధాంతం - యివి. ఉదాహరణకి - పక్షులు ఎగురుతాయి అనే ప్రాకృతిక వాస్తవాన్ని దగ్గర పెట్టుకుని ఎగిరేవన్నీ పక్షులు అని తీర్మానిస్తే మరి గాలిపటం మాట ఏమిటి? అనే ప్రశ్న వస్తుంది. అందుచేత పక్షులు ఎగురుతాయి కానీ ఎగిరేవన్నీ పక్షులు కావు అని తీర్మానించవలసి వస్తుంది. గతితార్కిక భౌతికవాదం మన వేమన పద్యాలలో కూడా వుందంటాడు శ్రీశ్రీ. ఉప్పు, కర్పూరం ఒకేలా వుంటాయి అనేది ప్రతిపాదన, కానీ రుచి చూస్తే రుచులు వేరు అనేది దాన్ని ఖండించే వాక్యం. ఈ రెండిటిని సమన్వయపరిచే సత్యం ఏమిటంటే - పురుషులందు పుణ్యపురుషులు వేరు అని. చూడడానికి ఒకేలా వున్నా, రుచుల్లో తేడా వున్నట్టే మనుషులందరూ ఒకేలాగ కనబడినా, గుణాల్లో తేడాలున్నాయి అన్న సత్యాన్ని గ్రహించడానికి యీ స్టెప్స్‌ అవసరం.

ఉపనిషత్తుల్లో కూడా యిలాటి టెక్నిక్‌ కనబడుతుంది. అవన్నీ సత్యాన్వేషణకు ప్రయత్నించినవే. ప్రశ్న వేస్తారు, దానికి జవాబు చెప్తారు, ఆ జవాబులోంచి మళ్లీ యింకో ప్రశ్న వుదయిస్తుంది. ఇలాటి తర్కం మన మేధస్సుకు పదును పెడుతుంది. విశ్వనాథ వారి నవలలో యిలాటి తర్కం విరివిగా కనబరుస్తారు. 'అక్కడ ఆ వ్యక్తి వున్నాడు. కానీ లేడు. ఇది ఒక చమత్కారము. స్థూలదృష్టితో చూస్తే వున్నాడు. కానీ అతని మనసు అక్కడ లేదు. పరిసరాలు గమనించలేదు. అటువంటి పరిస్థితిలో అతను వున్నట్టు లెక్కించగలమా?.' యీ తరహాలో ఆయన తర్కిస్తూ పోతాడు. ఇవన్నీ కొందరికి విసుగ్గా అనిపిస్తాయి.

ఎందుకంటే బాల్యంలో మనకు అన్నీ ఇన్‌స్టంట్‌ సమాధానాలు కావాలి. పేజీ తిప్పితే బొమ్మ వస్తుందా రాదా? అని అడగడం, పేజీ తిప్పేసి చూడడం, వస్తే బలపం యిచ్చేయడం, లేకపోతే పుచ్చేసుకోవడం. పాఠం చివర ప్రశ్నోత్తరాల పేజీ కదా, బొమ్మ వుండకపోవచ్చేమో అని ఆలోచించే ఓపిక కూడా చూపం. సినిమాలో ఎవడైనా తెరమీదకు రాగానే నాన్నను గోకుతాం - 'వీడు మంచాడా? చెడ్డాడా?' అని. మనిషిలో రెండూ కలబోసి వుంటాయన్న ఊహే రాదు ఆ దశలో. ఆ బాల్యపు దశ దాటిన తర్వాత మనకు సందేహాలు, సంశయాలు మొదలవుతాయి. 'దేవుడు వున్నాడా? లేడా?' అన్న ప్రశ్నకు ఉన్నాడని చెప్పినవాణ్నీ సందేహిస్తాం, లేడని చెప్పినవాణ్నీ అనుమానిస్తాం. నిదర్శనాలు చూపితే అవి కాకతాళీయాలేమో అంటాం. లేవు పొమ్మన్నవాడికి అవే చూపించి వాటి మాటేమిటని అడుగుతాం. ఇది మేధోక్రీడ. ఎవరికి వారే ఆడి, ఆనందించాలి. నా బోటివాడు ఎలా ఆడాలో ఐడియాలు చెపుతాడంతే. పది కోణాల్లో ఆలోచించాలని సూచించిన తర్వాత మీరే స్వయంగా ఆలోచిస్తారు. చివరకు నేను అనుకున్నదానికి భిన్నంగా మీ సింథసిస్‌ తేలవచ్చు. ఒక్కోప్పుడు అదే కరక్టు కావచ్చు కూడా. ఇలాటి పరిస్థితుల్లో నేను పవన్‌కు ఛాన్సుంది అనో లేదు అనో ఒక్క పేజీలో రాసి పడేస్తే మీరు దాన్ని ఎలా ఆమోదించగలరు? ఎలా రాసినా 'ఏడిశావులే' అంటారు.

డిటెక్టివ్‌ నవలల్లో కూడా హంతకుడు ఫలానా అని రచయిత వెంటనే చెప్పడు. పాత్రలను పరిచయం చేసి, వాడై వుండవచ్చు, వీడై వుండవచ్చు అని పాఠకుడిచేత అనిపించి, ఒక్కో అనుమానితుడికి వున్న అవసరం, అవకాశం బేరీజు వేయించి, పాఠకుణ్ని కూడా తనతో పాటు తీసుకెళుతూ ఫైనల్‌గా ఫలానావాడు అని చెప్తాడు. పాఠకుడు ఎంజాయ్‌ చేసేది ఆ ట్రావెల్‌నే! ఈనాటి యువతరం చాలామంది ఆబ్జెక్టివ్‌ టైపులో పరీక్షలు పాసయి వస్తున్నారు కాబట్టి వాళ్లకు యిదంతా చదివే ఓపిక వుండటం లేదు కాబోలు. సీరీసే బోరనుకుంటే వివరణ పేరు చెప్పి మరీ బోరు కొడుతున్నాడు అని వాళ్లనుకుంటారని తెలిసినా యిదంతా ఎందుకు రాస్తున్నానంటే - రేపు ''గెలుపెవరిది?'' అన్న సీరీస్‌ రాసి చివర్లో 'ఫలితం వూహించడం కష్టం' అని ముగిస్తే వాళ్లు నన్ను తన్నడానికి రావచ్చు. కష్టం అంటూనే మీ అంతట మీరు అంచనాకు రావడానికి ఆ వ్యాసపరంపర దోహదపడుతుంది. ఆ కసరత్తు చేయడం యిష్టం లేనివారు నా సీరీస్‌ చదవడం మానేస్తే మంచిది.

కొందరు నాకు అప్పుడే మెయిల్స్‌ రాస్తున్నారు. '2009 ఎన్నికల ఫలితాలు మీరు కరక్టుగా వూహించారు. 2014 ఫలితాలు కూడా వూహించి పంపండి.'' అని. అప్పుడే ఎలా చెప్పగలం? పార్టీ ఫిరాయింపులే పూర్తి కాలేదు, పొత్తులు ఖరారు కాలేదు. ఆచరణలో ఆ పొత్తులు ఎలా అఘోరిస్తాయో చూడనే లేదు. మధ్యలో ఎవరు ఏ కూతలు కూసి ఓటర్లను రెచ్చగొడతారో తెలియదు. కొందరు మీడియా పెద్దలు యివేమీ లెక్కలోకి తీసుకోకుండా మూడేళ్లగా సీమాంధ్రలో వైకాపా, తెలంగాణలో తెరాస విజయకేతనాన్ని ఎగరేస్తాయని వ్యాసాలు రాసేస్తూనే వచ్చారు. నేను అప్పణ్నుంచీ చెపుతూనే వచ్చాను - అప్పుడే యిలా తీర్మానించడం పొరబాటు అని. ఇప్పుడు చెప్పండి - వైకాపా, తెరాస తప్ప వేరేవాటికి ఛాన్సు లేదా? విభజన తర్వాత టిడిపికి ఆదరణ కలుగుతుందని ఎవరైనా వూహించారా? తొందరపడి ఒక నిర్ణయానికి రాలేం అన్న గ్రహింపు నాకుంది. 2009 ఎన్నికల జోస్యం చెప్పినపుడు కూడా ఎన్నో రైడర్స్‌ పెట్టాను. అయినా అది మిడతంభొట్లు జోస్యం అయి వుండవచ్చు. 2004లో టిడిపి గెలుస్తుందని అనుకుని బోల్తా పడ్డాను కదా. అప్పట్లో వ్యాసాలు రాయలేదు కాబట్టి లోతుగా విశ్లేషించి వుండకపోవచ్చు. పార్టీపై అభిమానంతో మీడియా ఏం చెపితే అది గుడ్డిగా నమ్మేసి వుండవచ్చు. ప్రస్తుతానికి వస్తే పవన్‌కు ఛాన్సు వుంది, లేదు అన్నది చర్చించగలం కానీ యితమిత్థంగా చెప్పలేం.

సరే, అలాగే అనుకున్నా ఈ పాయింటు ఒక్కటీ చెప్పకుండా తక్కినవాటి గురించి రాయడం దేనికి? అని కొందరి సందేహం. ప్రపంచంలో ఏదీ విడిగా, ఐసోలేటెడ్‌గా వుండదు. ఒకదానికి మరోదానికి లింకు వుంటుంది. ప్రకృతి సూత్రాలు మానవజీవితాల్లో ప్రతిఫలిస్తాయి. చరిత్ర పునరావృతం అవుతూ వుంటుంది. గతాన్ని (పురాణం, యితిహాసం, చరిత్ర, అనుభవాలు) నేపథ్యంగా పెట్టుకుని, సంచిత సమాచారంతో వర్తమానాన్ని విశ్లేషిస్తే మనకు దారి కనబడుతుంది, చిక్కుముళ్లు విడిపోతాయి. అందుకే అప్రస్తుతం అనిపించే విషయాలను కూడా నేను ఉటంకిస్తూ వుంటాను. ఇదే సందర్భంలో తరచుగా వచ్చే మరో వ్యాఖ్య గురించి చెప్పాలి. మోదీ గురించి చిన్న వ్యాసం రాస్తే, 'మరి రాహుల్‌ సంగతేమిటి?' అంటూ ఎవరో కామెంట్‌ చేస్తారు. రాహుల్‌ విషయం వచ్చినపుడు అదీ రాస్తాం. ప్రస్తుతాంశం మోదీ అయితే మోదీ గురించే ప్రధానంగా రాస్తాం. అలా చేసిన యితర్ల గురించి కూడా రాస్తూ పోతే అది సీరీస్‌గా తయారవుతుంది. సంబంధం లేని విషయాలు రాస్తున్నావని మళ్లీ గగ్గోలు పెడతారు.

ఇక నాపై మాటిమాటికీ వచ్చే విమర్శే మళ్లీ ప్రస్తావించారు. నాకు నిలకడ లేదని, నా భావాల్లో కన్సిస్టెన్సీ లేదని, ఒక్కోసారి ఒక్కో నాయకుణ్ని మెచ్చుకుంటాననీ, తర్వాత తప్పుపడతాననీ అంటారు. అది నిజమే. ఆలోచించే వ్యక్తి అలాగే వుండాలని అనుకుంటాను నేను. చదువురాని వ్యక్తి సైతం హీరో వేసిన అన్ని సినిమాలనూ ఆదరిస్తున్నాడా? లేదే! భావాల రీత్యా నేను ఏ పార్టీకి దాసుణ్ని కాను, కట్టుబానిసను కాను. మా కుటుంబం ఏ పార్టీకి తరతరాలుగా కట్టుబడి లేదు. మా తాత (మాతామహులు) కుటుంబం కాంగ్రెసు కుటుంబం. స్వాతంత్య్రోదమంలో పార్టీ తరఫున జైళ్లకు వెళ్లినవారు. మా నాన్న ప్రకాశంగారి అభిమాని. ఆయన కాంగ్రెసులో వున్నంతకాలం కాంగ్రెసుకి ఓటేసి, బయటకు వచ్చేసి ప్రజా పార్టీ పెడితే దానిలో కార్యకర్తగా వున్నారు. ఇక నేను అనేక పార్టీలకు ఓటేశాను. జనతా పార్టీ, సిపిఎం, బిజెపి, డిఎంకె, టిడిపి.. చివరకు 2009లో కాంగ్రెసుకు కూడా ఓటేశాను. సమైక్యవాదిగా జగన్‌ ఢిల్లీ పెత్తనాన్ని వ్యతిరేకించి మానుకోటకు వెళితే హర్షించాను. సొంతంగా పార్టీ పెట్టాక సమైక్యవాదాన్ని పక్కన పడేసి 'సమన్యాయంతో విభజన చేయాల'న్న స్లోగన్‌ ఎత్తుకుంటే విమర్శించాను. నాకు సమైక్యవాదం యిష్టం కాబట్టి, ఢిల్లీ పెత్తనం అసహ్యం కాబట్టి ఆ దారిలో వెళ్లినవారిని అభిమానించాను. నేను మారలేదు, మారినది జగన్‌. ఢిల్లీతో రాజీ పడుతున్నది జగన్‌.

అప్పుడు మెచ్చుకున్నాను కాబట్టి యిప్పుడూ మెచ్చుకోవాలంటే నా తరం కాదు. ఏం చేసినా, ఎప్పుడూ మెచ్చుకోకూడదని వాదించేవారికి నమస్కారం. 2 జి స్కాము తర్వాత యీ రోజు నేను డిఎంకెకు ఓటేయను. అప్పుడు వేశాను - కరుణానిధి మంచి ఎడ్మినిస్ట్రేటర్‌ కాబట్టి! నాలాగే చాలామంది ఓటర్లు ఆలోచిస్తారు. అందుకే ఫలితాలు ప్రతి ఎన్నికకు మారతాయి. వీటిని కులసమీకరణాల్లో బిగించాలని చూసేవారు అంచనాలు తప్పి బోల్తా పడతారు. ఇంకోటి కూడా గుర్తించాల్సి ఏమిటంటే - నాకు ఫలానావారు చేసిన ఫలానా పని నచ్చింది అని రాస్తే వెంటనే 'అతడు గెలుస్తా డనుకుంటున్నావా?' అని అడుగుతారు. ఇక్కడ గెలుపోటములు అంశమే కాదు. నాకు నచ్చిన పని చేశాడు కాబట్టి నెగ్గితీరతాడని, వ్యతిరేకంగా రాశాను కాబట్టి ఓడిపోతాడని వాదించే మూర్ఖత్వం నాకు లేదు. మరి కొందరికి నేను ఎవరినైనా విమర్శలు చేయడం నచ్చదు. 'ఇలా ప్రతీవాడికీ వంకలు పెడితే యిక ఎవరికి ఓటెయ్యాలి?' అని విసుక్కుంటారు. మీకు ఓటేయడానికి ఎవరూ కనబడలేదు కదాని ఆ నాయకుడిలో నాకు నచ్చని అంశాన్ని నచ్చిందని రాయలేను కదా. సినిమా సమీక్షకుడు సినిమా ఎలా వుందో రాస్తాడు. 'పాపం బాగా లేదని రాస్తే ప్రేక్షకుడికి కాలక్షేపం కాకుండా పోతుంది కదా, నిర్మాతకు నష్టం వస్తుంది కదా' అని ఆలోచించడం అతని పని కాదు.

పవన్‌ సీరీస్‌లో మధ్యలో గ్యాప్‌ వచ్చింది. వైజాగ్‌ ఉపన్యాసం యిచ్చే ముందు రోజు ఒక భాగం, యిచ్చే రోజునే రెండు భాగాలు అప్‌లోడ్‌ చేయడం చూసి ఒకాయనకు అనుమానం వచ్చింది. వెబ్‌సైట్‌ కుట్ర వుందేమోనని. అలాటిది ఏమీ లేదు. నా వ్యాసాల్లో అంతరాయం కలుగుతూండడం సహజమే. రెండు రాష్ట్రాల భవిష్యత్తు.. సీరీస్‌ మధ్యలో ఆగింది. సీరియళ్ల సంగతి చెప్పనే అక్కరలేదు. దీని వెనక ఏవేవో కుట్రలు వుంటాయనుకోవడం హాస్యాస్పదం. అయినా పవన్‌ కళ్యాణ్‌ మీటింగుకి వెళ్లబోతూ 'గ్రేట్‌ ఆంధ్రాలో ఎమ్బీయస్‌ ఏం రాశాడో చూదాం, అవసరమైతే ఉపన్యాసంలో మార్పులు చేద్దాం పట్టు' అనుకోడు కదా. పవన్‌ను చూడ్డానికి వెళ్లేవాళ్లు కూడా 'ఎమ్బీయస్‌ పవన్‌కు ఛాన్సు లేదని రాశాడు కదా, యింకెందుకు వెళ్లి చూడడం' అని మానేయరు కదా! చూడాలని అనుకోనివారు నేను ఛాన్సుందని రాస్తే వెళ్లి చూడరు.

పవన్‌ గురించి యింత సీరియస్‌గా తీసుకోవడం వేస్టు అని కొందరు ఘాటుగా రాశారు. అది అప్పటికి నాకు తెలియదు కదా. పవన్‌ ఏదో చేస్తాడని అందరూ అనుకున్నారు. పత్రికల్లో, టీవీల్లో చాలా చర్చలు జరిగాయి. వాటితో పోలిస్తే నా సీరీస్‌ చాలా చిన్నదే. ఒక విషయం నిజాయితీగా ఒప్పుకోవాలంటే - వైజాగ్‌ ఉపన్యాసం ముందే విని వుంటే నేను యీ సీరీస్‌లో సగం కూడా రాసి వుండేవాణ్ని కాను. మోదీకి జై అనడానికి పవన్‌ పార్టీ పెట్టడం దేనికి? ఇంత హంగామా దేనికి? అవినీతి గురించి ఆవేశకావేష ప్రదర్శన దేనికి? నాగార్జున లాగానే వెళ్లి కలిసేసి వస్తే పోయేది కదా. నిజాయితీపరులైన యువకులు దొరికేవరకు ఆయన ఎన్నికలలో పోటీ చేయడట! అంటే ప్రస్తుతం వున్న యువతలో నిజాయితీపరులు ఎవరూ ఆయన కంటికి ఆనలేదు. ఐదేళ్ల తర్వాత ఎవరో పుట్టుకుని వస్తారన్నమాట. ఎలా పుట్టుకువస్తారు? ఈయన మద్దతుతో కేంద్రంలో మోదీ పాలన సాగుతుంది కాబట్టి నిజాయితీపరులు తయారవుతారన్నమాట.

మోదీ గుజరాత్‌ను అభివృద్ధి చేయడం అయిపోయింది, యిక దేశాన్ని అభివృద్ధి చేస్తాడు అన్న ప్లాంక్‌ మీదే యీ సినీతారలూ, పెట్టుబడిదారులూ ఆకాశానికి ఎత్తేస్తున్నారు. ఆ ప్రచారంలో ఎంతవరకు నిజముందో వేరే సీరీస్‌లో రాస్తాను. పవన్‌ అంతటితో ఆగలేదు. అవినీతిపై పోరాటం గురించి మాట్లాడాడు. యెడ్యూరప్పను, గాలి జనార్దనరెడ్డి పార్టీ నాయకులను బిజెపిలో చేర్చుకుని వాళ్లందరికీ టిక్కెట్లు యిప్పిస్తున్న మోదీ యీయనకు పరిశుద్ధాత్మగా ఎలా కనబడుతున్నాడో నాకైతే అర్థం కాదు. జస్వంత్‌ సింగ్‌ను పార్టీలోంచి తరిమేశారు. అతనిపై అవినీతి ఆరోపణలు లేవు. కానీ మోదీకి యిష్టుడు కాడు. కాంగ్రెసులో వుండగా అవినీతిపరులని నిందపడినవారందరూ బిజెపిలోకి దూకగానే పవన్‌ దృష్టిలో పునీతులయిపోతున్నారు. వారందరి తరఫున యీయన వకాల్తా పుచ్చుకుని ప్రచారం చేయబోతున్నాడా? ఇంత గందరగోళపు మనిషిని అర్థం చేసుకోవడం చాలా కష్టం. కవిత అన్నట్టు కాస్సేపు 'చె గువేరా' వంటి లెఫ్టిస్టును, మరో పక్క మోదీ వంటి రైటిస్టును పొగిడితే ఎలా చూడాలి? ఆయన రాసిన 'ఇజం' పుస్తకాన్ని నేను చదవలేదు. చదవదలచుకోలేదు. (కొందరు దాన్ని చదివి సమీక్షించమని కోరారు. అందుకని యీ వివరణ) దాన్ని ఇంగ్లీషులో ఎందుకు రాశారో కూడా నాకు బోధపడలేదు. హిట్లర్‌ డాక్యుమెంటరీ చూడండి బాగుంటుంది అంటే దాన్ని వ్యాఖ్యానం తెలుగులో యివ్వండి అని నెటిజన్లే అడుగుతున్నారు. (నేనూ అంతే తెలుగు అనువాదం కనబడితే ముందు అదే చదువుతాను) అలాటి సమాజంలో ఆ ఇంగ్లీషు పుస్తకం ఎంతమందికి అర్థమవుతుందని యీయన వూహ?

ఇవాళ ''ఈనాడు'' ఆయనతో పేజీన్నర యింటర్వ్యూ వేసింది. చూడబోతే పూర్తి టిడిపి భాషే. జగన్‌కు వ్యతిరేకంగా మాట్లాడడానికే రంగంలోకి దిగినట్లుంది. అందర్నీ తిడితే మనకు మజాగా వుంటుంది. జగన్‌ ఒక్కడే పాపాత్ముడు, తక్కినవాళ్లందరూ పునీతులు అంటే 'చాల్లే' అనబుద్ధేస్తుంది. తెలంగాణవాదం బలపడటానికి వైయస్‌ కారణం అంటే మరి తెలంగాణవాదులు వైయస్‌ విగ్రహాలకు దండలు వేయటం లేదేం? వైయస్‌ ఆరేళ్ల పాలన వలన భూమిధరలు పెరిగిపోయి, సామాన్యులకు అందుబాటులో లేక తెలంగాణవాదం వచ్చిందట. హైదరాబాదులో భూమి రేట్లు ఎప్పణ్నుంచి పెరుగుతున్నాయో మా అందరికీ తెలుసు. పవన్‌కి తెలియకపోవడం విచిత్రం. కావాలంటే చంద్రబాబును అడిగితే చెప్తారు - నేనే హైదరాబాదుకి అంతర్జాతీయ ఖ్యాతి తెచ్చి, అందరూ యిక్కడ పెట్టుబడి పెట్టి, ధరలు పెరిగేట్లు చేశాను అని. ఇక అభియోగాలకు పాలనాపటిమకు సంబంధం వుందా? కరుణానిధి, జయలలిత యిద్దరూ సమర్థులైన పాలకులే. కానీ అభియోగాలు చూడబోతే గదిలో కాదు, యిల్లు పట్టేటన్ని వున్నాయి. ఎన్టీయార్‌పైన, చంద్రబాబుపైన, అనేకమంది బిజెపి నాయకులపైన అభియోగాలున్నాయి. ఎవరైనా ఎవరిపైనైనా అభియోగాలు చేస్తారు. వాటి గురించి బయటపడ్డాకే ఎన్నికల్లోకి రావాలంటే ఒకదాని తర్వాత మరొక ఆరోపణ చేస్తూనే వుంటారు.

బాబు హయాంలో శాంతిభద్రతలు భేష్‌ అంటున్నాడీయన. నక్సలైటు సమస్య అతి తీవ్రంగా వున్నది బాబు హయాంలోనే! సాక్షాత్తూ ముఖ్యమంత్రిపై అలిపిరిలో దాడి చేసిన ఘటన పవన్‌కు తెలియదా? ఇక పారిశ్రామికవేత్తలను ఎంపీలుగా చేయడం కాంగ్రెసులోనే కాదు, టిడిపి, బిజెపిలలో కూడా వుంది. సిఎం రమేష్‌, నామా నాగేశ్వరరావు, సుజనా చౌదరి వీళ్లంతా ఎవరు? కొత్తగా బిజెపిలో చేరిన రఘురామ కృష్ణంరాజు ఎవరు? అందర్నీ ప్రశ్నిస్తాం అని పాతకాలపు లోకసత్తాలా వుంటే యిబ్బంది లేదు. కొందర్ని మెచ్చుకుంటాం, తక్కినవారిని తిడతాం అంటే మాత్రం అనేక సంజాయిషీలు చెప్పుకోవలసి వస్తుంది. ఆ మేరకు జనసేన ప్రభావం తగ్గిపోతుంది. ఆలోచనాపరుణ్నని చెప్పుకునే పవన్‌కు యీ పాటి ఆలోచన రాలేదా?

ఈయన తిక్కకు లెక్క వుందని కొందరన్నారు. తెలుగు సినిమావాళ్లందరూ బిజెపిని ఆదరించడానికి ముఖ్యకారణం - హైదరాబాదులో వున్న ఆస్తులను కాపాడుకోవడం అనే ప్రతీతి వుంది. కావచ్చు. ఎందుకంటే తెలంగాణ నాయకుల దృష్ట్టి సినిమావాళ్ల స్థిరాస్తులపై వుంది. కొన్నిటికి అనుమతులు లేవని అందరికీ తెలుసు. పైగా సినిమావాళ్లు సాఫ్ట్‌ టార్గెట్స్‌. షూటింగు సమయంలోనే కాదు, సినిమా ప్రదర్శన సమయంలో కూడా గొడవలు చేసి ఆపేయవచ్చు. రాష్ట్రప్రభుత్వం తలచుకుంటే 'తెలంగాణ సంస్కృతికి విరుద్ధంగా వుంది, వారి భాషను కించపరిచారు' అంటూ నిషేధించవచ్చు. నిషేధం లేకపోయినా కొందరు వచ్చి ఆందోళన చేస్తే సినిమాహాలుకి పోలీసు రక్షణ కల్పించకపోవచ్చు. పదేళ్లపాటు హైదరాబాదు శాంతిభద్రతలు కేంద్రం చేతిలో వుంటాయి కాబట్టి కేంద్రంలో వున్న ప్రభుత్వంతో మంచిగా వుంటే ఆస్తులు, సినిమాలు కాపాడుకోవచ్చు. కేంద్రంలో ఎన్‌డిఏ ప్రభుత్వం వస్తుందంటున్నారు కాబట్టి బిజెపితో సఖ్యంగా వుండాలని పెట్టుబడిదారులు, మీదు మిక్కిలి సినిమావాళ్లు చూస్తున్నారు. చిరంజీవి కుటుంబానికి హైదరాబాదులో ఆస్తులు చాలా వున్నాయి. చిరంజీవి సామాజిక తెలంగాణ నుండి సమైక్యం నినాదం ఎత్తుకున్నాక తెలంగాణలో ఆయన పట్ల విముఖత పెరిగింది. విభజన బిల్లు పెట్టినపుడు సాధించినది ఏదీ లేకపోయినా చివరిదాకా హైదరాబాదు యూటీ అంటూ పాట పాడడంతో తెలంగాణవాదులకు యింకా కోపం పెరిగింది. తెలంగాణ రాష్ట్రంలో కాంగ్రెసు ప్రభుత్వం వస్తే ఏమో కానీ, తెరాస ప్రభుత్వం వస్తే ఆయన ఆస్తులకు ప్రమాదమే. అలా అని ఆయన వాటిని హఠాత్తుగా అమ్ముకోలేడు.

అందువలన ఆయన కుటుంబం నుండి పవన్‌ కళ్యాణ్‌ను బిజెపి వైపుకి పంపి వుండవచ్చు కదా అని ఒక ఆలోచన. ఇలా జరగడం వింతేమీ కాదు. అనేక కుటుంబాలు యీ టెక్నిక్‌ వుపయోగించాయి. తండ్రి-కొడుకు, అన్న-తమ్ముడు, భార్య-భర్త వేర్వేరు పార్టీల్లో వుండి ఎవరు అధికారంలోకి వచ్చినా వారి ప్రయోజనాలకు భంగం కలగకుండా చూశారు. ఇప్పుడు యుపిఏ వస్తే చిరంజీవి కుటుంబప్రయోజనాలు కాపాడతారు. బిజెపి వస్తే పవన్‌ కాపాడతారు.

కాంగ్రెసుకు వ్యతిరేకంగా టిడిపి-బిజెపిలను దగ్గరకు తీసుకుని వచ్చి వారికి పవన్‌ను కలపడానికి ఈనాడు రామోజీరావు ప్రయత్నించారని పుకారు వచ్చింది. పవన్‌ హైదరాబాదు ఉపన్యాసం తర్వాత జరిగిన సంఘటనలన్నీ పేర్చి చూస్తే అది నిజమే అనిపిస్తోంది. ప్రజల్లో చైతన్యం రగిలించడానికి పవన్‌ చాలా సిన్సియర్‌గా ప్రయత్నిస్తున్నారని అనిపించింది కాబట్టి ఆ సీరీస్‌ రాశాను. ఆయన అదీ యిదీ చెప్పి చివరకు 'మోదీని సమర్థిస్తాను తప్ప యింకేమీ చేయను. ఎన్నికలలో నిలబడితే ఓట్లు చీలిపోయి వైకాపా లాభపడుతుంది' అనడంతో యీ చిరంజీవితో నెక్సస్‌ ఐడియా, కాంగ్రెసు, వైకాపాను తిట్టి బిజెపికి బ్రాండ్‌ అంబాసిడర్‌గా పని చేస్తున్న ఐడియా కరక్టే అనిపిస్తోంది. గాలి ముద్దుకృష్ణమ్మ నాయుడు తరహాలో మాట్లాడుతూంటే యింకెందుకు యితన్ని పట్టించుకోవడం? 'ఇతను ప్రజలను చైతన్యపరుస్తాడు, ఉత్తేజపరుస్తాడు, వారి ఆత్మాభిమానాన్ని రెచ్చగొట్టి క్రియాశీలకమైన, నిర్మాణాత్మకమైన పనులకు ప్రేరేపిస్తాడు' అనుకోవడం నా పగటికల అని ఒప్పుకుంటున్నాను. ప్రస్తుతానికి యిదీ నా ఆలోచనా ధోరణి. రేపు పవన్‌ వేరే రకంగా మారి, నిజంగా మేలు కలిగే పని చేస్తే అప్పుడు మళ్లీ ఆలోచన మార్చుకుంటాను. అప్పుడలా అన్నావు కదా, మాట మారుస్తావేం అని మళ్లీ వ్యాఖ్యలు చేయకండి. (సమాప్తం) - ఎమ్బీయస్‌ ప్రసాద్‌ (మార్చి 2014)

...